
Sara Linton se uită lung către intrarea în Dairy Queen, 
privindu-și sora, acum în ultimele luni de sarcină, ieșind cu câte 
un pahar de îngheţată acoperită cu ciocolată în fiecare mână. În 
timp ce Tessa traversă parcarea, vântul se înteţi, iar rochia ei 
violet i se ridică deasupra genunchilor. Se chinui să și-o ţină pe 
lângă corp fără să răstoarne îngheţata, iar Sara o auzi înjurând 
pe când se apropia de mașină. 

Sara se strădui să nu izbucnească în râs, în timp ce se aplecă 
să deschidă portiera pentru sora sa, întrebând-o: 

— Ai nevoie de ajutor? 

— Nu, răspunse Tessa, apoi urcă în mașină, se făcu repede 
comodă și îi dădu Sarei o îngheţată. Și-ai putea să nu mai râzi 
de mine. 

Sara tresări când sora sa își scoase sandalele și își sprijini 
picioarele goale pe bordul mașinii. BMW-ul seria 330i nu avea 
nici două săptămâni, iar Tessa lăsase deja o pungă de 
Goodbers! să se topească pe bancheta din spate și vărsase o 
sticlă de Fanta de portocale pe covorașul din față. Dacă Tessa 
nu ar fi fost în aproape opt luni de sarcină, Sara ar fi strâns-o de 
gât. 

— De ce-ai stat atâta timp? 

— A trebuit să fac pipi. 

— larăși? 

— Nu, doar că-mi place să stau aiurea în nenorocita aia de 
toaletă din Dairy Queen, replică Tessa, tăios. Işi făcu vânt cu 
mâna spre față. Isuse, ce calde! 

Sara continuă să tacă în timp ce dădu mai tare aerul 
condiționat. Fiind doctor, știa că Tessa era de fapt victima 
propriilor hormoni, dar erau momente când credea că ar fi fost 
cel mai bine pentru toată lumea să o încuie într-o ladă și să-i 
dea drumul numai când avea să audă un copil plângând. 


1 Alune învelite în ciocolată cu lapte Nestlé. (n.red.). 


— Localul ăla era înţesat, zise Tessa cu gură plină de sirop de 
ciocolată. Ce naiba, oamenii ăia n-ar trebui mai degrabă să fie la 
biserică, sau ceva de genul ăsta? 

— Hmm, murmură Sara. 

— Era foarte aglomerat. Uită-te la parcarea asta, continuă 
Tessa, fluturând lingurița în aer. Oamenii își aruncă pe-aici 
gunoiul, fără să le mai pese și cine-o să-l ridice. De parcă se- 
așteaptă ca zâna gunoaielor să facă asta. 

Sara murmură câteva cuvinte aprobatoare, mâncându-și 
îngheţata, în vreme ce Tessa își continuă litania de plângeri 
împotriva tuturor celor din Dairy Queen, de la bărbatul care 
vorbea la celular, până la femeia care așteptase zece minute la 
coadă, iar apoi, ajunsă la tejghea, nu se putea decide ce dorea 
să cumpere. După o vreme, Sara nu o mai băgă în seamă, 
uitându-se la parcare și gândindu-se la săptămâna încărcată 
care o aștepta. 

Cu câţiva ani în urmă, Sara acceptase slujba cu jumătate de 
normă la morga districtului, ca să îl ajute pe partenerul ei de la 
Clinica de Copii Heartsdale, care se pensiona. Mai târziu, slujba 
de la morgă începuse să îi afecteze serios programul de la 
clinică. În mod normal, serviciul de la morgă nu ar fi răpit prea 
mult din timpul Sarei, dar, de exemplu, în săptămâna care 
trecuse, o înfățișare la tribunal o făcuse să plece din clinică două 
zile, pe care trebuia să le recupereze, făcând ore suplimentare, 
în săptămâna care începea. 

Munca Sarei la morgă se suprapunea din ce în ce mai mult cu 
timpul cuvenit clinicii și știa că, în câţiva ani, se va vedea 
nevoită să aleagă între cele două. Decizia urma să fie foarte 
grea. Slujba de examinator medical era o provocare, una de 
care Sara avusese mare nevoie cu treisprezece ani în urmă, 
când părăsise Atlanta și se întorsese în Grant County. O parte 
din ea era convinsă că avea să i se atrofieze creierul fără 
obstacolele permanente pe care medicina legală i le ridica în 
cale. Și totuși, era ceva tonic în tratarea copiilor, iar Sara, care 
nu putea avea propriii copii, știa că îi va lipsi contactul cu ei. 
Oscila zilnic între un loc și celălalt. De fapt, o zi proastă într-o 
parte făcea ca varianta cealaltă să pară ideală. 

— Ca să urc acolo! pronunţă apăsat Tessa, suficient de tare 
cât să îi distragă atenţia Sarei. Am treizeci și patru de ani, nu 


cincizeci. Cum naiba poate-o infirmieră să spună așa ceva unei 
femei însărcinate? 

Sara se zgâi la sora ei. 

— Ce? 

— Tu ai auzit vreun cuvânt din ce-am spus până acum? 

Sara încercă să pară convingătoare. 

— Da. Sigur că da. 

Tessa se încruntă. 

— Te gândești la Jeffrey, nu-i așa? 

Sara fu surprinsă de întrebare. De data asta, soțul ei era 
ultimul lucru la care se gândea. 

— Nu. 

— Sara, nu mă minţi, replică Tessa. Toată lumea din oraș a 
văzut-o la secție pe fata de la magazinul de personalizări 
articole, vineri. 

— Imprima litere pe noua mașină a poliţiei, răspunse Sara, 
simțind cum un val de sânge cald îi năvălește în obraji. 

Tessa îi aruncă o privire neîncrezătoare. 

— Nu cumva asta a fost scuza lui și ultima dată? 

Sara nu răspunse. Încă își mai amintea cu claritate ziua în 
care venise de la serviciu mai devreme și îl găsise pe Jeffrey în 
pat cu proprietara unui magazin local de personalizări articole. 
Întreaga familie Linton era pe de o parte uimită, pe de alta 
contrariată că Sara se întâlnea din nou cu Jeffrey și, deși în cea 
mai mare parte Sara le împărtășea sentimentele, se simțea 
incapabilă să o rupă definitiv cu el. Când venea vorba despre 
Jeffrey, logica o părăsea cu desăvârșire. 

— Trebuie să fii atentă cu el, o preveni Tessa. Nu-l lăsa să se 
creadă stăpân pe situaţie. 

— Nu sunt idioată. 

— Uneori ești. 

— Ei bine, și tu ești, replică tăios Sara, simțindu-se ridicolă 
înainte chiar ca vorbele să îi iasă din gură. 

Nu se mai auzi decât zumzăitul aparatului de aer condiționat. 
În cele din urmă Tessa cedă: 

— Ar fi trebuit să zici: „Știu că ești, dar eu ce sunt?” 

Sara ar fi vrut să râdă, ca la o glumă bună, dar era prea 
enervată. 

— Tessie, nu e treaba ta. 


Tessa izbucni într-un râs zgomotos, ce răsună în urechile 
Sarei. 

— Ei bine, scumpo, chestia asta n-a oprit pe nimeni, niciodată. 
Sunt sigură că nenorocita aia de Marla Simms pusese mâna pe 
telefon înainte chiar ca târfulița să coboare din camionetă. 

— Nu-i spune așa. 

Tessa își vântură iarăși linguriţa prin aer. 

— Și cum ai vrea s-o numesc? Curviștină? 

— În niciun fel, zise Sara cu seriozitate. N-o numi în niciun fel. 

— Ba eu cred că merită să i se spună în vreo câteva feluri. 

— Jeffrey e cel care a înșelat. Ea doar a profitat de-o ocazie 
bună. 

— Știu, începu Tessa, am profitat de multe ori de numeroase 
ocazii bune, dar niciodată n-am alergat după bărbaţi însurați. 

Sara închise ochii, dorindu-și ca sora ei să înceteze. Nu voia 
să aibă această conversație. 

— Marla i-a spus lui Penny Brock că s-a îngrăşat, adăugă 
Tessa. 

— De unde și până unde ai vorbit tu cu Penny Brock? 

— Le-am desfundat scurgerea de la bucătărie, explică Tessa 
plescăind, cu linguriţa în gură. 

Tessa renunțase să mai lucreze program întreg împreună cu 
tatăl lor, în afacerea familiei, cu lucrări la instalaţii de apă și 
canalizare, atunci când, din cauza burții mari, devenise imposibil 
să se mai vâre în spaţii înguste, dar încă mai era capabilă să 
bage un „șarpe” într-o scurgere. 

— După spusele lui Penny, s-a făcut cât casa, zise Tessa. 

În ciuda bunelor sale intenţii, Sara nu se putu împiedica să nu 
simtă un moment de triumf, urmat de un val de vină pentru că 
se bucura de faptul că o altă femeie luase în greutate. Și îi 
crescuse fundul. Fata cu însemnele avea deja șoldurile un pic 
mai mari decât i-ar fi stat bine. 

— Te văd zâmbind, remarcă Tessa. 

Sara chiar zâmbea. O dureau obrajii de la efortul de a-și ţine 
gura închisă. 

— E groaznic. 

— De când? 

— De când... Vocea Sarei deveni o șoaptă. De când mă face 
să mă simt ca o idioată absolută. 

— Ei bine, așa cum ar zice Popeye, tu sunt ce tu sunt. 


Tessa curăţă cu lingurita de plastic marginile paharului cu 
îngheţată, oferind un adevărat spectacol. Oftă din toţi rărunchii, 
de parcă ziua ei tocmai luase cea mai sumbră turnură. 

— Pot să mănânc și ce ţi-a mai rămas ţie din îngheţată? 

— Nu. 

— Sunt gravidă! se lamentă Tessa. 

— Nu-i vina mea. 

Tessa se apucă iarăși să caute orice urmă de înghețată în 
propriul pahar. Colac peste pupăză, începu apoi să-și scarpine 
partea de jos a labei piciorului de incrustaţia din lemn a 
tabloului de bord. 

Un minut întreg trecu înainte ca Sara să simtă cum vina de 
soră mai mare o izbește ca un baros. Încercă să i se 
împotrivească, mâncând și mai multă îngheţată, dar aceasta i se 
opri în gât. 

— la-o, copil mare ce ești, zise Sara dându-i paharul. 

— Mulţumesc, răspunse Tessa cu dulceaţă în glas. Poate ar 
trebui să mai cumpărăm și pentru mai târziu? sugeră ea. Da' te 
duci tu să iei? Nu vreau să creadă că sunt o scroafă, și - zâmbi 
dulce, clipind des - cred că l-am luat la trei păzește pe puștiul 
care vindea. 

— Maa, pot să-mi imaginez cum. 

Tessa clipi inocentă. 

— Unii oameni sunt prea sensibili. 

Sara deschise portiera, bucuroasă că avea un motiv să 
coboare din mașină. Se depărtase doar un metru, când Tessa 
deschise un geam. 

— Știu, zise Sara. Cu multă ciocolată. 

— Mda, dar stai așa. 

Tessa făcu o pauză ca să lingă ciocolata de pe marginea 
telefonului, înainte să îl scoată pe geam. 

— E Jeffrey. 

e 

Sara opri pe o alee cu pietriș, între o mașină blindată a poliţiei 
și mașina lui Jeffrey, încruntându-se când auzi pietre lovind 
marginea mașinii. Singurul motiv pentru care Sara renunţase la 
mașina ei decapotabilă cu două locuri pentru una mai mare 
fusese faptul că în aceasta putea instala un scaun pentru copil. 
Dar cu Tessa și cu stihiile naturii, BMW-ul avea să fie distrus 
înainte de nașterea copilului. 


— Gata? 

— Mda. 

Sara trase frâna de mână și privi către albia secată a râului 
din faţa lor. Georgia suferea de secetă de la mijlocul anilor 1990, 
și râul uriaș, care odată curgea prin pădure ca un șarpe gras și 
leneș, se subţiase, ajungând aproape la dimensiunile unui 
izvoraș care abia se prelingea. Mai rămăsese numai o albie 
secată și crăpată, iar podul de beton, aflat la zece metri 
deasupra, părea acum a nu-și găsi locul aici, deși Sara încă își 
mai amintea cum oamenii pescuiau stând pe el. 

— Acela e cadavrul? întrebă Tessa, arătând către un grup de 
oameni care stăteau în semicerc. 

— Probabil, răspunse Sara, întrebându-se dacă se aflau pe 
proprietatea colegiului. 

Grant County cuprindea trei orașe: Heartsdale, Madison și 
Avondale. Heartsdale, care adăpostea Institutul de Tehnologie 
Grant, era bijuteria districtului, așa că o crimă comisă în acest 
loc era ceva cu totul îngrozitor. O crimă pe proprietatea 
colegiului era un coșmar. 

— Ce s-a întâmplat? întrebă Tessa înflăcărată, deși niciodată 
nu mai fusese interesată de această parte a slujbei Sarei. 

— Asta se presupune că trebuie să aflu, îi aminti Sara, 
întinzând mâna către torpedou, după stetoscop. 

Spaţiul era destul de îngust, și mâna Sarei se odihni pe burta 
Tessei. Zăbovi astfel câteva momente. 

— Oh, Sissy, șopti Tessa, luându-i mâna într-a ei. Te iubesc 
atât de mult! 

Sara râse văzând lacrimile care apărură brusc în ochii Tessei, 
dar simţi că și ea cedează emoţiilor. 

— Și eu te iubesc, Tessie. Strânse mâna surorii ei în timp ce 
spuse: Stai în mașină. N-o să dureze mult. 

Jeffrey se îndrepta spre mașină când Sara cobori trântind 
portiera. Părul său întunecat era pieptănat spre spate, încă puţin 
umed la ceafă. Era îmbrăcat într-un costum gri cărbune, perfect 
croit și călcat, iar insigna aurie de polițist era vârâtă în 
buzunarul de la piept. 

Sara purta o pereche de pantaloni de bumbac ce văzuseră și 
zile mai bune și un tricou cu mâneci scurte care nu mai fusese 
alb din timpul administraţiei lui Reagan. Purta teniși fără șosete, 


cu șireturile legate lejer, astfel încât să îi poată încălța și 
descălța cu cât mai puţin efort posibil. 

— Nu trebuia să te gătești așa, glumi Jeffrey, însă ea îi putu 
simţi tensiunea din voce. 

— Ce este? 

— Nu sunt sigur, dar cred că-i ceva dubios... Se opri și se uită 
înspre mașină. Ai adus-o și pe Tess? 

— Păi, era în drumul nostru, și a vrut să vină și ea... 

Vorbele Sarei rămaseră suspendate în aer, deoarece nu exista 
cu adevărat altă explicaţie în afară de aceea că, în acel 
moment, scopul vieţii Sarei era de a o face pe Tess fericită - 
sau, cel puţin, să înceteze să se vaite. 

Jeffrey înţelese cum stătea treaba. 

— Presupun că n-avea niciun rost să te cerţi cu ea, nu? 

— A promis că stă în mașină, zise Sara, chiar în timp ce auzi 
portiera mașinii trântindu-se în spatele ei. 

Își puse mâinile în șolduri și se întoarse, dar Tessa îi făcea 
deja un gest expeditiv cu mâna. 

— Trebuie să merg, zise Tessa, arătând către linia de copaci 
din depărtare. 

— Merge pe jos până acasă? întrebă Jeffrey. 

— Se duce la toaletă, explică Sara, văzând cum Tessa se 
îndreaptă către dealul dinspre pădure. 

Se uitară amândoi cum Tessa escaladează panta abruptă, cu 
mâinile încrucișate sub burtă, de parcă ar fi cărat un coș. 

— Te superi pe mine dac-o să mă prăpădesc de râs când o s-o 
văd rostogolindu-se înapoi din vârful dealului? întrebă Jeffrey. 

În loc să îi răspundă la întrebare, începu și ea să râdă. 

— Crezi c-o să se descurce singură acolo sus? întrebă el. 

— O să fie bine, îl linişti Sara. Puțin exerciţiu n-o s-o omoare. 

— Eşti sigură? insistă Jeffrey, preocupat. 

— E-n regulă, îi repetă Sara, știind că Jeffrey nu se aflase 
niciodată în viața lui în apropierea unei femei gravide. 

Se temea probabil că Tessa va intra în durerile facerii înainte 
să ajungă la copacii din vârful dealului. Măcar de-ar fi avut ei 
norocul ăsta! 

Sara porni către locul faptei, dar se opri când văzu că Jeffrey 
nu o urmează. Se întoarse, știind ce avea să audă. 

— Ai plecat destul de devreme-n dimineaţa asta, zise el. 


— M-am gândit c-ai nevoie de somn. Se întoarse și scoase o 
pereche de mănuși de plastic din buzunarul hainei lui, 
întrebând: Ce-i dubios? 

— Nu eram chiar așa de obosit, zise el, pe același ton sugestiv 
pe care l-ar fi folosit dacă ar mai fi rămas la el în acea 
dimineață. 

Se jucă nervoasă cu mănușile, gândindu-se la ce ar fi putut 
spune. 

— A trebuit să scot câinii afară. 

— Ai putea începe prin a-i aduce. 

Sara privi cu atenţie către mașina blindată a poliţiei. 

— E nouă? întrebă ea, mimând curiozitatea. 

Grant County era destul de mic, iar Sara auzise de noua 
mașină de patrulă înainte chiar ca aceasta să fi fost parcată în 
fața secției. 

— Am luat-o acum câteva zile. 

— Scrisul arată bine, remarcă ea, păstrând un ton aparent 
indiferent și neutru. 

— Ca să vezi, comentă el. 

In ultima vreme căpătase reflexul de a zice acest lucru, atunci 
când nu știa ce altceva să spună. Dar Sara nu îl lăsă să scape 
așa de ușor. 

— Fata a făcut o treabă destul de bună. 

Jeffrey o privi în continuare, de parcă nu ar fi avut nimic de 
ascuns. Sara ar fi fost impresionată dacă nu ar mai fi văzut 
exact aceeași expresie și ultima dată când o asigurase că îi era 
fidel. 

Îi aruncă un zâmbet îngheţat, repetând întrebarea: 

— Ce-i dubios? 

Pufni zgomotos, lăsând să se vadă că se simţea iritat. 

— O să vezi tu, răspunse el făcându-i semn cu capul înspre 
râu. 

Sara porni cu pasul ei normal, dar Jeffrey încetini suficient de 
mult cât să îl poată prinde din urmă. Se vedea că era nervos, 
dar Sara nu se lăsase niciodată intimidată de toanele lui Jeffrey. 

— E vreun student? vru ea să afle. 

— Probabil, îi răspunse pe același ton rece. l-am verificat 
buzunarele. N-avea niciun fel de act de identitate la el, dar 
partea asta a râului este pe domeniul facultăţii. 

— Minunat, murmură Sara, întrebându-se cât va mai dura 
până când Chuck Gaines, noul șef al Serviciului de securitate al 
facultăţii, va apărea și va începe să pună sub semnul întrebării 
tot ce făceau ei. 

De Chuck se putea scăpa la fel de ușor ca de o pacoste, dar 
principala grijă a lui Jeffrey, ca șef al poliţiei din Grant County, 
era să se asigure că totul era în regulă în cadrul facultăţii. Chuck 
știa asta mai bine ca oricine și profita ori de câte ori putea. 

Sara observă o blondă foarte atrăgătoare stând pe niște 
stânci. Lângă ea se afla Brad Stephens, un tânăr poliţist pe care 
Sara îl avusese ca pacient cu mult timp în urmă. 

— Ellen Schaffer, o lămuri Jeffrey. Făcea jogging către pădure. 
A văzut cadavrul în timp ce traversa podul. 

— Când l-a găsit? 

— Cam acum o oră. A sunat de pe telefonul ei mobil. 

— Își luase mobilul cu ea la alergat? zise Sara, întrebându-se 
de ce lucrul acesta o uimea. 

Oamenii nici la baie nu se mai duceau fără să-și ia mobilul, să 
fie siguri că-l au la îndemână în cazul în care se plictiseau. 

— Vreau să încerc să stau de vorbă cu ea din nou după ce 
examinezi tu cadavrul. Mai devreme era prea tulburată. Poate 
Brad o ajută să se mai calmeze. 

— Se cunoștea cu victima? 

— Din câte se pare, nu. Probabil că a fost doar omul nepotrivit 
la locul nepotrivit. 

Cei mai mulţi martori suferă în urma acestui gen de ghinion, 
pentru că aceste scene zărite doar câteva secunde îi afectează 
pentru tot restul vieţii. Din fericire, din câte-și putu da Sara 
seama văzând cadavrul care zăcea în mijlocul albiei râului, fata 
scăpase ușor. 

— Să te ajut, zise Jeffrey, luând braţul Sarei când se apropiară 
de mal. 

Terenul era denivelat și avea o pantă care cobora către râu. 
Apa de ploaie săpase o potecă printre pietre, dar nămolul era 
poros și afânat. 

Se gândi că în punctul acela albia avea cel puţin treisprezece 
metri lățime, dar Jeffrey avea să pună mai târziu pe cineva să 
măsoare. Pământul pe care pășeau era crăpat, și Sara simţi cum 
pietrișul și huma îi intră în teniși, iar praful se ridică în jurul lor. 


11 


Cu doisprezece ani în urmă, în acel loc apa le-ar fi ajuns până la 
gât. 

Sara se opri la jumătatea drumului și se uită către pod. O 
simplă punte de beton, cu balustradă joasă. O bordură ieșea în 
afară la câţiva centimetri de partea de jos și, între ea și 
balustradă, cineva scrisese cu un spray negru: „MOARTE 
CIOROILOR” și făcuse o svastică mare. 

Sara simţi un gust neplăcut în gură. 

— Ce drăguţ, zise ea, ironic. 

— Nu-i așa? răspunse Jeffrey, la fel de dezgustat ca și ea. 
Găsești de-astea prin tot campusul. 

— Când a început? vru Sara să știe. 

Graffiti-ul părea șters, având probabil câteva săptămâni. 

— Cine știe? zise Jeffrey. Conducerea colegiul nu pare să fi 
observat. 

— Dacă ar observa, ar trebui să ia măsuri în această privință, 
sublinie Sara, uitându-se peste umăr după Tessa. Ai idee cine 
face asta? 

— Studenţii, zise el, dând cuvântului o conotaţie negativă. 
Probabil o adunătură de yankei idioţi care cred că-i amuzant să 
vii în sud și să te joci de-a sudiștii șmecheri. 

— Urăsc rasiștii amatori, murmură Sara, zâmbind când se 
apropiară de Matt Hogan și de Frank Wallace. 

— Bună ziua, Sara, zise Matt. 

Într-o mână ţinea camera foto de instantanee, iar în cealaltă, 
câteva Polaroide. 

— Tocmai am terminat fotografiile, zise Frank, al doilea în 
grad după Jeffrey. 

— Mulţumesc, îi răspunse Sara, punându-și mănușile de 
plastic. 

Victima zăcea direct sub pod, cu faţa în jos, pe pământ. 
Braţele erau întinse într-o parte, iar pantalonii și chiloţii erau 
adunaţi în jurul gleznelor. judecând după mărime și după lipsa 
de păr de pe spatele neted și de pe fese, era un tânăr, probabil 
în jur de douăzeci de ani. Părul blond era lung până la guler și 
tăiat drept la spate. Ai fi putut zice că doarme, dacă nu s-ar fi 
văzut sângele împroșcat și urme de ţesut ieșindu-i din anus. 

— Ah, exclamă ea, înțelegând preocuparea lui Jeffrey. 


12 


Pentru că o obliga procedura, Sara îngenunche și își puse 
stetoscopul pe spatele tânărului. Simţi și auzi coastele 
mișcându-se, dar inima nu îi mai bătea. 

Sara își puse stetoscopul înapoi la gât și începu să examineze 
cadavrul, anunțând cu voce tare constatările: 

— Nimic la care te-ai putea aștepta în cazul unei sodomizări 
forțate. Nicio zgârietură sau urme de sfâșiere. 

Se uită la mâini și la încheieturi. Braţul stâng era răsucit într- 
un mod ciudat, și văzu o cicatrice roz, destul de urâtă, care i se 
întindea pe antebraţ. După cum arăta, rana fusese făcută în 
ultimele patru, poate șase luni. 

— N-a fost legat. 

Tânărul purta un tricou cu mâneci scurte de culoare verde- 
închis, pe care Sara îl ridică să vadă alte posibile semne de 
vătămare. O zgârietură lungă se afla la baza coloanei 
vertebrale, pielea îi era sfâșiată, dar nu cât să sângereze. 

— Ce este? întrebă Jeffrey. 

Sara nu îi răspunse, dar ceva legat de zgârietură i se păru 
ciudat. 

Apucă piciorul drept al băiatului ca să îl mute într-o parte, dar 
se opri când constată că laba piciorului nu se mișca din loc. Își 
strecură mâna pe sub cracul pantalonului și pipăi oasele gleznei, 
apoi tibia și peroneul. Era ca și cum ar fi strâns un balon plin cu 
terci. Analiză celălalt picior, și descoperi aceeași consistenţă. 
Oasele nu erau doar rupte, ci fuseseră făcute praf. 

Se auziră câteva portiere trântite. 

— La naiba! murmură Jeffrey. 

Câteva secunde mai târziu, Chuck Gaines se îndrepta către 
mal, cu camașa cafenie a uniformei securităţii mai să-i 
plesnească în dreptul pieptului, în încercarea lui de a cobori 
panta. Sara îl știa pe Chuck din școala primară, când o tachina 
fără milă pentru absolut orice, de la înălţime, până la notele ei 
bune și la părul roșu, și se bucura să îl vadă în acest moment la 
fel de tare ca în urmă cu mulţi ani, pe terenul de joacă. 

Alături de Chuck venea Lena Adams, purtând o uniformă 
identică, însă cu cel puţin două numere mai mare. Pantalonii nu 
îi cădeau datorită curelei, și, cu ochelarii de aviator și părul 
strâns sub șapca de baseball cu boruri largi, arăta ca un băieţel 
care se îmbrăcase cu hainele tatălui lui, mai ales când își pierdu 
echilibrul pe pantă și alunecă tot restul drumului până jos. 

Frank dădu să o ajute, dar Jeffrey îl opri cu o privire 
prevenitoare. Lena fusese detectiv - unul de-ai lor - până în 
urmă cu șapte luni. Jeffrey nu o iertase pentru că plecase, și era 
hotărât să se asigure că nimeni din departamentul lui nu avea 
să o facă. 

— La naiba, zise Chuck, alergând ultimii câțiva metri. 

In ciuda zilei răcoroase, deasupra buzei i se formase o 
peliculă de transpiraţie, iar faţa îi era roșie din cauza efortului de 
a coborî malul. Chuck era foarte musculos, și totuși era ceva 
nesănătos la el. Transpira tot timpul, și o peliculă de grăsime 
făcea ca pielea să îi pară strânsă și umflată. Faţa era rotundă ca 
o lună, iar ochii un pic prea mari. Sara nu știa dacă asta era din 
cauza steroizilor sau a lipsei de mișcare, dar arăta ca și cum un 
atac de cord era inevitabil. 

— Bună, Roșcato! zise Chuck, făcându-i Sarei cu ochiul, 
provocator, înainte să își întindă mâna cărnoasă către Jeffrey. 
Care-i treaba, șefule? 

— Chuck, zise Jeffrey, strângându-i mâna fără tragere de 
inimă. 

Se uită fugitiv la Lena, apoi își întoarse privirea către locul 
crimei. 

— Am fost anunţaţi acum o oră. Sara de-abia ce-a ajuns aici. 

— Bună, Lena, zise Sara. 

Lena dădu ușor din cap, dar Sara nu putu vedea expresia din 
dosul ochelarilor de soare cu lentile închise la culoare. 
Dezaprobarea lui Jeffrey faţă de acest schimb de formule de 
politeţe era cât se poate de clară, dar, dacă ar fi fost singuri, 
Sara i-ar fi spus ea vreo două. 

Chuck își plesni palmele, de parcă ar fi vrut să își revendice 
autoritatea. 

— Ce-avem aici, Doc?? 

— Probabil o sinucidere, răspunse Sara, încercând să își 
amintească de câte ori îi ceruse lui Chuck să nu îi mai spună 
așa. Probabil de mult mai puţine ori decât îi ceruse să nu o mai 
numească Roșcata. 

— Chiar așa? întrebă Chuck, întinzându-și gâtul. Vouă nu vi se 
pare că s-a jucat cineva cu el? Chuck arătă către partea 
inferioară a corpului. Mie așa mi se pare. 


2 Prescurtare de la „doctore”. (n.tr.). 

Sara se ridică în picioare, fără să răspundă. Aruncă din nou o 
privire către Lena, întrebându-se cum de rezista. Lena își 
pierduse sora exact cu un an în urmă, și trecuse prin chinurile 
iadului în timpul investigaţiilor. Chiar dacă Sara se putea gândi 
la o mulțime de lucruri care nu îi plăceau la Lena Adams, nu 
dorea nimănui să îl aibă în preajmă pe Chuck Gaines. _ 

Chuck păru să își dea seama că nimeni nu îi acordă atenţie. Işi 
plesni din nou palmele și începu să comande: 

— Adams, verifică perimetrul. Vezi dacă miroși ceva. 

În mod surprinzător, Lena se supuse și porni în josul albiei. 

Sara se uită către pod, apărându-și privirea de soare. 

— Frank, poţi să te duci acolo, sus, și să vezi dacă găsești un 
bilet, ceva? 

— Un bilet? se auzi Chuck, ca un ecou. 

— Îmi închipui c-a sărit de pe pod, i se adresă apoi Sara lui 
Jeffrey. A aterizat pe picioare. Se văd urmele pantofilor în noroi. 
Impactul i-a tras în jos pantalonii și i-a rupt majoritatea, dacă nu 
toate oasele labelor și ale picioarelor. Se uită la eticheta de pe 
dosul blugilor, verificând mărimea. Erau destul de largi, iar 
viteza căpătată în urma saltului de la o asemenea înălțime 
trebuie să fie substanţială. Cred că sângele a apărut ca rezultat 
al desprinderii intestinelor. Puteţi vedea că o parte din rect a 
fost întoarsă pe dos și forțată să iasă prin anus. 

Chuck fluieră încetișor, și Sara nu se putu stăpâni să nu ridice 
privirea spre el. Îi văzu buzele mișcându-se în timp ce citea 
epitetul rasial de pe pod. Arboră un zâmbet luminos și ostentativ 
către Sara, înainte să o întrebe: 

— Ce face sora ta? 

Sara îl văzu pe Jeffrey strângând din dinţi și încleștându-și 
bărbia. Devon Lockwood, tatăl copilului Tessei, era un tip de 
culoare. 

— Face bine, Chuck, îl asigură Sara, silindu-se să nu răspundă 
provocării. De ce-ntrebi? 

Bărbatul afișă încă un zâmbet, fiind sigur că Sara îl văzuse 
uitându-se înspre pod. 

— Fără niciun motiv. 

Sara continuă să îl privească insistent, uimită de cât de puţin 
se schimbase din timpul liceului. 

— Cicatricea de pe braţul lui pare recentă, îi întrerupse 
Jeffrey. Sara se strădui să privească spre braţul victimei, dar 
furia îi rămăsese ca un nod în gât. 

— Da, răspunse ea. 

— Da? repetă Jeffrey, ascunzând în spatele cuvântului o altă 
întrebare. 

— Da, zise Sara, înștiințându-l astfel că își putea purta 
propriile bătălii. Inspiră adânc înainte să poată continua. Este 
foarte probabil să fi fost o tăietură intenţionată, cu scopul de-a 
ajunge la artera radială. Pentru asta sigur a fost dus la spital. 

Dintr-odată, Chuck deveni interesat de activitatea Lenei. 

— Adams! strigă el. Verifică în direcţia aia! 

Arătă departe de pod, în direcţia opusă celei în care se 
îndrepta femeia. 

Sara puse mâinile pe șoldurile cadavrului și i se adresă lui 
Jeffrey: 

— Poţi să m-ajuţi să-l întorc? 

În timp ce Jeffrey își punea o pereche de mănuși, Sara se uită 
în direcția copacilor, după Tessa. Nu se vedea nici urmă de ea. 
Pentru prima dată, Sara se bucura cu adevărat că Tessa 
rămăsese în mașina ei. 

— Gata, zise Jeffrey, punând mâinile pe umerii cadavrului. La 
numărătoarea Sarei, întoarseră corpul cu toată grija de care 
erau în stare. 

— Oh, la naiba! ţipă Chuck, vocea urcându-i cu trei octave. Se 
dădu repede înapoi, de parcă leșul ar fi luat brusc foc. 

Jeffrey se ridică repede în picioare, cu o expresie de groază pe 
chip. Matt icni de parcă i-ar fi venit să vomite și se întoarse cu 
spatele la ei. 

— Ei bine, zise Sara, neștiind ce altceva ar putea spune. 

Partea de jos a penisului victimei fusese aproape complet 
jupuită de piele. O fâșie de zece centimetri de piele atârna de 
gland, iar o serie de cercei arătând ca niște mici haltere 
străpungeau carnea la intervale regulate. 

Sara îngenunche lângă zona pelviană și examină rănile. Auzi 
pe cineva șuierând printre dinţi atunci când puse pielea înapoi la 
locul ei, studiind marginile sfâșiate acolo unde carnea fusese 
smulsă de pe organ. 

Jeffrey vorbi primul. 

— Ce mama dracu' e asta? 

— Body piercing. Se numește frenum ladder. Sunt destul de 
grele, continuă ea arătând către bucăţile de metal. Impactul 
probabil că a jupuit pielea ca și cum ai scoate un ciorap. 

— La naiba, murmură Chuck din nou, de data aceasta 
holbându-se la răni. 

— Deci și-a făcut asta singur? întrebă Jeffrey, nevenindu-i să 
creadă. 

Sara ridică din umeri. Piercing-urile genitale nu erau deloc 
obișnuite în Grant County, dar la clinică Sara avusese de-a face 
cu suficient de multe infecţii provocate de piercing ca să 
înțeleagă că și aici ajunsese genul ăsta de modă. 

— Isuse, murmură Matt, lovind cu piciorul în noroi, rămânând 
întors cu spatele. 

Sara arătă un cercel de aur, subţire și rotund, care străpungea 
o nară a băiatului. 

— Pielea este mai groasă aici, aşa că nu s-a smuls. 
Sprânceana... 

Se uită în jur după un alt cercel de aur, care să se fi înfipt în 
pământul moale, acolo unde corpul căzuse. 

— Poate că încuietoarea s-a deschis în momentul impactului. 

— Dar aici? întrebă Jeffrey, arătând către piept. 

Un fir subţire de sânge se oprise la aproximativ cinci 
centimetri mai jos de sfârcul drept, care era rupt în două. Sara 
își încercă norocul și răsuci betelia blugilor. Prins între fermoar și 
o pereche de boxeri Joe Boxers se afla un al treilea cercel 
rotund. 

— Piercing în sfârc, zise ea, ridicând cercelul. Ai o punguţă 
pentru asta? 

Jeffrey scoase o punguţă mică pentru dovezi și o ţinu deschisă 
lângă Sara. 

— Asta e? întrebă el îngrețoșat. 

— Probabil că nu. 

Sara deschise gura cadavrului, prinzându-i bărbia între 
degetul gros și arătător. Băgă cu grijă mâna înăuntru, încercând 
să nu se taie. 

— Probabil că și-n limbă avea cercel, îi spuse lui Jeffrey, 
pipăind mușchiul. E bifurcată la vârf. O să știu sigur când o să-l 
văd pe masă, dar cred că cercelul din limbă e în gât acum. 


3 În traducere exactă, „scara frâului”; se mai numește și Jacob's Ladder („scara lui 
Jacob”). 

Se ridică în picioare, își scoase mănușile și studie victima ca 
întreg mai degrabă decât ca părţi separate, pline de piercing-uri. 
Era un puști obișnuit, exceptând sângele care îi picura din nas și 
i se prelingea în jurul buzelor. Un cioc blond-roșcat îi atârna de 
bărbia fină, iar perciunii erau subțiri și lungi, curbați în jurul liniei 
maxilarului ca un fir multicolor. 

Chuck făcu un pas înainte ca să vadă mai bine și rămase cu 
gura căscată. | 

— Aa, rahat. Asta e... Rahat... Gemu și se lovi singur în cap. 
Nu-mi amintesc numele lui. Mama lui lucrează la colegiu. 

Sara îl văzu pe Jeffrey încovoindu-se de spate la auzul veștii. 
Cazul tocmai devenise de zece ori mai complicat. 

— Am găsit un bilet, ţipă Frank de pe pod. 

Sara fu surprinsă de veste, chiar dacă ea fusese cea care îl 
trimisese pe Frank acolo. Văzuse destule sinucideri la viaţa ei, 
dar de data asta ceva nu era în regulă. 

Jeffrey o privi cu atenţie, de parcă i-ar fi putut citi gândurile. 

— Încă mai crezi c-a sărit de bunăvoie? o întrebă el. 

— Așa se pare, nu? îi răspunse, fără să accepte provocarea. 

— O să examinăm toată zona, decise Jeffrey, după câteva 
clipe de gândire. 

Chuck vru să își ofere ajutorul, dar Jeffrey îi tăie imediat 
elanul: 

— Chuck, ai putea să stai aici cu Matt și să-i fotografiaţi fața? 
Vreau s-o arăt tinerei care a găsit cadavrul. 

— Uh... 

Chuck păru că încearcă să găsească o scuză, nu pentru că îl 
deranja să stea pe-acolo, ci pentru că nu voia să accepte niciun 
ordin dat de Jeffrey. 

Jeffrey îi făcu un semn cu capul lui Matt, care se întorsese în 
cele din urmă cu faţa. 

— Fă niște poze! 

Matt aprobă dând încordat din cap, și Sara se întrebă cum 
avea să facă fotografiile fără să se uite la victimă. Chuck, pe de 
altă parte, părea să nu-și mai poată lua ochii de la scenă. 
Probabil că niciodată până atunci nu mai văzuse un mort. Știind 
ce gen de persoană era, Sara nu fu surprinsă de reacţia lui 
Chuck. După emoţiile de pe faţa lui, s-ar fi zis că se uita la un 
film. 

— Dă-mi mâna, zise Jeffrey, ajutând-o pe Sara să se ridice. 

— L-am chemat deja pe Carlos, îl anunţă Sara, referindu-se la 
asistentul ei de la morgă. Ar trebui s-ajungă în curând. O să 
aflăm mai multe după autopsie. _ 

— Bine, zise Jeffrey, apoi se întoarse spre Matt. Incearcă să 
faci o fotografie bună cu faţa lui. Când ajunge Frank, spune-i să 
mă caute la mașină. 

Matt ridică mâna în chip de salut, dar tot nu reuși să scoată 
niciun cuvânt. 

Sara își îndesă stetoscopul în buzunar, mergând de-a lungul 
albiei râului. Se uită în sus, către mașină, căutând-o pe Tessa 
din priviri. Soarele bătea direct în parbriz, în așa fel încât acesta 
părea acum o adevărată oglindă. 

— Ce-mi ascunzi? o întrebă Jeffrey, după ce se asigură că 
Chuck nu îi mai putea auzi. 

Sara se opri, neștiind cum să își verbalizeze sentimentele. 

— Ceva nu e-n regulă. 

— Asta poate fi din cauza lui Chuck. 

— Nu. Chuck e-un idiot. Știu asta de treizeci de ani. 

Jeffrey zâmbi ușor. 

— Atunci ce este? 

Sara se întoarse și privi înspre băiatul întins la pământ, apoi 
din nou către pod. 

— Zgârietura de pe spate. De ce-o are? 

— De la balustrada podului? sugeră Jeffrey. 

— Cum? Balustrada nu-i atât de înaltă. Probabil c-a stat pe ea 
și și-a tras picioarele peste. 

— E o bârnă sub balustradă, observă Jeffrey. Poate că s-a 
zgâriat de ea în cădere. 

Sara continuă să se uite insistent către pod, încercând să își 
imagineze scenariul real. 

— Știu că sună stupid, dar, dacă aș fi în locul lui, n-aș vrea să 
mă lovesc în cădere. M-aș ridica în picioare pe balustradă și aș 
sări, cât mai departe de bârnă. Departe de orice. 

— Poate a coborât până la bârnă și s-a zgâriat pe spate de 
pod. 

— Verifică dacă sunt urme de piele, sugeră Sara, deși se 
îndoia că vor găsi ceva. 

— Dar ce părere ai despre aterizarea în picioare? 

— Nu este atât de neobișnuită pe cât ai crede. 

— Crezi c-a facut asta intenţionat? 

— Să sară? 

— Treaba aia, zise Jeffrey, arătând către jumătatea sa de jos. 

— A, piercing-ul? Probabil c-a făcut-o mai demult. Rana se 
vindecase. 

Jeffrey se cutremură. 

— De ce și-ar face cineva așa ceva? 

— Se presupune că intensifică senzațiile sexuale. 

— Pentru bărbat? comentă Jeffrey, cu scepticism. 

— Și pentru femeie, îl lămuri Sara, deși simplul gând o făcu să 
se înfioare. 

Se uită din nou către mașină, sperând s-o vadă pe Tessa. De 
unde se afla, parcarea se vedea foarte bine. Cu excepţia lui 
Brad Stephens și a acelui martor, nimeni altcineva nu se zărea. 

— Unde-i Tessa? întrebă Jeffrey. 

— Cine știe? răspunse Sara, enervată. 

Mai bine ar fi dus-o pe Tessa acasă, în loc să o lase să 
hoinărească pe aici de una singură. 

— Brad, îl strigă Jeffrey pe poliţist, în timp ce se apropiară de 
mașini. A coborât Tessa de pe deal? 

— Nu, domnule, răspunse el. 

Sara se uită pe bancheta din spate al mașinii, așteptându-se 
să o vadă pe Tessa ghemuită acolo și trăgând un pui de somn. 
Mașina era goală. 

— Sara? întrebă Jeffrey. 

— E-n regulă, îi răspunse Sara, gândindu-se că Tessa 
începuse să coboare dealul, apoi fusese nevoită să îl urce din 
nou. 

În ultimele săptămâni copilul dansase step pe vezica ei 
urinară. 

— Vrei să mă duc după ea? se oferi Jeffrey. 

— Probabil că s-a așezat pe undeva și se odihnește. 

— Eşti sigură? insistă Jeffrey. 

Îi făcu un semn expeditiv cu mâna și plecă pe aceeași potecă 
pe care Tessa urcase dealul. Studenţii de la colegiu obișnuiau să 
alerge pe potecile din pădure, care traversau orașul de la un 
capăt la celălalt. Dacă Sara ar fi mers aproximativ doi kilometri 
către est, ar fi ajuns în cele din urmă la clinica pentru copii. Spre 
vest, poteca ar fi purtat-o către autostradă, iar cea dinspre nord, 
către cealaltă parte a orașului, aproape de casa familiei Linton. 

Dacă Tessa se hotărâse să se ducă acasă pe jos, fără să anunţe 
pe nimeni, Sara avea să o strângă de gât. 

Coasta era mai abruptă decât își imaginase, și se opri în vârful 
dealului ca să își tragă sufletul. Zona era împânzită de gunoaie 
și de cutii de bere goale risipite ca niște frunze moarte. Se uită 
în urma ei către locul de parcare, unde Jeffrey o interoga pe 
femeia care găsise cadavrul. Brad Stephens îi făcu semn cu 
mâna, și Sara îi răspunse, fluturând-o și ea pe a ei, gândindu-se 
că poate Tessa nu se vedea de creasta dealului. Poate că se 
oprise să își tragă sufletul înainte să coboare înapoi. Poate că 
dăduse peste vreun animal sălbatic. Poate intrase în travaliu. La 
acest ultim gând, Sara se întoarse către copaci, urmând o 
potecă bătătorită ce intra în pădure. La câţiva metri depărtare 
cercetă zona înconjurătoare, căutând un semn cât de mic lăsat 
de sora ei. 

— Tess? strigă Sara, încercând să nu se enerveze. 

Probabil că Tessa hoinărise prin zonă și pierduse noţiunea 
timpului. Încetase să își mai poarte ceasul cu câteva luni în 
urmă, când încheieturile îi deveniseră prea umflate pentru 
brăţara de metal. Sara se afundă și mai mult în pădure, ridicând 
vocea în timp ce repeta: 

— Tessa? 

In ciuda zilei însorite, pădurea era întunecoasă, crengile 
copacilor înalți îmbinându-se ca niște degete într-un joc de copil 
și blocând aproape toată lumina. Cu toate astea, Sara își făcu 
mâna streașină la ochi, de parcă asta ar fi ajutat-o să vadă mai 
bine. 

— Tess? strigă ea din nou și așteptă un răspuns, cât numără 
până la douăzeci. Nu primi niciunul. 

Frunzele de deasupra capului foșniră în adierea vântului, și 
Sara simţi o furnicătură neplăcută pe ceafă. Mai înaintă câţiva 
pași pe potecă, frecându-și brațele. După aproximativ cinci 
metri, poteca se bifurcă. Încercă să se hotărască încotro să o 
apuce. Ambele cărări păreau bine bătătorite, și în noroi văzu 
chiar urmele unor teniși. Sara îngenunchea din loc în loc, 
încercând să identifice urma plată a sandalelor Tessei printre 
cele striate sau în zigzag. Dintr-odată auzi un zgomot în spatele 
ei. 

— Tess? exclamă ea, sărind în sus. 

Era însă doar un raton, la fel de surprins ca și Sara de această 
întâlnire neașteptată. Se uitară lung unul la celălalt timp de 
câteva secunde, apoi ratonul se făcu nevăzut în pădure. 

Sara se ridică și își scutură praful de pe mâini. O apucă pe 
poteca din dreapta, apoi se întoarse la răscruce și trasă o 
săgeată în pământ cu tocul pantofului, indicând direcţia în care 
pornise. Imediat ce făcu semnul, Sara se simţi ridicolă, dar își 
promise să râdă de prudenţa ei mai târziu, după ce o va duce pe 
Tessa acasă. 

— Tess? 

Rupse o crenguţă dintr-o ramură mai joasă care îi stătea în 
cale, pe potecă. 

— Tess? A 

Se opri, așteptând, dar nu primi niciun răspuns. In faţa ei, 
poteca o cotea puţin, apoi se bifurca din nou. Stătu în cumpănă 
dacă să îl cheme sau nu pe Jeffrey în ajutor, dar se hotărî să nu 
o facă. O parte din ea se simţea ridicolă pentru că se gândise la 
asta, dar cealaltă, cea mai profundă, nu reușea să își înfrângă 
un sentiment de spaimă. 

Merse mai departe, strigând-o pe Tessa. La următoarea 
răscruce își puse din nou mâna streașină la ochi, uitându-se în 
ambele părți. Potecile se îndepărtau treptat una de cealaltă. Cea 
din dreapta cotea brusc la aproape trei metri mai în faţă. 
Pădurea era mai întunecată aici, și Sara ţinu ochii mijiţi ca să 
poată vedea. Începu să traseze o săgeată către calea din 
stânga, dar ceva îi fulgeră în minte, de parcă durase ceva timp 
până ce ochii transmiseseră imaginea către creier. Cercetă cu 
atenţie poteca din dreapta și văzu o piatră cu o formă ciudată, 
chiar dincolo de cotitură. Înaintă câţiva pași și apoi o luă la fugă, 
dându-și seama că piatra era de fapt una dintre sandalele 
Tessei. 

— Tessa! aproape că ţipă Sara, înșfăcând sandaua de jos și 
strângând-o la piept. 

Se întoarse și o căută cu frenezie pe sora ei. Scăpă sandaua 
din mână, simțind că i se face rău. Gâtul i se contractă când 
teama pe care o înfrânase până atunci se transformă într-o 
adevărată teroare. Într-un luminiș, în faţa ei, Tessa stătea 
întinsă pe spate, cu o mână pe burtă, cu cealaltă căzută într-o 
parte. Capul era răsucit într-un mod ciudat, buzele ușor 
desfăcute, ochii închiși. 

— Nu... gemu Sara, alergând către sora ei. 

Distanţa dintre ele nu era mai mare de șapte metri, dar Sarei i 
se păru că avea de străbătut kilometri întregi. Un milion de 
posibilităţi îi trecură prin minte, dar niciuna dintre ele nu o 
pregăti, nici pe departe, pentru ceea ce avea să vadă. 

— Oh, Dumnezeule, icni Sara, căzând în genunchi. Oh, nu... 

Tessa fusese înjunghiată de cel puţin două ori în stomac și o 
dată în piept. Era sânge peste tot, transformând roșul purpuriu 
al rochiei într-un negru umed. Sara privi fața surorii ei. Scalpul îi 
fusese smuls și o parte îi atârna peste ochiul stâng, roșul aprins 
al cărnii de sub piele contrastând cu pielea albă și palidă. 

— Nu... Tess... nu! ţipă Sara, punând mâna pe obrazul Tessei 
și încercând să îi deschidă ochii. Tessie? Oh, Dumnezeule, ce s- 
a-ntâmplat? 

Tessa nu îi răspunse. Era vlăguită de puteri, și nu opuse niciun 
fel de rezistenţă când Sara așeză la loc partea smulsă a 
scalpului și îi deschise forţat ochii, vrând să îi vadă pupilele. 
Incercă să verifice pulsul carotidei, dar mâna îi tremura atât de 
tare, încât nu reuși decât să murdărească de sânge, cu 
degetele, gâtul Tessei. Işi lipi urechea de pieptul ei, și rochia 
umedă i se lipi de obraz în timp ce încerca să detecteze orice 
urmă de viață. 

Ascultând, Sara își cobori privirea către stomac, după copil. 
Sânge și lichid amniotic șiroiau din inciziile inferioare, ca dintr- 
un robinet prost strâns. O parte a intestinului ieșise afară prin 
bluza purpurie sfâșiată, și Sara închise ochii la vederea rănii. Îşi 
ținu respiraţia până ce îi auzi inima bătând slab și simţi cum 
pieptul se ridică și coboară aproape imperceptibil, odată cu 
aerul ce intra în plămâni. 

— Tess? Sara se ridică și își șterse cu dosul palmei sângele de 
pe față. Tessie, te rog, trezește-te. 

Aproape că îi sări inima din piept când auzi în spatele ei 
zgomotul puternic al unei crengi rupte, ca și cum călcase cineva 
pe ea. Il văzu pe Brad Stephens care stătea nemișcat, cu gura 
căscată, în stare de șoc. Se holbară unul la celălalt câteva 
secunde, fără să scoată niciun cuvânt. 

— Doctore Linton? zise el în cele din urmă, cu o voce care 
părea pierită în luminișul larg. 

Avea aceeași expresie speriată ca ratonul de mai devreme, de 
pe potecă. Sara nu reuși decât să se uite la el. În minte ţipa și îl 

trimitea după Jeffrey, îi cerea să facă rapid ceva, dar, de fapt, 
vorbele nu îi ieșeau din gură. 

— Mă duc după ajutor, zise el și o luă la fugă înapoi, pe 
potecă. 

Sara îl urmări cu privirea până ce dispăru la cotitura cărării, 
apoi se întoarse către Tessa. Nu putea să se întâmple așa ceva. 
Erau amândouă prinse într-un coșmar oribil din care aveau să se 
trezească în curând. Nu i se întâmpla Tessei asta - nu surioarei 
ei mai mici, care insistase să se ţină după ea, așa cum obișnuia 
când erau doar niște copile. Tessa plecase într-o scurtă 
plimbare, ca să găsească un loc unde să poată urina. Nu zăcea 
la pământ, sângerând, în vreme ce ea nu era în stare decât să o 
țină de mână și să plângă. 

— O să fie bine, îi spuse surorii ei, întinzându-se ca să Îi ia și 
cealaltă mână. 

Simţi ceva lipicios între degetele Tessei și, când îi desfăcu 
mâna dreaptă, găsi o bucată de plastic albă lipită de palmă. 

— Ce-i asta? întrebă ea. 

Tessa încleștă pumnul și gemu. 

— Tessa? zise Sara, uitând de bucăţica de plastic. Tessa, uită- 
te la mine! 

Încetișor, Tessa deschise ochii. 

— Sara... șopti ea. 

Pleoapele începură din nou să i se închidă. 

— Tessa, nu-nchide ochii! îi ordonă Sara, strângând-o de 
mână cu putere. Simţi cum te strâng? Vorbește cu mine! Simţi 
cum îţi strâng mâna? 

Tessa încuviinţă din cap, și ochii i se deschiseră larg, de parcă 
s-ar fi trezit speriată dintr-un somn adânc. 

— Poţi să respiri bine? întrebă Sara, conștientă de panica 
acută din vocea ei. Încercă să se liniștească, conștientă de 
faptul că altfel nu va reuși decât să înrăutățească lucrurile. Nu 
poţi să respiri bine? 

Buzele Tessei tremurară de efort în timp ce schiţară un „nu”. 

— Tess? zise Sara. Unde doare? Unde doare cel mai tare? 

Tessa nu îi răspunse. Își duse ezitând mâna la cap, unde era 
rănită. Vocea i se auzi ca o șoaptă stinsă. 

— Ce s-a-ntâmplat? 

— Nu știu, îi răspunse Sara, nefiind sigură decât de 
necesitatea de a o ţine pe Tessa trează. 

Degetele Tessei pipăiră scalpul sfâșiat, și pielea i se mișcă sub 
atingerea ei, până ce Sara îi îndepărtă mâna. 

— Ce...? murmură Tessa, și vocea i se pierdu din nou. 

Lângă capul ei se afla o piatră mare, împroșcată pe toată 
suprafața cu sânge și având fire de păr. 

— Te-ai lovit la cap când ai căzut? întrebă Sara, convinsă că 
asta se întâmplase. Asta ai făcut? 

— Nu știu... 

— Te-a înjunghiat cineva, Tess? întrebă Sara. Îţi amintești ce 
s-a-ntâmplat? 

Faţa Tessei se schimonosi de frică atunci când își atinse 
abdomenul. 

— Nu, zise Sara și îi îndepărtă mâna, nelăsând-o să simtă 
rănile. 

Se auziră câteva crengi trosnind. Sara întoarse capul și îl văzu 
pe Jeffrey, care alerga în direcţia lor. Bărbatul căzu în genunchi, 
de cealaltă parte a Tessei. 

— Ce s-a-ntâmplat? 

Sara izbucni în plâns. 

— Sara? zise el, dar femeia plângea mult prea tare ca să 
poată răspunde. Sara, repetă Jeffrey. O apucă de umeri și o 
zgudui. Sara, concentrează-te! Ai văzut cine-a făcut asta? 

Sara se uită în jur, abia acum dându-și seama că persoana 
care o înjunghiase pe Tessa ar mai fi putut fi încă acolo. 

— Sara? 

Clătină din cap. 

— Nu știu... N-am... 

Jeffrey îi scotoci în buzunarele din faţă, scoase stetoscopul și 
i-l puse în mâna lipsită de vlagă. 

— Frank, chemă o ambulanţă! 

Vocea lui era atât de îndepărtată, încât Sarei i se păru că mai 
degrabă îi citește pe buze cuvintele decât i le aude. 

— Sara? 

Era paralizată de emoție și nu se putea gândi la ce anume 
trebuia făcut. Vederea i se îngustă ca un tunel, și nu o mai văzu 
decât pe Tessa, însângerată, îngrozită, cu ochii larg deschişi, în 
stare de șoc. Între ele stăruia un sentiment de groază oribilă, 
durere, spaimă oarbă. Sara era complet neputincioasă. 

— Sara? repetă Jeffrey, punându-i o mână pe umăr. 

Auzul îi reveni brusc, ca un val de apă ce izbește un dig. 
Jeffrey o strânse de mână suficient de tare cât să îi provoace 
durere. 

— Spune-mi ce să fac. 

Nu se știe cum, cuvintele lui o readuseră la realitate, dar 
vocea îi era încă sugrumată. 

— Scoate-ţi cămașa. Trebuie să ţinem sângerarea sub control. 

Sara privi cum Jeffrey își scoate jacheta și cravata, apoi rupe 
nasturii cămășii. Treptat, simţi cum mintea începe din nou să îi 
funcţioneze. Putea să facă asta. Știa ce avea de făcut. 

— Cât e de rău? întrebă el. 

Sara nu îi răspunse. | se părea că, dacă ar fi dat glas răului, i- 
ar fi dat o și mai mare putere. Apăsă în schimb cămașa pe burta 
Tessei, apoi puse mâna lui Jeffrey peste ea. 

— Uite-așa, îi arătă ea, ca să știe cu câtă putere să apese. 
Tess? zise Sara, străduindu-se să fie tare, pentru sora ei. Vreau 
să te uiţi la mine, bine, iubito? Uită-te la mine și spune-mi dacă 
se schimbă ceva, da? 

Tessa aprobă dând din cap, și privirea i se întoarse într-o 
parte, către Frank, care se apropia de ei. 

Frank se așeză jos, alături de Jeffrey. 

— În mai puţin de zece minute o să sosească elicopterul 
Salvării. 

Începu să își descheie cămașa chiar când Lena Adams ajunse 
în luminiș. Matt Hogan era în spatele ei, cu pumnii încleștați pe 
lângă corp. 

— Probabil c-a luat-o în direcția aia, le zise Jeffrey, indicând 
cărarea care intra și mai adânc în pădure. 

Cei doi o luară la fugă, fără să spună niciun cuvânt. 

— Tess, zise Sara, descoperind rana de la piept ca să vadă cât 
era de adâncă. 

Traiectoria  cuţitului dusese probabil lama periculos de 
aproape de inimă. 

— Știu că doare, dar trebuie să reziști. Bine? Poţi să reziști 
pentru mine? 

Tessa  încuviinţă încet din cap, ochii mișcându-i-se în 
continuare în orbite. 

Sara ascultă cu stetoscopul pieptul Tessei și îi auzi inima 
bubuindu-i ca o tobă și respiraţia foarte sacadată. Mâna Sarei 
începu să tremure din nou când puse stetoscopul pe abdomen și 

căută bătaia inimii fetusului. Înjunghierea burii însemna și 
rănirea copilului, și Sara nu se miră când nu auzi o a doua bătaie 
de inimă. Fluidul amniotic gâlgâia afară din rană, distrugând 
mediul protector al fătului. Dacă lama cuțitului nu îl ucisese, 
atunci pierderea de sânge și de fluid sigur avea să o facă. 

Sara simţi privirea pătrunzătoare a Tessei, punând o întrebare 
la care ea nu putea încă să răspundă. Dacă Tessa intra în stare 
de șoc sau dacă îi creștea nivelul adrenalinei, inima ar fi pompat 
mult mai repede sângele afară din corp. 

— E slab, zise Sara, și simţi cum stomacul i se revoltă odată 
cu rostirea minciunii. Se forță să o privească pe Tessa în ochi și 
îi luă mâna într-a sa. Bătaia inimii e slabă, dar o pot auzi. 

Mâna dreaptă a Tessei se ridică spre burtă, dar Jeffrey o opri. 
Se uită în palma ei. 

— Ce-i asta? întrebă Jeffrey. Tessa? Ce-ai în mână? 

li ridică mâna, astfel încât Tessa să înţeleagă la ce se referea. 
O expresie de confuzie i se întipări pe față când bucata de 
plastic flutură în vânt. 

— Ai luat-o de la el? întrebă Jeffrey. De la cel care te-a atacat? 

— Jeffrey, zise Sara, cu vocea pierită. 

Cămașa i se îmbibase cu sânge, acoperindu-i mâna până la 
încheietură. Când văzu la ce se referea, dădu să își scoată 
maioul, dar Sara îl opri și îi înșfăcă haina, căci era mai la 
îndemână. 

Tessa gemu când simţi schimbarea temporară de presiune și 
aerul îi șuieră printre dinţi. 

— Tess? zise Sara cu voce tare, luând din nou mâna surorii ei. 
Trebuie să reziști, OK? 

Tessa dădu ușor din cap, cu buzele strâns lipite. Nările îi 
fremătau de la efortul pe care îl făcea ca să respire. Strânse 
mâna Sarei atât de tare, încât simţi cum îi pârâie oasele. 

— N-ai probleme cu respiraţia, nu-i așa? întrebă Sara. 

Tessa nu îi răspunse, dar privirea îi era agitată, mutându-se 
de la Sara la Jeffrey. 

— Respiri bine? întrebă Sara, încercând să își înfrângă frica. 
Dacă Tessa nu mai putea respira de una singură, Sara nu mai 
avea cum să o ajute. Vocea lui Jeffrey rămase însă fermă și 
controlată. 

— Sara? 

Tinea mâna pe abdomenul Tessei. 

— Am simțit ceva ca o contracție. 

Sara clătină repede din cap și își puse mâna lângă a lui 
Jeffrey. Simţi contracţii uterine. 

— Tessa? Simţi durere aici, jos? întrebă Sara, ridicând vocea. 
Dureri în zona pelviană? 

Tessa nu răspunse, dar începu să clănţăne din dinţi, de parcă 
i-ar fi fost frig. 

— O să verific dilataţia, bine? o preveni Sara, ridicându-i 
rochia. Sânge și fluid acopereau coapsele Tessei, amestecate 
într-o masă neagră și lipicioasă. Sara își apăsă degetele în canal. 
Reacţia normală a corpului la orice fel de traumă era aceea de a 
se încorda; acest lucru se întâmplă și în cazul Tessei. Sara se 
simţi de parcă și-ar fi băgat mâna într-o menghină. 

— Încearcă să te relaxezi, îi spuse, căutând colul uterin. 
Cunoștinţele de obstetrică ale Sarei datau de mulţi ani, și chiar 
și lecturile mult mai recente pe marginea acestui subiect erau 
insuficiente. 

— Totul e-n regulă. Te descurci bine, îi spuse totuși Sara. 

— Am simţit-o din nou, zise Jeffrey. 

Sara îl săgetă cu privirea, dorindu-și ca el să tacă. Și ea 
simţise contracția, dar nu aveau ce să facă în această privinţă. 
Chiar dacă exista vreo șansă ca fătul să fie în viață, o operaţie 
de cezariană făcută în acest moment ar fi ucis-o pe Tessa. Dacă 
lama tăiase uterul, până la spital ar fi murit din cauza sângerării. 

— E bine, zise Sara, scoțând mâna. Nu ești dilatată. Totul e-n 
regulă. Ai înţeles, Tessa? Totul e-n regulă. 

Tessa își mișcă buzele, dar singurul sunet pe care îl scoase fu 
șuieratul ascuţit al respirației. Se hiperventila, riscând să intre în 
hipocapnie. 

— Mai ușor, scumpo, zise Sara, apropiindu-și faţa de a Tessei. 
Încearcă să respiri mai rar, da? 

Sara îi arătă cum, inspirând adânc și expirând încet. Işi aduse 
aminte cum făcuseră împreună acest lucru, cu câteva 
săptămâni în urmă, în timpul cursului Lamaze”. 

— Așa e bine, zise Sara, când respiraţia Tessei se mai încetini. 
Încetișor. 

Sara avu un moment de ușurare, dar, în clipa următoare, 
fiecare mușchi de pe faţa Tessei se încordă. Incepu să îi tremure 


Cursuri la care viitoarele mame sunt învățate anumite tehnici prin care își pot 
controla respiraţia și se pot pregăti pentru o naștere ușoară pe cale naturală. (n.red.). 

capul, apoi mâna, braţul Sarei preluând vibrația ca un diapazon. 
Un sunet ca un gâlgâit zvâcni de pe buzele Tessei și un fir 
subţire de lichid limpede i se prelinse din gură. Ochii îi deveniră 
sticloși, și privirea, lipsită de expresie. 

— In cât timp sosește ambulanţa? îl întrebă pe Frank, cu voce 
joasă. 

— N-ar trebui să mai dureze mult, răspunse acesta. 

— Tessa, zise Sara, pe un ton ameninţător. Nu îi mai vorbise 
astfel surorii ei de când Tessa avea doisprezece ani, când dorise 
să facă o tumbă de pe acoperișul casei. Tessa, rezistă. Mai 
rezistă doar un pic. Ascultă-mă. Rezistă. Îţi spun... 

Corpul Tessei tresări brusc, violent, maxilarele i se încleștară 
clămpănind, ochii i se dădură peste cap și din gât scoase sunete 
guturale. Atacul se produse cu o intensitate înspăimântătoare, 
trecând prin corpul Tessei precum curentul electric. 

Sara încercă să își folosească propriul trup ca o barieră, astfel 
încât Tessa să nu se rănească singură. Tessa tremura 
necontrolat, gemând, cu ochii rotindu-se în orbite. Vezica dădu 
drumul urinei, cu un puternic miros acid. Maxilarul îi era atât de 
încleștat, încât mușchii gâtului îi ieșiră în evidenţă ca niște fibre 
de oțel. 

Sara auzi în depărtare zumzăitul unui motor, apoi sunetul 
distinct al unui elicopter. Când salvarea plană deasupra capului 
lor, înainte să se îndrepte spre albia râului, Sara simţi cum 
lacrimile îi înţeapă ochii. 

— Grăbiţi-vă, șopti ea. Vă rog, grăbiţi-vă! 


Capitolul 2 


Jeffrey o văzu pe Sara la fereastra elicopterului care se ridica 
de la pământ. Ținea la piept mâna Tessei, cu capul plecat de 
parcă se ruga. Nici el, nici Sara nu erau prea religioși, dar Jeffrey 
se trezi înălțând o rugăciune către oricine asculta acolo sus, 
implorând ca Tessa să se facă bine. Continuă să o privească pe 
Sara și să se roage în tăcere, până ce elicopterul viră la dreapta 
și dispăru peste linia copacilor. Cu cât se îndepărta, cu atât 
cuvintele îi veneau mai greu în minte, astfel că, până ce 
elicopterul coti către vest, spre Atlanta, nu mai simţi decât furie 
și neajutorare. 

Jeffrey își cobori privirea către bucata mică de plastic alb pe 
care o găsise în mâna Tessei. O dezlipise de palma ei înainte să 
fie suită în elicopter, sperând că aceasta îi va putea ghida 
cumva către persoana care o atacase. Uitându-se acum la ea, 
simţi cum îl copleșește un sentiment nimicitor de deznădejde. Și 
el, și Sara atinseseră plasticul. Nu exista nicio amprentă clară în 
sânge. Nu putea afla nici măcar dacă avea vreo legătură cu 
atacul. 

— Șefule? 

Frank îi dădu lui Jeffrey jacheta și cămașa. Din ambele picura 
sânge. 

— Isuse, zise Jeffrey, scoțând din buzunar legitimaţia de 
poliţie și portofelul. 

Erau la fel de îmbibate ca și hainele. Găsi o pungă specială 
pentru dovezi și sigilă în ea bucăţica de plastic. 

— Ce mama dracului s-a întâmplat? 

Frank întinse mâinile, fără să scoată vreun sunet. 

Gestul îl enervă pe Jeffrey, dar reuși să își reprime 
comentariul răutăcios care îi veni în minte, știind că nimic din ce 
i se întâmplase Tessei Linton nu fusese din vina lui Frank. Dacă 
era s-o ia așa, era mai degrabă vina lui. El fusese cel care 
stătuse ca un bleg la mai puţin de o sută de metri depărtare de 
locul unde Tessa fusese atacată. Știuse că era ceva în neregulă 
atunci când nu o găsise pe Tessa în mașină, și ar fi trebuit să 
insiste să meargă cu Sara în căutarea ei. 

Vâri punga în buzunarul pantalonilor. 

— Unde sunt Lena și Matt? întrebă el. 

Frank deschise clapeta telefonului mobil. 

— Nu, îi spuse Jeffrey. Cel mai rău lucru care i s-ar fi putut 
întâmpla lui Matt în mijlocul pădurii ar fi fost să îi sune telefonul. 
Mai lasă-i zece minute. Se uită fugitiv la ceas, fără să fie sigur 
cât timp trecuse deja. Dacă nu apar până atunci, mergem să-i 
căutăm. 

— Bine. 

Jeffrey își aruncă hainele la pământ și puse deasupra lor 
portofelul și insigna. 

— Sună la secţie. Să vină șase unităţi aici. 

Frank începu să formeze numărul. 

— Lași martorul să plece? întrebă el. 

— Nu, îi spuse Jeffrey. 


30 


Fără niciun alt cuvânt, porni în josul dealului, către parcare. 
Pe drum, încercă să își adune gândurile. Sara intuise că era ceva 
în neregulă cu sinuciderea. Faptul că Tessa fusese înjunghiată în 
imediata vecinătate făcea ca această ipoteză să fie și mai 
plauzibilă. Dacă băiatul din albia râului fusese ucis, era foarte 
probabil ca Tessa Linton să-l fi surprins pe asasin în pădure. 

— Șefule, zise Brad cu voce joasă, încercând să nu pară 
nepoliticos. 

În spatele lui, Ellen Schaffer vorbea la telefonul mobil. Jeffrey 
îl săgetă pe Brad cu privirea. În zece minute toată lumea din 
campus avea să știe exact ce se întâmplase. 

Brad tresări, dându-și seama de greșeala pe care o făcuse. 

— Îmi pare rău. 

Ellen Schaffer surprinse schimbul de priviri. 

— Trebuie să-nchid, zise ea repede și puse capăt convorbirii. 
Era o tânără blondă atrăgătoare, cu ochi căprui și cu unul dintre 
cele mai neplăcute accente de yankeu pe care le auzise Jeffrey 
în ultima vreme. Purta o pereche de pantaloni scurți și strâmţi 
pentru alergare și o bluză de lycra chiar și mai mulată. Avea o 
curea cu un CD-Player prinsă la mijloc și un soare cu un design 
complicat tatuat în jurul buricului. 

— Domnișoară Schaffer... începu Jeffrey. 

— O să se facă bine? întrebă fata. 

Vocea ei era chiar mai aspră decât își amintea el. 

— Cred că da, zise Jeffrey, dar simţi un nod în gât la auzul 
întrebării. 

Tessa era inconștientă când o urcaseră în elicopter. Nimeni n- 
ar fi putut spune dacă avea să se mai trezească vreodată. Ar fi 
vrut să fie cu ea acum - cu Sara dar nu ar fi putut face nimic 
altceva la spital, decât să aștepte. Rămânând aici ar fi putut 
găsi măcar niște răspunsuri pentru familia Sarei. 

— Poţi să-mi spui din nou ce s-a întâmplat? întrebă Jeffrey. 

Auzind întrebarea, buza de jos a lui Schaffer începu să 
tremure. 

— Ai văzut cadavrul de pe pod? 

— Alergam. Întotdeauna alerg dimineaţa. 

Se uită din nou la ceas. 

— Exact la această oră? 

— Da. 

— Întotdeauna singură? 

— De obicei. Uneori. 

Jeffrey făcu eforturi de voinţă să fie politicos, când tot ce-și 
dorea era să o zgâlţăie și să o facă să îi spună ceea ce voia să 
știe. 

— De obicei alergi singură? 

— Da, răspunse ea. Îmi pare rău. 

— Alegi, de regulă, traseul ăsta? 

— În mod normal, da, se auzi ea, ca un ecou. Cobor podul și o 
iau spre pădure. Există poteci... 

Vocea ei se pierdu când își dădu seama că el știa probabil 
acest lucru. 

— Deci alergi pe aceeași rută în fiecare zi? o readuse el pe 
firul discuţiei. 

Ellen încuviinţă dând repede din cap. 

— De obicei nu mă opresc la pod, dar ceva părea să nu fie în 
regulă. Nu știu de ce m-am oprit. 

Strânse din buze în timp ce se gândea. 

— De obicei aud păsări, zgomotul naturii. Acum totul părea 
nemișcat. Înţelegi ce vreau să spun? 

Jeffrey înţelegea. Avusese același sentiment sinistru atunci 
când alergase prin pădure, căutându-le pe Sara și pe Tessa. 
Singurele sunete fuseseră acelea ale picioarelor sale, care 
loveau pământul, și ale inimii care îi bubuia chiar și mai tare în 
cap. 

— Așa că m-am oprit ca să mă întind, continuă Ellen. Când m- 
am uitat peste traversă, l-am văzut. 

— N-ai coborât să vezi dacă trăiește? 

Fata păru stânjenită. 

— Nu... Așa ar fi trebuit să fac? 

— Nu, zise el și, ca să fie drăguţ, adăugă: E mai bine, astfel nu 
ai contaminat locul faptei. 

Fata păru ușurată. 

— Puteam spune... 

Se uită în jos, către mâini, plângând în tăcere. 

Jeffrey aruncă o privire către pădure, devenind nervos fiindcă 
Matt și Lena nu se întorseseră încă, mai ales cu tot zgomotul pe 
care îl făcuse elicopterul. Probabil că nu fusese una dintre cele 
mai bune idei ale lui să-i trimită în pădure. 

— A suferit? întrebă Schaffer, întrerupându-i gândurile. 

— Nu, o asigură el, deși nu avea nici cea mai vagă idee. 
Credem c-a sărit de pe pod. 

Ellen păru surprinsă. 

— Eu am presupus... 

Nu îi permise să dea frâu liber emoţiilor și presupunerilor ei. 

— Deci l-ai văzut. Ai sunat la poliţie. Apoi ce-ai mai făcut? 

— Am stat pe pod până ce polițistul a ajuns aici, zise ea, 
arătând spre Brad, care afișă un zâmbet timid. Apoi au sosit 
ceilalți, și eu am rămas cu el. 

— Ai mai văzut pe altcineva? Vreo persoană pe lângă pădure? 

— Doar o fată care urca dealul, zise ea. 

— Nimeni altcineva? 

— Nu. Nimeni, răspunse ea, uitându-se peste umărul lui 
Jeffrey. 

Se întoarse și îi văzu pe Matt și pe Lena ieșind din pădure. 
Lena șchiopăta, cu mâinile ridicate în lateral, ca să își menţină 
echilibrul. Matt îi întinse mâna ca să o ajute să coboare dealul, 
dar Lena îl expedie cu un simplu gest. 

— O să iau mâine legătura cu tine, îi spuse Jeffrey lui Ellen. 
Mulţumesc c-ai stat la dispoziţia noastră. Asigură-te că ajunge în 
siguranţă la cămin, îi spuse el apoi lui Brad. 

— Da, domnule, zise Brad, dar Jeffrey alerga deja spre vârful 
dealului. 

Tălpile mocasinilor lui alunecară prin noroi în timp ce alergă 
spre Lena și Matt, dar nu se putea gândi decât că pusese în 
pericol viaţa unei alte femei, trimițând-o pe Lena în pădure. 
Până ajunse în dreptul lor, remușcarea îl cuprinsese ca niște 
chingi ce îi strângeau pieptul. Își trecu mâna pe sub braţul 
Lenei, ca să o ajute să se așeze. 

— Ce s-a întâmplat? întrebă Jeffrey, simțindu-se ca un 
papagal, căci pusese această întrebare de un milion de ori într-o 
singură zi, și niciodată nu primise un răspuns satisfăcător. Ești 
bine? 

— Da, zise Lena și îl împinse la o parte atât de brusc, încât 
căzu tot restul drumului, până jos. 

Frank dădu să o ajute și o luă de braţ, dar Lena se smuci. 

— Isuse, sunt bine! zise ea, deși tresări când puse piciorul pe 
pământ. 

Cei trei bărbaţi rămaseră încremeniţi în timp ce Lena își 
dezlega șireturile pantofilor, și Jeffrey știu că simțeau cu toții 

aceeași emoție ca și el. Ridică privirea și văzu că Matt și Frank 
aveau aceeași expresie acuzatoare. Lena ar fi putut fi serios 
rănită în pădure. Indiferent ce se întâmplase cu ea - și ce s-ar 
mai fi putut întâmpla - era vina lui Jeffrey. 

Lena rupse tăcerea spunând: 

— Se afla încă acolo. 

— Unde? întrebă Jeffrey, simțind cum pulsul i se accelerează. 

— Nemernicul se ascundea în spatele unui copac, uitându-se 
să vadă ce se mai întâmpla. 

— Isuse, murmură Frank, furios, dar Jeffrey nu își putea da 
seama dacă mânia era îndreptată împotriva atacatorului sau a 
lui. 

— L-am urmărit, continuă Lena fără să observe tensiunea, sau 
poate alegând să o ignore. M-am împiedicat de ceva. Un 
buștean. Nu știu. Pot să v-arăt unde s-ascundea. 

Jeffrey încercă să asimileze toate datele. Atacatorul rămăsese 
în zonă ca să se asigure că Tessa primea ajutor sau se uita la 
ceea ce se întâmpla ca la un film, savurând totul? 

— Tu unde erai când s-au întâmplat toate astea? îl întrebă 
Frank pe Matt, pe punctul de a exploda. 

Matt răspunse pe același ton tăios: 

— Ne-am despărţit ca să acoperim o zonă cât mai mare. 
Câteva minute mai târziu, l-am văzut pe puști alergând. 

— N-ar fi trebuit s-o lași de la bun început, bombăni Frank. 

— Făceam întocmai cum cere procedura, comentă și Matt, 
nemultumit. 

— Hei, voi, amândoi, zise Jeffrey, încercând să îi oprească. N- 
avem timp pentru așa ceva. Cât de aproape se afla de locul 
faptei? întrebă el, îndreptându-și din nou atenţia către Lena. 

— Aproape, zise ea. Cam la cincizeci de metri de potecă. M- 
am întors, gândindu-mă că dacă se afla încă-n zonă, atunci era 
aproape, ca să poată vedea ce se petrece. 

— L-ai putut vedea bine? întrebă Jeffrey. 

— Nu. M-a văzut el pe mine înainte să-l văd eu pe el. Stătea 
ghemuit în spatele unui copac. Poate că-i plăcea s-o vadă pe 
Sara panicându-se. 

— Nu ţi-am cerut să faci presupuneri, izbucni Jeffrey, deranjat 
de felul condescendent în care rostise numele Sarei. 

Lena nu se înţelesese niciodată prea bine cu Sara, dar acum 
nu era momentul potrivit să reînvie acea dușmănie, dată fiind 
starea în care se afla Tessa. 

— L-ai văzut pe tip. Apoi? 

— Nu l-am văzut, zise ea răstit, evident enervată. 

Jeffrey își dădu seama prea târziu că apăsase pe butoanele 
greșite. Se uită la Frank și la Matt cerând ajutor, dar fețele lor 
erau la fel de împietrite ca a Lenei. 

— Continuă, zise Jeffrey. 

Lena fu concisă. 

— Am văzut o umbră. Mișcare. S-a ridicat în picioare și a luat- 
o la fugă. Am alergat după el. 

— În ce direcţie a luat-o? 

Lena își luă timp de gândire și căută soarele cu privirea. 

— Către vest, probabil spre autostradă. 

— Negru? Alb? 

— Alb, zise ea. Apoi adăugă, ezitând: Poate. 

— Poate? repetă Jeffrey întrebător, conștient că punea paie pe 
foc, dar incapabil să se oprească. 

— Ti-am spus, zise ea, defensiv. S-a întors și-a fugit. Ce-aș fi 
putut să fac, să-l rog să-ncetinească, să-mi dau eu seama de ce 
etnie e? 

Jeffrey tăcu preţ de câteva clipe, încercând să se potolească. 

— Și cu ce era îmbrăcat? 

— Ceva închis la culoare. 

— O haină? Blugi? 

— Blugi, poate, și haină. Nu știu. Era întuneric. 

— Haină lungă sau scurtă? 

— O jachetă... cred. 

— Avea vreo armă? 

— N-am putut să văd. 

— Ce culoare avea părul? 

— Nu știu. 

— Nu știi? 

— Cred că purta o șapcă. 

— Crezi că purta o șapcă? 

Dintr-odată, explodă toată neputinţa care se acumulase în el 
de când o văzuse pe Tessa la un pas de moarte. 

— Isuse Hristoase, Lena, de cât timp ești polițist? 

Lena se holbă la el cu o expresie de ură arzătoare întipărită 
pe chip, expresie pe care era obișnuit să o vadă la suspecţii pe 
care îi interoga. 

— Urmărești un nenorocit de suspect și nici măcar nu poţi să- 
mi spui dacă purta șapcă sau nu? Ce dracu' făceai acolo, 
culegeai margarete? 

Lena continuă să se zgâiască la el, și maxilarul i se mișcă în 
timp ce înghiţi cuvintele pe care voia să le spună. 

— Noroc că nu s-a luat după tine, zise Jeffrey. Altfel aveam 
acum două fete în elicopter, în loc de una. 

— Pot să-mi port și singură de grijă, zise ea, răstit. 

— Crezi c-o să te apere cuţitașul ăla de la gleznă? 

Expresia surprinsă de pe fața ei îl dezgustă, pentru că se 
aștepta ca Lena să știe mult mai multe de atât. Doarelo 
învățase. Jeffrey îi văzuse teaca la gleznă atunci când alunecase 
în fund pe malul râului. 

— Ar trebui să te arestez că porți arme albe ascunse. 

Lena continuă să se holbeze la el, cu o furie tot mai evidentă. 

— Ai grijă la privirea aia, o preveni el. 

Dinţii Lenei erau atât de încleștați, încât abia i se distingeau 
cuvintele. 

— Nu mai lucrez pentru tine, tâmpitule. 

Ceva din interiorul lui Jeffrey era pe punctul de a exploda. 
Vederea i se ascuţi, totul devenind extrem de clar. 

— Șefule, zise Frank, punând mâna pe umărul lui Jeffrey. 

Jeffrey se dădu înapoi, știind că se purta nebunește. Își văzu 
hainele însângerate la pământ - sângele Tessei. În acea clipă 
totul îl copleși: lacrimile de pe faţa Sarei, lăsând dâre pe obrazul 
ei murdar de sânge. Braţul Tessei, moale, bălăbănindu-se fără 
vlagă peste targă, în timp ce era purtată spre elicopter. 

Jeffrey se întoarse ca să nu i se vadă expresia de pe chip, își 
luă insigna și o lustrui cu marginea maioului, încercând să 
câștige timp ca să se calmeze. 

— Ce se-ntâmplă, șefule? 

Lui Jeffrey i se pusese un nod în gât din cauza furiei. 

— Ti-am spus s-o conduci pe Schaffer la cămin. 

— A dat peste câţiva prieteni, zise Brad, pălind. A vrut să 
plece cu ei. 

Ochii lui, de un albastru limpede, se măriră de teamă, și 
începu să se bâlbâie. 

— Mi... mi... mi-am închipuit c-o să-i fie mai bine cu ei. Erau 
din căminul ei. De la Keyes. N-am crezut... 

— Bine, îl întrerupse Jeffrey, știind că, dacă își descărca mânia 
pe Brad, avea să se simtă și mai rău. Trimite câţiva oameni pe 
autostradă, îi ceru lui Frank. Spune-le că ne uităm după cineva 
care se plimbă. Oricine merge normal. Poate cu o jachetă, sau 
poate nu. 

Nu o privi pe Lena când spuse ultimele cuvinte, deși ea știa 
sigur că o descriere ar fi contat enorm. 

— Unităţile ar trebui s-ajungă aici în curând, zise Frank. 

Jeffrey încuviinţă dând din cap. 

— Vreau o căutare amănunțită din zona asta, până în ultimul 
loc în care Lena l-a văzut pe atacator. Căutăm un cuţit. Orice nu 
se-ncadrează în peisaj. 

— Avea ceva-n mână, zise Lena, de parc-ar fi oferit un 
premiu. O pungă albă. 

Brad Stephens icni, apoi se îmbujoră când toată lumea se uită 
la el. 

— Ce e? îl întrebă Jeffrey. 

Brad vorbi temător, de parcă ar fi încercat să se scuze. 

— Am văzut-o pe Tessa culegând chestii pe când urca dealul, 
zise el. 

— Ce fel de chestii? 

— Cred că gunoaie și alte lucruri. Avea o pungă de plastic, de 
genul celor pe care le primești la Pig. 

Se referea la Piggly Wiggly, băcănia orașului. Mii de oameni își 
făceau cumpărăturile de acolo în fiecare săptămână. 

Jeffrey se strădui să nu vorbească preț de câteva secunde. Se 
gândi la bucata de plastic pe care o găsise în mâna Tessei. 
Aceasta ar fi putut foarte bine să fie mânerul rupt al pungii de 
plastic de la băcănie. 

— Tessa a găsit punga pe deal? îl întrebă Jeffrey pe Brad, 
observând pentru prima dată cât de mult gunoi era în întreaga 
zonă. 

Oamenii de serviciu ai facultăţii își consumau cea mai mare 
parte a energiei pentru întreţinerea pământului din imediata 
apropiere a colegiului. Probabil că de un an de zile nu mai 
făcuseră curăţenie în zona asta. 

— Da, domnule, zise Brad. A cules-o de pe jos și a început s-o 
umple cu tot felul de chestii în timp ce urca dealul. 

— Ce fel de chestii? vru Jeffrey să știe. 

Brad se bâlbâi din nou, lucru care se întâmpla numai când era 
nervos. 

— Gu-gunoi, cred. Ambalaje, și cutii, și alte chestii. 

Jeffrey se strădui să își tempereze tonul cu care vorbea cu 
Brad, mai ales pentru că bâlbâiala lui îl făcea să se enerveze din 
nou. 

— Nu te-ai dus până sus ca s-o întrebi ce face? 

— Mi-ai spus să stau cu martora, îi reaminti Brad. 

Roșeaţa îi îmbujoră din nou obrajii palizi. 

— Și eu... uf... nu voiam să mă bag în ce făcea ea acolo. Știi, 
chestii pe-personale. 

— Transmite asta prin radio, îi spuse Jeffrey lui Matt. Haine 
închise la culoare, poate cară o pungă albă. 

— Crezi c-a furat gunoiul? întrebă Lena, sceptică. 

Matt își acoperi cu mâna telefonul mobil și se îndepărtă câţiva 
metri ca să execute ordinele lui Jeffrey. Frank se uita la Lena, 
dar nimeni n-ar fi putut spune ce gândea. 

Jeffrey văzu cum Chuck urca tacticos dealul. Când acesta se 
opri și se aplecă la pământ, Jeffrey se încordă, dar Chuck nu 
făcea decât să-și lege șiretul. 

— Am stat lângă cadavru, le spuse Chuck, după ce ajunse la 
ei. Asiguram zona. 

Lena îl ignoră și i se adresă lui Jeffrey: 

— Crezi că există vreo legătură? 

Jeffrey își dădu seama din expresia lui Frank că, după tot ceea 
ce se întâmplase, abia acum își punea această problemă. 
Bătrânul polițist poate și-ar fi dat, în cele din urmă, seama, dar 
Lena era cu mult înaintea celor mai mulţi dintre ofițerii superiori 
ai secției. Acum, că ea plecase, iuțimea minţii ei îi lipsea cel mai 
mult lui Jeffrey. 

— Trebuie să fie o legătură, repetă Lena. 

Jeffrey o făcu să tacă, și nu numai pentru că Chuck afla astfel 
tot ceea ce se întâmplase. Lena alesese să nu mai fie polițist cu 
șapte luni în urmă. Nu mai făcea parte din echipa lui Jeffrey. 

— Dă-mi să văd biletul sinucigașului, îi ceru lui Frank. 

— Se afla sub o piatră, la capătul podului, zise Frank. 

Băgă mâna în buzunarul de la spate și scoase o foaie dintr-o 
agendă, împăturită. Pe Jeffrey nu-l lăsă inima să-l mustre pe 
Frank pentru că nu pusese bileţelul într-o pungă pentru dovezi. 

Mâinile amândurora erau suficient de murdare de sânge încât să 
păteze foaia. 

Jeffrey îi aruncă o privire, fără a se uita la ceva anume. Chuck 
își duse mâna la bărbie, cu o expresie gânditoare. 

— Încă mai crezi c-a făcut de bunăvoie săritura? 

— Mda, zise Jeffrey, zgâindu-se la agentul de securitate al 
colegiului. 

În ceea ce privea secretele, Chuck era asemenea unei site 
prin care trece tot. Jeffrey îl auzise bârfind despre suficient de 
mulți oameni ca să știe că nu se putea avea încredere în el. 

Frank îl susținu pe Jeffrey. 

— Un asasin l-ar fi înjunghiat, nu l-ar fi împins de pe pod. 
Asasinii nu-și schimbă în felul ăsta modul de operare. 

— Da, e logic, încuviință Chuck, deși oricine altcineva, cu o 
fărâmă de inteligenţă, ar fi pus mai multe întrebări. 

Jeffrey îi dădu biletul înapoi lui Frank. 

— Când ajunge aici un echipaj, să te ocupi de celălalt mal al 
râului. Dacă trebuie, căutăm centimetru cu centimetru. Ai 
înțeles? 

— Da, zise Frank. Începem la râu și mergem către autostradă. 

— Bine. 

Matt termină de vorbit la telefon, și Jeffrey îi dădu o altă 
sarcină. 

— Sună-l pe Macon și vezi dacă putem aduce niște câini. 

Chuck își încrucișa braţele la piept. 

— Aduc și eu câţiva oameni de-ai mei... 

— Ține-ţi dracului oamenii departe de scena crimei, îi ordonă 
Jeffrey, împungându-l cu degetul. 

Chuck rămase pe poziţii. 

— Asta-i proprietatea colegiului. 

Jeffrey arătă către băiatul mort din albia râului. 

— Singura voastră treabă este să aflaţi cine e puştiul și s-o 
anunţaţi pe maică-sa. 

— E Rosen, zise Chuck, defensiv. Andy Rosen. 

— Rosen? se auzi Lena, ca un ecou. 

— În cunoșteai? o întrebă Jeffrey. 

Lena clătină din cap, negând, dar Jeffrey își dădu seama că 
ascundea ceva. 

— Lena? zise el, dându-i ocazia să clarifice lucrurile. 

— Am zis că nu, răspunse ea, răstit, iar Jeffrey nu mai fu deloc 
sigur dacă mințea sau dacă doar își bătea joc de el. 

Oricare din cele două variante ar fi fost valabilă, nu avea timp 
pentru jocurile ei. 

— Ești însărcinat cu căutarea, îi spuse Jeffrey lui Frank. Am 
ceva de făcut. 

Frank încuviință din cap, intuind probabil unde trebuia să se 
ducă Jeffrey. 

— Cheam-o pe mamă în bibliotecă să discut cu ea, peste o 
oră, îi spuse Jeffrey lui Chuck. Dac-aș fi în locul tău, aș lăsa-o pe 
Lena s-o anunţe. Are mai multă experienţă în chestii de-astea 
decât tine. 

Jeffrey se uită din nou la Lena, gândindu-se că ea avea să 
aprecieze această remarcă. Dar felul în care acesta îl privi îi 
dădu de înțeles că ea nu considera că îi făcuse vreun favor. 

e 

Jeffrey avea întotdeauna o cămaşă de rezervă în maşină, dar, 
indiferent cât s-ar fi frecat, nu și-ar fi putut lua tot sângele de pe 
mâini. Folosise o sticlă cu apă ca să își curețe pieptul și bustul, 
dar unghiile încă mai erau tivite cu roșu. Inelul de la 
Universitatea Auburn devenise lipicios, iar tricoul său de fotbal 
avea sânge uscat în jurul numerelor și al anului în care ar fi 
absolvit dacă ar mai fi avut răbdare. Jeffrey se gândi la celebra 
replică din Macbeth, știind că vina amplifica sângele, făcându-l 
să apară mai rău decât era de fapt. Tessa n-ar fi trebuit să urce 
vreodată pe dealul ăla. Trei polițiști experimentați și înarmaţi se 
aflau la mai puţin de treizeci de metri, iar ea fusese înjunghiată 
aproape mortal. Jeffrey ar fi trebuit s-o protejeze. Ar fi trebuit să 
facă neapărat ceva. 

Jeffrey opri pe aleea familiei Linton, parcând în spatele 
camionetei lui Eddie. Teama îl cuprinse ca un virus, în timp ce 
se sili să coboare din mașină. De când Sara și Jeffrey 
divorțaseră, Eddie Linton îi explicase foarte clar că nu îl 
considera decât un rahat strivit de pantoful fetei lui mai mari. În 
ciuda acestui lucru, Jeffrey simțea o reală afinitate pentru 
bătrân. Eddie era un tată bun, genul de tată pe care Jeffrey și-l 
dorise când era copil. Cunoștea familia Linton de peste zece ani 
și, în timpul căsătoriei cu Sara, se simţise pentru prima dată în 
viaţa lui membru al unei familii. În multe privinţe, pentru el 
Tessa era ca o soră mai mică. 


40 


Jeffrey inspiră adânc în timp ce străbătu aleea. Un vânt rece 
răcorea aerul, dar își dădu seama că transpira. Din casă se 
auzea muzică, și Jeffrey se hotărî să meargă în spate, mai 
degrabă decât să ciocănească la ușa din față. Se opri brusc, 
recunoscând melodia de la radio. 

Sarei nu îi plăceau prea mult tam-tamul și formalităţile, așa că 
întreaga ceremonie a căsătoriei lor se ţinuse în curtea casei 
familiei Linton. Schimbaseră jurămintele în sufragerie și 
organizaseră în curtea din spate o mică recepție pentru familie 
și prieteni. Primul lor dans, ca soț și soţie, fusese pe această 
melodie. Își amintea ce senzaţie avusese ţinând-o în braţe, 
simţindu-i mâna pe ceafă, apăsând ușurel, cu corpul apropiat de 
al lui, într-un fel care era în același timp și cast, și cel mai 
senzual lucru pe care îl simţise vreodată. Sara era o dansatoare 
groaznică, dar fie vinul, fie momentul în sine o făcuse să se 
mobilizeze şi să-şi coordoneze mișcările într-un mod 
surprinzător, și dansaseră până ce mama Sarei le amintise că 
aveau un avion de prins. Eddie încercase să o oprească. Nici 
măcar atunci nu voise să o lase pe Sara să plece. 

Jeffrey se sili să meargă mai departe. Luase cu mult timp în 
urmă pe una din fetele Linton, iar acum se pregătea să le spună 
că s-ar putea să o piardă și pe cealaltă. 

Când Jeffrey coti după colţ, Cathy Linton râdea de ceva ce 
spusese Eddie. Stăteau în foișorul din spate, ascultând-o pe 
Shelby Lynne și bucurându-se de o după-amiază tihnită de 
duminică, la fel ca majoritatea oamenilor din Grant County. 
Cathy stătea într-un balansoar, cu picioarele ridicate pe un 
scăunel, iar Eddie îi dădea unghiile cu ojă. 

Mama Sarei era o femeie frumoasă, cu doar câteva fire 
cărunte în părul lung și blond. Se apropia probabil de șaizeci de 
ani, dar arăta încă foarte bine. Avea ceva sexy și exotic care i se 
păruse întotdeauna atrăgător lui Jeffrey. Deși Sara insista că nu 
semăna cu mama ei - ea înaltă, Cathy micuță, ea cu forme, 
Cathy aproape băiețește de slabă -, cele două femei aveau 
multe în comun. Sara avea pielea perfectă a mamei ei și 
zâmbetul care te făcea să te simţi omul cel mai important de pe 
planetă, atunci când îţi era adresat. Avea, de asemenea, spiritul 
ascuțit și mușcător al mamei ei și știa cum să te pună la locul 
tău, lăsându-ţi impresia că îţi făcea un compliment. 

— Ți-am simţit lipsa la prânz, zise Cathy, zâmbind când îl văzu 
pe Jeffrey. 

Eddie se îndreptă în scaun și înșurubă capacul sticluţei de ojă, 
bombănind ceva ce Jeffrey fu bucuros că nu înțelege. 

Cathy dădu muzica mai tare, amintindu-și-o cu siguranţă de la 
nuntă. Cânta și ea în același timp cu melodia, cu voce joasă, 
guturală: „Mărturisesc că te iubesc...” cu o asemenea bucurie în 
ochi, ochii ei care semănau atât de mult cu ai Sarei, încât Jeffrey 
se văzu nevoit să își ferească privirea. 

Dădu muzica mai încet, simțind că era ceva în neregulă, 
gândindu-se probabil că se certase cu Sara. 

— Fetele trebuie să se-ntoarcă în curând, zise ea. Nu știu de 
ce-ntârzie atât. 

Jeffrey se forță să se apropie. Picioarele îi erau nesigure și știa 
că vorbele lui urmau să schimbe totul. Cathy și Eddie aveau să- 
și amintească pentru totdeauna după-amiaza aceasta, 
momentul în care vieţile lor fuseseră complet bulversate. Ca 
poliţist, Jeffrey făcuse astfel de anunțuri de sute de ori, spusese 
multor părinţi, și soţii, și prieteni că oameni dragi lor fuseseră 
răniți sau, mai rău, aveau să nu mai vină niciodată acasă. 
Niciunul nu îl afectase însă într-o asemenea măsură. A le spune 
celor din familia Linton era aproape la fel de greu ca atunci când 
se aflase în luminiș, privind-o pe Sara clacând în vreme ce Tessa 
sângera, știind că nu putea să le ajute cu nimic. 

Jeffrey își dădu seama că se holbau la el pentru că tăcuse 
prea mult timp. 

— Unde-i Devon? întrebă el, dorind să nu treacă prin asta de 
două ori. 

Cathy îl privi întrebător. 

— E la mama lui, zise ea, folosind același ton pe care Sara îl 
folosise acum mai puţin de o oră cu Tessa: încordat, controlat, 
speriat. 

Deschise gura ca să formuleze întrebarea, dar cuvintele nu 
reușiră să iasă. 

Jeffrey urcă scările încet, întrebându-se cum avea să le spună. 
Se opri la capătul de sus al scărilor și își îndesă mâinile în 
buzunare. Ochii lui Cathy îi căzură pe mâini, pe mâinile pătate 
de sânge și de vină. 

Văzu cum gâtul lui Cathy se mișcă, pe când înghiţea în sec. Își 
duse mâna la gură, și dintr-odată lacrimile începură să îi 
strălucească în ochi. 

In cele din urmă, Eddie vorbi în locul soţiei lui, dând glas 
singurei întrebări pe care ar fi putut-o pune părintele a doi copii: 

— Care din ele? 


Capitolul 3 


Lena se folosi de glezna scrântită ca scuză să rămână în urma 
lui Chuck, știind că și-ar fi pierdut cumpătul dacă ar fi încercat 
să discute cu el. Avea nevoie de câteva minute numai pentru 
sine, ca să se gândească la ceea ce se întâmplase cu Jeffrey. Nu 
își putea scoate din minte felul în care se uitase la ea. Jeffrey 
mai fusese și altă dată furios pe Lena, dar niciodată ca astăzi. 
Astăzi o urâse. 

In ultimul an, viața Lenei fusese o serie lungă de eșecuri, de la 
momentul în care își pierduse slujba, până la cel în care 
alunecase și căzuse, pe malul râului. Nu era de mirare că Jeffrey 
o făcuse să plece din poliţie. Avea dreptate. Ea nu putea fi de 
încredere. Nu se putea baza pe ea, pentru că iarăși și iarăși 
Lena demonstrase că nu merita asta. De data aceasta, din 
cauza ei poate că îl pierduse pe cel care o înjunghiase pe Tessa 
Linton. 

— Ține pasul, Adams, îi aruncă Chuck peste umăr. 

Se afla la câţiva pași în faţa ei, și Lena se holbă la spatele lui 
lat, îndreptându-și toată furia împotriva lui. 

— Haide, Adams, zise Chuck. Alungă durerea. 

— E-n regulă. 

— Mda, zise Chuck, încetinind și afișând un zâmbet ironic. 
Deci așa... cred că șefu' nu te vrea prea curând înapoi. 

— Nici pe tine, îi reaminti ea. 

Chuck râse zgomotos, de parcă Lena făcuse o glumă, nu 
spusese purul adevăr. Niciodată în viaţa ei nu mai întâlnise pe 
cineva atât de priceput în ignorarea lucrurilor evidente. 

— Nu mă place pentru că obișnuiam să mă-ntâlnesc cu gagica 
lui în liceu, zise Chuck. 

— Tu te-ntâlneai cu Sara Linton? întrebă Lena, convinsă că 
lucrul ăsta era la fel de probabil ca o întâlnire cu regina Angliei. 

Chuck ridică nepăsător din umeri. 

— A trecut mult timp de-atunci. Ești prietenă cu ea, sau ceva 
de genul ăsta? 

— Mda, minţi Lena, căci Sara era departe de a-i fi prietenă. 
Dar n-a vorbit niciodată despre tine. 

— Un subiect dureros pentru ea, se apără Chuck. Am părăsit-o 
pentru altă fată. 

— Da, sigur, zise Lena, gândindu-se că situaţia aceasta era 
tipică pentru Chuck. 

Avea impresia că oamenii credeau tot ceea ce spunea și 
muncea trăind cu convingerea că era foarte respectat în 
campus, deși toată lumea știa că singurul motiv pentru care 
Chuck obținuse respectiva slujbă era acela că tăticul îl sunase 
pe Kevin Blake, decanul de la Grant Tech. Albert Gaines, 
președintele băncii Grant Trust & Loan, avea multă influenţă în 
oraș, mai ales la colegiu. Când Chuck se întorsese acasă după 
opt ani petrecuți în armată, fusese numit direct director al 
Serviciului de securitate din campus. 

A avea un șef ca Chuck era un medicament amar pe care 
Lena trebuia să îl înghită în fiecare zi. Nu avusese prea multe 
opţiuni după ce își predase insigna de poliţist. La vârsta de 
treizeci și patru de ani, Lena nu știa altceva decât să fie poliţist. 
Intrase la academie imediat după ce terminase liceul, și nu mai 
privise înapoi niciodată. Singurele lucruri pentru care era 
calificată erau făcutul sendvișurilor sau a menajului prin case, 
dar niciuna din variante nu o atrăgea. 

În zilele care urmaseră demisiei sale din poliţie, Lena se 
gândise să plece undeva departe, poate în Mexic, să-și caute 
rudele din partea bunicii, sau să se ofere voluntar, undeva peste 
ocean, dar apoi o izbise crunta realitate, și își dăduse seama că 
băncii nu îi păsa dacă Lena avea nevoie de o schimbare de 
scenariu - încă îi mai așteptau în fiecare lună plăţile pentru 
creditul ipotecar și pentru mașină. Chiar și cu ajutorul bănesc, 
aproape neglijabil, acordat de la secţia de poliţie pentru 
chinurile prin care trecuse și cu puţinii bani pe care reușise să îi 
strângă din vânzarea casei, situaţia ei era destul de proastă. 

Slujba de la colegiu îi oferea cazare gratuită în campus și 
asigurare de sănătate, în locul unui salariu cu care să poată trăi. 
În realitate, cazarea era o porcărie, iar asigurarea de sănătate 
avea stipulate asemenea condiţii, încât Lena intra în panică și 

dacă strănuta, dar era o slujbă stabilă și însemna că nu trebuia 
să se mute cu unchiul ei, Hank. Ar fi fost prea ușor să se mute 
înapoi la Reece, unde Hank le crescuse pe Lena și pe sora ei 
geamănă, Sibyl. Ar fi fost prea ușor să se așeze la o masă, în 
barul pe care Hank îl avea, și să bea până își alunga din minte 
coșmarurile. Ar fi fost prea ușor să se ascundă de restul lumii, 
încă treizeci de ani de acum încolo, continuând să stea pe 
scaunul de la bar, cicatricele de pe mâini fiind singurele care să- 
i amintească de ce se apucase de fapt de băut. 

Cu un an și ceva în urmă, Lena fusese violată. Nu numai 
violată, ci răpită și ţinută zile întregi în casa agresorului ei. 
Amintirile din acea perioadă erau fragmentate, pentru că fusese 
drogată cea mai mare parte a timpului, mintea ei fiind trimisă 
într-un loc mai sigur, în vreme ce corpul îi era brutalizat. 
Cicatricele de pe mâini și de pe picioare îi aminteau permanent 
că fusese ţintuită în cuie de podea, astfel încât să se afle 
permanent la dispoziţia atacatorului ei. Mâinile încă o mai 
dureau în zilele friguroase, dar durerea nici nu se compara cu 
teama pe care o trăise, privind cum piroanele lungi îi erau 
bătute cu ciocanul în carne. 

Inainte să pună ochii pe Lena, același animal o ucisese pe 
Sibyl, sora Lenei, iar faptul că acum era mort nu-i oferea nicio 
alinare. Incă îi mai apărea în vise, făcând-o să aibă niște 
coşmaruri atât de reale, încât uneori se trezea cu transpiraţia 
înghețată, cu mâinile încleștate de așternuturi, simţindu-i 
prezența în cameră. Și mai rele erau visele care nu erau totuși 
coșmaruri, când o atingea atât de ușor, încât simţea cum o 
furnică pielea. Se trezea dezorientată și excitată, iar corpul îi 
tremura, ca răspuns la imaginile erotice induse de mintea ei 
adormită. Știa că drogurile care îi fuseseră administrate în 
timpul atacului îi forțaseră corpul să răspundă, dar Lena încă nu 
se putea ierta pentru asta. Uneori, amintirea felului în care o 
atingea pe corp o acoperea ca mătasea fină a unei pânze de 
păianjen, și se trezea tremurând atât de tare, încât numai un 
duș fierbinte o putea ajuta să își simtă din nou pielea ca fiind a 
ei. 

Lena nu știa dacă disperarea sau prostia o făcuseră să 
meargă la centrul de consiliere al colegiului, cu o lună în urmă. 
Indiferent ce o determinase, cele trei ședințe și jumătate la care 
reușise să se ducă fuseseră o mare greșeală. Să discute cu un 

străin despre ceea ce se întâmplase - nu că Lena înţelegea cu 
adevărat asta - fusese prea mult. Anumite lucruri erau prea 
intime ca să poată fi povestite. Zece minute deosebit de 
dureroase, într-o a patra ședință, iar Lena se ridicase și părăsise 
clinica, hotărâtă să nu se mai întoarcă niciodată. Cel puţin nu 
până acum, când trebuia să-i spună tocmai acelei doctorițe că 
fiul ei murise. 

— Adams, o știi pe puicuţa asta? întrebă Chuck, aruncându-i o 
privire peste umăr. 

Pentru Chuck, femeile erau întotdeauna puicuțe sau târfe, 
asta după cum își închipuia că se poate culca sau nu cu ele. 
Lena spera din tot sufletul că pe ea o socotea târfă, dar uneori 
avea sentimentul că Chuck credea că era numai o chestiune de 
timp până când ea avea să se arunce la picioarele lui. 

— N-am întâlnit-o niciodată, zise ea. Dar am văzut-o prin 
campus, adăugă apoi, preventiv. 

Se uită din nou la ea, dar Chuck nu se pricepea mai bine la 
citit expresiile oamenilor decât se pricepea la legat prietenii. 

— Rosen, zise Chuck. Ţie nu ţi se pare că sună evreiește? 

Lena ridică din umeri. Nu se gândise niciodată la asta. Grant 
Tech era destul de omogen și, exceptând unul sau doi 
nemernici, care se hotărâseră mai nou să picteze sloganuri 
rasiste pe tot ce nu mișca, în campus exista un echilibru perfect. 

— Să sperăm că nu e... 

Chuck scoase un fluierat și învârti degetul în jurul tâmplei. 

Bineînţeles că Chuck credea că oricine lucra într-o clinică de 
boli mintale era nebun. A 

Lena nu îi dădu satisfacția unui răspuns. Incerca să își dea 
seama dacă avea s-o recunoască vreo persoană din clinică. 
Duminica, clinica închidea la ora două, dar Rosen fusese de 
acord să o consulte pe Lena după program, probabil datorită 
notorietății cazului. Oricine putea citi un ziar cunoștea detaliile 
cumplite ale răpirii și ale violării Lenei. Rosen probabil că 
jubilase de bucurie, auzind vocea Lenei la telefon. 

— lată-ne, zise Chuck, deschizând ușa centrului de consiliere. 

Lena prinse ușa, înainte ca aceasta să i se trântească în față, 
și îl urmă pe Chuck în sala de așteptare aglomerată. 

Ca majoritatea colegiilor, Departamentul de sănătate mintală 
de la Grant Tech era foarte prost finanțat. Mai ales la Georgia, 

unde bursa HOPE”, o adevărată loterie, făcuse posibil ca 
aproape oricine era în stare să coloreze cu creionul un cerculeţ 
să poată intra într-o universitate de stat, și unde veneau din ce 
în ce mai mulţi copii care nu erau capabili încă să facă față 
stresului emoţional, depărtării de casă sau ideii că trebuiau să 
muncească. Ca un colegiu tehnic ce era, Grant oricum atrăgea 
mai degrabă tocilari ai matematicii sau olimpici. Acest gen de 
oameni nu făceau prea bine faţă eșecului, iar centrul de 
consiliere era practic ticsit din cauza afluxului de noi studenți. 
Cum asigurările lor erau asemănătoare cu a Lenei, studenții nu 
aveau altă soluţie decât să apeleze la colegiu. 

Chuck își ridică pantalonii în timp ce se apropie de ghișeu. 
Lena aproape că îi putea citi gândurile când îl vedea cum se uita 
prin cameră, conștientizând faptul că majoritatea pacienţilor 
erau tinere care purtau tricouri scurte și blugi cu talia joasă. 
Lena avea propriile păreri legate de fete, ale căror principale 
probleme se învârteau în jurul băieţilor și al cățelului care fugise 
de acasă. Probabil habar nu aveau ce însemna să ai probleme 
adevărate, care te ţineau treaz noaptea, transpirând și 
agitându-te până dimineaţa, când în sfârșit puteai respira din 
nou. 

— Hei! zise Chuck, lipindu-și palma de soneria ghișeului. 

Câteva femei tresăriră la auzul sunetului și îi aruncară Lenei 
priviri dușmănoase, de parcă s-ar fi așteptat ca ea să îl poată 
controla. 

— Hei! 

Se aplecase peste ghișeu, încercând să se uite pe hol. Vocea 
lui era atât de puternică, răsunând în camera mică, încât Lena 
ar fi vrut să își astupe urechile cu mâinile. Iși fixă, în schimb, 
privirea în podea, încercând să nu pară stânjenită, cum se 
simţea de fapt. 

Recepţionista, o blondă înaltă, cu o expresie de enervare pe 
față, apăru în cele din urmă. Se uită la Lena, fără să pară a o 
recunoaște. 

— lată-te, zise Chuck, zâmbind de parcă erau prieteni vechi. 

— Da? 

— Carla? întrebă Chuck, citind numele de pe ecuson. 

Privirea zăbovi pe pieptul ei. Femeia își încrucișă braţele. 

— Ce s-a întâmplat? 

Lena interveni, vorbind cu voce joasă: 

— Trebuie s-o vedem pe doamna doctor Rosen. 

— E-n timpul consultaţiei. Nu poate fi deranjată. 

Lena se pregătea să o ia deoparte și să îi explice între patru 
ochi care era situația, când Chuck zise fără menajamente: 

— Fiul ei s-a sinucis acum vreo oră. 

In încăpere se auzi un suspin colectiv. Revistele căzură din 
mâini și două fete ieșiră pe ușă, la câteva secunde una după 
cealaltă. 

— Mă duc s-o chem, murmură Carla, după ce stătu câteva 
clipe ca să își recapete răsuflarea. 

— li spun eu, zise Lena, oprind-o. Du-mă la cabinetul ei! 

Tânăra femeie răsuflă ușurată. 

— Mulţumesc. 

Chuck nu se dezlipi de Lena nicio secundă, în timp ce o 
urmară pe recepţionistă pe holul lung și îngust. Claustrofobia o 
lovi pe Lena dintr-odată, și, până să ajungă la cabinetul lui 
Rosen, începuse deja să transpire. Cu darul lui caracteristic de a 
înrăutăţi lucrurile, Chuck se apropie și mai mult, aproape 
aplecându-se peste ea. Îi putea simţi mirosul de aftershave, 
amestecat cu cel grețos al gumei de mestecat pe care i-o 
plescăia, zgomotos, la ureche. Își ţinu respiraţia și își întoarse 
capul dinspre el, străduindu-se să nu i se facă rău. 

Recepționista ciocăni încet la ușă. 

— Jill? 

Lena se trase de guler, simțind că nu mai avea aer. Rosen 
păru exasperată. 

— Da? 

O văzu apoi pe Lena, și recunoașterea ei îi aduse pe chip un 
zâmbet de curiozitate. Deschise gura să spună ceva, dar Lena i- 
o reteză scurt. 

— Sunteţi doctorul Rosen? întrebă Lena, conștientă că vocea 
ei suna foarte moale. 

Rosen se uită de la Lena la Chuck, ezitând un moment, înainte 
să se întoarcă la pacientul din cabinet. 

— Lily, revin imediat. Pe aici, zise ea apoi, închizând ușa în 
urma ei. 

Lena se uită cu dușmănie la Chuck, dar acesta rămase în 
continuare pe urmele ei. Rosen se opri în cadrul unei uși 
deschise și îi invită să intre. 

— Putem discuta aici. 

Lena nu mai fusese decât în salonul de așteptare și în 
cabinetul doctorului, astfel că rămase surprinsă să se trezească 
într-o sală de conferințe foarte spațioasă. Incăperea era caldă și 
luminoasă, cu multe plante, asemenea cabinetului lui Rosen. 
Pereţii erau vopsiți cu o culoare gri-deschis liniștitoare. Scaunele 
îmbrăcate într-un material liliachiu erau vârâte sub masa lungă, 
de conferinţă, din lemn de mahon. Fișiere mari, cu câte patru 
sertare, ocupau o latură a camerei, și Lena observă cu bucurie 
că erau încuiate, pentru ca oamenii neavizaţi să nu își poată 
băga nasul. 

Doctoriţa se întoarse și își dădu la o parte părul din ochi. Jill 
Rosen avea fața îngustă și părul șaten-închis, lung până la 
umeri. Era atrăgătoare pentru vârsta ei, căci avea probabil 
patruzeci și ceva de ani, și se îmbrăca lejer, cu bluze lungi și 
largi și fuste care se potriveau cu restul ţinutei. Avea o atitudine 
ce-ţi spunea „lasă prostiile”, care o surprinsese foarte neplăcut 
pe Lena, mai ales când, din proprie iniţiativă, o diagnosticase ca 
alcoolică, după numai trei ședințe. Cu o asemenea atitudine, 
Lena se întrebă dacă avea într-adevăr pacienţi. Dacă se gândea 
mai bine, ce s-ar fi putut spune despre un psihiatru care nu își 
putea opri fiul de la a face un plonjon într-un râu secat... 

Cum era de așteptat, Rosen intră direct în miezul problemei. 

— Ce s-a întâmplat? 

Lena inspiră adânc, întrebându-se cât de tensionată avea să 
fie întrevederea, dat fiind trecutul ei cu Rosen. Se hotări să fie 
directă. 

— Am venit să vorbim despre fiul tău. 

— Andy? întrebă Rosen, afundându-se în scaun, ca un balon 
care se dezumflă treptat. 

Rămase nemișcată, cu spatele drept, cu mâinile încleștate în 
poală, cu o ținută aparent perfectă, dacă ochii nu i-ar fi trădat 
sentimentul de reală teroare. Lena nu mai văzuse niciodată în 
viața ei o expresie atât de grăitoare. Femeia era îngrozită. 

— Este... Rosen se opri să își dreagă vocea, și ochii i se 
umplură de lacrimi. A intrat în vreo belea? 

Lena își aminti de Chuck. Stătea în cadrul ușii, cu mâinile 
vârâte în buzunare, de parcă ar fi urmărit un interviu televizat. 
Înainte ca acesta să poată protesta, îi închise ușa în faţă. 

— Îmi pare rău, zise Lena, apăsând cu palmele în masă în 
timp ce se așeză. 

Scuza se referea la Chuck, dar Rosen o interpretă altfel. 

— Ce este? imploră ea, o disperare bruscă umplându-i glasul. 

— Am vrut să spun... 

Fără niciun avertisment, Rosen se întinse peste masă și apucă 
mâinile Lenei. Lena tresări, dar Rosen nu păru să observe. De la 
viol, gândul că cineva ar putea să o atingă - sau, și mai rău, 
faptul că o atingea - îi dădea Lenei fiori reci pe șira spinării. 
Intimitatea momentului o făcu să simtă un gust amar în gură. 

— Unde e? întrebă Rosen. 

Picioarele Lenei începură să tremure, iar unul din călcâie se 
mișcă incontrolabil în sus și în jos. Când vorbi, vocea îi era 
șovăielnică, dar nu din compasiune. 

— Trebuie să te uiţi la o fotografie. 

— Nu, refuză Rosen, ţinându-se de mâinile Lenei de parcă ar fi 
atârnat într-o prăpastie, iar Lena era singura care o împiedica să 
nu cadă. Nu. 

Cu mare dificultate, Lena își eliberă o mână și scoase o 
fotografie din buzunar. O ridică, dar Rosen își mută privirea într- 
o parte, închizând ochii ca un copil. 

— Doctore Rosen, începu Lena. Jill, acesta este fiul tău? 

Se uită la Lena, nu la fotografie, ura strălucindu-i în ochi 
precum cărbunii aprinși. 

— Spune-mi dacă este el, insistă Lena, dorindu-și să termine 
cu totul. 

În cele din urmă, Rosen se uită la fotografie. Nările îi 
fremătară și buzele i se lipiră strâns, chinuindu-se să își 
stăpânească lacrimile. Lena își dădu seama din expresia ei că 
băiatul mort era fiul ei, dar Rosen nu se grăbea deloc, ci se 
zgâia la fotografie, forțându-și mintea să accepte ceea ce ochii 
vedeau. Probabil fără să gândească, Rosen apăsă cu degetul 
mare cicatricea din palma Lenei, de parcă ar fi fost un talisman. 
Senzaţia era exact ca aceea a cretei care scârțâie pe tablă, la 
școală, și Lena strânse din dinţi ca să nu ţipe. 

— Unde? întrebă Rosen, în cele din urmă. 

— L-am găsit în partea de vest a campusului, îi spuse Lena, 
dorindu-și atât de mult să-și tragă mâna înapoi, încât braţul 
începu să îi tremure. 

— Cum s-a-ntâmplat? întrebă Rosen, absentă. 

Lena își umezi buzele, deși gura îi era uscată ca un deșert. 

— A sărit, zise ea, încercând să respire. De pe un pod. Se opri. 
Credem c-a... 

— Ce? întrebă Rosen, cu mâna încă încleștată pe cea a Lenei. 

Lena nu mai putu îndura și se trezi implorând. 

— Te rog, îmi pare rău... 

O expresie de confuzie apăru pe chipul lui Rosen, și asta o 
făcu pe Lena să se simtă ca prinsă într-o capcană. Nivelul vocii i 
se ridică cu fiecare cuvânt, până se trezi că ţipă: 

— Dă-mi drumul la mână! 

Rosen se dădu repede înapoi, și Lena se ridică în picioare, 
dărâmă scaunul și se îndepărtă până ce simţi ușa în spate. O 
expresie de groază apăru pe chipul lui Rosen. 

— Îmi pare rău. 

— Nu. 

Lena se sprijini de ușă, frecându-și mâinile de coapse, de 
parcă ar fi vrut să se șteargă de murdărie. 

— E-n regulă, zise ea, simțind cum inima îi bubuie în piept. N- 
ar fi trebuit să ţip la tine. 

— Ar fi trebuit să-mi dau seama... 

— Te rog, zise Lena, simțind căldură pe coapse de la atâta 
frecat. 

Se opri și își împreună palmele, frecându-le de parcă i-ar fi 
fost frig. 

— Lena, zise Rosen, îndreptându-se de spate, dar rămânând 
așezată. E-n regulă. Aici ești în siguranţă. 

— Știu asta. Dar vocea ei era slabă, iar în gură încă mai 
simțea gustul fricii. Sunt bine, insistă ea, deși încă își mai 
frângea mâinile. Lena își cobori privirea și își apăsă degetul 
mare pe cicatricea din palmă, vrând parcă să o șteargă. Sunt 
bine... sunt bine... 

— Lena, începu Rosen, dar nu își termină gândul. 

Lena se concentră asupra propriei respiraţii, calmându-se. 
Mâinile îi erau roșii și lipicioase din cauza transpiraţiei, 
cicatricele ieșindu-i cu furie în evidenţă. Se sili să se oprească și 
își ascunse palmele. Se purta ca unul dintre pacienţi. Era un 

gest caracteristic celor bolnavi mintal. Rosen era probabil gata 
să-și reia rolul de doctor. 

— Lena? încercă ea din nou. 

Tânăra încercă să scape, râzând. 

— M-am enervat puţin, zise ea, dându-și părul după ureche. 

Transpiraţia îl făcuse să se lipească de scalp. In mod 
inexplicabil, Lena simțea nevoia să spună ceva răutăcios, ceva 
care s-o dărâme pe Rosen și să o coboare la același nivel. Poate 
că Rosen simţise ce era pe cale să se întâmple, căci începu să 
vorbească: 

— Cu cine ar trebui să discut la secţia de poliţie? 

Lena se zgâi la ea, căci pentru o fracțiune de secundă uitase 
de motivul pentru care se afla acolo. 

— Lena? zise Rosen, întrebător. 

Devenise din nou ea însăși, stând cu mâinile încrucișate în 
poală, cu spatele drept. 

— Eu... Lena se opri. Ofițerul Tolliver va veni la bibliotecă, în 
circa o jumătate de oră. 

Rosen se uită insistent, de parcă nu s-ar fi putut hotărî ce să 
facă. Pentru o mamă, treizeci de minute de așteptare, numai ca 
să audă detalii despre ce se întâmplase cu fiul ei, erau probabil 
cât o viață de om. 

— Jeffrey nu știe despre... zise Lena, indicând spaţiul dintre 
ele. 

— Terapie? o ajută Rosen, de parcă Lena ar fi fost o idioată 
pentru că nu putea spune cuvântul. 

— Îmi pare rău, zise Lena, iar de data asta chiar așa simţea. 

Se presupunea că se afla aici ca să o controleze pe Jill Rosen, 
nu să ţipe la ea. Jeffrey îi spusese lui Chuck că Lena avea să-i fie 
de un real folos, iar ea stricase totul în cinci minute. 

— Îmi pare tare rău, încercă din nou Lena. 

Rosen își înălță bărbia, ascultând scuza, fără să o accepte. 
Lena ridică scaunul de jos. Dorinţa de a o șterge rapid afară din 
cameră era atât de puternică, încât simţi cum o dureau 
picioarele. 

— Spune-mi ce s-a întâmplat. Trebuie să aflu ce s-a întâmplat. 

Lena își încrucișă brațele în jurul spătarului scaunului, 
strângându-l cu putere. 

— Se pare c-a sărit de pe podul de lângă pădure, zise ea. L-a 
găsit o studentă și a sunat la poliţie. Medicul legist a ajuns acolo 
puţin după aceea și a constatat decesul. 

Rosen inspiră și ţinu aerul în piept preţ de câteva secunde. 

— Se duce la școală pe-acolo. 

— Pe pod? întrebă Lena, dându-și seama că Rosen avea 
probabil o casă pe lângă Main Street, unde locuiau numeroși 
profesori. 

— | s-au tot furat bicicletele, zise ea, iar Lena încuviinţă dând 
din cap. 

Biciclete erau constant furate în campus, și echipa de 
securitate nu știa cine era vinovatul. Rosen oftă din nou, de 
parcă ar fi lăsat durerea să iasă afară în icnete scurte. 

— S-a întâmplat repede? vru ea să știe. 

— Nu știu, zise Lena. Cred că da. Genul ăsta de lucru... 
trebuie că s-a întâmplat repede. 

— Andy e maniaco-depresiv, îi spuse Rosen. Întotdeauna a 
fost sensibil, dar eu și tatăl lui suntem... 

Vocea ei se pierdu, de parcă nu ar fi vrut să îi facă prea multe 
destăinuiri. Dată fiind izbucnirea ei recentă, Lena nici n-o putea 
condamna. 

— A lăsat vreun bilet? întrebă Rosen. 

Lena scoase biletul din buzunarul de la spate și îl puse pe 
masă. Rosen ezită înainte să îl ridice. 

— Asta nu e de la Andy, zise Lena, arătând spre amprentele 
de sânge pe care Frank și Jeffrey le lăsaseră pe hărtie. 

Chiar și având în vedere ceea ce se întâmplase cu Tessa, 
Lena fusese surprinsă că Frank o lăsase să îi ducă biletul mamei 
lui Andy. 

— E sânge? 

Lena dădu din cap aprobator, dar nu oferi nicio explicaţie. ÎI 
lăsa pe Jeffrey să decidă cât de mult să-i spună mamei. 

Rosen își puse ochelarii, care atârnau de un lănţișor în jurul 
gâtului. Deși Lena nu îi ceruse asta, citi cu voce tare: „Nu mai 
pot să suport. Te iubesc, mamă. Andy”. 

Femeia inspiră adânc, reușind cu greu să-și stăpânească 
emoţiile. Işi dădu ochelarii jos cu grijă și puse biletul 
sinucigașului pe masă. Se holbă la el, de parcă îl citea în 
continuare. 

— E aproape identic cu cel pe care l-a scris data trecută. 

— Când a fost asta? întrebă Lena, mintea ei începând deja 
investigația. 

— Pe doi ianuarie. Și-a tăiat mâna la mijloc. L-am găsit înainte 
să fi pierdut prea mult sânge, dar... 

Își sprijini capul cu mâna, uitându-se la bilet. Își puse degetele 
pe el, atingând parcă o parte din fiul ei - singura parte care îi 
mai rămăsese. 

— Am nevoie de el, îi spuse Lena, deși Jeffrey și Frank îi 
distruseseră valoarea pe care ar fi putut-o avea ca dovadă. 

— Oh! exclamă Rosen și își îndepărtă mâna. O să-l primesc 
înapoi? 

— Da, după ce se va termina totul. 

— Oh, repetă Rosen, răsucind pe deget lanţul ochelarilor. Pot 
să-l văd? 

— Trebuie să-i facă autopsia. 

Rosen se arătă șocată de veste. 

— De ce? Aţi găsit ceva suspect? 

— Nu, zise Lena, deși era încă nesigură. E doar o procedură 
de rutină pentru că nu a existat niciun martor. Nimeni n-a fost 
acolo. 

— Corpul a fost grav... deteriorat? 

— Nu foarte, zise ea, știind că răspunsul era subiectiv. 

Incă își mai amintea cum își văzuse sora la morgă, cu un an în 
urmă. Deși Sara o curăţase, micile răni și tăieturi de pe faţa lui 
Sibyl păreau să fie cu miile. 

— Unde-i acum? 

— La morgă. Îl puteţi lua într-o zi sau două, îi spuse Lena, apoi 
își dădu seama, din expresia șocată de pe chipul lui Rosen, că 
mama nu se gândise la aspectul înmormântării fiului ei. 

Lena se gândi să se scuze, dar știa ar fi fost un gest inutil. 

— El voia să fie incinerat, zise Rosen. Nu cred că pot să fac 
asta. Nu cred că pot să-i las... 

Clătină din cap, fără să termine ce începuse. Își duse mâna la 
gură, și Lena îi văzu verigheta. 

— Vreţi să-i spun eu soţului dumneavoastră? 

— Brian nu e-n oraș. Lucrează la un proiect. 

— Și el lucrează la colegiu? 

— Da. 

Se încruntă, încercând să își stăpânească emoţiile. 

— Andy lucra cu el, încerca să ajute. Credeam că se descurca 
chiar mai bine... 

Încercă să-și înăbușe un suspin, dar în cele din urmă cedă. 
Lena apucă mai strâns spătarul scaunului, privind-o fix. Rosen 
plângea în tăcere, cu buzele desfăcute, dar fără să scoată niciun 
sunet. Își duse mâinile la piept și strânse ochii închiși, în vreme 
ce lacrimile îi curgeau pe obraji. Umerii firavi i se traseră în față 
și bărbia începu să-i tremure, lăsată înspre piept. 

Lena se simţi copleșită de nevoia de a pleca. Chiar și înainte 
de viol nu se pricepuse prea bine la consolarea oamenilor. Ceva 
legat de această idee o înspăimânta, de parcă pentru a consola 
pe cineva era nevoită să renunțe la o parte din ea. Voia să se 
ducă acasă, să își revină, să-și spele gustul fricii din gură. Lena 
trebuia să găsească o cale de a-și recâștiga forța, înainte să iasă 
din nou în lume. Mai ales înainte să îl vadă pe Jeffrey. 

Probabil că Rosen își dădu seama ce simţea Lena, căci își 
șterse lacrimile, și tonul ei deveni mai aspru. 

— Trebuie să-l sun pe soţul meu. Poţi să mă lași singură 
câteva clipe? 

— Sigur, zise Lena, ușurată. Ne-ntâlnim la bibliotecă. 

Puse mâna pe clanță, dar se opri, fără să o privească pe 
doctoriţă. 

— Știu că n-am dreptul să cer asta, începu ea, conștientă de 
faptul că Jeffrey avea să se descotorosească de ea dacă Rosen îi 
povestea ce se întâmplase. 

Rosen păru să intuiască exact lucrul care o preocupa pe Lena. 

— Nu, nu ai dreptul să ceri asta, zise ea, răstit. 

Lena apăsă pe clanţă, dar simţi cum o arde privirea lui Rosen. 
Se simţea încolţită, dar reuși să vorbească. 

— Poftim? 

Rosen îi oferi un fel de compromis. 

— Dacă ești trează, nu-i spun. 

Lena înghiţi, și aproape că simţi gustul paharului de whisky la 
care mintea se gândise în ultimele două minute. Fără să 
răspundă, închise ușa în spatele ei. 

e 

Lena se așeză la o masă liberă, în bibliotecă, uitându-se cum 
Chuck se face de râs în faţa lui Nan Thomas, bibliotecara 
facultăţii. Lăsând la o parte faptul că Nan, cu părul ei gri- 
maroniu și ochelarii cu lentile groase, nu merita efortul, Lena 

știa că femeia era lesbiană. Nan fusese iubita lui Sibyl timp de 
patru ani. Cele două femei locuiau împreună, atunci când Sibyl 
fusese omorâtă. 

Ca să își mute atenţia de la Chuck, Lena se uită prin 
bibliotecă, la studenţii care lucrau la mesele lungi, aliniate în 
mijlocul încăperii. Examenele parțiale se zăreau la orizont, și 
locul era destul de înțesat pentru o zi de duminică. Exceptând 
cafeneaua și centrul de consiliere, biblioteca era singura clădire 
deschisă în acea zi. 

In comparație cu alte biblioteci, cea din Grand Tech era destul 
de impresionantă. Lena presupunea că, deoarece școala nu 
avea echipă de fotbal, însemna că puteau fi cheltuiţi mai mulţi 
bani pe facilităţi. Era însă convinsă că le-ar fi fost mai bine cu un 
club de atletism, sau ceva de genul ăsta. 

Cu cinci ani în urmă, doi profesori de la Grant inventaseră o 
pastilă, sau o injecție, care făcea ca porcii să se îngrașe într-o 
perioadă mai scurtă de timp. Fermierii înnebuniseră când 
auziseră de descoperire, iar la intrarea în bibliotecă fusese 
înrămată prima pagină a revistei Porcine și păsări de curte, cu 
fotografia celor doi profesori care păreau bogați și mulţumiţi. 
Titlul era „Sus pe porc”, și, judecând după expresiile de pe 
chipurile celor doi profesori, nu duceau lipsă de bani. Ca în cazul 
majorităţii institutelor de cercetare, școala primea o parte din 
veniturile tuturor proiectelor la care lucrau profesorii, și Kevin 
Blake, decanul, folosise o parte din bani ca să renoveze complet 
biblioteca. 

Ferestrele mari, de sticlă colorată, ce dădeau spre partea de 
est a campusului, fuseseră modernizate astfel încât căldura și 
aerul condiţionat să nu se risipească. Lambriurile din lemn 
închis, de pe pereți, și cele două etaje de rafturi de cărţi, de la 
podea și până la tavan, fuseseră iluminate astfel încât să iasă în 
evidență, dar nu într-un mod strident. Atmosfera generală era 
liniștitoare, și Lenei îi plăcea să vină aici noaptea, un adevărat 
ritual urmat cu stricteţe după serviciu. Se așeza într-unul dintre 
separeurile din faţă și răsfoia orice carte găsea mai la 
îndemână, până către ora zece, când se întorcea în camera ei, 
bea un pahar sau două, ca să își astâmpere pofta, și încerca să 
adoarmă. Una peste alta, această rutină dădea roade. Era ceva 
confortabil în faptul că avea un program. 

— La naiba, gemu Lena când Richard Carter se apropie de ea. 

Fără să aștepte să fie invitat, Richard se trânti pe scaunul din 
faţa Lenei, de cealaltă parte a mesei. 

— Bună, fato, zise el, arborând un zâmbet strălucitor. 

— Bună, răspunse ea, arătându-și cât mai fățiș neplăcerea. 

— Ce vești? 

Lena se zgâi la el, dorindu-și să plece. Fostul asistent al lui 
Sibyl era un bărbat scund și corpolent și numai de curând își 
înlocuise ochelarii cu lentile groase cu lentilele de contact. 
Richard era cu trei ani mai mic decât Lena, dar avea deja un 
început serios de chelie în creștetul capului, pe care încerca să o 
acopere pieptănându-și peste ea restul părului. Cu noile lentile 
de contact, care îl făceau să clipească tot timpul, și cu acea 
chelie, avea aerul unei bufniţe zăpăcite. 

După moartea lui Sibyl, Richard fusese promovat la gradul de 
profesor asociat la Catedra de biologie unde, dată fiind 
personalitatea sa respingătoare, cariera lui avea probabil să ia 
sfârșit. Richard se asemăna mult cu Chuck prin faptul că încerca 
să își ascundă stupiditatea crasă sub un aer de superioritate 
complet nefondată. Nici măcar nu își putea comanda micul 
dejun într-un restaurant fără să sugereze tuturor că știa mai 
multe despre ouă decât bucătarul. 

— Ai auzit despre băiat? Richard șuieră încet, ca un avion în 
zbor, și își flutură mâna în aer, apoi o plesni peste masă, 
sugestiv. A sărit direct de pe pod. 

— Da, îi răspunse ea, fără să intre în amănunte. 

— Comploturile de asasinat sunt la tot pasul, zise Richard, 
aproape îmbătat de plăcere. Adora bârfa, mai rău ca o femeie, 
lucru care nu era de mirare, la cât de fals era. Amândoi părinţii 
lucrează la școală. Maică-sa, în centrul de consiliere. lţi 
imaginezi ce scandal? 

Gândindu-se la Jill Rosen, Lena simţi un val de rușine. 

— Îmi închipui că amândoi sunt dărâmaţi, îi spuse lui Richard. 
Fiul lor e mort. 

Richard își strâmbă gura într-o parte, dar o aprobă. Era foarte 
receptiv pentru un ticălos egoist, și Lena spera să nu se trădeze 
cu nimic în fața lui. 

— Îi cunoști? 

— Pe cine? 

— Pe Brian și pe Jill, zise el, uitându-se peste umărul Lenei. 

Făcu din mână cuiva, cu un gest stupid de fetiță, înainte să își 
întoarcă din nou atenţia către Lena. Ea îl privi fix, fără să îi 
răspundă. 

— Ai mai slăbit cumva? 

— Nu, zise ea, deși slăbise. 

Pantalonii îi erau mai largi decât cu o săptămână în urmă. Nu 
prea mai avusese poftă de mâncare în ultima vreme. 

— Era unul dintre puștii tăi? 

— Andy? Sibyl l-a avut un trimestru, chiar înainte să... 

— Ce fel de tip era? 

— Răutăcios, dacă mă-ntrebi pe mine. Părinţii n-au știut să-l 
țină-n frâu. 

— Era răsfăţat? 

— Rău de tot, confirmă Richard. Aproape că a picat la cursul 
lui Sibyl. Biologie organică. Cât poate să fie de greu? Se 
presupune c-ar trebui să fie un viitor Einstein, iar el nu poate să 
treacă la biologie? 

Richard pufni, dezgustat. 

— Brian a-ncercat să intervină, să-i facă un favor și să crească 
nota. 

— Sibyl nu făcea favoruri de genul ăsta. 

— Sigur că nu făcea, zise Richard, de parcă nici nu s-ar fi 
gândit el la asta vreodată. Sib a fost politicoasă, ca de obicei, 
dar Brian s-a șucărit rău. Să fim cinstiţi, continuă el, coborându- 
și vocea, Brian întotdeauna a fost gelos pe Sibyl. Zi și noapte 
făcea lobby pentru postul ei de șef de catedră. 

Lena se întrebă dacă Richard era cinstit sau doar împroșca în 
jur cu rahat. Avea obiceiul să se bage singur în seamă. La un 
moment dat, în timpul investigaţiilor care au urmat asasinării lui 
Sibyl, gura mare a lui Richard aproape că îl adusese pe lista 
suspecților, deși era capabil de crimă așa cum era Lena capabilă 
să zboare. 

Încercă să îl aducă mai la subiect. 

— Se pare că-l cunoști destul de bine pe Brian. 

Richard ridică din umeri și făcu semn cu mâna altcuiva din 
spatele Lenei. 

— E o catedră mică, zise el. Lucrăm cu toţii împreună. Aici e 
mâna lui Sibyl. Ştii că mottoul ei era „Lucrul în echipă”. 

Făcu din nou cu mâna. 

Era tentată să se întoarcă să vadă dacă era într-adevăr cineva 
în spatele ei, dar se decise că era mai bine să îl stoarcă pe 
Richard de informaţii. 

— Oricum, începu Richard, Andy a sfârșit prin a renunţa la 
școală, și sigur că tăticul i-a găsit o slujbă la laborator. Nu c-aș 
numi serviciu să stai șase ore pe zi în fund, ascultând muzică 
rap, continuă, pufnind iritat. Şi Doamne ferește să i te fi plâns lui 
Brian de asta. 

— Cred c-o să primească destul de prost vestea. 

— Cine n-ar primi-o? întrebă Richard. Cred că amândoi vor fi 
devastati. 

— Ce face Brian? 

— Cercetare biomedicală. Acum lucrează la un proiect și, între 
noi fie vorba... 

Nu termină, dar Lena știa că așa-zisul secret era de fapt între 
Richard și întreaga facultate. 

— Ei bine, să zicem că, dacă nu obţine această finanţare, 
zboară de-aici. 

— Nu are post definitiv? 

— Oh, zise Richard, atotcunoscător, are post definitiv. 

Lena așteptă continuarea, dar Richard rămase nefiresc de 
tăcut. Lucra în campus de numai câteva luni, dar Lena bănuia 
cum putea facultatea să scape de un profesor care nu obținea 
performanţe. Richard, care preda toată ziua biologie corectivă 
unor imbecili, era exemplul perfect despre cum administraţia 
putea pedepsi profesorii, fără să îi concedieze. Singura diferenţă 
era aceea că unul ca Richard nu avea să plece niciodată. 

— Era deștept? întrebă ea. 

— Andy? 

Richard ridică din umeri. 

— Era aici, nu-i așa? 

Lena știa că afirmaţia putea fi interpretată în mai multe feluri. 
Grant Tech era o școală bună, dar orice nătărău cu oarecare 
valoare își dorea să ajungă la Georgia Tech, în Atlanta. La fel ca 
Universitatea Emory din Decatur, Georgia Tech era considerată 
una dintre școlile Ligii Ivy din Sud. Sibyl fusese la Georgia Tech, 
cu o bursă integrală, și i se oferise recunoaștere imediată. Putea 
preda oriunde ar fi dorit ea, dar ceva o atrăsese la Grant. 

Richard părea căzut pe gânduri. 

— Ştii, am vrut să mă duc la Georgia Tech. De când mă știu. 
Așa puteam pleca din Perry, zise el, zâmbind - și pentru o 
secundă aproape că păru o ființă umană normală. Când eram 
copil, aveam afișe pe toţi pereţii. Eram o „Epavă Rătăcitoare”, 
zise el, citând mottoul multor școli Georgia Tech. Voiam să le- 
arăt eu lor. 

— De ce nu te-ai dus? întrebă Lena, sperând c-avea să-l facă 
să se simtă prost. 

— Oh, am fost acceptat, zise Richard, așteptându-se ca Lena 
să fie impresionată. Dar atunci mi-a murit mama și... 

Vocea lui se pierdu. 

— Oh, asta e, continuă el. Acum nu se mai poate face nimic. 
Am învățat multe de la sora ta, zise el, arătând cu degetul spre 
Lena. Era o profesoară foarte bună. Un model pentru mine. 

Lena lăsă complimentul să plutească în aer, între ei. Nu voia 
să discute cu Richard despre Sibyl. 

— Oh, Dumnezeule, zise Richard, ridicându-se. Uite-o pe Jill! 

Rosen se oprise în cadrul ușii, căutând-o pe Lena cu privirea. 
Femeia părea pierdută și Lena se întreba dacă ar fi trebuit să îi 
spună ceva, când Richard făcu iar cu mâna, în felul lui 
caracteristic. 

Jill Rosen zâmbi palid și păși către ei. 

— Oh, scumpo, zise Richard, ridicându-se în picioare și luând 
mâinile lui Rosen în ale sale. 

— Brian se-ntoarce de la Washington, îi spuse ea. Încearcă să 
rezerve un loc în următorul avion. 

— Dacă pot face ceva pentru tine sau pentru Brian, se oferi 
Richard, încruntându-se. 

— Mulţumesc, zise Rosen, privind-o însă pe Lena. 

— Ne vedem mai târziu, îi spuse Lena lui Richard. 

Richard se încruntă, dar făcu o plecăciune graţioasă, oferindu- 
i lui Jill Rosen un ultim „Dacă te pot ajuta, cu orice...” 

Rosen îi zâmbi scurt, mulțumindu-i. 

— A sosit ofițerul Tolliver? o întrebă pe Lena. 

— Nu încă. 

Rosen o privi insistent, încercând probabil să își dea seama 
dacă Lena respectase înțelegerea făcută. Și Lena chiar o 
respectase. Era trează. Cele două pahare pe care le băuse în 
grabă, în apartamentul ei, după ce îi spusese lui Rosen de fiul ei, 
nu erau nici pe departe suficiente ca să se îmbete. 

— A avut ceva de făcut mai întâi, zise Lena. 

— Te referi la fată? întrebă Rosen, iar Lena presupuse că 
auzise vestea referitoare la Tessa Linton de cel puţin douăzeci 
de ori pe drumul dintre centrul de consiliere și bibliotecă. 

— N-am vrut să-ţi spun, explică Lena. 

— Sigur că n-ai vrut, replică Rosen, pe un ton răstit. 

— Nu, nu de-asta, zise Lena. Nici măcar nu suntem siguri că 
are vreo legătură cu Andy. N-am vrut să crezi... 

— Sângele ei era pe bilet? 

— Asta s-a întâmplat mai târziu. Tocmai îl luaseră, și... 

Lacrimile îi umplură ochii lui Rosen. Își apăsă mâinile pe 
masă, de parcă ar fi avut nevoie de ajutor ca să se ridice. 

— Dacă vrei, pot să te las singură, zise Lena, sperând din tot 
sufletul ca femeia să îi accepte oferta. 

— Nu, răspunse Rosen și își suflă din nou nasul. 

Nu dădu nicio explicaţie pentru faptul că o voia pe Lena lângă 
ea. Rămaseră amândouă nemișcate, uitându-se, neajutorate, la 
oamenii din bibliotecă. Lena își dădu seama că își freca 
cicatricele din palme, și se forţă să înceteze. 

— Imi pare sincer rău pentru fiul tău, zise ea. Știu ce 
înseamnă să pierzi pe cineva. 

Rosen dădu din cap aprobator, dar continuă să se uite în altă 
parte. 

— După prima dată - zise ea și își indică braţul, iar Lena 
înţelese că se referea la prima tentativă de sinucidere a lui Andy 
-, se simţea mai bine. Îi făceam un tratament echilibrat. Părea 
că se simte mai bine. Tocmai îi cumpărasem o mașină, încheie 
ea, zâmbind. 

— Era înscris la școală aici? întrebă Lena. 

— Presupun că ţi-a spus Richard, zise ea, dar fără amărăciune 
în ton. L-am retras în ultimul trimestru, ca să se poată concentra 
asupra sănătăţii lui. Il ajuta pe taică-său la laborator și mai făcea 
diverse lucruri la clinică pentru mine. Marţea lua lecţii de artă, 
zise ea, zâmbind la acest gând. Era foarte bun. 

Lena își dorea să fi avut la ea carnețelul ca să poată nota 
toate informaţiile acestea, dar de fapt nu avea niciun motiv s-o 
facă. Așa cum subliniase Jeffrey, Lena nu mai era poliţist. Era 
subalterna lui Chuck, în cel mai bun caz. 

— Ce dorește de la mine ofițerul Tolliver? întrebă Rosen. 

— Probabil o listă a prietenilor fiului tău și a locurilor pe care 
le frecventau. 

Lena își încercă norocul, incapabilă să înceteze să gândească 
precum un polițist. 

— Andy lua droguri? 

Rosen păru surprinsă. 

— Ce te face să-ntrebi asta? 

— Oamenii deprimaţi tind să-și găsească singuri 
medicamentul. 

Rosen aplecă într-o parte capul, aruncându-i Lenei o privire 
grăitoare. 

— Da, lua droguri. La început marijuana, dar anul trecut, cam 
pe vremea asta, a trecut pe ceva mai tare. L-am trimis la o 
clinică de dezintoxicare. A ieșit o lună mai târziu. Se opri câteva 
clipe. Mi-a spus că era curat, dar niciodată nu poți fi sigur. 

Lena admiră faptul că femeia recunoștea că nu știa totul 
despre fiul ei. Din experienţele anterioare, Lena știa că părinţii 
se încăpăţânau să susțină că își cunoșteau copilul mai bine 
decât oricine altcineva, chiar decât copilul însuși. 

— După ce a terminat programul, niciunul dintre prieteni n-a 
mai vrut să-i vorbească. lar cineva care ia droguri nu vrea să se 
afle în preajma cuiva care n-o face. Era, oricum, tot timpul 
singur, adăugă apoi, ca un gând venit mai târziu în minte. 
Niciodată nu s-a integrat cu adevărat. Era foarte deștept, și 
ceilalți puști găseau asta foarte neplăcut. Cred că putem spune 
că se simțea puţin înstrăinat. 

— Vreunul dintre prieteni era supărat pe el? Suficient de 
supărat cât să-și dorească să-i facă rău? 

Lena văzu o scânteie de speranţă strălucind în ochii lui Rosen. 

— Crezi c-ar fi putut fi împins? 

— Nu, răspunse Lena, știind că Jeffrey ar omori-o dacă i-ar 
băga ideea asta în cap. 

Gândindu-se la Jeffrey, Lena simţi că-i stă inima-n loc. 

— Ascultă, o să-i spui lui Jeffrey ce s-a întâmplat azi sau nu? 

Rosen amână răspunsul, apropiindu-se de Lena, ca și cum ar 
fi vrut să îi miroasă respiraţia. Tot ceea ce descoperi fu mirosul 
de mentă, dar Lena tot avu un moment de panică. 

— Nu, zise Rosen, hotărâtă. N-o să-i spun despre azi. 

— Și despre restul? 

Rosen păru confuză. 

— Despre terapie? 

Clătină din cap. 

— Asta-i confidenţial, Lena. Ti-am spus asta de la început. N- 
am obiceiul să-mi dezvălui pacienţii. 

Lena nu putu decât să dea din cap, simțindu-se dintr-odată 
ușurată. Cu șapte luni în urmă, Jeffrey îi dăduse un ultimatum: 
să meargă la psihiatru sau să își caute altă slujbă. In acel 
moment alegerea păruse simplă, și își aruncase fără ezitare 
legitimaţia și arma pe biroul lui. Acum mai degrabă și-ar fi tras 
un glonţ în cap decât să recunoască în faţa lui Jeffrey că în urmă 
cu o lună cedase și se dusese la clinică. Era prea mândră ca să 
recunoască asta. 

Ca un făcut, ușile de stejar de la intrarea în încăpere se 
deschiseră și intră Jeffrey, privind roată în jur. Chuck îi ieși în 
întâmpinare, dar Jeffrey îl puse probabil la punct, pentru că 
imediat Chuck ieși din cameră cu coada între picioare. 

Lena nu îl văzuse niciodată pe Jeffrey arătând atât de rău ca 
acum. Își schimbase hainele mai devreme, dar costumul îi era 
mototolit, și nu purta cravată. Cu cât se apropia mai mult, cu 
atât arăta mai rău. 

— Doctore Rosen, zise Jeffrey. Îmi pare rău pentru pierderea 
suferită. 

Nu îi întinse însă mâna și nici nu așteptă un răspuns, lucru 
care nu-i stătea deloc în fire lui Jeffrey, din câte îl cunoștea 
Lena. 

Trase un scaun pentru Rosen. 

— Trebuie să-ţi pun câteva întrebări. 

— Fata e bine? întrebă Rosen, așezându-se. 

Expresia de pe chipul lui se schimbă, făcând-o pe Lena să-l 
compătimească. 

— Nu știm nimic încă, zise el. Familia se duce în Atlanta chiar 
acum. 

Rosen împături șerveţelul din mână. 

— Crezi că persoana care a atacat-o l-ar fi putut ucide pe fiul 
meu? 

— Deocamdată tratăm moartea lui Andy ca pe o sinucidere, 
zise el. Se opri, probabil pentru ca vorbele sale să își facă 
efectul. Am vorbit mai devreme cu soțul tău. 

— Cu Brian? zise Rosen, surprinsă. 

— A sunat la secţie după ce a vorbit cu tine, îi spuse Jeffrey și, 
din felul în care ridicase din umeri, Lena își dădu seama că tatăl 
nu fusese nici pe departe politicos. 

Rosen își dădu probabil seama. 

— Brian poate fi cam brutal, zise ea, drept scuză. 

— Doctore Rosen, nu-ţi pot spune decât ceea ce i-am spus și 
lui. Urmărim fiecare indiciu posibil pe care îl avem, dar, luând în 
consideraţie istoria fiului tău, sinuciderea pare scenariul cel mai 
probabil. 

— Vorbeam cu detectivul Adams... începu Rosen. 

— Îmi pare rău, doamnă, o întrerupse Jeffrey. Domnișoara 
Adams nu face parte din poliţie. Lucrează la paza campusului. 

Din tonul lui Rosen reieși clar că nu avea de gând să își bată 
capul cu așa ceva. 

— Nu prea înţeleg ce are a face ierarhia cu faptul că fiul meu 
e mort, domnule Tolliver. 

Jeffrey păru ușor contrariat. 

— Îmi pare rău, repetă el, scoțând ceva din buzunarul hainei. 
Am găsit asta în pădure, zise ridicând un lanţ de argint de care 
atârna Steaua lui David. Nu avea pe ea amprente, așa că... 

Rosen gemu și înșfăcă lanţul. Lacrimile îi umplură din nou 
ochii și faţa i se strâmbă de durere, în timp ce duse medalionul 
la buze și murmură: 

— Andy, oh, Andy... 

Jeffrey îi aruncă o privire Lenei și, văzând că nu face niciun 
gest ca să o consoleze pe Jill Rosen, își puse mâna pe umărul 
femeii și încercă să o liniștească. O bătu pe umăr ca pe un 
câine, și Lena se întrebă de ce era cât se poate de acceptabil ca 
un bărbat să nu se priceapă la treaba asta, în timp ce o femeie 
ar fi considerată inumană dacă ar fi la fel de nepricepută. 

Rosen își șterse ochii cu dosul palmei. 

— Îmi pare rău, îi spuse Jeffrey, bătând-o pe umăr de alte 
câteva ori. 

Rosen răsuci pe deget lanţul, ţinându-l încă aproape de gură. 

— Nu l-a mai purtat o vreme. Credeam că l-a dat sau că l-a 
vândut. 

— Că l-a vândut? întrebă Jeffrey. 

— Crede că era posibil să ia droguri, interveni Lena. 

— Dar tatăl spune că era curat, sublinie Jeffrey. 

Lena ridică din umeri. 

— Fiul tău avea o iubită? o întrebă Jeffrey. 

— Nu a avut niciodată o întâlnire în adevăratul sens al 
cuvântului, zise Rosen și râse, fără umor. Fete sau băieţi, pentru 
noi nu prea conta. Voiam doar să fie fericit. 

— Umbla mai mult cu o persoană anume? continuă Jeffrey. 

— Nu. Cred că era foarte singur. 

Lena o privi pe Rosen, așteptând mai mult, dar doctorița se 
lăsa iar copleșită de emoţii. Inchise ochii și îi strânse cât putu de 
tare. Buzele i se mișcau în tăcere, dar Lena nu își putu da seama 
ce spunea. Jeffrey lăsă să treacă astfel câteva momente. 

— Doctore Rosen? 

— L-aș putea vedea? întrebă ea. 

— Sigur. Jeffrey se ridică și îi oferi mâna. Te conduc la morgă. 
Chuck s-a dus să vorbească și cu Kevin Blake, îi spuse apoi 
Lenei. 

— În regulă. 

Rosen părea pierdută în gândurile ei, dar reuși să i se 
adreseze Lenei: 

— Mulţumesc. 

— Pentru puţin. 

Lena se forţă să atingă braţul lui Jill Rosen, cu un gest care se 
voia consolator. Jeffrey observă atingerea cu coada ochiului. 

— Noi vorbim mai târziu, îi spuse Lenei cu un ton cât se poate 
de ameninţător. 

Lena își frecă dosul palmei cu degetul mare, în timp ce îi 
privea plecând. Se auziră zgomote la nivelul celui de-al doilea 
balcon, unde câţiva băieţi alergau de colo până colo, dar Lena îi 
ignoră. Se așeză, revăzând în minte ultimele zece minute, 
încercând să își dea seama ce ar fi trebuit să facă altfel. Trecură 
câteva minute înainte să își dea seama că pentru ca lucrurile să 
fie în regulă ar fi trebuit de fapt să retrăiască tot nenorocitul ăla 
de an. 

— Dumnezeule, gemu Nan, lăsându-se cu zgomot în scaunul 
din faţa Lenei. Cum poţi lucra cu idiotul ăla? 

— Chuck? zise Lena, ridicând din umeri, bucuroasă pentru 
diversiunea ivită. E o slujbă ca oricare alta. 

— Cred c-aș prefera să așez cărți în biblioteca infernului, zise 
Nan, prinzându-și părul brunet, aspru, cu un elastic roșu. 

Pe lentila dreaptă a ochelarilor se vedea o amprentă uriașă, 
dar pe Nan părea să nu o deranjeze. Avea un tricou roz 

inscripționat cu Pepto-Bismol, vârât într-o fustă cu bandă 
elastică în talie. Purta, de asemenea, șosete roz, asortate, și 
teniși roșii. 

— Ce faci la sfârșitul ăsta de săptămână? întrebă Nan. 

Lena ridică din nou din umeri. 

— Nu știu. De ce? 

— Mă gândeam să-l invit pe Hank de Paște. Aș găti un 
jambon. 

Lena încercă să se gândească la o scuză, dar fusese luată prin 
surprindere de invitaţie. Se uita la calendar numai ca să vadă 
când venea ziua de salariu, nu ca să afle ce sărbătoare se 
apropia. Apropierea Paștelui o surprinse. 

— O să mă gândesc la asta, zise Lena și, spre ușurarea ei, 
Nan se mulțumi cu atât. 

Se auzi un strigăt deasupra, și se întoarseră amândouă către 
băieţii care se jucau pe balcon. Unul dintre ei înţelesese probabil 
nemulţumirea lui Nan, pentru că îi adresă un zâmbet drept 
scuză înainte să deschidă cartea din faţa lui și să se prefacă a 
citi. 

— Idioţi, zise Lena. 

— Nu, sunt băieţi buni, îi spuse Nan, dar rămase cu ochii pe ei 
câteva clipe, ca să se asigure că se potoliseră. 

Nan era ultima persoană din lume cu care Lena credea că ar fi 
putut fi prietenă, dar în ultimele luni lucrurile se mai 
schimbaseră. Nu erau prietene în sensul obișnuit al cuvântului - 
Lena nu era interesată să meargă cu ea la film sau să afle detalii 
referitoare la viaţa ei de lesbiană -, dar discutau despre Sibyl, și, 
pentru Lena, a vorbi despre Sibyl cu cineva care o cunoscuse cu 
adevărat era ca și cum ar fi adus-o înapoi. 

— Am încercat să te sun aseară, zise Nan. Nu înţeleg de ce 
nu-ţi iei un robot. 

— O să mă ocup și de asta, zise Lena, deși avea deja unul 
care zăcea în fundul dulapului. 

Lena  deconectase nenorocita de mașinărie din prima 
săptămână în care se mutase în campus. Singurele persoane 
care o sunau erau Nan și Hank, amândoi lăsând aceleași mesaje 
grijulii, amândoi întrebând-o ce mai făcea. Pe telefon nu apărea 
identitatea apelantului, iar asta îi era mai mult decât suficient. 

— Richard a fost aici, zise Lena. 


5 Medicament folosit pentru tratarea problemelor digestive. (n.red.). 

— Oh, Lena, murmură Nan, încruntându-se. Sper că n-ai fost 
nepoliticoasă cu el. 

— Încerca să scormonească în rahat. 

Ca de obicei, Nan încerca să îi ia apărarea lui Richard. 

— Brian lucrează în cadrul departamentului lui. Sunt sigură că 
Richard a vrut doar să afle ce s-a întâmplat. 

— ÎI cunoșteai? Mă refer la băiat. 

Nan clătină din cap. 

— Îi vedeam pe Jill și pe Brian în fiecare an, la petrecerea de 
Crăciun a facultăţii, dar niciodată n-am discutat direct cu ei. 
Poate ar trebui să vorbești cu Richard. Lucrează împreună în 
același laborator. 

— Richard e un nemernic. 

— S-a purtat foarte frumos cu Sibyl. 

— Sibyl avea grijă și singură de ea, insistă Lena, deși 
amândouă știau că nu era întru totul adevărat. 

Sibyl fusese oarbă. Richard era ochii ei în campus, făcându-i 
viața mult, mult mai ușoară. 

Nan schimbă subiectul. 

— AȘ vrea să discutăm și să accepţi o parte din asigurare... 

— Nu, i-o reteză Lena. 

Sibyl făcuse o poliţă de asigurare pe viaţă prin intermediul 
colegiului, care plătea dublu pentru moartea accidentală. Nan 
fusese beneficiarul, și îi oferise jumătate Lenei, de îndată ce 
primise cecul. 

— Sibyl ţi i-a lăsat ţie, îi zise Lena, poate pentru a mia oară. A 
vrut ca tu să îi primești. 

— Nici măcar n-a avut testament, protestă Nan. Nu-i plăcea 
să se gândească la moarte, darămite să își mai facă și planuri. 
Știi cum era. 

Lena simţi cum ochii i se umplu de lacrimi. 

— Singurul motiv pentru care a făcut poliţa a fost acela că 
facultatea i-o oferea gratis, împreună cu asigurarea de sănătate. 
M-a trecut pe mine pentru că... 

— Pentru că voia ca tu să-i primești, termină Lena în locul ei, 
ștergându-și ochii cu dosul palmei. 

Plânsese atât de mult în ultimul an, încât nu se mai jena să 
facă asta în public. 

— Ascultă, Nan, apreciez gestul, dar sunt banii tăi. Sibyl voia 
să-i iei tu. 

— N-ar fi vrut ca tu să lucrezi pentru Chuck. Ar fi detestat 
asta. 

— Mda, nici eu nu prea mă dau în vânt, recunoscu Lena, deși 
singura persoană căreia îi spusese asta fusese Jill Rosen. E 
numai ceva temporar, să mă descurc până-mi dau seama ce 
vreau să fac cu viaţa mea. 

— Ai putea să te-ntorci la școală. 

Lena râse. 

— Sunt cam bătrână să mă mai întorc la școală. 

— Sibyl întotdeauna spunea că mai degrabă ti-ar transpira 
fundul alergând într-un maraton în mijlocul lui august decât să 
stai zece minute într-o clasă cu aer condiționat. 

Lena zâmbi, simțind cum se relaxează, în timp ce în minte 
auzi vocea lui Sibyl, spunând exact același lucru. Câteodată, în 
mintea ei se producea un decilic, iar lucrurile rele erau lăsate 
deoparte și apăreau numai lucrurile bune. 

— E greu de crezut c-a trecut un an, zise Nan. 

Lena se uită pe fereastră, gândindu-se cât de ciudat era că 
discuta astfel cu Nan. Dacă n-ar fi fost Sibyl, Lena ar fi stat cât 
mai departe cu putinţă de cineva ca Nan Thomas. 

— Mă gândeam la ea azi-dimineaţă, zise Lena. 

Ceva legat de teama pe care o citise pe chipul Sarei Linton, în 
timp ce îi urcau sora în elicopter, o pusese pe Lena pe gânduri 
mai mult decât orice altceva în ultima vreme. 

— Sibyl adora perioada asta a anului. ` 

— Îi plăcea să meargă prin pădure, zise Nan. Întotdeauna 
încercam să plec mai devreme vinerea, ca să putem merge la o 
plimbare, înainte să se întunece prea tare. 

Lena înghiți în sec, temându-se că, dacă va deschide gura, va 
scoate un suspin. 

— Oricum, zise Nan, punându-și palmele pe masă, în timp ce 
se ridică, ar fi mai bine să cataloghez nişte cărți, înainte să se 
întoarcă Chuck și să mă invite la cină. 

Lena se ridică și ea. 

— De ce nu-i spui că ești lesbiană? 

— Ca să-i dau apă la moară să bârfească? Nu, mulțumesc. 

Lena încuviință. Ea însăși fusese îngrijorată că Chuck avea să 
citească în ziare detaliile macabre legate de agresarea ei. 

— Și apoi, continuă Nan, un tip ca ăsta va spune că singurul 
motiv pentru care nu-l vreau este acela că sunt lesbiană, iar 
lesbienele urăsc bărbații. 

Nan se aplecă în faţă, conspirativ. _ 

— Când adevărul e că nu urâm toţi bărbaţii. II urâm doar pe 
el. 

Lena clătină din cap gândindu-se că, dacă acesta era criteriul, 
atunci fiecare femeie din campus era lesbiană. 


Capitolul 4 


Spitalul Grady era unul dintre cele mai respectate centre 
specializate în traume de gradul unu din ţară, dar reputaţia sa 
printre locuitorii Atlantei era foarte proastă. Condus de 
Autoritatea Spitalului Fulton-DeKalb, Grady era unul dintre 
puţinele spitale publice rămase în zonă. Totuși, în ciuda faptului 
că avea una dintre cele mai mari secţii de urgenţă din ţară, cel 
mai evoluat și mai complet program de ajutorare HIV și că 
servea drept centru regional de tratament de mare risc pentru 
mame și copii, dacă veneai cu stomacul deranjat sau cu o 
durere de ureche, era foarte probabil că urmează să aștepți 
două ore ca să te vadă un doctor, și asta dacă aveai noroc. 

Grady era un spital-școală, și Universitatea Emory, unde 
terminase Sara, precum și Colegiul Morehouse asigurau un flux 
continuu de interni. Camera de urgențe era foarte căutată de 
studenţi, pentru că se spunea că Grady este cel mai bun loc din 
țară unde poţi învăţa medicină de urgenţă. Cu cincisprezece ani 
în urmă, Sara luptase cu ghearele și cu dinţii ca să câștige o 
poziție în echipa pediatrică și învățase într-un an cât majoritatea 
doctorilor într-o viață de om. După ce părăsise Atlanta, ca să se 
mute înapoi în Grand County, Sara crezuse că n-avea să mai 
vadă Grady vreodată. 

— Vine cineva, zise bărbatul de lângă Sara, și toţi cei din sala 
de așteptare, cel puţin treizeci de oameni, se uitară la asistentă, 
fără să facă nimic altceva. 

— Domnișoara Linton? 

Inima Sarei sări din piept și, pentru o fracțiune de secundă, 
avu impresia că venise mama ei. Se ridică și își puse pe scaun o 

revistă, ca să nu îi fie ocupat, deși în ultimele două ore ea și 
bătrânul de alături își păstraseră unul celuilalt locurile. 

— A ieșit din operaţie? întrebă Sara, incapabilă să își 
stăpânească tremurul din voce. 

Chirurgul estimase cel puţin patru ore, o presupunere 
prudentă, după părerea Sarei. 

— Nu, îi spuse asistenta, conducând-o pe Sara la cabinetul 
infirmierelor. Sunteţi căutată la telefon. 

— Sunt părinţii mei? întrebă Sara, ridicând vocea ca să se 
facă auzită. 

Holul era înțesat de oameni, doctori și asistente care se 
deplasau de colo-colo, urmărind un scop precis, încercând să 
păstreze controlul asupra afluxului tot mai mare de pacienți. 

— A spus că este ofițer de poliţie. 

Asistenta îi dădu Sarei telefonul. 

— Scurt, vă rog. De fapt, n-ar trebui să îngăduim convorbiri 
particulare pe linia aceasta. 

— Mulţumesc. 

Sara luă telefonul și se sprijini cu spatele de perete, încercând 
să nu încurce pe nimeni. 

— Jeffrey? 

— Bună, răspunse el, părând foarte stresat, după cum se și 
simţea. A ieșit din operaţie? 

— Nu, zise ea, aruncând o privire de-a lungul holului ce ducea 
către sălile de operaţie. 

De câteva ori se gândise să intre pur și simple pe ușă, ca să 
afle ce se întâmpla, dar acolo stătea un gardian care părea 
hotărât să-și facă treaba cu seriozitate. 

— Sara? 

— Sunt aici. 

— Și copilul? 

Auzind întrebarea, Sara simţi cum ceva o strânge de gât. Nu 
putea să stea de vorbă cu el despre Tessa. Nu așa. 

— Ai aflat ceva? întrebă ea. 

— Am discutat cu Jill Rosen, mama sinucigașului. Nu mi-a 
putut spune prea multe. Am găsit un lanţ, un fel de colier cu 
Steaua lui David, care i-a aparţinut tipului din pădure. 

Cum Sara nu răspunse, Jeffrey continuă: 

— Fie Andy, cel care s-a sinucis, a fost în pădure, fie cineva 
care-a luat lanţul de la el a fost în pădure. 

Sara se sili să se implice în discuţie. 

— Care crezi că este varianta cea mai probabilă? 

— Nu știu. Brad a văzut-o pe Tessa ridicând o pungă de 
plastic, în drum spre vârful dealului. 

— Da, avea ceva în mână, își aminti ea. 

— Există vreun motiv pentru care ea să fi adunat gunoaie? 

Sara încercă să-și adune gândurile. 

— De ce? 

— Brad a spus că asta părea să facă pe deal. A găsit o pungă 
și-a început să adune gunoaie în ea. 

— E posibil, zise Sara, confuză. Mai devreme se plângea de 
oamenii care aruncă gunoaie pe jos. Nu știu. 

— Poate a găsit ceva pe deal și a băgat în pungă. Am găsit 
Steaua lui David care i-a aparţinut victimei, dar undeva mai 
departe, în pădure. 

— Dacă Tessa a ridicat cu adevărat ceva, asta ar însemna că 
cineva ne urmărea, în vreme ce noi analizam cadavrul. Cum îl 
chema... Andy? 

— Andy Rosen, confirmă Jeffrey. Încă mai crezi că e ceva 
suspect la mijloc? 

Sara un știa ce să răspundă. Parcă trecuse o viaţă întreagă de 
la examinarea lui Rosen. Abia dacă își putea aminti cum arăta 
cadavrul. 

— Sara? 

li spuse adevărul. 

— Nu mai știu. 

— Ai avut dreptate c-a mai încercat și altă dată. Mama lui a 
confirmat. Și-a tăiat venele. 

— O încercare anterioară și un bilet, zise Sara gândindu-se că, 
dacă nu ar fi apărut ceva la autopsie, acești doi factori ar fi fost 
în general suficienți pentru a cataloga moartea cuiva drept 
sinucidere. 

— Am putea face o analiză a toxinelor. Nu ar fi putut sări 
peste podul ăla fără ceva efort. 

— Spatele-i era zgâriat. 

— Nu exagerat. 

— L-aș putea aduce pe Brock să verifice asta. 

Dan Brock, antreprenorul local de pompe funebre, fusese 
legistul districtului înainte ca Sara să ocupe slujba. 

— Încă n-am spus nimănui c-ar fi ceva suspect. Brock poate 
să păstreze un secret. 

— Poate să ia probele de sânge, dar vreau să fac eu autopsia. 

— Crezi c-o să poţi? 

— Dacă asta are legătură... începu ea. Dacă oricine i-a făcut 
asta lui Tess... Sara nu putu să termine fraza, dar niciodată în 
viaţa ei nu mai Simţise o asemenea nevoie de răzbunare. Da, 
zise ea în cele din urmă. O s-o pot face. 

Jeffrey părea să se îndoiască, dar nu îi arătă asta. 

— Verificăm apartamentul lui Andy. Au găsit o pipă în camera 
lui. Mama a spus că a avut probleme cu drogurile acum ceva 
timp, dar tatăl pretinde că le rezolvase. 

— Da, sigur. 

Sara simţi cum se enervează din nou gândindu-se că sora ei 
fusese, poate, prinsă la mijlocul unei stupide tranzacţii de 
droguri care mersese prost. 

Înjunghierea Tessei era genul de violenţă pe care oamenii 
care pretindeau că drogurile sunt o formă de divertisment 
inofensiv tindeau să îl ignore. 

— Îi cercetăm camera, căutăm amprente pe care să le 
introducem în computer. O să discut mâine cu părinţii. Mama lui 
mi-a dat câteva nume, dar persoanele respective s-au transferat 
între timp la altă școală sau au absolvit. 

Jeffrey se opri, și Sara își dădu seama că se simţea dezamăgit. 

Ușile de la Chirurgie se deschiseră, dar pacientul nu era 
Tessa. Sara se lipi de perete astfel încât echipa medicală să 
poată trece. O femeie mai în vârstă, cu păr blond-închis, se afla 
pe patul mobil, ţinându-și ochii în continuare închiși. 

— Cum au primit părinţii lui vestea? întrebă Sara, gândindu-se 
totodată la părinţii ei. 

— Bine, date fiind circumstanţele. Jeffrey tăcu preț de câteva 
clipe. Mama lui a clacat în mașină. Ceva se-ntâmplă între ea și 
Lena. Dar nu pot să-mi dau seama ce. 

— Cum ar fi? întrebă Sara, deși Lena Adams era ultima 
persoană din lume de care îi păsa acum. 

— Nu știu, zise el. 

ÎI putea auzi cum bătea darabana pe ceva. 

— Rosen a clacat în mașină. Pur și simplu a clacat. 

Darabana încetă. 

— Soţul ei m-a sunat atunci când a aflat. L-au condus de la 
secție. Se opri câteva clipe. Sunt amândoi destul de bulversaţi. 
Lucrurile de genul ăsta pot avea un efect nebănuit asupra 
oamenilor. Tind să... 

— Jeffrey, am nevoie de tine..., îl întrerupse Sara. 

Simţi din nou cum i se pune un nod în gât, de parcă s-ar fi 
înecat cu vorbele. 

— Am nevoie de tine aici. 

— Știu, îi spuse el cu resemnare în glas. Dar nu cred că pot. 

Sara își șterse ochii cu dosul mâinii. Unul dintre doctorii care 
treceau ridică privirea către ea, apoi reveni repede la graficul pe 
care îl ţinea în mâini. Simţindu-se ridicolă și vulnerabilă, Sara 
încercă să facă totuși faţă emoţiilor care stăteau să năvălească. 

— Sigur, în regulă. Înţeleg. 

— Nu, Sara... 

— Ar trebui să eliberez telefonul ăsta. E al infirmierelor. Stă un 
tip de-o oră la telefon, în sala de așteptare. Râse, încercând să 
se mai relaxeze puţin. Vorbește rusește, dar cred că face afaceri 
cu droguri. 

— Sara, o opri Jeffrey. E vorba despre tatăl tău. Mi-a cerut... 
mi-a spus să nu vin. 

— Ce? 

Sara puse întrebarea atât de tare, încât câţiva oameni își 
ridicară privirea de la ceea ce făceau. 

— Era supărat. Nu știu. Mi-a spus să nu vin la spital, că e o 
chestiune de familie. 

Sara vorbi în șoaptă. 

— Nu are dreptul să decidă... 

— Sara, ascultă-mă, zise el calm, chiar dacă înăuntrul lui 
fierbea. E tatăl tău. Trebuie să respect asta. Urmă o pauză de 
câteva clipe. Și nu e vorba numai de tatăl tău. Și Cathy a spus 
același lucru. 

Sara se simţea ridicol pentru că se repeta, dar nu putu rosti 
altceva decât: 

— Ce? 

— Au dreptate, zise el. Tessa n-ar fi trebuit să se afle acolo. N- 
ar fi trebuit s-o lași... 

— Eu sunt cea care a adus-o acolo, îi reaminti Sara, vina pe 
care o simţise în ultimele câteva ore ieșind brusc la suprafaţă. 

— Sunt doar supăraţi. Și e de-nțeles să fie astfel. Se opri, 
gândindu-se cum să spună ceea ce voia. Trebuie să treacă ceva 
timp. 

— Timp ca să vadă ce se va-ntâmpla? întrebă ea. Deci dacă 
Tessa rezistă, ești binevenit înapoi la cina de duminică, dar, 
dacă nu... 

Sara lăsă fraza neterminată. 

— Sunt furioși. Așa reacționează oamenii când se întâmplă 
ceva de genul ăsta. Se simt neajutoraţi și se înfurie pe toţi cei 
care le apar în cale. 

— Și eu le sunt în cale, îi reaminti ea. 

— Mda, ei bine... 

Sara se simţea prea șocată ca să mai spună ceva. 

— Sunt supăraţi pe mine? întrebă ea, în cele din urmă. 

Știa însă că părinţii ei aveau toate motivele să fie. Sara 
trebuia să aibă grijă de Tessa. Intotdeauna fusese așa. 

— Au nevoie de timp, Sara, zise Jeffrey. Trebuie să le ofer 
asta. Nu vreau să-i supăr și mai mult. 

Sara aprobă dând din cap, deși el nu o putea vedea. 

— Vreau să te văd. Vreau să vă fiu alături ţie și Tessei. 

li simţi durerea din voce și își dădu seama cât de greu era 
pentru el să facă asta. 

Totuși, nu putu să nu se simtă trădată de absenţa lui. Jeffrey 
era maestru la a fi departe atunci când ea avea cea mai mare 
nevoie de el. Acum făcea ceea ce trebuia, respecta dorința 
familiei ei, dar Sara nu avea dispoziţia necesară pentru gesturi 
nobile. 

— Sara? 

— Bine, zise ea. Ai dreptate. 

— O să mă duc să dau de mâncare câinilor, bine? Să am grijă 
de casă. Făcu din nou o pauză. Cathy a spus că vor trece, pe 
drum, pe la tine pe-acasă ca să-ţi aducă niște haine. 

— N-am nevoie de haine, îi spuse Sara, simțind cum emoţiile 
o copleșesc din nou. Am nevoie de tine, zise ea abia șoptit. 

— Știu, iubito. 

Vocea lui era blândă. 

Sara simţi că lacrimile ameninţă să îi umple din nou ochii. Încă 
nu își îngăduise să plângă. Nu avusese timp atunci când Tessa 
fusese urcată în elicopter, apoi în sala de urgente și în salonul 
de așteptare, nici măcar în baie, acolo unde Sara se schimbase 

cu un halat pe care i-l dăduse una dintre asistente. Fusese prea 
prinsă ca să își permită un moment de intimitate în care să își 
exteriorizeze durerea. 

infirmiera alese tocmai acest moment ca să intervină. 

— Domnișoara Linton? Avem mare nevoie de acest telefon. 

— Îmi pare rău, spuse Sara. Trebuie să eliberez telefonul, îi 
zise apoi lui Jeffrey. 

— Poţi să mă suni din altă parte? 

— Nu pot pleca de-aici, răspunse Sara, privind un cuplu în 
vârstă care mergea pe hol. 

Bărbatul era ușor aplecat, iar femeia îl ţinea de braţ în timp ce 
înaintau citind semnele de pe uși. 

— E un McDonald's peste drum, nu-i așa? Lângă locurile de 
parcare ale universităţii. 

— Nu știu, răspunse Sara, căci nu mai fusese de ani de zile în 
această parte a Atlantei. E unul? 

— Cred că da, îi spuse el. Te-aștept acolo mâine-dimineaţă la 
șase, bine? 

— Nu, spuse ea, privind cuplul care se apropia. Ai grijă de 
câini. 

— Ești sigură? x 

Sara continuă să-i privească pe cei doi. Işi dădu seama că nu 
își recunoscuse propriii părinţi. 

— Sara? 

— Te sun eu mai târziu. Au ajuns. Trebuie să plec. 

Sara se sprijini de tejghea ca să pună telefonul în furcă, 
simțindu-se dezorientată și temătoare. Merse pe hol ţinându-se 
cu mâinile de stomac, așteptând ca părinţii ei să arate din nou 
ca părinţii ei. Cu o claritate uimitoare, își dădu seama cât erau 
de bătrâni. Ca majoritatea copiilor, Sara își imaginase 
întotdeauna că mama și tatăl ei nu vor trece de o anumită 
vârstă, și totuși iată-i îmbătrâniţi și părând atât de fragili, încât 
se întrebă cum de reușeau să meargă. 

— Mama? zise Sara. 

Cathy nu se apropie de ea și nu o luă în brațe, așa cum se 
așteptase și cum sperase. O mână rămase în jurul mijlocului lui 
Eddie, de parcă simţea nevoia să îl susţină. Pe cealaltă o ţinu pe 
lângă corp. 

— Unde e? 

— E încă în sala de operaţii, răspunse Sara, dorindu-și să se 
apropie de ea, dar știind din expresia dură de pe chipul mamei 
ei că n-avea să-i permită asta. 

— Mamă... 

— Ce s-a întâmplat? 

Sara simţi un nod în gât și-și dădu seama că de fapt Cathy 
nici măcar nu părea a vorbi ca mama ei. Se simţea o duritate 
impenetrabilă în vocea ei, iar gura i se strânsese într-o linie 
dreaptă și tăioasă. Sara îi conduse într-o margine a holului 
aglomerat, ca să poată sta de vorbă. Totul părea foarte formal, 
de parcă atunci s-ar fi întâlnit pentru prima dată. 

— A vrut să meargă cu mine... începu Sara. 

— Și tu ai lăsat-o, zise Eddie, acuzația din spatele cuvintelor 
ieșind la suprafaţă cu duritate. De ce Dumnezeu ai lăsat-o? 

Sara își mușcă buza ca să nu plângă. 

— Nu m-am gândit... 

— Nu, nu te-ai gândit, o întrerupse el. 

— Eddie, zise Cathy, dar nu ca să îi reteze vorba, ci ca să îi 
spună că nu era momentul potrivit pentru asta. 

Sara rămase tăcută, încercând să nu se lase și mai copleșită 
decât era deja. 

— Au băgat-o în operaţie acum. O să mai stea acolo vreo 
câteva ore. 

Cu toţii se uitară când ușile se deschiseră din nou, dar era 
numai o asistentă, care probabil lua o pauză. 

Sara continuă: 

— A fost înjunghiată în abdomen și în piept. De asemenea, 
are o rană superficială la cap. 

Sara își duse mâna la cap ca să arate unde Tessa se lovise de 
piatră. Se opri, gândindu-se la rană și simțindu-se cuprinsă de 
panică. Se întrebă pentru a nu știu câta oară dacă nu cumva 
totul era doar un coșmar. Parcă pentru a o scoate din starea 
aceasta, ușile se deschiseră brusc, și ieși o infirmieră care 
împingea un scaun cu rotile gol. 

— Și? zise Cathy. 

— Am încercat să ţin sub control hemoragia, continuă Sara, 
revăzând scena în minte. 

În sala de așteptare se gândise iarăși și iarăși la ceea ce se 
întâmplase, încercând să își dea seama ce ar fi putut schimba, 

ca apoi să înțeleagă cât de fără speranță fusese întreaga 
situaţie. 

— Și? repetă Cathy, răspicat. 

Sara își drese vocea, încercând să se detașeze de propriile 
sentimente. Le vorbi de parcă erau părinţii unui pacient. 

— A avut un atac major cam cu un minut înainte de venirea 
elicopterului. Am făcut tot ce-am putut ca s-o ajut. Sara se opri, 
amintindu-și cum se simţiseră spasmele Tessei sub mâinile ei. |! 
privi pe tatăl ei, dându-și seama că, de când veniseră, nu se 
uitase la ea nici măcar o dată. A mai avut două atacuri în timpul 
zborului. Plămânul drept i-a cedat. l-au băgat un tub în piept ca 
să o ajute să respire. 

— Acum ce-i fac? întrebă Cathy. 

— Controlează hemoragia. S-a făcut un control neurologic, dar 
nu știu ce s-a aflat. Prima lor grijă este să oprească sângerarea. 
Vor face o secţiune ca să îndepărteze... 

Sara se opri, ţinându-și respiraţia. 

— Copilul, termină Cathy, și Eddie se cutremură lângă ea. 

Sara expiră încetișor. 

— Ce altceva? întrebă Cathy. Ce nu ne spui? 

Sara își întoarse privirea, dar continuă să vorbească: 

— S-ar putea să trebuiască să facă o histerectomie, dacă nu 
pot ţine hemoragia sub control. 

Amândoi părinţii tăcură, dar Sarei îi era atât de clar ce 
gândeau, de parcă i-ar fi trântit totul răstit în faţă. Tessa fusese 
singura lor speranţă că vor avea nepoți. 

— Cine-a făcut asta? întrebă Cathy, în cele din urmă. Cine-ar 
face așa ceva? 

— Nu știu, șopti Sara, întrebarea răsunându-i ca un ecou în 
minte. Ce fel de monstru ar înjunghia o femeie însărcinată, 
lăsând-o aproape moartă? 

— Jeffrey știe ceva despre asta? întrebă Eddie, și Sara 
observă efortul pe care tatăl ei îl făcea ca să rostească numele 
lui Jeffrey. 

— Face tot ce poate. Mă întorc la Grant de îndată ce... 

Nu putu să termine propoziţia. 

— La ce ne putem aștepta când se trezește? întrebă Cathy. 

Sara se uită insistent la tatăl ei, dorindu-și să poată spune 
ceva care să îl facă să îi arunce o privire. Dacă Eddie și Cathy ar 
fi fost oricine altcineva, Sara le-ar fi spus adevărul: că nu avea 

nici cea mai vagă idee ce ar fi putut aștepta. Jeffrey spunea 
mereu că nu îi plăcea să vorbească deloc cu rudele sau cu 
prietenii victimelor până nu avea ceva concret să le spună. Sara 
considerase întotdeauna acest lucru o dovadă de lașitate, dar 
acum înțelegea că era necesar, că oamenii aveau nevoie de un 
pic de speranţă, de o asigurare că măcar un lucru bun se va 
întâmpla. 

— Sara? insistă Cathy. 

— Vor dori să monitorizeze activitatea craniană. Probabil vor 
face o electroencefalogramă ca să se asigure că nu îi este 
afectat creierul. Sara căută cu disperare ceva pozitiv de spus. In 
cele din urmă le zise singurul lucru de care era sigură: Sunt 
multe lucruri care-ar fi putut merge mult mai prost. 

Cathy nu mai avea nicio întrebare. Se întoarse către Eddie, 
închise ochii și își lipi buzele de capul lui. 

— Eşti sigură de copil? întrebă Eddie în cele din urmă, dar tot 
fără să o privească. 

Sara vorbi cu dificultate. Gâtul îi era la fel de uscat ca albia 
secată a râului. 

— Da, tăticule. 

e 

Sara se opri lângă automatul de dulciuri de lângă cafeneaua 
spitalului, apăsând butonul mașinăriei până ce simţi o durere 
ascuţită la încheieturi. Nimic nu se întâmplă, și se aplecă să 
verifice instrucţiunile, gândindu-se că poate omisese ceva. 
Tăviţa era goală. 

— La naiba, zise ea, lovind aparatul. 

Cu puţin zgomot, căzu un KitKat. 

Sara desfăcu ambalajul și merse pe hol, îndepărtându-se de 
gălăgia din cafenea. Meniul se schimbase mult față de perioada 
în care lucrase ea la spital. Serveau orice, de la bucătăria Thai 
până la cea italiană, chiar și hamburgeri. Probabil era o bună 
sursă de bani pentru spital, dar nu vedea niciun sens în faptul că 
un loc dedicat sănătăţii vindea o mâncare atât de nesănătoasă. 

Chiar și aproape de miezul nopţii, spitalul era înțesat de 
oameni, iar zgomotul constant îţi crea impresia că mergeai pe 
lângă un stup. Sara nu își amintea să fi auzit gălăgie în perioada 
în care fusese intern, dar era sigură că atmosfera fusese 
aceeași. Teama și lipsa somnului probabil că o împiedicaseră să 
observe. Pe vremea aceea internii erau organizaţi astfel încât 

turele la Grady ţineau între douăzeci și patru și treizeci și șase 
de ore lungi. Sara rămăsese cu sentimentul permanent că 
trebuia să recupereze orele de somn. 

Se sprijini de o ușă pe care scria LENJERIE, știind că, dacă s-ar 
fi așezat, nu ar mai fi reușit să se ridice. Tessa ieșise din 
operaţie de trei ore, și o mutaseră la Terapie intensivă, unde 
familia stătea cu rândul lângă ea. Era puternic sedată și nu se 
trezise încă după operaţie. Cazul ei era catalogat drept urgenţă, 
dar chirurgul credea că hemoragia se afla sub control. Tessa ar 
mai fi putut avea copii dacă își revenea vreodată suficient cât 
să-și mai dorească unul. 

Fusese prea mult pentru Sara să stea în camera mică de la 
Terapie intensivă alături de Tessa și să simtă cum Cathy și Eddie 
o învinovățesc, deși nu îi adresaseră niciun cuvânt. Până și 
Devon evitase să stea de vorbă cu ea, stând ascuns într-un colț, 
cu ochii măriţi de șoc, blocat de ceea ce li se întâmplase iubitei 
și copilului lui. Sara simţi că era pe punctul de a ceda, și nu se 
afla lângă ea nimeni care ar fi putut să o ajute să treacă peste 
acel moment. 

Işi lăsă capul pe spate și închise ochii, încercând să își 
amintească ultimul lucru pe care i-l spusese sora ei. În elicopter, 
Tessa fusese inconștientă din cauza șocului și nu putuseră 
comunica. In mașină îi spusese ultimul lucru coerent: că o 
iubește. 

Sara mușcă din KitKat, deși nu îi era foame. 

— Bună seara, doamnă, zise un bărbat în vârstă, ridicând 
pălăria în fața Sarei, când trecu pe lângă ea. 

Se sili să zâmbească, privindu-l cum urca scările. Bărbatul era 
cam de vârsta lui Eddie, dar părul îi era complet alb. Pielea îi era 
aproape translucidă în lumina artificială a spitalului, și, deși 
pantalonii de un albastru-închis și cămașa albastru-deschis 
păreau curate, simţi un miros de vaselină sau de benzină. Ar fi 
putut fi un instalator sau un angajat responsabil cu întreţinerea 
spitalului - sau poate că și el avea pe cineva care se lupta să 
supravieţuiască, la fel ca Tessa. 

Un grup de doctori se opri în faţa ușilor cafenelei, cu halatele 
albe pătate cu diferite substanţe. Erau tineri, probabil studenți 
sau interni. Ochii lor erau injectaţi, și aveau o expresie de 
plictiseală și de saturație pe care Sara și-o amintea din perioada 
în care fusese la Grady. 

Așteptau în mod evident pe cineva, în timp ce discutau între 
ei, cu vocile coborâte până la nivelul unui zumzet. Sara se uita 
la ciocolata din mâna ei, fără a o privi cu adevărat, în timp ce îi 
asculta făcând schimb de bârfe care circulau prin spital și 
discutând despre proceduri pe care le-ar fi plăcut să le aplice. 

— Sara? 

Era vocea unui bărbat. 

Sara nu-și dezlipi ochii de la eticheta ciocolatei, presupunând 
că bărbatul vorbea cu o altă Sara. 

— Sara Linton? repetă vocea și aruncă o privire către grupul 
de interni, întrebându-se dacă nu cumva unul dintre asistenții ei 
de la Clinica de Copii Heartsdale lucra acum la Emory. 

Se simţi bătrână, privind la feţele lor tinere, până ce observă 
un bărbat mai în vârstă, înalt, care stătea lângă ei. 

— Mason? întrebă ea, recunoscându-l în cele din urmă. Mason 
James? 

— Mda, eu sunt, zise el, croindu-și drum prin grupul de interni. 
Îi puse mâna pe umăr. Am dat peste ai tăi sus. 

— Oh, exclamă Sara, neștiind ce altceva să spună. 

— Lucrez aici acum. Traumatisme pediatrice. 

— Da, exact. 

Sara aprobă dând din cap, de parcă și-ar fi amintit. leșise o 
vreme cu Mason când lucrase la Grady, dar pierduseră orice 
legătură după ce se mutase înapoi la Grant. 

— Cathy mi-a spus că ești aici jos, ca să iei ceva de mâncare. 

Sara ridică KitKat-ul. Bărbatul râse. 

— Văd că gusturile tale culinare nu s-au schimbat. 

— Nu mai aveau filet mignon, îi spuse, iar Mason râse din nou. 

— Arăţi minunat, spuse el, o minciună evidentă pe care buna- 
creștere și manierele alese îl ajutau să o spună într-un mod 
credibil. 

Tatăl lui Mason fusese cardiolog, la fel ca bunicul lui. Sara 
crezuse întotdeauna că Mason se simţea atras de ea și datorită 
faptului că Eddie era instalator. Fiind crescut într-o lume a 
școlilor cu internat și a cluburilor country, Mason nu avusese 
prea mult de-a face cu reprezentanţii clasei muncitoare, în afară 
de faptul că scria uneori cecuri pentru serviciile lor. 

— Ce... hm... Sara se strădui să găsească totuși ceva de spus. 
Ce-ai mai făcut? 

— Numai bine. Am auzit de Tessa. Ştie tot spitalul. 

Sara știa că, până și într-un spital mare ca Grady, un caz ca al 
Tessei ieșea în evidenţă. Un caz de violență era considerat cu 
atât mai terifiant dacă implica un copil. 

— Am verificat să văd ce face. Sper că nu te deranjează. 

— Nu, îi spuse Sara. Absolut deloc. 

— Doctorul ei e Beth Tindall. E un chirurg minunat. 

— Da, încuviinţă Sara. 

El îi zâmbi călduros. 

— Mama ta e la fel de drăguță ca întotdeauna. 

Sara încercă să zâmbească, la rândul ei. 

— Sunt sigură că s-a bucurat să te vadă. 

— Ei bine, date fiind împrejurările... spuse el, înţelegător. Se 
știe cine a făcut-o? 

Clătină din cap, simțind cum se pierde cu firea. 

— N-avem nicio idee. _ 

— Sara, zise el, mângâindu-i dosul palmei cu degetele. Imi 
pare tare rău. 

Se uită într-o parte, străduindu-se să nu plângă. De când 
Tessa fusese înjunghiată, nimeni nu încercase să o consoleze. 
Pielea o furnică sub atingerea lui, și se simţi ridicolă că se 
consolează cu un gest atât de mărunt. 

Mason observă schimbarea. li atinse obrazul cu mâna și o 
făcu să se uite la el. 

— Te simţi bine? 

— Ar trebui să mă-ntorc. 

— Haide, spuse el, luând-o de cot și conducând-o pe hol. 

Sara îl ascultă vorbind în timp ce se îndreptau către Terapie 
intensivă, fără să dea cu adevărat atenţie cuvintelor lui. Îi 
plăcea însă tonul monoton și blând al vocii cu care îi povestea 
despre spital și despre viața lui, după ce Sara plecase din 
Atlanta. Mason James era genul de om care părea că înaintează 
în viaţă cu pași siguri. Când ajunsese la Grand County, Mason îi 
păruse Sarei foarte cosmopolit și matur. La acea dată, singura ei 
experienţă în materie de întâlniri era cu Steve Mann, un tip care 
credea că o întâlnire reușită trebuia să se termine înghesuind-o 
pe Sara pe bancheta din spate a Buick-ului tatălui său. 

Luară colţul, și Sara îi văzu pe hol pe tatăl și mama ei, părând 
antrenați într-o discuţie încinsă. Eddie îi zări cel dintâi pe Sara și 
pe Mason și încetă să mai vorbească. 

Pleoapele lui Eddie erau căzute, și părea mai obosit decât îl 
văzuse Sara vreodată. Mama ei părea să fi îmbătrânit în ultima 
oră mai mult decât în ultimii douăzeci de ani. Păreau atât de 
vulnerabili, încât Sara simţi din nou un nod în gât. 

— Mă duc să văd ce face Tess, spuse ea, scuzându-se. 

Apăsă pe butonul din dreapta ușilor și intră la Terapie 
intensivă. 

Ca majoritatea spitalelor, Secţia de terapie intensivă de la 
Grady era mică și izolată. Luminile erau slabe în camere și pe 
coridoare, iar atmosfera era răcoroasă și liniștitoare, atât pentru 
cei câţiva vizitatori cărora li se îngăduia să intre o dată la două 
ore, cât și pentru pacienţi. Toate camerele aveau uși glisante de 
sticlă și foarte puţină intimitate, dar majoritatea pacienţilor erau 
prea bolnavi ca să se plângă. Sara putea auzi sunetul aparatelor 
care monitorizau inima și respirația ușoară a ventilatoarelor în 
timp ce mergea către partea din spate. Camera Tessei se afla 
exact în faţa cabinetului infirmierelor, fapt care spunea ceva 
despre cât de critică era situaţia ei. 

Devon se afla în cameră cu ea, stând la câţiva pași de pat, cu 
mâinile vărâte în buzunare. Se sprijinea de perete, deși chiar 
lângă el se afla un scaun confortabil. 

— Bună, zise Sara. 

Abia dacă o băgă în seamă. Avea ochii roșii, și pielea lui 
întunecată părea palidă în lumina artificială a camerei. 

— A spus ceva până acum? 

Trecură câteva clipe până răspunse: 

— A deschis ochii de câteva ori, dar nu știu. 

— Incearcă să se trezească, îi spuse Sara. Asta e bine. 

Mărul lui Adam se mișcă în momentul în care Devon înghiţi în 
sec. 

— Dacă ai nevoie de-o pauză... începu ea, dar Devon nici nu 
mai așteptă ca ea să termine. 

leși din cameră fără să se mai uite înapoi. 

Sara trase scaunul lângă patul Tessei și se așeză. Stătuse jos 
aproape toată ziua, așteptând vești, dar se simţea extenuată. 

Bandajele acopereau capul Tessei acolo unde scalpul îi fusese 
prins la loc. Două tuburi de drenaj erau prinse de burtă, ca să 
elimine fluidul. Un cateter atârna de suportul patului, plin numai 
în parte. Camera era întunecată, singura lumină fiind cea a 
numeroaselor monitoare. Tessei îi fusese dat jos ventilatorul cu 

o oră în urmă, dar monitorul pentru inimă era încă atașat, 
sunetul său metalic anunțând fiecare bătaie a inimii. 

Strânse degetele surorii ei, gândindu-se că niciodată până 
atunci nu mai observase ce mâini mici avea. Incă își mai 
amintea prima ei zi de școală, când Sara o luase de mână ca să 
o conducă la stația de autobuz. Inainte să plece, Cathy îi ţinuse 
o predică Sarei să aibă grijă de sora ei mai mică. Și asta 
rămăsese ca un laitmotiv pe toată durata copilariei lor. Chiar și 
Eddie îi spusese Sarei să aibă grijă de sora ei, deși mai târziu 
Sara și-a dat seama de adevăratul motiv pentru care tatăl lor o 
încurajase întotdeauna pe Tessa să se ţină după Sara, atunci 
când avea întâlnire cu Steve Mann: Eddie știa de bancheta mare 
din spatele Buick-ului. 

Tessa își mișcă ușor capul, de parcă ar fi simţit că era cineva 
lângă ea. 

— Tess? zise Sara, ţinându-i mâna și strângând-o ușor. Tess? 

Tessa scoase un sunet care păru mai degrabă un geamăt. Işi 
duse mâna la burtă, așa cum o făcuse de un milion de ori în 
aceste ultime opt luni. 

Incet, ochii Tessei se deschiseră. Se uită prin cameră, până o 
întâlni pe Sara cu privirea. 

— Bună, zise Sara, zâmbind ușurată. Bună, scumpo. 

Buzele Tessei se mișcară. Işi duse mâna la gât. 

— Ţi-e sete? 

Tessa dădu aprobator din cap, și Sara căută bolul cu cuburi 
mici de gheaţă pe care asistenta îl lăsase lângă pat. Gheaţa se 
topise în cea mai mare parte, dar Sara reuși să găsească niște 
bucățele pentru sora ei. 

— Ți-au pus un tub în gât, explică Sara, în timp ce îi băgă 
gheața în gură. Pentru o vreme, o să te doară din cauza asta și o 
să vorbești cu dificultate. 

Tessa închise ochii în timp ce înghiţi. 

— Te doare rău? întrebă Sara. Vrei să chem infirmiera? 

Sara vru să se ridice în picioare, dar Tessa nu îi dădu drumul 
la mână. Nici nu trebui să articuleze prima întrebare pe care o 
avea în minte. Sara i-o putu citi în privire. 

— Nu, Tessie, zise ea, cu lacrimile șiroindu-i pe obraji. L-am 
pierdut. Am pierdut-o. 

Sara își lipi mâna Tessei de buze. 

— Îmi pare rău. Îmi pare... 

Tessa o opri fără să spună niciun cuvânt. Bipul aparatului 
care-i monitoriza inima era în continuare singurul sunet din 
cameră, metalica dovadă că Tessa trăia. 

— Îți amintești? Știi ce s-a întâmplat? 

Tessa mișcă ușor capul într-o parte, negând. 

— Te-ai dus în pădure, zise Sara. Brad a văzut c-ai luat de jos 
o plasă și ai început să strângi gunoi în ea. |ți amintești asta? 

Din nou Tessa clătină din cap. 

— Credem că se afla cineva acolo. 

Sara se opri. 

— Știm că cineva se afla în pădure. Poate că voia plasa. 
Poate... 

Nu își termină firul gândurilor. Prea multă informaţie nu ar fi 
făcut decât să creeze confuzie în mintea surorii ei, și Sara însăși 
nu era sigură de felul în care se desfășuraseră lucrurile. 

— Cineva te-a înjunghiat. 

Tessa așteptă să afle mai multe. 

— Te-am găsit în pădure. Stăteai întinsă în luminiș, și eu... am 
încercat să fac tot ce am putut. Am încercat să ajut. N-am reușit. 
Sara simţi din nou că își pierde cumpătul. Oh, Dumnezeule, 
Tessie, am încercat să te ajut. 

Sara își puse capul pe pat, rușinată că plângea. Trebuia să fie 
puternică pentru sora ei, să îi arate că aveau să treacă peste 
asta împreună, dar singurul lucru la care se putea gândi era cât 
era de vinovată pentru ce se întâmplase. După ce o viaţă 
întreagă avusese grijă de Tessa, Sara o dezamăgise exact când 
avusese mai multă nevoie de ea. 

— Oh, Tess, suspină Sara, dorindu-și iertarea surorii ei mai 
mult decât orice pe lume. Imi pare atât de rău. 

Simţi mâna Tessei pe ceafă. La început, atingerea i se păru 
ciudată, dar apoi își dădu seama că Tessa încerca să o tragă 
spre ea. 

Sara ridică privirea, cu fața la câţiva centimetri de a Tessei. 
Tessa mișcă ușor buzele, nefiind încă obișnuită să vorbească. 

— Cine? reuși ea să șoptească. 

Voia să știe cine îi făcuse asta, cine îi ucisese copilul. 

— Nu știu. Ne străduim, scumpo. Jeffrey lucrează acum la asta 
și face tot ce poate. O să se asigure că cine ţi-a făcut asta n-o să 
mai rănească pe nimeni niciodată. 

Tessa atinse cu degetele obrazul Sarei, chiar sub ochi, și cu o 
mână tremurătoare îi șterse lacrimile. 

— Îmi pare atât de rău, Tessie. Îmi pare tare rău. Spune-mi ce 
pot să fac, o imploră ea. Spune-mi! 

Când Tessa vorbi, vocea ei aspră era aproape o șoaptă. Sara 
privi buzele mișcându-se, dar o auzi vorbind clar, de parcă ar fi 
strigat. 

— Găsește-l! 

LUNI 


Capitolul 5 


Jeffrey se aplecă să ridice ziarul de pe verandă, înainte să 
intre în casă. Îi spusese că avea să fie acolo înainte de ora șase 
dimineața, astfel că ea îi putea telefona să-i dea ultimele noutăţi 
despre Tessa. Cu o seară înainte păruse foarte tristă la telefon. 
Mai mult ca orice, Jeffrey ura să o audă pe Sara plângând. Il 
făcea să se simtă inutil și slab, două lucruri pe care le dispreţuia 
la oricine, și cu atât mai mult la el. 

Jeffrey aprinse luminile din hol. În cealaltă parte a casei auzi 
câinii agitându-se, zgărzile lor zornăind, lătratul lor puternic, dar 
nu veniră să vadă cine intrase în casă. După ce participaseră doi 
ani la cursele de câini din Ebro, cei doi ogari ai Sarei nu își 
consumau energia decât dacă nu aveau de ales. 

Jeffrey fluieră, puse ziarul pe tejgheaua din bucătărie și 
aruncă o privire pe prima pagină în timp ce aștepta câinii. 
Fotografia de deasupra îndoiturii îl arăta pe Chuck Gaines stând 
între tatăl său și Kevin Blake. După toate aparențele, cei trei 
bărbaţi câștigaseră sâmbătă un fel de concurs de golf la 
Augusta. Dedesubt era un articol care încuraja alegătorii să 
sprijine un nou referendum care ar ajuta la înlocuirea remorcilor 
din afara școlilor cu săli de clasă permanente. Grant Observer 
avea propriile priorităţi, căci îi acorda mare atenţie lui Albert 
Gaines. Tipul deţinea jumătate din clădirile din oraș, iar banca 
sa, ipotecile făcute pe altele. 

Jeffrey fluieră din nou după câini, întrebându-se de ce le lua 
atât de mult timp. În cele din urmă, aceștia intrară în bucătărie, 
mișunând de colo până colo, cu ghearele lovind ușor gresia alb 
cu negru a bucătăriei. Le dădu drumul să iasă în curtea mare 
înconjurată cu gard, lăsând ușa deschisă pentru ca ei să se 
poată întoarce după ce își terminau treaba. 

Ca să nu uite, Jeffrey scoase două roșii din buzunarul hainei și 
le puse în frigiderul Sarei, lângă o minge verde și caraghioasă 
care ar fi putut fi mâncare la un moment dat în scurta și trista ei 
existență. Marla Simms, secretara lui de la birou, era grădinar 

amator, și întotdeauna îi aducea lui Jeffrey mai multă mâncare 
decât ar fi putut mânca de unul singur. Știind-o pe Maria și 
tendinţa ei de a-și vâri nasul acolo unde nu îi fierbea oala, 
probabil că făcea asta special, sperând ca Jeffrey să împartă 
totul cu Sara. 

Jeffrey scoase cu o lingură niște mâncare de pisici pentru 
Bubba, pisica Sarei, deși știa că Bubba n-avea să-și facă apariţia 
decât după ce Jeffrey pleca. Pisica bea numai dintr-un castron 
lăsat lângă toaleta de serviciu, și pe care, când Jeffrey locuia 
acolo, reușea să îl răstoarne din greșeală mai mereu. La fel ca 
multe alte lucruri, pisica lua toate acestea personal. Jeffrey și 
Sara aveau cu acest animal o relaţie iubire-ură. Sara îl iubea, 
Jeffrey îl ura. 

Câinii intrară la trap înapoi în bucătărie, chiar când Jeffrey 
deschidea o cutie cu mâncare. Bob se sprijini de piciorul lui 
Jeffrey ca să fie mângâiat, în vreme ce Billy se așeză pe podea, 
scoțând un oftat de parcă ar fi urcat muntele Everest. Jeffrey nu 
înţelesese niciodată cum astfel de animale mari puteau fi câini 
de casă, dar cei doi ogari păreau foarte mulțumiți să stea în 
casă toată ziua. Dacă ar fi fost lăsați în grădină prea mult, ar fi 
ajuns să se simtă singuri și ar fi sărit gardul ca să plece în 
căutarea Sarei. 

Bob îl împunse din nou cu botul și îl împinse către tejghea. 

— Stai puţin, îi spuse Jeffrey, ridicându-le castroanele. 

Indesă în ele câteva linguri de mâncare uscată și apoi 
amestecă totul folosind o lingură de supă. Știa foarte bine că 
animalele ar fi mâncat orice ar fi pus în castroane - Billy vedea 
castronul pisicii drept propria sa tăviță de gustare dar Sarei îi 
plăcea să amestece mâncarea pentru ei, deci procedă și el la 
fel. 

— Poftim, zise Jeffrey, punând jos mâncarea. 

Se apropiară de castroane, întorcându-i dosurile slabe în 
vreme ce mâncau. Jeffrey îi privi câteva momente, apoi se hotări 
să se facă util și să curețe bucătăria. Sara nu era cea mai 
ordonată persoană nici măcar în zilele ei bune, iar teancul de 
farfurii rămase după cina de vineri seara era încă îngrămădit în 
chiuvetă. Iși așeză jacheta pe spătarul unui scaun din bucătărie 
și își suflecă mânecile. 

O fereastră mare de deasupra chiuvetei oferea o priveliște 
liniștită asupra lacului, și Jeffrey se uită absent la apă în timp ce 

curăţă farfuriile. Îi plăcea să stea aici, în casa Sarei, îi plăcea 
atmosfera intimă a bucătăriei și scaunele adânci și confortabile 
din camera de zi. Îi plăcea să facă dragoste cu ea cu fereastra 
deschisă, să audă păsările de la lac, să simtă mirosul de șampon 
din părul ei, să o vadă cum închide ochii în timp ce îl ia în brațe. 
Îi plăceau toate astea atât de mult, iar Sara înţelesese; așa că își 
petreceau cea mai mare parte a timpului împreună, însă la el 
acasă. 

Telefonul sună chiar când spăla ultima farfurie. Jeffrey era 
atât de adâncit în propriile gânduri, încât aproape că o scăpă din 
mână. 

Ridică receptorul la al treilea apel. 

— Bună, zise Sara, cu o voce blândă și obosită. 

Jeffrey luă un prosop ca să se șteargă pe mâini. 

— Ce mai face? 

— Mai bine. 

— Și-a amintit ceva? 

— Nu. 

Era tăcută, și nu își putu da seama dacă plângea sau era pur 
și simplu prea obosită ca să mai poată vorbi. 

Vederea lui Jeffrey se înceţoșă, și se întoarse cu gândul din 
nou în pădure, văzându-se cum stă cu mâna apăsând pe burta 
Tessei, cu cămașa îmbibată de sânge. Billy se uită peste umăr, 
de parcă ar fi simţit că era ceva în neregulă, apoi se întoarse la 
dejunul său, zgarda metalică lovindu-se cu un clinchet de 
castron. 

— Cum reziști? întrebă Jeffrey. 

Scoase un sunet nedefinit. 

— Am vorbit cu Brock și i-am spus ce are de făcut. Ar trebui 
să avem rezultatele de la laborator înapoi mâine. Carlos știe că 
trebuie să se grăbească. 

Jeffrey nu o lăsă să schimbe subiectul. 

— Ai dormit vreun pic azi-noapte? 

— Nu prea. 

Nici Jeffrey nu dormise. Pe la trei dimineaţa se dăduse jos din 
pat și alergase nouă kilometri, gândindu-se că avea să fie 
suficient de obosit încât să doarmă. Se înșelase. 

— Mama și tata sunt acum cu ea, zise Sara. 

— Ei ce fac? 

— Sunt atât de furioși... 

— Pe mine? 

Sara nu răspunse. 

— Pe tine? 

O auzi cum își sufla nasul. 

— N-ar fi trebuit s-o iau cu mine, spuse ea. 

— Sara, n-aveai de unde să știi. 

Se enervă că nu găsise altceva mai bun de spus, ceva care să 
o consoleze. 

— Am mai fost la sute de scene ale crimei și altă dată, și 
niciodată nu s-a întâmplat ceva rău. Niciodată. 

— Era totuși o scenă a crimei. 

— Da, o scenă unde crima se petrecuse deja. Nu aveai cum să 
anticipezi... 

— O să vin acasă mai târziu cu mașina mamei, zise ea. O s-o 
mute pe Tessa la un moment dat, după prânz. Vreau să mă 
asigur că e bine instalată. Făcu o pauză, apoi continuă: O să fac 
autopsia imediat ce mă întorc. 

— Lasă-mă să vin să te iau. 

— Nu, protestă ea. E un drum prea lung și... 

— Nu-mi pasă, o întrerupse el. Făcuse odată greșeala de a nu 
fi lângă Sara atunci când avusese nevoie de el, și nu avea de 
gând să o mai repete. Ne întâlnim în hol la patru. 

— Dar o să fie aglomerat. O să-ţi ia o veșnicie. 

— O să merg în direcţia opusă fluxului, zise Jeffrey, deși în 
Atlanta lucrul acesta nu prea conta, căci toţi oamenii trecuţi de 
cincisprezece ani aveau mașină. Nu vreau să conduci înapoi 
singură. Ești prea obosită. 

Sara rămase tăcută. 

— Nu te rog, Sara, ci doar te anunţ, zise el cu o voce fermă. O 
să fiu acolo la patru, bine? 

In cele din urmă cedă. 

— Bine. 

— La ora patru în holul de la intrare. 

— În regulă. 

Jeffrey își luă rămas-bun și închise înainte ca Sara să aibă 
timp să se răzgândească. Începu să își desuflece mânecile, dar 
de răzgândi când văzu cât era ceasul. Trebuia să treacă pe la 
Dan Brock și să îl conducă la morgă într-o oră, pentru ca Brock 
să ia probe de sânge de la Andy Rosen. După aceea, Jeffrey 

trebuia să stea de vorbă cu familia Rosen despre fiul lor și să 
vadă dacă nu își amintiseră în timpul nopţii ceva util. 

Nu avea ce să facă la birou până când criminaliștii nu 
terminau de cercetat garsoniera lui Andy, situată deasupra 
garajului părinţilor lui. Fiecare amprentă avea să fie verificată cu 
ajutorul computerului, dar șansele de reușită nu erau prea mari, 
deoarece calculatorul putea face comparații numai cu 
amprentele aflate deja în baza de date. Frank avea să îi 
telefoneze când soseau rapoartele, dar pentru moment Jeffrey 
nu avea ce altceva să facă. Dacă nu cumva apăreau cu vreo 
descoperire zguduitoare, urma să se ducă în camera lui Ellen 
Schaffer să îi arate o fotografie cu chipul lui Andy Rosen, să 
vadă dacă îi spunea ceva. Tânăra văzuse cadavrul numai de la 
spate, dar, la cum circula bârfa prin campus, Schaffer știa 
probabil mai multe despre Andy Rosen decât oricine altcineva 
din poliţie. 

Jeffrey se hotărî să se facă în continuare util. Se îndreptă către 
dormitor, ridicând de pe jos șosetele și pantofii Sarei, apoi o 
cămașă și chiloţii, în timp ce înainta pe hol. Era clar că se 
dezbrăcase de haine în timp ce mersese prin casă. Jeffrey 
zâmbi, amintindu-și cum asta obișnuia să-l scoată din sărite pe 
vremea când locuiau împreună. 

Până când aranjă hainele Sarei pe un scaun de la fereastră, 
Billy și Bob se instalaseră deja în pat. Jeffrey se așeză lângă ei și 
îi mângâie pe rând pe amândoi. Lângă patul Sarei se aflau 
câteva fotografii înrămate, și se opri să se uite la ele. In prima 
fotografie erau Sara și Tessa, amândouă stând lângă lac cu 
undiţe în mâini. Tessa purta o pălărie de pescuit zdrenţuită, pe 
care Jeffrey o recunoscu imediat ca fiind a lui Eddie. A doua 
fotografie era de la ceremonia de absolvire a Tessei. Eddie, 
Cathy, Tessa și Sara se cuprindeau cu brațele unul pe celălalt, 
toți având pe chip niște zâmbete largi. 

Sara, cu părul roșcat-închis și cu pielea palidă, cu câţiva 
centimetri mai înaltă decât tatăl ei, arăta întotdeauna de parcă 
era copilul vecinilor care s-a nimerit într-o poză de familie, dar 
fără nicio îndoială zâmbetul ei era leit celui al tatălui său. Tessa 
avea părul blond al mamei, ochi albaștri, era minionă, iar toate 
cele trei femei aveau aceiași ochi migdalaţi. Totuși, Sara avea în 
ea ceva mai feminin, și Jeffrey fusese întotdeauna atras de 
faptul că trupul ei se rotunjea exact acolo unde trebuia. 


90 


Puse jos fotografia, și observă un strat de praf pe masă, acolo 
unde fusese o altă ramă. Jeffrey căută pe jos, apoi deschise 
sertarul și dădu la o parte câteva reviste, înainte să descopere 
rama cu margine de argint îngropată undeva la fund. Ştia foarte 
bine această fotografie. Un trecător străin le-o făcuse pe plajă, 
în luna lor de miere. 

O șterse cu colţul cearșafului înainte să o pună înapoi în 
sertar. 

e 

Biroul de pompe funebre al lui Brock era situat într-o casă 
mare în stil Victorian, genul de casă în care Jeffrey întotdeauna 
visase, copil fiind, să locuiască. În Sylacauga, Alabama, Jeffrey și 
mama lui - și mult mai rar tatăl lui - locuiau într-o casă cu două 
dormitoare și o baie, care nu putea fi numită acasă nici măcar 
într-o zi bună. Mama lui nu fusese niciodată o persoană fericită, 
și, din câte își amintea Jeffrey, nu erau fotografii pe pereţi sau 
covoare pe jos, sau orice altceva care ar fi putut da o notă 
personală casei. Era ca și cum May Tolliver s-ar fi străduit din 
răsputeri să nu prindă rădăcini. Nu că ar fi putut face prea 
multe, chiar dacă ar fi vrut. 

Geamurile prost izolate se trânteau de câte ori închideai ușa 
de la intrare, iar podeaua bucătăriei era înclinată atât de mult, 
încât, dacă pica mâncare pe jos, aceasta se strângea toată într- 
o parte. În nopţile de iarnă foarte reci, Jeffrey dormea în sacul de 
dormit, ghemuit pe podeaua holului toaletei, cea mai călduroasă 
încăpere din casă. 

Jeffrey fusese poliţist prea mult timp ca să mai creadă că o 
copilărie nefericită putea fi o scuză, dar înţelegea de ce unii 
oameni o foloseau drept justificare. Jimmy Tolliver era un beţiv 
înrăit, care îl bătuse de nenumărate ori pe Jeffrey, atunci când îi 
stătea în cale. De cele mai multe ori Jeffrey făcea greșeala să se 
interpună între mama lui și pumnii tatălui. Dar, toate astea se 
întâmplaseră cândva, în trecut, iar Jeffrey trecuse peste ele cu 
mult timp în urmă. Tuturor li s-a întâmplat ceva îngrozitor, într- 
un anumit moment al vieţii lor. Era în firea lucrurilor. Felul în 
care se luptau cu nenorocirile demonstra ce fel de oameni erau. 
Poate că de aceea Jeffrey era atât de pornit împotriva Lenei. Ar 
fi vrut să fie altfel decât era ea cu adevărat. 

Dan Brock ieși buluc pe ușa din faţă, apoi se opri când îl strigă 
mama lui. Femeia îi dădu două pahare de plastic, și Jeffrey se 

rugă la Dumnezeu ca unul dintre ele să fie pentru el. Penny 
Brock făcea o cafea excelentă. 

Jeffrey încercă să nu zâmbească în timp ce îi privea pe mamă 
și pe fiu luându-și rămas-bun. Brock se aplecă pentru ca mama 
lui să îl poată săruta pe obraz, iar femeia profită de ocazie ca să 
scuture o scamă de pe umărul costumului lui negru. Era evident 
motivul pentru care Dan Brock avea aproape patruzeci de ani și 
nu se căsătorise niciodată. 

Brock zâmbi cu gura până la urechi, apropiindu-se de mașină. 
Era un bărbat înalt și subţire, care avea ghinionul să arate exact 
a ceea ce era: a treia generaţie de antreprenori de pompe 
funebre. Avea degete lungi și osoase și o faţă inexpresivă care îi 
consola pe cei văduwviţi de cei dragi. Brock nu putea vorbi prea 
mult cu oamenii care plângeau de să ţi se rupă sufletul, așa că 
avea tendinţa să fie extrem de palavragiu în preajma oricui nu 
bocea. Avea un simţ al umorului sec și uneori de-a dreptul 
alarmant. Când râdea, i se însenina tot chipul, gura 
deschizându-i-se ca la o păpușă Muppet. 

Jeffrey se aplecă să deschidă portiera, dar Brock făcuse deja 
asta ţinând ambele pahare într-una din mâinile lui mari. 

— Bună, șefule, zise el, urcând în mașină. Îi dădu lui Jeffrey un 
pahar. De la mama. 

— Spune-i că-i mulţumesc, zise Jeffrey, luând paharul. 

Dădu deoparte capacul și inhală aburul, gândindu-se că avea 
să-l trezească. Să facă puţină curăţenie în casa Sarei nu fusese 
o sarcină foarte istovitoare, dar era îmbufnat pentru că văzuse 
că pusese fotografia lor în sertar, de parcă ar fi încercat să uite 
că fuseseră căsătoriți. Nu putu să nu râdă de el însuși. Se purta 
ca o fetiță amorezată. 

— Ce este? întrebă Brock, ca un adevărat antreprenor de 
pompe funebre care observă rapid emoţiile oamenilor. 

Jeffrey băgă mașina în viteză. 

— Nimic. 

Brock se așeză confortabil, cu picioarele lungi întinse în față 
ca două scobitori îndoite. 

— Mulţam c-ai venit să mă iei. Nu știu când va fi gata dricul, 
iar lunea mama are oră de dans pe muzică jazz. 

— Nu-i nicio problemă, îi spuse Jeffrey, încercând să nu 
pufnească în râs, imaginându-și-o pe Penny Brock într-un 
costum mulat. 

Îi veni în minte imaginea unui sac de cartofi cu multe 
denivelări. 

— Ştii ceva de Tessa? întrebă Brock. 

— Am vorbit cu Sara azi-dimineaţă. Se pare că e ceva mai 
bine. 

— Păi lăudat fie Domnul, zise Brock, ridicând mâna. M-am 
rugat pentru ea. Își coborî mâna brusc, plesnind-o de o coapsă. 
Și pentru copilașul ăla dulce. Isus are un loc special pentru copii. 

Jeffrey nu îi răspunse, dar speră că Isus avea un loc chiar și 
mai bun pentru cei care îi înjunghiau mortal. 

— Cum rezistă familia? întrebă Brock. 

— Par să fie bine, îi spuse Jeffrey, înainte să schimbe 
subiectul. N-ai mai lucrat pentru district de ceva vreme, nu-i 
așa? 

— Oh, nu, zise Brock, deși fusese legistul districtului ani de 
zile. Trebuie să spun că m-am bucurat cu adevărat când Sara a 
preluat postul. Nu că nu mi-ar fi prins bine banii, dar Grant 
începuse să devină un pic cam mare pentru mine atunci. Prea 
mulți oameni care veneau din oraș și aduceau cu ei modul lor de 
viaţă. Și nu voiam să pierd nimic. E o responsabilitate 
nemaipomenită. l-am pasat ei ștafeta. 

Jeffrey știa că prin „oraș” voia să spună Atlanta. Ca 
majoritatea orașelor mici, la începutul anilor '90, Grant văzuse 
un flux de orășeni care căutau un mod de viaţă mai tihnit. 
Plecau din orașele mai mari, crezând că aveau să găsească 
orașul de vis la capătul autostrăzii. Mulţi chiar reușeau - dacă își 
lăsau copiii acasă. Unul dintre motivele pentru care Jeffrey 
fusese angajat în poliţie fusese experienţa lui de lucru cu 
bandele din Birmingham, Alabama. Până ca Jeffrey să semneze 
contractul, cei aflaţi atunci la conducere în Grant căutau tapi 
ispășitori, crezând că asta avea să rezolve problema găștilor de 
golani. 

— Sara a spus că nu-i mare lucru de făcut aici. Ai nevoie 
numai de probe de urină și de sânge, nu-i așa? 

— Mda, răspunse Jeffrey. 

— Am auzit că și Hare dă o mână de ajutor, zise Brock. 

— Mda, zise Jeffrey, între două înghiţituri de cafea. 

Vărul Sarei, Hareton Earnshaw, era și el doctor, deși nu 
pediatru. Îi ţinea Sarei locul, cât timp se afla în Atlanta. 

— Tăticul meu, Dumnezeu să-l odihnească, obișnuia să joace 
cărți cu Eddie și cu ceilalţi, zise Brock. Îmi amintesc că uneori 
mă lua să mă joc cu Sara și cu Tessie. Râse atât de zgomotos, 
încât ecoul răsună în mașină. Erau singurele fete din școală care 
se jucau cu mine! Restul credeau despre mine că am mâini 
bolovănoase, termină el cu tristețe în voce. 

Jeffrey se uită la el. Brock întinse o mână, demonstrativ. 

— Pentru că ating oameni morţi. Nu c-aș fi făcut asta când 
eram mic. Asta nu s-a întâmplat decât mai târziu. 

— Înî, zise Jeffrey, întrebându-se cum de ajunseseră la acest 
subiect de discuţie. 

— Fratele meu, Roger, era cel care îi atingea. Roger era un 
adevărat ticălos. Lua un sfert de dolar de persoană ca să-i lase 
pe câţiva copii în camera de îmbălsămare, noaptea, după ce 
tata se ducea la culcare. Îi băga acolo, cu luminile stinse, numai 
cu o lanternă ca să vadă drumul, și apoi apăsa morții chiar aici, 
în capul pieptului, așa. 

În ciuda a ceea ce-i dicta raţiunea-i sănătoasă, Jeffrey se uită 
unde îi arătă Brock. 

— Și cadavrul scotea un fel de geamăt. 

Brock deschise gura și scoase un sunet jos, mortuar. 
Zgomotul era oribil, înfiorător, ceva ce Jeffrey spera să nu își 
amintească seara, când se ducea la culcare. 

— Isuse, e înfiorător, zise Jeffrey simțind un fior, ca și cum 
cineva tocmai i-ar fi pășit peste mormânt. Să nu mai faci asta, 
Brock. lisuse. 

Brock păru contrariat, dar depăși momentul continuând să-și 
bea cafeaua și rămase tăcut tot restul drumului până la morgă. 

e 

Când Jeffrey parcă în faţa casei familiei Rosen, primul lucru pe 
care îl observă fu un Ford Mustang roșu și strălucitor, lăsat pe 
alee. În loc să meargă la ușa din faţă, Jeffrey se apropie de 
mașină și îi admiră formele. Când era de vârsta lui Andy Rosen, 
Jeffrey visa să conducă un Mustang roșu, și, văzându-l pe 
acesta, simţi un val irațional de gelozie. Işi trecu degetele de-a 
lungul capotei, urmând dungile lungi și negre de mașină de 
curse, gândindu-se că Andy avusese mult mai multe lucruri 
pentru care să trăiască decât avusese el însuși la aceeași 
vârstă. 

Mai era cineva care iubea această mașină. În ciuda orei 
matinale, nu se vedea rouă pe vopsea. Lângă aripa din spate se 
afla o găleată, cu un burete deasupra. Furtunul din grădină se 
afla încă lângă mașină. Jeffrey se uită la ceas, gândindu-se că 
era o oră ciudată pentru a spăla o mașină, mai ales că 
proprietarul ei murise cu o zi în urmă. 

În timp ce se apropie de verandă, Jeffrey auzi că familia Rosen 
se certa aprig. Fusese polițist suficient de mult timp încât să știe 
că oamenii spun adevărul mai ales când sunt furioși. Așteptă 
lângă ușă, trăgând cu urechea, dar sperând să nu iasă în 
evidenţă în cazul în care vreun alergător matinal îl zărea acolo. 

— De ce dracu' îţi pasă de asta acum, Brian? întreba Jill 
Rosen. Niciodată nu ţi-a păsat de el. 

— Asta-i o porcărie împuţită și tu o știi foarte bine. 

— Nu folosi cu mine un asemenea limbaj! 

— Du-te dracului! Vorbesc cu tine cum vreau. 

Trecură câteva clipe. Vocea lui Jill Rosen deveni mai blândă, și 
Jeffrey nu putu înţelege ce anume spunea. Când bărbatul 
răspunse, vocea lui era la fel de joasă. ` 

Le lăsă un minut înainte să ciocăne la ușă. li putea auzi 
mişcându-se prin casă, și presupuse că unul din ei, sau 
amândoi, plângeau. 

Jill Rosen îi deschise ușa și, după șerveţelul Kleenex pe care îl 
ținea în mână, își dădu seama că își petrecuse întreaga 
dimineaţă în lacrimi. Lui Jeffrey îi veni în minte imaginea lui 
Cathy Linton în grădină, cu o zi în urmă, și simţi o simpatie de 
care nu se crezuse vreodată capabil. 

— Ofițere Tolliver, zise Rosen. El este doctorul Brian Keller, 
soțul meu. 

— Am vorbit la telefon, îi reaminti Jeffrey. 

Keller arăta ca om devastat. Judecând după părul cărunt și 
subțiat și după maxilarul slăbit, se apropia probabil de șaizeci de 
ani, dar durerea îl făcea să arate cu douăzeci de ani mai bătrân. 
Purta o cămașă galbenă, cu gulerul formând un V adânc din 
care se vedea părul cărunt de pe piept. La fel ca fiul lui, avea un 
lanț cu Steaua lui David - sau poate că era cel pe care îl 
găsiseră în pădure. Era în picioarele goale, lucru total nepotrivit 
luând în considerație restul ţinutei, și Jeffrey presupuse că Keller 
fusese cel care spălase mașina. 

— Îmi pare rău pentru asta, zise Keller. leri la telefon. Eram 
supărat. 

— |lmi pare rău pentru pierderea dumneavoastră, doctore 
Keller, zise Jeffrey, strângând mâna bărbatului și întrebându-se 
cum să îl întrebe cu tact dacă Andy era fiul său natural sau îi 
adoptase. 

Multe femei păstrau numele de fată după căsătorie, dar, de 
obicei, copiii luau numele tatălui. 

— Sunteţi tatăl biologic al lui Andy? îl întrebă Jeffrey pe Keller. 

— L-am lăsat pe Andy să aleagă ce nume voia, atunci când a 
fost suficient de mare ca să ia o decizie în cunoștință de cauză, 
zise Jill Rosen. 

Jeffrey dădu din cap că înţelese, deși era de părere că faptul 
de a li se lăsa copiilor posibilitatea să aleagă era unul dintre 
motivele pentru care vedea atât de mulţi minori la secție, șocați 
că deciziile lor proaste îi vârâseră în necazuri. 

— Intră, zise Rosen, arătând către micul hol care ducea către 
sufragerie. 

Ca majoritatea profesorilor, locuiau pe Willow Drive, care 
dădea chiar în Main Street, la mică distanţă de universitate. 
Școala găsise o soluție pentru ca banca să asigure împrumuturi 
cu dobânzi mici astfel încât profesorii noi să-și poată cumpăra 
case. În cele din urmă, aceștia sfârșiseră prin a cumpăra cele 
mai frumoase case din oraș. Jeffrey se întrebă dacă toți 
profesorii își lăsau casa în paragină așa cum făcea Keller. Pe 
tavan se vedeau urme lăsate de o ploaie recentă, iar pereții 
aveau nevoie disperată de un nou strat de vopsea. 

— |lmi pare rău pentru dezordine, zise Rosen pe un ton 
exersat. 

— Nu-i nimic, zise Jeffrey, deși se întreba cum de putea cineva 
să locuiască într-o asemenea dezordine. Doctore Rosen... 

— Jill. 

— Jill, îmi poţi spune, o cunoşti pe Lena Adams? 

— Femeia de ieri? întrebă ea, ridicând ușor vocea către final. 

— Mă întrebam dacă o cunoșteai de mai înainte. 

— A venit la biroul meu ceva mai devreme. Ea este cea care 
mi-a spus de Andy. 

Jeffrey îi sustinu privirea câteva clipe, necunoscând-o suficient 
de mult încât să-și dea seama dacă ar fi vrut să spună mai mult 
decât o făceau cuvintele ei. Instinctul lui Jeffrey îi spunea că se 

întâmpla ceva între Lena și Jill Rosen, dar nu era sigur că asta 
avea vreo legătură cu cazul. 

— Putem sta aici, zise Rosen, indicând o sufragerie 
înghesuită. 

— Mulţumesc, zise Jeffrey, aruncând o privire prin cameră. 

Era evident că Rosen decorase cu mare grijă casa atunci când 
se mutase, dar asta fusese cu mulţi ani în urmă. Mobila era 
drăguță, dar puţin cam uzată. Tapetul era învechit, iar pe covor 
erau evidente zonele mai întins circulate, căci arătau ca o 
potecă din pădure. Chiar și fără aceste probleme de estetică, 
locul în sine era foarte aglomerat. Peste tot se vedeau teancuri 
de cărți și de reviste. Pe unul dintre fotoliile de la fereastră erau 
împrăștiate ziare, dintre care Jeffrey recunoscu unele de 
săptămâna trecută. Spre deosebire de casa familiei Linton, care 
era la fel de dezordonată și în care erau cu siguranță mult mai 
multe cărţi, locul acesta avea ceva înăbușitor, de parcă nimeni 
nu mai fusese fericit aici de foarte multă vreme. 

— Am discutat cu cei de la biroul de pompe funebre în 
legătură cu înmormântarea, spuse Keller. Eu și Jill încercăm să 
ne hotărâm ce anume ar trebui să facem. Fiul meu avea o 
părere bine definită legată de incinerare. Buza de jos începu să 
îi tremure. Vor putea face asta după autopsie? 

— Da, răspunse Jeffrey. Sigur. 

— Vrem să-i respectăm dorinţele, dar... începu Rosen. 

— Este ceea ce voia el, Jill, o întrerupse Keller. 

Jeffrey simți tensiunea dintre ei și evită să le spună propria 
părere. 

Rosen îi arătă un scaun mare. 

— Te rog, ia loc. 

— Mulţumesc, zise Jeffrey, netezindu-și cravata, în timp ce se 
așeză pe marginea saltelei, ca să nu se afunde în scaunul 
incomod. 

— Vrei ceva de băut? întrebă Rosen. 

— Apă, te rog, zise Keller, înainte ca Jeffrey să poată refuza. 

Keller rămase cu privirea în podea până ce soţia lui ieși din 
cameră. Părea să aștepte ceva, dar Jeffrey nu era sigur ce 
anume. Când lumina din bucătărie fu aprinsă, deschise gura, dar 
nu spuse niciun cuvânt. 

— Frumoasă mașină am văzut afară, zise Jeffrey. 

— Da, încuviinţă el, încrucișându-și mâinile în poală. 

Umerii îi erau gârboviţi, și Jeffrey își dădu seama că era un 
bărbat mult mai masiv decât își imaginase la început. 

— Ai spălat-o azi-dimineaţă? 

— Andy avea mare grijă de mașina aia, zise el, dar Jeffrey 
observă că evitase să-i răspundă la întrebare. 

— Lucrezi la Catedra de biologie? 

— Cercetare, explică Keller. 

— Dacă vrei să-mi spui ceva... începu Jeffrey. 

Keller deschise din nou gura, dar chiar atunci Rosen intră în 
cameră și le dădu câte un pahar cu apă. 

— Mulţumesc, zise Jeffrey și sorbi o gură, chiar dacă i se părea 
că paharul mirosea ciudat. 

Îl așeză pe măsuţa de cafea și se uită insistent la Keller, să 
vadă dacă omul avea ceva de spus, înainte să treacă el la 
treabă. 

— Știu că aveţi altele pe cap acum, zise el. Trebuie doar să vă 
pun niște întrebări de rutină, apoi îmi văd de drum. 

— Nu te grăbi, îl îndemnă Keller. 

— Oamenii tăi au stat în apartamentul lui Andy până târziu 
azi-noapte, zise Rosen. 

— Da, recunoscu Jeffrey. 

Spre deosebire de polițiștii de la televizor, lui Jeffrey îi plăcea 
să stea cât mai departe de locul faptei până când tehnicienii își 
terminau treaba. Albia râului unde Andy se sinucisese era prea 
largă și prea expusă ca să le fie de vreun folos. Apartamentul lui 
Andy era însă altceva. 

Keller așteptă ca soţia lui să se așeze, apoi luă loc lângă ea pe 
canapea. Incercă să o prindă de mână, dar femeia se feri. In 
mod clar, cearta de mai devreme nu se terminase încă. 

— Crezi c-ar fi putut fi împins? întrebă Rosen. 

Jeffrey se întrebă dacă lui Rosen i se spusese ceva sau dacă 
își crease propriul scenariu. 

— L-a ameninţat cineva vreodată pe fiul dumneavoastră? 

Se uitară unul la celălalt, de parcă ar fi discutat despre asta 
mai devreme. 

— Din câte știm noi, nu. 

— Andy a mai încercat vreodată să se sinucidă? întrebă 
Jeffrey. 

Amândoi aprobară, dând din cap la unison. 

— Aţi văzut biletul? 

— Da, șopti Rosen. 

— Nu este probabil să fi fost împins, le spuse el părinţilor. 

Indiferent de ceea ce bănuia Jeffrey în acel moment, era pură 
speculație. Nu voia să le dea părinţilor lui Andy un motiv de 
gândire, pentru ca mai apoi să-i dezamăgească. 

— Vom investiga fiecare posibilitate, dar nu vreau să vă faceţi 
speranţe. 

Se opri câteva clipe, regretând cuvintele alese. Ce părinţi ar 
putea spera că fiul lor fusese omorât? 

— La autopsie vor afla dacă e ceva în neregulă, îi spuse Keller 
soţiei sale. Pot afla tot felul de lucruri. E uimitor ce poate face 
știința în zilele noastre. 

Spuse acest lucru cu convingerea unui om care lucrează în 
domeniu și se bazează pe metode științifice ca să demonstreze 
ceva. 

Rosen duse șerveţelul la nas, fără să bage în seamă spusele 
soțului ei. Jeffrey se întrebă dacă tensiunea dintre ei era din 
cauza disputei de mai devreme sau existau de ceva vreme 
probleme în căsnicie. Ca să afle acest lucru, avea nevoie să 
pună câteva întrebări discrete prin campus. 

Keller îi întrerupse lui Jeffrey șirul gândurilor. 

— Am încercat să ne amintim ceva să-ți spunem, zise el. Andy 
avea niște prieteni de mai demult... 

— Nu i-am cunoscut niciodată, îl întrerupse Rosen. Partenerii 
lui de droguri. 

— Nu, zise Keller. Din câte știam noi, nu mai apăruse niciunul 
în ultima vreme. 

— Cel puţin niciunul pe care Andy să ni-l prezinte. 

— Ar fi trebuit să stau mai mult pe-aici, zise Keller, vocea 
trădându-i o ușoară părere de rău. 

Rosen nu îl contrazise, și Keller se înroși la faţă, străduindu-se 
să nu plângă. 

— Stăteai în Washington? întrebă Jeffrey, dar soţia răspunse 
în locul lui: 

— Brian este extrem de ocupat cu întocmirea dosarului pentru 
programul de finanţare. 

Keller clătină din cap, de parcă toate astea și-ar fi pierdut 
rostul. 

— Ce importanţă mai are? întrebă el fără a se adresa însă 
cuiva anume. Ce de timp pierdut, și pentru ce? 

— Munca ta ar putea ajuta mulţi oameni într-o zi, zise ea, dar 
Jeffrey îi simţi dușmănia din voce. 

Probabil că nu era prima dată când era deranjată de faptul că 
soțul ei lucra foarte mult. 

— Mașina de pe alee este a lui? o întrebă pe Rosen. 

Jeffrey observă cum Keller își întoarce privirea. 

— Tocmai i-o cumpăraserăm. Ceva pentru... nu știu. Brian 
voia să-l răsplătească pentru că se descurca atât de bine. 

Cuvintele rămase nerostite lăsau să se-nțeleagă că Rosen nu 
fusese de acord cu decizia soţului ei. Mașina era o achiziţie 
extravagantă, iar profesorii nu erau nici pe departe milionari. 
Jeffrey presupuse că el însuși câștiga mai bine decât Keller, și 
asta nu însemna foarte mult. 

— De obicei mergea cu ea la școală? întrebă Jeffrey. 

— Era mai ușor pe jos, zise Rosen. Uneori mergeam cu toții 
împreună. 

— V-a spus unde se duce ieri-dimineaţă? 

— Eu eram deja la clinică, răspunse Rosen. Am presupus că 
avea să stea acasă toată ziua. Când a venit Lena... 

Spuse numele Lenei cu o anumită familiaritate despre care 
Jeffrey ar fi vrut să afle mai multe, dar nu găsi nicio cale de a 
duce conversaţia în acea direcţie. 

În schimb, Jeffrey scoase carnețelul. 

— Andy lucra pentru dumneavoastră, doctore Keller? 

— Da, confirmă Keller. Nu avea prea multe de făcut, dar nu 
voiam să stea prea mult timp singur acasă. 

— Ajuta și la clinică, interveni Rosen. Recepţionista noastră nu 
este foarte de încredere. Uneori stătea la recepție sau completa 
acte. 

— Avea vreodată acces la informaţii despre pacienţi? se 
întrebă Jeffrey. 

— Oh, niciodată, zise Rosen, de parcă o asemenea posibilitate 
ar fi alarmat-o. Sunt ţinute sub cheie. Andy mânuia rapoarte de 
cheltuieli, programări, telefoane. Genul ăsta de lucruri. Vocea ei 
începu să tremure. Era o muncă ușoară, care să-l ţină ocupat în 
timpul zilei. 

— La fel și la laborator, o completă Keller. Nu era cu adevărat 
calificat ca să ajute la cercetare. Munca aceasta e rezervată 
studenţilor absolvenţi. Keller se ridică, sprijinindu-și mâinile pe 
genunchi. Îl voiam aproape ca să-l pot supraveghea. 

— Vă temeați că putea face ceva de genul ăsta? întrebă 
Jeffrey. 

— Nu, spuse Rosen. Sau, mai bine spus, nu știu. Poate, în mod 
inconștient, credeam că se poate gândi la asta. S-a purtat foarte 
ciudat în ultima vreme, de parcă ar fi ascuns ceva. 

— Aveţi idee ce anume ascundea? 

— N-aș putea spune, zise ea cu un regret neprefăcut. Băieții 
de vârsta lui sunt dificili. La fel și fetele. Încearcă să facă 
tranziţia între adolescenţă și maturitate. Părinţii oscilează între a 
fi cei mai buni prieteni sau cei mai mari dușmani, în funcţie de 
zilele săptămânii. 

— Sau dacă are sau nu nevoie de bani, adăugă Keller. 

Amândoi părinţii zâmbiră la această remarcă, de parcă era o 
glumă pe care obișnuiau să o spună. 

— Ai vreun fiu, ofițer Tolliver? 

— Nu. 

Jeffrey se lăsă pe spate, nefiind deloc încântat de întrebare. 
Când era mai tânăr, se gândea că și-ar fi dorit un copil. Dată 
fiind situaţia Sarei, își scosese asta din minte. Ceva legat de 
ultimul caz la care lucrase cu Lena îl făcuse să se întrebe cum ar 
fi fost să fie tată. 

— îţi vor frânge inima, șopti Keller răgușit, cuprinzându-și 
capul în mâini. 

Rosen păru că duce o dispută interioară, înainte să îl mângâie 
pe spate. Keller ridică privirea surprins, de parcă soţia îi făcuse 
un fel de dar. 

Jeffrey aşteptă câteva momente înainte să pună din nou 
întrebări. 

— V-a spus cumva Andy dacă se confrunta cu probleme? 

Amândoi clătinară din cap. 

— E posibil să-l fi supărat cineva sau ceva? 

Keller ridică din umeri. 

— Se străduia din răsputeri să-și modeleze propria identitate. 
De-aia l-am lăsat să locuiască deasupra garajului, zise el 
arătând cu mâna undeva către spatele casei. 

— Era interesat de artă, zise Rosen. 

Făcu semn către peretele din spatele lui Jeffrey. 

— Drăguţ. 

Jeffrey se uită la pânză, străduindu-se să nu se holbeze. 

Desenul era redarea unidimensională a unei femei goale, 
stând întinsă pe o stâncă. Picioarele erau larg desfăcute, 
organele genitale fiind singurele colorate din pictură, așa că 
arăta de parcă ar fi avut o farfurie cu lasagna între coapse. 

— Era cu adevărat talentat, zise Rosen. 

Jeffrey dădu din cap, gândindu-se însă că numai o mamă 
amăgită sau editorul revistei Screw ar fi putut crede că cineva 
care picta așa ceva era cu adevărat talentat. Se întoarse și îl 
căută cu privirea pe Keller. Bărbatul părea foarte stânjenit, 
având probabil aceeași opinie ca Jeffrey. 

— Andy ieșea des cu fete? întrebă Jeffrey pentru că, indiferent 
cât de detaliat era desenul, acestuia păreau să îi lipsească niște 
părți importante. 

— Din câte știm noi, nu, răspunse Rosen. N-am văzut 
niciodată pe cineva ducându-se în camera lui, dar garajul e în 
spatele casei. 

— Jill crede că lua din nou droguri, zise Keller, după ce îi 
aruncă o privire soţiei lui. 

— Am găsit niște accesorii în camera lui, zise Jeffrey, apoi 
continuă, fără să mai aștepte ca Rosen să formuleze întrebarea. 
Foiţe de staniol și o pipă. Dar nu avem cum să ne dăm seama 
când au fost folosite ultima dată. 

Rosen se prăbuși, iar soţul își puse braţul în jurul ei, 
strângând-o la piept. Părea însă în continuare distantă, și, încă o 
dată, Jeffrey se întrebă care era starea căsniciei lor. 

— În cameră nu mai era nimic altceva care să ne dea de 
înţeles că se droga, zise Jeffrey. 

— Avea schimbări bruște de dispoziţie, zise Keller. Uneori era 
foarte melancolic. Închis în el. Era greu de spus dacă de la 
droguri sau dacă asta era în mod normal dispoziţia lui. 

Jeffrey consideră că era un moment foarte potrivit ca să 
întrebe de piercing-urile lui Andy. 

— Am observat că avea un cercel în sprânceană. 

Keller își dădu ochii peste cap. 

— Asta aproape c-a ucis-o pe maică-sa. 

— Și în nas, completă Rosen, cu o  încruntătură 
dezaprobatoare. Cred că recent și-a făcut ceva și la limbă. Nu 
mi-a arătat, dar o mesteca încontinuu. 

— Altceva mai neobișnuit? insistă Jeffrey. 

Keller și Rosen se uitară la el cu ochi măriţi și cu o privire 
inocentă. Keller vorbi pentru amândoi: 

— Nu cred că mai avea unde să-și pună vreun cercel! zise el, 
deloc amuzat. 

Jeffrey merse mai departe: 

— Dar tentativa de sinucidere din ianuarie? 

— Privind retrospectiv, nu cred c-a intenţionat să-și ia viaţa, 
zise Keller. Știa că Jill avea să vadă biletul dimineaţa. A 
programat totul astfel încât să îl găsească înainte ca situaţia să 
devină disperată. Tatăl făcu o pauză de câteva clipe. Credem c- 
a încercat doar să ne atragă atenţia. 

Jeffrey aşteptă să spună și Rosen ceva, dar ochii ei erau 
închiși, și stătea strâns lipită de soţul ei. 

— Uneori își dădea în petic. Nu se gândea la consecinţe, zise 
Keller. 

Rosen nu protestă. 

Keller clătină din cap. 

— Nu știu, poate n-ar trebui să spun așa ceva. 

— Nu, șopti Rosen. E adevărat. 

— Ar fi trebuit să observăm ceva, insistă Keller. Trebuie să fi 
fost ceva. 

Moartea era suficient de greu de suportat, dar sinuciderile 
erau întotdeauna îngrozitoare pentru cei care rămâneau în 
urmă. Aceștia fie se învinovățeau pentru că nu văzuseră 
semnele, fie se simțeau trădaţi de cei dragi, care îi lăsaseră, în 
mod egoist, să curețe mizeria în urma lor. Jeffrey își închipui că 
părinţii lui Andy Rosen aveau să-și petreacă restul vieții oscilând 
între cele două sentimente. 

Rosen se ridică, suflându-și nasul. Luă un alt șervețel din cutie 
și se șterse la ochi. 

— E de mirare că aţi găsit ceva în apartamentul ăla, zise ea. 
Era atât de dezordonat. 

Incercase să se stăpânească, dar ceva din ceea ce spusese o 
făcu să clacheze din nou. 

Rosen începu să plângă încetișor, strângând din buze, în timp 
ce încerca să își înăbușe suspinele, până ce, în cele din urmă, își 
acoperi fața cu mâinile. 

Keller își puse din nou braţul în jurul soţiei lui și o trase mai 
aproape. 

— Îmi pare atât de rău, zise el, îngropându-și faţa în părul ei. 
Ar fi trebuit să fiu aici. Ar fi trebuit să fiu aici. 

Rămaseră astfel câteva minute, de parcă Jeffrey nu s-ar mai fi 
aflat acolo. 

Acesta își drese vocea. 

— M-am gândit să mă duc în spate și s-arunc o privire prin 
apartament, dacă nu vă deranjează. 

Keller fu singurul care se uită la el. Aprobă dând din cap, apoi 
se întoarse să o consoleze pe soţia lui. Rosen se prăbuși la el în 
braţe; parcă era o păpușă de cârpă. 

Jeffrey se întoarse să plece și dădu cu ochii de nudul făcut de 
Andy. Era ceva ciudat de familiar legat de femeia aceea, dar nu 
își putea da seama ce anume. 

Dându-și seama că se cam holba, Jeffrey ieși din casă. Voia să 
mai aibă o discuţie cu Keller și să afle exact ce anume nu putea 
spune bătrânul în faţa soţiei lui. De asemenea, avea nevoie să 
vorbească din nou cu Ellen Schaffer. Poate că depărtarea de 
locul crimei o ajutase să își amintească mai multe. 

Jeffrey se opri în faţa Mustangului, admirându-i din nou 
formele. Spălarea mașinii atât de devreme și atât de curând 
după moartea lui Andy Rosen era ciudată, dar sigur nu o crimă. 
Poate că Keller făcuse asta în onoarea fiului său. Poate că 
încerca să ascundă dovezi, deși Jeffrey nu și-ar fi putut închipui 
nimic care să lege această mașină de crimă. Cu excepţia 
atacului asupra Tessei Linton, Jeffrey nici măcar nu era sigur că 
fusese comisă o crimă. 

Se aplecă și își trecu mâna peste cauciuc. Drumul care ducea 
către locul de parcare de lângă pod era pavat, iar locul respectiv 
era acoperit cu pietriș. Chiar dacă ar fi putut să facă legătura 
între urme, era posibil ca Andy să se fi dus de sute de ori cu 
mașina în acel loc. Jeffrey știa, din rapoartele patrulei, că zona 
era un punct foarte important unde tinerii veneau să facă sex. 

Jeffrey își deschise telefonul ca să îl sune pe Frank, dar se opri 
când îl observă pe Richard Carter venind pe alee, ducând în 
mâini o caserolă mare cu mâncare. 

Pe fața lui Richard înflori un rânjet larg când îl văzu pe Jeffrey, 
dar păru să se reculeagă și arboră o expresie mai serioasă. 

— Doctore Carter, zise Jeffrey, încercând să pară drăguţ. 

Jeffrey avea lucruri mai bune de făcut decât să pună întrebări 
care să îl facă pe Richard să pară un om important în campus. 


104 


— Am pregătit o caserolă pentru Brian și Jill, zise Richard. 
Sunt acasă? 

Jeffrey aruncă o privire înapoi, către casă, gândindu-se la 
atmosfera apăsătoare și la durerea teribilă pe care părinţii o 
simțeau. 

— Poate că acum nu-i momentul cel mai potrivit. 

Richard fu extrem de uimit. 

— Am vrut numai s-ajut. 

— Sunt destul de supăraţi, îi spuse Jeffrey, întrebându-se cum 
i-ar putea adresa lui Richard câteva întrebări fără să se dea de 
gol. 

Știind cum opera Richard, se hotărî să abordeze subiectul 
dintr-un unghi diferit. 

— Erai prieten cu Andy? întrebă el, gândindu-se că Richard nu 
putea fi cu mai mult de opt sau nouă ani mai în vârstă decât 
puști. 

— Dumnezeule, nu, zise Richard râzând zgomotos. Era un 
student. Și apoi era un puști insuportabil. 

Jeffrey aflase și singur o mulţime de lucruri despre Andy 
Rosen, dar fu totuși surprins de vehementa cuvintelor lui 
Richard. 

— Dar ești apropiat de Brian și de Jill? 

— Da, ei sunt minunaţi, zise Richard. Toată lumea place pe 
toată lumea în campus. Întreaga facultate este ca o mică 
familie. 

— Mda, încuviinţă Jeffrey. Brian pare un adevărat familist. 

— Da, este, îl aprobă Richard. Cel mai bun tată din lume 
pentru Andy. Mi-aș dori să fi avut și eu un tată ca ăsta. 

În vocea sa se simţea o undă de curiozitate, și Jeffrey îşi dădu 
seama că Richard înţelesese că era interogat, așa că se simţea 
mai puternic și afișa un rânjet în timp ce aștepta ca Jeffrey să îl 
întrebe despre chestiuni mult mai mizerabile. 

Jeffrey își încercă dintr-odată norocul. 

— Par să aibă o bună căsnicie. 

Richard își strâmbă gura într-o parte. 

— Crezi? 

Jeffrey nu răspunse, iar Richard păru să ia asta ca pe un lucru 
bun. 

— Ei bine, începu Richard. Nu îmi place să bârfesc... 

Jeffrey deveni atent. 

— Și numai asta a fost - o bârfă. N-am văzut niciodată nimic 
concludent, dar pot să-ţi spun că Jill se purta destul de ciudat în 
preajma lui Brian la petrecerea de Crăciun de anul trecut. 

— Sunteţi cu toţii la aceeași catedră? 

— Cum am mai spus, îi reaminti Richard. Un campus mic. 

Jeffrey se zgâi la el în tăcere, fapt suficient cât să-l încurajeze 
pe Richard. 

— S-a zvonit c-au avut o problemă cu ceva timp în urmă. 

Părea că aștepta ca Jeffrey să spună ceva, așa că acesta îi 
făcu pe plac. 

— Da? zise el. 

— Dar, după mine, doar un zvon. Se opri ca un adevărat 
moderator. In legătură cu unul dintre studenți. Se opri din nou. 
O studentă, mai exact, termină Richard. 

— O aventură? presupuse Jeffrey, deși nu era greu de înţeles. 

Acesta era cu siguranţă un subiect despre care Keller nu ar fi 
vrut să discute în fața soției lui, mai ales dacă Rosen aflase deja. 
Jeffrey știa din proprie experienţă că simpla aluzie pe care Sara 
o făcea la circumstanţele în care căsătoria lor se terminase ÎI 
făcea să se simtă atârnând în gol deasupra Marelui Canion. 

— Ştii cumva numele ei? 

— Nu, dar, dacă e să ne luăm după bârfă, s-a transferat după 
ce Jill a aflat. 

Jeffrey era neîncrezător, sătul de oameni care nu spuneau tot 
ce știau. 

— lţi amintești cum arăta? Sau la ce specialitate era? 

— Nu sunt sigur nici măcar c-a existat cu-adevărat. După cum 
am mai spus, a fost doar un zvon. lar acum mă simt prost că 
răspândesc zvonul în afara școlii, zise el încruntându-se. 

— Richard, dacă îmi ascunzi ceva... 

— Ți-am spus tot ce știu. Sau cel puţin tot ce-am auzit. Cum 
am mai spus... 

— E doar un zvon, îl completă Jeffrey. 

— Altceva? întrebă Richard, ţuguind buzele. 

Jeffrey răspunde evaziv: 

— Drăguţ din partea ta că le duci mâncare. 

Richard păru dintr-odată întristat. 

— Știu că, la moartea mamei, acum câţiva ani, faptul că 
oamenii veneau și îmi aduceau astfel de lucruri era ca o rază de 
soare în cea mai întunecată perioadă din viața mea. 

Jeffrey repetă cuvintele lui Richard în minte, cu toate simţurile 
în alertă. 

— Domnule ofițer? zise Richard. 

— Rază de soare, murmură Jeffrey. 

Acum știa ce era atât de familiar în nudul pictat de Andy 
Rosen. Fata din desen avea un răsărit de soare tatuat în jurul 
buricului. 

e 

O mașină de patrulă și mașina Taurus a lui Frank Wallace se 
aflau parcate în faţa căminului de fete în care locuia Ellen 
Schaffer, deși Jeffrey nu îi chemase pe niciunul dintre ei. 

— La naiba, murmură el, parcând mașina lângă a lui Frank. 

Inţelese că se întâmplase ceva foarte grav înainte chiar să 
vadă două fete ieșind din clădire, ţinându-se în brate, 
suspinând. 

Jeffrey o luă la fugă spre intrare și urcă scările două câte 
două. Casa Keyes arsese până la temelie cu ani în urmă, dar 
colegiul o înlocuise cu o replică destul de fidelă a bătrânei 
pensiuni antebelice, cu mici salonașe în faţă și o mare sală de 
masă. Frank se afla într-unul dintre salonașe și îl aștepta. 

— Șefule, zise Frank, invitându-l pe Jeffrey să intre, am tot 
încercat să te sun. 

Jeffrey scoase telefonul din buzunar. Avea baterie, dar existau 
zone în oraș unde semnalul nu era atât de bun. 

— Ce s-a întâmplat? 

Frank închise ușile, ca să aibă puţină intimitate, înainte să 
răspundă. 

— Și-a zburat creierii. 

— La naiba, zise Jeffrey, nervos. 

Deși știa răspunsul, trebui să întrebe. 

— Schaffer? 

Frank aprobă dând din cap. 

— Sinucidere? 

Frank își coborî vocea. 

— După ce s-a întâmplat ieri, cine mai știe? 

Jeffrey se așeză pe marginea canapelei, simțind cum îl 
cuprinde din nou teama. Două sinucideri în tot atâtea zile nu era 
ceva nemaiauzit, dar înjunghierea Tessei Linton arunca o umbră 
de îndoială asupra a tot ceea ce se întâmplase în campus. 

— Tocmai am vorbit cu Brian Keller, tatăl lui Andy Rosen, zise 
Jeffrey. 

— Fiul său vitreg? 

— Nu e, doar a luat numele mamei. 

Jeffrey văzu nedumerirea de pe chipul lui Frank. 

— Nu întreba. Keller este tatăl biologic. 

— Bine, încuviință Frank, în continuare ușor zăpăcit. 

Pentru o fracțiune de secundă, Jeffrey își dori să o fi avut pe 
Lena lângă el, în locul lui Frank. Nu că Frank era un poliţist 
prost, dar Lena era mult mai intuitivă, iar ea și Jeffrey se 
completau reciproc. Jeffrey se gândea la Frank ca la un detectiv, 
fapt care însemna că era mai bun să-și tocească tălpile căutând 
indicii decât să facă legături mentale care să ducă la rezolvarea 
cazului. 

Jeffrey se apropie de ușa batantă de la intrarea în bucătărie, 
asigurându-se că nu îi asculta nimeni. 

— Richard Carter a spus... 

Frank pufni. Jeffrey nu era sigur că asta era din cauza 
orientării sexuale a lui Richard sau a personalităţii lui 
respingătoare. Numai cea din urmă era de neacceptat pentru 
Jeffrey, dar înţelesese cu mult timp în urmă că Frank avea 
propriile idei fixe. 

— Carter știe bârfe de prin campus, zise Jeffrey. 

— Ce-a spus? 

— Că Keller a avut o aventură cu o studentă. 

— Bine, zise el, dar tonul lăsa de înţeles că nu era așa bine. 

— Vreau să faci niște investigaţii legate de Keller. Află-i 
trecutul. Să vedem dacă zvonul este adevărat. 

— Crezi că fiul a aflat de aventură, și tatăl i-a închis gura ca 
să nu afle soţia? 

— Nu, zise Jeffrey. Richard zice că soţia știa. 

— Asta dacă poţi avea încredere în ce zice el, comentă Frank. 

— Incetează, îi ordonă Jeffrey. Dacă Keller avea o aventură, 
totul ar conduce destul de ușor către o sinucidere. Poate că fiul 
nu și-a putut ierta tatăl, așa că a dorit să îl pedepsească. Părinţii 
se certau în dimineaţa asta. Rosen îi spunea lui Keller că nu îi 
păsase niciodată de Andy, cât fusese în viaţă. 

— Poate că doar voia să fie rea. Ştii că femeile pot fi așa 
uneori. 

Jeffrey nu avea de gând să discute pe marginea acestui 
subiect. 

— Mie Rosen îmi părea destul de raţională. 

— Crezi că ea a făcut-o? 

— Ce-ar fi avut de câștigat? 

— Nu știu, zise Frank, dând glas și gândului lui Jeffrey. 

Jeffrey se uită la șemineu, dorindu-și din nou să o aibă lângă 
el pe Lena sau pe Sara, cu care să discute. 

— O s-ajung în faţa judecătorului dacă fac mare vâlvă în jurul 
părinţilor, iar apoi aflu că puștiul chiar s-a sinucis. 

— Asta așa e. 

— Vezi dacă Keller se afla cu adevărat la Washington când s- 
au întâmplat toate astea, zise Jeffrey. Pune câteva întrebări 
discrete prin campus, vezi dacă zvonul chiar a circulat. 

— Zborurile sunt destul de ușor de verificat, zise Frank, 
scoțându-și carnețelul. Pot să pun întrebări despre aventură, dar 
Lena cred că este mai bună decât mine la asta. 

— Lena nu-i poliţist, Frank. 

— Ne-ar putea ajuta. Se află deja în campus. Probabil 
cunoaște și câţiva studenţi. 

— Nu e poliţist. 

— Mda, dar... 

— Dar nimic, zise Jeffrey, închizându-i gura. 

Cu o zi înainte, în bibliotecă, Lena dăduse clar de înţeles că nu 
era interesată să dea o mână de ajutor. Jeffrey îi oferise o 
mulţime de ocazii să vorbească și ea cu Jill Rosen, dar își ţinuse 
gura închisă, nedorind nici măcar să o consoleze pe biata 
femeie. 

— Cum rămâne cum Schaffer? Ea ce treabă are cu toate 
astea? întrebă Frank. 

— Am văzut o pictură, îi spuse Jeffrey, dându-i lui Frank toate 
detaliile desenului din sufrageria familiei Rosen-Keller. 

— Și mama a acceptat asta pe perete? 

— Era mândră de el, zise Jeffrey, deși propria mamă i-ar fi tras 
o bătaie zdravănă, și apoi ar fi dat foc tabloului cu una dintre 
țigările ei. Amândoi au spus că fiul lor nu se-ntâlnea cu nimeni. 

— Poate că nu le-a spus, zise Frank. 

— Poate că nu. Dar, dacă Schaffer se culca cu Andy, de ce nu 
l-a recunoscut aceasta ieri? 

— Era cu fața în jos, zise Frank. Dacă nu l-ar fi recunoscut 
Carter, atunci aș fi fost suspicios. 

Jeffrey îi aruncă lui Frank o privire prevenitoare. 

— Bine, zise Frank ridicând mâinile. Gândește-te că era 
supărată. Se afla la mai mult de cincisprezece metri sub ea. Ce- 
ar fi trebuit să recunoască? 

— De acord, acceptă Jeffrey. 

— Crezi c-ar fi putut fi un pact al sinuciderii? 

— Ar face-o împreună, nu unul la o zi după celălalt, sublime 
Jeffrey. Am găsit ceva pe biletul de sinucidere? 

— Toată lumea, inclusiv mama lui, l-a atins, zise Frank, și 
Jeffrey se întrebă dacă voia să glumească. 

— Dac-ar fi fost un pact, s-ar fi spus asta în bilet. 

— Poate că Andy s-a despărțit de ea, sugeră Frank. Așa că își 
ia revanșa aruncându-l de pe pod. 

— Crezi că era suficient de puternică să facă asta? 

Frank ridică din umeri. 

— Nu prea cred, zise Jeffrey. Fetele nu reacționează așa. 

— Păi, nu ar fi putut să divorţeze de el. 

— Ai grijă, zise Jeffrey, luând remarca personal. Apoi continuă, 
înainte ca Frank să îi pună pe amândoi într-o situaţie 
stânjenitoare începând să se scuze. Tinerele fete nu fac asta, 


adăugă el. îl fac de râs pe tip, sau mint despre el în faţa 
prietenelor lor, sau rămân însărcinate, sau iau un tub de 
pastile... 


— Sau își zboară creierii? îl întrerupse Frank. 

— Toate acestea presupunând că Andy Rosen a fost ucis. 
Totuși, poate că s-a sinucis. 

— Ai mai aflat ceva despre asta? 

— Brock a luat mostre de sânge azi-dimineaţță. Vom primi 
raportul de la laborator mâine. Deocamdată nu avem nicio 
dovadă de asasinat. Ce i s-a întâmplat Tessei este singurul 
motiv pentru care asta ni se pare ciudat, și cine dracu' poate să 
spună dacă există vreo legătură? 

— Dacă n-ar exista, atunci ar fi o coincidenţă a naibii de mare, 
zise Frank. 

— ÎI las pe Keller o zi sau două, apoi mă duc și-l iau tare, ca să 
vedem ce știe. Azi-dimineaţă ar fi vrut să-mi spună ceva, dar nu 
în faţa soţiei lui. Poate după ce face Sara autopsia, în seara asta, 
o să am mai multe date. 

— Sara se-ntoarce-n în seara asta? 

— Da, zise Jeffrey. Mă duc s-o iau după-amiază. 

— Cum se descurcă? 

— E o situaţie a naibii de grea, zise Jeffrey, apoi schimbă 
subiectul. Unde e Schaffer? 

— Pe-aici, zise Frank, deschizând ușile. Vrei să vorbești mai 
întâi cu colega ei de cameră? 

Jeffrey voia să refuze, dar se răzgândi când o văzu pe tânăra 
care plângea, stând pe un scaun, la fereastra de la capătul 
holului. Două fete o flancau, oferindu-i sprijinul. Parcă erau copii 
la indigo ale uneia singure, cu părul lor blond și ochii albaștri. 
Oricare dintre ele s-ar fi putut da drept sora lui Ellen Schaffer. 

— Doamnelor, zise Jeffrey, încercând să pară consolator. Sunt 
ofițerul Tolli... 

Femeia îi tăie vorba izbucnind în lacrimi. 

— E oribil! plânse ea. Azi-dimineaţă se simțea bine! 

Jeffrey aruncă o privire către Frank. 

— Atunci ai văzut-o ultima dată? 

Fata dădu aprobator din cap. 

— La ce oră se întâmpla asta? întrebă Jeffrey. 

— Pe la opt, zise ea, și Jeffrey își dădu seama că la ora aceea 
se afla la familia Rosen-Keller. 

— Trebuia să plec la ore... Ellen a spus că se duce la culcare. 
Era atât de supărată din cauza lui Andy... zise fata. 

— ÎI cunoștea pe Andy Rosen? întrebă Jeffrey. 

Auzind întrebarea, fata izbucni și mai tare în lacrimi, de i se 
zguduia tot corpul. 

— Nu! gemu ea. Asta era chiar tragic. El era în clasa ei de 
artă, și nici măcar nu-l cunoștea! 

Jeffrey schimbă o privire cu Frank. Adesea, în experienţa lor 
de polițiști, dăduseră peste oameni care se simțeau mult mai 
apropiaţi de victimele unei crime decât se simţiseră cât victima 
fusese în viaţă. În cazul lui Andy - o sinucidere declarată - 
melodrama era și mai sporită. 

— Deci ai văzut-o pe Ellen la opt? A mai văzut-o și altcineva? 

Una din fetele de lângă colega de cameră luă cuvântul. 

— Toate avem ore dimineaţa. 

— Ellen avea? 

Toate trei dădură din cap la unison. 

— Toată lumea, zise una dintre ele. 

— Care era specializarea ei? vru să știe Jeffrey, întrebându-se 
dacă fata avea vreo legătură cu Keller. 

— Biologie celulară, răspunse fata. Mâine trebuia să-și predea 
laboratoarele. 

— Făcea vreo oră cu doctorul Keller? 

Toate clătinară din cap. 

— E tatăl lui Andy? întrebă una dintre ele. 

Jeffrey însă nu le răspunse. 

— Hai să facem o copie după orarul ei și să vedem la ce 
cursuri a mai fost de când a venit aici, îi spuse lui Frank. Ellen își 
dădea întâlniri cu cineva anume? le întrebă apoi pe fete. 

— Hm, începu prima fată, uitându-se cu nervozitate la 
prietenele ei. Ellen se întâlnea cu o mulțime de tipi, zise ea, 
înainte ca Jeffrey să fie nevoit să o încurajeze. 

După tonul vocii ei, s-ar fi zis că era vorba despre câteva mii. 

— Avea cineva ceva împotriva ei? întrebă Jeffrey. 

— Sigur că nu, ziseră fetele, defensiv. Toată lumea o iubea. 

— Aţi văzut pe cineva suspect prin cămin, în dimineaţa asta? 

Toate trei clătinară din cap. 

Jeffrey se întoarse către Frank. 

— Ai făcut o cercetare amănunţită? 

— Cele mai multe plecaseră, zise Frank. Le adunăm pe toate. 
Nimeni n-a auzit vreun foc de armă. 

Jeffrey ridică din sprâncene surprins, dar nu comentă în fața 
fetelor. 

— Vă mulțumesc pentru timpul acordat, le spuse el și le dădu, 
fiecăreia, câte o carte de vizită, pentru cazul în care vreuna 
dintre ele și-ar fi amintit ceva util. Abia când Frank îl duse sus 
către camera lui Schaffer, Jeffrey întrebă: Ce-a folosit? 

— Remington 870. 

— Wingmaster? zise Jeffrey, întrebându-se ce făcea o fată ca 
Ellen Schaffer cu o astfel de armă. 

Pușca aceasta era una dintre cele mai populare arme folosite 
de oamenii legii. 

— Era trăgătoare, zise Frank. Face parte din echipă. 

Jeffrey își amintea vag că Grant Tech avea o echipă de tir, dar 
nu și-o putea imagina pe blonda veselă, pe care o întâlnise cu o 
zi în urmă, în postura de trăgătoare. 

Frank arătă către o ușă închisă. 

— E înăuntru. 

Jeffrey nu știa la ce să se aștepte când intră în camera lui 
Ellen Schaffer, dar rămase cu gura căscată văzând scena. 
Tânăra se afla pe canapea, cu picioarele încrucișate în jurul ţevii 
unei puști. Ţeava era ațintită câtre cap - sau mai degrabă către 
ce mai rămăsese din cap. 

Ochii i se umeziră când îl izbi un miros ciudat. 

— Ce e mirosul ăsta? 

Frank arătă către becul neacoperit de deasupra capului lor. O 
bucată de scalp atârna de sticla albă, și fumul se ridica spre 
tavan, în timp ce pielea se cocea de căldură. 

Jeffrey își acoperi gura și nasul cu mâna, încercând să nu mai 
simtă mirosul. Se apropie de fereastră, care era deschisă mai 
bine de treizeci de centimetri. Aruncă o privire în spatele casei și 
văzu o pajiște cu un foișor și cu lacuri unde se putea sta. Dincolo 
de ele se afla pădurea naţională. O potecă, pe care probabil că 
jumătate din puști o foloseau, ducea în pădure. 

— Unde-i Matt? 

— Cercetează zona, îi spuse Frank. 

— Spune-i să iasă afară pe fereastra asta și să caute urme de 
pași. 

Frank deschise telefonul și îl sună pe Matt, în timp ce Jeffrey 
studie fiecare centimetru al ferestrei. O cercetă un minut întreg, 
dar nu găsi nimic. Abia în momentul în care se întoarse să plece, 
lumina căzu peste o pată de unsoare, de lângă încuietoare. 

— Ai văzut asta? întrebă el. 

Frank se apropie și își îndoi genunchii, ca să vadă mai bine. 

— Ulei? întrebă el, apoi arătă spre biroul de lângă canapea. 

Deasupra biroului se aflau o perie de sârmă, o bucată de 
pânză și o sticluţă de ulei, pentru curățarea armelor Elton. Pe 
jos, mototolită, era o bucată de cârpă, care în mod evident 
fusese folosită la curățarea ţevii puștii. 

— A curăţat arma înainte să se-mpuște? întrebă Jeffrey, 
gândindu-se că ăsta ar fi fost ultimul lucru pe care el l-ar fi 
făcut. 

Frank ridică din umeri. 

— Poate voia să se asigure că funcţionează cum trebuie. 

— Crezi? zise Jeffrey, stând în faţa canapelei. 

Schaffer purta o pereche de blugi mulaţi și un tricou scurt. 
Picioarele erau goale, cu degetul mare prins în mecanismul de 
tragere. Tatuajul care reprezenta soarele era vizibil în jurul 

buricului, sub un strat de sânge împroșcat. Mâinile i se odihneau 
pe ţeava puștii, probabil ca să o ţină ţintită către cap. 

Folosindu-se de un pix din buzunar, Jeffrey îndepărtă mâna 
dreaptă. Palma nu era murdară de sânge, acolo unde fusese în 
contact cu arma, ceea ce însemna că Schaffer ținuse mâna pe 
armă atunci când se împușcase. Sau când fusese împușcată. O 
examinare a celeilalte mâini dezvălui același lucru. 

Îndesat între pernele canapelei se afla un cartuș folosit, care 
fusese scos din camera armei atunci când se apăsase pe 
trăgaci. Jeffrey îl împinse cu pixul, întrebându-se ce anume nui 
se părea la locul lui. Verifică amprenta de pe țeavă, ca să se 
asigure. 

— Are o pușcă de calibru doisprezece și folosește muniţie de 
calibru douăzeci. 

Frank se uită la el câteva momente. 

— De ce-a folosit muniţie de calibru douăzeci? 

Jeffrey se ridică în picioare, clătinând din cap. Circumferinţa 
țevii puștii era mai mare decât circumferința glonţului. Probabil 
unul dintre cele mai periculoase lucruri pe care le poţi face cu o 
pușcă este să o încarci cu muniţia care nu trebuie. Fabricanţii 
standardizaseră ambalajele colorate ale cartușelor tocmai ca să 
evite acest lucru. 

— De cât timp era în echipa de tir? întrebă Jeffrey. 

Frank scoase carneţelul și îl răsfoi până găsi pagina care 
trebuia. 

— Doar de anul ăsta. Colega ei de cameră zice că voia să 
intre în decatlon. 

— Nu distingea culorile? întrebă Jeffrey. 

Cartușul de un galben aprins era greu de confundat cu unul 
verde de calibrul douăzeci. 

— Pot să verific, zise Frank, notându-și în carnețel. 

Jeffrey analiză vârful ţevii, ţinându-și respiraţia în timp ce 
încerca să se apropie. 

— A folosit un dispozitiv de micșorare a calibrului. 

Diametrul ţevii devenise mai mic, ea putând folosi astfel 
gloanţele pe care le avea. 

— Ceva nu se leagă. 

Jeffrey se ridică în picioare. 

— Uită-te la perete, zise Frank. 

Jeffrey făcu ceea ce i se spusese, ocolind o baltă de sânge de 
la capătul canapelei, ca să examineze zidul din spatele 
cadavrului. Împușcătura spulberase cea mai mare parte a 
craniului, împroșcând peretele cu fragmente din cap. 

Jeffrey își miji ochii, încercând să distingă ceva în amestecul 
de sânge și de țesut de pe peretele alb. Așchiile glonţului 
făcuseră câteva găuri mari, unele dintre ele trecând până în 
camera cealaltă. 

— E ceva în camera de lângă? întrebă Jeffrey, spunând în 
gând o mică rugăciune de mulțumire că nimeni nu se aflase în 
camera alăturată atunci când se apăsase pe trăgaci. 

— Nu la asta mă refeream, zise Frank. Vezi ce e-n perete? 

— Stai așa, zise Jeffrey. 

Se holbă la perete până când își dădu seama că cineva sau 
ceva îl privea la rându-i fix. Unul din ochii lui Ellen Schaffer era 
prins în zid. 

— Hristoase, zise Jeffrey, întorcând capul. 

Se întoarse la fereastră, dorind să o deschidă ca să lase 
mirosul să iasă afară. În camera asta se simţea de parcă era 
închis într-o toaletă publică împuţită. 

Jeffrey se uită înapoi la fată, încercând să se detașeze. Mai 
devreme ar fi vrut să stea de vorbă cu ea. Dacă ar fi venit aici 
mai întâi, Ellen Schaffer poate ar mai fi fost în viaţă. Se întrebă 
ce altceva îi mai scăpa. Diferenţa de calibru era suspectă, dar 
oricine putea face o greșeală, mai ales o persoană care nu avea 
de gând să mai stea prin zonă ca să curețe mizeria. Și totuși, 
întreaga poveste ar fi putut fi înscenată. Oare acum era 
altcineva în vizor? 

— Când au găsit-o? întrebă Jeffrey. 

— Cam acum jumătate de oră, îi spuse Frank, scoțându-și 
batista și ștergându-și fruntea. N-au atins nimic. Doar au închis 
ușa și ne-au chemat. 

— Hristoase, repetă Jeffrey, scoțându-și și el batista. 

Se uită înapoi la birou. 

— Uite-l pe Matt, zise Frank, și Jeffrey îl văzu intrând în curtea 
din spate, cu mâinile în buzunare, uitându-se cu atenţie în jos, 
căutând orice nu părea la locul lui. 

La un moment dat se opri și se aplecă să se uite mai bine. 

— Ce-i? întrebă Jeffrey exact când telefonul lui Frank începu 
să sune. 

Matt ridică vocea, ca să se facă auzit. 

— Arată ca o săgeată. 

— O ce? strigă Jeffrey, gândindu-se că nu avea timp pentru 
așa ceva. 

— O săgeată, repetă Matt. Ca și cum cineva a înfipt-o în 
pământ. 

— Șefule, zise Frank, ţinând telefonul la piept. 

— Eşti sigur? strigă Jeffrey către Matt. 

— Vino să vezi cu ochii tăi, răspunse Matt. Exact așa arată. 

Frank repetă. 

— Șefule! 

— Ce-i, Frank? se răsti Jeffrey. 

— Una dintre amprentele găsite în apartamentul lui Rosen a 
fost identificată de computer. 

— Da? 

Frank clătină din cap. Se uită către podea, apoi păru să se 
gândească mai bine. 

— Nu vrei să știi. 


Capitolul 6 


Lena se întinse pe spate, uitându-se la tavan și încercând să 
respire în felul în care Eileen, instructorul de yoga, le spusese s- 
o facă. Lena putea rezista în orice postură de yoga mai mult 
decât oricine altcineva la acel curs, dar, când venea vorba 
despre perioada de relaxare, era un adevărat dezastru. 
Conceptul de „abandon” era împotriva firii ei, care voia să-și 
păstreze controlul asupra propriei persoane în orice moment al 
vieții - mai ales când era vorba despre corpul ei. 

La prima ședință de terapie, Jill Rosen îi recomandase Lenei 
să urmeze cursul de yoga, căci avea s-o ajute să se relaxeze și 
să doarmă mai bine. Rosen îi dăduse Lenei o mulțime de sfaturi, 
în scurta perioadă pe care o petrecuseră împreună, dar asta era 
singura momeală pe care o înghiţise. O parte a problemei Lenei, 
după atac, era aceea că simţea că trupul ei nu îi mai aparţine. 
Pentru că dusese o viaţă de atlet încă de la o vârstă fragedă, 
mușchii nu erau obișnuiți cu viaţa asta în care doar pierdea 
vremea și-și plângea de milă. Felul în care își întindea și lucra 
corpul, faptul că vedea cum bicepșii și pulpele reveneau la 

fermitatea normală îi dădură Lenei speranţă, făcând-o să creadă 
că ar putea redeveni ea însăși. Veni apoi perioada de relaxare, 
și Lena se simţi la fel ca atunci când făcuse prima dată algebră 
la școală. Și a doua oară - la școala de vară. 

Închise ochii, concentrându-se asupra mușchilor spatelui și 
încercând să elibereze tensiunea, dar efortul o făcu să își tragă 
umerii înspre urechi. Corpul ei era încordat, iar Lena nu 
înțelegea de ce Eileen insista că acesta era cel mai important 
moment al cursului. Toată bucuria pe care Lena o simţise atunci 
când se întinsese se evaporă în momentul în care muzica fu 
dată mai încet și li se spuse să se întindă pe spate și să respire. 
În loc să își închipuie un izvor șerpuitor sau valurile oceanului, 
Lena își imagină un ceas și milioanele de lucruri pe care trebuia 
să le facă de îndată ce pleca de la sală, chiar dacă astăzi era 
ziua ei liberă. 

— Respiraţi, le reaminti Eileen, cu tonul ei enervant de calm și 
de monoton. 

Era o tânără de vreo douăzeci și cinci de ani, cu un soi de 
bună dispoziţie care pe Lena o făcea să își dorească să o 
pocnească. 

— Relaxează spatele, sugeră Eileen, cu vocea ca o șoaptă, 
menită să liniștească. 

Lena deschise imediat ochii când Eileen își apăsă mâna pe 
stomacul ei. Simplul contact o făcu pe Lena să devină și mai 
tensionată, dar femeia nu păru să observe. 

— E mai bine, îi spuse Lenei, un zâmbet întinzându-i-se pe 
fața îngustă. 

Lena așteptă ca femeia să se îndepărteze, înainte să închidă 
din nou ochii. Deschise gura și expiră încet, și tocmai începea să 
simtă că s-ar putea ca până la urmă să reușească, când Eileen 
bătu din palme. 

— A fost bine, zise Eileen, și Lena se ridică atât de repede, 
încât ameti. 

Restul cursanților zâmbeau unii la alţii sau își îmbrăţișau 
profesoara plină de viaţă, dar Lena își înșfăcă prosopul și se 
îndreptă către vestiare. 

Făcu rapid combinaţia cifrului dulapului ei, bucuroasă că avea 
încăperea numai pentru ea. Aruncă o privire imaginii ei din 
oglindă, apoi se uită mai cu atenţie. De la atac, Lena încetase să 
se mai privească în oglindă, dar, din nu se știe ce motive, astăzi 

se simţea atrasă de reflecția ei. Ochii îi erau mărginiţi de cercuri 
întunecate, iar oasele obrajilor păreau mai pronunţate ca de 
obicei. Slăbise prea mult, pentru că în cele mai multe zile numai 
dacă se gândea la mâncare și i se făcea rău. 

Scoase clama din păr și își lăsă șuvițele lungi, brunete, să 
cadă în jurul feței și al gâtului. În ultima vreme se simţea mai 
bine cu părul desfăcut, ca o perdea. Se simțea mai în siguranţă, 
știind că nimeni nu putea să o observe prea bine. 

Intră cineva, și Lena se întoarse la dulapul ei, simțindu-se 
ridicolă că fusese prinsă în faţa oglinzii. Lângă ea se afla un tip 
slab, care își scotea rucsacul din dulapul de lângă al ei. Stătea 
atât de aproape, încât simţi cum i se ridică părul pe ceafă. Lena 
se întoarse și își înșfacă pantofii sport, gândindu-se că și-i putea 
pune și afară. 

— Bună, zise el. 

Lena așteptă. Insă el bloca ușa. 

— Toată treaba asta cu îmbrăţișatul... zise el, clătinând din 
cap, ca și cum ar fi glumit amândoi tot timpul despre asta. 

Lena îl ignoră, știind că nu mai vorbise niciodată în viaţa ei cu 
acest puști. Era scund pentru un băiat, doar cu puţin mai înalt 
decât ea. Corpul lui era slab și musculos, și putu vedea, sub 
tricoul negru cu mâneci lungi, braţele și umerii bine definiţi. 
Părul îi era tuns scurt, în stil milităresc și purta șosete verzi, care 
străluceau atât de tare, încât te dureau ochii dacă te uitai la ele. 

Își ridică mâna. 

— Ethan Green. Am venit la cursul ăsta acum câteva 
săptămâni. 

Lena se așeză pe o bancă să se încalțe. 

Ethan se așeză la celălalt capăt. 

— Tu ești Lena, nu-i așa? 

— Ai citit în ziare? întrebă ea, desfăcând un nod la teniși, 
gândindu-se că nenorocitul de articol pe care îl publicaseră 
despre Sibyl îi făcuse viaţa chiar și mai grea. 

— Nuuu, răspunse el, lungind cuvântul. Vreau să spun, mda, 
știu de tine, dar am auzit-o pe Eileen zicându-ţi Lena, așa că am 
făcut legătura. li aruncă un zâmbet nervos. Și am recunoscut 
fotografia. 

— Băiat deștept, zise ea, renunțând să mai desfacă nodul. 

Se ridică și își băgă piciorul în pantof. 


118 


Se ridică și el, ţinându-și rucsacul aproape. Erau numai trei 
sau patru băieţi care făceau yoga, și, după ședință, invariabil 
ajungeau la vestiare, unde pălăvrăgeau despre cum veniseră la 
yoga ca să stabilească un contact cu sentimentele lor și să își 
exploreze eul interior. Era o tactică, iar Lena presupuse că tipii 
care veneau la yoga făceau sex mult mai des decât toţi ceilalți 
băieţi din campus. 

— Trebuie să plec, zise ea. 

— Stai puţin, zise el, zâmbind cu jumătate de gură. 

Era un băiat atrăgător, probabil obișnuit ca fetele să îi cadă 
repede în brațe. 

— Ce e? 

Se uită la el, așteptând. Un firicel mic de transpiraţie îi curgea 
pe o parte a feţei, peste o cicatrice ce se prelungea până sub 
ureche. Probabil că rana se murdărise chiar înainte să se 
închidă, deoarece cicatricea avea o tentă întunecată dedesubt, 
care o făcea să iasă în evidenţă. 

— N-ai vrea să ieșim la o cafea? întrebă el cu nervozitate în 
glas. 

— Nu, zise ea, sperând că totul se va termina aici. 

Ușa se deschise, și o mulţime de fete năvăliră 
începură să deschidă și să trântească dulapuri. 

— Nu-ţi place cafeaua? zise el. 

— Nu-mi plac puștii, replică ea, înșfăcând geanta și 
îndepărtându-ne înainte ca el să mai poată spune ceva. 

Lena plecă, buimacă de la atâta gălăgie și enervată că puștiul 
o prinsese cu garda jos. Chiar și după ce dădea marea bătălie 
numită relaxare, Lena se simţea întotdeauna mai calmă când 
pleca de la cursul de yoga decât atunci când venea la el. Acum 
confortul dispăruse. Era din nou tensionată și irascibilă. Poate ar 
fi fost bine să își ducă geanta în cameră, să se schimbe și să 
iasă să alerge o distanță mai mare, până avea să fie suficient de 
obosită ca să poată dormi restul zilei. 

— Lena? 

Lena se întoarse, așteptându-se să-l vadă iarăși pe puști. Era 
Jeffrey. 

— Ce e? întrebă ea, intrând instinctiv în defensivă. 

Ceva din felul în care stătea atât de aproape de ea, drept, îi 
dădu de înțeles că nu era o vizită de curtoazie. 

— Trebuie să vii cu mine la secţie. 


A 


năuntru și 

Râse, dar, în aceeași clipă, Lena își dădu seama că Jeffrey nu 
glumea. 

— O să dureze doar un minut. 

Jeffrey își vâri mâinile în buzunare. 

— Trebuie să-ţi pun câteva întrebări legate de ziua de ieri. 

— Tessa Linton? A murit? întrebă Lena. 

— Nu. 

Jeffrey se uită peste umăr și îl văzu pe Ethan la vreo cincizeci 
de metri în spatele lui. Jeffrey se apropie și își cobori vocea. 

— Am găsit amprentele tale în apartamentul lui Andy Rosen. 

Lena nu își putu ascunde surprinderea. 

— În apartamentul lui? 

— De ce nu mi-ai spus că-l cunoșteai? 

— Pentru că nu-l cunoșteam, zise Lena, răstit. 

Vru să plece, dar Jeffrey își puse mâna pe braţul ei. 
Strânsoarea nu era puternică, dar știa că putea fi. 

— Ştii că-ţi putem folosi lenjeria ta intimă pentru testul ADN? 
zise el. 

Lena nu-și putea aminti când fusese ultima dată atât de 
șocată. 

— Ce chiloţi? întrebă ea, prea surprinsă de ceea ce auzea ca 
să mai reacționeze la contactul fizic. 

— Lenjeria pe care ai lăsat-o în camera lui Andy. 

— Despre ce tot vorbești? 

Jeffrey își slăbi strânsoarea, dar lucrul acesta avu un efect 
contrar pentru Lena. 

— Să mergem, îi spuse el. 

Lena zise atunci ceea ce oricine care gândea cât de cât i-ar fi 
spus unui poliţist care l-ar fi privit așa cum se uita Jeffrey acum 
la ea. 

— Nu cred. 

— Doar pentru câteva minute. 

Vocea lui era prietenoasă, dar Lena lucrase cu Jeffrey suficient 
de mult cât să își dea seama care erau adevăratele lui intenţii. 

— Sunt cumva arestată? întrebă ea. 

Jeffrey se simţi jignit. 

— Bineînţeles că nu. 

Lena încercă să rămână calmă. 

— Atunci dă-mi drumul! 

— Nu vreau decât să vorbesc cu tine. 

— Fă o programare la secretara mea. 

Lena încercă să își smulgă brațul, exact când strânsoarea lui 
Jeffrey se accentuă. Simţi cum o cuprindea panica. 

— Încetează, îi șuieră ea, încercând să își tragă braţul. 

— Lena! zise el, de parcă femeia se purta exagerat. 

— Dă-mi drumul! ţipă ea smucindu-se atât de tare, încât căzu 
pe spate. 

Zgomotul produs la contactul cu pământul fu asemenea celui 
produs de lovirea cu un baros, și durerea îi urcă brusc pe șira 
spinării. 

Dintr-odată, Jeffrey ţâșni înainte. Lena se gândi că avea să 
cadă peste ea, dar își recăpătă echilibrul în ultima clipă și o ocoli 
din doi pași mari. 


— Ce naiba...? 
Gura ei se deschise, surprinsă. Ethan îl împinsese pe Jeffrey 
din spate. 


Jeffrey își reveni repede și ajunse în faţa lui Ethan înainte ca 
Lena să își poată da seama ce se întâmpla. 

— Ce mama dracului ai impresia că faci? 

Vocea lui Ethan era ca un mârâit jos. Nătărăul cu care Lena 
vorbise în vestiar devenise acum cu un bărbat fioros ca un taur. 

— Dispari! 

Jeffrey își ridică legitimaţia la câţiva centimetri de nasul lui 
Ethan. 

— Ce-ai spus, băiatule? 

Ethan se zgâi la Jeffrey, nu la legitimaţie. Mușchii gâtului îi 
ieșeau în evidenţă, iar o venă de lângă ochi pulsa suficient de 
tare cât să se vadă. 

— Am zis să dispari, porc nenorocit. 

Jeffrey își scoase cătușele. 

— Cum te cheamă? 

— Martor, zise Ethan pe un ton dur și lipsit de inflexiuni. 
Martor ocular. 

În mod evident, știa suficient de multe despre legi cât să își 
dea seama că era în avantaj. 

— Martor la ce? întrebă Jeffrey râzând. 

— La faptul că ai trântit-o pe această femeie la pământ. Ethan 
o ridică pe Lena ţinând-o de braţ, cu spatele la Jeffrey. li scutură 
praful de pe pantaloni și, ignorându-l pe Jeffrey, spuse: Să 
mergem! 

Lena fu atât de șocată de autoritatea din tonul său, încât 
dădu să îl urmeze. 

— Lena, zise Jeffrey, de parcă ar fi fost singurul rezonabil de 
acolo. Nu face ca totul să fie mai dificil decât e cazul. 

Ethan se întoarse, cu pumnii încleștaţi, gata de bătaie. Lena 
își dădu seama că acest lucru nu era numai stupid, ci de-a 
dreptul nebunesc. Jeffrey avea cel puţin douăzeci și cinci de 
kilograme mai mult decât tânărul bătăuș și știa cum să le 
folosească. Ca să nu mai spunem că Jeffrey era înarmat. 

— Haide, zise Lena, trăgându-l pe Ethan de braţ, ca și cum ar 
fi tras de o lesă. Când îndrăzni să se uite peste umăr, văzu că 
Jeffrey stătea neclintit, cu o expresie pe chip care îi dădea de 
înţeles că războiul era departe de a se fi sfârșit. 

e 

Ethan puse două cești ceramice pe masă, cafea pentru Lena, 
ceai pentru el. 

— Zahăr? întrebă el, scoțând câteva pliculeţe din buzunarul 
pantalonilor. 

Era din nou un puști drăguţ și tăntălău. Transformarea era 
atât de mare, încât Lena nu era sigură pe cine văzuse mai 
devreme. Ziua de astăzi era atât de întoarsă pe dos, încât nu 
știa dacă să se încreadă în memoria ei. 

— Nu, spuse ea, dorindu-și ca el să-i ofere mai degrabă 
whisky. 

Indiferent ce spunea Jill Rosen, Lena avea reguli, și una dintre 
ele era aceea că nu bea niciodată înainte de ora opt seara. 

Ethan se așeză la masă în fața Lenei, înainte ca ea să apuce 
să îi spună să plece. Avea să se îndrepte spre casă imediat ce îi 
trecea șocul provocat de întâmplarea cu Jeffrey. Incă mai simţea 
cum îi bătea inima, și mâinile îi tremurau vizibil. Nu îl întâlnise 
pe Andy Rosen în viaţa ei. Ce căutau amprentele ei în 
apartamentul lui? Și, mai grav decât amprentele, de ce credea 
Jeffrey că avea o pereche de chiloţi de-ai Lenei? 

— Poliţiști, zise Ethan, de parcă ar fi zis „pedofil”. 

Sorbi din ceai clătinând din cap. 

— N-ar fi trebuit să te bagi, îi spuse ea. Și n-ar fi trebuit să-l 
calci pe nervi în halul ăla. O să-și amintească data viitoare când 
o să te vadă. 

— Nu mi-e frică, zise Ethan, ridicând din umeri. 

— Ar trebui să-ţi fie, zise ea, gândindu-se că era ca un puști 
neprietenos din suburbii, ai cărui părinţi fuseseră foarte ocupați 
jucând golf ca să-și mai înveţe copiii să-i respecte pe oamenii 
legii. 

Dacă s-ar fi aflat într-o cameră de interogatoriu de la secția de 
poliţie, i-ar fi șters cu o palmă rânjetul de pe faţă. 

— Ar fi trebuit să-l asculți pe Jeffrey, îi spuse ea. 

Mânia străluci în ochii lui, dar își păstră controlul. 

— Cum ai făcut tu? 

— Ştii ce vreau să spun, replică ea, sorbind încă o gură de 
cafea. 

Lichidul era prea fierbinte, și îi arse limba, dar totuși îl bău. 

— Doar nu era să stau și să mă uit cum te împinge. 

— Cine ești tu, fratele meu mai mare? 

— E vorba despre polițiști în general, zise Ethan, jucându-se 
cu aţa plicului de ceai. Cred că pot face orice numai pentru că 
au legitimație. 

Lena se simţi lezată de remarca lui și vorbi fără să se mai 
gândească la ceea ce se întâmplase. 

— Nu-i ușor să fii poliţist, mai ales pentru că oameni 
asemenea ţie au aceeași atitudine de rahat ca ata. 

— Hei! Băiatul ridică mâinile și o privi uimit. Știu c-ai fost și tu 
unul, dar trebuie să recunoști că tipul ăsta te-a împins. 

— Nu m-a împins, zise Lena, sperând că din tonul ei se 
înţelesese că nimeni n-o împingea pe ea. Cel puţin nu până ai 
venit tu. Lăsă cuvintele să își facă efectul. Și apropo de asta, 
cum dracu’ de ai avut tupeul să te iei de un poliţist? 

— Cum a avut și el tupeu, replică Ethan răstit, mânia 
strălucindu-i din nou în ochi. 

Se uită în jos, la ceașca lui, recăpătându-și cât de cât calmul. 
Când își ridică privirea, zâmbea din nou, de parcă ar fi șters totul 
cu buretele. Întotdeauna e nevoie de un martor atunci când un 
polițist te ia așa cu asalt, zise Ethan. 

— Ai multă experienţă în privinţa asta, nu-i așa? Câţi ani ai tu, 
doisprezece? 

— Douăzeci și trei, răspunse el, fără să se simtă jignit de 
ironia din întrebarea ei. Și știu multe despre polițiști pentru că 
știu multe despre polițiști. 

— Mda, corect. 

Băiatul doar ridică din umeri, așa că Lena continuă: 

— Lasă-mă să ghicesc, ai ajuns în fața tribunalului pentru 
minori fiindcă ai umblat în cutiile poștale? Nu, stai așa, profa ta 
de engleză a găsit „iarbă” în ghiozdanul tău? 

Băiatul zâmbi din nou, fără să râdă însă. Unul dintre dinţii lui 
din faţă erau ciobit. 

— M-am amestecat într-o treabă, dar acum nu mai sunt așa. 
Bine? 

— Dar ești destul de ţâfnos, zise ea, deși era mai mult o 
observație decât o critică. 

Oamenii îi spuneau frecvent Lenei că era cam irascibilă, dar, 
comparativ cu Ethan Green, era Maica Tereza. 

— Nu mai sunt așa. 

Lena ridică din umeri, ca să îi dea de înţeles că nu îi păsa ce 
fel de persoană era. Acum nu voia decât să afle de ce dracu' 
credea Jeffrey că ea avea vreo legătură cu Andy Rosen. li 
spusese oare ceva Jill Rosen? Cum ar fi putut Lena să afle? 

— Deci, zise el, de parcă s-ar fi bucurat că cilarificaseră 
lucrurile, îl știai bine pe Andy Rosen? 

Lena simţi din nou cum intră în defensivă. 

— De ce? 

— L-am auzit pe poliţist că-ţi spune de chiloţei. 

— În primul rând, n-a zis „chiloţei”. 

— Şi în al doilea rând? 

— În al doilea rând, nu e treaba ta. 

Băiatul zâmbi din nou. Fie credea că asta îl făcea să pară 
fermecător, fie avea o formă mai ciudată a Sindromului 
Tourette”. 

Lena se uită la el, fără să spună nimic. Ethan era un tip scund, 
dar reușise să compenseze asta lucrându-și fiecare mușchi. 
Braţele nu îi erau umflate ca ale lui Chuck, dar deltoizii îi ieșeau 
în evidenţă în timp ce se juca cu pliculețul de ceai din ceașcă. 
Gâtul îi părea puternic, dar nu gros. Chiar și faţa îi era tonifiată, 
cu un maxilar solid și cu oase ale obrajilor care ţâșneau afară ca 
două bucăţi de granit. Era ceva fascinant în felul în care își 
pierduse și își recăpătase controlul, și, în oricare altă zi, Lena ar 
fi fost tentată să vadă dacă putea să îl împingă dincolo de limită. 


7 Tulburare neuropsihiatrică moștenită care se declanșează în copilărie, caracterizată 
prin prezenţa unei serii de mișcări repetitive, stereotipe și involuntare și a cel puţin 
unui tic verbal. (n.red.). 

— Eşti ca un porc spinos, zise el. Ţi-a mai spus vreodată 
cineva asta? 

Lena nu răspunse. De fapt, Sibyl îi spunea tot timpul exact 
același lucru. Ca de obicei, gândul la Sibyl îi aduse lacrimi în 
ochi, și se uită în jos, învârtind cafeaua în ceașcă și privind-o 
cum urca pe marginile ei. 

Apoi ridică privirea și constată că își mascase suficient de bine 
sentimentele. Ethan alesese una dintre noile cafenele moderne 
de la periferia campusului. Micul loc era înțesat chiar și la 
această oră a zilei. Se uită peste umăr, gândindu-se că Jeffrey se 
afla acolo, privind-o. Incă îi mai putea simţi ura, dar, dincolo de 
asta, o uimise felul în care se uitase la ea, ca și cum Lena 
întrecuse măsura. Să nu fie poliţist era una, dar să stea în calea 
justiției - poate chiar să fie implicată într-un caz și să mintă... 
asta avea s-o trimită fix pe lista lui neagră. De-a lungul anilor, 
Lena îl călcase de nenumărate ori pe nervi pe Jeffrey, dar astăzi 
știa fără îndoială că pierduse singurul lucru pentru care muncise 
pe brânci: respectul lui. 

e 

La acest gând, o transpiraţie rece îi acoperi tot corpul. Jeffrey 
chiar o considera unul dintre suspecți? Lena îl mai văzuse pe 
Jeffrey lucrând și altă dată, dar nu se aflase niciodată de cealaltă 
parte a baricadei. Ințelegea acum cât de ușor putea lua cineva 
drumul pușcăriei, chiar dacă numai pentru câteva nopţi, până ce 
descoperea Jeffrey ceva. Lena n-ar fi putut sta nicio secundă 
într-o celulă încuiată. Să fii un poliţist, chiar și un fost poliţist, în 
închisoare era un lucru foarte periculos. Oare ce gândea Jeffrey? 
Ce dovadă avea? Sub nicio formă amprentele ei nu s-ar fi putut 
afla în apartamentul lui Rosen. Nici măcar nu știa unde locuia 
puștiul. 

Ethan îi întrerupse șirul gândurilor. 

— Asta e legat de fata aia care a fost înjunghiată, nu? 

— Ce căutăm aici? întrebă Lena, privindu-l. 

Băiatul păru surprins de întrebare. 

— Am vrut doar să stau de vorbă cu tine. 

— De ce? vru Lena să știe. Pentru c-ai citit articolul din ziar? 
Mă găsești fascinantă pentru c-am fost violată? 

Ethan se uită în jur cu nervozitate, probabil pentru că Lena 
ridicase prea mult vocea. Toată lumea din încăpere știa că Lena 
fusese atacată. Nu putea nici măcar să plătească o cola la un 

cinematograf fără ca puștiul de dincolo de tejghea să nu se 
zgâiască la cicatricile de pe mâinile ei. Nimeni nu voia să 
vorbească cu ea despre asta, dar erau mai mult decât fericiți să 
o discute cu altcineva, pe la spatele ei. 

— Ce vrei să știi? întrebă ea, străduindu-se să păstreze un ton 
de conversație. Faci vreun fel de proiect despre asta la școală? 

Băiatul încercă să lămurească totul. 

— Asta ar ţine mai degrabă de sociologie. Sunt la știința 
materialelor. Polimeri. Metale. Compuși. Tribomateriale. 

— Am fost ţintuită cu piroane de podea. li arătă mâinile, 
întorcându-le astfel încât să poată vedea locul în care cuiele 
mari străpunseseră până dincolo. Dacă ar fi fost încă desculţă, i- 
ar fi arătat și picioarele. M-a drogat și m-a violat timp de două 
zile. Ce altceva ai mai vrea să știi? 

Ethan clătină din cap, ca și cum asta era o mare neînțelegere. 

— Am vrut numai să te scot la o cafea. 

— Ei bine, poţi să ștergi asta de pe lista ta acum, îi spuse ea, 
terminând ceașca dintr-o înghiţitură. 

Lichidul fierbinte o arse în piept; puse cu zgomot ceașca 
înapoi pe masă și dădu să se ridice. 

— Ne mai vedem. 

— Nu. 

Ca fulgerul, băiatul se întinse și își înfășură strâns degetele în 
jurul încheieturii. Durerea era aproape de nesuportat, junghiuri 
ascuţite urcând de-a lungul braţului ei. Lena rămase în picioare, 
afișând o expresie neutră, deși durerea îi întorcea stomacul pe 
dos. 

— Te rog, zise el, fără să slăbească strânsoarea. Mai stai un 
minut. 

— De ce? întrebă ea, încercând să păstreze un ton egal. 

Dacă îi strângea mâna doar puţin mai tare, oasele probabil că 
aveau să se fisureze. 

— Nu vreau să crezi că sunt genul ăla de tip. 

— Ce fel de tip ești tu? întrebă ea, îngăduindu-și să se uite în 
jos, la mâna lui. 

Ethan mai așteptă câteva clipe înainte să îi dea drumul. Lena 
nu își putu abtine un mic oftat de ușurare, care îi ieși printre 
buze. Își lăsă mâna moale pe lângă corp, fără să verifice care 
erau consecințele strânsorii. Încheietura îi pulsă în timp ce 

sângele începea să circule din nou normal, dar nu îi dădu 
satisfacția de a se uita în jos. 

Lena repetă: 

— Ce fel de tip ești? 

Zâmbetul lui era departe de a fi reconfortant. 

— Genul de tip căruia îi place să stea de vorbă cu fete 
drăgute. 

Lena izbucni într-un râs zgomotos, uitându-se prin cafeneaua 
care începuse să se golească de câteva minute. Bărbatul din 
spatele tejghelei îi urmărise, dar, când Lena îi prinse privirea, se 
întoarse la aparatul de făcut cafea pe care îl tot curăța. 

— Haide, zise Ethan. Stai jos. 

Lena se uită la el. 

— Îmi pare rău că te-am rănit. 

— Ce te face să crezi că m-ai rănit? întrebă ea, deși 
încheietura îi mai pulsa încă de durere. 

Dădu să-și îndoaie mâna, dar durerea o opri. Avea să i-o 
plătească pentru asta. Nu se putea ca puștiul ăsta să scape așa 
după ce o rănise. 

— Nu vreau să fii supărată pe mine, zise el. 

— Nici măcar nu te cunosc. Și, în caz că n-ai observat, am 
niște probleme de rezolvat, așa că mulțumesc pentru cafea, 
dar... 

— L-am cunoscut pe Andy. 

Gândul îi sări din nou la Jeffrey și la ceea ce spusese despre 
Lena că fusese în apartamentul lui Andy. Încercă să citească 
expresia de pe faţa lui Ethan, să vadă dacă minţea, dar nu reuși. 
Amenințarea lui Jeffrey o copleși din nou. 

— Ce știi despre Andy? îl întrebă ea. 

— Stai jos, zise el, mai mult ca o comandă decât ca o 
invitaţie. 

— Te aud foarte bine și de aici. 

— N-o să discut cu tine în timp ce tu stai în picioare, zise el, 
lăsându-se pe spate în scaun și așteptând. 

Lena rămase nemișcată, evaluând opţiunile. Ethan era 
student. Avea probabil mult mai mult acces la bârfă decât ea. 
Dacă ar fi putut obţine câteva informaţii despre Andy, poate că 
Jeffrey avea să se gândească mai bine la acuzaţiile astea 
nebunești. Lena zâmbi la gândul că i-ar putea da lui Jeffrey 

indicii care să rezolve cazul. Îi spusese foarte clar că nu mai era 
poliţist. Avea să-l facă să regrete că o lăsase să plece. 

— De ce zâmbești? întrebă Ethan. 

— Nu are nicio legătură cu tine, zise Lena, întorcând scaunul. 
Se așeză și își puse mâinile pe spătar, deși presiunea o făcu să- 
și simtă încheietura arzând din interior spre exterior. Și totuși 
ceva o fascina la această încercare de a-și controla intensitatea 
propriei dureri. O făcea să se simtă puternică. Işi legănă mâna, 
ignorând durerea. Spune-mi ce știi despre Andy. 

Păru că se gândește ce ar putea să-i spună, dar în cele din 
urmă recunoscu: 

— Nu prea multe. 

— Îmi irosești timpul. 

Dădu să se ridice, dar Ethan întinse mâna să o oprească. De 
data aceasta nu o atinse, dar amintirea strângerii fu suficientă 
ca să o țină pe Lena pe scaun. 

— Ce? 

— Știu pe cineva care-i era apropiat. Un prieten apropiat. 

— Cine? 

— Mergi la petreceri? 

Lena recunoscu eufemismul pentru consumul de droguri. 

— Dar tu? lei Ecstasy sau ceva? 

— Nu, zise el, părând dezamăgit. Dar tu? 

— Ce-ţi imaginezi? zise ea tăios. Dar Andy? 

Ethan se zgâi la ea câteva momente, de parcă ar fi încercat 
să își dea seama de ceva anume. 

— Mda. 

— Tu de unde știi, dacă nu iei? 

— Mama lui lucrează la clinică. E un fel de bârfă bună faptul 
că nu și-a putut ajuta propriul copil. 

Lena simţi nevoia să îi ia apărarea lui Jill Rosen, deși și ea 
gândise același lucru despre doctor. 

— Nu poţi să faci mare lucru pentru oameni. Poate Andy n-a 
vrut să se oprească. Poate n-a fost suficient de puternic să 
renunţe. 

Ethan păru curios. 

— Așa crezi? 

— Nu știu, răspunse ea, dar o parte a ei înțelegea acum 
nevoia de a consuma droguri, lucru pe care nu îl putea face 

înainte de viol. Uneori oamenii nu vor decât să scape. Să nu se 
mai gândească la unele lucruri. 

— E ceva temporar. 

— Se pare că știi despre ce e vorba. 

Se uită la braţele lui, care erau acoperite în continuare de 
mânecile tricoului, chiar dacă în încăpere era cald. Dintr-odată 
și-l aminti la ședința de săptămâna trecută. Și atunci purtase un 
tricou cu mâneci lungi. Poate că avea semne pe mâini. Unchiul 
Lenei, Hank, avea cicatrice urâte de la injectarea cu droguri, dar 
părea aproape mândru de ele, de parcă faptul că renunţase îl 
făcea un fel de erou, iar semnele de la ace erau cicatrice de 
luptă dintr-un război nobil. 

Ethan o văzu privindu-i brațele acoperite. Trase și mai jos 
mânecile, către încheieturi. 

— Să zicem c-am intrat în niște belele și să lăsăm lucrurile 
așa. 

— Bine. 

Lena se uită cu atenţie la Ethan și se întrebă dacă i-ar fi putut 
furniza ceva cu adevărat util. Se rugă la Dumnezeu să-i poată 
obţine cazierul - și era convinsă că Ethan avea unul - și să îl 
folosească drept pârghie pentru a afla ceea ce voia să știe. 

— De când ești la Grant Tech? 

— Cam de un an, zise el. M-am transferat de la UGAE. 

— De ce? 

— Nu-mi plăcea atmosfera. 

Ethan ridică din umeri, și gestul fu foarte grăitor pentru Lena. 
În postura lui era ceva defensiv, chiar dacă spusele îi erau 
perfect logice. Poate că fusese dat afară. 

— Am vrut să vin la un colegiu mai mic. Acum UGA e o junglă. 
Crimă, violenţă... violuri. Nu e genul de loc unde mi-ar plăcea să 
fiu. 

— Și Grant este? 

— Îmi plac lucrurile mai lente, zise el, jucându-se din nou cu 
pliculeţul de ceai. Nu-mi plăcea omul în care mă transformase 
campusul. Pentru mine locul ăla a fost prea mult. 

Lena înțelese, dar nu îi spuse asta. Unul dintre motivul pentru 
care plecase din poliție - altul decât ultimatumul lui Jeffrey - 
fusese nevoia de a mai alunga stresul din viaţa ei. Niciodată nu 
anticipase că lucrul cu Chuck avea să fie și mai stresant, din 

multe puncte de vedere. Ar fi putut găsi o cale să scape de 
Jeffrey și să își păstreze slujba. Jeffrey nu ceruse niciodată o 
dovadă că mergea la psihiatru. Lena ar fi putut minţi și totul ar fi 
fost în regulă, nu și-ar fi distrus viaţa. La naiba, sfârșise prin a și- 
o distruge oricum! Cu mai puţin de o oră în urmă, Jeffrey păruse 
gata să-i pună cătușele. 

Lena încercă să se gândească la ce anume ar putea să o lege 
de Andy Rosen. Trebuie să fi fost o greșeală. Poate atinsese 
ceva în biroul lui Jill Rosen, iar lucrul acela ajunsese în camera 
lui Andy. Era singura explicaţie. Cât despre lenjeria intimă, avea 
să iasă totul la iveală destul de curând. Ce îl făcea pe Jeffrey să 
creadă că era a ei? Lena ar fi trebuit să discute cu el în loc să îl 
calce pe nervi. Ar fi trebuit să îi spună lui Ethan să își vadă 
dracului de treaba lui. El fusese cel care înrăutăţise lucrurile cu 
Jeffrey, nu Lena. Speră din tot sufletul că Jeffrey știa asta. Lena 
văzuse cum se comporta Jeffrey când se întorcea împotriva 
cuiva. Ar fi putut să îi facă necazuri serioase, nu numai în oraș, 
dar și la colegiu. Și-ar fi putut pierde slujba, ar fi putut rămâne 
fără locuinţă și fără bani de mâncare. Putea ajunge pe drumuri. 

— Lena? zise Ethan, văzând-o cufundată în gânduri. 

— Cine e prietenul ăsta apropiat al lui Andy? 

Ethan luă disperarea din vocea ei drept autoritate. 

— Vorbești ca un poliţist. 

— Eu sunt poliţist, răspunse ea automat. 

Ethan zâmbi deloc amuzat, de parcă Lena ar fi recunoscut 
ceva ce pe el îl întrista. 

— Ethan? zise ea, încercând să nu arate cât era de panicată. 

— Îmi place cum îmi rostești numele, îi spuse el, ca pe o 
glumă. Așa, ușor enervată. 

Ea îi aruncă o privire usturătoare. 

— Cu cine umbla Andy? 

Ethan începu să se gândească, și era clar că îi plăcea să ţină 
informaţiile pentru el, să o facă să aștepte. Ethan avea pe față 
aceeași expresie ca atunci când strânsese cu putere încheietura 
Lenei. 

— Ascultă, nu-ţi bate joc, îi spuse ea. Am de-a face cu prea 
multe rahaturi acum, ca să mă mai ţină în șah și un puști 
nătărău. Încercă să se abţină, știind că Ethan era cea mai bună 
șansă a ei ca să adune informaţii despre Andy Rosen. Ai ceva 
să-mi spui sau nu? 

Gura lui era strânsă într-o linie subţire, dar nu scoase niciun 
sunet. 

— Bine, zise ea, pregătindu-se să plece, dar sperând ca Ethan 
să nu-și dea seama că se prefăcea. 

— O să fie o petrecere mai la noapte, se înduplecă el. Vor fi 
acolo și unii prieteni de-ai lui Andy. Inclusiv tipul ăsta la care mă 
gândesc eu. Era prieten destul de bun cu Andy. 

— Unde e petrecerea? 

Ethan îi aruncă o privire superioară. 

— Îţi imaginezi că poţi să intri acolo și să-ncepi să pui 
întrebări? 

— Ce crezi că poţi să obţii de la mine? întrebă Lena, știind că 
întotdeauna era ceva la mijloc. Ce vrei? 

Ethan ridică din umeri, dar femeia îi putu citi răspunsul în 
priviri. Era în mod clar atras de ea, dar îi plăcea să ţină lucrurile 
sub control. Lena putea juca acest joc. Era mult mai pricepută la 
el decât un puști de douăzeci și trei de ani. 

— Spune-mi unde se ţine petrecerea, zise ea, aplecându-se 
peste spătarul scaunului. 

— Am pornit pe un picior greșit, zise el. Îmi pare rău pentru 
încheietura ta. 

Lena aruncă o privire către mână, pe care începeau să se 
formeze vânătăi negre acolo unde degetele lui apăsaseră mult 
prea tare. 

— Nu-i nimic, zise ea. 

— Pari speriată de mine. 

Lena îl privi cu scepticism. 

— De ce mi-ar fi teamă de tine? 

— Pentru că te-am rănit, zise el, indicând din nou încheietura. 
Haide, n-am vrut. Îmi pare rău. 

— Crezi că, după ce mi s-a întâmplat anul trecut, mi-e teamă 
acum de un băieţel care încearcă să mă strângă de mână? Lena 
izbucni într-un râs ironic. Nu mi-e teamă de tine, pămpălăule! 

Ethan scoase la iveală un alt Jekyll și Hyde, maxilarul lui 
arătând precum cupa unui buldozer. 

— Ce e? zise Lena, întrebându-se cât de mult putea întinde 
coarda cu el. 

Dacă încerca să o prindă din nou de încheietură, avea să-i dea 
o mamă de bătaie și să-l lase plin de sânge la podea. 

— Ți-am rănit măruntele-ţi sentimente? îl maimuţări Lena. 
Micul Ethie o să plângă? 

Vocea lui era calmă și controlată: 

— Locuiești în căminul facultăţii. 

— Asta e o amenințare? întrebă Lena, râzând. Mare scofală, 
știi unde locuiesc. 

— O să fiu acolo în seara asta la opt. 

— Nu mai spune! 

— Vin să te iau la opt, zise Ethan ridicându-se. Mergem la un 
film, apoi la petrecere. 

— Aha, zise ea, așteptând să vadă care era poanta. Nu prea 
cred. 

— Eu zic că trebuie să vorbești cu prietenul lui Andy și să 
încerci să scapi de poliţist. 

— Chiar așa? zise ea, deși știa că era adevărat. Și de ce, mă 
rog? 

— Poliţiștii sunt precum câinii. Trebuie să fii atent în preajma 
lor. Niciodată nu poți ști care e turbat. 

— Ce metaforă, zise Lena. Dar pot să am singură grijă de 
mine. 

— De fapt, e o comparaţie, replică Ethan, aruncându-și geanta 
de sală pe umeri. Să porţi părul prins la spate. 

— Nu prea cred, se opuse Lena. 

— Să-l porți prins în coadă, repetă el. Ne vedem la opt. 


Capitolul 7 


Sara stătea în holul principal al spitalului Grady, privind fluxul 
constant de oameni care intrau și ieșeau pe ușa din faţă. 
Spitalul fusese construit cu mai bine de o sută de ani în urmă, 
dar se tot extinsese de-a lungul anilor. Ceea ce începuse ca o 
clădire mică, menită să servească populaţia nevoiașă a orașului, 
cu numai câteva camere, avea acum aproape o mie de paturi și 
pregătea peste douăzeci și cinci la sută din doctorii din Georgia. 

De pe vremea când Sara lucra aici, câteva secţii noi fuseseră 
construite pe lângă clădirea principală, dar nu se făcuseră prea 
multe pentru îmbinarea vechiului cu noul. Holul cel nou era 
imens, aproape ca intrarea într-un mall. Se vedeau marmură și 
sticlă peste tot, dar cele mai multe dintre holurile care se 

desprindeau din el erau acoperite cu gresie verde avocado sau 
cu podele crăpate și galbene, din anii 1940-1950. Trecerea din 
holul mare într-unul mic era o întoarcere prin timp. Sara 
presupuse că autorităţile spitalului rămăseseră fără bani și nu 
mai apucaseră să renoveze întreaga clădire. 

In hol nu se aflau bănci, probabil ca să descurajeze vagabonzii 
să se instaleze acolo, dar Sara fusese norocoasă să pună mâna 
pe un scaun de plastic, pe care cineva îl lăsase lângă ușă. De 
unde stătea ea, putea vedea oamenii venind și plecând prin 
ușile mari de sticlă, începându-și sau sfârșindu-și ziua. Deși 
priveliștea dădea direct într-una dintre parcările Universităţii de 
Stat Georgia, cerul era vizibil, nori întunecaţi strecurându-se pe 
deasupra acoperișurilor ca o pisică pe un gard. Oameni stăteau 
pe scările din faţă, fumând sau discutând cu prietenii, așteptând 
să intre în tură sau să vină autobuzul care îi ducea acasă. 

Sara se uită la ceas, întrebându-se unde era Jeffrey. li spusese 
să îl aștepte acolo la ora patru, și era deja trecut de cinci. 
Presupuse că fusese prins în trafic - ora de vârf pe arterele 
orașului începea pe la două jumătate și dura până pe la opt -, 
dar Sara încă se mai temea că n-avea să apară deloc. Jeffrey era 
maestru în a aprecia greșit timpul necesar pentru a face ceva. 
Sara strângea în mână telefonul mobil al mamei ei, gândindu-se 
să îi dea un telefon lui Jeffrey, când sună telefonul. 

Sara răspunse, spunând direct: 

— Cât de mult o să întârzii? 

— Să întârzii? zise Hare. Mi-ai spus că iei pilule. 

Sara închise ochii, gândindu-se că ultimul lucru de care avea 
nevoie era o discuţie cu prostănacul de văru-său. Il iubea la 
nebunie, dar Hare avea o incapacitate patologică de a lua 
lucrurile în serios. 

— Ai vorbit cu mama? întrebă ea. 

— Mda, zise el, dar nu mai adăugă nimic. 

— Cum merg lucrurile la clinică? 

— Plânsul ăsta continuu, gemu el. Nu știu cum poţi să suporţi. 

— Durează o vreme până te obișnuiești, îi spuse Sara, 
compătimindu-l. 

Incă se mai întrista când își amintea cum un băiat de șase ani 
fugise de ea, în parcare la Piggy Wiggly, pentru că o 
recunoscuse drept femeia care făcea injecții. 


— Și gemetele, reluă Hare. Toţi se plâng. Continuă apoi, într- 
un falset intenţionat: Pune fișele la locul lor! Nu mai mâzgăli 
carnețelele de reţete! Bagă-ţi cămașa în pantaloni! Mama ta știe 
de tatuajul ăsta? Dumnezeule mare, Nelly Morgan e o femeie 
dură! 

Sara se trezi că zâmbește, auzindu-l cum vorbea despre 
directorul clinicii. Nelly răspundea de clinică de ani de zile, încă 
de pe vremea când Sara și Hare fuseseră rezidenți acolo. 

— Oricuuuuuum, zise Hare, lungind cuvântul, am auzit că te 
întorci în seara asta. 

— Mda, răspunse Sara, întrebându-se unde avea să ducă asta. 
Se decise să-i ușureze treaba. Știu că ar trebui să fii în vacanţă. 
Pot să lucrez mâine, dacă vrei să-ţi iei liber. 

— Oh, Morcoveaţă, nu fi prostuţă. Prefer să-mi rămâi datoare 
pentru asta. 

— Păi sunt, zise ea, oprindu-se la timp cu mulțumirile, dar nu 
pentru că nu era recunoscătoare, ci pentru că Hare ar fi găsit o 
modalitate să facă și din asta o glumă. 

— Cred că te ocupi de Greg Louganis în seara asta, nu? zise 
el. 

Sara trebui să analizeze întrebarea câteva clipe până să o 
înţeleagă. Greg Louganis era un scufundător care câștigase 
medalia de aur la Olimpiadă. 

— Da. Îl cunoșteai pe Andy Rosen? îl întrebă ea, știind că Hare 
lucra la Secţia de urgenţe de la Grant. 

— M-am gândit eu c-o să pui lucrurile cap la cap. A venit în 
jurul Anului Nou cu braţul spintecat ca o banană. 

Lucrând la Urgenţe, Hare știa câte un argou pentru fiecare 
stare în care ajungeau oamenii. 

— Și? 

— Și cam atât. Artera radială și-a revenit ca un elastic. 

Sara se gândise la asta. Să îţi spinteci braţul în sus nu era cel 
mai deștept mod de a te sinucide. Dacă artera radială era 
tăiată, tindea să se închidă singură, destul de repede. Existau 
modalităţi mai simple să sângerezi mortal. 

— Crezi c-a fost o tentativă serioasă? întrebă ea. 

— O tentativă serioasă să atragă atenţia, răspunse Hare. 
Mami și tati și-au ieșit din minţi. Băiatul nostru de aur s-a lăfăit 
în razele iubirii lor, făcând pe soldăţelul viteaz. 

— Ai cerut un consult psihiatric? 

— Maică-sa e o sonată de psihologă. A zis c-o să aibă singură 
grijă de el. 

— A fost nepoliticoasă? 

— Sigur că nu! replică el. A fost foarte politicoasă. Dar mă 
gândeam să fac eu totul să pară un pic mai dramatic. 

— A fost dramatic? 

— Oh, a fost pentru părinţi. Dar, dacă mă-ntrebi pe mine, 
îngerașul lor era cât se poate de calm. 

— Crezi c-a făcut-o ca să atragă atenţia? 

— Cred c-a făcut-o ca să obţină o mașină! Scoase un sunet de 
parcă ar fi pocnit din degete. Și, ca să vezi, o săptămână mai 
târziu, eram cu câinele la plimbare, și trece și Andy cu un 
Mustang nou și strălucitor. 

Sara își duse mâinile la ochi, silindu-și creierul să gândească. 

— Ai fost surprins când ai auzit că s-a sinucis? 

— Foarte, spuse Hare. Băiatul era prea egocentric ca să se 
sinucidă. Işi drese vocea. |ţi dai seama că rămâne entre nous. 
Asta e franțuzescul pentru... 

— Știu ce înseamnă, îl întrerupse Sara, nedorind să audă ce 
definiţie inventa Hare. Dă-mi de știre dacă îţi mai vine ceva în 
minte. 

— Bine, zise el, părând dezamăgit. 

— Mai e ceva? 

Hare inspiră pe gură, scoțând un fel de bolborosit. 

— In legătură cu asigurarea ta de malpraxis... 

li lăsă Sarei suficient timp cât să o aducă în pragul unui mic 
atac de cord. Ştia că o întărâta, dar, ca în cazul oricărui alt 
doctor din America, primele asigurării de malpraxis erau mai 
mari decât datoria naţională. 

— Da? zise ea în cele din urmă. 

— Mă acoperă și pe mine? întrebă Hare. Pentru că, dacă mai 
pretind ceva la a mea, o să-mi ceară înapoi setul gratuit de 
cuțite pentru friptură. 

Sara aruncă o privire către ușile principale. Spre surprinderea 
ei, Mason James se îndrepta către ea, ţinând de mână un băieţel 
de doi sau trei ani. 

— Trebuie să închid, îi spuse lui Hare. 

— Ca-ntotdeauna. 

— Hare, îi spuse Sara, pe măsură ce Mason se apropia. 

Pentru prima dată, observă că avea un șchiopătat pronunţat. 

— Daaaa? răspunse Hare. 

— Ascultă, zise Sara, știind că avea să regrete ceea ce urma 
să spună, mulțumesc mult că-mi ţii locul. 

— Mereu ţi l-am ţinut, zise el, chicotind în timp ce închise. 

Mason o salută, cu un zâmbet cald pe față. 

— Sper că nu întrerup. 

— Era Hare, zise ea închizând telefonul. Vărul meu. 

Dădu să se ridice, dar Mason îi făcu semn să rămână așezată. 

— Știu că ești obosită, zise el, legănând mânuţa băiețelului. El 
este Ned. 

Sara îi zâmbi copilului, gândindu-se că semăna foarte mult cu 
tatăl lui. 

— Câţi ani ai, Ned? 

Ned ridică două degețele, iar Mason se aplecă să mai ridice 
încă unul. 

— Trei, zise Sara. Eşti un băiat mare la trei ani. 

— E un băiat foarte somnoros, replică Mason, ciufulindu-i 
părul. Ce mai face sora ta? 

— Mai bine, îi răspunse ea, temându-se pentru câteva 
secunde că avea să izbucnească în plâns. 

Exceptând cele câteva cuvinte pe care i le spusese Sarei, 
Tessa nu mai vorbise cu nimeni. Petrecuse cea mai mare parte a 
timpului uitându-se, cu chipul lipsit de expresie, la zidul alb. 

— Are încă dureri, dar recuperarea ei decurge bine, spuse ea. 

— Asta e minunat. 

Ned se apropie de Sara cu braţele deschise. Copiii erau 
adesea atrași de Sara, fapt care îi convenea de minune, dat fiind 
că de cele mai multe ori îi consulta și îi înțepa. Își băgă telefonul 
mobil în buzunar și îl ridică în braţe. 

— Recunoaște o femeie frumoasă când vede una, comentă 
Mason. 

Sara zâmbi, ignorând complimentul, în timp ce îl ridică pe Ned 
în poală. 

— De când șchiopătezi? 

— M-a mușcat un copil, îi spuse el, râzând la reacţia ei. 
Doctori Fără Frontiere. 

— Uau! exclamă Sara impresionată. 

— Vaccinam copii în Angola, dacă-ţi vine să crezi. Fetița asta 
a luat o halcă din piciorul meu. 

Ingenunche în faţa ei ca să-i încheie pantoful lui Ned. 


— Două zile mai târziu, se întrebau dacă să-mi taie sau nu 
piciorul, ca să oprească infecția, zise el, privind-o visător. 
Întotdeauna m-am gândit c-o să ajungi să faci așa ceva. 

— Să-ţi tai piciorul? întrebă ea, deși înţelesese foarte bine ce 
voise să zică. Zonele rurale sunt deficitare în doctori. Pacienţii 
mei depind de mine. 

— Sunt norocoși că te au. 

— Mulţumesc, zise ea. 

Era genul de compliment pe care Sara îl primea cu plăcere. 

— Nu-mi vine să cred că ești medic examinator. 

— Tata a încetat să-mi mai spună Quincy? după anul trei. 

Mason clătină din cap, râzând. 

— Pot să-mi imaginez. 

Ned se cam fâţăia în poala Sarei, așa că ea începu să îl legene 
pe genunchi. A 

— Îmi place știința. Îmi place provocarea. 

Mason se uită de-a lungul holului. 

— Ai putea fi provocată aici. Făcu o pauză de câteva secunde. 
Ești un medic strălucit, Sara. Ar trebui să te faci chirurg. 

Sara râse stânjenită. 

— Vorbești de parcă mi-aș irosi talentele. 

— Nu asta vreau să spun, zise el. Spun doar că e păcat că te- 
ai mutat înapoi acolo. Indiferent de motive, adăugă el după un 
moment de gândire. 

Îi luă mâna într-a ei și o strânse cu blândete. 

Sara răspunse la strânsoare și întrebă: 

— Ce mai face soţia ta? 

Mason râse, dar nu îi dădu drumul mâinii. 

— Se bucură că are întreaga casă numai pentru ea, acum că 
locuiesc la Holiday Inn. 

— Sunteţi despărțiți? 

— De șase luni. Faptul că lucrez alături de ea e ușor neplăcut. 

Sara era conștientă de prezenţa lui Ned, în poala ei. Copiii 
înțelegeau mult mai multe decât credeau adulții. 

— Pare să fie definitiv? 

Mason zâmbi din nou, dar de data aceasta cam forțat. 

— Mă tem că da. Zi-mi despre tine, spuse el, pe același ton 
visător. 


? Personaj principal din serialul american cu același nume, doctor preocupat în special 
de lămurirea deceselor suspecte. (n.red.). 

Mason încercase să se vadă cu Sara după ce plecase de la 
Grady, dar lucrurile nu merseseră. Ea dorise să uite de tot ce o 
lega de Atlanta, ca să își facă viaţa mai ușoară în Grant. Dacă ar 
fi continuat să se vadă cu Mason, lucrul acesta ar fi fost 
imposibil. 

Încercă să se gândească la o modalitate de a-i răspunde, dar 
relația ei cu Jeffrey era atât de greu de definit, încât i-ar fi fost 
greu să o descrie. Se uită către uși, simţindu-l pe Jeffrey înainte 
să îl vadă. Sara se ridică în picioare, folosindu-se de ambele 
mâini ca să îl ţină pe Ned în brațe. 

Jeffrey nu zâmbea când ajunse la ei. Arăta extenuat, după 
cum se și simţea, iar Sarei i se păru că vede și mai multe fire 
cărunte în jurul tâmplelor. 

— Bună, zise Mason, întinzându-i mâna lui Jeffrey. 

Jeffrey o strânse, aruncându-i Sarei o privire piezișă. 

— Jeffrey, zise Sara, lăsându-l jos pe Ned, el este Mason 
James, un coleg de-al meu de pe vremea când lucram aici. Fără 
să gândească, îi spuse apoi lui Mason: El este Jeffrey Tolliver, 
soțul meu. 

Mason păru la fel de șocat ca Jeffrey, dar niciunul nu comentă. 

— Îmi pare bine să te cunosc, zise Jeffrey, fără să se 
deranjeze să lămurească lucrurile. 

Avea un rânjet așa de satisfăcut pe faţă, încât Sara se simţi 
tentată să o facă ea. 

— El cine este? întrebă Jeffrey, arătând înspre copil. 

— Ned, îi spuse Sara, uimită când văzu că Jeffrey se întinde și 
mângâie copilul sub bărbie. 

— Bună, Ned, zise Jeffrey, aplecându-se ca să se uite mai bine 
la el. 

Sara fu surprinsă de cât de deschis era Jeffrey față de copil. 
La începutul relaţiei lor, discutaseră despre faptul că Sara nu 
putea avea copii, și adesea se întreba dacă nu cumva Jeffrey se 
înfrâna special în jurul copiilor, ca să nu o facă pe ea să sufere. 
Acum cu siguranţă nu se înfrâna, în timp ce se strâmba la Ned 
ca să îl facă să râdă. 

— Ei bine, zise Mason, întinzându-se după Ned, ar fi mai bine 
să-l duc acasă înainte să se transforme într-un dovleac. 

— A fost o plăcere să te întâlnesc, zise Sara. 

Urmă o tăcere lungă și stânjenitoare, și Sara se uită de la un 
bărbat la celălalt. Gusturile ei se schimbaseră considerabil de pe 

vremea când se întâlnea cu Mason, care avea părul blond- 
deschis și un trup bine lucrat. Jeffrey avea corpul suplu al unui 
alergător și un o expresie întunecată, care îl făcea sexy într-un 
mod periculos. 

— Ce voiam să-ţi spun, zise Mason căutând prin buzunar, e că 
am o cheie de la biroul meu. Este 1242, în aripa de sud. 

Scoase cheia și i-o oferi Sarei. 

— Mă gândeam că tu și familia ta v-aţi putea odihni acolo. 
Știu că e greu de găsit un loc mai retras în spitalul ăsta. 

— Oh, zise Sara, fără să ia cheia. Nu-mi permit să te deranjez. 

Jeffrey deveni evident mai încordat. 

— Nu e niciun deranj. Crede-mă. 

Îi puse cheia în mână, degetele lui rămânând în palma Sarei 
mai mult decât era necesar. 

— Biroul meu principal e la Emory. Aici păstrez un birou și o 
canapea pentru când am de făcut acte. 

— Mulţumesc, zise Sara, pentru că nu avea ce altceva să mai 
facă. 

Băgă cheia în buzunar, în timp ce Mason întinse mâna către 
Jeffrey. 

— Îmi pare bine că te-am cunoscut, Jeffrey. 

Jeffrey îi strânse mâna, relaxându-se cât de cât. Așteptă 
răbdător, în timp ce Sara și Mason își luară rămas-bun, dar 
urmări cu ochii fiecare mișcare. 

— Drăguţ tip, zise el, după ce, în cele din urmă, Mason plecă, 
dar pe un ton cât se poate de dușmănos. 

— Da, încuviință Sara, mergând către ușile din față. 

Simţea că se apropia o ceartă, și nu voia să discute în holul 
spitalului. 

— Mason. 

Spuse numele de parcă i-ar fi adus un gust neplăcut în gură. 

— Tipul cu care te vedeai când lucrai aici? 

— Da, răspunse ea, deschizând ușa pentru un cuplu în vârstă 
care intra în spital. A trecut mult timp de atunci. 

— Mda, zise Jeffrey, vârându-și mâinile în buzunare. Pare un 
tip de treabă. 

— Este, încuviinţă Sara. Ai mașina în parcare? 

Jeffrey dădu aprobator din cap. 

— Și arată și bine. 

— Da, zise Sara, ieșind pe ușă. 


— Te-ai culcat cu el? 

Sara fu prea șocată ca să răspundă. Traversă strada către 
parcare, dorindu-și ca el să înceteze. 

Jeffrey o luă la fugă ca să o prindă din urmă. 

— Pentru că nu-mi amintesc să-mi fi dat vreun nume când am 
făcut schimb de liste. 

Sara râse, neîncrezătoare. 

— Pentru că nu-ţi puteai aminti jumătate din a ta, 
Șmecherule. 

Se uită urât la ea. 

— Nu-i deloc amuzant. 

— Oh, pentru numele lui Dumnezeu, gemu ea, neputând să 
creadă că el chiar vorbea serios. Înainte să ne căsătorim, ţi-ai 
făcut de cap destul de mult. 

Mai mulţi oameni se învârteau în jurul scării de la intrare în 
parcare, și Jeffrey își croi drum printre ei, fără să spună niciun 
cuvânt. Deschise ușa, fără să se deranjeze să vadă dacă Sara o 
prinsese înainte să se închidă. 

— E căsătorit, zise ea, vocea ei răsunând în interiorul de 
beton al casei scărilor. 

— Și eu eram, sublinie el, însă pentru Sara asta nu era ceva în 
favoarea lui. 

Jeffrey se opri la primul nivel și o aşteptă să îl prindă din 
urmă. 

— Nu știu ce să zic, Sara, bat atâta drum ca să te văd cum îl 
ţii de mână pe alt tip, cu copilul lui în brațe. 

— Ești gelos? 

Sara abia reuși să pună întrebarea printre hohotele de râs. 
Niciodată Jeffrey nu fusese gelos pe cineva, în cea mai mare 
parte pentru că era prea egoist ca să ia în consideraţie ideea că 
o femeie pe care e/o dorea ar fi putut dori pe altcineva. 

— Ai vrea să-mi explici asta? îi ceru el. 

— Sincer, nu, îi spuse ea, gândindu-se că el avea să-i spună 
din clipă-n clipă că voise doar să o necăjească. 

Jeffrey continuă să urce scările. 

— Dacă așa vrei să stea lucrurile... 

Sara urcă după el. 

— Nu-ţi datorez nicio explicaţie, pentru nimic. 

— Ştii ceva? zise el, continuând să urce. Să te ia naiba! 

Sara simţi cum o cuprindea furia. 

— Ești atât de absurd, încât îmi pierd timpul discutând cu 
tine! 

Se întoarse și se uită la ea, arătând de parcă îl înșelase, iar el 
se simţea ridicol. Sara văzu că părea foarte rănit, fapt care o 
mai calmă. Continuă să urce spre el. 

— Jeff... 

Nu spuse nimic. 

— Suntem amândoi obosiţi, zise ea, oprindu-se cu o treaptă 
mai jos decât el. 

Jeffrey se întoarse și continuă să urce către etajul următor. 

— Eu sunt la tine acasă, curăţându-ţi bucătăria, iar tu ești 
aici... 

— Nu ţi-am cerut să-mi faci curat în bucătărie. 

Jeffrey se opri pe palier și își puse mâinile pe grilajul din faţa 
unuia dintre geamurile imense care dădeau spre stradă. Sara 
știa că fie își apăra principiile și petrecea drumul de patru ore 
înapoi la Grant într-o tăcere desăvârșită, fie făcea efortul să-i 
aline lui orgoliul rănit, astfel încât călătoria să fie suportabilă. 

Era pe punctul de a se da bătută, când Jeffrey inspiră adânc, 
ridicând din umeri. Expiră încet, și Sara putu să îl vadă cum se 
calmează. 

— Ce mai face Tessie? întrebă el. 

— Mai bine, îi spuse Sara, sprijinindu-se de grilajul scării. E 
ceva mai bine. 

— Și ai tăi? 

— Nu știu. 

Adevărul e că nici nu voia să se gândească la asta. Cathy 
părea ceva mai bine, dar tatăl său era atât de supărat, încât, de 
fiecare dată când Sara se uita la el, simţea că nu putea să 
respire din cauza vinii. 

Zgomotul unor pași anunţară prezenţă a cel puţin doi oameni 
undeva deasupra lor. Amândoi așteptară în timp ce două 
asistente coborâră scările. 

— Cu toţii suntem obosiţi și speriaţi, zise Sara, după ce 
asistentele trecură. 

Jeffrey se uita la intrarea principală a spitalului Grady, care se 
deschidea deasupra parcării ca Bat Cave". 

— Trebuie să le fie foarte greu să se afle aici, zise el. 


10 Reședința secretă a lui Batman, constând din mai multe peșteri amplasate 
dedesubtul casei sale. (n.red.). 

Sara alungă gândul acesta și urcă ultimele trepte până la 
palier. 

— Cum a mers treaba cu Brock? 

— Bine, cred. 

Umerii lui Jeffrey se relaxară și mai mult. 

— Brock e atât de ciudat. 

Sara porni să urce șirul următor de trepte. 

— Ar trebui să-l cunoști pe fratele lui. 

— Da, mi-a zis despre el. 

O prinse din urmă la următorul palier. 

— Roger mai e în oraș? 

— S-a mutat în New York. Cred că-i un fel de agent acum. 

Jeffrey ridică din umeri într-un mod exagerat, și Sara își dădu 
seama că făcea eforturi să treacă peste disputa de mai 
devreme. 

— Brock nu-i chiar atât de rău, îi spuse Sara, simțind nevoia 
să ia apărarea antreprenorului de pompe funebre. 

Dan fusese ironizat fără milă în copilărie, lucru pe care Sara 
nu îl suportase niciodată. La clinică vedea doi sau trei copii pe 
lună, care nu erau atât de bolnavi cât erau de obosiţi de ironia 
neîncetată de care aveau parte la școală. 

— Sunt curioasă să văd cum vor ieși analizele toxinelor, zise 
Jeffrey. Tatăl lui Rosen pare să creadă că era curat. Mama însă 
nu e sigură. 

Sara ridică o sprânceană. Părinţii erau de obicei printre ultimii 
care aflau că odraslele lor se drogau. 

— Maa, zise el, la fel de sceptic. Nu sunt sigur de Brian Keller. 

— Keller? întrebă Sara, traversând un alt palier și 
îndreptându-se către următoarele scări. 

— E tatăl. Fiul a luat numele mamei. 

Sara se opri ca să își tragă sufletul. 

— Unde dracu' ai parcat? 

— Ultimul nivel. Încă un etaj. 

Sara apucă balustrada și se târî în sus pe scări. 

— Ce nu-i în regulă cu tatăl? 

— Se întâmplă ceva cu el, zise Jeffrey. Azi-dimineaţă se purta 
de parc-ar fi vrut să îmi spună ceva, dar a tăcut când soţia a 
intrat în cameră. 

— O să îl interoghezi din nou? 

— Mâine. Frank o să mai facă niște cercetări. 

— Frank? întrebă Sara, surprinsă. De ce n-o pui pe Lena? Ar fi 
mult mai potrivită decât... 

Jeffrey o întrerupse: 

— Nu-i poliţist. 

Sara tăcu următorii câţiva pași, simțindu-se ușurată când 
Jeffrey deschise ușa de la capătul scărilor. Chiar și la ora aceea 
târzie, nivelul superior era înțesat de mașini de toate formele și 
modelele. Deasupra se adunau nori de furtună, și cerul devenise 
de un negru ameninţător. Luminile de siguranţă licăriră, în timp 
ce se apropiară de mașina nemarcată de poliţie a lui Jeffrey. 

Mai mulţi tineri stăteau în jurul unui Mercedes negru, cu 
braţele musculoase încrucișate la piept. Când Jeffrey trecu pe 
lângă ei, tinerii se uitară unii la alţii, dându-și seama că era 
poliţist. Sara simţi cum inima i-o ia la galop, așteptând ca Jeffrey 
să deblocheze portiera, inexplicabil de speriată că avea să se 
întâmple ceva oribil. 

După ce urcă în mașină, se simţi în siguranţă, relaxându-se în 
interiorul de pluș albastru. Îl privi pe Jeffrey cum ocolește 
mașina prin față ca să urce, cu ochii aţintiţi asupra grupului de 
bătăuși de lângă Mercedes. Sara știa că toate gesturile astea 
aveau un rost. Dacă băieţii credeau că Jeffrey se temea, ar fi 
făcut ceva să îl provoace. Dacă Jeffrey i-ar fi crezut vulnerabili, 
ar fi fost tentat să iște ceva. 

— Centura, îi reaminti Jeffrey, în timp ce închise portiera. 

Sara își puse centura de siguranţă. 

Rămase tăcută în timp ce străbătură parcarea. Ajunși în 
stradă, își sprijini capul cu mâna și privi orașul în trecere, 
gândindu-se cât de mult se schimbase de pe vremea când 
fusese ea aici. Clădirile erau mai înalte, iar mașinile păreau să 
meargă mult prea apropiate una de cealaltă. Sarei nu îi mai 
plăceau orașele mari. Voia să se întoarcă în orășelul ei, unde 
toată lumea cunoștea pe toată lumea - sau cel puţin așa 
credeau. 

— Îmi pare rău c-am întârziat, zise Jeffrey. 

— Nu-i nimic. 

— Ellen Schaffer, începu el. Martora de ieri. 

— A spus ceva? 

— Nu, zise Jeffrey și făcu o pauză de câteva clipe. S-a sinucis 
azi-dimineaţă. 

— Ce? exclamă Sara. De ce nu mi-ai zis? întrebă ea, înainte ca 
Jeffrey să mai poată spună ceva. 

— Îți zic acum. 

— Ar fi trebuit să mă suni. 

— Ce-ai fi putut face? 

— Să mă-ntorc în Grant. 

— Păi, exact asta facem. 

Sara încercă să își potolească enervarea. Nu îi plăcea să fie 
protejată astfel. 

— Cine a pronunţat decesul? 

— Hare. 

— Hare? zise Sara, simțind cum o parte din enervarea ei se 
proiectează acum înspre vărul ei, pentru că nu îi spusese la 
telefon. A găsit ceva? Ce-a spus? 

Jeffrey îşi duse degetul la bărbie și imită vocea lui Hare, care 
era cu câteva octave mai ridicată decât a lui. 

— Nu-mi spune, lipsește ceva. 

— Ce lipsește? 

— Capul. 

Sara scoase un geamăt. Ura rănile la cap. 

— Ești sigur că e sinucidere? 

— Asta trebuie să aflăm. Am găsit o neregulă în privinţa 
muniției. 

Sara ascultă cum Jeffrey îi relata ce se întâmplase în acea 
dimineaţă, de la discuţia cu părinţii lui Andy Rosen până la 
găsirea lui Ellen Schaffer. Îl opri când veni vorba despre săgeata 
pe care Matt o găsise trasată în noroi, în dreptul ferestrei lui 
Ellen Schaffer. 

— Asta am făcut eu, îi spuse. Ca să marchez poteca atunci 
când o căutam pe Tessa. 

— Știu, zise Jeffrey, fără să mai adauge altceva. 

— De-asta n-ai vrut să-mi spui? întrebă Sara. Nu-mi place că 
ascunzi informaţii de mine. Nu e decizia ta... 

— Vreau să fii atentă, Sara, zise el cu o vehemenţță bruscă. Nu 
vreau să te duci vreodată în campus singură. Nu vreau să te văd 
în preajma nici unei scene a crimei. M-ai înţeles? 

Sara nu îi răspunse, șocată. 

— Și n-o să stai singură acasă. 

— Stai un pic, începu Sara, nemaiputându-se abţine. 


144 


— Dorm pe canapea, dacă trebuie, o întrerupse el. Să știi că 
nu încerc să te fac să petreci noaptea cu mine. Doar că nu vreau 
să-mi fac griji pentru încă o persoană. 

— Crezi că trebuie să-ţi faci griji pentru mine? 

— Credeai că trebuie să-ţi faci griji pentru Tessa? 

— Nu-i același lucru. 

— Săgeata aia ar putea însemna ceva. Ar putea trimite la 
tine. 

— Oamenii fac mereu semne pe pământ cu pantoful. 

— Crezi că-i doar o coincidenţă? Capul lui Ellen Schaffer e 
spulberat... 

— Asta dacă nu și-a făcut-o singură. 

— Nu mă-ntrerupe, o preveni el, iar Sara ar fi râs dacă din 
cuvintele lui nu s-ar fi simţit grija pentru siguranţa ei. iți spun, n- 
am de gând să te las singură. 

— Nici măcar nu suntem siguri dacă este crimă, Jeffrey. 
Exceptând câteva lucruri care nu sunt la locul lor - iar astea ar 
putea fi explicate destul de ușor - s-ar putea demonstra că a 
fost sinucidere. 

— Deci Andy s-a sinucis, Tess a fost înjunghiată, fata de azi s- 
a sinucis, și toate astea nu au nicio legătură între ele? 

— Da, e posibil, răspunse Sara, deși știa că era foarte puţin 
probabil. 

— Mda, ei bine, multe lucruri sunt posibile, dar tu nu stai 
singură în noaptea asta. Clar? 

Sara nu scoase niciun sunet. 

— Nu știu ce altceva să fac, Sara. Nu pot să-mi fac griji pentru 
tine așa. Nu suport gândul c-ai putea fi în pericol. N-aș mai fi în 
stare de nimic. 

— Bine, zise ea, încercând să pară că înţelesese. 

Sara își dădu seama că de-abia așteptase să ajungă acasă și 
să doarmă singură, în patul ei. 

— Dacă nu există nicio legătură, poţi să-mi spui mai târziu c- 
am fost un nenorocit, îi spuse el. 

— Nu ești un nenorocit, zise Sara, pentru că știa că grija lui 
era reală. Spune-mi de ce-ai întârziat. Ai descoperit ceva? 

— M-am oprit la salonul de tatuaje când ieșeam din oraș și am 
stat de vorbă cu proprietarul. 

— Hal? 

Jeffrey îi aruncă o privire piezișă în timp ce se înscrise pe 
șoseaua interstatală. 

— Cum de îl cunoști pe Hal? 

— Mi-a fost pacient cu mult timp în urmă, zise Sara, înăbușind 
un căscat. Apoi, ca să îi demonstreze lui Jeffrey că nu știa chiar 
totul despre ea, adăugă: Acum câţiva ani eu și Tessa ne-am dus 
la el ca să ne facem tatuaje. 

— Tatuaje? întrebă Jeffrey, sceptic. Vă duceaţi să vă faceți 
tatuaj? 

Sara îi oferi ceea ce spera că era un zâmbet viclean. 

— Și de ce n-ai făcut-o? 

Sara se întoarse în scaun astfel încât să se poată uita la el. 

— O vreme nu ai voie să le uzi. lar a doua zi noi aveam de 
gând să mergem la plajă. 

— Și ce voiaţi să vă faceţi? 

— Oh, nu mai ţin minte, îi spuse ea, deși nu era adevărat. 

— Unde voiaţi să-l faceţi? 

Sara ridică din umeri. 

— Mda, zise el, încă neîncrezător. 

— Și ce-a spus Hal? întrebă Sara. 

Jeffrey îi sustinu privirea câteva clipe, înainte să răspundă. 

— Că nu face tatuaje copiilor sub douăzeci și unu de ani, 
decât dacă vorbește mai întâi cu părinţii lor. 

— Deșteaptă mișcare, zise Sara, gândindu-se că Hal proceda 
așa probabil pentru a opri valul de telefoane furioase de la 
părinţii care își trimiseseră copiii la școală ca să se educe, nu ca 
să își facă un tatuaj permanent. 

Sara își înăbuși încă un căscat. Mișcarea mașinii o făcea să-i 
fie somn. 

— Ar putea fi o legătură aici, zise Jeffrey, deși nu părea să 
aibă prea mari speranțe. Andy avea cercei. Schaffer avea un 
tatuaj. Ar fi putut să și le facă împreună. Există trei mii de 
saloane de tatuaj de aici și până în Savannah. 

— Ce-au spus părinţii lui? 

— A fost destul de greu să-i întreb direct. Păreau să nu știe 
nimic despre asta. 

— Nu e un lucru pentru care copiii ar cere de obicei 
permisiunea. 

— Presupun că nu. Dacă Andy Rosen ar mai fi în viaţă, ar fi 
suspectul numărul unu pentru Schaffer. Puștiul era clar obsedat 

de ea. Mă rog la Dumnezeu să nu vezi niciodată desenul ăla, 
zise Jeffrey, cu o expresie de dezgust. 

— Ești sigur că nu se cunoșteau? 

— Prietenii ei așa spun. După spusele tuturor celor din cămin, 
Schaffer era obișnuită ca tipii să se îndrăgostească nebunește 
de ea. Dragoste neîmpărtășită. Se întâmpla tot timpul, și ea nici 
măcar nu îi observa. Am vorbit cu profesorul de artă. Până și el 
a observat. Andy gravita în jurul lui Ellen, iar ea nici măcar nu 
știa cine era el. 

— Era o fată atrăgătoare. 

Sara nu își amintea prea multe din ce se întâmplase înainte ca 
Tessa să fie înjunghiată, dar Ellen Schaffer era suficient de 
frumoasă cât să facă o impresie puternică. 

— Ar putea fi un rival gelos, zise Jeffrey, deși nu părea prea 
convins. Poate vreun puști era îndrăgostit de Schaffer și s-a 
răzbunat pe Andy. 

Jeffrey tăcu, gândindu-se la această posibilitate. 

— Apoi, când Schaffer nu a alergat către următorul 
pretendent, a omorât-o și pe ea? 

— E posibil, zise Sara, întrebându-se ce legătură avea 
înjunghierea Tessei cu toate astea. 

— Poate Schaffer a văzut ceva, continuă Jeffrey. Poate a văzut 
ceva în pădure, pe cineva. 

— Sau poate cine stătea în pădure a crezut că a văzut ceva. 

— Crezi că Tessa își va mai aminti vreodată ce s-a întâmplat? 

— Amnezia e normală la genul ăla de lovitură la cap. Mă 
îndoiesc că-și va aminti cu adevărat vreodată, și, chiar dacă își 
amintește, nu va face față unui interogatoriu dur. 

Sara nu adăugă faptul că își dorea ca sora ei să nu își mai 
amintească niciodată. Amintirea faptului că Tessa își pierduse 
copilul era destul de grea pentru Sara. Nu își putea imagina cum 
ar fi pentru Tessa să trăiască tot restul vieţii cu acele 
evenimente permanent în minte. 

Sara aduse discuţia înapoi la Ellen Schaffer. 

— A văzut cineva ceva? 

— Toţi erau plecaţi. 

— Nimeni n-a stat acasă, bolnav? întrebă Sara, gândindu-se 
că cincizeci de fete de colegiu ducându-se la oră, ca niște fete 
conștiincioase, era un lucru destul de rar. 

— Am cercetat cu atenție tot căminul, îi spuse Jeffrey. Toată 
lumea a fost anchetată. 

— Care cămin? 

— Keyes. 

— Copiii deștepţi, zise Sara, știind că asta explica de ce 
fuseseră toţi la ore. Nimeni din campus n-a auzit împușcătura? 

— Unii au venit spunând c-au auzit ceva ce-a sunat ca un 
rateu de mașină. A folosit o pușcă de calibru doisprezece, zise 
Jeffrey, bătând darabana pe volan. 

— Dumnezeule mare! exclamă Sara, știind cum putea arăta 
rezultatul unei astfel de Împuşcături. 

Jeffrey se întinse către scaunul din spate și scoase un dosar 
din servietă. 

— Distanţă mică, zise el, scoțând o fotografie color din dosar. 
Probabil a ţinut ţeava în gură. Capul ei ar fi putut înăbuși sunetul 
ca un amortizor. 

Sara aprinse lumina ca să se uite la fotografie. Era mai rău 
decât își imaginase. 

— lisuse, murmură ea. 

Autopsia avea să fie dificilă. Aruncă o privire ceasului de la 
radio. Nu aveau să ajungă la Grant până la opt, dar totul 
depindea de trafic. Cele două autopsii urmau să ia cel puţin trei 
sau patru ore fiecare. Sara îi mulţumi în gând lui Hare că se 
oferise să îi ţină locul a doua zi. După cum arătau lucrurile, avea 
nevoie de întreaga zi ca să doarmă. 

— Sara? zise Jeffrey. 

— Scuză-mă, zise ea, luând dosarul. 

ÎI deschise, dar ochii i se încețoșară când văzu literele. Se 
concentră pe fotografii, trecând peste cea cu săgeata desenată 
în noroi, ca să le găsească pe cele de la locul crimei. 

— Cineva s-ar fi putut strecura pe fereastră, continuă Jeffrey. 
Sau poate era deja acolo, ascunzându-se în dulap, sau ceva de 
genul ăsta. Ellen se duce la baia de pe hol, se întoarce în 
cameră și - bum! Acolo e el, așteptând-o. 

— Ai găsit amprente? 

— Ar fi putut purta mănuși, zise Jeffrey, fără să îi răspundă la 
întrebare. 

— De obicei femeile nu se împușcă în faţă, zise Sara, uitându- 
se la o imagine mărită a biroului lui Ellen Schaffer. Un bărbat ar 
face mai degrabă asta. 

Sara considerase întotdeauna această statistică una 
discriminantă, dar cifrele o demonstrau cu prisosinţă. 

— E ceva în neregulă la asta, zise Jeffrey arătând o fotografie. 
Nu numai din cauza săgeții. S-o eliminăm, să eliminăm și cazul 
Tessei. Impușcătura tot nu pare în regulă. 

— De ce? 

— Aş vrea să-ţi pot spune. E ca în cazul lui Rosen. Nu e ceva 
pe care să pot pune degetul. _ 

Sara se gândi la Tessa, care zăcea pe patul de spital. Incă mai 
putea auzi cuvintele surorii ei, cerându-i să găsească persoana 
care făcuse asta. Fotografia camerei lui Schaffer a făcut-o să-și 
aducă aminte de ceva din trecut. Se dusese la Vassar cu Tessa, 
ca să o ajute să se instaleze. Dormitorul Tessei fusese decorat 
exact ca al lui Ellen Schaffer. Afișe cu Federaţia Mondială a Vieţii 
Sălbatice și Greenpeace împânzeau pereţii, alături de ale unor 
oameni, rupte din reviste. Un calendar care atârna deasupra 
unuia dintre birouri avea date importante încercuite cu roșu. 
Singurul lucru care nu se potrivea în peisaj erau instrumentele 
de curățat pușca de pe birou. 

Sara se întoarse la raport. Știa că, dacă se apuca să citească 
fără ochelari, avea s-o doară capul, dar voia să simtă că face 
ceva. Când termină de parcurs toate informaţiile pe care Jeffrey 
le strânsese despre moartea lui Ellen Schaffer, Sara se simţea 
ametțită și cuprinsă de greață pentru că citise într-o mașină în 
mișcare. 

— Ce părere ai? întrebă Jeffrey. 

— Cred... începu Sara, uitându-se la dosarul închis. Cred că nu 
știu. Ambele morţi ar putea fi plănuite. Presupun că Schaffer a 
fost luată prin surprindere. Poate a fost lovită în ceafă. Nu c-am 
mai ști acum unde e ceafa. Sara scoase câteva fotografii și le 
puse într-o anumită ordine. Stă pe canapea. Ar fi putut fi pusă 
acolo. Sau poate că s-a așezat singură. Braţul ei nu e suficient 
de lung ca să ajungă la trăgaci, așa că folosește degetul mare 
de la picior. Asta nu e neobișnuit. Unii folosesc umerașe. Se uită 
din nou în raport și reciti notițele lui Jeffrey referitoare la 
nepotrivirea de muniţie. E posibil să știe cât de periculos e să 
foloseşti muniţia greșită? 

— Am vorbit cu instructorul ei. După spusele lui, era foarte 
atentă cu arma. 

Jeffrey tăcu preţ de câteva clipe. 


149 


— Și, la urma urmelor, ce face Grant Tech cu o echipă de 
femei care trag cu pușca? 

— Articolul nouă, îi spuse Sara, referindu-se la legislația care 
obliga universităţile să ofere femeilor același acces la sporturi ca 
bărbaților. 

Dacă această politică ar fi fost în vigoare când Sara era în 
liceu, echipa de tenis a fetelor ar fi putut cel puţin să joace în 
curtea școlii. În condiţiile de atunci fuseseră silite să lovească 
mingile de pereţii sălii de sport - dar numai când echipa de 
baschet a băieţilor nu făcea antrenament. 

— Cred că-i minunat că au o șansă să înveţe un sport nou, 
zise Sara. 

În mod surprinzător, Jeffrey o aprobă. 

— Echipa e destul de bună. A câștigat tot felul de competiţii. 

— Deci oamenii din școală, care știau că face parte din 
echipă, știau și că are o pușcă. 

— Poate. 

— Tinea arma în camera ei? 

— Amândouă o ţineau, îi spuse Jeffrey. Și colega ei de cameră 
era în echipă. 

Sara se gândi la pușcă. 

— Ai luat amprentele de pe ea? 

— Carlos le-a luat, zise el, apoi continuă, anticipând 
întrebarea. Amprentele lui Schaffer sunt pe țeavă, pe patul 
puștii și pe ceea ce a rămas din cartuș. 

— Un cartuș? întrebă Sara. 

Din câte știa ea, o pușcă cu aer comprimat putea folosi un 
încărcător cu trei cartușe. Împingerea unui cartuș ar trage un 
altul în cameră, pentru foc rapid. 

— Da, îi spuse Jeffrey. Un cartuș, nepotrivit, cu un dispozitiv 
de micșorare a calibrului care a îngustat țeava. 

— Degetul ei mare se potrivește cu amprenta de pe trăgaci? 

— Nici nu m-am gândit să verific, recunoscu Jeffrey. 

— O vom face înainte de autopsie. Crezi că a obligat-o cineva 
să încarce pușca, poate cineva care nu se pricepea prea bine la 
arme? 

— Primul cartuș are mari șanse să se înțepenească în ţeavă. 
Dacă nu avea un alt cartuș în încărcător, atunci ar fi putut 
câștiga ceva timp. Poate chiar să întoarcă pușca și să tragă în 

— N-ar exploda cartușul în ţeavă? 

— Nu neapărat. Dacă avea un încărcător plin, al doilea cartuș 
l-ar fi lovit pe primul, și ar fi explodat amândouă în apropiere de 
cameră. 

— Poate de-aia a încărcat numai unul, zise Sara. 

— A fost fie foarte deșteaptă, fie foarte proastă. 

Sara continuă să se uite la fotografii. Multe dintre cazurile ei 
erau sinucideri, iar aceasta arăta ca oricare alta. Dacă Andy 
Rosen nu ar fi murit cu o zi în urmă, iar Tessa nu ar fi fost rănită, 
Sara și Jeffrey nu și-ar fi pus asemenea întrebări. Chiar și rana 
de pe spatele lui Andy nu ar fi fost suficientă ca să se aprobe 
demararea unei anchete complete. 

— Ce le leagă pe toate? întrebă Sara. 

— Nu știu, zise Jeffrey. Tessa e semnul de întrebare. Schaffer 
și Andy au cursul de artă, dar asta e... 

— E ceva evreiesc? îl întrerupse Sara. Adică Schaffer... 

— Rosen este, spuse Jeffrey. Nu sunt sigur de Schaffer. 

Sara simţi cum o cuprinde neliniștea, gândindu-se la o 
posibilă legătură. 

— Andy Rosen e evreu. Ellen Schaffer ar putea fi. Tessa se 
întâlnește cu un negru. Nu numai că se întâlnește, dar are un 
copil cu el. 

— Ce vrei să spui? întrebă Jeffrey, deși Sara știa că înţelesese 
la ce se referea. 

— Fie Andy a fost împins, fie a sărit de pe un pod care avea 
inscripţii rasiste pe el. 

Jeffrey se uită la drumul din faţă, păstrând tăcerea mai bine 
de un minut. 

— Crezi că asta e legătura? 

— Nu știu, răspunse Sara. Pe pod era o svastică. 

— Lângă „Mori, negrule”, sublinie Jeffrey. Nu evreule. 

Bătu din nou darabana pe volan. 

— Dacă avea ceva împotriva lui Andy pentru că era evreu, 
atunci ar fi fost mai explicit. Ar fi spus: „Muriţi, evreilor”. 

— Dar Steaua lui David pe care am găsit-o în pădure? 

— Poate Andy a mers prin pădure și a scăpat-o înainte să se 
sinucidă. Nu avem nimic care să lege asta de atacul asupra 
Tessei. Totuși, Rosen și Schaffer sunt nume evreiești, zise el, 
după câteva clipe de gândire. Asta ar putea fi o legătură. 

— Sunt mulți copii evrei în campus. 

— E adevărat. 

— Crezi că inscripţia asta înseamnă că există vreun grup activ 
de supremație a albilor? 

— Cine altcineva ar desena cu spray asemenea rahaturi în 
perimetrul școlii? 

Sara încercă să vadă punctele slabe ale teoriei ei. 

— Podul n-a fost pictat recent. 

— Pot să mă interesez, dar nu, pare să aibă cel puţin câteva 
săptămâni. 

— Deci noi spunem că acum două săptămâni cineva a 
desenat svastica și cuvintele rasiste pe pod, știind că ieri avea 
să-l împingă pe Andy Rosen peste balustradă, și apoi eu voi 
apărea cu Tessa, care urma să meargă să urineze, și-avea să fie 
înjunghiată în pădure? 

— A fost teoria ta, îi reaminti Jeffrey. 

— N-am spus că e una bună, recunoscu Sara. Abia pot să mai 
văd, sunt atât de obosită, zise ea, frecându-se la ochi. 

— Vrei să-ncerci să dormi? 

Ar fi vrut, dar Sara nu se putea gândi decât la Tessa și la 
faptul că singurul lucru pe care i-l ceruse era să îl găsească pe 
cel care îi făcuse asta. 

— Hai să lăsăm perspectiva rasistă, zise ea. Să zicem că au 
fost înscenate ca să pară sinucideri. Crezi că e mai bine să 
ascunzi faptul că doi copii au fost asasinați? 

— Sincer, zise Jeffrey, nu știu. Nu vreau să dau părinţilor false 
speranţe și nu vreau să creez panică în campus. Și, dacă sunt 
crime, lucru de care nu suntem siguri, atunci tipul poate devine 
prea încrezător și poate face greșeli. 

Sara înţelegea ce voia el să spună. În ciuda credinţei 
populare, ucigașii doresc adesea să fie prinși. Crima este 
încercarea ultimă de asumare a riscurilor, și, cu cât scapă mai 
mult timp neprinși, cu atât sunt mai tentaţi să împingă limitele 
și să riște. 

— Dar pentru ce ar ucide cineva studenţi de la colegiu? 
întrebă Sara. 

— Singurul lucru la care mă pot gândi sunt drogurile. 

Sara era pe punctul să întrebe dacă drogurile reprezentau o 
problemă în campus, apoi își dădu seama că era o întrebare 
prostească. 

— Lua și Ellen Schaffer? 

— Din câte pot să-mi dau seama, era obsedată de păstrarea 
sănătăţii, deci mă îndoiesc. 

Se uită în oglinda retrovizoare, înainte să depășească un șofer 
începător. 

— E posibil ca Rosen să fi luat, dar și el are toate șansele să 
fie găsit curat. 

— Dar zvonul legat de aventură? 

Jeffrey se încruntă. 

— Nici nu știu dacă ar trebui să am încredere în Richard 
Carter. E ca o lingură - întotdeauna amestecă lucrurile. Și e clar 
că nu putea să-l suporte pe Andy. Nu m-aș mira dacă ar stârni 
un zvon numai ca să urmărească după aceea spectacolul. 

— Ei bine, să zicem că are dreptate, zise Sara. Ar fi putut tatăl 
lui Andy să aibă o aventură cu Schaffer? 

— Nu era la niciunul dintre cursurile lui. Nu avea niciun motiv 
să îl cunoască. Erau destui băieți de vârsta ei care i se aruncau 
la picioare. 

— Asta ar putea fi un motiv să fie atrasă de bărbaţi mai în 
vârstă. Poate că îi părea mai sofisticat. 

— Nu Brian Keller. Tipul nu e tocmai Robert Redford. 

— Te-ai interesat? insistă Sara. Nu există nicio legătură? 

— Din câte mi-am dat eu seama, nu. Totuși, o să discut mâine 
cu el. Poate îmi dă vreo informaţie. 

— Poate va mărturisi. 

Jeffrey clătină din cap. 

— Se afla la Washington. Frank a verificat în după-amiaza 
asta. Dar ar fi putut angaja pe cineva, adăugă, după câteva 
secunde de gândire. 

— Ce motivaţie avea? 

— Poate... 

Jeffrey lăsă fraza neterminată. 

— Isuse, nu știu. Ne tot întoarcem la motivaţie. De ce-ar face 
cineva asta? Ce ar avea de câștigat? 

— Oamenii ucid din doar câteva motive, zise Sara. Bani, 
droguri sau un motiv emoţional, cum ar fi gelozia sau furia. 
Foarte rar crimele sugerează existenţa unui criminal în serie. 

— Hristoase! exclamă Jeffrey. Nu spune asta! 

— Recunosc că e puţin probabil, dar nimic nu e logic, zise 
Sara, apoi tăcu pentru câteva clipe. Și apoi, poate că Andy a 
sărit. Ellen Schaffer era poate deja depresivă, iar găsirea 

cadavrului a fost un fel de trăgaci... Sara își dădu seama de 
gafă. Jocul de cuvinte n-a fost intenţionat. 

Jeffrey îi aruncă o privire. 

— Poate doar s-a sinucis. Poate amândoi au făcut-o. 

— Și Tess? 

— Ce e cu ea? întrebă Sara. Poate atacul asupra ei nu are 
nicio legătură cu ceilalţi doi. Vreau să spun, dacă sunt sinucideri. 

Sara încercă să se gândească la aceste variante, dar mintea 
ei nu putea pune laolaltă indiciile. 

— Poate c-a dat peste cineva care făcea ceva ilegal în pădure. 

— Am cercetat de nu știu câte ori fiecare centimetru și nu am 
găsit nimic, cu excepţia medalionului, zise Jeffrey. Și, chiar și- 
așa, de ce ar mai sta tipul pe acolo ca să vă urmărească pe tine 
și pe Tessa? 

— Poate că privea altcineva... un simplu alergător prin 
pădure. 

— De ce s-o ia la fugă când a văzut-o pe Tessa? 

Sara expiră încetișor, gândindu-se că era prea obosită și 
adormită ca să mai poată înţelege ceva. 

— Mă tot gândesc la rana de pe spatele lui Andy. Poate 
găsesc ceva la autopsie. 

Işi sprijini capul în mână, renunțând să se mai străduiască să 
gândească logic. 

— Ce altceva te mai preocupă? 

Jeffrey mișcă maxilarul, dar Sara știu răspunsul înainte să îl 
audă. 

— Lena. 

Sara înăbuși un oftat în timp ce privi afară pe geam. Jeffrey își 
făcea griji din cauza Lenei de când se știa Sara. 

— Ce-a făcut? întrebă ea fără să adauge „de data asta”. 

— N-a făcut nimic, zise el. Sau poate c-a făcut. Nu știu. Tăcu, 
probabil gândindu-se la această posibilitate. Cred că-l cunoștea 
pe puștiul ăsta, pe Rosen. Am găsit amprentele ei pe o carte de 
la bibliotecă din apartamentul lui. 

— Poate c-a citit-o și ea. 

— Nu, zise el. Ne-am uitat pe fișa ei. 

— Vă lasă să vă uitaţi la așa ceva? 

— Păi, de fapt, nu am verificat cu ajutorul bibliotecarei, zise 
Jeffrey. 

Sara își imagină ce fel de sfori trăsese Jeffrey ca să se poată 
uita în fișele bibliotecii. Nan Thomas și-ar fi ieșit din minţi dacă 
ar fi aflat, iar Sara n-ar fi putut să o condamne. 

— Lena ar fi putut împrumuta cartea fără să știe cineva, 
sugeră Sara. 

— Ţi se pare Lena genul de persoană care ar citi The Thorn 
Birds? 

— Habar n-am, recunoscu Sara, deși nu și-o putea imagina pe 
Lena făcând ceva atât de sedentar precum cititul, ca să nu mai 
vorbim că era vorba despre o poveste de dragoste. Ai întrebat- 
0? Ce-a spus? 

— Nimic. Am încercat s-o aduc la secţie. N-a vrut să vină. 

— La secţie? 

Jeffrey aprobă dând din cap. 

— Nici eu n-aş veni dacă mi-ai cere-o. 

Jeffrey păru sincer curios. 

— De ce? 

— Nu fi ridicol, îi spuse ea, fără să se mai deranjeze să 
răspundă. Crezi că Lena are ceva de ascuns? 

— Nu știu. 

Bătu darabana cu degetele pe volan. 

— Mi s-a părut rezervată. Când discutam pe deal - după ce tu 
și Tessa aţi plecat -, mi s-a părut că recunoaște numele lui 
Andy. Când am întrebat-o, a negat. 

— Îți amintești reacţia ei când am întors cadavrul? 

— Nu se afla acolo, îi reaminti Jeffrey. 

— Da, așa e. 

— Și am mai găsit ceva. O pereche de chiloţi de damă în 
camera lui. 

— Ai Lenei? zise Sara, întrebându-se de ce Jeffrey nu îi 
spusese asta de la început. 

— Cred că da. 

— Cum arătau? 

— Nu ca ai tăi. Mici. 

Sara îl săgetă cu privirea. 

— Mulţumesc foarte mult. 

— Ştii la ce mă refer, zise el. Genul mai îngust la spate. 

— Tanga? sugeră Sara. 


11 Pasărea spin, bestseller scris în 1977 de autoarea australiană Coleen McCullough. 
(n.red.). 

— Probabil. De mătase, roșu-închis, cu dantelă pe margine. 

— Par genul Lenei la fel cum părea și The Thorn Birds. 

Jeffrey ridică din umeri. 

— Nu poţi să știi. 

— Nu i-ar fi putut aparţine lui Andy Rosen? 

Jeffrey păru să se gândească la asta. 

— Putem să excludem asta, dacă ţinem cont ce și-a făcut la... 

Nu termină propoziţia. 

— l-ar fi putut fura de la Schaffer. 

— Părul era brunet, îi spuse Jeffrey. Schaffer e blondă. 

— N-aș băga mâna în foc, zise Sara, râzând. 

Jeffrey rămase tăcut câteva clipe. 

— Poate că Lena se culca cu Andy Rosen. 

Sara găsea asta greu de crezut, dar cu Lena nu puteai ști 
niciodată. 

— Și-a mai apărut și puștiul ăsta, când am încercat s-o aduc 
pe Lena la secţie. Un rahat mic care arăta a elev de liceu. Poate 
că se întâlnește cu el. Păreau a fi împreună. 

— Deci se culca și cu Andy Rosen și se întâlnește și cu puștiul 
ăsta? Sara clătină din cap. Având în vedere ce i s-a întâmplat 
acum un an, n-o văd pe Lena implicându-se atât de repede. 
Dacă o s-o mai facă vreodată. Sara își încrucișă braţele și se 
sprijini de ușă. Ești sigur că sunt chiloţii ei? 

Jeffrey rămase tăcut, neștiind dacă să îi spună sau nu ceva. 

— Ce este? întrebă Sara. Jeff? 

— E un... material, zise el, iar Sara se întrebă de ce era atât 
de reticent. 

Probabil faptul că o cunoștea pe Lena îl făcea să fie așa. 
Niciodată nu-l mai văzuse atât de rușinos cu genul ăsta de 
lucruri. 

— Chiar dacă avem suficient ca să facem testul ADN, Lena n-o 
să ne dea nici moartă o mostră pentru comparaţie. Dacă ne-ar 
da ceva cât să facem un test, am elibera-o de acuzaţie și s-ar 
termina cu toate astea. 

— Dacă nu vrea nici măcar să vină la secţie, sub nicio formă 
n-o să dea o probă de sânge. 

— Vreau doar să o scap de toate astea, Sara. Dar, dacă ea nu 
vrea să se ajute... 

Imediat, Sara se gândi la analizele pentru viol pe care i le 
făcuse Lenei cu un an în urmă, dar nu îi oferi lui Jeffrey această 

informaţie. Să folosească ADN-ul pe care îl colectase în timpul 
examinărilor urmelor violului ca să facă o posibilă legătură între 
Lena și Andy Rosen nu i se părea Sarei prea normal. Ar fi fost ca 
o a doua violare. Lena ar fi văzut acest gest ca o trădare. Oricine 
l-ar fi văzut astfel. 

— Sara? 

Sara clătină din cap. 

— Sunt doar obosită, îi spuse ea, străduindu-se să nu se 
gândească la noaptea în care luase mostrele pentru analize. 

Corpul Lenei fusese rănit atât de rău, încât avusese nevoie de 
șapte copci ca să o coasă la loc. Din cauza drogurilor care i se 
administraseră, Sara fusese nevoită să folosească foarte puţine 
sedative. Până la înjunghierea Tessei, analiza urmelor violării 
Lenei fusese cel mai îngrozitor lucru din întreaga carieră 
medicală a Sarei. 

— Ce-ar demonstra dacă s-ar potrivi? zise ea. Dacă se culca 
cu Andy Rosen nu înseamnă că are ceva de-a face cu moartea 
lui. Sau cu înjunghierea Tessei. 

— Atunci de ce-ar minţi? 

— Minciuna n-o face vinovată. 

— Din experienţă, știu că oamenii mint numai când au ceva 
de ascuns. 

— Îmi închipui că și-ar pierde slujba dacă s-ar afla că face sex 
cu un student. 

— ÎI urăște pe Chuck. Mă-ndoiesc că-i pasă dacă își păstrează 
slujba sau nu. 

— Și nu e cel mai mare fan al tău acum, sublinie Sara. Poate 
c-a minţit numai ca să-ţi facă-n ciudă. 

— Nu-i atât de proastă încât să îngreuneze o investigaţie. Nu 
când e vorba despre așa ceva. 

— Bineînţeles că poate, Jeffrey. E furioasă pe tine, și a găsit o 
modalitate să ţi-o plătească c-ai dat-o la o parte... 

— N-am... 

Sara ridică mâinile ca să îl oprească. Se certaseră pe tema 
asta de atâtea ori, încât aproape că putea auzi restul frazei 
înainte ca Jeffrey să o rostească. Problema era că Jeffrey era 
negru de supărare pe Lena și nu voia să recunoască faptul că 
mânia lui era, în mare parte, rezultatul dezamăgirii. Reacţia 
reflexă a Lenei a fost să îl urască, la rândul ei, la fel de irațional. 
Situaţia ar fi fost comică, dacă Sara nu ar fi fost prinsă la mijloc. 

— Indiferent de motiv, Lena n-o să cedeze. A demonstrat asta 
cu prisosință când n-a vrut să vină cu tine la secție. 

— Poate n-am abordat-o așa cum ar fi trebuit, recunoscu el, 
și, cunoscându-l, Sara își imagină că fusese destul de dur. 
Puștiul cu care era. Băiatul. Sara așteptă, dar Jeffrey rămase pe 
gânduri. E ceva în neregulă cu el. 

— In ce sens? 

— Periculos, zise Jeffrey. Pun pariu pe zece dolari că are 
cazier. 

Sara știa că instinctul lui Jeffrey nu dădea greș. Orice poliţist 
de calitate recunoștea un fost condamnat. 

— Crezi că Lena știe că a mai avut necazuri și în trecut? 

— Cine știe ce mama dracului o fi în capul ei? 

Sara era la fel de nedumerită. 

— M-a împins, zise Jeffrey. 

— Te-a împins? întrebă Sara, convinsă că folosise cuvântul în 
sens figurat. 

— A venit din spate și m-a împins. 

— Te-a împins? repetă ea, întrebându-se cine putea fi atât de 
idiot încât să facă așa ceva. De ce? 

— A crezut probabil că am trântit-o pe Lena la pământ. 

— Și așa ai făcut? 

Se uită la ea, simțindu-se insultat. 

— Am pus mâna pe braţul ei. A intrat în panică. Și-a smuls 
braţul. Jeffrey se uită cu atenţie la drum, rămânând tăcut câteva 
clipe. S-a zbătut atât de tare să scape, încât a căzut la pământ. 

— Pare o reacţie destul de previzibilă. 

Jeffrey ignoră remarca ei. 

— Puștiul ăsta era gata să se dea la mine. Un răhătel sfrijit, 
probabil mai slab ca Tess. 

Jeffrey clătină din cap, dar era ceva apreciativ în felul în care 
vorbea. Nu mulți oameni îndrăzneau să-l provoace. 

— De ce nu i-ai verificat dosarul? 

— N-am numele lui. Dar nu-ţi face griji. l-am urmărit până la 
cafenea. Și-a lăsat ceașca pe masă. l-am luat amprentele, zise 
Jeffrey zâmbind. E numai o chestiune de timp până aflu tot ce 
trebuie să știu despre golan. 

Sara era sigură de asta, și aproape că îi păru rău pentru 
cavalerul în armură al Lenei. 


Jeffrey tăcu din nou, și Sara se uită pe fereastră, numărând 
crucile care marcau accidentele rutiere de pe autostradă. Unele 
dintre ele aveau coroane de flori la bază sau fotografii ale unor 
oameni pe care Sara se bucura că nu îi putea vedea. Un ursulet 
roz de pluș stătea sprijinit la baza unei cruci mici, și Sara se sili 
să privească înainte, inima bubuindu-i în piept. Șoferii din fața 
lor apăsară pe frână, stopurile mașinilor luminându-se la unison. 
Autostrada se aglomera tot mai mult pe măsură ce se apropiau 
de Macon. Jeffrey avea să ocolească pe un drum secundar, dar 
la acea oră din zi aveau să fie și ei prinși în trafic. 

— Ce fac ai tăi? întrebă Jeffrey. 

— Sunt supăraţi. Supăraţi pe mine. Pe tine. Nu știu. Mama 
abia dacă îmi vorbește. 

— Ţi-a spus de ce? 

— E doar îngrijorată, zise Sara, dar fiecare secundă pe care 
Sara o petrecea în preajma părinţilor ei supăraţi era pentru ea 
ca un pumnal în inimă. 

Eddie încă nu îi vorbea deloc, dar nu știa dacă pentru că o 
învinovățea sau pentru că nu reușea să facă faţă văzându-și 
amândouă fetele în mijlocul unei crize. Sara începea să 
înţeleagă cât era de greu să fii puternic pentru toată lumea din 
jur, când tot ce își dorea era să se facă mică și să fie și ea 
consolată. 

— În câteva zile o să se simtă mai bine, o linişti Jeffrey, 
punându-i mâna pe umăr. 

li atinse gâtul cu degetul mare, și Sara își dori să se întindă 
peste scaune și să își pună capul pe pieptul lui. Dar ceva o opri. 
Fără să vrea, mintea ei continua să se întoarcă la Lena, aflată în 
spital, plină de răni și de zgârieturi, cu sângele negru șiroindu-i 
dintre picioare, acolo unde fusese tăiată atât de adânc. Lena era 
o persoană mică, dar atitudinea ei trufașă o făcea să pară mai 
mare. Stând pe patul spitalului, cu mâinile și picioarele 
sângerând prin bandajele pe care echipajul ambulanţei i le 
pusese în grabă, Lena păruse mai degrabă o fetiță mică decât o 
femeie matură. Niciodată Sara nu mai văzuse pe cineva atât de 
zdrobit. 

Ochii Sarei se umplură de lacrimi. Se uită pe fereastră, pentru 
ca Jeffrey să nu observe. Incă îi mai atingea gâtul, dar, din nu se 
știe ce motiv, gestul nu o mai liniștea. 


— O să încerc să dorm puţin, zise ea și se îndepărtă de el, 

sprijinindu-se de portiera mașinii. 
e 

Centrul Medical Heartsdale nu era nici pe departe atât de 
impresionant pe cât sugera numele. Cu două etaje și cu morga 
la subsol, spitalul nu era altceva decât o clinică de colegiu, 
plasată la celălalt capăt pe Main Street. Ca de obicei, parcarea 
era goală, exceptând câteva mașini. Jeffrey se îndreptă spre 
locul central de parcare, în faţa Secției de urgente, trecând de 
intrarea secundară pe care Sara o folosea de obicei. Sara 
aşteptă răbdătoare în timp ce parcă mașina pe unul dintre 
locurile mai îndepărtate. Lăsă totuși motorul pornit. 

— Trebuie să vorbesc cu Frank, zise el, scoțând telefonul 
mobil. Te deranjează să începi fără mine? 

— Nu, zise Sara, simțindu-se ușurată că avea astfel puţin timp 
numai pentru ea. 

Totuși, îi zâmbi lui Jeffrey înainte să coboare din mașină. O 
cunoștea de zece ani, și Sara simţi că își dăduse seama că o 
preocupa ceva. Jeffrey nu lăsa niciodată lucrurile nerezolvate. 
Poate era încă supărat pe ea pentru ce se întâmplase în parcare, 
mai devreme. 

Sara nu dormise cu adevărat pe drumul de întoarcere. 
Oscilase între somn și starea de veghe, iar mintea ei retrăia 
evenimentele din ziua precedentă. Când reușise să aţipească, 
Sara o visase pe Lena, în spital, cu un an în urmă. Lucrurile 
luaseră o întorsătură cum numai în cele mai îngrozitoare vise se 
poate întâmpla, și Sara și Lena schimbaseră locurile, astfel că 
Sara se afla pe masa de analize, cu picioarele legate de pat, cu 
corpul expus, în vreme ce Lena lua mostre din vagin cu 
tampoane și peria părul pubian al Sarei, în căutarea unor materii 
străine. Când lumina neagră licărise ca să ilumineze sperma și 
alte fluide corporale, partea de jos a Sarei se aprinsese de parcă 
ar fi luat foc. 

Sara își frecă braţele în timp ce străbătea parcarea, deși nu 
era deloc frig. Se uită către cer, care era întunecat și 
ameninţător. „Vine o furtună”, își zise ea, o propoziţie pe care 
bunica Earnshaw o folosea când ele erau mici. Sara zâmbi și se 
mai detensionă amintindu-și de bunica ei stând în ușa 
bucătăriei, cu mâinile încrucișate pe piept, îngrijorată, uitându- 
se la furtuna care se apropia și cerându-le copiilor să se asigure 

că aveau cu toţii lumânări când se duceau la culcare, în seara 
aceea. 

In camera de urgențe, Sara le făcu semn cu mâna asistentei 
de noapte și lui Matt DeAndrea, care îi ţinea locul lui Hare, care 
se presupunea că era în vacanţă. Trecuseră mulţi ani de când 
Sara nu se mai bucurase atât de mult că vărul ei nu era în 
preajmă. 

— Ce mai fac ai tăi? întrebă Matt, mașinal. 

Își dădu brusc seama de gafa pe care o făcuse și păli. 

— Bine, zise Sara, silindu-se să zâmbească. Toţi sunt bine. 
Mulţumesc pentru întrebare. 

După aceea niciunul dintre ei nu mai avu ce să spună, și Sara 
străbătu holul care ducea către scările ce coborau la morgă. 

Sara nu făcuse niciodată o comparaţie între morgă și spitalul 
Grady, dar, după ce petrecuse atâta timp în Atlanta, își dădu 
seama că asemănările erau evidente. Centrul medical fusese 
renovat cu câţiva ani în urmă, dar jos morga arăta cam ca 
atunci când fusese construită, în 1930. Pereţii erau acoperiţi cu 
faianţă de un albastru-deschis, iar podeaua - cu un linoleum 
format din pătrate verzi și cafenii. Deasupra se vedea tavanul 
presărat cu semne în locurile unde se infiltrase apa, albul 
peticelor recent reparate făcând un contrast evident cu vechea 
vopsea gri. Compresorul de deasupra congelatorului și sistemul 
de aer condiţionat făceau un sunet constant, ca un zumzăit pe 
care Sara foarte rar îl observa, numai după ce fusese plecată o 
vreme. 

Carlos stătea sprijinit de masa de porțelan care era prinsă fix 
de podea în centrul încăperii, cu braţele încrucișate pe pieptul 
larg. Era un puști drăguţ, oacheș cu trăsături hispanice și cu un 
accent pronunțat cu care Sara se obișnuise destul de greu. Nu 
vorbea prea mult, și, când o făcea, avea tendinţa să mormăie. 
Carlos făcea munca de rahat, și la propriu, și la figurat, și era 
foarte bine plătit, dar Sara simţea că nu știa foarte multe lucruri 
despre el. In numeroșii ani în care Carlos lucrase aici, niciodată 
nu spusese ceva personal despre el și nu se plânsese de slujbă. 
Chiar și când nu era nimic de făcut, găsea întotdeauna o treabă, 
mătura podeaua sau curăța congelatorul. Sara fu uimită să îl 
găsească stând lângă masă când intră în morgă. Părea că o 
așteaptă. 

— Carlos? zise ea, întrebător. 

— Nu mai lucrez pentru domnul Brock niciodată, zise el, pe un 
ton care o lăsa pe Sara să înțeleagă că punea piciorul în prag. 

Rămase surprinsă, nu numai de lungimea propoziției, cât mai 
ales de determinarea din spatele ei. 

— Există un anumit motiv? întrebă ea, cu atenție. 

Carlos continuă să îi susțină privirea. 

— E foarte ciudat, și asta e tot ce o să spun. 

Sara simţi un val de ușurare. Işi dădu seama că se temea că 
avea să renunţe. _ 

— Bine, Carlos, zise ea. Imi pare rău că ești supărat. 

— Nu sunt supărat, zise el, deși în mod clar era. 

— Bine. 

Sara aprobă dând din cap, sperând că terminase. Adevărul 
este că îi luase apărarea lui Brock din prima lor zi la școala 
elementară, când Chuck Gaines îl împinsese jos de pe bara de 
sport, într-un acces de furie cu care numai un copil de opt ani 
poate scăpa (Chuck fusese reținut după aceea în grădiniţă). 

Brock nu era atât de ciudat, pe cât era de slab, o 
caracteristică nu tocmai de bun augur în atmosfera din școală, 
unde se mergea după principiul cel mai bun rezistă. Mulțumită 
lui Cathy și lui Eddie, Sara nu avusese niciodată nevoie de 
aprobarea colegilor ei, așa că nu o deranjase foarte mult că trăia 
în iadul care exista între mulţimea populară și copiii care erau 
permanent hărţuiţi și chinuiţi. Întotdeauna fusese socotită cea 
mai deşteaptă fată din clasa ei, și un amestec între înălțimea, 
părul roșcat și coeficientul ei de inteligenţă îi tăcuse pe oameni 
să fie puţin intimidaţi de ea. Brock, pe de altă parte, avusese de 
suferit până în liceu, căci atâta timp le-a luat bătăușilor să-și dea 
seama că, indiferent cât de răi erau cu el, Brock avea să fie 
întotdeauna drăguţ cu ei. 

— Doctore Linton? zise Carlos. 

În ciuda cererilor ei repetate, Carlos nu îi spusese niciodată 
Sara. 

— Da? 

— Îmi pare rău pentru sora dumneavoastră. 

Sara strânse din buze și dădu din cap în semn de mulțumire. 

— Hai să începem cu fata, îi spuse Sara, gândindu-se că ar fi 
fost mai bine să termine mai întâi cu cazul mai dificil. Ai făcut 
fotografii și radiografii? 

Carlos aprobă dând scurt din cap, dar nu făcu niciun 
comentariu despre starea cadavrului. Intotdeauna se 
comportase ca un profesionist, și Sara aprecia seriozitatea cu 
care își trata slujba. 

Sara se întoarse la biroul ei, care avea o fereastră ce dădea 
spre morgă. Se așeză la birou, și, chiar dacă stătuse jos în 
ultimele patru ore și jumătate, îi făcu bine să se odihnească. 
Ridică receptorul și formă numărul telefonului mobil al tatălui ei. 

Cathy răspunse înainte ca primul apel să se fi încheiat. 

— Sara? 

— Suntem aici, îi spuse mamei ei, gândindu-se că ar fi trebuit 
să sune mai devreme. 

Carthy își făcuse în mod evident griji. 

— Aţi găsit ceva? 

— Nu încă, zise Sara, privind cum Carlos punea pe masa 
mobilă un sac negru pentru cadavre. Ce face Tess? 

Cathy făcu o pauză înainte să răspundă. 

— Încă liniștită. 

Sara privi cum Carlos desface fermoarul sacului și începe să 
manevreze corpul pe masa de porțelan. Oricine ar fi privit ar fi 
considerat această metodă barbară, dar singura modalitate prin 
care o persoană putea muta un cadavru pe o masă era să se 
folosească de mâini. Carlos începu cu picioarele, pe care le 
împinse pe masă, apoi smuci restul corpului până îl aduse în 
poziția corectă. O pungă de plastic fusese lăsată în jurul capului, 
ca să se păstreze dovezile. 

— Nu sunt supărată pe tine, zise Cathy. 

Sara expiră, dându-și seama că își ţinuse respiraţia. 

— Mă bucur. 

— N-a fost vina ta. 

Sara nu răspunse, în mare măsură pentru că nu era de acord 
cu ceea ce spusese mama ei. 

— Când erați mici, zise Cathy, cu vocea tremurată, 
întotdeauna contam pe tine s-o ţii departe de necazuri. Tu erai 
totdeauna cea responsabilă. 

Sara scoase un șerveţel din cutia de pe masă și se șterse sub 
ochi. Carlos încerca să îndepărteze tricoul, dar nu îl putea scoate 
peste cap. Criminaliștii îl verificaseră deja și făcuseră testul 
pentru fibre. 


— Nu e vina ta, zise Cathy. Nu e vina lui Jeffrey. E unul dintre 
lucrurile care pur și simplu se întâmplă, și o să trecem peste 
asta. 

Cu o zi în urmă Sara își dorise din tot sufletul să audă asta, 
dar astăzi nu o mai consola deloc. Pentru prima dată în viaţă, nu 
o putea crede pe mama ei. 

— lubito? 

Sara își șterse ochii. 

— Trebuie să închid, mamă. 

— Bine. 

Cathy făcu o pauză de câteva clipe. 

— Te iubesc, zise ea. 

— Și eu te iubesc, răspunse Sara și închise telefonul. 

Își luă capul în mâini și încercă să își limpezească gândurile. 
Nu se putea gândi la Tessa în timp ce o tăia pe Ellen Schaffer. 
Sara avea să o ajute cel mai bine pe sora ei dacă găsea ceva 
care să ducă la prinderea celui care o înjunghiase. O autopsie 
era ea însăși un act de violență în sine, de invazia ultimă. 
Fiecare corp spune o poveste. Viaţa și moartea unei persoane 
pot fi expuse în întreaga lor glorie și rușine doar uitându-te sub 
piele. 

Sara se ridică și se întoarse în morgă tocmai când Carlos 
termina de tăiat tricoul de-a lungul cusăturilor, astfel încât să 
poată fi refăcut și analizat. Materialul era împroșcat cu sânge, o 
dâră curată și alungită indicând locul unde stătuse pușca. Sara 
verifică degetul mare de la picior al fetei, observând că și el 
fusese murdărit de sânge. 

Un sutien de fetiță, care ar fi fost mai potrivit pentru o fată de 
treisprezece ani, acoperea sânii tinerei. Carlos desfăcuse 
încheietoarea și ţinea în mână un cocoloș de hârtie igienică. 

— Ce-i asta? întrebă Sara, deși vedea foarte bine ce era. 

— ÎI avea aici, zise Carlos, indicând sutienul. 

Băgă mâna în cealaltă cupă și scoase un alt cocoloș de hârtie. 

— De ce și-ar fi îndesat ceva în sutien dacă avea de gând să 
se sinucidă? întrebă Sara, deși Carlos nu îi răspundea niciodată, 
la întrebări. 

Amândoi se întoarseră când auziră pași pe scări. 

— Aţi găsit ceva? întrebă Jeffrey. 

— Abia am început, îi spuse Sara. Ce-a spus Frank? 


164 


— Nimic, răspunse Jeffrey, deși Sara își dădu seama că se 
întâmpla ceva. 

Nu înțelegea de ce era atât de reticent. Carlos se dovedise de 
încredere. În cea mai mare parte a timpului, Sara uita că avea o 
viață în afara morgii. 

— Hai să scoatem ăștia, zise Sara și îl ajută pe Carlos să 
scoată blugii fetei. 

Jeffrey se uită la chiloţi, care erau normali, din bumbac, nu 
genul celor pe care îi găsise în apartamentul lui Andy Rosen. 

— Ai verificat sertarele din camera ei? întrebă Sara. 

— Sunt de toate tipurile. De mătase, bumbac, tanga. 

— Tanga? 

Jeffrey ridică din umeri. 

Sara merse mai departe. 

— Am găsit ceva în sutienul ei. 

Jeffrey ridică o sprânceană. 

— Își îndesa asta în sutien? 

— Dacă s-a sinucis, știa că avea s-o găsească cineva și că un 
antreprenor de pompe funebre sau un medic legist avea s-o 
examineze. De ce să fi făcut așa ceva? 

— Poate era ceva ce făcea de obicei. Rutină, sugeră Jeffrey, 
dar părând destul de sceptic. 

— Tatuajul ăsta e vechi, zise Sara. Are probabil trei ani. E o 
presupunere, dar, oricum, nu și l-a făcut prea recent. 

Carlos trase chiloţii, și Sara și Jeffrey observară în același timp 
un alt tatuaj. Un cuvânt era scris în ceea ce părea a fi limba 
arabă. 

— Asta nu apărea în desenul lui Andy, zise Jeffrey. 

— Oricum, nici ăsta nu e recent, observă Sara. Crezi că l-a 
ignorat special? 

— Crede-mă, l-ar fi desenat dacă l-ar fi văzut. 

— Deci nu avea nicio legătură cu el, zise Sara, făcându-i semn 
lui Carlos să fotografieze tatuajul. 

Puse o riglă lângă tatuaj ca să îl măsoare. 

— Trebuie să-l scanăm și apoi să încercăm să găsim pe cineva 
care știe ce înseamnă. 

— Shalomo, murmură Carlos. 

— Poftim? zise Sara, surprinsă că îl auzise vorbind. 

— E în ebraică, zise el. Înseamnă „pace”. 

Sara nu își putea permite ca el să aibă îndoieli, așa că întrebă: 

— Ești sigur? 

— Am învăţat ebraică la școală, zise el. Mama e evreică. 

— Oh, exclamă Sara, întrebându-se câţi ani trecuseră fără ca 
ea să afle acest lucru. 

li aruncă o privire lui Jeffrey, care nota ceva în carneţel. 
Sprâncenele lui erau încruntate, și se întrebă ce conexiuni făcea 
în minte. 

Sara se întoarse și, uitând unde se afla, se lovi cu capul de 
cântarul de deasupra piciorului mesei. 

— La naiba, zise ea, pipăindu-și capul. 

Nu se uită la Jeffrey sau la Carlos, ca să le vadă reacţiile, în 
schimb, se îndreptă către un dulap de metal aflat lângă chiuvete 
și scoase un halat și o pereche de mănuși. 

— Poţi să-mi aduci tu ochelarii? îl rugă pe Jeffrey. Cred că sunt 
pe birou. 

Jeffrey făcu ce i se ceruse, în vreme ce Sara își puse halatul și 
apoi mănușile. Apoi scoase încă o pereche din cutie și le puse 
peste primele. Carlos trase aproape tabla pe care Sara o 
adusese de la școală. O parte din informaţiile pe care le 
adunase deja erau trecute pe tablă. Spaţii goale pentru 
greutatea și mărimea organelor și alte detalii variate aveau să 
fie înregistrate de Carlos în timpul procedurii. Sarei îi plăcea să 
vadă totul în față în timp ce făcea autopsia. Vizualizarea datelor 
era mai ușoară când erau scrise toate acolo. 

Folosind piciorul, Sara porni dictafonul și începu: 

— Acesta este corpul neîmbălsămat, bine făcut, bine hrănit al 
unei femei caucaziene de nouăsprezece ani, care, conform 
raportului oficial, s-a împușcat cu o pușcă Wingmaster de calibru 
doisprezece. A fost identificată ca Ellen Marjory Schaffer de 
ofițerul responsabil. Fotografii și radiografii au fost făcute sub 
supravegherea mea. Conform prevederilor Legii de investigare a 
morţii din Georgia se efectuează o autopsie la morga centrului 
de examinare medicală din Grant County pe data... 

Jeffrey îi arătă data, și Sara continuă: 

— Incepând cu ora 20:33, cu ajutorul lui Carlos Quiñonez, 
tehnician legist, și a lui Jeffrey Tolliver, șeful poliţiei, Grant 
County. Sara se opri și căută pe tablă informaţiile de care avea 
nevoie. Cântărește aproximativ cincizeci și șase de kilograme și 
măsoară un metru și șaptezeci de centimetri. Există răni masive 
în zona capului, ca efect al împușcăturii. Sara puse mâna pe 

abdomen. Corpul a fost congelat și este rece la atingere. Rigor 
mortis este complet și generalizat până la extremităţile 
superioare. 

Sara continuă, anunțând semnele de identificare în vreme ce 
se folosi de o foarfecă pentru a tăia punga ce acoperea capul lui 
Ellen Schaffer. Sânge congelat și materie cenușie se lipiră de 
plastic și bucăţi de scalp rămaseră prinse în masa gelatinoasă. 

— Restul scalpului e în congelator, zise Carlos. 

— Mă uit la el după aceea, zise Sara și smulse punga de pe 
ceea ce mai rămăsese din capul lui Ellen Schaffer. 

Abia dacă se mai vedea un ciot murdar de sânge, cu 
fragmente de păr blond și dinţi, toate înfipte în creier. Se făcură 
alte fotografii, înainte ca Sara să ia scalpelul ca să înceapă 
examinarea internă. Se simţea ameţită din cauza lipsei de 
somn. În timp ce făcu incizia standard în formă de Y, închise 
ochii câteva clipe ca să se adune. 

Fiecare organ fu scos și cântărit, catalogat și înregistrat, în 
vreme ce Sara anunţa cu voce tare descoperirile. In stomac se 
afla ceea ce trebuie să fi fost ultima masă a lui Schaffer: cereale 
cu nuci, care arătau la fel cum probabil arătaseră și în cutie. 

Sara îndepărtă intestinele și i le dădu lui Carlos ca să facă el 
ceea ce se numea cercetarea mațelor. Cu ajutorul unui furtun 
atașat la una dintre chiuvete spălă tractul intestinal, o sită 
dedesubtul scurgerii prinzând ceea ce curgea. Mirosul era oribil, 
și Sara se simţea întotdeauna vinovată că dădea mai departe 
treaba aceasta, dar vina dura numai până când izul conţinutului 
ajungea și la ea. 

Işi scoase mănușile și se duse în cealaltă parte a sălii, unde 
era instalat dispozitivul de iluminat. Carlos făcuse radiografiile 
de dinainte de autopsie, și, fie din lipsă de somn, fie din curată 
prostie, Sara uitase să se uite la ele mai devreme. Studie 
întreaga serie de două ori până să observe o formă familiară în 
plămâni. 

— Jeff! strigă ea. 

Jeffrey se uită câteva secunde cu atenţie la film, în lumina 
becului, înainte să întrebe: 

— Cumva ăla e un dinte? 

— O să aflăm în curând. 

Sara își puse din nou două perechi de mănuși înainte să 
scoată plămânul stâng din punga viscerală. In aparenţă, țesutul 

pleural era neted, fără nicio dovadă de consolidare. Sara pusese 
deoparte plămânii ca să le facă mai târziu biopsia, dar o făcu 
acum, folosind un cuţit chirurgical ascuțit. 
— Avem o ușoară aspirare de sânge, îi spuse lui Jeffrey. 
Dintele fu găsit în cvadrantul drept de jos al plămânului stâng. 
— Împușcătura l-ar fi putut împinge în jos, pe gât? întrebă 
Jeffrey. 
— A aspirat dintele, îi spuse Sara. L-a inhalat în plămâni. 
Jeffrey își frecă ochii cu mâinile. Spuse cu voce tare concluzia 
la care ajunsese: 
— Încă mai respira când dintele a fost smuls. 


MARTI 


Capitolul 8 


Lena își înăbuși un căscat pe când pleca de la cinematograf, 
împreună cu Ethan. Cu câteva ore în urmă luase un Vicodin, 
care nu prea o ajutase cu durerea de la încheietură, dar îi 
dăduse în schimb o stare de somnolenţă. 

— La ce te gândești? întrebă Ethan, frază pe care cei mai 
mulți tipi o foloseau când doreau ca o femeie să vorbească și 
pentru ei. 

— Că ar fi bine ca lucrurile să meargă cum trebuie la 
petrecerea asta, răspunse Lena, cu o urmă de ameninţare în 
voce. 

— Am înţeles. Polițistul ăla a mai făcut altceva? 

— Nu, răspunse Lena, deși primise cinci apeluri de la secție, 
pe drumul de întoarcere de la cafenea. 

Era numai o chestiune de timp înainte ca Jeffrey să ciocăne la 
ea la ușă, și, când acest lucru avea să se întâmple, ar fi fost bine 
ca Lena să aibă niște răspunsuri pentru el, sau avea să suporte 
consecinţele. În timpul filmului decisese că Chuck nu ar fi 
concediat-o numai pentru că așa i-ar fi spus Jeffrey, dar erau 
lucruri mai rele pe care nenorocitul ăla gras i le-ar fi putut face. 
Lui Chuck îi plăcea să o aibă la mână pe Lena și, indiferent cât 
de rea era acum slujba ei, ar fi putut-o face chiar și mai 
mizerabilă. 

— Ţi-a plăcut filmul? întrebă Ethan. 

— Nu chiar, îi spuse ea, încercând să se gândească la ce avea 
să facă dacă prietenul lui Andy nu apărea. 

A doua zi trebuia să găsească un moment în care să stea de 
vorbă cu Jill Rosen. Lena o sunase la serviciu și îi lăsase trei 
mesaje, dar nu primise niciun telefon de la ea. Lena trebuia să 
afle ce anume îi spusese Rosen lui Jeffrey. Scotocise prin fundul 
dulapului și găsise nenorocitul de robot telefonic, în caz că 
doctorul o suna cât ea era plecată. 

Lena ridică privirea către cer și inspiră adânc, încercând să își 
limpezească mintea. Avea nevoie de cineva cu care să stea de 

vorbă despre toate astea, dar nu putea avea încredere în 
nimeni. 

— Frumoasă noapte, zise Ethan, gândindu-se probabil că se 
uita la stele. Lună plină. 

— O să plouă mâine, zise Lena încleștând și descleștând 
mâna. 

O vânătaie urâtă neagră-albăstruie îi înconjura mâna acolo 
unde Ethan o înșfăcase, și Lena era sigură că era destul de grav. 
Osul o durea dacă îndoia mâna, iar din cauza umflăturii își 
încheia cu dificultate nasturii manșetei de la cămașă. Își ţinuse 
încheietura bandajată până ce Ethan ciocănise la ușă, dar Lena 
nu voia nici în ruptul capului să îi arate că o durea. 

Problema era că Lena urma să ia salariul abia lunea viitoare. 
Dacă s-ar fi dus la Urgenţe ca să facă o radiografie, cei cincizeci 
de dolari pe care trebuia să-i plătească pe lângă asigurare i-ar fi 
distrus bugetul. Işi închipui că oasele nu erau rupte pentru că 
încă își mai putea mișca mâna. Dacă luni continua să o doară, 
atunci avea să facă totuși ceva în această privinţă. Oricum, era 
dreptace, și, la urma urmei, suportase dureri mult mai mari 
decât asta, pentru o bucată mai mare de timp. Era aproape 
reconfortant: îi reamintea că era în viaţă. 

— Ce-ţi face încheietura? întrebă Ethan, de parcă ar fi simţit la 
ce se gândea ea. 

— Bine. 

— Imi pare rău c-am făcut asta. Dar - păru să caute cuvintele 
potrivite - nu voiam să pleci. 

— Frumos mod de a o arăta. 

— Îmi pare rău că te-am rănit. 

— Las-o baltă, mormăi ea. 

Dacă vorbea despre rană, parcă o durea și mai tare. Înainte 
să plece din cameră, Lena pusese în buzunar un alt Vicodin și 
Motrin de opt sute de miligrame, în caz că durerea se agrava. În 
vreme ce Ethan se uita la un grup de copii în parcare, înghiţi 
Motrinul fără apă, și începu să tușească fiindcă nu-i aluneca pe 
gât. 

— Te simţi bine? întrebă Ethan. 

— Da, reuși ea să spună, bătându-se ușor în piept. 

— Nu cumva răcești? 

— Nu, zise ea, tușind din nou. Când începe petrecerea asta? 

— Cred că chiar acum. 

Ethan se îndreptă către o potecă printre două tufișuri. Lena 
știa că era o scurtătură prin pădure către căminele din partea de 
vest a campusului, dar nu voia să meargă noaptea pe acolo, 
chiar dacă era lună plină. 

— Pe aici e mai scurt, zise Ethan, întorcându-se când văzu că 
nu îl urma. 

Din motive evidente, Lena avea reţineri în a urma pe cineva 
într-o zonă întunecoasă, izolată. În aparenţă, Ethan părea să 
regrete că o rănise, dar descoperise deja cât de repede trecea 
de la o stare la alta. 

— Haide, zise Ethan, încercând să glumească. Doar nu-ți mai 
e teamă de mine, nu-i așa? 

— Du-te dracului, replică Lena și își sili picioarele să se miște. 

Își băgă mâna în buzunarul de la spate, sperând ca asta să 
pară un gest natural. Degetele îi atinseră briceagul de zece 
centimetri, și se simţi mai în siguranţă știind că era acolo. 

Ethan încetini astfel încât să poată merge pe lângă ea. 

— Lucrezi de mult aici? 

— Nu. 

— De cât timp? 

— De câteva luni. 

— Îți place ceea ce faci? 

— E un serviciu oarecare. 

Ethan păru să înţeleagă mesajul, dar, după câteva minute, 
începu din nou. Lena îi vedea cât de cât faţa, dar nu îi putea citi 
expresia de pe chip. 

— Îmi pare rău că nu ţi-a plăcut filmul, zise el, părând cu 
adevărat sincer. 

— Nu-i vina ta, zise Lena, deși el fusese cel care alesese un 
film francez subtitrat. 

— Credeam că-ţi plac chestiile de genul ăsta. 

Se întrebă dacă cineva vreodată în toată istoria omenirii se 
înșelase mai mult decât el. 

— Dacă vreau să citesc, îmi iau o carte. 

— Citești mult? 

— Nu prea mult, răspunse ea, deși în ultima vreme fusese 
atrasă de unele dintre romanele savuroase de dragoste din 
biblioteca școlii. Lena se obișnuise să ascundă cărţile în spatele 
standului cu ziare, pentru ca nimeni să nu le împrumute, înainte 

să le termine ea de citit. Mai degrabă și-ar fi tăiat beregata 
decât să o lase pe Nan Thomas să afle ce porcării citea. 

— Dar filmele? întrebă Ethan, neabătut. Ce fel de filme fti 
plac? 

Lena se strădui să nu pară prea enervată. 

— Nu știu, Ethan. Genul de filme care au o logică. 

Ethan înţelese în cele din urmă mesajul și rămase tăcut. Lena 
privea în jos, încercând să nu calce strâmb. In seara asta optase 
pentru cizmele ei de cowboy, și nu era obișnuită să meargă cu 
încălțări cu toc - fie și unul mic. Purta blugi și o cămașă verde- 
închis cu nasturi de sus până jos și își dăduse cu dermatograf, 
ca o concesie pe care o făcea pentru că ieșea în lumea reală. Işi 
lăsase părul desfăcut ca să îi arate lui Ethan că nu-i păsase 
deloc de ceea ce-i ceruse el. 

Ethan purta blugi largi și un tricou negru tot cu mâneci lungi, 
care îi acopereau braţele. Lena își dădu seama că nu era același 
de mai devreme pentru că simţea mirosul de detergent 
amestecat cu cel al unei ape de colonie de mosc. Ghete 
butucănoase completau ansamblul, și Lena se gândi că, dacă îl 
pierdea în pădure, putea să dea de el după urmele adânci pe 
care tălpile le lăsau în sol. 

Câteva minute mai târziu, ajunseră în luminișul din spatele 
căminelor băieţilor. Grant Tech era destul de demodat, și numai 
unul dintre cămine era mixt. Fiind însă un colegiu, studenții 
găsiseră o modalitate să evite regulile, și toată lumea știa că 
Mike Burke, profesorul responsabil cu căminele băieţilor, era 
surd ca un stâlp, și era puţin probabil să le audă pe fete 
furișându-se la orice oră. Lena se gândi că în seara asta îi 
furaseră probabil aparatul auditiv și îl aruncaseră la toaletă. 
Dinspre clădire se auzea atât de tare muzica, încât le vibra și 
pământul de sub picioare. 

— Domnul Burke a plecat la mama lui pentru o săptămână, 
explică Ethan, zâmbind. Ne-a lăsat un număr de telefon în caz 
că avem nevoie de el. 

— Ăsta e căminul tău? 

Ethan dădu aprobator din cap și se îndreptă spre clădire. 

Lena îl opri și ridică vocea ca să se facă auzită: 

— Poartă-te ca și cum aș fi partenera ta în seara asta, da? 

— Păi asta și ești, nu? 

Îi aruncă o privire care, spera ea, era un răspuns concludent 
la întrebarea lui. 

— Nu. 

Ethan porni din nou, și Lena îl urmă. Îi venea să își acopere 
urechile cu mâinile din cauza zgomotului care devenea tot mai 
puternic pe măsură ce se apropiau. In cămin erau toate luminile 
aprinse, inclusiv cele din dormitoarele de sus, rezervate 
directorului de internat. Muzica era ceva între dance în stil 
european și jazz, cu puţin rap pe ici, pe colo, și Lena se simțea 
de parcă urechile aveau să-nceapă din clipă-n clipă să îi 
sângereze din cauza nivelului ridicat al decibelilor. 

— Nu se tem că vine cineva de la pază? întrebă Lena. 

Ethan zâmbi, cu subînțeles. Dându-și seama ce voia să spună, 
Lena se încruntă. În majoritatea dimineţilor în care venise la 
lucru, indiferent cine fusese de serviciu cu o seară înainte era în 
continuare în patul de campanie din camera din spate, cu o 
pătură vârâtă sub bărbie și cu saliva scurgându-i-se pe pernă 
după o noapte lungă de somn. Ştia că Fletcher era de serviciu în 
seara aceea. Dintre toți paznicii de noapte, el era cel mai rău. In 
scurtul timp pe care Lena îl petrecuse la colegiu, nu se 
înregistrase niciun incident pe tura lui. Bineînţeles, o mulţime de 
delicte din timpul nopţii erau neraportate sau neobservate, 
petrecându-se la adăpostul întunericului. Lena citise că mai 
puţin de cinci la sută dintre femeile violate în campusul 
colegiului raportau poliției atacul. Lena se uită în sus către 
clădire, întrebându-se dacă era atacat cineva chiar în acel 
moment. 

— Hei, Green! 

Un tânăr, puţin mai înalt și mai solid decât Ethan, se apropie 
și îl lovi pe Ethan cu pumnul în umăr. Ethan răspunse cu același 
gest, și își strânseră mâinile într-o succesiune de mișcări 
complicate. 

— Lena, zise Ethan ridicând vocea, ca să se facă auzit. El este 
Paul. 

Lena afișă cel mai bun zâmbet de care era în stare, 
întrebându-se dacă acesta era prietenul lui Andy Rosen. 

Paul o privi din cap până-n picioare, încercând parcă să 
evalueze cât de bună era la pat. Lena făcu același lucru, dându-i 
de înțeles că nu se ridica la standardele ei. Era destul de insipid, 
așa cum pot fi băieţii adolescenţi când sunt la limita dintre 

adolescenţă și maturitate. Purta o șapcă galbenă, întoarsă 
invers, un smoc de păr blond decolorat ivindu-i-se în frunte. La 
gât avea un lanţ verde de metal pe care atârnau o suzetă și un 
mănunchi de amulete care arătau de parcă erau din colecția 
Hello Kitty!?. Băiatul o observă și își vâri în gură suzeta, 
începând să o molfăie zgomotos. 

— Hei, zise Ethan, lovindu-l pe Paul în umăr și purtându-se ca 
unul de-al casei. Unde-i Scooter? 

— Înăuntru, zise Paul. Se străduiește probabil să-i facă să 
schimbe muzica asta de cioroi. 

Luă apoi o anumită poziţie și își aruncă brațele în jur, în ritmul 
muzicii. 

Lena se zbârli auzind cuvântul „cioroi”, dar încercă să nu o 
arate. Probabil că nu făcu o treabă prea bună, pentru că Paul o 
întrebă, într-un dialect greoi pe care l-ar folosi numai un porc 
rasist: 

— Eşti pe bune cu frații? 

— Taci din gură, omule, zise Ethan, lovindu-l mult mai tare 
decât mai devreme. 

Paul râse și se alătură unui grup de tineri care se îndrepta 
spre pădure, huiduind și strigând sloganuri rasiste până ce 
ajunse suficient de departe pentru ca muzica să acopere ceea 
ce spunea. 

Ethan avea pumnii încleștaţi, iar pe sub tricou i se vedeau 
mușchii umerilor încordați. 

— Scârbă nenorocită, zise el printre dinţi. 

— Ce-ar fi să te calmezi? îi sugeră Lena, dar inima îi sări din 
piept când el se întoarse către ea. 

Furia lui o străpungea ca un laser, și Lena își băgă mâna în 
buzunarul din spate, atingând cuțitul ca pe un talisman. 

— Nu-l asculta, bine? E un idiot, zise Ethan. 

— Mda, încuviinţă Lena, încercând să detensioneze situația. 
Este. 

Ethan o privi întristat, ca și cum era foarte important pentru el 
ca ea să îl creadă, înainte să se îndrepte către cămin. 

Ușa din faţă era deschisă, câţiva studenţi stând aproape de 
intrare. Lena nu își dădu seama dacă erau fete sau băieţi, dar își 
închipui că dacă mai stătea pe-acolo câteva secunde, avea să 


12 Unul dintre cele mai cunoscute personaje create de japonezi, devenit un adevărat 
brand răspândit la nivel mondial. (n.red.). 

afle negreșit. Trecu de ei, ferindu-și privirea, și încercă să 
identifice un miros ciudat din aer. Cunoștea foarte bine mirosul 
de marijuana, după șapte ani de lucru în colegiu, dar era 
altceva. 

La intrare, un hol central lung cu o scară făcea legătura între 
cele trei etaje, cu două holuri perpendiculare care se ramificau 
de fiecare parte și care duceau înspre dormitoare și înspre băi. 
Căminul avea același plan ca orice alt cămin studențesc din 
campus. Cel în care locuia Lena era foarte asemănător, cu 
excepția faptului că fiecare dormitor din facultate avea un mic 
apartament cu baie proprie și o zonă care servea drept 
bucătărioară. Aici studenţii stăteau câte doi în cameră, având 
băi comune la capătul fiecărui culoar. 

Pe măsură ce se apropiau de capătul unuia dintre holuri, Lena 
reuși să distingă cel puţin două mirosuri din aer: urină și vomă. 

— Trebuie să mă opresc puţin aici, zise Ethan când ajunseră 
în dreptul unei uși pe care cineva lipise o hârtie pe care scria: 
DEȘEU PERICULOS. Te deranjează? 

— Te-aștept afară, îi spuse Lena, sprijinindu-se de perete. 

Ethan ridică din umeri și vâri cheia în broască, zgâlțâind ușa 
ca să se deschidă. Lena nu știa de ce se mai deranja să o încuie. 
Cei mai mulţi puști din campus știau că, dacă zgâlţâiai clanţa 
suficient de tare, ușile se deschideau singure. La jumătate din 
furturile la care Lena fusese chemată nu se vedeau semne de 
intrare forţată. 

— Mă-ntorc, zise Ethan, înainte să intre și să închidă ușa. 

Lena se uită la panoul cu mesaje de pe hol în timp ce aștepta. 
O jumătate era din plută, cealaltă era o tablă care se putea 
șterge. Pe panoul din plută se aflau câteva mesaje prinse cu 
piuneze, dar Lena nu era suficient de curioasă cât să le 
despăturească și să le citească. Pe tabla albă, cineva scrisese: 
„Ethan face bine laba”, de-a lungul unui desen care înfățișa 
ceva ca o maimuţă deformată care ţinea într-o mână cu trei 
degete fie o bâtă de baseball, fie un penis în erectie. 

Lena oftă, întrebându-se ce dracu' căuta aici. Poate ar fi fost 
mai bine să se ducă a doua zi la secţie și să vorbească cu 
Jeffrey. Trebuia să existe o modalitate de a-l convinge că nu 
avea nicio legătură cu cazul. Ar trebui să se ducă acasă chiar 
acum, să își toarne ceva de băut și să încerce să doarmă, astfel 
ca dimineaţa capul să îi fie limpede și să poată pune la punct un 

plan de acţiune. Sau poate ar fi trebuit să stea și să discute cu 
prietenul lui Andy, astfel încât să aibă ce-i oferi lui Jeffrey și să îl 
convingă astfel de buna ei credinţă. 

— Îmi pare rău, zise Ethan când se întoarse, arătând la fel ca 
atunci când intrase în cameră. 

Se întrebă ce făcuse înăuntru, dar nu era suficient de curioasă 
încât să îl și întrebe. Își imaginase probabil că Lena avea să intre 
cu el în cameră, unde ar fi putut-o seduce. Lena speră că nu 
arăta atât de toantă cum părea să o considere el. 

— Oh, rahat! zise el, ștergând mesajul de pe tablă cu mâneca 
tricoului. Se mai prostesc băieţii. 

— Mda, corect, zise ea, plictisită. 

— Pe bune, insistă el. Am încetat să mai fac asta din liceu. 

Lena îl crezu pentru o fracțiune de secundă, apoi zâmbi când 
își dădu seama că el de fapt glumea. 

— Îţi place cântecul ăsta? întrebă Ethan cu voce tare, în timp 
ce mergeau pe hol. 

— Sigur că nu, replică ea, gândindu-se din nou dacă să lase 
totul baltă sau nu. 

Dacă putea obţine numele tipului, Jeffrey avea să se ocupe de 
restul a doua zi. 

— Ce gen de muzică îţi place? întrebă Ethan. 

— Genul care nu îţi dă dureri de cap. O să stăm de vorbă cu 
prietenul ăsta sau nu? 

— Pe-aici, zise Ethan arătând către scările din faţă. 

O bucată de tencuială căzu de pe tavan peste ea când intrară 
în holul principal, și, deși Lena nu putea auzi decât muzica, știa 
că plafonul pârâia deasupra. 

La etaj se afla o sală mare la capătul scărilor, cu televizoare și 
mese pentru studiu, nu că ar fi studiat cineva în acel moment. 
Se mai afla, de asemenea, o bucătărie comună; știind cum era 
în celelalte cămine pe care le văzuse, Lena era aproape sigură 
că și bucătăria asta avea doar un frigider murdar și plin de păr, 
un cuptor cu microunde cu ușa blocată și vreun automat. La al 
doilea etaj erau mai puţine camere, și, chiar dacă acestea erau 
mai mici, al doilea etaj era mai râvnit. După ce simţise mirosul 
băilor mai folosite de la etajul de mai jos, Lena își putea închipui 
de ce. 

— Pe-aici, strigă Ethan. 

Lena îl urmă, și își croiră drum printre tinerii care stăteau pe 
scară. Niciunul nu părea să aibă mai mult de cincisprezece ani, 
dar cu toţi beau un amestec roz care avea în el suficient alcool 
încât Lena să îl simtă din mers. Recunoscu cel de-al treilea 
miros din cămin: esenţă de lichior. 

Holul de la etaj era chiar și mai aglomerat decât scările, și 
Ethan o prinse cu blândeţe de mână ca să nu se piardă în 
mulţime. Lena se blocă simțind atingerea-i bruscă și se uită în 
jos, la mâna care o ţinea pe a ei. Avea degete lungi și delicate, 
aproape ca de fată. Încheieturile erau osoase, și nodurile se 
vedeau ieșind de sub mânecile tricoului. Camera era excesiv de 
aglomerată, și era zăpușeală, iar Lena se întrebă cum de el 
putea suporta o asemenea căldură. Indiferent ce ascundea 
Ethan sub mânecile alea, nu se putea să merite să transpire ca 
naiba într-o cameră înțesată cu cel puţin o sută de oameni, toți 
sărind într-un ritm care numai muzică nu putea fi numit. 

Dintr-odată, muzica se opri. Camera gemu la unison, apoi 
izbucniră cu toţii în râs când luminile se stinseră. 

Lena simţi cum inima i-o ia razna când străini începură să o 
înghiontească. Un tip de lângă ea șopti ceva, o fată râse 
zgomotos. În spatele ei, un alt bărbat se lipi de Lena, iar Lena își 
dădu seama că o făcuse intenţionat. 

— Hei, daţi drumul la muzică! strigă cineva. 

— Stai un pic, răspunse altcineva, și într-un colţ se aprinse o 
lanternă pentru DJ-ul care se străduia să-și repare scula. 

În cele din urmă, ochii Lenei se obișnuiră cu întunericul, și 
începu să distingă siluetele din jurul ei. Înaintă, dar bărbatul din 
spatele ei o urmă ca o umbră. Își strecură mâna în jurul taliei ei 
și îi șopti la ureche: 

— Hei. 

Lena îngheţă. 

— Hai să mergem undeva, zise tipul, frecându-se de ea. 

Lena încercă să spună „oprește-te”, dar vorbele îi rămaseră în 
gât. Sări înainte către Ethan și se prinse bine de braţul lui, 
nemaiputându-se abtine. 

— Ce este? întrebă Ethan. 

Chiar și în întuneric, Lena văzu că se uita în spatele ei, ca să 
vadă despre ce era vorba. Mușchii lui se încordară, și îl pocni pe 
tip cu pumnul în piept. 

— Nenorocitule, îi șuieră printre dinți. 

Tipul se dădu înapoi și își ridică mâinile de parcă ar fi fost 
vorba de o simplă neînțelegere. 

— E-n regulă, zise Ethan către Lena. 

Își puse braţul în jurul ei ca să o apere de mulţime. Ar fi 
trebuit să îl împingă la o parte, dar avu nevoie de câteva 
secunde ca să își potolească bătăile inimii, înainte ca aceasta să 
îi ţâșnească afară printre coaste. 

Fără veste, muzica porni din nou, și luminile de discotecă se 
aprinseră. Mulțimea aclamă, și începură cu toţii să danseze, 
tricourile albe și dinţii strălucind purpuriu în lumină. Unii 
începură să își fluture prin față bețe fosforescente verzi și 
galbene. Câţiva aveau lanterne micuțe pe care le îndreptau 
aprinse către cei din jur. 

— Ce dezmăţ! zise Lena. 

Sau cel puţin avu impresia că a zis. Muzica era atât de tare, 
încât nu își putea auzi propria voce. Mulțimea era înnebunită de 
Ecstasy, iar luminile intermitente făceau experienţa și mai 
intensă. Suzeta lui Paul părea acum să fie cât se poate de utilă. 
O folosea ca să nu îi clănţăne dinţii atunci când sărea pe ritmul 
muzicii. 

— Vino aici! strigă Ethan, ca să se facă auzit, și o făcu să 
meargă cu spatele. 

Lena întinse mâna la spate și se opri când simţi un perete. 

— Eşti bine? întrebă el, cu fața apropiată de a ei, ca să se facă 
auzit. 

— Bineînţeles, zise Lena și îl împinse ușor cu mâna, ca să lase 
ceva distanţă între ei. A 

Corpul lui era solid ca un zid, așa că Ethan nu se clinti. li dădu 
părul pe spate cu degetele. 

— Mi-aș fi dorit să-ţi prinzi părul la spate. 

— N-am avut cu ce să-l prind, minţi ea. 

Ethan zâmbi, privindu-și degetele alunecând prin părul ei. 

— Ți-aș putea face rost de un elastic sau ceva de genul ăsta. 

— Nu. 

Ethan își lăsă mâna să cadă, dezamăgit. 

— Vrei să discut din nou cu tâmpitul ăla? se oferi el, 
schimbând subiectul. 

— Nu, zise ea, deși undeva în adâncul sufletului și-ar fi dorit - 
de fapt, undeva nu foarte adânc. 

O încânta ideea că Ethan l-ar fi putut lăsa lat pe cretinul care 
se frecase de ea. 

— Bine, zise Ethan. 

— Vorbesc serios, insistă Lena, știind că nu ar fi fost indicat să 
îl trimită pe Ethan după tip. E un dezmăţ, nu? Probabil a 
presupus... 

— Bine, îi tăie Ethan vorba. Mă duc s-aduc ceva de băut. 

Plecă înainte ca Lena să mai poată spune ceva. Se uită după 
el până când se pierdu în mulţime, și se simţi ca o școlăriță 
demnă de toată mila. Avea treizeci și patru de ani, nu 
paisprezece, și nu avea nevoie ca un puști să se bată în locul ei. 

— Hei, zise cineva, lovindu-se de ea. 

O brunetă vioaie îi oferi Lenei câteva capsule verzi, dar Lena îi 
făcu semn cu mâna să dispară, lovindu-se apoi de altcineva care 
se afla în spatele ei. 

— Scuze, zise ea, îndepărtându-se și ciocnindu-se de 
altcineva. 

Camera începu să se strângă în jurul ei, și Lena știu că avea 
să înceapă să tipe dacă nu ieșea dracului mai repede de acolo. 

Își croi cu forţa drum prin mulţime și încercă să ajungă la 
scări, dar oamenii păreau să vină împotriva ei ca un curent 
submarin. Camera era în continuare cufundată în întuneric, și 
întinse mâinile, pipăind în faţă și împingând la o parte oamenii 
din calea ei, până când simţi că atinge un alt perete. Se 
întoarse, presupunând, după lumina care se vedea la celălalt 
capăt, că o luase într-o direcţie greșită. Scările se aflau la 
capătul opus. 

— La naiba, înjură ea, lipindu-se de perete. 

Mâna ei găsi clanţa unei uși pe care o deschise, clipind des în 
lumina puternică. După ce ochii i se obișnuiră, văzu un băiat 
întins pe spate pe pat. Se holbă la Lena cu un rânjet viclean pe 
față, în vreme ce o blondă se apleca deasupra lui. Tipul îi făcu 
semn să li se alăture, dar Lena trânti ușa, apoi se întoarse și se 
ciocni de Ethan. 

— Hei, zise el, protejând un pahar cu suc de portocale, ca să 
nu se verse. 

Muzica începu să scadă în intensitate. Indiferent care era 
motivul, Lena fu recunoscătoare când timpanele începură să nu 
o mai doară de la atâta gălăgie. 

— Nu știam ce anume vrei, zise Ethan arătând spre pahar. 
Asta are vodcă în ea. Eu am preparat-o, ca să fiu sigur. Sau 
poate vrei asta, zise el, scoțând o sticlă de apă din buzunarul 
blugilor largi. 

Lena se uită la pahar, dorindu-și mai mult decât orice să bea. 

— Apă, zise ea. 

Ethan dădu aprobator din cap, de parcă tocmai ar fi trecut un 
test. 

— Mă-ntorc imediat, zise el, punând cana pe o masă din 
apropiere. 

— N-ai de gând s-o bei? întrebă ea. 

— Mă duc s-aduc niște suc. Stai aici ca să te pot găsi. 

Lena desfăcu rapid capacul sticlei cu apă, privindu-l cum se 
îndepărta din nou. Bău îndelung, ţinându-și ochii deschişi, 
pentru ca nimeni să nu o poată surprinde. Jumătate dintre puștii 
de pe ringul de dans erau atât de terminati, încât ceilalți erau 
nevoiţi să îi susțină. 

Se trezi că se uită lung la masa pe care Ethan lăsase vodca. 
Înainte să se poată răzgândi, se apropie și bău tot paharul din 
două înghiţituri rapide. Era mai mult alcool, și doar puţin suc de 
portocale, cât să-i dea culoare. Pieptul i se contractă când vodca 
îi cobori pe gât, și o flacără lentă îi cuprinse esofagul, ca și cum 
ar fi înghiţit un chibrit aprins. 

Lena se șterse cu mâna la gură, simțind cum ace o înțeapă în 
încheietura rănită. Încercă să își amintească la ce oră luase 
pastila. Filmul durase cel puţin două ore. Drumul până la cămin 
le luase cam o jumătate de oră. Cât timp ar fi trebuit să treacă 
între două doze? 

— Ducă-se dracului, zise Lena și scoase pastila din buzunar și 
o băgă în gură. 

Se uită în jur după ceva de băut și văzu un pahar cu amestec 
roz pe una dintre mese. Se uită îndelung la pahar, întrebându-se 
pentru o fracțiune de secundă ce se afla în el, înainte să ia o 
înghiţitură sănătoasă. Amestecul avea gust de vodcă, cu 
suficient Kool-Aid}? vișiniu cât să îi dea culoarea roz. Nu mai 
rămăsese prea mult, și Lena bău tot, trântind paharul înapoi pe 
masă după ce îl goli. 

În câteva secunde, alcoolul începu să-și facă efectul. Mai 
trecură câteva secunde, și se uită prin cameră, simțindu-se 


13 Pudră din care se prepară o băutură răcoritoare. (n.red.). 
180 


moleșită, dar nici pe departe beată. Era o petrecere obișnuită, 
cu o gașcă de puști inofensivi. Putea să facă faţă. Alcoolul îi 
înlăturase inhibiţiile, și exact de asta avusese nevoie. Pastila 
avea să înceapă să își facă efectul în curând, iar ea avea să se 
simtă din nou bine. 

Muzica se schimbă în ceva încet și senzual, așa că basul nu-i 
mai bubuia așa în urechi. Cineva dădu din nou volumul mai mic, 
la un nivel aproape tolerabil. 

Lena luă o altă gură de apă ca să scape de gustul neplăcut. 
Lena plescăi, uitându-se la puștii din cameră. Râse, gândindu-se 
că era probabil cea mai bătrână persoană de acolo. 

— Ce-i așa amuzant? 

Ethan se afla din nou lângă ea. În mână avea o sticlă 
nedesfăcută de suc de portocale. 

Lena clătină din cap, simțind cum o cuprinde brusc amețeala. 
Avea nevoie să se miște, să alunge efectele alcoolului. 

— Hai să-l găsim pe prieten! 

Ethan îi aruncă o privire amuzată, și Lena roși, întrebându-se 
dacă observase paharele goale de pe masă. 

— Pe-aici, zise el, încercând să o ghideze. 

— Pot să văd, replică ea, plesnindu-l peste mână. 

— Îți place mai mult muzica asta? întrebă el. 

Lena dădu aprobator din cap, aproape pierzându-și echilibrul. 
Chiar dacă observase, Ethan nu spuse nimic. În schimb, o 
conduse către unul dintre holurile laterale care ducea către 
dormitoare. În fiecare cameră auzea un alt fel de muzică, și 
unele uși erau deschise, lăsând să se vadă puști care fie prizau 
cocaină, fie și-o trăgeau ca iepurii, în funcţie de câţi oameni 
erau în încăpere. 

— Întotdeauna e așa? întrebă ea. 

— E așa pentru că doctorul Burke e plecat, dar fac asta destul 
de des. 

— Pun pariu, zise ea, uitându-se în altă cameră, dar dorindu-și 
imediat să n-o fi făcut. 

— Eu stau de obicei la bibliotecă, zise el, deși Lena își 
închipuia că mintea. 

Niciodată nu îl văzuse la bibliotecă. Sigur, era destul de mare, 
și Ethan părea genul de tip care se pierdea repede în mulţime. 
Poate totuși chiar era la bibliotecă. Poate că o urmărise tot 
timpul. 


181 


Ethan se opri lângă o ușă care ieșea în evidenţă prin faptul că 
bileţelele și inscripţiile obscene lipseau cu desăvârșire. 

— Hei, Scooter! strigă el, ciocănind cu degetele în lemnul ușii. 

Lena se uită în jos la podeaua din lemn de esenţă tare și 
închise ochii, încercând să își adune gândurile. 

— Scoot? repetă Ethan, lovind cu pumnul în ușă. 

Izbi atât de tare, încât ușa se îndoi ușor în partea de sus, 
lăsând să se vadă o dungă de lumină între ea și pragul de sus. 

— Haide, Scooter, zise Ethan. Deschide, javră idioată! Știu că 
ești înăuntru! 

Lena nu auzea mare lucru din ce se petrecea în spatele ușii, 
dar își dădu seama că cineva se mișca prin cameră. Mai trecură 
câteva minute până se deschise ușa, și un val din cel mai 
neplăcut miros emanat de un corp pe care îl simţise Lena 
vreodată îi lovi ca un hârdău plin cu rahat. 

— Isuse, exclamă ea, ducându-și mâna la nas. 

— Asta-i Scooter, zise Ethan, de parcă astfel ar fi explicat 
mirosul. i 

Lena respiră pe gură, încercând să se obișnuiască. „Impuţitul” 
ar fi fost o poreclă foarte potrivită. 

— Bună, zise ea, forțându-se să nu icnească. 

Scooter era remarcabil prin felul lui aparte de a fi. Majoritatea 
băieţilor pe care îi văzuse Lena purtau părul tuns scurt și blugi 
lălâi și tricouri. Scooter, în schimb, avea păr lung și negru și 
purta un tricou albastru și pantaloni de un portocaliu aprins. 
Bicepsul stâng avea în jurul lui un garou galben, partea 
superioară a braţului fiind umflată din cauza strânsorii. 

— Ei, haide, omule, zise Ethan, trăgând cu ochiul la garou. 

Cauciucul sări de pe brațul lui Scooter undeva prin cameră. 

— La naiba, frate! gemu Scooter. Rămase în cadrul ușii, 
blocând-o, dar fără să aibă o atitudine amenințătoare. E o 
nenorocită de polițistă! Ce caută aici o polițistă, frate? De ce-ai 
adus o polițistă în bârlogul meu? 

— Mișcă, zise Ethan și îl împinse cu blândeţe înapoi în cameră. 

— O să fiu arestat? Stai așa, frate. Se așeză pe podea, 
căutând garoul. Stai așa, lasă-mă să iau mai întâi doza asta. 

— Ridică-te, zise Ethan, trăgându-l în sus pe Scooter, de 
marginea pantalonilor. Haide, n-o să te-aresteze. 

— Nu po' să mă duc la pârnaie, frate. 

— Nu te duce la pârnaie, îi spuse Ethan, vocea lui răsunând în 
camera micuță. 

— Mda, bine, zise Scooter, lăsându-l pe Ethan să îl ajute să se 
ridice. 

Scooter își duse mâna la gât, și Lena observă că purta un lanţ 
galben foarte asemănător cu al lui Paul, prietenul lui Ethan de 
mai devreme. Scooter nu avea însă suzetă, care păruse o 
achiziţie de bază. 

— Stai jos, frate, îl îndemnă Ethan, împingându-l pe pat. 

— Mda, în regulă, zise Scooter, de parcă nu și-ar fi dat seama 
că stătea deja. 

Lena rămăsese destul de aproape de cadrul ușii, continuând 
să respire pe gură. Un aparat de aer condiţionat se afla montat 
în fereastră, dar Scooter nu îi dăduse drumul. Dependenţilor de 
droguri le plăcea să stea la răcoare, pentru ca drogul să nu se 
elimine prea repede prin transpiraţie, dar, după cum mirosea, 
Lena își închipui că pe corpul lui Scooter se afla suficientă 
unsoare cât să îi închidă fiecare por al corpului. 

Camera era cam ca toate celelalte: mai mult lungă decât lată, 
cu un pat, un birou și un dulap de fiecare parte. Faţă în faţă cu 
ușa se aflau două ferestre largi, cu geamurile înnegrite de fum. 
Teancuri de cărți și de reviste stăteau aliniate pe podea, iar 
deasupra lor tronau cutii de bere goale și cartușe de ţigări. In 
centrul camerei se afla o bucată de bandă albastră, care 
probabil împărțea spaţiul. Lena se întrebă ce părere avea 
colegul de cameră al lui Scooter despre miros. 

Un frigider mic servea drept noptieră lângă patul pe care 
Scooter îl ocupa acum. Colegul său de cameră optase pentru 
mai tradiționala bucată de placaj pusă pe două teancuri de 
cărămizi. Probabil că furase cărămizile din șantierul de 
construcţii de lângă cafenea. Kevin Blake trimisese un mesaj cu 
două săptămâni în urmă, cerându-i lui Chuck să găsească toate 
cărămizile care lipseau, deoarece compania de construcţie avea 
de gând să încarce nota de plată pentru înlocuirea lor. 

— E-n regulă, zise Ethan, făcându-i semn să intre în cameră. E 
complet sedat. 

— Văd, zise Lena, dar nu se mișcă din cadrul ușii. 

Scooter era mai mare decât Ethan, din toate punctele de 
vedere: mai înalt și mai puternic. Işi băgă degetul mare în 
buzunarul de la spate și pipăi cuțitul. 

Ethan se așeză lângă Scooter pe pat. 

— N-o să discute cu tine dacă lași ușa deschisă. 

Lena evaluă riscurile și decise că situaţia era sub control. Intră 
și închise ușa fără să se întoarcă niciun moment cu spatele la ei. 

— Nu prea pare să poată vorbi, zise ea. 

Dădu să se așeze pe celălalt pat, dar se opri când își aminti ce 
se petrecea în celelalte camere. 

— Nu te-nvinovățesc, frate, zise Scooter, râzând în hohote 
scurte, ca o focă. 

Lena se uită prin cameră, gândindu-se că erau suficiente 
sortimente de droguri cât să aprovizioneze o farmacie. Două 
seringi erau lăsate pe un scaun mic de lângă pat. O lingură cu 
reziduuri rămase în ea se afla lângă ele, precum și o punguţă cu 
ceea ce părea a fi sare grunjoasă. |! întrerupseseră pe Scooter în 
timp ce acesta prepara lce, cea mai puternică formă de 
metamfetamină. Porcăria era atât de pură, încât nici nu avea 
nevoie să o filtreze. 

— Ce idiot nenorocit, zise Lena. 

Nici măcar unchiul ei, Hank, un toxicoman de cea mai înaltă 
clasă, nu se pusese niciodată cu Ice. Era prea periculos. 

— Nu văd ce rost au toate astea, îi spuse lui Ethan. 

— A fost cel mai bun prieten al lui Andy. 

Auzind numele lui Andy, Scooter izbucni în lacrimi. Plângea ca 
o fată, deschis, fără a se simţi rușinat. Lena nu știa dacă să fie 
dezgustată sau fascinată de reacţia lui. In chip destul de ciudat, 
Ethan păru să îi împărtășească sentimentele. 

— Haide, Scoot, revino-ţi! zise Ethan, împingându-l pe celălalt 
băiat de pe el. Isuse Hristoase, ce ești, vreun poponar? 

Îi aruncă o privire Lenei, amintindu-și probabil în ultima clipă 
că sora Lenei fusese lesbiană. Lena se uită la ceas. Pierduse 
toată noaptea încercând să stea de vorbă cu puștiul ăsta idiot, și 
nu avea de gând să renunţe acum. Lovi patul atât de tare, încât 
amândoi băieţii săriră în sus. 

— Scooter, zise Lena. Ascultă! 

Scooter dădu din cap că înțelege. 

— Erai prieten cu Andy? 

Din nou dădu din cap. 

— Andy era cumva depresiv? 

Scooter dădu din nou aprobator din cap. Lena oftă, știind că 
trebuia să se fi controlat. Acum se simţea amenințat, și nu voia 
să vorbească. 

Arătă cu capul către frigider. 

— Ai ceva de băut pe-acolo? 

— Oh, da, frate. 

Scooter sări ca ars, de parcă ar fi vrut să spună: „Unde îmi 
sunt manierele?” Se clătină înainte să își recapete echilibrul și 
deschise frigiderul mic. Lena văzu câteva sticle de bere și ceea 
ce părea a fi o mică sticlă de plastic cu vodcă, o marcă 
necunoscută. Cu atâtea sticle de băutură și cu droguri, Lena se 
întrebă cum de Scooter nu era dat afară de la colegiu. 

— Am niște bere și... începu Scooter. 

— Uite, zise Lena, dându-l la o parte din drum. 

Poate că, dacă mai bea un pahar, se va simţi mai stăpân pe 
situaţie. 

— Pahare? întrebă ea. 

Scooter întinse mâna sub pat și scoase două căni de plastic 
care văzuseră și zile mai bune. Lena le puse pe frigider și scoase 
sucul de portocale pe care i-l adusese Ethan. Sticla era mică. 

Nu le ajungea la toţi trei. 

— Eu nu vreau, zise Ethan, analizând-o de parcă era unul 
dintre textele lui. 

Lena nu îl privi în timp ce își amestecă băutura, turnând 
jumătate din sucul de portocale într-unul din pahare, apoi 
punând peste el puţină vodcă. Păstră sticla de suc pentru ea, 
umplând-o până sus cu alcool. Astupă apoi cu degetul gura 
sticlei și amestecă totul ca să combine băuturile, simțind în 
continuare ochii lui Ethan aţintiţi asupra ei. 

Se așeză pe celălalt pat fără să-și dea seama că-și propusese 
să nu facă asta și se uită la Scooter în timp ce acesta sorbi din 
băutură. 

— Asta-i bună, frate, zise el. Multam. 

Lena ţinu sticla de suc în poală, fără să bea. Voia să vadă cât 
de mult putea rezista. Poate că nu avea să bea deloc, până la 
urmă. Poate că avea doar să o ţină în mână, astfel încât Scooter 
să se simtă confortabil discutând cu ea. Știa că primul lucru pe 
care trebuie să îl faci într-un interviu este să stabilești un raport. 
Cu dependenţi ca Scooter, cea mai ușoară modalitate de a face 
asta era să îl facă să creadă că și ea avea o problemă. 

— Andy, zise Lena în cele din urmă, conștientă de cât de 
uscată își simţea gura. 

— Mda, răspunse Scooter dând din cap. Era un tip de treabă. 

Lena își aminti ceea ce spusese Richard Carter. 

— Am auzit că putea fi un nenorocit. 

— Mda, păi cine ţi-a spus asta e un cretin, replică Scooter. 

Avea dreptate, dar Lena ţinu pentru ea această informaţie. 

— Povestește-mi despre el! Povestește-mi despre Andy! 

Scooter se sprijini de perete și își dădu părul lung la o parte 
din ochi. Avea o mulţime de coșuri pe obraji. Lena i-ar fi putut 
spune că această problemă s-ar fi rezolvat în mare măsură dacă 
și-ar fi tuns părul sau dacă măcar l-ar fi ţinut curat, dar avea alte 
lucruri de discutat acum. 

— Se vedea cu cineva? întrebă ea. 

— Cine, Andy? zise Scooter, clătinând din cap. De mult timp n- 
a mai făcut asta. 

Își întinse cana, așteptându-se să fie umplută din nou. Lena se 
uită cu atenţie la el, fără să îi toarne. 

— Mai întâi vorbim, apoi îţi mai dau, zise ea. 

— Am nevoie de o doză, omule, zise el, întinzându-se după 
acele de pe frigider. 

— Stai puţin, îi spuse Ethan, îndepărtându-l. Ai zis c-o să stai 
de vorbă cu ea, și asta o să faci, mai ţii minte? Ai zis c-o să-i 
spui ce vrea să știe. 

— Așa am făcut? întrebă Scooter, părând confuz. 

Se uită lung la Lena și dădu din cap aprobator, cum că o 
recunoaște. 

— Mda, amice, zise Ethan. Așa ai făcut. Ai promis, pentru că 
vrei să-l ajuţi pe Andy. 

— Mda, în regulă, încuviinţă Scooter, dând din cap. 

Părul era atât de împuţit, încât nici nu se mișcă. Ethan îi 
aruncă Lenei o privire mușcătoare. 

— Vezi ce face rahatul ăsta creierului? 

— Se vedea Andy cu cineva? întrebă Lena, ignorându-l pe 
Ethan. 

Scooter chicoti. 

— Mda, dar ea nu se vedea cu el. 

— Cine? întrebă Lena. 

— Ellen, frate. Ellen de la cursul de artă. 


— Schaffer? întrebă Ethan, iar auzul numelui păru să nu îi facă 
plăcere. 

— Mada, frate, e a dracului de bună. Înţelegi ce vreau să zic? 
Scooter îl înghionti sugestiv cu cotul pe Ethan. A dracului de 
mișto. 

Lena încercă să îl readucă la discuţie. 

— Ea se vedea cu el? 

— Ea nu s-ar întâlni cu nimeni de genul lui, zise Scooter. E o 
zeiță. Muritori de rând ca Andy nu s-ar putea învrednici decât 
să-i miroasă chiloţii. 

— E o cutie ambulantă de spermă, zise Ethan cu evident 
dezgust. Probabil nici nu știa de existenţa lui. 

Scooter chicoti din nou și îl înghionti pe Ethan cu cotul. 

— Poate c-acuma face chefuri prin rai! 

Ethan se încruntă și îl împinse pe Scooter. 

— Ce este? întrebă Lena, nedumerită. 

— La naiba, am auzit că faţa ei arăta de parc-ar fi înghiţit o 
nenorocită de bombă. 

— Faţa cui? întrebă Lena. 

— A lui Ellen! zise Ethan, de parcă era evident. Și-a zburat 
creierii, frate! Unde dracu' ai umblat, de nu știi? 

Șocul o izbi pe Lena ca o cărămidă. Stătuse în camera ei toată 
ziua, urmărindu-și telefonul. Nan sunase de câteva ori, dar Lena 
nu răspunsese. Moartea lui Ellen Schaffer complica și mai mult 
situaţia. Dacă era înscenată asemenea morții lui Andy, atunci 
Jeffrey avea să o privească cu mare îndoială pe Lena. 

Fără să gândească, Lena luă o înghiţitură mică din sticlă. Ținu 
lichidul în gură, savurând gustul înainte să înghită. Vodca o arse 
pe gât, și o simţi tot drumul până în stomac. Expiră încet, 
simțindu-se mai calmă, mai ageră. 

— Dar programul de dezintoxicare la care l-au trimis părinții 
lui? 

Scooter se uită din nou lung către seringi, lingându-și buzele. 

— A făcut ce trebuia să facă să scape, înţelegi? Lui Andy îi 
plăcea pipa. Nu mă joc cu asta. Dacă te îndrăgostești, te întorci 
la nesfârșit la ea, ca un amant. 

Lui Scooter părea să-i placă să spună cuvântul „amant”, 
pentru că îl repetă de câteva ori, rotind limba în gură la fiecare 
repetare. 

Lena încercă din nou să îl readucă la subiect. 

— Deci s-a întors și era curat? 

Scooter aprobă dând din cap. 

— Mda. 

— Cât a durat? 

— Cred că până duminică, zise Scooter și râse, de parcă ar fi 
făcut o glumă bună. 

— Când anume duminică? 

— Înainte să moară, îi spuse Scooter. Toată lumea știe că 
poliția a găsit un ac. 

— Corect, zise Lena, gândindu-se că Frank ar fi menţionat 
asta dacă ar fi fost adevărat. 

Zvonurile circulau prin campus cu viteza bolilor cu 
transmitere sexuală. 

— Ai zis cumva că-i plăcea să fumeze? întrebă ea. 

— Da, da. Asta au găsit. 

Lena îi aruncă o privire lui Ethan. 

— L-ai mai văzut pe Andy folosind așa ceva până de ieri? îl 
întrebă pe Scooter. 

Acesta clătină din cap. 

— Nu, dar știu că o făcea. 

— Cum poţi să fii sigur? 

— Pentru c-a vrut să cumpere de la mine, frate. 

Lângă el, Ethan deveni considerabil mai rigid. 

— A cumpărat sâmbătă o grămadă, și zicea că vrea s-o ia pe 
toată duminică. Ca să zboare pe covorul fermecat. Hei, crezi că 
asta vrea să spună cântecul? 

Lena încercă din nou să îl readucă pe firul discuţiei. 

— Crezi c-a vrut să se sinucidă? 

— Mda, ce mai contează, zise Scooter, uitându-se din nou 
lung după ace. Cum să-ţi zic, a venit în camera mea și-a zis: 
„Hei, frate, ai?” și io am zis: „La naiba, mda, mă pregătesc 
pentru când pleacă Burke, săptămâna viitoare”, iar el a zis ceva 
de genu': „Dă-mi tot ce ai. Am bani”, iar io am zis ceva de 
genu': „Du-te dracului, în niciun caz, frate, e marfa mea și-mi 
mai ești încă dator dinainte să intri știi tu unde, poponar 
împuţit”, iar el a zis ceva de genu’... 

Lena îl întrerupse: 

— Avea probleme cu banii? 

— Mda, mereu avea. Maică-sa l-a pus să plătească chirie, ce 
rahat! Ce zici de asta? Propriul fiu, și l-a pus să plătească pentru 

haine și alte rahaturi de parcă era vreun nenorocit de bogătan. 
Își aranjă mai bine pantalonii. Da' mașina aia era beton. Se 
întoarse apoi către Ethan. Ai văzut ce mașină îi luase taică-său? 

Lena încercă din nou să îl facă să se concentreze. 

— Dar avea bani sâmbătă seară? Andy avea ceva bani? 

— La naiba, habar n-am. Cre' că da. A marcat. 

— Credeam că tu i-ai vândut. 

— La dracu', nu, frate! Ti-am zis, știam ce vrea să facă. Nu mă 
bag în rahatul ăla. Vinzi niște marfă, și vreun căcăcios ia o 
supradoză, și următorul lucru pe care-l știi e că-ţi bagă curul la- 
nchisoare pentru o porcărie de omor prin imprudenţă, și io nu 
mă duc la nicio pârnaie, frate. Deja mi-am făcut rost de-un job 
pentru când oi scăpa d-aici. 

— Unde? întrebă Lena, întrebându-se cine Dumnezeu ar 
angaja o asemenea epavă. 

Ethan nu îl lăsă să răspundă. 

— Ştiai că are de gând să-ncerce să-și ia zilele? 

— Cre' că da. 

Scooter ridică din umeri. 

— Asta a făcut data trecută. A cumpărat o pungă de marfă și 
s-a tăiat cu o lamă de ras. 

Trase cu degetul o linie pe braţul său, demonstrativ. 

— Frate, aia a fost tare. Sânge peste tot, parcă nu era 
adevărat. Crezi c-ar fi trebuit să ciripesc ceva, frate? N-am vrut 
să-l bag în vreo belea, sau ceva de genu' ăsta. A 

— Mda, tembelule, zise Ethan, apropiindu-se de pat. li dădu 
lui Scooter o palmă după ceafă. Da, ar fi trebuit să-i spui lui 
ceva. L-ai omorât, asta ai făcut. 

— Ethan... începu Lena. 

— Hai să plecăm de aici, zise Ethan, îndreptându-se către ușă. 

Lena își dădu seama că era furios, dar nu înțelegea de ce. 

— Îmi pare rău că te-am făcut să pierzi timpul, îi spuse Lenei. 

— Nicio problemă, zise Scooter. 

— Haide, zise Ethan trântind ușa cu atâta putere, încât clanța 
făcu o gaură în peretele din spate. 

Lena îl urmă, dar închise ușa, rămânând în cameră. 

— Lena! 

Ușa se zgâlțâi când Ethan ciocăni în ea, dar o încuie, sperând 
să-l ţină afară câteva minute. 


— Scooter, zise ea, asigurându-se că i-a atras atenţia. Cine i-a 
vândut drogurile? 

Scooter se holbă la ea. 

— Ce? 

— Cine i-a vândut drogurile lui Andy? repetă ea. Sâmbătă 
seara, de unde a luat până la urmă drogurile? 

— Rahat, zise Scooter. Nu știu. 

Işi scărpină brațele, evident stânjenit de plecarea lui Ethan. 

— Lasă-mă-n pace, bine? 

— Nu, zise Lena. Nu, până nu-mi spui. 

— Am drepturi. 

— Serios? Vrei să chemi poliţia? 

Păstră sticla într-o mână și luă în cealaltă seringile încărcate. 

— Hai să chemăm poliţia, Scooter. 

— Ah, la dracu’, frate, haide... 

Făcu o încercare să pună mâna pe ace, dar Lena fu mai 
rapidă. 

— Cine i-a vândut drogurile lui Andy? întrebă ea. 

— Haide, se văicări Scooter. 

Când văzu că strategia nu funcţiona, capitulă. 

— Ar trebui să știi, frate. Lucrezi cu tipu’. 

Lena scăpă seringile și era mai să scape și sticla, dar își veni 
în fire. 

— Chuck? 

Scooter căzu la pământ, adunând acele de parcă ar fi găsit 
bani pe jos. 

— Chuck? repetă Lena. 

Era prea șocată ca să poată face altceva. Luă o gură de 
vodcă, apoi dădu pe gât toată sticla. Se simţi dintr-odată atât de 
dezorientată, încât trebui să se așeze din nou pe pat. 

— Lena? strigă Ethan, bubuind în ușă. 

Scooter își băgase acul în venă. Lena privi ca vrăjită cum 
trăgea puţin sânge înapoi, apoi își bagă tot drogul în venă. Tinea 
capătul garoului între dinţi, și îi dădu drumul după ce administră 
tot. 

Icni de parcă ar fi fost lovit, și corpul i se clătină. Tinu gura 
deschisă, trupul zvârcolindu-i-se în timp ce drogul își făcea 
efectul. Ochii i se rotiră cu sălbăticie în cap. Mâna îi tremura atât 
de tare, încât seringa goală căzu pe podea și se rostogoli până 

sub pat. Lena se uită, incapabilă să își mute privirea. Corpul lui 
Scooter era în spasme în vreme ce Ice își făcea treaba în vene. 

— Oh, frate! șopti Scooter. Oh, la naiba, frate. Oh, da. 

Lena se zgâi la cealaltă seringă de pe podea, gândindu-se la 
ea, întrebându-se cum ar fi fost să se abandoneze, să lase un 
drog să îi controleze corpul pentru o vreme. Sau să își ia viaţa. 

Scooter sări în sus atât de brusc, încât Lena se lovi cu capul 
de perete încercând să se îndepărteze de el. 

— Oh, uau, ce cald e-aici! zise Scooter pășind prin cameră, 
cuvintele ieșindu-i din gură ca gloanţele dintr-o mitralieră. Ştii, 
e-atât de cald, prea cald ca să poţi respira nu știu dacă pot să 
respir tu poţi să respiri frate ce bine e nu ţi se pare? 

Continuă să trăncăne trăgându-și de haine de parcă ar fi vrut 
să iasă din ele. 

— Lena! strigă Ethan. 

Clanţa se smuci cu violență, și ușa se deschise brusc, lovindu- 
se din nou de perete. 

— Nemernicule! strigă Ethan, împingându-l pe Scooter atât de 
tare, încât acesta căzu peste frigider. 

Energizat de drogul din vene, Scooter se ridică extrem de 
rapid, vorbind în continuare aprins despre temperatura din 
cameră. 

Ethan văzu cealaltă seringă pe podea și o călcă cu piciorul 
până ce plasticul se sparse în bucățele mici și lichidul limpede 
curse din ea. Apoi, anticipând parcă până unde ar fi mers 
Scooter pentru o altă doză, împrăștie murdăria de pe podea 
până ce deveni imposibil de strâns înapoi. 

— Haide, zise Ethan, apucând-o pe Lena de mână. 

— La dracu'! ţipă ea. 

O apucase de încheietura care o durea. Durerea aproape că o 
făcu să leșine, dar Ethan nu îi dădu drumul până nu ajunseră pe 
hol. 

— Tâmpitule! zise Lena, lovindu-l cu mâna peste umăr. ÎI 
făcusem să vorbească! 

— Lena... 

Lena îi întoarse spatele să plece. Ethan încercă să o prindă de 
braţ, dar fu mai rapidă decât el. 

— Unde te duci? întrebă el. 

— Acasă. 

Continuă să străbată holul, gândindu-se la ceea ce îi spusese 
Scooter. Trebuia să scrie totul cât mai avea mintea limpede. 
Dacă Chuck era implicat în vreun lanţ de traficanţi, i-ar fi putut 
elimina pe Andy Rosen și pe Ellen Schaffer ca să le închidă gura. 
Piesele începeau să se potrivească. Trebuia doar să nu-și scoată 
nimic din minte până când reușea să scrie totul. 

Brusc, Ethan apăru lângă ea. 

— Lasă-mă să te conduc acasă. 

— N-am nevoie de escortă, zise ea și își atinse încheietura, 
întrebându-se dacă în cele din urmă i-o rupsese. 

— Ai băut cam mult. 

— Și-o să beau și mai mult acasă, zise ea croindu-și drum 
printr-un grup de oameni care blocau intrarea. 

După ce scria totul, un pahar ca să sărbătorească avea să fie 
binevenit. Cu câteva ore în urmă se temea că avea să-și piardă 
slujba. Acum era foarte posibil să îi ia locul lui Chuck. 

— Lena... 

— Du-te acasă, Ethan, îi ordonă ea, împiedicându-se de o 
piatră de pe peluza din faţă. 

Lena se împletici, dar continuă să meargă. Ethan rămase pe 
urmele ei, alergând ca să ţină pasul. 

— Liniștește-te! 

— N-am nevoie să mă liniștesc, zise Lena, lucru cât se poate 
de adevărat. 

Adrenalina care îi pompa în tot corpul îi păstra mintea 
limpede și ageră. 

— Haide, Lena, zise Ethan, încetând însă să o mai roage. 

Lena coti pe o potecă îngustă dintre două tufe cu ghimpi, 
știind că ajungea mai repede la căminul facultăţii dacă o tăia în 
diagonală. 

Ethan o urmă, dar încetase să mai vorbească. 

— Ce faci? întrebă ea. 

Ethan nu îi răspunse. 

— N-o să intri în camera mea, zise ea, dând la o parte o 
creangă joasă. Se apropie de intrarea principală a căminului. 
Vorbesc serios, Ethan. 

Ethan o ignoră și stătu într-o parte în vreme ce Lena încerca 
să descuie ușa din față. Probabil că pastila de mai devreme își 
făcea efectul, înotând într-o mare de alcool care îi umplea 

stomacul. Unde îi fusese capul de amestecase în halul ăsta 
medicamentele cu alcoolul? Nu era chiar așa de proastă. 

Ethan îi smulse cheile din mâna și descuie ușa. Lena încercă 
să i le ia înapoi, dar deja intrase. 

— Care e camera ta? 

— Dă-mi cheile! 

Incercă din nou să le înșface, dar era prea rapid pentru ea. 

— Eşti criță. Ştiai? 

— Dă-mi cheile, repetă ea, nedorind să facă vreo scenă. 
Căminele erau foarte mizerabile, şi foarte puțini profesori 
locuiau aici, dar Lena nu voia ca vecinii să înceapă să se ițtească 
pe la uși. 

Ethan îi citi numele pe cutia poștală din hol. Fără niciun 
cuvânt, străbătu holul către camera ei. 

— Oprește-te, ordonă ea. Dă-mi... 

— Ce-ai luat? întrebă el, căutând cheia potrivită. Ce pastile 
erau alea pe care le-ai înghiţit? 

— Lasă-mă-n pace! zise ea, înșfăcând cheile. 

Işi sprijini capul de ușă, concentrându-se asupra încuietorii. 
Când auzi un clic, își permise să zâmbească, dar zâmbetul o 
părăsi repede când Ethan o împinse în cameră. 

— Ce pastile ai luat? întrebă el, poruncitor. 

— Mă urmărești cumva? întrebă ea, deși era evident. 

— Ce-ai luat? 

Lena se opri în mijlocul camerei, încercând să se orienteze. Nu 
erau prea multe de văzut. Spaţiul ei de locuit era alcătuit din 
două încăperi, cu baie proprie și o bucătărie micuță, care 
mirosea a grăsime indiferent cât o curăța. Își aminti de robotul 
de la telefon, dar pe ecran apărea un zero mare și gras. Târfa 
aia de Jill Rosen tot nu o sunase. 

— Ce-ai luat? repetă Ethan. 

Lena merse la dulapul din bucătărie. 

— Motrin. Am crampe, da? zise ea, gândindu-se că astfel ar fi 
trebuit să îi închidă gura. 

— Numai asta ai luat? întrebă el, apropiindu-se de ea. 

— Nu-i treaba ta, îi spuse Lena, luând o sticlă de whisky din 
dulap. 

Ethan își ridică mâinile în aer. 

— Și-acum o să bei iarăși. 


— Mulţumesc că mi-ai dezvăluit șirul evenimentelor, copilaș, 
zise ea, sarcastic. 

Işi turnă o porție sănătoasă, pe care o goli dintr-o înghiţitură. 

— Minunat, zise el, în timp ce Lena își turna alt pahar. 

Lena se întoarse. 

— De ce nu... 

Se opri brusc. Ethan era atât de aproape, încât îl putea atinge, 
dezaprobarea emanând din el precum căldura dintr-o pădure 
incendiată. Rămăsese împietrit, cu mâinile pe lângă corp. 

— Nu face asta! 

— De ce nu mite alături? 

— Nu beau. Și nici tu n-ar trebui să bei. 

— Ești cumva la Alcoolicii Anonimi? 

— Nu. 

— Ești sigur? întrebă ea luând o gură de whisky și scoțând un 
zgomot apreciativ prelung, de parcă ar fi fost cel mai bun lucru 
pe care îl gustase vreodată. Pentru că te porți ca un beţiv pus 
pe treabă. 

Ochii lui urmăriră paharul până la gură. 

— Nu-mi place să pierd controlul situaţiei. 

Lena își duse paharul la nas, inhalând. 

— Miroase, zise ea, apoi i-l apropie de faţă. 

— la chestia asta de-aici, zise el, dar nu se mișcă. 

Lena își linse buzele, scoțând un sunet ca un plescăit. Ethan 
era un beţiv. Lena era sigură de asta. Nu exista nicio altă 
explicaţie pentru reacţia lui. 

— Nu poţi să guști, Ethan? Haide, Alcoolicii Anonimi sunt 
pentru muieri. Nu trebuie să te duci la o idioată de întrunire ca 
să știi când să te oprești. 

— Lena... 

— Ești un bărbat, nu? Bărbaţii știu cum să se controleze. 
Haide, Domnule Control! 

Îi apăsă paharul pe buze, dar Ethan închise gura. Chiar și când 
aplecă paharul, vărsând lichidul de culoarea chihlimbarului pe 
barbă și pe cămașă, dar buzele lui refuzară să se deschidă. 

— Ei bine, zise ea, privind cum alcoolul îi picură de pe bărbie. 
Am irosit un whisky bun. 

Ethan smulse prosopul de bucătărie din cui și i-l trânti în 
mână. 

— Curăţă tot, ordonă el, printre dinţii încleștați. Acum! 

Lena fu surprinsă de vehementa lui. Nu o costa nimic să 
curețe mizeria, așa că făcu întocmai ce îi ceruse, frecându-i 
cămașa; apoi privirea i se opri pe șliț. Pantalonii erau foarte 
strânși în față, și, spre surprinderea ei, Lena izbucni în râs. 

— De-asta îi pui pe oameni să facă chestii? zise ea. 

— Taci din gură, zise el, tăios, încercând să-i ia prosopul. 

Îl lăsă să ia prosopul și folosi în schimb mâna, crescând 
treptat presiunea pe șliţul blugilor. Deveni tot mai tare la 
atingere. 

— Whisky-ul e de vină? întrebă ea. Îţi place cum miroase? Te 
excită? 

— Încetează, zise el, dar Lena îl simţi din ce în ce mai excitat. 

— Răhăţel pervers, zise ea surprinsă ea însăși de faptul că îl 
tachina. 

— Nu, zise el, dar nu încercă să o oprească când îi desfăcu 
fermoarul pantalonilor. 

— Nu ce? întrebă ea, cuprinzându-l cu mâna. 

Era mai mare decât își imaginase Lena și era ceva excitant în 
faptul că știa că i-ar fi putut provoca fie plăcere, fie o durere 
imensă. 

— Să nu fac asta? îl întrebă, strângându-l. 

— Oh, la naiba, șopti Ethan, lingându-și buzele. La naiba! 

Își mișcă mâna în sus și în jos, urmărindu-i reacţia. Lena nu 
fusese tocmai virgină înainte de atac și știa instinctiv cum să îl 
facă să suspine. 

— Oh... 

Ethan deschise gura, avid după aer. Încercă să pună mâna pe 
ea. 

— Nu mă atinge, ordonă Lena, strângându-l suficient de tare 
cât să își dea seama că vorbea serios. 

Ethan se sprijini de marginea frigiderului. Genunchii i se 
înmuiaseră, dar reuși să rămână în picioare. 

Lena își zâmbi sieși. Bărbaţii erau proști. Cât erau de 
puternici, și îi puteai pune în patru labe, cerșind, dacă îi lăsai să 
creadă că îi puteai aduce la orgasm. 

— De-asta m-ai urmărit până acasă ca un căţeluș? 

Ethan se aplecă să o sărute, dar Lena întoarse capul. | se tăie 
din nou respiraţia când Lena îi frecă vârful penisului cu degetul 
mare. 


— Asta voiai? întrebă ea și ținu mâna nemișcată, vrând să îl 
audă cerșind. Spune-mi. 

— Nu, șopti el. 

Încercă să își pună mâna în jurul taliei ei, dar îl atinse într-un 
loc știind că senzaţia avea să-l scoată din minţi. 

— Dumnezeule... zise el inspirând printre dinţi și dând jos 
paharul de pe masă când întinse mâna să se apuce de ceva. 

— Vrei să i-o tragi victimei violului? întrebă ea, păstrând un 
ton conversaţional. Să le povestești prietenilor tăi despre asta? 

Clătină din cap și închise ochii, concentrându-se asupra mâinii 
ei. 

— Ai făcut pariu cu cineva? întrebă ea. Despre asta e vorba? 

Ethan își sprijini capul de umărul ei, străduindu-se să rămână 
în picioare. 

Lena își apropie buzele de urechea lui. 

— Vrei să mă opresc? întrebă, încetinind. 

— Nu, șopti el, și își mișcă șoldurile, ca să o facă să 
accelereze. 

— Ce-ai spus? întrebă ea. Ai spus că vrei să mă opresc? 

Ethan clătină din nou din cap. 

— Ai zis „te rog”? spuse ea, ducându-l la limită. 

Când corpul lui începu să tremure, se opri. 

— Ala a fost cumva un „te rog”? 

— Da, gemu el, punându-și mâinile peste ale ei și încercând 
să o facă să continue. 

— Mă atingi cumva? 

Își îndepărtă mâinile, dar șoldurile continuară să se legene, iar 
respiraţia îi era accelerată și sacadată. 

— Nu te-am auzit spunând-o, îl întărâtă Lena. Spune „te rog”. 

Ethan dădu să spună cuvintele, dar se opri, gemând. 

— Spune-le! porunci Lena, strângându-l suficient de tare cât 
să îi amintească rapid ce putea face mâna ei. 

Gura lui Ethan se deschise să spună cuvintele, dar fie respira 
prea greu, fie era prea orgolios ca să le pronunţe. 

— Ce-a fost asta? șopti ea, cu buzele aproape să îi sărute 
urechea. Ce-ai spus? 

Ethan scoase un sunet gutural, ca și cum ceva din interiorul 
lui se rupsese. Lena zâmbi, văzându-l că în sfârșit cedează. 

— Te rog... o imploră el și, de parcă nu ar fi fost suficient, 
repetă. Te rog... 

Lena se afla din nou în camera întunecată, întinsă pe burtă. 
Sărutări încete și senzuale îi coborau pe spate către locul unde 
începea osul coccis. Se întinse, simțind cum îi alunecă pantalonii 
de pe ea, adorând senzaţia atingerii locului ei favorit, fără să își 
dea seama că nu ar fi trebuit să aibă aceste senzaţii. Mâinile și 
picioarele ar trebui să fie prinse în cuie de podea. Ar trebui să fie 
întinsă pe spate. 

Se trezi complet, devenind brusc conștientă, și sări jos din pat 
atât de repede, încât căzu pe podea. Se lovi cu capul de perete 
foarte tare și rămase blocată preţ de câteva clipe. 

— Ce s-a întâmplat? întrebă Ethan. 

Lena se ridică, lipită de zid, inima bătându-i să îi sară din 
piept. Se întinse și își luă blugii de jos. Numai nasturele de sus 
era desfăcut. Ce se întâmplase cu o noapte în urmă? De ce era 
Ethan acolo? 

— leşi afară, zise ea cu o voce extrem de calmă, în ciuda fricii 
care îi pulsa în tot corpul. 

Ethan îi zâmbi și întinse braţele către ea. Patul era o parte 
dintr-unul dublu, aproape prea mic și pentru Lena singură, iar el 
stătea lipit de perete, pe o parte. Era complet îmbrăcat, dar 
blugii aveau nasturii desfăcuţi și fermoarul pe jumătate deschis. 

— Ce dracu' mi-ai făcut? întrebă ea, îngrozită la gândul că o 
atinsese, poate chiar o penetrase. 

— Hei, zise el cu o voce caldă, slabă, de parcă ar fi discutat 
despre vreme. Liniștește-te, bine? 

Se ridică în capul oaselor în pat și se întinse către ea. 

— Pleacă dracului de lângă mine, îl preveni ea, plesnindu-l 
peste mâini. 

Ethan se ridică de tot. 

— Lena... 

— Pleacă de lângă mine! ţipă ea cu voce răgușită. 

Ethan se uită în jos, își încheie fermoarul și nasturii. 

— Haide, acu' nu trebuie să ne căsătorim, sau ceva de 
genul... 

Lena îl lovi cu putere în piept. Ethan se poticni și se dădu un 
pas înapoi, dar nu căzu. In loc să înțeleagă mesajul, făcu un pas 
către ea, cu fața lipsită de expresie, și, fără niciun cuvânt, își 
propti palmele de umerii ei. 

Lena se lovi de perete, dar rămase dreaptă, șocată de 
puterea lui. Tot timpul Lena presupusese că îl putea dobori, dar 
corpul lui Ethan era ca oţelul. 

Ethan deschise gura, probabil să se scuze, dar ea îi dădu o 
palmă răsunătoare peste față. Sunetul reverberă în cameră, și, 
înainte să își dea seama ce se întâmpla, Ethan o plesni și el, cu 
duritate. 

— Nenorocitule! 

Se repezi la el, de data aceasta cu pumnii, dar Ethan o prinse 
de mâini, mult mai puternic decât ea, și o împinse în perete. 

— Lena, zise el, ţintuindu-i încheieturile. 

Se aștepta să simtă durerea din rana de mai devreme, dar era 
prea îngrozită de ceea ce era probabil să se fi întâmplat între ei 
ca să mai simtă altceva în afară de furie. 

Incercă să se elibereze, dar o ţinu cu ușurință. Cuţitul era încă 
în buzunar, deși știa că nu îl putea scoate atâta timp cât o ţinea 
de mâini. Il lovi în genunchi, și Ethan se aplecă din reflex, 
oferindu-i ocazia să îi dea un pumn zdravăn în plină figură. În 
cele din urmă, Ethan se dădu înapoi, își duse mâinile la nas, și 
sângele începu să îi curgă printre degete. Lena alergă în baie și 
trânti ușa în urma ei. 

— Oh, Dumnezeule, șopti ea. Oh Doamne, oh Doamne, oh 
Doamne! 

Mâinile îi tremurară în timp ce desfăcu nasturii blugilor. 
Unghiile îi zgăriară pielea picioarelor când trase jos pantalonii ca 
să vadă ce răni i se făcuseră. Se verifică de vânătăi și de 
tăieturi, apoi controlă chiloţii de pete semnificative, chiar îi 
mirosi, ca să vadă dacă era vreo urmă de Ethan pe sau lângă 
ea. 

— Lena? zise Ethan, ciocănind la ușă. 

Vocea îi era înăbușită, și Lena speră că îi spărsese nasul. 

— Pleacă! ordonă ea, izbind cu piciorul în ușă, dorindu-și să îl 
lovească pe el cu aceeași putere, dorindu-și să îl vadă în chinuri, 
sângerând. 

Ethan lovi înapoi atât de dur, încât ușa se clătină. 

— Lena, la naiba! 

— leşi afară de-aici! ţipă ea, cu gâtul rănit. 

Fusese cumva în gura ei? Incă îi mai simţea oare gustul? 

— Lena, haide, zise el, moderându-și vocea. Te rog, iubito. 


Lena simţi cum i se întoarce stomacul pe dos, și alergă la 
toaletă, fierea ţâșnindu-i din gură, pe podea. Se așeză în 
genunchi și vomită atât de violent în vasul de toaletă, încât simţi 
cum maţele i se încâlcesc în ea de parcă i le-ar fi amestecat 
cineva. 

Închise ochii, nedorind să vadă ce era în toaletă, respirând pe 
gură și străduindu-se să nu vomite din nou. 

Sunetul unei uși deschise cu zgomot puternic o făcu să ridice 
privirea, dar ușa toaletei era intactă. 

— Mâinile sus și faţa la perete, zise o voce de bărbat. 

Îl recunoscu imediat pe Frank. 

— Du-te dracului, replică Ethan cu brutalitate, dar auzi un 
sunet familiar - probabil Ethan era lipit de perete. 

Speră din tot sufletul ca Frank să-l rănească. Spera să îl bată 
pe Ethan până îl lăsa lat. 

Lena își șterse gura și scuipă în toaletă. Se reașeză pe călcâie 
și își duse mâna la stomac, ascultând ce se petrecea dincolo de 
ușă. Avea o durere de cap ucigătoare, și inima îi bubuia în piept. 

— Unde-i Lena? zise Jeffrey, pe un ton autoritar. 

— Nu-i aici, nenorocitule, zise Ethan pe un ton atât de 
convingător, încât chiar și Lena îl crezu. Unde dracului e 
mandatul tău de-ai spart ușa? 

Lena puse o mână pe chiuvetă și se ridică încet. 

— Unde s-a dus? întrebă Jeffrey, folosind același ton îngrijorat. 

— La o cafea. 

Din vanitate, Lena se privi în oglindă. Un firicel de sânge îi 
curgea din nas, dar părea să fie în regulă. Sub un ochi avea o 
vânătaie, și întinse mâna către ea. Când degetele se aflau la 
numai câţiva centimetri de faţă, se opri brusc. O amintire vie a 
întâmplărilor din noaptea trecută îi străbătu creierul ca un 
curent electric. Îl atinsese pe Ethan cu mâna asta. Îi băgase 
mâna în pantaloni și îl mângâiase în timp ce îl privise în ochi, 
urmărind efectul pe care îl avea asupra lui, savurând ceea ce cu 
o seară în urmă păruse putere, iar în această dimineață părea 
ceva ieftin și vulgar. N 

Lena dădu drumul la apa caldă și luă săpunul din suport. Işi 
spălă mâinile, apoi băgă spuma în gură, încercând să își 
amintească dacă îl sărutase. Își frecă limba cu unghiile, icnind 
când săpunul alunecă pe gât. Făcuse asta pentru că fusese 

beată. Al dracului de beată. De ce altceva ar fi putut face un 
lucru atât de tâmpit? 

Jeffrey ciocăni încet la ușă. 

— Lena? 

Lena nu răspunse, ci continuă să își frece mâinile până ce 
deveniră roșii de la frecat cu apă fierbinte. Încheietura rănită era 
de două ori mai mare decât cealaltă, dar durerea îi făcea bine, 
pentru că era ceva ce ea putea controla. O coajă de pe una 
dintre cicatrice se prinse sub o unghie, și începu să curgă un fir 
de sânge binevenit. Prinse deschizătura și încercă să rupă 
pielea, dorindu-și să o fi putut smulge. 

— Lena? Jeffrey ciocăni mai tare, părând preocupat. Lena? 
Ești bine? 

— Las-o în pace, zise Ethan. 

— Lena, repetă Jeffrey, ciocănind tare în ușă. 

Lena nu își dădea seama dacă era îngrijorat, furios sau 
amândouă. 

— Răspunde-mi! 

Lena ridică privirea. Oglinda spunea povestea a ceea ce avea 
el să vadă: voma ei din toaletă, mâinile care sângerau în 
chiuvetă, Lena stând încremenită, tremurând de dezgust și de 
scârbă faţă de sine. 

— Dărâmă ușa, zise Frank. 

— Lena, fie ieși tu, fie intru eu, o preveni Jeffrey. 

— Numai puţin, te rog, zise ea, de parcă era partenerul ei 
care o aștepta răbdător să meargă la cină. 

Scoase cuțitul din blugi înainte să îi încheie din nou. Podeaua 
avea o scândură desfăcută sub dulapul cu medicamente, și 
ascunse dedesubt cuțitul înainte să oprească apa la chiuvetă. 

Lena trase apa și făcu gargară cu apă de gură, apoi scuipă o 
parte și înghiţi restul, sperând că stomacul ei va suporta așa 
ceva. Se șterse sub nas cu dosul palmei, apoi se șterse de blugi. 
Era imposibil să mai încheie nasturii de la manșete, dar știa că 
mânecile lungi aveau să ascundă umflătura. 

Când, în cele din urmă, ieși din baie, îl văzu pe Jeffrey pregătit 
să spargă ușa. Frank stătea în spatele lui Ethan, apăsând faţa lui 
Ethan atât de tare în perete, încât sângele îi picura din nas până 
pe podea. Lena rămase în cadrul ușii. Pe deasupra umărului lui 
Jeffrey vedea până în mica bucătărie și în salonaș. Își dori să 
găsească o cale de a-i face pe toţi să se ducă în cealaltă 

cameră. Lena adormea cu mare dificultate și fără să mai aibă 
de-a face cu amintirea prezenţei lor în dormitor. 

Jeffrey și Frank rămaseră amândoi șocați când o văzură, de 
parcă ar fi fost o fantomă, nu femeia cu care ei lucraseră 
aproape în fiecare zi în ultimul deceniu. 

— Ce s-a întâmplat? murmură Frank, slăbind fără să 
gândească strânsoarea asupra lui Ethan. 

Lena își acoperi cicatricea sângerândă de pe mână. 

— Ar fi bine să ai mandat, îi spuse lui Jeffrey. 

— Ești bine? întrebă Jeffrey. 

— Unde-i mandatul? 

Vocea lui Jeffrey era blândă. 

— Ţi-a făcut vreun rău? 

Lena nu răspunse. Se uita la așternutul curat, la faptul că nu 
era aproape deloc șifonat. Materialul era roșu întunecat de 
Burgundia, și orice pată ar fi fost evidentă pe el. Respiră 
ușurată, știind că nu se mai întâmplase nimic altceva cu Ethan 
noaptea trecută. De parcă ceea ce se întâmplase nu era 
suficient de rău. 

— leșiţi dracului din casa mea, zise ea, cu braţele încrucișate. 
Încălcaţi o proprietate. 

— Am primit un telefon, zise Jeffrey, privind fotografiile pe 
care ea le prinsese de marginile oglinzii de pe șifonier. 
Tulburarea liniștii publice. 

Lena știa că erau baliverne. Camera ei se afla în colțul clădirii, 
cel mai apropiat vecin fiind un profesor care plecase la o 
conferință în săptămâna aceea. Chiar dacă ar fi sunat într- 
adevăr cineva, Jeffrey nu ar fi avut cum să ajungă acolo atât de 
repede. Probabil că el și Frank se aflaseră lângă cămin și se 
folosiseră de altercaţie ca scuză pentru a sparge ușa. 

— Deci care e problema? zise Jeffrey. 

— Nu știu despre ce vorbești, zise Lena, susţinându-i privirea. 

— Să începem cu ochiul. Te-a lovit? 

— M-am lovit de chiuvetă când ai spart ușa, zise Lena, 
zâmbind. Zgomotul m-a speriat. 

— Mda. Și el? întrebă Jeffrey, arătându-l pe Ethan cu degetul 
mare. 

Lena îi aruncă o privire lui Ethan, și el reuși să îi întoarcă 
privirea cu coada ochiului. Ce se întâmplase între ei noaptea 
trecută avea să rămână între ei. 

— Lena? insistă Jeffrey. 

— Cred că Frank a făcut asta când a intrat, îi spuse ea, 
evitând privirea usturătoare pe care Frank i-o aruncă. 

Fuseseră parteneri înainte ca Lena să fie concediată și îl 
cunoștea pe Frank suficient de bine ca să știe că distrusese 
astfel relaţia dintre ei. Lena încălcase codul. La cum se simțea 
ea acum, asta nici c-o deranja. 

Jeffrey deschise unul dintre sertarele de sus ale șifonierului, 
aruncă o privire în el și se uită lung la Lena. Știa că se uita la 
teaca ei de gleznă, dar nu exista nicio lege care îi interzicea să 
țină în sertarul cu ciorapi un cuţit în teacă. 

— Ce faci acolo? întrebă Lena, când Jeffrey închise sertarul. 

Deschise următorul sertar, în care își ţinea lenjeria de corp, și 
începu să cotrobăie prin el. Scoase o pereche de chiloţi tanga 
negri, din bumbac, pe care ea nu o mai purtase de ani de zile, și 
îi aruncă aceeași privire pătrunzătoare înainte să le dea drumul 
înapoi în sertar. Știa că Jeffrey căuta o pereche similară celei pe 
care o găsise în camera lui Andy Rosen, la fel de sigur cum știa 
că nu avea să mai poarte nici măcar un lucru din acel sertar 
vreodată. 

— De ce-aţi venit? întrebă Lena, încercând să-și păstreze un 
ton calm. 

Jeffrey închise sertarul. 

— Ti-am spus ieri. Am găsit o dovadă care te leagă de crimă. 

Lena întinse mâinile, surprinsă să vadă cât era de calmă. 

— Arestează-mă! 

Jeffrey bătu în retragere, așa cum Lena se și așteptase. 

— Vrem doar să-ți punem câteva întrebări, Lena. 

Femeia clătină din cap. Nu avea suficiente dovezi ca să o 
aresteze, altfel s-ar fi aflat deja pe locul din spate al mașinii de 
poliție. 

— Atunci îl putem lua pe el, zise Jeffrey, arătând către Ethan. 

— Fă-o, îl provocă Ethan. 

— Ethan, taci din gură, îi aruncă Lena. 

— Arestaţi-mă, repetă Ethan. 

Frank îl lipi și mai tare de perete. Ethan icni, inspirând, dar nu 
spuse nimic. Jeffrey părea să savureze momentul. Se apropie de 
Ethan și își duse buzele aproape de urechea lui. 

— Bună, Domnule Martor Ocular. 


Ethan se zbătu, dar Jeffrey îi scoase cu ușurință portofelul. Se 
uită la câteva fotografii pe care le găsi deasupra și zâmbi. 

— Ethan Nathaniel White, citi el. 

Lena încercă să nu își arate uimirea, dar gura i se deschise 
fără să vrea. 

— Deci, Ethan, zise Jeffrey punând mâna pe ceafa lui Ethan și 
apăsând cu putere. Ti-ar plăcea să-ţi petreci noaptea la 
închisoare? 

Mai șopti ceva în urechea lui, ceva ce Lena nu putu auzi. 
Ethan se încordă, ca un animal gata de atac. 

— Nu face asta, zise Lena. Lasă-l în pace! 

Jeffrey îl apucă pe Ethan de gulerul tricoului și îl împinse pe 
pat. 

— Încalţă-te, băiete, ordonă el, dând un șut bocancilor negri 
de sub pat. 

— N-ai de ce să-l acuzi, zise Lena. Ti-am zis că m-am lovit de 
chiuvetă. 

— ÎI ducem la secţie, vedem noi ce apare, zise el, apoi se 
întoarse către Frank. Băiatul pare vinovat, nu ţi se pare? 

Frank chicoti. 

— Nu poţi aresta oameni pentru că par vinovaţi, veni 
comentariul prostesc al Lenei. 

— Găsim noi ceva ca să-l reținem. 

Jeffrey îi făcu cu ochiul. De când îl știa, Jeffrey niciodată nu 
încălcase legea în asemenea măsură. Ințelegea acum că era 
decis să o aducă la secție, indiferent cine avea de suferit de pe 
urma acestui fapt. 

— Dă-i drumul, zise ea. Într-o jumătate de oră trebuie să 
ajung la serviciu. Putem discuta aici. 

— Nu, Lena, zise Ethan, ridicându-se. 

Frank îl împinse atât de tare pe pat, încât salteaua se îndoi, 
dar Ethan sări înapoi ca un arc, cu unul din bocanci în mână. Era 
pe punctul de a-l izbi pe Frank cu el în faţă, când Jeffrey îi arse 
un pumn în rinichi. Ethan gemu, se îndoi de mijloc, iar Lena se 
puse între ei, vrând să evite o bătaie care ar fi putut degenera. 

Manșeta mânecii se îndoi, și Jeffrey se holbă la încheietura ei. 

— Opriţi-vă, le zise ea, lăsând mâna jos. 

Jeffrey se aplecă, luă de jos bocancul lui Ethan și îl studie cu 
interes. 

— Împotrivire la arestare. E suficient de bun motivul pentru 
tine? 

— Bine, zise Lena. Îţi dau o oră. 

Jeffrey azvârli cu putere bocancul în pieptul lui Ethan. 

— O să-mi dai exact cât o să-ţi spun eu. 


Capitolul 9 


Jeffrey se opri pe hol, în faţa camerei interogatoriului, ca să îl 
aștepte pe Frank. Fusese în zona de observaţie, privind-o pe 
Lena prin geamul special al încăperii, dar insistența cu care ea 
se uitase la oglindă îl făcuse să se simtă prost, chiar dacă știa că 
Lena nu îl putea vedea. 

În dimineaţa aceea îl luase pe Frank în apartamentul ei, 
sperând să o convingă. Cu o noapte în urmă Jeffrey repetase în 
minte cum ar fi trebuit să decurgă totul. Aveau să stea cu toţii 
jos, să discute, poate să bea o cafea, dar uite ce se întâmplase. 
Planul era perfect, dar în peisaj apăruse Ethan White. 

— Șefule, zise Frank, pe un ton coborât. 

Avea în mâini două căni cu cafea, și Jeffrey luă una, chiar 
dacă avea deja suficientă cafeină în corp încât să îi vibreze până 
și părul de pe brate. 

— A venit dosarul? întrebă Jeffrey. 

Amprentele de pe cana pe care Jeffrey o folosise nu erau de 
mare folos, dar cu numele și numărul permisului de conducere 
dăduse lovitura. Nu numai că Ethan White avea dosar penal, dar 
în oraș avea și un ofițer de supraveghere. Diane Sanders, 
ofițerul lui, aducea chiar ea dosarul lui White. 

— l-am spus Marlei s-o trimită aici în spate, zise Frank și sorbi 
din cafea. A găsit Sara ceva la puștiul Rosen? 

— Nu, răspunse Jeffrey. 

Sara făcuse autopsia lui Andy Rosen imediat ce o terminase 
pe a lui Ellen Schaffer. Cadavrul nu dezvăluise nimic 
senzațional, și, exceptând bănuielile lui Jeffrey și ale Sarei, nimic 
nu ducea către crimă. 

— In cazul lui Schaffer e clar omucidere, îi spuse lui Frank. Și 
e imposibil să nu existe nicio legătură între cei doi. Doar că 
deocamdată nu o vedem. 

— Și Tessa? 

Jeffrey ridică din umeri, storcându-și creierii în încercarea de a 
găsi o legătură care să aibă logică. O ţinuse trează pe Sara cea 
mai mare parte a nopţii, gândindu-se amândoi la legătura dintre 
cele trei victime. Trecuseră zece minute înainte ca Jeffrey să își 
dea seama că Sara adormise cu capul pe masa din bucătărie. 

Frank privi prin fereastra mică în camera interogatoriului, la 
Lena. 

— A spus ceva? 

— Nici măcar n-am încercat, zise Jeffrey. 

De fapt, nici nu știa ce să o întrebe. Jeffrey fusese șocat că îl 
găsise pe Ethan în cameră după ce spărseseră ușa, apoi se 
speriase ca naiba pentru că Lena nu ieșise imediat din baie. 
Pentru o fracțiune de secundă, fusese sigur că zăcea moartă pe 
jos. Nu avea să uite prea curând panica pe care o simţise înainte 
ca ea să-și facă apariţia. Se îngrozise când înțelesese că nu 
numai că îl lăsase pe puști să o lovească, dar îi mai și lua 
apărarea. 

— Nu-i stă în fire Lenei să facă asta, zise Frank. 

— Se întâmplă ceva, încuviinţă Jeffrey. 

— Crezi că l-a lăsat pe derbedeul ăla s-o lovească? 

Jeffrey luă o gură de cafea, gândindu-se la un lucru pe care nu 
voia totuși să îl ia în consideraţie. 

— l-ai văzut încheietura? 

— Arată destul de rău, îl aprobă Frank. 

— Nu-mi place nimic din toate astea. 

— Uite-o pe Diane, zise Frank. 

Diane Sanders era potrivită de statură și avea o greutate 
medie și cel mai frumos păr cărunt pe care îl văzuse Jeffrey 
vreodată. Aparent era destul de ștearsă, dar emana o 
sexualitate naturală care îl luă prin surprindere pe Jeffrey. Era 
foarte pricepută în ceea ce făcea, și, în ciuda numeroaselor 
cazuri, îi păstra mereu în capul listei de priorităţi pe cei pe care-i 
avea în grijă. 

Trecu direct la subiect. 

— Îl aveţi pe White aici? 

— Nu, zise Jeffrey, dorindu-și să-l fi avut. 

Lena se asigurase ca Ethan să aibă un avans în fața lor, 
înainte ca ea să părăsească apartamentul împreună cu Jeffrey și 
cu Frank. 

Diane păru ușurată. 


— Trei dintre indivizii mei au fost închiși în week-end-ul ăsta, 
și m-am îngropat în hârţoage. N-am nevoie de probleme cu ăsta. 
Mai ales nu cu ăsta. Cu ce v-a atras atenţia? întrebă ea, 
întinzând un dosar gros. 

— Nu sunt sigur, zise Jeffrey și îi dădu lui Frank cafeaua ca să 
poată deschide dosarul. 

Prima pagină era o fotografie color a lui Ethan White făcută în 
momentul ultimei sale arestări. Capul și fața îi erau complet 
rase, dar arăta ca același bătăuș pe care Jeffrey și-l amintea de 
la prima lor întâlnire. Privirea îi era goală, iar el se holba în 
cameră de parcă ar fi vrut să se asigure că toată lumea care se 
uita la fotografie avea să știe că el era o ameninţare. 

Jeffrey dădu fotografia la o parte și se uită la lista arestărilor 
lui Ethan. Citi cu atenţie detaliile, simțindu-se de parcă cineva îl 
lovise cu o cărămidă în stomac. 

— Mda, zise Diane, citindu-i expresia feţei. De-atunci e perfect 
curat. Are un comportament foarte bun și o să scape de 
supraveghere în mai puţin de un an. 

— Ești sigură? întrebă Jeffrey, sesizând ceva în tonul ei. 

— Din câte pot eu să spun, zise ea. li fac teste antidoping 
aproape săptămânal. 

— S-ar părea că totuși cauţi tu ceva. 

Faptul că Diane făcea un efort special ca să îl viziteze pe 
neașteptate pe Ethan spunea multe. Încerca să îl prindă cu 
ceva. 

— Vreau doar să mă asigur că rămâne curat, zise ea, cu 
mâhnire. 

— Se droghează? întrebă Frank. 

— ÎI pun să facă pipi într-o ceașcă în fiecare săptămână, dar 
tipii de genul ăsta nu se ating de droguri. Nu beau, nu fumează. 
Făcu o pauză de câteva clipe, apoi continuă: La ei totul e fie 
slăbiciune, fie forță. Putere, control, intimidare - adrenalina care 
îi droghează pe ei. 

Jeffrey își luă înapoi cafeaua și îi dădu lui Frank dosarul, 
gândindu-se că ar fi putut foarte bine ca Diane să fi vorbit 
despre Lena, nu despre Ethan White. Își mai făcuse griji pentru 
Lena și altă dată, dar de data aceasta Jeffrey se temea că se 
implicase în ceva din care nu mai putea ieși. 

— Face absolut tot ce trebuie, zise Diane. A urmat și un curs 
de control al furiei... 

— La colegiu? 

— Nu, zise ea. Serviciile de sănătate districtuale. Nu cred că 
au prea mare nevoie de așa ceva la Grant Tech. 

Jeffrey oftă. Meritase totuși să încerce. 

— Pe cine aveţi acolo? întrebă Diane, uitându-se pe fereastră. 

Jeffrey știa că putea vedea numai spatele Lenei. 

— Mulţumesc pentru dosar, zise el. 

Femeia înţelese aluzia și își îndepărtă privirea de la fereastră. 

— Pentru puţin. Anunţaţi-mă dacă-l prindeţi cu ceva. Zice că 
s-a schimbat, dar indivizii ca el n-o fac niciodată. 

— Ce fel de ameninţare crezi că reprezintă? întrebă Jeffrey. 

— Pentru societate? Diane ridică din umeri. Pentru femei? Își 
strânse buzele într-o linie subțire. Citește dosarul, zise ea. E 
numai vârful aisbergului, dar nu trebuie să-ţi spun eu asta. Dacă 
înăuntru e prietena lui, trebuie să fugă cât mai departe de el, 
încheie ea, arătând către ușă. 

Jeffrey nu putu decât să dea din cap, și Frank, care citea din 
dosar, murmură o înjurătură. 

Diane se uită la ceas. 

— Am o audiere, trebuie să plec. 

— Mulţumesc mult că ai adus asta, zise Jeffrey și îi strânse 
mâna. 

— Anunţaţi-mă dacă îl arestaţi. Un ticălos mai puţin care să 
mă ţină trează noaptea. Se întoarse să plece, dar se opri și îi 
spuse lui Jeffrey: Ar fi bine ca situaţia să fie limpede dacă 
încercaţi să-l închideţi. A mai dat în judecată doi comandanţi de 
poliție. 

— Și a câștigat? 

— Au ajuns la înţelegere. Apoi și-au dat amândoi demisia, zise 
ea, privindu-l cu subiînțeles. Îmi faci slujba cu mult mai ușoară, 
șefule. N-aș vrea să te pierd. 

— În regulă, zise Jeffrey, primind atât complimentul, cât și 
avertismentul care îl însoțea. 

Diane plecă, dar zise peste umăr: 

— Daţi-mi de știre. 

Jeffrey privi cum buzele lui Frank se mișcau în timp ce citea 
dosarul. 

— E de rău, zise Frank. Vrei să-l ridic? 

— Pentru ce? întrebă Jeffrey, luând dosarul. 


ÎI deschise din nou și răsfoi paginile. Dacă Diane avea 
dreptate, exista o singură modalitate de a-l prinde pe Ethan 
White. Și, după ce o făceau - iar Jeffrey nu avea nicio îndoială că 
aveau să reușească -, trebuiau să aibă ceva foarte solid ca să îl 
termine pe White. 

— Vezi dacă nu-l toarnă Lena, zise Frank. 

— Chiar crezi că se va întâmpla asta? întrebă Jeffrey, 
revoltându-se tot mai mult pe măsură ce citea istoria delictelor 
lui Ethan White. 

Diane Sanders avea dreptate într-o privinţă: puştiul era bun în 
a dărâma o acuzaţie. Fusese arestat de cel puţin zece ori în tot 
atâţia ani, dar o singură acuzaţie rămăsese în picioare. 

— Vrei să intru cu tine? întrebă Frank. 

— Nu, zise Jeffrey, uitându-se la ceasul de pe perete. 

— Sună-l pe Brian Keller. Trebuia să fiu acasă la el acum zece 
minute. Spune-i că iau legătura cu el mai târziu. 

— Mai vrei să mai pun întrebări despre el? 

— Da, zise Jeffrey, deși de dimineaţă plănuise să o roage pe 
Lena să facă asta. 

In ciuda evenimentelor din ultima vreme, încă mai voia să 
urmărească firul Brian Keller. Ceva nu era în regulă la omul ăsta. 

— Spune-mi dacă afli ceva, îi zise lui Frank. 

— Bineînţeles. 

Frank salută și plecă. 

Jeffrey puse mâna pe mânerul ușii, dar nu îl răsuci. Inspiră 
adânc, încercă să își adune gândurile, apoi intră în cameră. 

Lena avea privirea pironită pe peretele din faţă. Stătea pe 
scaunul suspecţilor, cel care era prins fix de podea, iar la spate 
avea un inel pentru cătușe. Scaunul de metal nu era deloc 
comod. Lena era probabil mai enervata de ideea prezenței 
acelui scaun decât de scaunul însuși, motiv pentru care o și 
pusese acolo. 

Jeffrey ocoli masa și se așeză în fața ei, punând dosarul lui 
Ethan White la vedere. In lumina puternică a camerei 
interogatoriului, rănile ei erau vizibile asemenea unei mașini noi 
și strălucitoare aflate în vitrina unui magazin. În jurul ochiului 
avea o vânătaie, iar la colţ se strânsese sânge uscat. Mâna era 
trasă înapoi în mânecă, dar o ţinea încordată pe masă, ca și cum 
o durea foarte tare. Jeffrey se întrebă cum de lăsase pe cineva 
să o rănească, după toate câte i se întâmplaseră. Era o femeie 

puternică și știa să se bată chiar bine. Gândul că nu se apăra 
era aproape ridicol. 

Mai era ceva ce i se părea în neregulă, dar nu își dădu seama 
ce anume până când nu se așeză la masă. Lena era mahmură și 
mirosea a alcool și a vomă. Intotdeauna fusese autodistructivă 
până la un anumit punct, dar Jeffrey niciodată nu își închipuise 
că Lena va întrece într-o asemenea măsură limita. Era ca și cum 
nu îi mai păsa de propria persoană. 

— Ce-a durat atât? întrebă ea. Trebuie să mă duc la serviciu. 

— Vrei să-l sun pe Chuck? 

Lena îl privi printre gene cu ochii mijiţi. 

— Tu ce dracu' crezi? 

Jeffrey lăsă să treacă ceva timp, dându-i de înţeles că era bine 
să își controleze tonul. Ştia că ar fi trebuit să o ia tare, dar, de 
fiecare dată când se uita la Lena, în minte îi reapărea brusc 
imaginea ei de acum un an, când o găsise bătută în cuie de 
podea, cu corpul devastat și răvășit. Să scoată cuiele alea 
fusese cel mai greu lucru pe care Jeffrey îl făcuse vreodată. 
Chiar și acum amintirea îi provoca o transpiraţie rece, dar 
dincolo de toate astea, Jeffrey simţea altceva. Era nervos - nu 
numai nervos, ci al dracului de furios. După ce trecuse prin 
atâtea și supravieţuise, cum de se înhăita Lena cu un gunoi ca 
Ethan White? 

— N-am toată ziua la dispoziţie, zise ea. 

— Atunci îţi sugerez să nu-mi irosești timpul. Văzând că nu 
comentează, adăugă: Cred c-ai stat până târziu azi-noapte, nu? 

— Și? 

— Arăţi ca dracu’, Lena. Bei, mai nou? Asta se-ntâmplă cu 
tine? 

— Nu știu despre ce dracu' vorbești. 

— Nu fi proastă. Miroși ca o crâșmă. Ai vomă pe cămașă. 

Fără să vrea, Lena se rușină pentru o clipă, dar își reveni 
rapid, pe chip întipărindu-i-se o expresie mânioasă. 

— Ti-am văzut stocul din bucătărie, zise Jeffrey. 

Pe unul dintre rafturile dulapului, Jeffrey găsise două sticle de 
whisky Jim Bean aliniate ca soldaţii, așteptând-o pe Lena să le 
devoreze. În coșul de gunoi se afla o sticlă goală de Marker's 
Mark. În baie se afla un pahar care mirosea a alcool și unul 
lângă pat, care fusese răsturnat într-o parte. Jeffrey crescuse 
lângă un beţiv. Le cunoștea ritualurile și le recunoștea semnele. 

— Așa faci faţă, nu? Refugiindu-te într-o sticlă? 

— Să fac față la ce? îl provocă ea. 

— La ceea ce ţi s-a întâmplat, zise Jeffrey, dar bătu imediat în 
retragere, incapabil să o împingă în acea direcţie. Îi atacă în 
schimb orgoliul. Nu mi-ai părut niciodată o tipă lașă, Lena, dar n- 
ar fi prima dată când m-ai surprinde. 

— Mă descurc. 

— Da, sigur, zise el, simțind cum se enervează văzând cum îi 
întorcea cuvintele. 

In copilărie, tatăl lui spusese același lucru, iar Jeffrey știuse 
atunci că scuza era de rahat, și știa la fel de bine și acum. 

— Cum te simţi vărsându-ţi maţele în fiecare dimineaţă 
înainte să te duci la muncă? 

— Nu fac asta. 

— Nu? Probabil nu încă. 

Jeffrey încă și-l mai amintea pe Jimmy Tolliver vărsând în 
veceu de îndată ce se trezea, apoi târându-se până în bucătărie, 
unde căuta prima băutură pe ziua respectivă. 

— Viaţa mea nu te privește. 

— Presupun că durerea de cap dispare când îţi bei cafeaua 
dimineaţa, zise el, strângând și descleștându-și pumnii, 
conștient de faptul că trebuia să își potolească furia dacă nu 
dorea să piardă controlul asupra interogatoriului. 

Scoase sticluţa pe care o găsise în dulapul cu medicamente și 
o aruncă pe masă. 

— Sau te ajută astea să mergi mai departe? 

Lena se zgâi la sticluță, și Jeffrey putu vedea cum mintea 
începea să îi meargă. 

— Astea sunt pentru durere. 

— O prescripţie destul de tare pentru o durere de cap, zise el. 
Vicodin se eliberează numai cu prescripţie. Poate-ar trebui să 
vorbesc cu doctorul care îţi dă astea. 

— Nu sunt pentru durerea aia, nemernicule. 

Își ridică mâinile și îi arătă cicatricele. 

— Crezi că mi-a trecut imediat ce-am ieșit din spital? Crezi că 
totul s-a vindecat ca prin magie și e la fel ca înainte? 

Jeffrey se holbă la cicatrice; din una îi curgea un firicel de 
sânge proaspăt în palmă. Incercă să își păstreze o expresie 
lipsită de emoție în timp ce îi întinse batista. 

— Uite, zise el. Sângerezi. 


Lena se uită la palmă, apoi o ascunse în pumn. 

Jeffrey lăsă batista pe masă între ei, speriat de faptul că nu îi 
păsa că sângerează. 

— Ce crede Chuck despre faptul că te duci beată la serviciu? 

— Nu beau la serviciu, zise ea, iar Jeffrey îi văzu în ochi o 
undă de regret, chiar înainte să termine de vorbit. O prinsese. 

Spre groaza lui, Lena începu să tragă de cicatrice, făcând-o să 
sângereze din nou. 

— Oprește-te, zise el, punându-și mâna peste a ei. 

Îi apăsă batista în mână și încercă să oprească sângerarea. 
Văzu că înghiţea cu greutate, și, pentru o clipă, se temu că avea 
să înceapă să plângă. O lăsă să îi simtă îngrijorarea din voce. 

— Lena, de ce îţi faci rău în felul ăsta? 

Lena așteptă câteva clipe înainte să își tragă mâinile de sub 
ale lui și să le vâre sub masă. 

— Ce ai acolo? întrebă ea, uitându-se la dosar. 

— Lena. 

Clătină din cap, iar din felul în care umerii se mișcau își dădu 
seama că trăgea din nou de cicatrice pe sub masă. 

— Hai să terminăm cu asta odată, zise ea. 

Jeffrey lăsă dosarul închis și scoase în schimb din buzunarul 
hainei o foaie de hârtie împăturită. Când o despături, înţelese 
din privirea Lenei că își dăduse seama despre ce era vorba. 
Văzuse suficiente rapoarte de la laborator ca să știe ce ţinea în 
mână. Făcu foaia să alunece pe masă astfel încât să ajungă 
chiar în faţa ei. 

— E o comparaţie între părul pubian pe care l-am găsit pe 
chiloţii din camera lui Andy Rosen și o mostră de la tine. 

Lena clătină din cap, fără să se uite la document. 

— N-ai o mostră de la mine. 

— Am luat-o din baia ta. 

— Azi nu. N-ai avut timp. 

— Nu, încuviinţă Jeffrey, văzând pe faţa ei faptul că înțelegea 
ce se întâmplase. 

Frank deschisese încuietoarea apartamentului Lenei în vreme 
ce ea era încă la cafea cu Ethan. Jeffrey fusese suficient de 
rușinat de metoda pe care o folosise cât să ascundă această 
informaţie de Sara, cu o seară în urmă. El presupusese însă că 
nimeni nu trebuia să afle vreodată. Crezuseră că o ajutau pe 
Lena, dacă ea nu voia să se ajute singură. 

Lena vorbi cu vocea sugrumată, iar Jeffrey simţi sentimentul 
pe care-l avu ea la conștientizarea trădării, ca gustul unei 
prăjituri amare. 

— E o dovadă obţinută ilegal. 

— N-ai vrut să vorbești cu mine, zise el, știind cât de greșit 
proceda făcând ca totul să pară din vina ei. Am crezut că are să- 
mi alunge bănuielile, Lena, explică el. Am încercat să înlătur 
suspiciunea. 

Împinse rezultatul de la laborator în faţa ei, astfel încât Lena 
să îl poată citi. Văzu că începea din nou să zgândărească rana. 
Vina îi săgetă pieptul când o picătură de sânge căzu pe pagina 
albă. 

Lena aruncă o privire către oglinda de pe peretele camerei, 
întrebându-se probabil cine se afla în spatele ei. Jeffrey îi 
spusese lui Frank să nu lase pe nimeni să intre și să stea și el 
deoparte, la rându-i. 

— Ei bine? zise el. 

Lena se lăsă pe spate, cu mâinile pe lângă ea, strângând 
scaunul. Jeffrey se bucură să o vadă furioasă, pentru că o 
recunoștea în sfârșit pe Lena pe care o știa de atâta timp. 

— Nu știu ce crezi tu că ai acolo - arătă spre dosar -, dar este 
imposibil ca vreo mostră de la mine să se potrivească cu orice 
vrei tu din camera puștiului ăluia. Se ridică în scaun. Și apoi, 
părul nu e admisibil. Tot ce poţi să spui e că e similar la nivel 
microscopic, dar știi ce? Mare scofală. Probabil că la jumătate 
dintre fetele din campus rezultatul ar fi similar. N-ai cu ce să 
mă-nfunzi. 

— Dar amprenta ta? 

— Unde ai găsit-o? 

— La dracu' cu toate astea! 

Lena se ridică, dar nu încercă să plece, probabil pentru că știa 
că Jeffrey avea să o oprească. Jeffrey o lăsă să stea câteva 
momente în picioare, făcând-o să se simtă ridicolă. 

— Vrei să vorbești despre iubitul tău? 

Lena îl săgetă cu privirea. 

— Nu-i iubitul meu. 

— Nu credeam că ești rasistă. 

Buzele ei se deschiseră, dar Jeffrey nu știa dacă era surprinsă 
sau doar se gândea la o modalitate de a răspunde fără să îl dea 
de gol pe Ethan. 

— Maa, ei bine, nu știi foarte multe despre mine, nu-i așa? 

— El e cel care a pictat cu spray toate rahaturile alea prin 
campus? 

Lena râse zgomotos. 

— De ce nu discuţi cu Chuck despre asta? 

— Am vorbit cu el azi-dimineaţă. A zis că ţi-a cerut să afli cine 
face asta, dar se pare că tu ai căutat pe dracu'. 

— Astea-s baliverne, zise ea, iar Jeffrey nu știa dacă să o 
creadă pe Lena sau pe Chuck. 

Cu două zile în urmă, alegerea ar fi fost ușoară. Acum nu mai 
știa care era adevărul. 

— Stai jos, Lena. 

O așteptă până se instală din nou pe scaun. 

— Ştiai că Ethan e eliberat condiţionat? 

Lena își încrucișă braţele la piept. 

— Și? 

Jeffrey se uită insistent la ea, sperând ca tăcerea să o mai 
sensibilizeze. 

— Asta-i tot? întrebă Lena. 

— Prietenul tău aproape că a omorât în bătaie o fată în 
Connecticut, zise Jeffrey. Apropo, ce-ţi mai face ochiul ăla 
învineţit? 

Lena își atinse cu degetele ochiul rănit. 

— Lena? 

Dacă fusese vreun moment alarmată de această informaţie, 
își revenise repede. 

— N-o să fac reclamaţii împotriva departamentului, dacă la 
asta te referi. Se mai întâmplă accidente. 

— Poate înjunghierea Tessei a fost un accident, sugeră Jeffrey. 

Lena ridică din umeri. 

— Poate. 

— Sau poate cuiva nu i-a plăcut faptul că o fată albă poartă în 
pântece copilul unui negru. 

Lena nu reacționă. 

— Poate cuiva nu i-au plăcut doi puști evrei în campus, 
continuă Jeffrey. 

— Doi? 

— Nu mă minţi, Lena. Știu că știi despre Ellen Schaffer. 
Povestește-mi despre iubitul tău, zise Jeffrey, bătând cu degetul 
în dosar. 

Lena se ridică. 

— Ethan n-a fost implicat în asta, și tu o știi foarte bine. 

— Știu? Dă-mi voie să-ţi spun ce știu, Lena, zise Jeffrey, 
ridicând degetele pentru numărătoare. Știu că la un moment dat 
te-ai aflat în camera lui Andy Rosen și știu că ai minţit în privinţa 
asta. Știu că Andy Rosen și Ellen Schaffer sunt morţi și știu că 
ambele morţi au fost înscenate astfel încât să pară sinucideri. 
Jeffrey se opri, sperând că femeia va spune ceva, dar continuă 
când văzu că Lena tăcea. Știu că Tessa Linton a fost înjunghiată 
de un bărbat slab, cu părul tuns scurt și fără alibi pentru 
duminică după-amiază... 

— Am văzut atacatorul, îl întrerupse ea. Nu era Ethan. Tipul 
ăsta era mai înalt și avea o constituție mai solidă. 

— Chiar așa? E ironic, dar descrierea lui Matt e puţin diferită 
de a ta. 

— Toate astea sunt tâmpenii. Ethan n-a fost implicat. 

— Pune toate detaliile cap la cap, Lena! 

Lena găsi aceeași inadvertenţă pe care o găsise și Sara cu o 
seară în urmă. 

— Crezi că cineva a înscenat sinuciderea lui Rosen, și-apoi a 
mai stat pe acolo, sperând că Tessa Linton avea să urce dealul 
să se urineze, iar el s-o înjunghie? E al dracului de ridicol. Lena 
făcu o pauză de câteva clipe, adunându-și gândurile. Și cine 
dracu’ știe cine-i Tessa Linton, ca să nu mai spunem că e puţin 
probabil să știe că și-o trage cu un negru? Eu, una, nu știam. 
Crezi că cineva din campus dă două parale pe ce planuri are o 
instalatoare? zise Lena, încruntându-se. Asta-i o pierdere de 
timp. N-ai nimic solid. 

— Știu că bei prea mult, zise Jeffrey, văzând-o încordându-se. 
Ai și leșinuri acum? Poate sunt lucruri pe care nu ţi le amintești. 

— Ti-am zis că nu-l cunoșteam pe Andy Rosen, insistă ea. 

— De ce-ai părut surprinsă pe deal când i-am spus numele? 

— Nu-mi mai amintesc. 

— Eu da, zise el, băgând în buzunar raportul de la laborator. 

— Și Chuck? aruncă ea. 

Jeffrey se lăsă pe spate, uitându-se fără reţineri la ea, 
întrebându-se dacă nu cumva băuse atât de mult încât i se 
înmuiase creierul. 

— Chuck era cu tine în dimineaţa în care l-am găsit pe Andy 
Rosen, nu? 

Lena dădu aprobator din cap, cu fața în jos, iar Jeffrey nu îi 
putu citi expresia. Îi vorbi despre evenimentele petrecute de 
parcă ar fi fost elevă în clasa a treia. 

— Și-apoi era cu Andy când Tessa a fost înjunghiată. Jeffrey 
tăcu câteva clipe. Doar dacă nu cumva i-au crescut aripi și și-a 
luat zborul după ea, apoi a zburat înapoi când s-a terminat 
totul? 

Lena îl săgetă cu privirea, iar Jeffrey se gândi că era destul de 
disperată dacă se agăța de orice. Sigur, disperarea venea din 
frică. Ascundea ceva, iar Jeffrey bănuia cam ce anume. 

Răsuci dosarul și îl deschise pe masă în fața ei. 

— Ti-a spus Ethan despre asta? 

Lena ezită, dar în cele din urmă curiozitatea învinse. Jeffrey o 
privi în timp ce citea lista arestărilor lui Ethan. Părea doar să îl 
răsfoiască, întorcând repede paginile după ce citea despre 
trecutul sordid al lui Ethan. Așteptă până ce văzu că a ajuns la 
ultima pagină. 

— Taică-său credea în supremaţia albilor. 

Lena arătă cu un gest al capului către pagini. 

— Aici scrie că-i predicator. 

— La fel a fost și Charles Manson, replică Jeffrey. La fel a fost 
și David Koresh. Și Jim Jones. 

— Nu știu... 

— Ethan a crescut într-un asemenea mediu, Lena. A fost 
crescut să urască. 

Lena se lăsă pe spate, cu braţele încrucișate din nou la piept. 
Jeffrey o cercetă cu atenţie, întrebându-se dacă toate astea erau 
noutăţi pentru ea sau dacă White îi relatase deja propria 
versiune a poveștii. 

— A fost acuzat de atac la vârsta de șaptesprezece ani, zise 
Jeffrey. 

— Au respins cazul. 

— Pentru că fata era prea înspăimântată ca să depună 
mărturie. 

Lena arătă cu mâna către dosar. 

— E eliberat condiţionat pentru c-a emis niște cecuri false 
unor puicuţe în Connecticut. Mare scofală. A 

Jeffrey se holbă la ea, neștiind ce altceva să facă. Incercă să îi 
prezinte dovezile. 


— Acum patru ani urmele unor roţi de camionetă l-au plasat la 
o scenă unde o fată a fost violată și omorâtă. 

— Plasat la o scenă, așa, ca mine? întrebă Lena, cu sarcasm 
în voce. 

— Fata a fost violată înainte să fie omorâtă, repetă Jeffrey. 
Sperma recoltată din rect și din vagin a demonstrat că cel puţin 
șase tipi au violat-o înainte să fie omorâtă în bătaie. Tăcu câteva 
clipe. Șase tipi, Lena. Suficienţi cât să o ţină, în vreme ce își 
făceau pe rând treaba. 

Lena îl privi cu ochii lipsiţi de expresie. 

— Camioneta lui Ethan se afla acolo. 

Lena ridică din umeri, dar se vedea că hotărârea ei începea să 
slăbească. 

— Așa l-au făcut să se răsucească la o sută optzeci de grade, 
Lena. Urmele de roţi se potriveau cu cele de la camioneta lui. 
Știau deja unde să-l găsească, pentru că-l aveau la dosar pentru 
genul ăsta de lucruri, zise Jeffrey bătând cu degetul în dosar. Ştii 
ce-a făcut? Știi ce-a făcut iubitul tău? Și-a turnat prietenii ca să- 
și salveze fundul, și, ca orice turnător bun, a recunoscut c-a fost 
acolo, dar a jurat cu mâna pe Biblie că nici măcar n-a atins-o. 

Lena nu spuse nimic. 

— Crezi că doar a stat în camionetă, Lena? Crezi c-a stat acolo 
în timp ce toţi ceilalţi își așteptau rândul? Sau crezi că și-a luat și 
el porţia? Crezi că i-a ajutat, a ţinut-o de mâini ca să nu-i poată 
zgâria? Poate c-a ţinut picioarele depărtate, ca restul să poată 
avea un unghi mai bun, sau poate că i-a ţinut mâna la gură, ca 
să nu poată ţipa. 

Lena continuă să rămână tăcută. 

— Hai să presupunem totuși că e nevinovat. Vrei să faci asta? 
întrebă Jeffrey. Hai să zicem c-a stat în mașină. Să zicem c-a stat 
și s-a uitat cum ceilalţi o violează. Poate că îi era de ajuns doar 
să îi privească pe ceilalţi cum îi fac rău ca să-și dea drumul, 
știind că era neajutorată și c-ar fi putut s-o salveze, dar n-a 
făcut-o. 

Lena începu să își zgândărească din nou cicatricea, dar Jeffrey 
continuă să o privească în ochii, străduindu-se să nu se uite la 
mâinile ei. 

— Șase tipi, Lena. Cât a durat pentru ca șase tipi să o violeze, 
în vreme ce iubitul tău a stat în camionetă, privind - dacă într- 
adevăr asta făcea, doar privea? 

Lena tăcu în continuare cu încăpățânare. 

— Și-apoi au omorât-o în bătaie. La naiba, nici nu știu de ce s- 
au mai deranjat. Până când au terminat cu ea, sângera din 
fiecare orificiu în care putuseră să i-o tragă. 

Lena își mușcă buza, uitându-se în jos la mâini. Sângele îi 
curgea destul de serios din palmă, dar ea nu părea să observe. 

Nemaiputându-se abţine, Jeffrey lăsă garda jos pentru un 
moment. 

— Cum poţi să-l aperi? Cum se poate să fi fost poliţist zece ani 
și să aperi un gunoi ca ăsta? Cuvintele lui părură să aibă efect, 
așa că Jeffrey continuă: Lena, puștiul ăsta e rău. Nu știu ce-ai de 
gând cu el, dar... Isuse Hristoase! Eşti poliţist. Știi cum genul 
ăsta de nemernic poate ocoli legea. Pe lângă fiecare rahat 
pentru care reușește să fie prins, sunt douăsprezece tâlhării 
mari pentru care scapă. Jeffrey încercă din nou. Taică-său a stat 
mult timp închis - într-o închisoare federală - pentru c-a vândut 
arme. Nu vorbim despre arme de mână. Făcea trafic cu puști cu 
lunetă și cu mitraliere. Se opri, așteptând ca Lena să spună 
ceva, dar nu obţinu nimic. Ţi-a povestit Ethan despre fratele lui? 
întrebă el. 

— Da, zise ea atât de repede, încât Jeffrey fu convins că îl 
minţea. 

— Deci știi că-i în închisoare? 

— Da. 

— Știi că-i condamnat la moarte pentru c-a ucis un negru? 
Făcu din nou o pauză. Nu orice negru, Lena. Un poliţist de 
culoare. 

Lena își pironise privirea în masă și își zgâlțâia continuu un 
picior, dar Jeffrey nu știa dacă din cauza șocului sau a furiei. 

— E un puști râu, Lena. 

Lena clătină din cap, deși avea în faţă suficiente dovezi. 

— Ti-am mai spus, nu e iubitul meu. 

— Indiferent ce e pentru tine, e un skin-head. Nu contează că- 
și lasă părul să crească sau că și-a schimbat numele. E tot un 
nenorocit de rasist, ca taică-său, ca ucigașul de polițiști de frate- 
său. 

— lar eu sunt pe jumătate hispanică, replică ea. Ti-ai pus 
vreodată problema asta? Ce caută lângă mine dacă-i rasist? 

— Asta-i o întrebare bună, zise Jeffrey. Ar trebui să te-ntrebi 
asta data viitoare când te mai uiţi în oglindă. 

Renunţă în cele din urmă să se mai ciupească de cicatrice și 
își apăsă palmele pe masă în faţa ei. 

— Ascultă, începu Jeffrey. O să spun asta o singură dată. 
Indiferent în ce te-ai băgat și care e treaba cu puștiul ăsta, 
trebuie să-mi spui. Nu pot să te-ajut dacă te afunzi și mai mult în 
povestea asta. 

Lena se uită la mâinile ei, fără să vorbească, iar Jeffrey își dori 
să o înșface și să o zgâlţâie, să o facă să gândească și să 
vorbească logic. Voia să îi explice cum de avea legătură cu un 
rahat ca Ethan White și voia cu adevărat să îi spună că totul nu 
era decât o mare neînțelegere și că ei îi părea tare rău că se 
întâmplase așa. Și că n-avea să mai bea niciodată. 

— N-am idee despre ce vorbești, zise ea, în schimb. 

Trebuia să încerce din nou. 

— Dacă e ceva ce nu-mi spui despre toate astea... zise el, 
sperând că Lena avea să termine fraza în locul lui. 

Dar Lena nu o făcu. Jeffrey încercă o tactică diferită. 

— N-ai nicio șansă să te reîntorci la serviciu cu tipul ăsta prin 
preajma ta. 

Lena ridică privirea, și, pentru prima dată după multă vreme, 
Jeffrey îi putu citi expresia feţei cu claritate: uimire. Își drese 
vocea, Și Jeffrey constată că vorbea cu dificultate. 

— N-am știut că era una dintre opţiuni. 

Jeffrey se gândi la faptul că lucra pentru Chuck, și situaţia i se 
păru la fel de neplăcută acum ca în prima zi când auzise vestea. 

— N-ar trebui să lucrezi pentru ticălosul ăla. 

— Ei bine, păi ticălosul pentru care lucram înainte m-a 
convins că nu eram dorită. Că veni vorba, am întârziat la 
serviciu, zise ea, uitându-se la ceas. 

— Nu pleca așa, zise el, conștient că o implora. Te rog, Lena. 
Eu doar... Te rog. 

Lena râse scurt, făcându-l să se simtă ca un idiot. 

— Ți-am spus c-o să discut cu tine. Dacă nu ai ceva concret 
pentru care să m-acuzi, atunci plec. 

Jeffrey se lăsă pe spate în scaun, dorindu-și să îi explice totul. 

— Șefule? zise ea, punând în cuvânt toată lipsa de respect de 
care se simţi capabilă. 

Jeffrey răsfoi dosarul, citind cu voce tare lista acuzațiilor care 
nu văzuseră niciodată lumina unui tribunal. 


— Incendiere premeditată, citi el. Atac. Furt auto la scară 
mare. Viol. Crimă. 

— Pare să fie ultimul bestseller, zise ea, ridicându-se în 
picioare. Mulţumesc pentru conversaţie. 

— Fata, zise el. Cea care a fost violată și omorâtă în bătaie în 
timp ce el stătea în camion și privea? Lena nu plecă, așa că 
Jeffrey continuă: Știi cine era? 

— Albă-ca-Zăpada? veni rapid răspunsul. 

— Nu, îi spuse el, închizând dosarul. Era iubita lui. 

e 

Jeffrey stătu în maşină în fața clădirii ligii studenților, privind 
cum un grup de femei lipeau afișe pe stâlpii din curte. Toate 
erau tinere și arătau bine, purtând haine potrivite pentru 
alergare. Oricare dintre ele ar fi putut fi Ellen Schaffer. Oricare 
dintre ele putea fi următoarea victimă. 

Se afla aici ca să îi spună lui Brian Keller că fiul său fusese 
probabil asasinat. Jeffrey voia să vadă care avea să fie reacția 
lui la aflarea veștii. Voia, de asemenea, să afle ce anume nu 
putuse să îi spună Keller în fața soției lui. Jeffrey spera că, 
indiferent ce era, avea să îi dea un indiciu solid care să îl ajute 
să meargă mai departe. Așa cum stăteau lucrurile acum, nu o 
avea decât pe Lena, iar Jeffrey nu putea să accepte că ea era 
implicată în asta. 

Cu o noapte în urmă, Sara urmărise diferenţele dintre scenele 
celor două crime. Dacă cineva înscenase sinuciderea lui Andy 
Rosen, făcuse o treabă a dracului de bună. Cu Ellen Schaffer 
lucrurile stăteau altfel. Chiar dacă asasinul nu știuse de dintele 
aspirat, săgeata din curte era o aluzie destul de evidentă. La un 
moment dat, Sara subliniase că diferenţele dintre cele două 
crime ar putea indica existența a doi criminali în loc de unul. 
Jeffrey respinsese această idee noaptea trecută, dar, după ce îi 
văzuse pe Lena și pe Ethan împreună în această dimineaţă, nu 
mai era sigur de nimic. 

In camera interogatoriului, Lena fusese o persoană cu totul 
diferită, așa cum nu o mai văzuse niciodată. Felul în care nu 
numai că apăra trecutul lui Ethan White, dar nega și faptul că o 
rănise îl făcuse pe Jeffrey să pună sub semnul întrebării tot ceea 
ce ea spusese până atunci în acest caz. Era poliţist de mult timp 
și știa cum bărbaţi violenţi puteau abuza chiar și de femei 
puternice. Era uimitor ce similare le erau metodele și cât de 

ușor puteau fi unele femei dominate. Mii de femei se aflau chiar 
în acel moment în închisoare pentru că fuseseră prinse 
ascunzând droguri pentru iubiții lor. Alte mii comiseseră probabil 
vreo crimă, pentru că știau că închisoarea era singura 
modalitate de a se proteja de abuz. 

În Birmingham, pe vremea când Jeffrey făcea de patrulă, 
fusese chemat în casa unei femei de cel puţin zece ori. Era 
managerul departamentului de comunicare al unei companii 
internaționale și avea două diplome de licenţă de la Auburn. Cel 
puţin o mie de persoane din toată lumea se aflau în subordinea 
ei, și, de fiecare dată când vecinii îl chemau, o găsea stând în 
cadrul ușii, cu faţa plină de sânge, cu hainele rupte, spunând că 
din neatenţie căzuse pe scări. Soţul ei era un sfrijit nenorocit, 
care se considera casnic. În realitate, era un beţiv care nu era în 
stare să păstreze o slujbă și care trăia pe spinarea soţiei. Ca 
majoritatea abuzatorilor, era fermecător, și grațios, și orb la felul 
în care soţia lui arăta după ce termina cu ea. Acum un poliţist nu 
mai avea nevoie de mărturia soţiei ca să aresteze soțul pentru 
abuz, dar pe vremea aceea legile îl protejau pe soț. 

Jeffrey își amintea una din daţi în mod special. Jeffrey stătea 
în cadrul ușii, într-un ger înfiorător, privind-o cum sângele îi 
curgea pe picior și se strângea într-o băltoacă pe jos, de la 
Dumnezeu știe ce rană, în vreme ce ea insista că soțul ei era un 
domn blând care nu ridicase niciodată mâna asupra ei. De fapt, 
singura dată când Jeffrey îl văzuse pe soţ atingând-o fusese la 
înmormântarea ei. Se aplecase peste coșciug și o bătuse ușor 
pe mână, apoi îi aruncase lui Jeffrey cel mai mare rânjet de 
mâncător de rahat pe care îl văzuse vreodată și spusese: 
„Ultima dată a fost de-a dreptul criminal”. 

Jeffrey lucrase doi ani împreună cu medicul legist, încercând 
să îl prindă cu ceva pe nenorocit, dar, dacă puteai demonstra 
fără a putea fi contestat că cineva a căzut pe scări și și-a rupt 
gâtul, era ceva mai dificil să arăţi că acea persoană a fost 
împinsă. 

Toate acestea îl aduseră înapoi la Lena și la felul în care se 
purtase în acea dimineaţă. Avea dreptate când spunea că părul 
o lega numai circumstanţial de Andy Rosen. Amprenta de pe 
carte ar fi putut fi explicată și eliminată din discuţie de un 
avocat bun. Jeffrey o pregătise chiar el pe Lena și știa că era mai 
mult decât  familiarizată cu dedesubturile investigației 

criminaliste. Ar fi știut la ce să fie atentă. Ar fi știut cum să își 
ascundă urmele. Intrebarea era - avea așa ceva în sânge? Era 
atât de vrăjită de Ethan White încât ar fi făcut orice ca să ÎI 
acopere? 

Jeffrey trebuia să ţină cont de date, iar datele o făceau pe 
Lena să fie al naibii de suspectă, mai ales luând în consideraţie 
atitudinea ei ostilă din camera de interogatoriu, în dimineaţa 
aceea. Nu făcuse decât să îl provoace să pună piesele cap la 
cap. 

Chiar dacă nu voia, Jeffrey se sili să ia în consideraţie 
scenariul celor doi asasini pe care Sara îl sugerase noaptea 
trecută, unul care îl omorâse pe Andy și o înjunghiase pe Tessa, 
și altul care o ucisese pe Ellen Schaffer. Punctul slab la care se 
tot întorceau era atacatorul Tessei din pădure. După ce citise 
dosarul lui Ethan White și discutase cu Lena, Jeffrey trebuia să ia 
în calcul și alte posibilităţi. 

Ethan l-ar fi putut ucide pe Andy Rosen. Lena sosise mai 
târziu la locul crimei. L-ar fi putut suna pe Ethan de pe telefonul 
mobil, ca să îi spună că Tessa se afla în pădure. Nu se știa unde 
erau ei în momentul în care Ellen Schaffer se sinucisese, dar 
Jeffrey știa că Lena ar fi observat discrepanţa dintre muniţie și 
calibrul armei. Știa despre arme mai multe decât oricine 
altcineva. Se consolă puţin gândindu-se că implicarea Lenei în 
toată povestea asta ar fi putut fi doar o complicitate nevinovată. 
Dar, conform legilor Georgiei, era la fel de vinovată ca Ethan. 

Se frecă la ochi, gândindu-se că era absurd. Lena era poliţist, 
chiar dacă nu avea legitimaţie. Nu putea trece dincolo de linie, 
de partea crimei, nici măcar în calitate de complice, indiferent 
ce fel de vrajă ar fi putut arunca Ethan asupra ei. Era o nebunie, 
și nu avea niciun motiv să o bănuiască pe ea de altceva decât 
că era dificilă. Așa cum subliniase Sara, Lena era expertă în a se 
face dificilă. 

Scoase telefonul mobil din buzunar și sună la biroul lui Kevin 
Blake. Decanului de la Grant Tech îi plăcea să lase oamenilor 
impresia că era un om foarte ocupat, dar Jeffrey știa sigur că 
Blake își petrecea cea mai mare parte a timpului liber pe terenul 
de golf. Jeffrey dorea să stabilească o întrevedere cu el ca să îl 
pună în temă cu cazul, înainte ca Blake să o întindă de la școală. 
Secretara lui Blake îi făcu legătura. 

— Jeffrey, zise Blake. 


Folosea telefonul pe speaker, și, dacă tensiunea din vocea lui 
Blake nu era suficientă ca să îl convingă pe Jeffrey că se mai afla 
cineva în birou, faptul că dăduse pe speaker fu cât se poate de 
grăitor. 

— Unde ești? întrebă Blake. 

— În campus, răspunse el. 

Keller îi spusese lui Frank că avea să fie toată ziua în 
laboratorul lui în cazul în care Jeffrey dorea să stea de vorbă 
între patru ochi. Inainte de întrevederea cu Lena din acea 
dimineaţă, Keller fusese cea mai bună pistă pe care Jeffrey o 
putea exploata. Jeffrey știa că era ușor să se abată pe piste 
secundare, dar acum nu putea face nimic în privinţa Lenei, și 
știa că s-ar fi dus degeaba la Ethan fără ceva solid pe care să se 
poată baza. 

— Albert Gaines și Chuck sunt acum la mine, zise Blake. Eram 
pe punctul să te sunăm la secţie ca să te întrebăm dacă poţi 
trece pe-aici. 

Jeffrey înăbuși înjurătura care îi veni pe buze. 

— Salut, șefule, zise Chuck, iar Jeffrey își imagină expresia 
încrezută de pe faţa lui. Avem niște gogoși și cafea pentru tine. 

Se auzea un sunet ca un bombănit, dar era probabil Albert 
Gaines. 

— Jeffrey, ai putea trece pe la birou? zise Blake. Am vrea să 
discutăm cu tine. 

— Pot s-ajung într-o oră, răspunse Jeffrey, gândindu-se că nici 
de-al dracului nu s-ar fi dus într-o fugă până acolo numai pentru 
că băteau ei din palme. Am o pistă de urmărit. 

— Oh, murmură Blake, gândindu-se probabil că avea să fie 
nevoie să își amâne ora ceaiului. Sigur nu poţi da o fugă pân-aici 
doar o secundă? 

Albert Gaines mormăi din nou ceva. Era un bărbat morocănos 
și cerea răspunsuri de la subordonații săi, dar întotdeauna îl 
sprijinise pe Jeffrey. 

Blake fusese în mod clar pus la punct. Tonul său era vioi când 
vorbi din nou: 

— Atunci ne vedem cam într-o oră, inspectore? 

Jeffrey închise telefonul și îl tinu câteva clipe la bărbie, privind 
grupul de fete care acum se muta în altă parte a curţii. Cobori 
din mașină și merse către clădirea ligii studenţilor, oprindu-se ca 
să se uite la unul dintre afișe. In partea de sus se vedea o 

fotografie ștearsă, alb-negru, cu Ellen Schaffer, și separat, chiar 
și mai ștearsă, una a lui Andy Rosen. Dedesubtul lor erau scrise 
cuvintele: „Priveghi cu lumânări”. Erau menţionate o oră și o 
locaţie, alături de numărul de la linia directă specială pentru 
sinucigași care fusese creată atunci cu sprijinul centrului de 
sănătate mintală. 

— Crezi că va avea vreun efect? 

Jeffrey tresări, speriat de prezenţa lui Jill Rosen. 

— Doctore Rosen... 

— Jill, îl corectă ea. Îmi pare rău că te-am speriat. 

— Nu-i nimic, zise el, gândindu-se că femeia arăta mai rău 
decât cu o zi în urmă. 

Ochii îi erau atât de umflaţi de plâns, încât abia dacă se mai 
vedeau ca două fante, iar obrajii erau supţi. Purta un pulover alb 
cu mâneci lungi, cu guler pe gât. În timp ce discuta cu Jeffrey își 
strânse gulerul cu mâna, de parcă i-ar fi fost frig. 

— Cred că arăt teribil de neglijentă, se scuză ea. 

— Tocmai mă duceam să stau de vorbă cu soțul tău, zise 
Jeffrey, gândindu-se că ratase ocazia de a discuta numai cu 
Keller. 

— Ar trebui s-ajungă în curând, zise ea, ridicând un mănunchi 
de chei. E setul lui de rezervă. l-am spus că mă voi întâlni cu el 
aici. Aveam nevoie să ies din casă. 

— M-am mirat când am auzit că s-a dus la lucru. 

— Munca îl întărește, zise ea, zâmbind șters. E un loc bun în 
care să te refugiezi când lumea se prăbușește în jurul tău. 

Jeffrey știa exact ce voia să spună. Și el se dedicase complet 
muncii după ce Sara divorțase. Dacă nu ar fi avut o slujbă la 
care să se ducă în fiecare zi, probabil că și-ar fi pierdut minţile. 

— Hai să ne așezăm, zise el, arătând spre o bancă. Cum 
reziști? 

Jill expiră încetișor în timp ce se așeză. 

— Nici nu știu ce să-ţi răspund. 

— Da, cred c-a fost o întrebare destul de idioată. 

— Nu, îl asigură ea. Și eu m-am întrebat asta destul de des în 
ultima vreme. „Cum de rezist?” O să-ţi spun dacă aflu vreun 
răspuns. 

Jeffrey se așeză lângă ea, privind către curtea campusului. 
Câțiva tineri ieșiră pe pajiște ca să ia prânzul, întinseră pături și 
scoaseră sendvișuri din pungi de hârtie. 


223 


Rosen se uita și ea la ei, ţinând în gură marginea gulerului. 
Materialul era destul de tocit acolo, trădându-i ticul nervos. 

— Cred c-o să-l părăsesc pe soţul meu, zise ea. 

Jeffrey se întoarse către ea, dar nu zise nimic. Vedea că 
femeia făcea mari eforturi ca să vorbească. 

— Vrea să se mute. Să plece din Grant. Să o ia de la început. 
Eu nu pot s-o iau de la început. Nu pot. 

Jill își cobori privirea în pământ. 

— E de înţeles că vrea să scape, zise Jeffrey, străduindu-se s-o 
facă să vorbească în continuare. 

Rosen arătă cu capul către campus. 

— Sunt aici de aproape douăzeci de ani. Ne-am făcut o viaţă 
aici, așa cum e ea. Am construit ceva la clinică. 

Jeffrey lăsă să treacă vreo câteva minute bune. Văzând că nu 
mai adăuga nimic, o întrebă: 

— A spus de ce vrea să se mute? 

Jill clătină din cap, dar nu pentru că nu știa de ce. Avea în 
voce o tristeţe aproape de nesuportat, de parcă s-ar fi hotărât în 
sfârșit să-și recunoască înfrângerea. 

— Ăsta e răspunsul lui la toate. E un mascul feroce, dar la 
primul semn că apare o problemă, fuge de ea cât poate de 
repede. 

— Sună ca și cum a mai făcut asta și altă dată. 

— Da, încuviinţă ea. 

Jeffrey încercă să o preseze. 

— De ce anume fuge? 

— De toate, zise ea, dar nu dădu nicio explicaţie. Toată 
munca mea de-o viață s-a construit pe ideea de a-i ajuta pe 
oameni să își înfrunte trecutul, și totuși nu-l pot face pe propriul 
soţ să stea și să își înfrunte demonii. Nici măcar pe mine nu mă 
pot ajuta, încheie ea, pe un ton tot mai pierdut. 

— Ce demoni are aici? 

— La fel ca ai mei, presupun. Oriunde mă întorc, mă aştept să 
îl văd pe Andy. Sunt acasă și aud ceva afară, și mă uit pe 
fereastră așteptându-mă să-l văd pe el urcând scările către 
camera lui. Trebuie să-i fie mai greu lui Brian să lucreze în 
laborator. Are un termen-limită de respectat. E o sumă de bani 
uriașă în joc. Știu asta. Știu toate astea. 

Ridicase vocea din nou, și Jeffrey îi simţi mânia, care trebuie 
să fi crescut de ceva vreme în ea. 

— Are de-a face cu aventura? întrebă el. 

— Ce aventură? zise ea, și uimirea ei păru autentică. 

— Am auzit un zvon, explică Jeffrey, dorindu-și să îi dea una în 
plină figură lui Richard Carter. Cineva mi-a spus că Brian a avut 
o legătură cu o studentă. 

— Oh, Dumnezeule! exclamă ea, acoperindu-și buzele cu 
gulerul. Aproape că-mi doresc să fi fost adevărat. Nu e oribil? Ar 
însemna c-ar fi fost capabil să îi pese și de altceva în afară de 
cercetarea lui prețioasă. 

— Ținea la fiul lui, zise Jeffrey, amintindu-și cearta pe care o 
auzise cu o zi în urmă. 

Rosen îl acuzase pe Keller că nu dăduse doi bani pe Andy 
decât după ce murise. 

— Îi pasă în rafale, zise ea. Mașina. Hainele. Televizorul. 
Cumpăra lucruri. Așa îi păsa lui. 

Mai era ceva ce ar fi vrut să îi spună, dar Jeffrey nu știa ce 
anume. 

— Unde vrea să se mute? întrebă el. 

— Cine știe? E ca o ţestoasă. Ori de câte ori se întâmplă ceva 
rău, reacția lui e să vâre capul în carapace și să aștepte până 
trece totul. Jill zâmbi, dându-și seama că își băgase capul în 
guler. Ajutor vizual. 

Jeffrey îi zâmbi la rându-i. 

— Nu pot să rezist. Nu mai pot trăi așa. Îi aruncă o privire lui 
Jeffrey. Îmi faci o factură pentru ședința asta sau trebuie să 
plătesc pe loc? 

Jeffrey zâmbi din nou, dorindu-și să continue. 

— Cred că slujba ta se aseamănă din foarte multe puncte de 
vedere cu a mea. Îi asculţi pe oameni vorbind și încerci să-ţi dai 
seama ce vor să spună cu adevărat. 

— Tu ce vrei să spui? 

Jill se gândi la întrebare. 

— Că sunt obosită. Că vreau o viaţă - orice viaţă. Am stat cu 
Brian pentru c-am crezut că așa-i mai bine pentru Andy, dar 
acum, că Andy nu mai e... 

începu să plângă, și Jeffrey scoase batista. Nu observă 
sângele curs din mâna Lenei decât după ce i-o dădu. 

— Imi pare rău, se scuză el. 

— Te-ai tăiat? 


— E de la Lena, zise el, urmărindu-i cu atenţie reacţia. Am 
discutat cu ea azi-dimineață. Era tăiată sub ochi. Cineva a lovit- 
O. 
În ochii lui Jill se citi îngrijorarea, dar nu spuse nimic. 

— Se întâlneşte cu cineva, zise el, iar Rosen păru să se 
forțeze să țină gura închisă. Azi-dimineaţă am fost la ea la 
apartament, iar el era acolo, cu ea. 

Rosen nu îi ceru să continue, dar îl imploră din privire. Teama 
ei pentru siguranța Lenei era evidentă. 

— Ochiul era vânăt, și încheietura umflată, de parcă cineva ar 
fi înșfăcat-o de acolo. Așteptă câteva secunde. Tipul ăsta are un 
trecut, doctore Rosen. E un om foarte periculos și violent. 

Jill stătea la marginea băncii, implorându-l practic să continue. 

— Ethan White, zise el. Numele îţi sună cunoscut? 

— Nu, zise ea. Ar trebui? 

— Sperasem că da, zise el, deoarece ar fi stabilit o legătură 
directă între Andy Rosen și Ethan White. 

— A fost rănită rău? întrebă Rosen. 

— Din câte mi-am putut da seama, nu, zise Jeffrey. Dar se tot 
trăgea de cicatrice. Sângera, dar tot nu se oprea. 

Rosen strânse din nou din buze. 

— Nu știu cum să fac s-o îndepărtez de el, zise Jeffrey. Nu știu 
cum s-o ajut. 

Jill se uită din nou în depărtare, către studenţi. 

— Poate să se ajute doar ea, zise Rosen, tonul ei dând o 
semnificaţie mult mai adâncă vorbelor. 

— A fost pacienta ta? întrebă Jeffrey, rugându-se la Dumnezeu 
să fie așa. 

— Ştii că nu pot să-ţi dau genul ăsta de informaţii. 

— Știu, dar, ipotetic, dacă ai fi putut, mi-ai fi răspuns la o 
întrebare. 

Jill se uită la el. 

— Despre ce întrebare e vorba? 

— Când eram la râu, Chuck a spus numele fiului tău, iar Lena 
a părut surprinsă, ca și cum l-ar fi cunoscut, zise Jeffrey, 
gândindu-se în timp ce vorbea. E posibil ca, atunci când Lena a 
spus „Rosen” de parcă ar fi știut numele, să îl spună pentru că 
te cunoștea pe tine, nu pentru că îl cunoștea pe Andy? 

Femeia păru să se gândească bine ce răspuns ar fi putut da 
fără să-și încalce principiile. 

— Doctore Rosen... 

Jill se trase mai în spate pe bancă și își ridică gulerul mai 
aproape de gât. 

— Vine soţul meu. 

Jeffrey încercă să își ascundă exasperarea. Keller se afla la 
aproximativ douăzeci de metri depărtare, așa că Rosen i-ar fi 
putut răspunde lui Jeffrey la întrebare dacă ar fi vrut cu 
adevărat. 

Jeffrey îl întâmpină pe Brian cu un salut. 

— Doctore Keller. 

| se părea ciudat să îi vadă împreună pe soţia sa și pe Jeffrey. 

— S-a întâmplat ceva? 

Jeffrey se ridică în picioare, arătându-i lui Keller că ar trebui să 
se așeze, dar bărbatul îl ignoră și i se adresă soţiei sale: 

— Ai cumva cheile mele? 

Jill îi dădu inelul cu chei aproape fără să îl privească. 

— Trebuie să mă-ntorc la lucru, zise Keller. Jill, tu ar trebui să 
te duci acasă. 

Rosen dădu să se ridice. 

— Trebuie să vă spun ceva amândurora, zise Jeffrey, făcându-i 
semn să rămână așezată. E vorba despre Andy. 

Keller îi aruncă o privire care spunea că fiul lui era ultimul 
lucru la care se gândea acum. 

— Am vrut să vă spun asta amândurora înainte să se audă 
prin campus. Nu sunt sigur că moartea fiului vostru a fost o 
sinucidere. 

— Ce? întrebă Rosen. 

— Există posibilitatea să fi fost ucis, le spuse Jeffrey. 

Keller scăpă cheile din mână și nu le mai ridică de jos. 

— N-am găsit nimic concludent în autopsia lui Andy, dar Ellen 
Schaffer... 

— Fata de ieri? întrerupse Rosen. 

— Da, doamnă, zise Jeffrey. N-avem nicio îndoială că a fost 
ucisă. Luând în consideraţie faptul că totul a fost înscenat ca să 
pară sinucidere, trebuie să punem în discuţie și circumstanțele 
morţii fiului dumneavoastră. Nu pot spune cu toată onestitatea 
c-am găsit ceva care să demonstreze că nu și-a luat viaţa, dar 
avem bănuieli serioase, și am de gând să cercetez asta până ce 
voi afla adevărul. 

Jill se așeză înapoi pe bancă, cu gura deschisă. 


— Trebuie să-i spun decanului asta, continuă Jeffrey, dar 
voiam ca voi să aflaţi primii. 

— Şi biletul? întrebă Rosen. 

— Asta e unul dintre lucrurile pentru care nu am o explicaţie, 
zise Jeffrey. Și îmi pare rău să vă spun că tot ce vă pot da acum 
sunt simplele mele bănuieli. Cercetăm fiecare posibilitate pe 
care o avem ca să aflăm ce s-a întâmplat mai exact, dar trebuie 
să fiu cinstit: nu avem nimic concret. Cele două cazuri ar putea 
să nu aibă nicio legătură unul cu celălalt. S-ar putea ca, după ce 
toate astea iau sfârșit, să aflăm că Andy într-adevăr s-a sinucis. 

Keller explodă cu o furie atât de neașteptată, încât Jeffrey se 
dădu înapoi. 

— Cum dracu' se poate întâmpla așa ceva? zise el, poruncitor. 
Cum dracului poţi să ne faci pe mine și pe soția mea să credem 
că fiul nostru s-a sinucis, când... 

— Brian, încercă Rosen. 

— Taci din gură, Jill, o repezi el, fluturând mâna de parcă ar fi 
vrut să o plesnească. E absurd! E... 

Era prea furios ca să poată vorbi, dar gura i se mișcă în timp 
ce se gândea la cuvintele care să descrie ceea ce simţea. 

— Nu-mi vine să cred... 

Se aplecă și își ridică cheile. 

— Colegiul ăsta, orașul ăsta... 

Își îndreptă degetul către faţa soţiei lui, și Jill se dădu înapoi 
de parcă ar fi vrut să se apere. 

Keller se ridică în picioare, țipând: 

— Ti-am spus, Jill. Ti-am spus ce văgăună nenorocită e orașul 
ăsta! 

— Doctore Keller, cred că trebuie să te calmezi, interveni 
Jeffrey. 

— Eu cred că trebuie să-ți vezi de treaba ta și să afli cine l-a 
omorât pe fiul meu! mugi el, cu faţa schimonosită de furie. Voi, 
polițiștii, vă credeți stăpânii orașului ăstuia, dar e ca și cum am 
trăi într-o ţară din Lumea a Treia. Sunteţi corupți cu toții. Cu toţi 
îi sunteţi supuși lui Albert Gaines. 

Jeffrey își pierdu răbdarea. 

— O să discutăm despre asta altă dată, doctore Keller, când o 
să fii mai calm. 

De data aceasta, Keller întinse degetul către fața lui Jeffrey. 

— Să fii convins că o să mai discutăm despre asta, zise el, 
apoi le întoarse amândurora spatele și se îndepărtă cu pași 
apăsați. 

Jill Rosen se scuză pentru soţul ei. 

— Îmi pare rău. 

— Nu trebuie să-ţi ceri scuze pentru el, zise Jeffrey, încercând 
să-și domolească furia. 

Ar fi dorit să îl urmeze pe Keller în laboratorul lui, dar probabil 
că amândoi aveau nevoie de ceva timp ca să se calmeze. 

— Îmi pare rău, nu vă pot oferi mai multe informaţii, zise 
Jeffrey, simțind disperarea lui Rosen. 

Jill își strânse gulerul în jurul gâtului. 

— Întrebarea ipotetică de mai devreme... zise ea. 

— Da? 

— E legată de Andy? 

— Da, doamnă, zise el. 

Rosen se uită lung spre curtea campusului și spre studenții 
care stăteau pe pajiște și se bucurau de ziua frumoasă. 

— Ipotetic vorbind, ar putea avea un motiv să îmi recunoască 
numele. 

— Mulţumesc, zise Jeffrey, simțindu-se neașteptat de ușurat 
că măcar pentru un lucru găsise o explicaţie. 

— În privinţa celeilalte, zise ea, continuând să privească 
studenţii. Bărbatul cu care se întâlnește. 

— ÎI cunoşti? întrebă Jeffrey. Ipotetic vorbind? adăugă el. 

— Oh, îl cunosc, zise ea. Sau cel puţin cunosc genul ăsta de 
om. Mai bine decât mă cunosc pe mine. 

— Nu sunt sigur că înţeleg. 

Jill își trase gulerul și desfăcu fermoarul cât să arate o 
vânătaie mare în jurul claviculei. Urme negre de degete se 
vedeau în cele două părţi ale gâtului. Cineva încercase să o 
strângă de gât. 

Jeffrey nu putu decât să se holbeze. 

— Cine... zise el, dar răspunsul era evident. 

Rosen trase din nou fermoarul până sus. 

— Trebuie să plec. 

— Pot să te duc unde vrei, se oferi Jeffrey. La un adăpost... 

— Mă duc la mama, îi zise ea, zâmbind cu tristețe. 
Întotdeauna mă duc la mama. 

— Doctore Rosen. Jill... 

— Apreciez grija ta, îl întrerupse ea. Dar chiar trebuie să plec. 

Rămase pe loc, privind-o cum își croia drum printr-un grup de 
studenți. Jill se opri câteva clipe ca să discute cu unul dintre ei, 
purtându-se de parcă nu s-ar fi întâmplat nimic. Nu știa dacă să 
o urmeze sau să pornească pe urmele lui Brian Keller, ca să îl 
facă să simtă cum era să fie încolţit. 

Jeffrey reacţionă impulsului de moment și alese ultima 
variantă, îndreptându-se către clădirea Departamentului de 
cercetare cu pași repezi. Copil fiind, se interpusese în suficient 
de multe bătăi între părinţii săi ca să știe că furia nu putea decât 
să alimenteze și mai multă furie, așa că inspiră adânc, 
calmându-se înainte să deschidă ușa laboratorului lui Keller. 

În încăpere nu era decât Richard Carter, care stătea în spatele 
biroului, lovindu-și ritmic bărbia cu un stilou. Expresia lui de 
așteptare se transformă repede în dezamăgire când îl recunoscu 
pe Jeffrey. 

— Oh, zise el. Tu ești. 

— Unde-i Keller? 

— Asta aș vrea să știu și eu, zise Richard, răstit și evident 
enervat. 

Se aplecă peste birou și începu să scrie un bilet. 

— Trebuia să ne întâlnim aici acum o jumătate de oră. 

— Tocmai am discutat cu soţia lui despre aşa-zisa lui 
aventură. 

Auzind asta, Richard ridică privirea, și un zâmbet îi apăru pe 
buze. 

— Da? Și ce-a zis? 

— Că nu-i adevărat. Ar trebui să ai mai multă grijă ce spui, îl 
preveni Jeffrey. 

Richard păru jignit. 

— Ti-am spus că era un zvon. Am subliniat foarte clar... 

— Te joci cu vieţile oamenilor. Ca să nu mai spunem că mă 
faci să-mi pierd timpul. 

Richard oftă întorcându-se către biletul lui. 

— Îmi pare rău, murmură el, ca un copil. 

Jeffrey nu îl lăsă să scape așa de ușor. 

— Din cauza ta am urmărit degeaba un zvon, când aș fi putut 
lucra la ceva cu adevărat folositor. Văzând că nu primește niciun 
răspuns, Jeffrey simţi nevoia să adauge: Oameni mor, Richard. 

— Sunt conștient de asta, ofiţere Tolliver, dar ce Dumnezeu 
are asta de-a face cu mine? 

Richard nu îi lăsă șansa să răspundă. 

— Pot să fiu cinstit cu tine? Știu că ce s-a întâmplat e 
groaznic, dar avem de lucru. Muncă importantă. In California 
există o echipă care lucrează tot la asta. Și nu vor spune: „Oh, 
Brian Keller a trecut printr-o perioadă foarte grea, hai să ne 
oprim până o să se simtă mai bine”. Nu, domnule. Lucrează o zi 
și două nopţi - o zi și două nopţi - ca să ne întreacă. Ştiinţa nu e 
un joc de domni. Milioane, poate chiar miliarde sunt în joc. 

Vorbea de parcă era un vânzător ambulant care încerca să 
convingă un fraier să cumpere un set de cuțite pentru friptură în 
următoarele două minute. 

— Nu știam că tu și Brian lucraţi împreună, zise Jeffrey. 

— Când se deranjează să apară. 

Își aruncă stiloul pe birou, își luă servieta și se îndreptă spre 
ușă. 

— Unde te duci? 

— La oră, zise Richard, de parcă Jeffrey era un adevărat idiot. 
Unii dintre noi chiar sunt punctuali. 

leși din încăpere furios într-un mod teatral. Jeffrey nu îl urmă, 
ci se apropie de biroul lui Keller și citi biletul: „Dragă Brian, 
presupun că ești încă ocupat cu Andy, dar chiar ar trebui să 
adunăm laolaltă documentaţia. Dacă vrei s-o fac eu singur, doar 
spune-mi”. Richard desenase o faţă zâmbitoare lângă numele 
său. 

Jeffrey citi de două ori biletul, încercând să înțeleagă cum se 
împăca tonul amabil cu enervarea evidentă a lui Richard. Nu 
reuși, dar Richard oricum nu era de felul lui un om raţional. 

Aruncă o privire către ușă, înainte să se hotărască să se facă 
comod și să se așeze la biroul lui Keller. Tocmai cerceta sertarul 
de jos, când îi sună telefonul mobil. 

— Tolliver. 

— Șefule, zise Frank. 

După tonul pe care îl avea, Jeffrey aproape că își dădu seama 
ce urmează. 

— Am mai găsit un cadavru. 

e 

Jeffrey parcă în fața căminului băieților, gândindu-se că, dacă 

nu mai vedea niciodată campusul Grant Tech, era un om fericit. 

Nu putea uita privirea inexpresivă de pe chipul lui Jill Rosen, și 
se întrebă cât de surprins păruse atunci când îi arătase 
vânătăile. N-ar fi ghicit nici într-un milion de ani că Keller era 
genul de bărbat care își bătea soţia, dar Jeffrey fusese prins cu 
garda jos de prea multe surprize astăzi ca să se simtă prost că 
ratase ceea ce ar fi putut fi semne evidente. 

Jeffrey scoase telefonul, gândindu-se dacă să o trezească pe 
Sara. Nu voia să o aducă la locul crimei, dar știa că avea nevoie 
să vadă cadavrul in situ. Jeffrey încercă să se gândească la o 
scuză bună ca să o ţină departe, dar în cele din urmă cedă și îi 
formă numărul. 

Telefonul sună de cinci ori înainte ca Sara să răspundă, 
murmurând un „alo” răgușit. 

— Bună, zise Jeffrey. 

— Cât e ceasul? 

Îi spuse cât era ora, gândindu-se că ea părea mult mai bine 
decât noaptea trecută. 

— Îmi pare rău că te trezesc. 

— Hm... ce? întrebă ea, iar Jeffrey o auzi foindu-se în pat. 

O fracțiune de secundă își imagină că era acolo, lângă ea, și 
se simţi tulburat, așa cum nu se mai simţise de multă vreme. 

Nu își dorea decât să se bage în pat lângă Sara și să 
reînceapă această zi de la început. 

— A sunat și mama acum vreo douăzeci de minute, zise Sara. 
Tessa e ceva mai bine. Căscă tare și cu zgomot. Am de făcut 
ceva hârțoage la morgă, și mă duc înapoi în după-amiaza asta. 

— Păi de-asta te sun. 

În vocea ei se simţi teama. 

— Ce? 

— Cineva s-a spânzurat, zise el. La colegiu. 

— Hristoase! exclamă Sara. 

Și Jeffrey se simţea la fel. Într-un oraș în care rata crimei era 
de zece ori mai mică decât media naţională, dintr-odată 
cadavrele se adunau cu repeziciune. 

— La ce oră? întrebă ea. 

— Nu sunt sigur încă. Tocmai am fost sunat. 

Știa care avea să fie răspunsul la cuvintele sale, dar totuși 
spuse: 

— L-ai putea trimite pe Carlos. 

— Trebuie să văd cadavrul. 


— Nu-mi place ideea că vii în campus. Dacă s-ar întâmpla 
ceva... 

— N-am de gând să nu-mi fac treaba, zise ea, arătând clar că 
nu era o decizie care se putea discuta. 

Jeffrey știa că avea dreptate. Sara nu avea numai o treabă de 
făcut, ci trebuia să își trăiască viaţa. Se gândi la Lena, la felul în 
care arătase în această dimineaţă și la vânătăile de pe gâtul lui 
Jill Rosen. N-ar trebui să le lase și pe ele să își trăiască vieţile? 

— Jeff? 

Jeffrey se înduplecă. 

— E căminul de băieţi, clădirea B. 

— Bine, zise ea. Ajung acolo în câteva minute. 

Jeffrey închise telefonul și cobori din mașină. Işi croi drum 
printr-un grup de băieţi care se îngrămădiseră la ușă și intră în 
dormitor, mirosul puternic de lichior învăluindu-l ca un nor. La 
Auburn, unde Jeffrey studiase istoria în timp ce încălzea banca 
pentru restul echipei de fotbal, petrecuseră destul de mult, dar 
nu își amintea ca dormitorul lui să fi mirosit vreodată a crâșmă. 

— Bună, șefule, zise Chuck. 

Stătea în capul scărilor, cu mâinile îndesate în buzunarele din 
față ale pantalonilor strâmţi. Efectul era obscen, iar Jeffrey își 
dori să îl vadă îndepărtându-se de scările pe care trebuia să le 
urce el. 

— Chuck, zise Jeffrey, privind încontinuu scările. 

— Îmi pare bine c-ai apărut, în cele din urmă. Eu și Kev te 
așteptam. 

Jeffrey se încruntă când auzi modul familiar în care spunea 
numele decanului, de parcă erau cei mai buni prieteni. Dacă 
Albert Gaines n-ar fi fost tatăl lui Chuck, Kevin Blake nu i-ar fi 
spus lui Chuck nici măcar cât era ceasul, darămite să mai și 
joace golf cu el. Nu că Kevin avea să vadă prea curând terenul 
verde. Probabil că urma să petreacă restul lunii răspunzând la 
telefoane din partea părinţilor speriaţi, nervoși că odraslele lor 
se duceau la o școală unde muriseră deja trei dintre colegi. 

— Vorbesc cu el când îmi fac timp, îi spuse Jeffrey, 
întrebându-se cât de mult putea amâna această întâlnire. 

— Să știi că nu-i prea drăguță priveliștea, zise Chuck, 
referindu-se la sinucidere. A fost prins cu pantalonii în vine. 

Jeffrey ignoră remarca și întrebă: 

— Cine l-a găsit? 

— Unul dintre puștii din clădire. 

— Vreau să vorbesc cu el. 

— E jos chiar acum, zise Chuck. Adams a încercat să stoarcă 
povestea de la el, dar a trebuit să preiau eu, zise el, clipind cu 
subînțeles. Uneori poate să fie cam brutală. Ai nevoie de fineţe 
în genul ăsta de situaţii. 

— Chiar așa? întrebă Jeffrey, privind în lungul holului. 

Frank și Lena stăteau în fața unei camere. judecând după 
poziţia lor, cei doi nu împărtășeau un moment prea fericit. 

— Ea e cea care a găsit acul, zise Chuck. 

— L-a găsit? întrebă Jeffrey. 

Chemase echipa de criminaliști cu mai puţin de zece minute 
în urmă. Era imposibil ca tehnicienii să fi avut timp să cerceteze 
camera. 

— Lena l-a observat când a intrat să verifice victima, zise 
Chuck. Cred că s-a rostogolit sub pat. 

Jeffrey înăbuși o înjurătură, știind că orice dovadă găsiseră în 
cameră fusese compromisă, mai ales dacă era o dovadă care 
sugera că Lena mai fusese și înainte în cameră. 

Chuck râse. 

— N-am vrut să te dau de gol, șefule, zise el, bătându-l pe 
Jeffrey pe spate de parcă echipa lui Jeffrey tocmai pierduse un 
joc de baschet. 

Jeffrey îl ignoră și se apropie de Frank și de Lena. 

— Îmi faci un serviciu? îi spuse Jeffrey lui Chuck, văzând că îl 
urma. 

— Sigur, șefu'. 

— Stai la capătul scărilor. Asigură-te că nimeni nu vine aici, în 
afară de Sara. 

Chuck îl salută și se răsuci pe călcâie. 

— Idiotu', murmură Jeffrey, mergând pe hol. 

Frank îi spunea ceva Lenei, dar se opri în clipa în care Jeffrey 
ajunse în dreptul lor. 

— Poţi să ne scuzi o secundă? îi spuse Jeffrey Lenei. 

— Sigur, zise ea și se îndepărtă câţiva pași. 

Jeffrey știa că îi putea auzi în continuare, dar nu îi păsa. 

— Criminaliștii sunt pe drum, îi spuse lui Frank. 

— Am luat-o înainte și am făcut fotografii, zise Frank, ridicând 
camera Polaroid. 

— Adu-l pe Brad aici, ordonă el, știind că Sara nu voia o 
dădacă. Spune-i să aducă și camera. Vreau niște instantanee 
clare. 

Frank dădu un telefon în timp ce Jeffrey aruncă o privire prin 
cameră. Un puști bucălat cu părul lung și negru era prăbușit pe 
pat. Pe podea, lângă el, se afla o bucată galbenă de cauciuc de 
genul celei pe care dependenţii o folosesc ca să găsească o 
venă. Cadavrul era umflat și cenușiu. Stătuse acolo ceva vreme. 

— Isuse Hristoase, murmură Jeffrey, gândindu-se că încăperea 
asta mirosea chiar mai rău decât a lui Ellen Schaffer. Ce dracu’ e 
asta? 

— Nu prea făcea curăţenie, se repezi Frank. 

Jeffrey cercetă întreaga scenă. Niciun bec nu era aprins, dar 
lumina puternică a soarelui de dimineaţă era suficientă ca să 
vadă. Dincolo de cadavru era un televizor cu video, sprijinit de 
salteaua patului. Un ecran albastru aprins strălucea, indicând 
faptul că nu mai era semnal. Lumina dădea cadavrului un aer 
ciudat, făcând pielea să pară putrezită, sau poate era doar o 
iluzie provocată de faptul că în cameră mirosea atât de urât. Era 
o dezordine generală, iar Jeffrey își închipui că mirosul venea de 
la cutiile cu mâncare lăsate să mucegăiască pe jos. Hârtii și cărți 
se vedeau peste tot, și se întrebă cum de putea merge cineva 
pe acolo fără să se împiedice. 

Capul puștiului îi atârna pe piept, părul soios acoperindu-i fața 
și gâtul. Nu purta nimic în afară de o pereche de pantaloni scurți 
murdari. Tinea mâna băgată înăuntru, și Jeffrey își închipui de ce 
era așa. 

Pe braţul stâng al victimei se aflau mai multe vânătăi, dar 
Sara putea aprecia mai bine semnele. Din poziţia rigidă în care 
stătea cadavrul, Jeffrey își dădu seama că intrase în rigor mortis, 
fapt care plasa ora morţii între ultimele două și douăsprezece 
ore, în funcţie de temperatura din cameră. Momentul morții nu 
era niciodată ușor de stabilit, iar Jeffrey presupuse că nici Sara 
n-avea să obţină o oră prea exactă. 

— Aerul condiţionat e pornit? întrebă Jeffrey, lărgindu-și nodul 
la cravată. 

Aparatul de la fereastră avea niște lamele din plastic, dar 
erau nemișcate. 

— Nu, zise Frank. Ușa era deschisă când am ajuns aici, și m- 
am gândit s-o las așa ca să mai iasă din aerul ăsta împutţit. 

Jeffrey dădu aprobator din cap, gândindu-se că fusese 
probabil foarte cald cea mai mare parte a nopţii din moment ce 
aerul condiționat nu fusese pornit, iar ușa fusese închisă. Vecinii 
erau probabil atât de obișnuiți cu mirosul groaznic, încât nu 
observaseră nimic ieșit din comun. 

— Știm cum îl cheamă? întrebă Jeffrey. 

— William Dickson, zise Frank. Din câte am aflat, nimeni nu îi 
spunea așa. 

— Dar cum era cunoscut? 

— Scooter, zise Frank, strâmbându-se. 

Jeffrey ridică din sprâncene, dar nu putea comenta nimic. Nu 
voia să spună nimănui cum era el strigat în Sylacauga. Sara 
folosise porecla aia cu o zi în urmă numai ca să îl necăjească. 

— Colegul lui a plecat acasă săptămâna asta ca să petreacă 
Paștele, zise Frank. 

— Vreau să vorbesc cu el, replică Jeffrey. 

— lau numărul lui de la decan după ce terminăm aici. 

Jeffrey intră în cameră și observă o seringă de plastic spartă 
pe podea. Indiferent ce fusese în ea se uscase, dar distinse clar 
o urmă de talpă imprimată în ceea ce odată fusese fluid. 

— Asigură-te că Brad face o fotografie bună aici, îi ceru Jeffrey 
lui Frank, uitându-se cu atenţie la urma de bocanc. 

Frank aprobă dând din cap, iar Jeffrey îngenunche lângă 
cadavru. Era pe punctul de a-i cere lui Frank niște mănuși, când 
acesta îi înmână o pereche. 

— Mulţumesc, zise Jeffrey și le trase pe mâini. 

Avea mâinile transpirate, și plasticul se încreţi. Lumina din 
cameră era prea slabă, și Jeffrey se uită în jur după o lampă pe 
care Dickson ar fi putut-o folosi. Se afla una pe frigiderul de 
lângă pat, dar firul fusese tăiat, capetele firelor fiind rupte până 
la cupru. 

— Nu lăsa pe nimeni să aprindă lumina până nu ne uităm la 
astea, îl preveni pe Frank. 

Dădu într-o parte capul lui Scooter și îi ridică bărbia din piept. 
În jurul gâtului lui se afla înfășurată o curea de piele pe care 
Jeffrey nu o văzuse de pe hol. Părul lui Scooter era atât de lung 
și de soios, încât Jeffrey fu surprins că abia acum îl văzuse. 

Jeffrey dădu pe spate părul, care se mișcă într-un mănuchi 
gros și lipicios. Cureaua era prinsă în jurul gâtului atât de strâns, 
încât catarama săpase adânc în piele. Jeffrey nu voia să 

slăbească strânsoarea, dar văzu un rest de spumă ivindu-se din 
partea de sus. Urmări capătul curelei și o găsi prinsă de o altă 
curea, făcută din pânză groasă. Catarama celei de-a doua era 
pusă într-un cârlig mare și rotund prins în perete. Curelele erau 
întinse, greutatea cadavrului trăgând de cârligul din perete. 
După cum arăta, cârligul se afla acolo de ceva vreme. 

Jeffrey se întoarse puţin și văzu televizorul din fața cadavrului. 
Aparatul era ieftin, genul pe care îl luai la reducere cu mai puţin 
de o sută de dolari. Lângă el se afla o cană cu Tiger Balm, care 
avea deasupra, pe margine, bucățele albe și scorţoase de 
Dumnezeu știe ce. Jeffrey se folosi de pix pentru a apăsa 
butonul de ieșire al aparatului video. Eticheta avea o scenă 
sexuală sugestivă desenată pe ea sub titlu - Proiectul târfei 
dezbrăcate. 

Jeffrey se ridică și își scoase mănușile. Frank îl urmă pe hol, la 
Lena. 

— Ai sunat pe cineva? întrebă Jeffrey. 

— Poftim? zise ea, ridicând o sprânceană. 

Era clar pregătită pentru un alt interogatoriu, dar Jeffrey știa 
că întrebarea o luase prin surprindere. 

— Când ai ajuns aici, ai sunat pe cineva de pe mobil? întrebă 
el. 

— N-am mobil. 

— Ești sigură? întrebă Jeffrey. 

Credea că Sara era singura persoană din Grant care nu avea 
mobil. 

— Ai idee cât mă plătesc? zise Lena, râzând neîncrezătoare. 
Abia îmi pot permite ceva de mâncare. 

Jeffrey schimbă subiectul. 

— Am auzit c-ai găsit acul. 

— Am primit telefonul cam acum o jumătate de oră, zise ea, și 
Jeffrey știa că acesta fusese răspunsul pe care îl repetase. Am 
intrat în cameră să văd dacă subiectul era în viaţă. Nu avea puls 
și nu respira. Corpul era rigid și rece la atingere. Atunci am găsit 
acul. 

— A fost de un real ajutor, zise Frank, tonul lui indicând exact 
opusul. L-a văzut sub pat și s-a gândit să ne scutească de efort, 
așa că l-a scos chiar ea. 

Jeffrey se uită cu atenţie la Lena. 


— Presupun că amprentele tale sunt peste tot, afirmă el mai 
degrabă decât întrebă. 

— Cred că da. 

— Presupun că nu-ți mai amintești ce altceva ai mai atins cât 
ai stat înăuntru. 

— Cred că nu. 

Jeffrey se uită în cameră, apoi înapoi la Lena. 

— Vrei să-mi spui cum a ajuns pe podea amprenta tălpii 
bocancului prietenului tău? 

Lena nu păru deloc surprinsă. De fapt, chiar începu să 
zâmbească. 

— N-ai aflat? întrebă ea. El e cel care-a găsit cadavrul. 

Jeffrey îi aruncă o privire lui Frank, care dădu din cap 
aprobator. 

— Am auzit că deja ai încercat tu să-l interoghezi. 

Lena ridică din umeri. 

— Frank, adu-l încoace! 

Frank plecă, și Lena se apropie de fereastră, uitându-se către 
peluza din faţa căminului. Erau gunoaie peste tot, iar cutiile de 
bere erau adunate într-o grămadă monumentală lângă un stativ 
pentru biciclete. 

— Se pare c-au dat o petrecere pe cinste, zise Jeffrey. 

— Așa se pare. 

— Poate că tipul ăsta - arătă către Scooter - s-a lăsat prea 
mult purtat de val. 

— Poate. 

— Mi se pare că ai o problemă cu drogurile în campusul ăsta. 

Lena se întoarse și îl privi. 

— Poate-ar trebui să discuţi cu Chuck despre asta. 

— Da, el e stăpân pe situaţie, zise Jeffrey, sarcastic. 

— Poate-ai vrea să afli unde-a fost la sfârșitul ăsta de 
săptămână. 

— La concursul de golf? întrebă Jeffrey, amintindu-și prima 
pagină din Grant Observer. 

Presupuse că Lena făcea aluzie la tatăl lui Chuck, încercând 
să-i amintească lui Jeffrey că Albert Gaines l-ar fi putut trage la 
răspundere. 

— De ce lucrezi împotriva mea, Lena? întrebă Jeffrey. Ce- 
ascunzi? 

— Martorul tău e-aici, zise ea. Ar fi bine să-l caut pe șefu'. 

— De ce așa repede? întrebă Jeffrey. Ţi-e teamă că te-ar 
putea lovi din nou? 

Lena strânse din buze, dar nu îi răspunse. 

— Stai aici, îi spuse el pe un ton care nu îi lăsa de ales. 

Ethan White venea în pas de plimbare pe hol, cu Frank lângă 
el. Era încă îmbrăcat în obișnuitul său tricou negru cu mâneci 
lungi și în blugi. Avea părul ud și un prosop în jurul gâtului. 

— Ai făcut un duș? întrebă Jeffrey. 

— Mda, zise Ethan, folosindu-se de colțul prosopului ca să se 
șteargă în ureche. Am spălat dovezile că eu l-am strangulat 
mortal pe Scooter. 

— Asta sună a mărturisire, zise Jeffrey. 

Ethan îi aruncă o privire usturătoare. 

— Am vorbit deja cu prietena ta, aici de faţă, zise el, zgâindu- 
se la Lena. 

Lena îi întoarse privirea, sporind tensiunea. 

— Povestește-mi, îi ceru Jeffrey. Locuiești la primul etaj? 

Ethan dădu din cap aprobator. 

— De ce-ai urcat aici? 

— Voiam să-mprumut niște cursuri de la Scooter. 

— La ce materie? 

— Biologie moleculară. 

— Pe la ce oră se întâmpla asta? 

— Nu știu, răspunse el. Cam cu două minute înainte să o sun 
pe ea. 

Lena înțelese ce voia el. 

— Eram la biroul celor de la pază, zise ea. Nu m-a sunat pe 
mine, s-a întâmplat să răspund la telefon. 

Ethan apucă marginile prosopului în mâini și trase. 

— Am plecat când au ajuns aici. Asta-i tot ce știu. 

— Ce-ai atins în cameră? 

— Nu-mi amintesc, zise el. Eram destul de tulburat, văzându-l 
pe colegul meu de clasă zăcând pe podea. 

— Ai mai văzut și altă dată un cadavru, îi reaminti Jeffrey. 

Ethan ridică din sprâncene de parcă ar fi vrut să spună „Și ce-i 
cu asta?” 

— Vreau să dai o declaraţie oficială la secţie, zise Jeffrey. 

Ethan clătină din cap. 

— Nici vorbă. 

— Împiedici o investigaţie? îl ameninţă Jeffrey. 

— Nu, domnule, răspunse Ethan cu inteligență. 

Scoase o hârtie din buzunarul de la spate și i-o întinse lui 
Jeffrey. 

— Asta-i declaraţia mea. Am semnat-o. O semnez acum din 
nou, dacă vrei să fii martor. Cred că, din punct de vedere legal, 
nu sunt obligat să fac asta la secția de poliţie. 

— Crezi că ești tare priceput, zise Jeffrey, fără să ia declaraţia. 
Crezi că știi cum să te fofilezi din orice. Sau să-ţi croiești drum 
cu bătaia, încheie el, arătând către Lena. 

Ethan îi făcu cu ochiul Lenei, de parcă împărtășeau un secret. 
Lena se încordă, dar nu spuse nimic. 

— O să te prind, zise Jeffrey. Poate nu acum, dar pui tu ceva 
la cale, și o să te înfund. M-ai auzit? 

Ethan dădu drumul hârtiei, care pluti spre podea. 

— Dacă asta-i tot, trebuie să ajung neapărat la curs, zise el. 


Capitolul 10 


Sara se întoarse de la campus la morgă, conducând mașina 
pe pilot automat, reluând fiecare detaliu al autopsiilor de 
noaptea trecută. Ceva legat de moartea lui Andy Rosen încă o 
mai tulbura, și, spre deosebire de Jeffrey, avea nevoie de mai 
mult decât o coincidenţă ca să poată declara o moarte drept 
crimă. In cel mai bun caz, Sara ar fi putut spune că moartea era 
suspectă, și chiar și așa forţa nota. Nu exista nicio dovadă care 
să demonstreze că era ceva necurat la mijloc. Rezultatul 
antidoping ieșise negativ, iar autopsia fusese absolut normală. 
Era foarte posibil ca sinuciderea lui Andy Rosen să fie doar atât, 
o sinucidere. 

William Scooter Dickson era altă poveste. Pornografia din 
aparatul video și spuma dintre curea și pielea lui Scooter, ca să 
nu rămână urme, cârligul din perete care se afla în mod clar 
acolo de mult timp - toate acestea duceau către o asfixiere 
autoerotică. Sara mai văzuse un singur astfel de caz în întreaga 
ei carieră, dar acum câţiva ani se scriseseră câteva articole 
despre asta în Jurnalul Științei Judiciare, când strangularea 
manuală atinsese apogeul popularității. 

— La naiba, zise Sara, dându-și seama că trecuse de spital. 

Continuă să meargă pe Main Street către colegiu, apoi făcu o 
întoarcere ilegală în formă de U, în faţa secției de poliţie. li făcu 
cu mâna lui Brad Stephens, care tocmai cobora din mașina lui 
de patrulă. Brad își acoperi ochii, făcându-se că nu vede când 
Sara evită aproape la mustață un Cadillac alb, parcat în fața 
spălătoriei Burgess. 

Sara trecu pe lângă Spitalul de pediatrie, a cărui plăcuţă cu 
numele se ștersese și mucegăise, pentru că Jeffrey alesese să o 
înșele cu singura persoană din oraș care se ocupa cu 
inscripționarea pe diverse suporturi. Oftă, privind semnul 
deteriorat, întrebându-se dacă ar trebui să vadă dincolo de 
aspectul lui deplorabil. Poate că era o prevestire a ceea ce avea 
să se întâmple în cele din urmă cu Sara și cu Jeffrey. Lui Cathy 
Linton îi plăcea să spună că nu te poți întoarce niciodată. 

Sara apăsă brusc pe frână, mai să rateze din nou curba spre 
spital. Lucrând tot timpul cu copiii, Sara nu era obișnuită să 
înjure, dar scăpă câteva obscenităţi în timp ce băgă mașina în 
marșarier. Alte câteva îi veniră pe buze când lovi una dintre 
roțile din faţă de bordură. Parcă mașina într-o parte a clădirii și 
cobori două câte două scările către morgă. 

Carlos nu se întorsese încă de la colegiu cu cadavrul, iar 
Jeffrey încerca să dea de părinţii lui William Dickson, așa că Sara 
avea morga numai pentru ea. Se îndreptă către birou, dar se 
opri chiar lângă pragul ușii. Un aranjament mare de flori se afla 
pe colţul biroului ei. Jeffrey nu îi mai trimisese flori de ani de zile. 
Ocoli masa, simțind cum pe buze îi înflorește un zâmbet uriaș. 
Uitase că nu se dădea în vânt după garoafe, dar mai erau alte 
flori, foarte frumoase, al căror nume Sara nu și-l putu aminti și 
care umpluseră încăperea cu mirosul lor. 

— Jeffrey, zise ea, simțind cum obrajii i se întind din cauza 
zâmbetului. 

Probabil că le comandase în acea dimineaţă, înainte să se 
dezlănţuie iadul pe pământ. Deschise cartonașul cu nume, și 
zâmbetul îi păli citind biletul de la Mason James. 

Sara se uită în jur, întrebându-se unde ar fi putut pune florile 
astfel încât Jeffrey să nu le vadă, apoi se dădu bătută, pentru că 
nu era o persoană mincinoasă și nu avea să înceapă acum să 
ascundă lucruri. 

Se așeză pe scaunul ei și puse cartonașul lângă vază. Pe birou 
se aflau multe alte lucruri care îi atraseră atenţia. Molly, 

asistenta Sarei de la Pediatrie, lăsase un teanc de acte în 
dimineaţa aceea, iar Sara ar fi putut probabil petrece 
următoarele douăsprezece ore uitându-se pe el fără să facă 
măcar un singur semn. Îşi puse ochelarii și semnă un teanc de 
aproape șaizeci de formulare înainte să observe că sosise 
Carlos. 

ÎI privi prin fereastră cum își așază instrumentele pentru 
autopsie. Se mișca încet și metodic, verificând fiecare 
instrument dacă era deteriorat sau avea urme de uzură. Sara Îl 
urmări câteva minute, și se decise să termine și cu mesajele 
telefonice. Primul avea scrisul de mână al lui Carlos. Brock 
sunase să vadă când putea veni după corpul lui Andy Rosen. 
Ridică receptorul și formă numărul firmei pompe funebre. 

Răspunse mama lui Brock, iar Sara petrecu câteva minute 
povestindu-i despre starea Tessei, știind că vestea avea să se 
răspândească în tot orașul înainte de ora prânzului. Penny Brock 
nu prea avea ce face la birou, și, între un pui de somn și câte o 
întâlnire cu vreun client, petrecea cea mai mare parte a timpului 
bârfind la telefon. 

Brock vorbi în stilul său jovial obișnuit. 

— Bună, Sara, zise el. Ai sunat ca să vorbim despre 
cheltuielile de depozitare? 

Sara râse, știind că încerca să facă o glumă. 

— Am sunat ca să văd cât timp am la dispoziţie. Funeraliile 
sunt astăzi? 

— Mâine-dimineaţă la ora nouă, zise Brock. Aveam de gând 
să-i fac astăzi ultimele aranjamente. Cât de rău arată? 

— Nu foarte rău, zise Sara. Ca de obicei. 

— Dacă-l termini pe la ora trei, o să am timp suficient. 

Sara se uită la ceas. Era deja ora unsprezece și jumătate. Nici 
măcar nu știa de ce îl ţinea pe Andy Rosen la morgă. | se făcuse 
biopsia țesutului și a organelor, iar Brock luase mai multe probe 
de urină și de sânge pe care le putea studia oricând. Nu îi veni 
în minte ce altceva i-ar mai fi putut face. 

— Nu știu ce să zic, vino și ia-l acum! 

— Eşti sigură? 

— Da, zise Sara. 

Cum venea încă un corp, probabil că aveau nevoie de spațiu 
în congelator. 

— Poţi să-l iei înapoi după serviciul funerar, dacă îţi mai vine 
vreo idee, se oferi Brock. Voiam să-l las la crematoriu în jurul 
prânzului. Vreau să stau prin preajmă, să mă asigur că totul se 
face ca la carte, dacă-ntelegi ce vreau să spun, continuă el, 
coborând vocea. Oamenii nu prea se mai dau în vânt după 
incinerare zilele astea, din cauza ticălosului ăluia din nordul 
Georgiei. 

— Corect, zise Sara, amintindu-și cazul crematoriului unei 
familii, care depozitase cadavrele în portbagaje și la rădăcinile 
copacilor de pe propria proprietate, în loc să le incinereze. 

Statul cheltuise aproape zece milioane numai pentru mutarea 
și identificarea rămășițelor. 

— E chiar păcat, zise Brock. Și e o modalitate atât de curată 
de a rezolva totul. Nu că nu mi-ar prinde bine banii care ar 
rămâne după o înmormântare, dar unii sunt atât de bulversați, 
încât cel mai bine e să se rezolve totul rapid. 

— Părinţii? zise Sara, întrebându-se dacă Keller o ameninţase 
pe soția lui în faţa lui Brock. 

— Au venit pentru aranjamente aseară, și trebuie să-ţi spun... 

Vocea lui Brock se pierdu. Era foarte discret, dar de obicei 
Sara îl putea face să vorbească. Uneori candoarea lui o făcea să 
se întrebe dacă nu cumva ea devenise subiectul uneia dintre 
faimoasele lui iubiri neîmpărtășite. 

Sara îi dădu un imbold. 

— Da? 

— Ei bine, începu el, cu vocea chiar și mai coborâtă. 

Brock știa mai bine ca oricine că mama lui era principala 
sursă a bârfei din Grant County. 

— Mama băiatului era puţin preocupată de incinerarea lui 
după autopsie. Ca și cum nu se putea face. Dumnezeule, de 
unde capătă oamenii ideile astea? 

Sara așteptă. 

— Sentimentul meu a fost că mama nu era prea fericită în 
legătură cu întreaga poveste, dar atunci a intervenit tatăl și a 
spus că asta a vrut băiatul, și asta vor face și ei. 

— Dacă asta a fost dorinţa lui, atunci ar trebui respectată, 
zise Sara. 

Deși avea de-a face tot timpul cu moartea, Sara nu se gândise 
niciodată să spună cuiva felul în care voia să fie înmormântată. 
Faptul că se gândea acum o făcu să se înfioare. 

— Unii oameni vin cu lucruri de care cred că au nevoie, zise 
Brock, chicotind. Frate, ce povești aș putea spune despre 
lucrurile cu care unii oameni ar vrea să fie îngropaţi! 

Sara închise ochii, dorindu-și să nu audă povestea. 

Brock îi înțelese dorinţa nerostită și merse mai departe. 

— Ca să-ţi spun adevărul, știind că sunt evrei, Dumnezeu să-i 
ocrotească, m-am gândit că vor vrea s-o facă repede, dar au 
procedat în mod absolut normal. Cred că nu sunt pătrunși cu 
adevărat de credinţa lor, ca alţii. 

— Nu, răspunse Sara. 

Ca medic legist, văzuse un singur caz în care autopsia ei 
fusese contestată de o familie de evrei ortodocși. Dacă, pe deo 
parte, admira devoţiunea lor față de religie, pe de alta își 
imagina că familia fusese ușurată să știe că tatăl lor murise de 
atac de cord, mai degrabă decât că se aruncase special cu 
mașina în lac. 

— Păi... Brock își drese vocea stânjenit, interpretându-i 
probabil tăcerea drept dezaprobare. Vin cât ai clipi. 

Sara închise telefonul și își puse ochelarii ca să răsfoiască și 
restul mesajelor. Sunetul jos și constant din morgă era punctat 
de pocnetul și blițul aparatului cu care Carlos făcea fotografii 
cadavrului. Sara se opri în dreptul ultimului mesaj, văzând că 
ratase o vizită din partea reprezentantului unei companii 
farmaceutice. Se încruntă, știind că acesta ar fi lăsat mai multe 
mostre pentru pacienţii ei dacă s-ar fi aflat ea acolo ca să îi 
convingă. 

Sub mesaje se afla o broșură lucioasă lăsată de același 
reprezentant, care făcea reclamă la un medicament ce trata 
astmul, care tocmai fusese aprobat pentru copii. De fapt, 
pediatrii ca Sara prescriau de ani de zile acest inhalant 
pacienţilor. Companiile farmaceutice foloseau o nouă aprobare 
FDA pentru uz pediatric, pentru a-și extinde certificatul asupra 
medicamentului, astfel încât să continue să păcălească pacienţii 
și să nu își facă griji pentru competiţia altor firme. Sara fusese 
întotdeauna de părere că, dacă ar fi încetat să mai plătească 
pentru broșurile extravagante și pentru costisitoarele campanii 
publicitare televizate, companiile ar fi putut să scadă preţurile 
medicamentelor lor, astfel încât oamenii să își poată permite să 
le cumpere. 

Coșul de gunoi se afla în cealaltă parte a camerei, și aruncă 
broșura către el, dar rată, fix când Jeffrey intră în birou. 

— Bună, zise el, trântind un dosar pe birou. 

Deasupra lui puse o pungă mare de hârtie. 

Sara se ridică să ia broșura, iar el o prinse de braţ. 

— Ce... 

Jeffrey o sărută pe buze, lucru pe care nu îl făcea de obicei în 
public. Sărutul era cast, mai degrabă un salut prietenos sau, dat 
fiind felul în care Jeffrey se purtase cu Mason James în după- 
amiaza trecută, precum ca un câine care marchează un hidrant. 

— Bună, zise ea, aruncându-i o privire curioasă în timp ce 
puse broșura la locul ei. 

Când se întoarse, văzu că Jeffrey ţinea una dintre garoafe în 
palmă. 

— Ție nu-ţi plac astea. 

Sara fu chiar mai încântată de faptul că își amintise detaliul 
ăsta decât dacă ar fi trimis chiar el florile. 

— Nu, zise ea, privindu-l cum scotea bileţelul din plic. Te rog, 
citește-l, se oferi ea, deși Jeffrey citea deja. 

II vârî după aceea, tacticos, la loc. 

— E drăguţ, zise el, apoi cită de pe cartonaș: „Sunt aici dacă 
ai nevoie de mine”. 

Sara își încrucișă braţele, așteptând să spună ce avea de 
spus. 

— Ce dimineaţă lungă, zise el, închizând ușa. 

Expresia lui era una neutră, și se vedea că se străduia să 
meargă mai departe. 

— Tess e la fel? 

— De fapt, e mai bine, îi spuse Sara, punându-și ochelarii în 
timp ce se așeza. Despre ce voiai să vorbim? 

Atinse una dintre flori cu degetul. 

— Lena a fost lovită în dimineaţa asta. 

Sara se îndreptă în scaun. 

— Într-un accident de mașină? 

— Nu, zise el. A fost Ethan White, golanul despre care ţi-am 
spus. Cel cu care se vede. Cel care a încercat să mă trântească 
la pământ. 

— Asta e numele lui? întrebă Sara, pentru că, din nu se știe ce 
motiv, numele i se părea inofensiv. 

— Unul dintre ele, zise Jeffrey. M-am dus cu Frank azi- 
dimineaţă să discutăm cu ea. _ 

Vocea lui Jeffrey se pierdu treptat, uitându-se la floare. li 
povesti ceea ce i se întâmplase în dimineaţa aceea, terminând 
cu felul în care Jill Rosen îi arătase vânătăile de la gât. 

Sara spuse ceea ce era deja evident. 

— E abuzată. 

— Da, zise Jeffrey. 

— N-am văzut niciun semn de abuz când i-am făcut autopsia 
lui Andy Rosen. 

— E posibil să rănești pe cineva fără să lași nicio urmă. 

— Oricum, s-ar putea demonstra că Rosen s-a sinucis ca să 
pună capăt abuzurilor, zise Sara. Biletul îi era adresat mamei, nu 
tatălui. Poate că n-a mai putut suporta. 

— E posibil, încuviinţă Jeffrey. Cu excepţia a ceea ce s-a 
întâmplat cu Tessa, n-am putea bănui nimic suspect în cazul lui 
Andy. 

— Cât de probabil este să nu fie nicio legătură între ei? 

— La naiba, Sara, nu știu! 

Sara îi reaminti: 

— N-avem nicio dovadă că Andy Rosen a fost ucis. Poate-ar 
trebui să-l scoatem din ecuație și să mergem mai departe cu 
ceea ce știm. 

— Adică? 

— Ellen Schaffer a fost ucisă. Poate cineva a vrut să profite de 
sinuciderea lui Andy și a făcut să pară că l-a imitat. Genul acesta 
de reacţie în lanţ nu e neobișnuit în campusurile colegiilor. MIT? 
a avut într-un an douăsprezece sinucideri. 

— Și Tess? îi reaminti el. 

Tessa era întotdeauna semnul întrebării, victima care părea 
să nu aibă niciun sens. 

— Și asta ar putea fi o crimă complet diferită, zise Sara. Dacă 
nu găsim nicio legătură, poate-ar trebui să le tratăm ca două 
incidente separate. 

— Și acesta? zise Jeffrey, indicând către corpul din morgă. 

— Habar n-am, zise ea. Cum au primit părinţii vestea? 

— Cât de bine te poţi aștepta, zise el, dar nu spuse mai multe. 

— Ar fi mai bine să începem, zise Sara, dând la o parte punga 
de hârtie maro ca să poată citi raportul. 

Jeffrey făcuse copii după notițele sale. Printre ele, se afla un 
inventar al locului crimei. Sara le răsfoi, dar cu coada ochiului îl 
văzu pe Jeffrey atingând una dintre florile purpurii în formă de 
clopoțel. 

După ce termină, Sara arătă către un teanc de ziare de pe 
unul dintre scaunele din birou. 

— Poţi să le pui pe podea. 

— M-am săturat să tot stau, zise el, îngenunchind lângă birou 
și frecându-și mâna de piciorul Sarei. Ai dormit suficient? 

Sara își puse mâna peste a lui, gândindu-se că i-ar plăcea ca 
Mason să îi trimită flori în fiecare zi, dacă asta îl făcea pe Jeffrey 
să fie atât de atent. 

— Sunt bine, îi spuse ea, îndreptându-și atenţia către dosar. 
Ai scos astea destul de repede, spuse, indicând fotografiile de la 
locul crimei. 

— Brad le-a făcut în camera obscură. Și poate ai vrea să fii 
mai atentă data viitoare când iei o curbă în formă de U în faţa 
secției de poliţie. 

Sara afișă un zâmbet inocent, apoi arată înspre punga maro. 

— Ce-ai aici? 

— Sticluţe cu medicamente, zise Jeffrey și răsturnă conţinutul 
pe birou. 

După praful negru de pe sticluţe, Sara își dădu seama că 
fuseseră deja controlate de amprente. Probabil că erau cel puţin 
douăzeci de sticluțe. 

— Toate astea au aparținut victimei? 

— Numele lui e pe toate. 

— Antidepresive, zise Sara, aliniind sticluţele pe birou. 

— Se injecta cu Ice. 

— Frumos și deștept, observă Sara, ironic, continuând să 
alinieze sticluţele și încercând să le clasifice pe secțiuni. Valium, 
care e contraindicat cu antidepresive. 

Cercetă etichetele și văzu că toate fuseseră prescrise de 
același doctor. Numele nu îi spunea nimic, dar prescripţiile 
declanșau tot felul de alarme în capul Sarei. Începu să le 
citească pe toate cu voce tare. 

— Prozac, de vreo 2 ani. Paxil, Elavil. Se opri și se uită la date. 
Se pare că le-a încercat pe toate, apoi s-a oprit la Zoloft care e... 
Se opri din nou, apoi scoase un sunet exclamativ. 

— Ce e? 

— Trei sute cincizeci de miligrame de Zoloft pe zi. E enorm. 

— Care-i media? 

Sara ridică din umeri. 

— Nu dau de-asta copiilor mei, îi spuse ea. O apreciere 
rațională pentru un adult ar fi între cincizeci și o sută de 
miligrame, cel mult. Continuă să citească etichetele. Sigur, 
Ritalin. Generaţia lui a crescut cu prostia asta. larăși Valium, 
litiu, amantadină, Paxil, Xanax, Ciproheptadin, Buspirone, 
Wellbutrin, BuSpar, Elavil. Încă un Zoloft. Încă unul. 

Grupă împreună cele trei sticluțe de Zoloft, observând că 
fuseseră date la farmacii și la date diferite. 

— Astea pentru ce sunt? 

— In mod specific? Pentru depresie, insomnie, anxietate. Sunt 
toate pentru același lucru, dar acţionează în feluri diferite. 

Işi împinse scaunul până la etajera de lângă dulapul cu fișe și 
își găsi ghidul farmaceutic. 

— Pe-astea trebuie să le caut, zise ea, punând scaunul înapoi 
la birou. Pe unele dintre ele le știu, dar nu știu nimic despre 
celelalte. Unul dintre copiii mei cu Parkinson ia Buspirone pentru 
anxietate. Uneori le poţi lua împreună, dar nu pe toate astea. Ar 
sfârși prin a deveni toxice. 

— Ar fi posibil să le vândă? întrebă Jeffrey. Avea ace. Am găsit 
ascunsă în toaletă marijuana și zece tablete de halucinogen 
LSD. 

— Nu există cu adevărat o piaţă pentru antidepresive, îi spuse 
Sara. Oricine poate obţine rețetă astăzi. Doar să găsești doctorul 
care trebuie... În cazul nostru, doctorul care nu trebuie. Ritalin și 
Xanax au valoare pe stradă, zise ea, indicând câteva dintre 
sticluțele pe care le pusese deoparte. 

— Dacă mă duc la gimnaziu, pot să dau zece pastile din 
fiecare cam pe o sută de dolari, sublinie Jeffrey. Ridică apoi o 
sticlă mare de plastic. Cel puţin își lua vitaminele. 

— Yocon, zise Sara, citind ingredientele. Am putea foarte bine 
să începem de la ăsta. 

Sara urmări cu degetul pe carte până găsi ceea ce dorea. Citi 
descrierea, apoi făcu un rezumat. 

— E numele comercial pentru yohimbină, care-i o plantă. Se 
presupune că ajută la libido. 

Jeffrey luă sticluţa înapoi. 

— E un afrodiziac? 

— Nu în mod specific, răspunse Sara, citind mai departe. Ajută 
la tot, de la o ejaculare precoce până la menţinerea unei erecţii 
prelungite. 

— Cum de n-am auzit niciodată de el? 

Sara îi aruncă o privire de cunoscătoare. 

— Pentru că tu n-ai avut niciodată nevoie. 

Jeffrey zâmbi și puse Yoconul înapoi pe birou. 

— Era un puști de douăzeci de ani. De ce-ar avea nevoie de 
așa ceva? 

— Zoloftul l-ar putea face anorgasmic. 

Jeffrey strânse din ochi. 

— Nu putea avea orgasm? 

— Păi, asta-i o modalitate de a o spune, încuviință Sara. Putea 
obţine și menţine o erecţie, dar avea probleme cu ejacularea. 

— Isuse Hristoase, nu-i de mirare că se sufoca. 

Sara ignoră comentariul și verifică încă o dată medicamentul 
din ghidul ei, ca să fie sigură. 

— Efecte secundare: anorgasmie, anxietate, apetit crescut, 
apetit scăzut, insomnie... 

— Asta ar putea explica Xanaxul. 

Sara își ridică privirea din carte. 

— Niciun doctor zdravâăn la cap n-ar prescrie toate 
medicamentele astea deodată. 

Jeffrey compară unele dintre etichete. 

— A folosit vreo patru farmacii diferite. 

— Cred că niciun farmacist nu i-ar da toate astea. E prea 
nesăbuit. 

— Avem nevoie de ceva solid ca să obţinem un mandat 
pentru a verifica înregistrările farmaciei, zise el. Recunoști 
medicul? 

— Nu, zise ea, deschizând sertarul de jos al biroului. 

Scoase o carte de telefon pentru Grant County și zonele 
înconjurătoare. O căutare rapidă le arătă că numele doctorului 
nu era înregistrat. 

— Nu-i afiliat la clinica de sănătate sau la școală? 

— Nu, îi spuse Jeffrey. Ar putea fi în Savannah. Una dintre 
farmacii e de-acolo. 

— N-am o carte de telefon pentru Savannah. 

— Ştii, s-a inventat o chestie nouă, o tachină Jeffrey. Se 
numește internet. 

— Bine, zise Sara, lipsindu-se de prelegerea despre cât de 
minunată poate fi tehnologia. 

Sara îi putea vedea rostul pentru cineva ca Jeffrey, dar, din 
punctul ei de vedere, văzuse prea mulţi copii bolnăvicioși și 
supraponderali în practica ei ca să aprecieze beneficiile 
holbatului toată ziua la calculator. 

— Și dacă nu e doctor? sugeră Jeffrey. 

— Dacă nu te cunoaște farmacistul, trebuie să ai un număr 
DEA când vii cu o reţetă. Se află în baza noastră de date. 

— Poate a furat cineva numărul unui doctor care a ieșit la 
pensie. 

— Nu are prescrise narcotice sau Oxycontin. Cred că nimic din 
toate astea nu ar trage semnalul de alarmă pentru niciun 
inspector guvernamental, zise Sara, încruntându-se. Totuși, nu 
sunt sigură care-i scopul. Nu sunt stimulante. Nu te poţi droga 
cu niciunul dintre ele. Xanaxul poate crea dependență, dar 
puștiul avea metamfetamine și marijuana, care fac o treabă 
mult mai bună. 

Carlos avea să numere și să clasifice pastilele mai târziu, dar 
Sara nu se abţinu și deschise una dintre sticluțele cu Zoloft. Fără 
să le scoată afară, compară tabletele galbene cu desenul din 
carte. 

— Se potrivesc. 

Jeffrey deschise următoarea sticluţă, în vreme ce Sara o luă 
pe a treia. 

— Ale mele nu se potrivesc, zise Jeffrey. 

Sara se uită în sticluță. 

— Nu, încuviinţă ea și deschise sertarul de sus al biroului. 

_ Scoase o pensetă și o folosi ca să desfacă una dintre capsule. 
In ea se afla o pudră albă și fină. 

— Putem s-o trimitem la laborator și să aflăm ce-i asta. 

Jeffrey verifica fiecare sticluţă în parte. 

— Aveţi bani în buget pentru o analiză? 

— Nu cred c-avem de ales, zise Sara, punând capsula într-o 
punguţă mică pentru dovezi. 

Il ajută să verifice conţinutul celorlalte capsule, dar toate 
aveau un fel de semn ce identifica fabricantul sau denumirea 
medicamentului. 

— Ar putea folosi învelișul capsulelor pentru alte droguri. 


— Hai să le testăm mai întâi pe cele necunoscute, sugeră 
Sara, știind cât de scumpă ar fi o căutare la întâmplare. 

Dacă s-ar fi aflat în Atlanta, cu siguranţă ar fi avut resursele 
necesare, dar bugetul din Grant County era atât de restrâns, 
încât în urmă cu câteva luni Sara fusese nevoită să împrumute 
mănuși chirurgicale de la clinică. 

— De unde-i Dickson? întrebă ea. 

— Chiar de-aici. 

Sara încercă întrebarea de mai devreme, gândindu-se că 
Jeffrey avea mai mult chef să vorbească despre asta acum. 

— Cum au primit părinţii vestea? 

— Mai bine decât m-aș fi așteptat, zise Jeffrey. Cred că le 
dădea mari bătăi de cap. 

— La fel ca în cazul lui Andy Rosen, observă Sara. 

Îi prezentase impresia lui Hare legată de familia Rosen în 
timpul călătoriei înapoi din Atlanta. 

— Dacă singura noastră legătură aici e c-avem doi băieți 
răsfăţaţi de douăzeci și ceva de ani, asta înseamnă că jumătate 
dintre puștii de la școală sunt în pericol. 

— Rosen era maniaco-depresiv, îi reaminti Sara. 

— Părinţii lui Dickson au spus că nu era. N-a pomenit 
niciodată nimic despre terapie. Din câte știau ei, băiatul lor era 
sănătos tun. 

— Ar fi știut dacă se întâmpla? 

— Nu par foarte implicaţi, dar tatăl a ţinut să sublinieze că el 
plătea facturile. Ceva de genul ăsta s-ar fi văzut. 

— Poate că se ducea gratis la cineva din centrul de sănătate 
al campusului. 

— S-ar putea să nu obţinem așa ușor acces la documentele 
clinicii. 

— Ai putea-o suna din nou pe Rosen, sugeră Sara. 

— Cred că-i terminată, zise Jeffrey, cu o expresie întunecată 
pe chip. Am interogat întregul cămin, și nimeni nu știa absolut 
nimic despre el. 

— După mirosul din cameră, cred că-și petrecea cea mai mare 
parte a timpului acolo. 

— Dacă Dickson făcea trafic, nimeni nu va recunoaște că-l 
cunoștea. In toate toaletele din cămin a început să fie trasă apa 
când s-a aflat că punem întrebări. 

Sara reluă ceea ce știau până în acel punct. 

— Deci și el, și Rosen erau doi tipi izolaţi și singuratici. 
Amândoi luau droguri. 

— Rezultatul analizelor lui Rosen a fost negativ. 

— Asta-i ca la loterie, îi reaminti Sara. Laboratorul testează 
numai substanțele pe care le specific eu. Există mii de alte 
droguri pe care le-ar fi putut folosi, iar eu poate n-am știut să 
cer analiză pentru ele. 

— Cred că cineva a curăţat camera lui Dickson. 

Sara așteptă să continue. 

— În frigider era o sticlă de vodcă, pe jumătate plină, dar fără 
amprente. Câteva cutii de bere și alte chestii aveau amprente 
ale victimei și alte câteva, probabil ale vânzătorului de la 
magazin, sau cine i le-o fi vândut. Făcu o pauză de câteva clipe. 
Încercăm să analizăm seringa, să vedem ce-a fost în ea. Cea de 
pe podea e destul de distrusă. Au răzuit lemnul, dar nu știu dacă 
vor reuși să obţină o mostră bună. 

Se opri din nou, de parcă ar fi vrut să spună altceva. 

— Lena a găsit seringa. 

— Cum s-a-ntâmplat asta? 

— A văzut-o sub pat. 

— A atins-o? 

— Peste tot. 

— Are alibi? 

— Am fost cu Lena toată dimineaţa, zise Jeffrey. A stat cu 
White toată noaptea. Sunt alibi unul pentru celălalt. 

— Nu pari convins. 

— Acum n-am încredere în niciunul din ei, mai ales având în 
vedere trecutul lui Ethan White. Nu te trezești într-o dimineaţă și 
constaţi că nu mai ești rasist. Singurul lucru care îi leagă, 
inclusiv pe Tess, e ceva ce are de-a face cu rasismul. 

Sara știa unde voia să ajungă. 

— Deja am mai discutat despre asta. Cum ar fi putut ști 
cineva că o aduceam pe Tessa la locul crimei? E prea 
improbabil. 

— Lena apare mult prea des în povestea asta ca să nu fie 
implicată. 

Sara știa ce voia să zică. Aveau aceeași problemă cu așa-zisa 
sinucidere a lui Andy Rosen. Adesea coincidenţele erau mai mult 
decât atât. 


— Acest White, începu Jeffrey, e un ticălos destul de rău, Sara. 
Sper să nu-l întâlnești niciodată. Ce mama dracului face cu unul 
ca ăsta? termină el, cu un ton devenit destul de aspru. 

Sara se lăsă pe spate în scaun și îl așteptă să se uite la ea. 

— Având în vedere prin ce-a trecut Lena, nu-i de mirare că s-a 
înhăitat cu unul ca Ethan White. E un bărbat periculos. Știu că 
tu-l tot numești puști, dar, din câte mi-ai povestit, nu prea se 
poartă ca unul. Lena ar putea fi atrasă de genul ăsta de pericol. 
A mai avut de-a face cu așa ceva. 

Clătină din cap, ca și cum asta era ceva ce nu putea accepta. 
Uneori Sara se întreba dacă Jeffrey o cunoștea de fapt vreun pic 
pe Lena. Jeffrey tindea să vadă oamenii în felul în care el voia să 
îi vadă, mai degrabă decât cum erau cu adevărat. Asta fusese o 
problemă constantă în căsnicia lor, și Sarei nu îi plăcea să-și 
amintească asta acum. 

— Exceptând-o pe Ellen Schaffer, asta ar putea fi o serie de 
coincidenţe în mijlocul cărora să fiți tu și Lena, ducând o luptă 
enervantă pentru a pune capăt unei lupte enervante, zise Sara 
și își duse degetul la gură, făcându-i semn să tacă. Știu ce vrei 
să spui, dar nu poţi să negi că există o ostilitate între tine și 
Lena. De fapt, poate îl protejează pe White numai ca să te calce 
pe tine pe nervi. 

— E posibil, încuviinţă el, spre surprinderea Sarei. 

— Chiar crezi că bea? întrebă ea. Că bea suficient de mult cât 
să aibă o problemă? 

Jeffrey ridică din umeri, și Sara își reaminti cât de mult ura el 
alcoolicii. Tatăl lui fusese un beţiv violent, și, deși Jeffrey 
pretindea că trecuse peste copilăria plină de abuzuri, Sara știa 
că un alcoolic l-ar fi putut scoate din sărite mai repede decât ar 
fi putut un ucigaș. 

— Dacă era mahmură nu înseamnă că are o problemă, zise 
Sara. Înseamnă doar că a băut prea mult într-o seară. Sara lăsă 
ca vorbele ei să își facă efectul, înainte să continue. Și ce e cu 
asta? întrebă ea, răsfoind fotografiile. 

Îi arătă lui Jeffrey o fotografie a seringii călcate cu piciorul. 

— Sunt sigur că n-a făcut ea asta, admise el. Dacă e să 
compar, din ochi, urma cu talpa bocancului lui White, e aproape 
identic. 

— Nu, zise Sara. Îți scapă un lucru esenţial. Dickson avea 
două seringi cu cel mai pur drog pe care-l poţi găsi. Dacă voia să 

se sinucidă - dacă cineva voia ca el să pară că s-a sinucis -, de 
ce n-a folosit a doua seringă? Metamfetamina era atât de 
puternică, încât a doua doză l-ar fi omorât aproape instantaneu. 

— Lavaliera e un mod destul de jenant de a muri, sublinie 
Jeffrey, folosind termenul argotic pentru asfixierea autoerotică. 
Poate a făcut asta cineva care-l ura. 

— Cârligul ăla era în perete de mult timp, îi spuse Sara, zărind 
fotografia. Curelele au urme de uzură care indică faptul că au 
mai fost folosite astfel. Spuma împiedica apariţia urmelor pe 
gât. Aranjase totul, inclusiv filmul porno de la televizor. Sara 
flutură fotografiile în timp ce continuă să vorbească. Probabil că 
s-a gândit că va fi în siguranţă stând jos. Cele mai multe cazuri 
sunt cu trape și scaune care le alunecă de sub picioare. Dacă 
era anorgasmic, cu siguranţă ar fi căutat ceva mai bun. 

Jeffrey nu își putea lua gândul de la Lena. 

— De ce-ar compromite Lena scena dacă n-ar avea nimic de 
ascuns? Niciodată n-a mai făcut ceva de genul ăsta. 

Sara nu îi putu răspunde la întrebare. 

— Dacă White e criminal, ce motiv ar avea să-l omoare pe 
Scooter? 

Jeffrey clătină din cap. 

— Nu văd niciun motiv. 

— Droguri? întrebă Sara. 

— White face săptămânal analize; e una dintre condiţiile care 
i s-au pus când a fost eliberat, și apare tot timpul curat, dar 
Lena avea Vicodin în apartament. 

— Ai întrebat-o despre el? 

— A zis că-i pentru durerea pe care încă o mai are de la ceea 
ce i s-a întâmplat anul trecut. 

Fără să vrea, Sarei îi veni în minte o imagine din timpul 
examinării urmelor violului. 

— Avea o prescripţie valabilă, zise Jeffrey. 

Sara își dădu seama că pierduse firul conversaţiei pentru 
câteva clipe. 

— Schaffer nu se droga? 

— Nu. 

— Dickson nu pare a fi un nume etnic. 

— Născut și crescut baptist, în sud. 

— Nu se-ntâlnea cu nimeni? 

— La halul în care mirosea? îi reaminti Jeffrey. 

— Ai dreptate. 

Sara se ridică, întrebându-se unde se afla Brock. 

— Putem începe? l-am spus mamei că mă-ntorc cât de repede 
pot. 

— Ce mai face Tessa? întrebă Jeffrey. 

— Fizic? Își va reveni, zise Sara, simțind cum i se rupe inima. 
Nu mă-ntreba de restul, bine? 

— Mda, încuviinţă el. Bine. 

Sara deschise ușa și păși în morgă. 

— Carlos, zise ea. Brock o să sosească în curând. Poţi să-ţi iei 
pauza când ajunge aici. 

Jeffrey păru curios, dar nu întrebă nimic. 

— Bună idee cu tatuajul, îi spuse lui Carlos. Ai avut dreptate. 

Carlos zâmbi, lucru pe care nu îl făcea niciodată când Sara îl 
felicita. 

Își legă halatul în jurul mijlocului și se apropie de zona 
luminată ca să se uite la radiografiile pe care Carlos i le făcuse 
lui William Dickson. După ce se asigură că analizase în întregime 
fiecare film, se întoarse la cadavru. 

Cântarul care atârna deasupra capătului mesei se legănă în 
curent, și, deși Carlos nu uita niciodată, Sara verifică dacă 
greutatea era dată înapoi la zero. Brock spusese că avea să 
ajungă imediat, dar nu apăruse încă. Sara nu voia să înceapă 
autopsia oficială până ce Carlos nu pleca. 

— Voi face o examinare rapidă până sosește Brock, zise ea. 

Își puse o pereche de mănuși și trase cearșaful, expunându-l 
pe William Dickson în lumina puternică. O imprimare perfectă a 
curelei arăta ca pictată cu negru pe gât. Mâna stângă se afla 
încă încleștată pe penis. 

— Era stângaci? îl întrebă Sara pe Jeffrey. 

— Are vreo importanţă? 

— Serios? întrebă Sara, surprinsă. 

Niciodată Sara nu se gândise serios la acest lucru, dar 
întotdeauna presupusese că un bărbat folosește chiar și pentru 
asta mâna dreaptă dacă e dreptaci și pe cea stângă dacă e 
stângaci. 

Jeffrey se uită în altă parte în timp ce Sara desfăcu mâna lui 
William Dickson din jurul penisului. Degetele rămaseră curbate, 
dar rigiditatea dispărea treptat în partea de sus a corpului, unde 

se instalase iniţial. Vârfurile degetelor erau de un purpuriu- 
închis, iar penisul părea viu acolo unde fusese mâna. 

— Au, șopti Carlos. 

Era prima oară când făcea vreun comentariu legat de vreo 
descoperire a Sarei. 

Se uita la două cute de culoare închisă din jurul testiculelor. 

— Sunt răni de cuţit? întrebă Jeffrey. 

— Arată mai degrabă a arsuri electrice, zise Sara, 
recunoscând culoarea. Proaspete, probabil făcute în ultimele 
câteva zile. Asta ar explica prezenţa cablului electric de lângă 
pat. 

Luă o perie și o apăsă pe arsură, îndepărtând o biluţă 
alunecoasă, care arăta a alifie. 

— Miroase a vaselină, zise Sara, pufnind. 

Carlos întinse o punguţă pentru perie. 

— A folosit asta pentru arsuri? întrebă Jeffrey. 

— Nu, dar dacă ne gândim la toate medicamentele pe care le 
avea, nu prea cred că le citea prospectele. 

Sara analiză arsurile. 

— Se poate să fi folosit vaselina ca lubrifiant. 

Carlos și Jeffrey schimbară priviri dezaprobatoare. 

— Probabil utiliza Tiger Balm, zise Jeffrey. Era un borcan cu 
așa ceva lângă televizor. 

Sara își aminti de borcan din fotografii, dar nu se gândise 
deloc la el. 

— Nu e pentru durere musculară? 

Niciunul dintre ei nu răspunse, așa că Sara se întoarse la 
arsuri. 

— E posibil să fi folosit stimularea electrică pentru a ajunge la 
orgasm. 

— Nu cred c-ar fi primul lucru care mi-ar veni în minte ca să 
fac asta, zise Jeffrey. 

— Amintește-ţi că lua metamfetamină pură. Mă-ndoiesc că 
gândea limpede în cea mai mare parte a timpului. Mă poți ajuta 
să-l întorc? îl întrebă pe Carlos. 

Tânărul își puse o pereche de mănuși, și împreună îl 
întoarseră pe Dickson pe burtă. Pe fesele băiatului se vedea o 
lividitate pronunțată și o urmă orizontală lungă acolo unde se 
sprijinise de pat. 


Sara îl examină pe William Dickson din creștet până în tălpi, 
fără să fie sigură ce anume căuta. In cele din urmă găsi ceva 
care îi atrase atenţia. 

— Sunt cicatrice în jurul anusului, îi spuse lui Jeffrey, care 
privea către chiuvete. 

— Era homosexual? întrebă Jeffrey. 

— Nu neapărat, zise Sara, scoţându-și mănușile și punându-și 
o pereche nouă. Nu se poate spune cum și când au fost făcute. 
Unii bărbaţi heterosexuali fac genul ăsta de lucruri. 

Jeffrey ridică din umeri, de parcă ar fi vrut să spună: „Nu și 
acest bărbat heterosexual”. 

— Dacă era homosexual, asta ar putea fi o crimă provocată 
de ură, zise Jeffrey. 

— Ai vreo dovadă, în afară de asta, că era homosexual? 

— Nimeni nu spune nimic despre el. 

— Dar filmul la care se uita? 

— Hetero, zise Jeffrey. 

— Poate-ar trebui să te-ntorci și să cauţi ceva ce-ar fi putut 
folosi pentru el însuși. Gândindu-mă la toate celelalte pe care le 
mai făcea, nu m-aș mira dacă ar avea un obiect pentru anus 
sau... 

Jeffrey o opri. 

— Ceva ca o suzetă roșie gigantică? 

Sara dădu aprobator din cap, și Jeffrey se înfioră amintindu-și 
probabil că o atinsese. 

Sara se întoarse la lucru. Făcu fotografii pentru ceea ce 
descoperise, apoi îl rugă pe Carlos să o ajute să întoarcă din nou 
cadavrul. Dickson își pierduse rigiditatea cadaverică, dar tot era 
dificil de manevrat. 

Repetă examinarea pe partea din față a cadavrului lui 
Dickson, verificând fiecare cută și umflătură. Maxilarul era 
suficient de relaxat cât să îi deschidă gura și să constate că 
nimic nu împiedica respiraţia. Urmele brăzdate din jurul gâtului 
și punctele roșii de pe pielea din jurul ochilor injectați 
conduceau către concluzia strangulării. 

— Presiunea asupra arterei carotide, care duce sângele 
oxigenat către creier, ar crea hipoxie cerebrală tranzitivă. 
Durează între zece și cincisprezece secunde până la pierderea 
cunoștinței cauzate de ocluzie, îi spuse lui Jeffrey. 

— Mai precis, te rog, îi ceru acesta. 

— Scopul este să întrerupă fluxul de sânge către creier ca să 
sporească plăcerea masturbării. Fie a calculat greșit, fie s-a 
lăsat purtat de val, fie a leșinat din lipsă de sânge, fie a căzut 
din cauza drogurilor... 

Sara lăsă cuvintele neterminate, știind că Jeffrey se gândește 
la ceea ce îi spusese. 

— O să verific cartilajele hioid și tiroid când voi deschide 
gâtul, dar mă-ndoiesc c-au fost distruse. Presiuni s-au exercitat 
în special asupra carotidei. Îţi spun eu, ţinând cont de prezenţa 
cârligului și de cum arăta cureaua, se pare că știa foarte bine ce 
făcea. 

— Așa se pare, repetă Jeffrey, dar Sara nu îi împărtăși 
scepticismul. 

— Cred că putem începe, zise ea, gândindu-se că examinările 
interne aveau să le ofere ceva mult mai concludent. 

— Nu vrei să-l mai așteptăm pe Brock? 

— Probabil c-a fost reţinut, zise ea. Începem, și facem o pauză 
când vine. 

Dădu drumul dictafonului și începu autopsia lui William 
Dickson, spunând cu voce tare descoperirile obișnuite, 
examinând fiecare organ și fiecare petic de piele sub lupă, până 
ce se convinse că nu mai avea ce altceva să mai facă. Cu 
excepţia unui ficat gras și a unei moliciuni în creier, ca urmare a 
utilizării îndelungate a drogurilor, băiatul nu avea nimic 
remarcabil în afară de faptul că murise. 

Termină dictarea cu aceeași concluzie pe care i-o spusese lui 
Jeffrey mai devreme. 

— Moartea a fost rezultatul ocluziei arterei carotide cu hipoxie 
cerebrală. 

Opri microfonul și își dădu jos mănușile. 

— Nimic, trase Jeffrey concluzia. 

— Nimic, încuviință Sara, punându-și o pereche nouă de 
mănuși. 

Cosea din nou pieptul cu o cusătură standard, când se auzi 
liftul de lângă scări. 

Carlos dispăru înainte ca ușile să se deschidă. 

— Bună, doamnă, zise Brock, împingând o targă din inox în 
morgă. Îmi pare rău c-am întârziat. Câţiva oameni văduviţi 
recent au apărut, și a trebuit să mă ocup de ei. Aș fi pus-o pe 
mama să sune, dar știi tu. 

Zâmbi către Jeffrey, apoi din nou către Sara, incapabil să 
spună că nu putea avea încredere în propria mamă. 

— Oricum, m-am gândit că v-ar prinde bine niște timp în plus. 

— E-n regulă, îl liniști Sara și se îndreptă către congelator. 

— Pe-ăsta nu-l iau, zise Brock, arătând către Dickson. L-a luat 
Parker din Madison. 

Targa se poticni de o bucată de gresie spartă, și Brock se 
împiedică. 

— Pot să-ţi dau o mână de ajutor? se oferi Jeffrey. 

Brock chicoti, revenindu-și la poziţia normală. 

— Am carnetul și actele mașinii, domnule ofiţer, zise Brock, de 
parcă Jeffrey l-ar fi oprit cu mașina pe stradă. 

Sara îl scoase afară pe Andy Rosen și se pregăti să îl ajute pe 
Brock să mute cadavrul. 

— Ai nevoie de sac? întrebă Brock. 

— Adu-l mâine, când poţi tu, îi spuse ea. Apoi, gândindu-se la 
Carlos, adăugă: De fapt, te-ar deranja dacă l-ai folosi pe-al tău? 

— Sunt ca un cercetaș, îi spuse el. 

Întinse mâna sub targă și scoase un sac verde-închis, cu 
emblema „Brock și Fiii” aurie, imprimată într-o parte. 

Sara trase fermoarul în vreme ce el așeza sacul pe masă. 

— Frumoasă incizie, observă Brock. Pot să îl lipesc și să îndes 
niște vată în el, fără probleme. 

— Bun, zise Sara, neștiind ce altceva să spună. 

— Am aruncat ieri o privire la el, cât am stat aici, ca să văd 
cum voi face îmbălsămarea, zise Brock și scoase un oftat 
resemnat. Cred că pot folosi niște chit ca să lipesc capul. Altfel 
curge, pot băga mâna-n foc. 

Sara se opri din ceea ce făcea. 

— Ce va curge? 

Brock arătă către frunte. ` 

— Gaura. Credeam c-ai văzut asta, Sara. Imi pare rău. 

— Nu, zise Sara, înșfăcând lupa de la locul ei. 

Dădu la o parte părul lui Andy Rosen și găsi o gaură micuță în 
scalp. Corpul stătuse destulă vreme, dând pielii posibilitatea să 
se contracteze, îndepărtându-se de gaură. Sara o putea vedea 
cu ușurință acum, fără lupă. 

— Nu-mi vine să cred că mi-a scăpat asta, zise ea. 

— l-ai examinat capul, îi spuse Jeffrey. Te-am văzut chiar eu. 

— Eram așa obosită azi-noapte, zise ea, gândindu-se că era o 
scuză penibilă. La naiba! 

Brock fu vizibil șocat de înjurătură. Sara știa că ar fi trebuit să 
se scuze, dar era prea furioasă. Rana ca un punct de pe frunte 
era clar făcută de un ac. Cineva îi făcuse o injecție în scalp, 
sperând că mica rană avea să fie ascunsă de păr. Dacă Brock nu 
i-ar fi arătat-o, Sara n-ar fi văzut-o niciodată. 

— Am nevoie de Carlos, îi zise lui Jeffrey. Luăm din nou probe 
de sânge și de ţesut. 

— A mai rămas sânge? întrebă Jeffrey. 

— Noi nu... zise Brock. 

— Sigur că da, îl întrerupse Sara. Vreau să tai zona asta în 
jurul frunţii, adăugă apoi, mai mult pentru ea. Cine știe ce 
altceva mi-a mai scăpat? 

Își scoase ochelarii, atât de furioasă, încât vederea i se 
înceţoșă. 

— La naiba, repetă ea. Cum mi-a putut scăpa asta? 

— Și mie mi-a scăpat, zise Jeffrey. 

Sara își mușcă buza de jos, ca să nu explodeze. 

— Am nevoie de el pentru cel puţin încă o oră, îi zise lui Brock. 

— Oh, da, zise Brock, nerăbdător să plece. Sună-mă când 
termini. 

e 

Sara stătea la masa din bucătărie, uitându-se la cuptorul cu 
microunde, întrebându-se dacă avea să se îmbolnăvească de 
cancer fiindcă stătea atât de aproape de aparat. Era atât de 
obosită, încât nu îi mai păsa, și atât de furioasă pe ea însăși că 
nu văzuse gaura de ac din scalpul lui Andy Rosen, încât aproape 
că se bucură pentru pedeapsă. Cele trei ore în care efectuase 
cea mai detaliată examinare fizică din viaţa ei nu mai aduseseră 
nimic nou în legătură cu Rosen. După aceea făcuse aceeași 
examinare detaliată asupra corpului lui William Dickson, 
făcându-i pe Carlos și pe Jeffrey să o urmărească la fiecare pas, 
astfel încât ceea ce făcea ea să fie verificat de trei ori. 

Petrecuse o altă oră cu ochii la microscop, studiind porţiuni 
din scalpul lui Ellen Schaffer care fuseseră recuperate de la locul 
crimei. Până atunci Jeffrey reușise să o convingă pe Sara că, 
chiar dacă dovada nu fusese distrusă cu desăvârșire, era mult 
prea obosită ca să o mai găsească. 

Trebuia să se ducă acasă și să doarmă. Îi promisese că, după 
ce se odihnea, avea s-o ducă înapoi la morgă, ca să poată 
revedea totul. În momentul acela ideea i se păruse bună, dar 
sentimentul de vină și nevoia de a obţine raspunsuri o făcură să 
nu mai vrea nici să închidă ochii. Ratase ceva crucial pentru caz, 
și, dacă n-ar fi fost Brock, Andy Rosen ar fi putut fi incinerat, 
distrugându-se singura speranţă ca Sara să găsească un lucru 
care să demonstreze că fusese omorât. 

Cronometrul cuptorului cu microunde bipăi, și Sara scoase 
afară cina ei, pui cu paste, știind, înainte chiar de-a rupe folia 
protectoare, că n-avea să-l poată mânca. Până și câinii 
întoarseră nasurile simțind mirosul, și se gândi dacă să ducă 
mâncarea la gunoiul de afară, înainte să se lase copleșită de 
lene și să îl arunce în cel de sub chiuvetă. 

Frigiderul nu avea prea multe de oferit, exceptând o 
mandarină care se zbârcise pe raftul de pahare și două roșii 
proaspete, despre care nu știa cum ajunseseră acolo. Sara se 
uită absentă în frigider, analizând opţiunile, când stomacul 
începu să îi chiorăie. Se hotărî în cele din urmă și mâncă un 
sendviș cu roșie, stând în bucătărie ca să poată privi lacul. Auzi 
cum tuna. Furtuna îi urmase din Atlanta. 

Sara observă un rând de farfurii și de pahare în suportul de la 
chiuvetă și simţi că ochii i se umplu de lacrimi. Niciun buchet de 
flori, indiferent cât de mare, și niciun compliment drăguţ nu s-ar 
putea compara cu un bărbat care face menajul. 

— Ei, hai, zise Sara râzând de ea însăși și ștergându-și ochii. 

Lipsa de somn și stresul o transformaseră într-o handicapată 
emoţional. 

Tocmai se gândea să facă un duș lung ca să spele murdăria 
de peste zi, când auzi un ciocănit puternic la ușa din faţă. Sara 
gemu în timp ce se ridică, presupunând că un vecin binevoitor 
trecuse pe la ea ca să afle ce mai făcea Tessa. Pentru o 
fracțiune de secundă, se gândi să se prefacă a nu fi acasă, dar 
exista de asemenea posibilitatea ca vecinul să aducă o caserolă 
cu ceva bun de mâncare sau măcar o prăjitură, fapt care o 
determină să răspundă la ușă. 

— Devon, zise ea, surprinsă să îl vadă pe iubitul Tessei pe 
veranda din față. 

— Bună, zise el, îndesându-și mâinile în buzunare. La picioare 
avea un sac de marinar. De ce stă polițistul ăla aici? 

Sara îi făcu cu mâna lui Brad, care parcase pe cealaltă parte a 
străzii încă de când sosise ea acasă. 

— E o poveste lungă, îi zise ea, nedorind să pomenească 
nimic despre temerile lui Jeffrey. 

Devon își sprijini piciorul pe sacul de marinar. 

— Sara, eu... 

— Ce e? întrebă ea, și simţi că inima îi sare din piept când se 
gândi că se întâmplase ceva cu Tessa. E...? 

— Nu, o liniști Devon, ridicând mâinile de parcă ar fi trebuit să 
o prindă în caz că leșina. Nu, îmi pare rău. Ar fi trebuit să-ți 
spun. Tessa e bine. M-am întors doar ca să... 

Sara își duse mâna la inimă. 

— Dumnezeule, m-ai speriat de moarte. 

Îi făcu semn cu mâna să intre. 

— Vrei să mănânci ceva? Am numai... 

Se opri când văzu că Devon nu o urma. 

— Sara, începu Devon, coborându-și privirea către sac. Ti-am 
adus lucrurile Tessei. Niște lucruri pe care a spus că le vrea. 

Sara se sprijini de ușa deschisă, o senzaţie neplăcută 
zbârlindu-i firele de păr de pe ceafă. Işi dădu seama de ce 
venise Devon, pentru ce era sacul. O părăsea pe Tessa. 

— Nu poţi să-i faci asta, Devon, zise ea. Nu acum. 

— Mi-a cerut să plec. 

Sara nu se îndoia că Tessa spusese asta, la fel cum nu se 
îndoia că voia să spună exact opusul. 

— E singurul lucru pe care mi l-a spus în două zile. 

Lacrimile începură să îi curgă pe faţă. 

— „Pleacă”, așa, pur și simplu. „Pleacă.” 

— Devon... 

— Nu pot sta acolo, Sara. Nu pot s-o văd așa. 

— Așteaptă măcar câteva săptămâni, zise ea, conștientă că îl 
implora. 

Indiferent ce îi spusese Tessa, plecarea în acest moment a lui 
Devon avea să fie devastatoare. 

— Trebuie să plec, zise el, ridicând sacul și aruncându-l în hol. 

— Așteaptă, zise Sara, încercând să discute cu el. Ţi-a spus 
asta numai ca să se asigure că vrei să stai. 

— Sunt atât de obosit. 

Se uita pe deasupra umărului ei, cu faţa lipsită de expresie, 
către hol. 

— Ar fi trebuit să am copilul chiar acum. Să fac fotografii și să 
fumez ţigară de la ţigară. 

— Toată lumea-i obosită, îi spuse ea, gândindu-se că nu avea 
puterea să facă asta. Lasă timpul să treacă, Devon. 

— Ştii, voi sunteți atât de uniţi. Staţi acolo, în jurul ei, sunteţi 
acolo pentru ea, și asta-i minunat, dar... Se opri, clătinând din 
cap. Locul meu nu-i acolo. Ca și cum sunteţi un zid în jurul ei. 
Zidul ăsta gros, impenetrabil, care-o protejează, o face mai 
puternică. Se opri din nou, uitându-se drept la Sara. Eu nu sunt 
o parte din asta. Niciodată n-o să fiu o parte din asta. 

— Ești, insistă ea. 

— Chiar crezi asta? 

— Sigur că da, îi spuse Sara. Devon, ai venit la fiecare cină de 
duminică din ultimii doi ani. Tessa te adoră. Mami și tati te 
tratează ca pe propriul fiu. 

— Ti-a spus despre avort? întrebă Devon. 

Sara nu știa ce să spună. Tessa se gândise să facă avort când 
aflase că era gravidă, dar fusese alegerea ei să păstreze copilul 
și să întemeieze o familie cu Devon. 

— Da, zise el, văzându-i expresia. Mă gândeam eu. 

— Era confuză. 

— lar tu tocmai te-ntorceai din Atlanta, zise el. Și ea se 
despărțise deja de tipul ăla. 

Sara habar n-avea despre ce vorbea. ` 

— Dumnezeu Îi pedepseşte pe oameni, zise Devon. li 
pedepsește pe oameni când greșesc în fața Lui. 

— Devon, nu spune asta, zise Sara, dar mintea ei era în altă 
parte. 

Tessa nu Îi spusese Sarei niciodată ceva despre vreun avort. 

— Vino înăuntru. Ce spui tu n-are nicio logică, zise Sara, 
luându-l de mână. 

— Ar fi putut să renunțe la colegiu, zise el, rămânând pe 
verandă. La naiba, Sara, n-ai nevoie de diplomă de licenţă ca să 
fii instalator! Ar fi putut să se-ntoarcă aici și să crească singură 
copilul. Că doar ai tăi n-ar fi dezmoștenit-o, nu? 

— Devon... te rog. 

— Nu îi căuta scuze. Suportăm cu toţii consecințele acţiunilor 
noastre, zise el, privind-o cu tristeţe. Și uneori și alţi oameni 
trebuie să le suporte. 

Devon se întoarse să plece chiar când Jeffrey trăgea mașina 
pe alee. Sara văzu că Devon își parcase camioneta în stradă, de 
parcă ar fi dorit să scape repede și să fugă. 

— Ne mai vedem, zise Devon făcându-i cu mâna, de parcă 
toate astea n-ar fi însemnat nimic pentru el. 

— Devon, îl strigă Sara, pornind după el. 

Îl urmă în curte, dar se opri când Devon o luă la fugă spre 
camionetă. Doar nu era să îl urmărească. li datora Tessei măcar 
atâta lucru. 

Jeffrey se apropie de ea, uitându-se cum Devon pleca. 

— Ce s-a-ntâmplat? 

— Nu știu, zise ea, deși știa. 

De ce nu îi spusese Tessa niciodată de avort? Se simţise 
vinovată în toţi acești ani, sau Sara fusese prea implicată în 
propria viaţă ca să observe prin ce trecea sora ei? 

Jeffrey o conduse înapoi în casă. 

— Ai luat cina? 

Sara dădu aprobator din cap și se sprijini de el, dorindu-și ca 
Jeffrey să poată face ceva ca ultimele trei zile să dispară. Era 
extenuată și o durea inima pentru Tessa, știind că avortul fusese 
un alt moment crucial în care Sara nu se aflase alături de sora 
ei. 

— Sunt atât de... 

Căută cuvântul potrivit, dar nu îi veni în minte niciunul care să 
descrie felul în care se simțea. Și ultima picătură de viață se 
scursese din ea. 

— Ai nevoie de somn, zise Jeffrey, conducând-o către scări. 

— Nu, îl opri ea. Trebuie să merg la morgă. 

— Nu în seara asta, zise el, dând cu piciorul la o parte din 
drum sacul marinăresc. 

— Trebuie să... 

— Trebuie să dormi. Nici măcar nu mai vezi bine. 

Sara știa că el avea dreptate, așa că se supuse. 

— Mai întâi trebuie să fac o baie, zise ea, gândindu-se la toate 
lucrurile pe care le făcuse la morgă. Mă simt atât de... 

— E-n regulă, zise el și o sărută pe creștetul capului. 

Jeffrey o conduse în baie, și Sara stătu nemișcată în timp ce o 
dezbrăcă, apoi se dezbrăcă și el. Il privi în tăcere cum dă drumul 
la apă, verificând temperatura înainte să o ajute să intre sub 
duș. Când o atinse, simţi o reacţie familiară, dar sexul părea să 

fie ultimul lucru la care se gândea în timp ce ţinea buretele sub 
jetul de apă caldă. 

Stătu nemișcată sub duș, lăsându-l să facă toată treaba, 
bucurându-se că altcineva se ocupa de tot. O parte din ea se 
simțea de parcă se trezea dintr-un coșmar, și simţea ceva atât 
de reconfortant în felul în care o atingea, încât începu să plângă. 

Jeffrey observă schimbarea. 

— Ești bine? 

Sara se simţi atât de copleșită, încât nu îi putu răspunde la 
întrebare. In schimb, se sprijini de el, dorindu-și ca Jeffrey să 
înțeleagă câtă nevoie avea de el. Jeffrey ezită, așa că Sara Îi 
ridică încet mâna pe corpul ei, cuprinzându-i sânul, și simţi cum 
mușchii mâinii lui se tensionează, mângâind-o. Cealaltă mână o 
cuprinse mai jos, și Sara suspină văzând cât de bine era să îl 
simtă. Deveni tot mai lacomă, vrându-l pe tot, dar Jeffrey 
continuă să se miște încet și senzual, fără să se grăbească, 
atingându-i fiecare părticică. Când Jeffrey o sprijini în cele din 
urmă cu spatele de faianţa rece a dușului, Sara se simţi din nou 
vie, de parcă de zile întregi ar fi fost în deșert, și abia acum ar fi 
găsit oaza. 


Capitolul 11 


— L-ai prins? întrebă Chuck pentru a suta oară. 

— L-am prins, replică Lena, mutând cuțitul de buzunar în 
mâna dreaptă, în vreme ce cu stânga ţinea grilajul aerului 
condiționat. 

Un fulger se văzu pe fereastră, și umerii Lenei tresăriră auzind 
bubuitul tunetului care îl urmă. Întregul laborator se lumină de 
parcă cineva făcea fotografii folosind un blit. 

— Pot s-aduc o șurubelniţă, zise Chuck, chiar când grilajul se 
desfăcu. 

Lena scoase lanterna din buzunar și îndreptă raza de lumină 
către instalaţia aerului condiţionat. 

Un tâmpit alesese ziua de azi ca să lase deschisă una dintre 
cuștile din laborator. Scăpaseră patru șoareci, fiecare dintre ei 
valorând mai mult decât câștiga Lena într-un an, și toți oamenii 
disponibili fuseseră chemaţi să ajute la căutarea lor. Asta fusese 

în jurul prânzului, iar acum era trecut de ora șase, și numai două 
dintre bestiile cu ochii ca mărgelele fuseseră găsite. 

Lena își schimbase hainele după ce plecase de la secţie, dar 
întreaga zi de căutare o făcuse să transpire din nou. Simţea cum 
cămașa i se lipise de spate și încă mai era ameţită după 
noaptea trecută. Simţea că îi crapă capul de durere, iar în gură 
avea cel mai rău gust pe care îl avusese vreodată. Un pahar de 
băutură ar fi rezolvat toate astea, sau măcar le-ar fi ameliorat, 
dar Lena își făcuse o promisiune de dimineaţă, în camera de 
interogatoriu. Niciodată nu va mai pune o picătură de băutură în 
gură. 

Vedea acum greșelile pe care le făcuse, și cele mai multe 
erau legate de whisky. Restul aveau legătură directă cu Ethan, 
și, pentru asta, își făcuse o altă promisiune: el avea să dispară 
din viaţa ei. Asta durase două ore. Apoi Chuck o pusese să 
răspundă la telefonul din biroul celor de la pază. La celălalt 
capăt al liniei era Ethan, panicat, cu vocea piţigăiată ca o fată, 
care îi spusese că îl găsise pe Scooter. Idiotul lustruise camera, 
de parcă nu ar fi existat o explicaţie logică pentru prezența 
amprentelor lui acolo. De parcă Lena nu și-ar fi putut păzi 
singură fundul. 

În faţa camerei lui Scooter, Lena îi spusese lui Ethan să 
dispară, dar el tot nu voia să o lase în pace. Se oferise chiar să 
ajute la căutarea șoarecilor rătăciţi, și în ultimele șase ore 
făcuse totul ca să îi atragă atenţia. Din punctul Lenei de vedere, 
de dimineață spusese tot ceea ce mai avea de gând să-i spună 
vreodată lui Ethan Green, sau White, sau care dracului era 
numele lui. Terminase cu el. Dacă Jeffrey o mai primea vreodată 
în poliţie, primul lucru pe care avea să-l facă va fi să se asigure 
că nenorocitul urma să fie închis în cea mai apropiată 
închisoare. lar Lena avea să arunce chiar ea cheia. 

— Bagă-ţi capul acolo, ca să te uiţi mai bine, zise Chuck, 
fâțâindu-se pe lângă ea ca o mamă cicălitoare. 

La fel ca în toate celelalte treburi de rahat pe care o pusese 
să le facă pentru el, Chuck avea o mulţime de sfaturi despre 
cum trebuiau făcute și nicio intenţie să o ajute. 

Lena băgă cuțitul în buzunar și făcu întocmai ce i se spusese, 
adică își vâri capul în cutia murdară de metal. Işi dădu târziu 
seama că stătea cu fundul în aer, și avu neplăcuta impresie că 
Chuck se bucura de priveliște. 

Se afla pe punctul de a-l striga, când o voce furioasă ţipă: 

— Ce mama dracului facem în privinţa asta? Am lucruri 
importante de făcut. 

Lena se lovi cu capul de partea de sus când se dădu înapoi. 
Brian Keller stătea la câţiva centimetri de Chuck, cu faţa roșie 
de furie. 

— Facem tot ce putem, doctore Keller, zise Chuck. 

Keller se uită de două ori la ea, când Lena se ridică în 
picioare. Mulţi dintre profesorii care lucraseră cu Sibyl făceau 
asta, iar Lena se obișnuise. 

Lena făcu un semn cu mâna, în încercarea de a fi plăcută. 
Keller avusese nenorocul să lucreze în cabinetul de alături. 
Zgomotul constant și întreruperile îl scoseseră din fire în jurul 
orei unu, și anulase restul cursurilor cu câteva apelative bine 
alese referitoare la Chuck. Era genul de tip pe care Lena ar fi 
putut învăţa să îl placă. Spre deosebire de Richard Carter, care 
alese fix acest moment să vâre capul pe ușă. 

— Cum merge treaba? întrebă el. 

— Fetele n-au voie, îl înţepă Chuck, iar Richard clipi des drept 
răspuns, aruncându-i o privire cochetă. 

Chuck se pregătea să spună mai multe, dar atenţia lui Richard 
căzuse asupra lui Brian Keller. 

— Bună, Brian, zise el, zâmbind ca un nou-născut care are 
gaze. Pot să-ți preiau eu cursurile dacă vrei să pleci. Eu am 
terminat pentru azi. Și nu-i niciun deranj. 

— Cursurile s-au terminat acum două ore, idiotule, zise Keller, 
fioros. 

Richard se dezumflă ca un balon. 

— Eu doar... zise el, cu un început de enervare în ton. 

Keller se răsuci pe călcâie, cu spatele la Richard, și îndreptă 
un deget către faţa lui Chuck. 

— Trebuie să-ţi vorbesc chiar acum. Nu pot fi astfel întrerupt 
din muncă. 

Chuck încuviință scurt din cap și făcu pe grozavul în faţa 
Lenei, înainte să plece cu Keller. 

— Nu pleci până nu verifici tot sistemul de aer condiţionat, 
Adams. 

Lena murmură „cretinule” în timp ce cei doi ieșiră din cameră. 
Se aștepta să îl audă pe Richard aprobând-o, dar individul părea 
îndurerat. 

— Ce-i? întrebă ea, dar Richard începuse deja să vorbească. 

— Sunt coleg în catedra asta, șuieră el, cu maxilarele 
încleștate atât de strâns, încât Lena se miră că mai putea să 
vorbească. 

Richard îndreptă degetul către cadrul gol al ușii. 

— N-are niciun drept să-mi vorbească așa în faţa altor 
oameni. Merit - am câștigat cel puţin un minimum de respect în 
faţa omului ăluia. 

— Bine, zise ea, întrebându-se de ce era atât de enervat. 

Din câte știa ea, Brian Keller vorbea cu toată lumea în același 
fel. 

— Are curs diseară, zise Richard. M-am oferit să-l fac în locul 
lui. 

— Ah, începu Lena. Cred că l-a anulat. 

Richard se holbă la cadrul ușii ca un câine care așteaptă un 
intrus. Lena nu îl mai văzuse niciodată atât de furios. Ochii îi 
ieșiseră din orbite și fața îi era roșie, exceptând buzele subțiri și 
albe, strânse într-o linie dreaptă. Nu știa dacă să se dea lao 
parte din faţa lui sau să râdă. 

— Treci peste asta, dă-l dracului, zise Lena, și se întrebă dacă 
asta era adevărata problemă. 

Dacă asta nu spunea prea multe despre gusturile lui Richard 
în ceea ce privea potenţialii parteneri sexuali, explica în schimb 
multe despre comportamentul lui obișnuit. 

Richard își înfipse mâinile în șolduri. 

— Nu trebuie să suport un astfel de tratament. Nu din partea 
lui. Suntem egali în catedra asta, și nu voi tolera genul ăsta... 

Lena încercă din nou. 

— Haide, tipul tocmai și-a pierdut fiul. 

Richard îi întrerupse însă explicaţia cu un gest brusc al mâinii. 

— Nu cer decât să fiu tratat ca un adult. Ca o ființă umană. 

Lena nu avea timp pentru așa ceva, dar știa că Richard n- 
avea să plece dacă nu îl compătimea puţin. 

— Ai dreptate. E un ticălos. 

Richard se uită în cele din urmă la ea, își mută privirea, apoi 
se mai uită o dată. Intrebarea lui o luă prin surprindere, deși n- 
ar fi trebuit: 

— Cine te-a lovit? 

— Poftim? întrebă ea, dar știa că se referea la tăietura de sub 
ochi. Nu. Am căzut. M-am lovit de ușă. Am fost neatentă. Nevoia 

de a se scuza și mai mult o copleși, dar Lena se forţă să se 
oprească. Din experienţa de poliţist știa că mincinoșii se opreau 
cu greu. Totuși, nu se putu abţine să nu adauge: Nu-i nimic. 

Richard îi făcu, șiret, cu ochiul, lăsând-o să înțeleagă că nu 
înghiţise minciuna. Întreaga sa atitudine de mai devreme se 
schimbă. 

— Ştii, întotdeauna m-am simţit apropiat de tine, Lena. Sibyl 
vorbea despre tine tot timpul. Vedea tot binele din tine. 

Lena își drese vocea, dar nu spuse nimic. 

— Nu voia decât să te-ajute. Să te facă fericită. Asta conta cel 
mai mult pentru ea. 

Lena simţi o senzaţie neplăcută în tălpi. 

— Da, zise ea, sperând că el va trece mai departe. 

— Ce ţi s-a întâmplat la ochi? insistă el, cu o voce mult mai 
blândă. Se pare că cineva te-a lovit. 

— Nu m-a lovit nimeni, îl contrazise ea, conștientă că vorbea 
mai tare decât era nevoie - o altă greșeală foarte des întâlnită la 
mincinoși. 

În sinea ei, se condamnă. Pe vremuri era mai bună la asta. 

— Dacă vreodată ai nevoie de ajutor... Işi lăsă cuvintele 
neterminate, dându-și seama cât de stupidă părea oferta lui 
pentru cineva ca Lena. Schimbă tactica. Dacă vrei vreodată să 
discuţi despre ceva. Mă crezi sau nu, dar știu ce simţi. 

— Da, zise ea, gândindu-se că avea să i se confeseze lui 
Richard Carter când avea să zboare porcul. 

Richard se așeză pe una dintre mesele laboratorului, cu 
picioarele legănându-i-se în aer. Din privirea preocupată pe care 
i-o aruncă, se așteptă să își reînnoiască oferta, dar nu o făcu. 

— Aţi aflat cine a deschis cușca? 

— Nu, zise Lena. De ce? 

— Am auzit că niște studenți din anul doi au întârziat cu 
proiectele pentru curs, așa că au creat o... diversiune. 

Lena râse dezgustată. 

— Nu m-ar mira. 

— Hei, ar trebui să iau cina cu Nan în seara asta, zise el. De 
ce nu vii și tu? Va fi distractiv. 

— Am treabă, zise Lena. 

Apoi, ca să dea greutate cuvintelor, deschise cuțitul. 

— Dumnezeule mare. 

Richard se dădu jos de pe masă ca să se uite mai bine. 

— Pentru ce-ai nevoie de ăsta? 

Era pe punctul de a spune că era o modalitate bună de a 
scăpa de indivizii supărători care nu își vedeau de treaba lor, 
când telefonul lui mobil începu să sune. Richard scotoci prin 
buzunarele halatului de laborator. Se uită la ecranul telefonului, 
și un zâmbet lat îi înflori pe față. 

— Ne vedem mai târziu, îi spuse Lenei. Putem să mai 
discutăm despre asta. 

Își atinse pielea de sub ochi, dându-i de înţeles la ce se 
referea. 

Lena ar fi vrut să îi spună să nu se deranjeze, dar nu reuși să 
spună decât: 

— Ne mai vedem. 

Era oricum o pierdere de timp. Richard ieși din clasă înainte 
să aibă măcar timp să termine propoziţia. 

Lena se întoarse la aparatul de aer condiţionat și se folosi de 
cuţit ca să pună șuruburile la locul lor. Chuck avea dreptate, ar fi 
lucrat mult mai rapid cu o șurubelniţă, dar nu voia să fie nevoită 
să ceară una. Rămăsese singură în încăpere, și era pentru prima 
dată în ziua aceea când nu avea pe cineva în preajmă. Trebuia 
să găsească modalitatea de a-i reintra în graţii lui Jeffrey. 

Încercase să i-l ofere pe Chuck pe un platou de argint, dar 
Jeffrey înțelesese complet greșit aluziile ei. Deci Chuck fusese la 
concursul de golf în week-end-ul trecut. Poate era implicat într-o 
rețea de trafic de droguri din școală. Scooter spusese clar că 
ofițerul de securitate era implicat. Chuck nu era complet idiot. 
Nici măcar el nu putea rata genul ăsta de acţiune care se 
desfășura chiar sub nasul lui. Știindu-l pe Chuck totuși, Lena era 
sigură că nu era direct implicat. Probabil că stătea pe fundul lui 
gras și pretindea o parte din profituri. 

Tunetul bubui din nou, și Lena se sperie atât de tare, încât 
cuțitul îi scăpă din palmă și îi tăie într-o parte degetul arătător 
de la mâna stângă. Șuieră o înjurătură și își scoase din pantaloni 
cămașa, ca să poată înfășură în jurul tăieturii materialul care 
prisosea. În fiecare lună Chuck îi promitea că are să comande o 
uniformă mai mică, dar niciodată nu o făcea. Hainele largi erau 
o altă modalitate de a o face să nu se simtă stăpână pe locul ei. 

— Lena. 

Nu își ridică privirea. Deși Lena îl cunoștea de mai puțin de o 
săptămână, recunoștea vocea lui Ethan. 

Strânse cămașa în jurul degetului, încercând să oprească 
sângerarea. Rana era adâncă, și sângele îmbibă cu rapiditate 
materialul. Măcar tăiase aceeași mână care era deja rănită. 
Poate obținea tratamentul amândurora la prețul uneia, dacă se 
ducea la spital. 

Ca și cum nu l-ar fi auzit, Ethan repetă: 

— Lena. 

— Ti-am zis că nu vreau să vorbesc cu tine. 

— Îmi fac griji pentru tine. 

— Nu mă cunoști suficient de bine ca să-ţi faci griji pentru 
mine. Lena refuză mâna care i se oferi în timp ce se ridică. Mai 
ţii minte? Nu e ca și cum ar trebui să ne căsătorim, sau ceva de 
genul ăsta. 

Ethan păru chinuit de remușcări. 

— N-ar fi trebuit să spun asta. 

Lena lăsă mâna într-o parte, simțind cum sângele curgea din 
tăietură. 

— Nu dau nicio ceapă degerată pe ce-ai spus. 

— Nu trebuie să te simţi prost pentru azi-noapte. 

— Tu ești ăla care grohăie ca un porc când își dă drumul. 

Îi înșfăcă mâna și îi trase în sus mâneca înainte ca el să o 
poată opri. 

Ethan se smuci într-o parte, dar Lena văzuse deja un tatuaj ce 
reprezenta o sârmă ghimpată ce îi înconjura încheietura și ceva 
ce semăna cu un soldat cu arma la umăr. 

— Ce-i aia? întrebă ea. 

— Doar un tatuaj. 

— Tatuajul unui soldat, clarifică ea. Știu multe despre tine, 
Ethan. Știu în ce ești băgat. 

Ethan rămase complet nemișcat, ca o căprioară încolţită. 

— Nu mai sunt acea persoană. 

— Da? Și care persoană a făcut asta? întrebă Lena, arătând 
spre ochi. 

— A fost doar o reacţie, o reacție instinctuală, zise el. Nu-mi 
place să fiu lovit. 

— Păi cui dracului îi place? 

— Nu-i așa, Lena. Mă străduiesc să mă îndrept. 

— Cum merge cu eliberarea condiționată? 

Asta îl lăsă cu gura deschisă. 

— Ai vorbit cu Diane? 

Lena nu răspunse, dar un zâmbet îi înflori pe buze. O 
cunoștea foarte bine pe Diane Sanders. Era o joacă să afle restul 
istoriei lui Ethan. 

— Ce căutai în camera lui Scooter azi-dimineaţă? întrebă ea. 

— Am vrut să văd dacă se simţea bine. 

— Da, ce prieten bun ești tu. 

— A luat o doză mare, zise Ethan. Nu știe când să se 
oprească. 

— Își pierde controlul, așa, ca tine. 

Ethan nu mușcă momeala. 

— Trebuie să mă crezi, Lena. N-am avut nimic de-a face cu 
asta. 

— Ar fi mai bine să găsești un alibi convingător, Ethan, pentru 
că Andy Rosen și Ellen Schaffer erau evrei, iar Tessa Linton și-o 
trăgea cu un negru... 

— N-am știut. 

— Nu contează, gagiule. Ești însemnat pentru rahatul pe care 
i l-ai făcut lui Jeffrey. Ti-am zis să nu te bagi. 

— Nu m-am băgat, zise el. De-asta m-am mutat aici, ca să 
stau departe de probleme. 

— Te-ai mutat aici pentru că prietenii pe care i-ai trimis la 
închisoare căutau probabil să ţi-o plătească. 

— Sunt chit cu ei, zise el, pe un ton amar. Ți-am spus că nu 
mai fac asta, Lena. Crezi că n-am plătit un preţ suficient? 

— lubita ta a fost preţul? zise ea. Și-acum îmi dai târcoale 
mie, o hispanică. Așa o numiţi, tu și amicii tăi? Un hispanic 
ilegalist? Se opri câteva clipe, ca să vadă efectul cuvintelor sale. 
Sau poate vrei să vorbim despre sora mea lesbiană? Sau despre 
iubita ei, bibliotecara? Râse când îi văzu reacţia. Mă-ntreb ce-ar 
crede ai tăi de-acasă despre toate astea, domnule Ethan White. 

— E Green, îi spuse el. Zeek White e tatăl meu vitreg. Tatăl 
meu natural ne-a părăsit. Vocea lui era fermă, insistentă. Sunt 
Ethan Green, Lena. Ethan Green. 

— Oricine ești, îmi stai în cale, îi spuse ea. Mișcă-te! 

— Lena, zise el, iar în vocea lui era o disperare care o făcu să 
îl privească fix în ochi. 

De la atac, își făcuse un obicei din a ocoli oamenii. Lena își 
dădu seama că niciodată nu se uitase cu adevărat în ochii lui 
Ethan, nici măcar când îl atinsese, noaptea trecută. Erau de un 

albastru-deschis tulburător, și Lena își zise că, dacă se apropia 
suficient de mult, putea vedea oceanul în ei. 

— Nu mai sunt acea persoană. Trebuie să mă crezi. 

Se uită la el, dorindu-și să afle de ce îi păsa atât. 

— Lena, e ceva între noi. 

— Nu, nu e, zise ea, dar nu atât de convingător pe cât ar fi 
vrut. 

Ethan îi dădu părul după ureche, apoi își trecu cu delicateţe 
degetul peste tăietura de sub ochi. 

— N-am vrut să te rănesc. 

Lena își drese vocea. 

— Ei bine, ai făcut-o. 

— Îți promit... promit că n-o să se mai întâmple niciodată. 

Ar fi vrut să îi spună că oricum nu va mai avea ocazia, dar nu 
își putu lua ochii de la el, nu putu rupe vraja. 

Ethan zâmbi, văzând probabil efectul cuvintelor sale. 

— Ştii, nici măcar nu te-am sărutat, zise el, urmărindu-i 
conturul buzelor cu degetele. 

Părți pe care Lena le credea moarte în corpul ei reacționară la 
atingerea lui Ethan, și simţi că ochii i se umplu de lacrimi. 
Trebuia să oprească asta acum, înainte ca lucrurile să scape de 
sub control. Trebuia să facă rapid ceva ca să îl scoată din viaţa 
ei. 

— Te rog, zise el, cu un zâmbet în colțul buzelor. Hai s-o luăm 
de la început! 

Lena spuse singurul lucru care știa că îl va opri: 

— Vreau să fiu din nou polițist. 

Ethan își retrase mâna de parcă fusese scuipat. 

— Asta sunt eu, zise ea. 

— Nu-i adevărat, insistă el. Te cunosc, Lena, și știu că nu ești 
polițist. 

Chuck se întoarse, mișcându-și cureaua, astfel încât cheile să 
zornăie. Lena fu atât de ușurată să îl vadă, încât zâmbi. 

— Ce-i? întrebă Chuck, suspicios. 

— Vorbim mai târziu, îi spuse Ethan Lenei. 

— Bine, zise ea, expediindu-l. 

Ethan nu se mișcă din loc. 

— Vorbim mai târziu. 


— În regulă, încuviinţă ea, gândindu-se că ar spune orice 
numai să îl scoată din încăpere. Vorbim mai târziu. Promit. 
Pleacă! 

În cele din urmă plecă, și Lena își fixă privirea în podea, 
încercând să își recapete controlul. Văzu sânge pe jos. Tăietura 
de la deget sângera ca un cep spart. 

Chuck își încrucișă braţele grase la piept. 

— Despre ce-a fost vorba? 

— Nu-i treaba ta, răspunse ea, ștergând sângele de pe jos cu 
piciorul. 

— Eşti în program, Adams. Nu-mi irosi timpul! 

— Fac ore suplimentare acum? întrebă ea. 

Colegiul le cerea tuturor să facă ore suplimentare, iar Chuck 
uita în mod convenabil când venea rândul Lenei. 

Lena îi arătă degetul. 

— Trebuie să mă-ntorc la birou ca să-mi îngrijesc ăsta. 

— Dă-mi să văd, zise el, de parcă Lena s-ar fi prefăcut. 

— E până la os, îi zise ea, dând cămașa la o parte. S-ar putea 
să am nevoie de copci. 

Săgeți de durere o făcură să își simtă mâna fierbinte și rece în 
același timp. 

— N-ai nevoie de copci, zise el, ca și cum Lena se purta ca un 
copil. Du-te înapoi la birou! Vin în câteva minute. 

Lena plecă din laborator înainte ca el să se răzgândească sau 
să își dea seama că dulapul alb, uriaș, prins de perete, pe care 
scria „PRIMUL AJUTOR” ar putea avea în el măcar un bandaj. 

Ploaia, care ameninţase toată săptămâna să înceapă, izbucni 
chiar când Lena se afla pe la jumătatea curţii. Vântul bătea atât 
de tare, încât ploaia cădea din lateral, șfichiuindu-i faţa ca niște 
bucățele mici de sticlă. Ținu ochii aproape închiși, încercând să 
vadă drumul până la birou. 

După ce pierdu cinci minute căutând cheia și încercând să 
descuie, ușa se deschise în cele din urmă, brusc, împinsă de 
rafale. Lena apucă iute clanţa și se ajută de picior să închidă 
ușa. 

Apăsă pe întrerupător de câteva ori, dar curentul era oprit. 

Murmurând o înjurătură, Lena scoase lanterna, o aprinse și 
găsi trusa de prim ajutor. Nenorocita de cutie refuză însă să se 
deschidă, și trebui să se folosească de muchia cuţitului ei de 
picior ca să rupă marginea de plastic. Mâna îi era atât de 

alunecoasă, încât scăpă cuțitul, iar conţinutul cutiei se împrăștie 
pe jos. 

Căută cu lanterna lucrurile de care avea nevoie și lăsă restul 
pe podea. Dacă pe Chuck îl deranja, putea să strângă el restul la 
loc. La naiba, poate că lua atât de mulți bani în fiecare 
săptămână, încât își putea permite să plătească pe cineva să îi 
facă curat în birou. 

Lena murmură „rahat” printre dinţi în timp ce turnă alcool pe 
tăietură. Sânge și alcool curseră pe birou. Încercă să șteargă 
totul cu mâneca, dar nu reuși decât să înrăutățească lucrurile. 

— La dracu', murmură ea. 

În dulapul ei era o pelerină, dar Lena nu o folosise niciodată. 
Gulerul avea capse numai într-o parte, un defect de fabricaţie 
pe care Chuck nu îl considerase o problemă atunci când Lena i-l 
arătase. Bineînţeles, pelerina lui Chuck era în regulă, și Lena se 
decise să o împrumute pe al lui ca să se ducă acasă. 

Dulapul lui Chuck se deschise după câteva lovituri în 
încuietoare. Pelerina de ploaie se afla încă în ambalajul de 
plastic pe raftul de sus, dar Lena se hotărî să profite de situaţie 
și să îi caute prin dulap. 

Pe lângă o revistă, care părea să fie mai mult despre 
manechinele pe jumătate dezbrăcate care prezentau cele mai 
noi modele de costume de scufundări, și o cutie nedesfăcută 
încă de batoane energizante, nu era nimic interesant. Apucă 
pelerina și era pe punctul de a închide dulapul, când ușa se 
deschise brusc și intră Chuck. 

— Ce dracu' faci? întrebă el autoritar, traversând camera mai 
repede decât l-ar fi crezut Lena în stare. 

Trânti ușa dulapului atât de tare, încât aceasta se deschise 
din nou. 

— Voiam să împrumut pelerina ta. 

— Ai și tu una, zise el înșfăcându-i-o din mână și aruncând-o 
pe birou. 

— Ti-am spus că a mea are ceva în neregulă. 

— Cred că tu ai ceva în neregulă, Adams. 

Lena era conștientă de faptul că stătea prea aproape de ea. 
Făcu un pas înapoi, și chiar atunci reveni curentul. Lumina 
fluorescentă licări, aruncând o umbră gri peste ei. Chiar și în 
semiîntuneric, Lena își putu da seama că Chuck era gata de 
bătaie. 

Lena se apropie de dulapul ei. 

— O folosesc pe-a mea. 

Chuck își sprijini fundul de birou. 

— Fletcher a sunat și a zis că-i bolnav. Am nevoie să faci 
schimbul de noapte. 

— Nici vorbă, protestă Lena. Ar fi trebuit să ies din schimb 
acum două ore. 

— Asta-i treaba, Adams, zise el. Dură. 

Lena deschise dulapul și se uită înăuntru, nerecunoscând 
nimic. 

— Ce faci? întrebă Chuck, trântind ușa înapoi. 

Lena smuci înapoi mâna ca să nu îi fie prinsă în ușă. Din 
greșeală, deschisese dulapul lui Fletcher. Două pungi se aflau pe 
raftul de sus, iar Lena își închipui ce se afla în ele. Erau atât de 
siguri că nu aveau să fie prinși, încât lăsau rahatul peste tot. 

— Adams? repetă Chuck. Ți-am pus o întrebare. 

— Nimic, zise ea, gândindu-se că era un motiv pentru care 
Fletcher nu raporta niciodată un incident petrecut în timpul turei 
lui. 

Era prea ocupat cu vânzarea drogurilor la puști. 

— Bine, zise Chuck, gândindu-se probabil că acceptase. Ne 
vedem mâine-dimineaţă. Sună-mă dacă ai nevoie de mine. 

— Nu, zise Lena, luându-i pelerina. Ti-am zis că nu rămân, 
Chuck. Va trebui să rămâi și tu să muncești. 

— Ce dracu’ vrea să însemne asta? 

Lena desfăcu pelerina și o înfășură în jurul ei. Era foarte mare, 
dar nu îi păsa. Furtuna încă vuia, și, știind cum îi era norocul, 
probabil că avea să se termine de îndată ce ajungea ea acasă. 
Trebuia să găsească o modalitate de a securiza ușa 
apartamentului ei. Jeffrey distrusese încuietoarea de dimineaţă, 
când dăduse buzna. Numai Dumnezeu știa dacă magazinul cu 
articole de fierărie mai era încă deschis. 

— Unde te duci, Adams? întrebă Chuck. 

— Nu lucrez în noaptea asta, îi spuse ea. Trebuie să mă duc 
acasă. 

— Te cheamă sticla, hai? întrebă Chuck, cu un rânjet răutăcios 
pe chip. 

Lena își dădu seama că bloca ușa. 

— Dă-te la o parte din drumul meu! 


— AȘ putea să mai stau, dacă vrei, zise Chuck, iar licărirea din 
ochii lui o alertă pe Lena. Am o sticlă în sertarul biroului, zise el. 
Poate-ar trebui să stăm jos și să ne cunoaștem mai bine. 

— Probabil că glumești. 

— Ştii, ai fi destul de drăguță dacă te-ai machia un pic și ţi-ai 
face ceva la păr. 

Chuck întinse mâna să o atingă, iar Lena își feri capul. 

— Pleacă dracului de lângă mine, ordonă ea. 

— Presupun că n-ai nevoie de slujba asta atât de tare pe cât 
spui, zise el, cu aceeași expresie răutăcioasă. 

Lena își mușcă buza de jos, simţindu-i ameninţarea. 

— Am citit despre ce ţi-a făcut tipul ăla, zise el. În ziar. 

Inima începu să îi bubuie în piept. 

— Toţi au citit, zise ea. 

— Da, dar eu am citit de mai multe ori. 

— Probabil că buzele tale au fost foarte obosite. 

— Hai să vedem dacă ale tale obosesc, zise el și, înainte ca 
Lena să își dea seama ce se întâmpla, îi puse mâna mare în jurul 
cefei și o trase în jos către șliţ. 

Lena își strânse mâna pumn și îl lovi cu toată puterea între 
picioare. Chuck gemu și căzu la podea. 

(J 

Uşa Lenei se deschise înainte să ajungă în cameră. 

— Unde ai fost? întrebă Ethan. 

Dinţii îi clănţăneau. Era atât de udă, încât hainele se frecau de 
ea în timp ce mergea. Nu îi păsa cum ajunsese Ethan în 
apartamentul ei sau ce căuta acolo. Se duse direct la bucătărie 
ca să își toarne ceva de băut. 

— Ce s-a întâmplat? întrebă Ethan. Lena, ce s-a întâmplat? 

Mâinile îi tremurau prea rău ca să își toarne băutura, și Ethan 
o ajută, umplând paharul până sus. Il duse la gură, la fel cum 
făcuse și ea pentru el, noaptea trecută. Lena îl bău pe tot dintr-o 
înghiţitură. 

Tonul lui Ethan era blând. 

— Ești bine? 

Lena clătină din cap, încercând să își toarne încă un pahar, 
dar stomacul i se revoltă. Chuck o atinsese. Își pusese mâinile 
pe ea. 

— Lena? întrebă Ethan, luându-i paharul. 

Îi turnă încă o dată, de data asta fiind mai puţin generos, și îi 
dădu paharul. r 

Lena îl bău, simțind cum i se încleștează gâtul. Işi puse 
mâinile pe marginea chiuvetei, străduindu-se să își controleze 
emoțiile care o copleșeau. 

— lubito, zise Ethan. Vorbește cu mine! 

Îi dădu părul la o parte de pe faţă, iar Lena simţi aceeași 
repulsie pe care Chuck i-o inspirase mai devreme. 

— Nu, zise ea, îndepărtându-l. 

Efortul depus pentru a vorbi o făcu să tușească, și rămase 
fără aer, de parcă ar fi fost sugrumată. 

— Haide, zise Ethan, frecându-i spatele cu palma. 

— De câte ori, începu Lena, cu vocea sugrumată în piept, 
trebuie să-ţi spun să nu m-atingi? 

Se smuci de lângă el. 

— Ce se-ntâmplă cu tine? întrebă Ethan. 

— Ce cauţi aici? ripostă ea, simțindu-se din nou violată. Ce 
dracu' te face să crezi că ai dreptul să vii aici? 

— Voiam să vorbesc cu tine. 

— Despre ce? întrebă ea. Despre fata pe care ai omorât-o în 
bătaie? 

Ethan rămase complet nemișcat, dar Lena văzu cum i se 
încordează fiecare mușchi de pe corp. Voia să îl facă să se simtă 
la fel cum Chuck o făcuse pe ea, ca și cum era prinsă în cursă. 
Ca și cum nu avea unde să se ducă. 

— Am explicat ce... începu el. 

— Doar ai stat în mașină, nu? întrebă ea, pășind în jurul lui. 

Ethan era ca o statuie în mijlocul camerei. 

— Ai avut o priveliște bună? Puteai să vezi cum i-o trag cu 
toții, cum o rup în bătaie? 

— Nu face asta, o preveni el, cu vocea rece ca oţelul. 

— Altfel ce? întrebă ea, reușind să râdă. Altfel îmi faci și mie 
același lucru? 

— N-am făcut nimic. 

Mușchii îi erau încă încordaţi, maxilarul strâns încleștat, ca și 
cum se străduia din toate puterile să rămână calm. 

— N-ai violat-o pe fata aia? întrebă Lena. Ai stat în mașină, 
cuminţel și inocent, în vreme ce amicii tăi își făceau de cap? 

Îi împinse umărul, dar era ca și cum ar fi împins un munte. 
Ethan nu se mișcă deloc. 

— Ţi s-a sculat, uitându-te la ei? Ei, Ethan? Te-a excitat s-o 
vezi cum suferă, s-o vezi cum își dă seama că nu poate face 
nimic, decât să stea să fie futută? 

— Nu. 

— Cum a fost să stai acolo, știind că va muri? Ţi-a plăcut, 
Ethan? Îi împinse din nou umărul. Te-ai dat jos din mașină și te- 
ai alăturat și tu? l-ai ţinut mâinile nemișcate în timp ce i-o 
trăgeau? l-ai tras-o și tu? Tu ai fost cel care-a rupt-o? Te-a ațâțat 
sângele? 

Ethan o preveni din nou. 

— Nu vrei să faci asta, Lena! 

— Hai să vedem ce-ai aici, zise ea, apucându-l de cămașă. 

O făcu chiar el, își rupse tricoul negru. Lena rămase cu gura 
căscată văzând tatuajele mari care îi acopereau pieptul. 

— Asta ai vrut? răcni el. Asta ai vrut să vezi, târfo? 

Lena îl plesni și, văzând că nu răspunde, îl plesni din nou și 
din nou. Îl plesni până ce Ethan o aruncă spre perete, și căzură 
amândoi pe jos. 

Se luptară, dar Ethan era mai puternic, și se trase deasupra 
ei, îi dădu jos pantalonii, cu degetele săpându-i în stomac. Lena 
ţipă, dar îi acoperi gura cu a lui și îi vâri limba atât de adânc pe 
gât, încât simţi că se îneacă. Încercă să îl lovească cu 
genunchiul în vintre, dar fu mai rapid și îi desfăcu furios 
coapsele cu genunchii. Cu o mână îi ţinu brațele ţintuite 
deasupra capului, blocând-o. 

— Asta vrei? ţipă el, saliva zburându-i din gură. 

Ethan se aplecă și își desfăcu fermoarul pantalonilor. Lena 
simţi ameţeală și greață și văzu roșu în faţa ochilor. | se tăie 
respiraţia, și se încordă când Ethan o pătrunse, încordându-se și 
încercând să i se împotrivească. 

Ethan se opri brusc, stând nemișcat în ea, cu buzele 
întredeschise, surprins. 

Lena îi simţea respiraţia pe faţă și durerea din încheieturi 
acolo unde el apăsa cu toată greutatea. Nimic din toate astea 
nu însemnau ceva pentru ea. Simţea tot, și totodată nu simţea 
nimic. 

Lena se uită în ochii lui - adânc în ochii lui - și văzu oceanul. 
Își mișcă buzele încet, lăsându-l să afle cât era de udă, cât de 
tare îl dorea corpul ei. 

Ethan se cutremură de la efortul de a sta nemișcat. 


— Lena... 

— Șșșt... îl făcu ea să tacă. 

— Lena... 

Mărul lui Adam i se mișcă, și Lena își puse buzele pe el, 
sărutându-l, sugându-l. Își mută apoi buzele pe gura lui și îl 
sărută cu putere. 

Ethan încercă să îi dea drumul la mâini, dar ea îl apucă 
repede de mână și i-o puse la loc. 

Începu să o implore, crezând că avea să meargă. 

— Te rog... zise el. Nu așa. 

Lena închise ochii și își arcui corpul către el, trăgându-l mai 
adânc în ea. 

MIERCURI 


Capitolul 12 


Kevin Blake pășea prin încăpere, uitându-se la ceas la fiecare 
două minute. 

— E oribil, zise el. Oribil. 

Jeffrey se foi în scaun, încercând să dea impresia că îl 
urmărea cu atenţie. Cu o jumătate de oră în urmă Jeffrey îi 
spusese lui Blake că Andy Rosen și Ellen Schaffer fuseseră uciși, 
iar decanul nu mai tăcuse de atunci. Nu pusese nicio întrebare 
referitoare la studenţi sau la investigaţie. Singura lui preocupare 
era ce avea să însemne asta pentru școală și, prin extensie, 
pentru el. 

Blake își ridică mâinile în aer într-un gest teatral. 

— Nu trebuie să-ţi spun, Jeffrey, că acesta este genul de 
scandal care ar putea distruge școala. 

Jeffrey se gândea că nu va însemna sfârșitul facultăţii, cât mai 
degrabă sfârșitul lui Kevin Blake ca decan. Oricât era de bun 
decanul să strângă mâini și să ceară bani, Kevin Blake era puţin 
cam prea învechit ca să conducă un colegiu ca Grant Tech. 
Week-end-urile petrecute la golf și strângerile de fonduri anuale 
funcționau în cea mai mare parte, dar Blake nu era suficient de 
agresiv ca să caute noi resurse pentru finanțarea cercetării. 
Jeffrey ar fi putut paria cu un an în urmă că avea să fie dat 
afară, înlocuit de o femeie energică și matură care să ducă 
școala în secolul douăzeci și unu. 

— Unde-i idiotul ăla? întrebă Blake, referindu-se la Chuck 
Gaines. 

Chuck întârziase cel puţin zece minute la întâlnirea lor de la 
ora șapte. 

— Am lucruri importante de făcut. 

Jeffrey nu își exprimă propriile sentimente referitoare la 
această chestiune, căci ar fi preferat să petreacă acea jumătate 
de oră în pat cu Sara, în loc să aștepte în biroul lui Blake 
începerea unei ședințe pe cât de plictisitoare, pe atât de 

neproductive. Avea multe de făcut în acea zi, în primul rând să îl 
urmărească pe Brian Keller. 

— AȘ putea să mă duc să-l caut, se oferi Jeffrey. 

— Nu, zise Blake, apucând o minge de golf din sticlă de pe 
birou. 

O aruncă în aer și o prinse. Jeffrey scoase un sunet ca și cum 
ar fi fost impresionat, dar niciodată nu înţelesese golful și nici nu 
avea răbdarea să înveţe. 

— Am participat la turneu week-end-ul ăsta, zise Blake. 

— Da, răspunse Jeffrey. Am văzut în ziar. 

Acesta trebuie să fi fost răspunsul corect, pentru că faţa lui 
Blake se lumină. 

— Am tras două la egalitate. L-am bătut măr pe Albert. 

— Asta-i minunat, zise Jeffrey, gândindu-se că probabil nu era 
prea înţelept să îl bată pe președintele băncii la ceva, ca să nu 
mai vorbim despre golf. 

Bineînțeles, Blake avea un atu în faţa lui Albert Gaines. 
Oricând l-ar fi putut concedia pe Chuck, făcându-l pe tăticu' să 
caute o altă slujbă. 

— Sunt sigur că Jill Rosen s-ar bucura ca asta să se afle. 

— De ce? întrebă Jeffrey, gândindu-se că era ceva dușmănos 
în felul în care spusese numele femeii. 

— N-ai văzut articolele din ziar? „Psihiatru de colegiu, nu și-a 
putut salva nici măcar fiul.” Pentru numele lui Dumnezeu, ce 
mizerabil, dar totuși... 

— Totuși ce? 

— Oh, nimic. 

Brian scoase o crosă din sacul din colț. 

— Brian Keller a început ieri formalităţile de demisie. 

— Chiar așa? zise Jeffrey. 

Blake scoase un oftat exasperat, răsucind crosa în mână. 

— A supt la sânul universităţii timp de douăzeci de ani, iar 
acum, când a descoperit în cele din urmă ceva ce ar putea 
aduce școlii niște bănuţi, vrea să-și dea demisia. 

— Cercetarea nu ţine de școală? 

Blake pufni văzând ignoranţa lui Jeffrey. 

— Poate să scape minţind, și, chiar dacă nu ar putea, nu-i 
trebuie decât un avocat bun, pe care sunt convins că orice 
companie farmaceutică din lume i l-ar putea oferi. 

— Ce a descoperit? 


— Un antidepresiv. 

Jeffrey se gândi la farmacia din camera lui William Dickson. 

— Deja sunt tone de astfel de medicamente pe piață. 

— Ce-ţi spun acum e ultrasecret, zise Blake coborând vocea, 
chiar dacă erau singuri în încăpere. Brian a ţinut asta în taină, 
continuă el, râzând din nou. Probabil ca să-și poată face drum 
către partea aia mare, lacom nenorocit! 

Jeffrey așteptă să îi răspundă la întrebare. 

— E un amestec farmacologic pe bază de plante. Asta e cheia 
marketingului - îi face pe oameni să creadă că e bun pentru ei. 
Brian pretinde că n-are niciun efect secundar, dar astea-s 
baliverne. Până și aspirina are efecte secundare. 

— Fiul lui n-a luat? 

Blake păru alarmat. 

— N-aţi găsit un plasture la Andy, nu? Ca un plasture pentru 
controlul nicotinei? Așa se administrează, prin piele. 

— Nu, recunoscu Jeffrey. 

— Ptiu! Blake își șterse fruntea cu dosul palmei, ca să își 
sublinieze ușurarea. Nu sunt gata pentru testarea pe oameni, 
dar Brian a fost la Washington acum câteva zile și le-a arătat 
informaţiile tipilor ălora mari. Erau gata să-i taie cecul pe loc. Ca 
să spun drept, cu câţiva ani în urmă am luat și eu Prozac, zise 
Blake, coborând vocea. N-am observat nicio diferență. 

— Ca să vezi, zise Jeffrey, dând replica lui obișnuită atunci 
când nu știa ce să spună. 

Blake se sprijini pe crosă, de parcă s-ar fi aflat pe terenul de 
golf, nu în mijlocul propriului biroul. 

— Totuși, n-a spus dacă Jill va pleca împreună cu el. Mă-ntreb 
dacă nu cumva au probleme. 

— Ce fel de probleme ar putea avea? 

Blake răsuci crosa într-un arc larg, apoi se uită cu atenţie pe 
fereastră, de parcă ar fi urmărit mingea. 

— Kevin? 

— Oh, doar că își ia multe zile libere. 

Se răsuci din nou către Jeffrey, sprijinindu-se pe crosă. 

— Nu cred c-a trecut vreun an, de când a venit Jill aici, în care 
să nu își fi luat și ultima zi de concediu medical. Și vacanțele. De 
mai multe ori a trebuit să îi oprim din salariu pentru că lipsise 
prea multe zile. 

Jeffrey își putea închipui de ce fusese Jill Rosen nevoită să 
stea acasă în unele zile, dar nu îi spuse asta și lui Kevin Blake. 

Blake se uită pe fereastră, după o altă minge imaginară. 

— Fie e ipohonară, fie e alergică la muncă. 

Jeffrey ridică din umeri, așteptându-l să continue. 

— Și-a luat diploma acum zece, cincisprezece ani, zise Blake. 
Unul dintre studenţii târzii. Vezi o mulţime în zilele noastre. 
Copiii se fac un pic mai mari, mami se plictisește, așa că se duce 
la niște cursuri la o școală locală, și următorul lucru pe care-l afli 
e că lucrează acolo. Blake îi făcu lui Jeffrey cu ochiul. Nu că n- 
am aprecia niște bănuţi în plus. Studiul la orice vârstă a fost 
coloana vertebrală a cursurilor noastre serale ani de zile. 

— Nu știam că oferiţi genul ăsta de cursuri. 

— Și-a luat masterul în terapia familiei la Mercer, zise Blake. 
Doctoratul e în literatură engleză. 

— De ce n-a predat? 

— Avem profesori de engleză mai mult decât suficienţi. Dacă 
scuturi un pom, cad din el cel puţin șase care vor să obţină 
definitivatul. Avem nevoie de profesori de științe și de 
matematică. Profesori de engleză găsești cu duzina. 

— Cum a ajuns să fie angajată la clinică? 

— Sincer, aveam nevoie de mai multe femei în personal, și, 
când s-a deschis postul de consilier, a obținut licența ca să 
devină terapeut. Merge treaba bine, până la urmă. Când apare 
la muncă, adăugă el, încruntat. 

— Și Keller? 

— L-am primit cu braţele deschise, zise Blake, desfăcându-și 
brațele, ilustrativ. Ştii, a venit din sectorul privat. 

— Nu, zise Jeffrey, nu știam. 

În general, profesorii părăseau colegiile ca să meargă în 
sectorul privat, unde aveau parte de mai mulţi bani și de funcţii 
mai bune. Niciodată nu mai auzise de un profesor care o luase 
invers, și îi spuse asta lui Kevin Blake. 

— Am pierdut jumătate din personalul facultăţii, la începutul 
anilor optzeci. S-au dus toți la marile companii. Blake răsuci 
crosa, lovi și gemu, de parcă lovitura ar fi fost prea largă. Se 
sprijini din nou pe crosă și se uită la Jeffrey. Bineînţeles, cei mai 
mulţi s-au întors aproape în genunchi, când li s-au desfiinţat 
posturile. 

— El la ce companie lucra? 

— Ştii, nu-mi amintesc, răspunse Blake, luând crosa în mână. 
Dar știu că, la scurt timp după ce a plecat, a fost cumpărată de 
Agri-Brite. 

— Agri-Brite, firma de agricultură? 

— Exact, răspunse Blake, lovind din nou cu crosa. Brian ar fi 
putut face o avere. Oh - se apropie de birou și ridică stiloul de 
aur Waterman -, asta îmi amintește că ar trebui să-i sun, să văd 
dacă sunt interesați să facă un tur al universităţii. Apasă un 
buton de pe telefon. Candy? zise el, chemându-și secretara. Poţi 
să-mi formezi numărul de la Agri-Brite? Zâmbi apoi către Jeffrey. 
Scuză-mă. Ce spuneai? 

Jeffrey se ridică, gândindu-se că irosise suficient de mult timp. 

— Mă duc să-l caut pe Chuck. 

— Bună idee, zise Blake, iar Jeffrey părăsi biroul în grabă, 
înainte să se răzgândească. 

In anticamera biroului lui Blake, Candy Wayne tasta la 
calculator, dar se opri când intră Jeffrey. 

— Pleci deja, șefule? Asta-i cea mai scurtă ședință pe care a 
avut-o de când e aici. 

— Ţi-ai dat cu un parfum nou? zise el, zâmbindu-i. Miroși la fel 
de frumos ca o grădină de trandafiri. 

Femeia râse și își dădu părul pe spate. Gestul ar fi putut fi 
atractiv la o femeie care nu se apropia de sfârșitul anilor 
șaptezeci, însă, așa stând lucrurile, se temu că și-ar putea 
disloca umărul. 

— Tâlhar bătrân, zise ea, cutele feţei ei adunându-se laolaltă 
într-un zâmbet de pură încântare. 

Blake murea probabil de ciudă că nu putea angaja vreo târfă 
de douăzeci de ani care să scrie după dictare, dar Candy se afla 
în școală de mai mult timp decât și-ar fi putut oricine aduce 
aminte. Consiliul de administraţie s-ar fi descotorosit mai 
degrabă la Blake, înainte ca el să renunţe la Candy. În aceeași 
situaţie era și Marla Simms la secţie, deși Jeffrey era mai mult 
decât fericit să o ţină în preajmă pe bătrână. 

— Cu ce pot să te-ajut, scumpule? întrebă Candy. 

Jeffrey se aplecă peste birou, atent să nu dărâme cele peste 
treizeci de fotografii cu nepoții ei. 

— Ei bine, de ce crezi tu c-aș vrea ceva? 

— Pentru că întotdeauna vrei ceva când ești așa drăguţ, zise 
ea, apoi își ţugui buzele. Dar niciodată ce trebuie. 

Jeffrey zâmbi din nou, știind că gestul va funcţiona indiferent 
ce va zice ea. 

— Poţi să-mi dai numărul de la Agri-Brite? 

Femeia se întoarse la computer, luându-și aerul de 
profesionistă. 

— Care departament? 

— Cu cine ar trebui să vorbesc despre o persoană care a 
lucrat la una dintre companiile lor cu vreo douăzeci de ani în 
urmă? 

— Care companie? 

— Nu știu, recunoscu Jeffrey. Brian Keller a lucrat acolo. 

— Păi de ce n-ai zis așa? întrebă ea, zâmbindu-i cu viclenie. 
Stai o secundă. 

Se ridică de la birou, surprinzător de sprintenă în fusta ei mini 
strâmtă de velur și în bluza din lycra. Străbătu camera pe 
tocurile înalte, care ar fi rupt gleznele unei femei mai puţin 
obișnuite cu așa ceva, și își dădu pe spate părul cărunt în timp 
ce deschise unul dintre sertarele cu dosare. Nu era nici pe 
departe plinuță, dar o bucată de piele de sub braţ îi tremură în 
timp ce răsfoi cu rapiditate o serie de dosare. 

— Uite-l, zise ea, scoțând un dosar. 

— Nu e în computer? întrebă el, apropiindu-se ca să vadă ce 
găsise. 

— Nu ceea ce vrei tu, îi replică ea, dându-i o foaie de hârtie. 

Avea formularul de angajare al lui Keller, cu notițele lui Candy 
scrise curat pe margini. Jericho Farmaceutice era numele 
companiei care fusese preluată de Agri-Brite, iar Candy 
discutase cu Monica Patrick, șefa de personal din acea vreme, 
ca să verifice angajarea lui Keller și să se asigure că nu pleca de 
acolo în dizgrație. 

— Era la o companie farmaceutică? zise Jeffrey. 

— Asistent al asistentului directorului de cercetare, îi spuse 
ea. Ca salarizare, n-a făcut o mișcare prea deşteaptă venind 
aici. 

— Ar fi putut scoate mai mulţi bani dacă ar fi rămas. 

— Cine știe? zise ea. Uriașii care fuzionau în anii optzeci 
doborau pe oricine. Candy ridică din umeri. S-ar putea spune c-a 
fost deștept plecând așa cum a făcut-o. Nimic nu răsplătește 
mediocritatea așa cum o face acest domeniu al educaţiei. 

— L-ai numi mediocru? 

— Nu poţi să spui c-a revoluţionat lumea. 

Jeffrey citi cu voce tare din comentariile dactilografiate de 
Keller. 

— „Dorinţa mea e să revin la fundamentele cercetării 
științifice. M-am săturat de calomnierile lumii corporatiste.” 

— Și a venit la universitate, zise Candy, râzând zgomotos și 
îndelung. Ah, ignoranţa tinereţii! 

— Cum pot lua legătura cu Monica Patrick? 

Candy își duse degetul la buză, gândindu-se. 

— Nu cred că mai e acolo. Când am vorbit cu ea, părea 
bătrână cât lumea. Privirea pe care i-o aruncă lui Jeffrey îi dădu 
de înțeles acestuia că era bine să își ţină gura. Pun pariu că dau 
două, trei telefoane și fac rost de numărul ei. 

— Oh, n-aş putea să-ţi cer asta, zise Jeffrey, sperând însă că o 
va face. 

— Prostii, zise ea. Tu nu știi cum să vorbeşti cu sculele astea 
pe basculă de corporatiști. Ai fi neajutorat ca un tip cu un singur 
picior într-un concurs de dat șuturi în fund. 

— Probabil că ai dreptate, admise Jeffrey. Nu că nu aș aprecia 
acest lucru, dar... 

Candy se uită peste umăr, ca să verifice dacă ușa biroului lui 
Blake era în continuare închisă. 

— Între noi fie vorba, niciodată nu mi-a plăcut tipul. 

— De ce? 

— E ceva în legătură cu el. Nu pot să spun exact, dar, cu mult 
timp în urmă, am învăţat că primele impresii sunt în general 
corecte, și prima impresie pe care mi-a lăsat-o Brian Keller a 
fost aceea că este un ticălos în care nu se poate avea încredere. 

— Dar soţia lui? întrebă Jeffrey, gândindu-se că ar fi trebuit să 
stea de vorbă cu Candy cu o zi în urmă. 

— Ei bine, începu ea, lovind ușor un deget cu manichiura bine 
făcută de buză. Nu știu. A stat cu el atâta timp. Poate tipul are 
ceva ce eu nu văd. 

— Poate, zise Jeffrey. Dar cred c-o să mă încred în instinctele 
tale. Amândoi știm că ești cea mai deșteaptă persoană de aici. 

— lar tu ești dracul gol, zise ea, deși se vedea că era 
încântată de caracterizarea făcută. Dacă aș fi fost cu patruzeci 
de ani mai tânără... 

— Nu m-ai fi băgat în seamă, îi spuse el, sărutând-o pe obraz. 
Spune-mi dacă afli numărul de telefon. 

Candy scoase un sunet ce aducea a tors de pisică, dar care 
putea totodată să fie doar o încercare de a-și drege vocea. 

— Se face, șefule. Se face. 

Jeffrey plecă înainte să îi dea șansa să spună ceva suficient de 
stânjenitor pentru amândoi și porni pe scări fără să mai cheme 
liftul. Distanţa dintre clădirea administraţiei și biroul celor de la 
Securitate era scurtă, dar Jeffrey o parcurse în fugă. Nu mai 
alergase de o săptămână, și își simţea corpul inert, cu mușchii 
încordaţi și rigizi. Furtuna de noaptea trecută făcuse unele 
daune, așa că erau resturi împrăștiate prin toată curtea. 
Personalul însărcinat cu întreţinerea campusului roia peste tot, 
adunând gunoiul, spălând trotuarele cu furtunurile cu o apă ce 
conţinea atât de mult clor, încât Jeffrey simţi că îl arde nasul. 
Erau suficient de deștepţi încât să curețe mai întâi zonele din 
jurul clădirilor principale, unde lucrau probabil oamenii care s-ar 
fi putut plânge din cauza mizeriei. 

Jeffrey scoase carnetul și citi notițele, încercând să își 
organizeze restul zilei. Singurul lucru pe care îl putea face în 
acel moment era să discute cu mai mulţi părinţi și să cerceteze 
din nou căminele. Voia să stea de vorbă cu Monica Patrick, dacă 
mai era încă în viaţă, înainte să se întoarcă la Brian Keller. 
Oamenii nu își lăsau locul de muncă bine plătit din sectorul 
privat pentru un salariu mai mic în domeniul educaţional. Poate 
Keller falsificase informaţii sau o luase pe prea multe scurtături. 
Jeffrey ar fi vrut să o întrebe pe Jill Rosen motivul pentru care 
soțul ei plecase de la serviciu. Ea pomenise ceva despre 
reconstruirea unei noi vieţi. Poate că o mai făcuse și altă dată și 
știa cât era de greu să o facă din nou. Chiar dacă nu putea oferi 
vreo informaţie nouă, Jeffrey voia să discute cu ea și ca să vadă 
dacă nu o putea ajuta cumva. 

Jeffrey vâri carnețelul în buzunar în timp ce deschise ușa 
biroului Securităţii. Balamalele scârțâiră zgomotos, însă el abia 
dacă le auzi. 

— La naiba, șopti Jeffrey, uitându-se peste umăr, ca să vadă 
dacă îl urmărea cineva. 

Chuck Gaines era întins pe podea, cu tălpile picioarelor către 
ușă. Gâtul îi era larg spintecat, ca o a doua gură, iar ceea ce mai 
rămăsese din esofag atârna afară ca o altă limbă. Era sânge 
peste tot - pe pereți, pe podea, pe birou. Jeffrey se uită în sus, 
dar nu văzu sânge pe tavan. Chuck stătea cu capul în jos când 

fusese tăiat sau poate că se afla așezat la birou. Scaunul fusese 
răsturnat pe o parte. 

Jeffrey îngenunche ca să se uite sub birou fără să 
contamineze scena crimei. Sub scaun văzu strălucind lama unui 
cuţit lung de vânătoare. 

— La naiba, repetă el, de data asta cu mai multă înflăcărare. 

Cunoștea cuțitul. Îi aparţinea Lenei. 

e 

Frank era negru de supărare, iar Jeffrey nu îl putea învinovăți. 

— Nu-i ea, zise Frank. 

Jeffrey bătu darabana cu degetele pe volan. Stăteau în fața 
căminului Lenei, încercând să găsească cea mai bună 
modalitate de a face ceea ce trebuia. 

— Ai văzut cuțitul, Frank. 

Frank ridică din umeri. 

— Mare scofală. 

— Gâtul lui Chuck a fost spintecat. 

Frank expiră printre dinţi. 

— Lena nu-i o criminală. 

— Asta poate avea legătură cu Tessa Linton. 

— Cum? Era cu noi când s-a întâmplat. Ea l-a alergat pe 
nenorocit prin pădure. 

— ȘI l-a pierdut. 

— Matt nu crede că a lăsat-o mai moale. 

— A făcut-o când și-a scrântit glezna. 

Frank clătină din cap. 

— Pe puștiul ăla, White, pe el îl cred în stare. 

— Poate că l-a recunoscut în pădure, și s-a împiedicat special, 
ca acesta să poată scăpa. 

Frank continuă să clatine din cap. 

— Nu prea îmi vine să cred c-a fost așa. 

Jeffrey ar fi vrut să îi spună că nici el nu se dădea în vânt după 
varianta aceasta, dar în schimb zise: 

— Ai văzut cuțitul pe care îl purta la gleznă. Vrei să spui că 
nu-i ca acela pe care l-am găsit sub birou? 

— Ar putea fi altul. 

Jeffrey îi reaminti dovada care îi adusese aici. 

— Amprentele ei sunt pe cuţit, Frank. În sânge. Fie se afla 
acolo când a fost tăiat și a atins cuțitul, fie îl ţinea în mână când 
s-a întâmplat. Nu există nicio altă explicaţie. 

Frank se uită insistent la clădire, fără să clipească. Jeffrey își 
dădu seama că încerca să caute o explicaţie care nu o implica 
pe Lena. Și Jeffrey avusese aceeași reacţie cu mai puţin de o 
jumătate de oră în urmă, când calculatorul stabilise potrivirea a 
trei dintre amprente. Chiar și atunci Jeffrey forțase nota și 
ceruse criminalistului să refacă punct cu punct comparaţia. 

Jeffrey își ridică privirea când unul dintre profesori ieși din 
cămin. 

— N-a plecat de aici toată dimineaţa? 

Frank clătină din cap. 

— Dă-mi o explicaţie rezonabilă pentru prezenţa amprentelor 
ei pe cuţit, în sânge, și plecăm chiar acum. 

Gura lui Frank se strânse într-o linie furioasă. Stătuse în fața 
căminului o oră întreagă, gândindu-se probabil la ceva care ar fi 
putut-o dezvinovăţi pe Lena. 

— Ceva nu-i în regulă, zise el, dar, fără nicio altă explicaţie, 
deschise portiera mașinii și cobori. 

Căminul facultăţii era în mare măsură pustiu, cea mai mare 
parte a profesorilor fiind deja la cursuri. Ca în majoritatea 
colegiilor, lucrurile se încetineau către sfârșitul săptămânii, și, 
cum se apropia sărbătoarea Paștelui, mulţi copii plecaseră deja 
acasă. Jeffrey și Frank nu văzură pe nimeni în timp ce străbătură 
holul către camera Lenei. Se opriră în faţa ușii, și Jeffrey văzu 
cum clanţa era strâmbată într-o parte în locul în care o loviseră 
cu o zi în urmă. Dacă Jeffrey ar fi reușit să găsească ceva 
împotriva Lenei atunci, dacă instinctul l-ar fi lăsat să creadă că 
era vinovată, poate Chuck Gaines ar mai fi putut fi încă în viaţă. 

Frank stătea într-o parte, cu arma în mână. Jeffrey ciocăni de 
două ori. 

— Lena? 

Trecură câteva momente, timp în care se strădui să își dea 
seama dacă se afla cineva în cameră. 

— Lena? încercă el din nou, înainte să deschidă ușa. 

— La naiba, zise Frank, trăgând piedica armei. 

Jeffrey făcu același lucru, mânat de instinct, înainte să vadă 
că Lena tocmai își trăgea pantalonii pe ea, fără să caute vreun 
fel de armă. 

Jeffrey puse întrebarea la care știa că se gândea și Frank. 

— Ce mama dracului s-a întâmplat cu tine? 

Lena își drese glasul; în jurul gâtului avea vânătăi întunecate. 
Când vorbi, vocea ei era răgușită. 

— Am căzut. 

Purta numai pantaloni și un sutien alb, care contrasta cu 
pielea ei măslinie. Lena se acoperi cu mâinile, într-un acces de 
pudoare. Pe partea de sus a braţelor avea vânătăi rotunde de 
degete, de parcă cineva ar fi strâns-o prea tare. Pe umăr se 
părea că are urma unei mușcături. 

— Șefule, zise Frank. 

Îi pusese cătușele lui Ethan White și îl ţinea de braţ. Băiatul 
era complet îmbrăcat, cu excepţia șosetelor și a bocancilor. Faţa 
îi era vânătă, iar buza de jos, spartă la mijloc. 

Jeffrey ridică de pe jos o cămașă, vrând să i-o dea Lenei, ca să 
se acopere cu ea. Se opri când își dădu seama că ţinea în mână 
o probă de dosar. Partea de jos era pătată de sânge închis la 
culoare. 

— Isuse, șopti el, încercând să o facă pe Lena să se uite la el. 
Ce-ai făcut? 


Capitolul 13 


Sara opri mașina în faţa Centrului Medical Heartsdale, 
parcând lângă cea a lui Jeffrey. Nu îi dăduse nicio informaţie în 
afară de aceea că avea nevoie de ea la spital ca să ia probe 
fizice de la doi suspecți. Nu voise să le spună numele la telefon, 
dar Sara era suficient de familiarizată cu felul de a gândi a lui 
Jeffrey ca să știe că se referea la Ethan White și la Lena. 

Ca de obicei, sala de urgenţe era goală. Sara aruncă o privire 
în jur, căutând-o pe asistenta de serviciu, dar probabil că femeia 
era în pauză. Il văzu pe Jeffrey pe hol, vorbind cu un bărbat în 
vârstă, de înălţime medie și constituţie solidă. Dincolo de ei, 
Brad Stephens stătea în fața ușii închise a camerei de analize, 
cu mâna pe patul armei. 

Sara îl auzi pe bărbatul care discuta cu Jeffrey în timp ce se 
apropia, cu voce ţipătoare și poruncitoare. 

— Soţia mea a trecut deja prin prea multe. 

— Știu prin ce-a trecut, zise Jeffrey. Mă bucur să văd că te 
preocupă bunăstarea ei. 


— Sigur că mă preocupă, zise bărbatul, tăios. Ce-ncerci să 
insinuezi? 

Jeffrey o observă pe Sara și îi făcu semn să se apropie. 

— Ea este Sara Linton, îi spuse bărbatului. Va face 
examinarea fizică. 

— Doctor Brian Keller, zise bărbatul, abia uitându-se la Sara. 

Tinea într-o parte o geantă de damă, care îi aparţinea 
probabil soției lui. 

— Doctorul Keller este soțul lui Jill Rosen, explică Jeffrey. Lena 
m-a rugat să o chem. 

Sara încercă să nu își manifeste uimirea. 

— Scuză-ne, îi spuse Jeffrey lui Keller, apoi o conduse pe Sara 
către camera mică de analize. 

— Ce se-ntâmplă? întrebă ea. l-am spus mamei că mă-ntorc în 
Atlanta în după-amiaza asta. 

Jeffrey închise ușa. 

— Chuck a fost găsit cu gâtul tăiat. 

— Chuck Gaines? zise ea, de parcă ar fi putut fi vorba despre 
un alt Chuck. 

— Amprentele Lenei sunt pe arma crimei. 

Sara ezită câteva momente, încercând să își dea seama ce 
voia Jeffrey să spună. 

— Ţi-ai amintit de analizele de după viol? întrebă el. 

Câteva clipe, Sara nu își dădu seama la ce se referea. 

— Când discutam despre ADN-ul de pe chiloți. Ţi-ai amintit de 
analizele de după viol pe care i le-am făcut Lenei? 

Încercă să se gândească la cea mai bună modalitate de a-i 
răspunde, dar situaţia era mult prea limpede. 

— Da, zise ea. 

Faţa lui Jeffrey se strâmbă de furie. 

— De ce nu mi-ai spus, Sara? 

— Pentru că nu-i corect, zise ea. Nu-i corect să folosim asta 
împotriva ei. 

— Spune-i asta lui Albert Gaines, zise Jeffrey. Spune-i asta 
mamei lui Chuck. 

Sara își ţinu gura, pentru că tot nu putea accepta că Lena era 
în vreun fel legată de crime. 

— Vreau să-ncepi cu White, zise Jeffrey, pe același ton aspru. 
Sânge, salivă, păr. Analiză corporală completă. Ca la o autopsie. 

— Ce căutăm? 

— Orice îl leagă de scena crimei, zise Jeffrey. Avem deja urma 
tălpii pantofului Lenei în sânge. 

Jeffrey clătină din cap. 

— Era sânge peste tot. 

Jeffrey deschise ușa și se uită pe coridor. Nu plecă, așa că 
Sara își imagină că mai are și altceva să-i spună. 

— Ce e? întrebă ea. 

Furia din voce i se mai domoli. 

— E destul de răvășită. 

— Cât de rău? 

Jeffrey se uită din nou pe hol, apoi la Sara. 

— Nu știu dacă nu cumva s-au bătut. Poate Chuck a atacat-o, 
și ea s-a apărat. Poate White a luat-o razna. 

— Asta spune ea? 

— Ea nu spune nimic. Niciunul din ei nu spune nimic. Făcu o 
pauză, înainte să continue: Ei bine, White spune că au fost 
împreună în apartamentul ei toată noaptea, dar oamenii de la 
școală susțin că White a plecat de la laborator după Lena. Brian 
Keller a fost unul dintre ultimii oameni care au văzut-o, zise el, 
indicând holul. 

— Lena a chemat-o pe soția lui? 

— Da, zise Jeffrey. L-am pus pe Frank să asculte din cealaltă 
cameră, în caz că spune ceva. 

— Jeffrey... 

— Nu-mi ţine prelegeri despre doctori și pacienţi, Sara. Deja e 
un număr mult prea mare de morți. 

Sara știa că nu avea niciun rost să se certe cu el. 

— Lena e bine? 

— Lena poate să mai aștepte, îi spuse el, vrând să pună capăt 
altor întrebări. 

— Ai mandat pentru asta? 

— Ce, acum ești avocat? Nu o lăsă să răspundă. Judecătorul 
Bennett l-a semnat azi-dimineaţă. Ce? continuă el, văzând că 
Sara nu răspunde. Vrei să-l vezi? Nu mai ai încredere că-ți spun 
adevărul? 

— Nu ţi-am cerut... 

— Nu, uite-l! 

Scoase mandatul din buzunar și îl trânti pe masă. 

— Vezi cum merg lucrurile, Sara? Îţi spun adevărul. Încerc să 
te-ajut să-ţi faci meseria așa cum trebuie pentru ca oamenii să 
nu mai aibă de suferit. 

Sara se uită la document, văzând semnătura strânsă a lui 
Billie Bennett. 

— Hai să terminăm asta odată! 

Jeffrey se dădu înapoi pentru ca Sara să poată trece, iar Sara 
simţi că o cuprinde un sentiment de teamă cum nu mai avusese 
de multă vreme. 

Brian Keller se mai afla încă pe hol, ţinând geanta soţiei lui. 
Se uită lipsit de expresie la Sara când trecu pe lângă el și păru 
atât de inofensiv, încât Sara trebui să își amintească pentru o 
clipă că tipul își bătea soţia. 

Brad își duse mâna la pălărie în faţa Sarei, înainte să deschidă 
ușa. 

— Doamnă, zise el. 

Ethan White stătea în mijlocul camerei. Era îmbrăcat într-un 
halat de spital de culoare verde-deschis, cu brațele musculoase 
încrucișate la piept. Fusese lovit recent la nas, și o dâră de 
sânge uscat trasa o linie subţire către gură. Un punct mare și 
roșu de sub ochii se transforma treptat în vânătaie. Pe brate, 
atât cât putea ea să vadă, erau tatuate scene de luptă. Gambele 
goale aveau desenate forme geometrice și flăcări care urcau 
înspre părți. 

Părea un puști obișnuit, cu părul tuns scurt și un corp care 
arăta că petrecea prea mult timp în sala de forță. Mușchii 
proeminenţi ai umerilor întindeau materialul halatului de spital. 
Era o persoană scundă, cu cel puţin cincisprezece centimetri 
mai scund decât Sara, dar avea ceva special care părea să 
umple locul din jurul lui. White arăta furios, ca și cum ar fi fost 
gata în orice moment să ţâșnească de pe loc și să o atace. Sara 
se bucură că nu fusese lăsată singură cu el în cameră. 

— Ethan White, zise Jeffrey. Ea este doctorul Linton. Îţi va lua 
analizele cerute prin ordinul judecătoresc. 

Maxilarul lui White era atât de încleștat, încât cuvintele se 
auziră neclar. 

— Vreau să văd mandatul. 

Sara își puse o pereche de mănuși în timp ce White citi 
mandatul. Recipiente de sticlă și trusa pentru testul ADN se 
aflau pe tejghea, împreună cu un pieptene negru de plastic și cu 

eprubete pentru sânge. Jeffrey aranjase probabil ca asistenta să 
pregătească toate astea, dar Sara era curioasă de ce nu Îi 
ceruse și să rămână ca să dea o mână de ajutor. Se întrebă ce 
anume nu voia să vadă altcineva. 

Sara își puse ochelarii, gândindu-se să îl roage pe Jeffrey să 
cheme o asistentă. 

Înainte să poată spune ceva, Jeffrey i se adresă lui White: 

— Scoate-ţi halatul! 

— Nu trebuie... 

Sara se opri la mijlocul propoziției. 

White lăsase halatul să cadă pe podea. Pe burtă avea tatuată 
o svastică mare. Pe partea din dreapta, sus, a pieptului, era o 
imagine a lui Hitler. Un rând de soldaţi SS din stânga pieptului 
salutau imaginea din partea cealaltă. 

Sara nu putu decât să se holbeze. 

— Îți place ce vezi? întrebă White, fioros. 

Jeffrey înfipse mâna în faţa băiatului și îl împinse în perete. 
Sara sări înapoi până ce ajunse cu spatele la tejghea. Văzu cum 
nasul lui Ethan se mișcă, și sânge proaspăt începu să îi curgă în 
gură. 

Jeffrey vorbi pe un ton jos, furios, pe care Sara speră să nu îl 
mai audă niciodată. 

— Ea e soția mea, nemernicule. M-ai înţeles? 

Capul lui White era prins între mâna lui Jeffrey și perete. Dădu 
din cap o dată, dar nu era pic de teamă în ochii lui. Era ca un 
animal prins în cușcă, dar care știa că într-o zi avea să găsească 
o cale să scape. 

— E mai bine, zise Jeffrey, dându-se înapoi. 

White se uită la Sara. 

— Eşti martor, nu-i așa, doctore? Brutalitatea poliţiei. 

— N-a văzut nimic, zise Jeffrey, iar Sara îl înjură că o implicase 
în asta. 

— Nu? întrebă White. 

Jeffrey făcu din nou un pas către el. 

— Nu-mi da motive să-ţi fac rău. 

— Da, domnule, zise White, batjocoritor. 

Își șterse sângele de la nas cu dosul palmei, ţinând ochii 
aţintiţi la Sara. Încerca să o intimideze, și Sara speră să nu vadă 
că și reușea. 


Sara deschise trusa pentru ADN. Se apropie de White cu o 
spatulă în mână. 

— Deschide gura, te rog. 

Ethan făcu întocmai ce i se ceruse și deschise larg gura, 
pentru ca Sara să poată răzui bucățele desprinse de piele. Luă 
câteva tampoane, dar mâinile îi tremurau când începu să 
pregătească lamelele pentru microscop. Sara inspiră adânc, 
încercând să se concentreze la sarcina pe care o avea de 
îndeplinit. Ethan White era un simplu pacient. Ea era un doctor 
care își făcea meseria, nimic mai mult, nimic mai puţin. 

Simţi cum privirea îi străpungea spatele în timp ce punea 
etichete pe recipiente. Ura umplea camera ca un gaz toxic. 

— Am nevoie de data nașterii tale, zise ea. 

Ethan tăcu preț de câteva clipe, de parcă îi dădea informaţiile 
din proprie voinţă. 

— Douăzeci și unu noiembrie, 1980. 

Sara înregistră informaţia pe etichetă, împreună cu numele, 
locaţia, data și ora. Fiecare dovadă trebuia catalogată astfel, 
apoi trebuia fie depozitată într-o pungă pentru dovezi, fie 
colectată pe o lamelă. 

Ridică o bucată de hârtie sterilă cu o pensetă și o ţinu în faţa 
gurii lui. 

— Vreau să înmoi asta cu saliva ta. 

— Nu sunt un secretor. 

Sara ţinu penseta nemișcată până ce în cele din urmă Ethan 
scoase limba și îi putu pune hârtia în gură. După o perioadă 
potrivită de timp, scoase hârtia și o puse în alt recipient. 

— Vrei apă? întrebă ea, respectând procedura. 

— Nu. 

Sara continuă, simțind cum ochii lui o urmăresc tot timpul. 
Chiar și când stătea la tejghea cu spatele la el, Sara simţea 
privirea lui Ethan fixată asupra ei ca un tigru gata de atac. 

Gâtul i se încleștă când își dădu seama că nu mai putea 
amâna momentul în care trebuia să îl atingă. Pielea lui se 
simţea caldă sub mănuși, mușchii încordaţi, tensionaţi. Sara nu 
mai luase sânge unui pacient viu de ani de zile, și rată de câteva 
ori vena. 

— Îmi pare rău, se scuză ea, după a treia încercare. 

— Nu-i nimic, zise el, tonul lui politicos contrastând cu privirea 
plină de ură. 

Folosind o cameră de treizeci și cinci de milimetri, Sara 
înregistră ceea ce păreau răni de apărare pe antebraţul stâng. 
Patru zgârieturi superficiale erau pe gât și pe cap și o indentaţie 
crescândă, probabil de la o unghie, în spatele urechii stângi. 
Zona din jurul organelor genitale era rănită, glandul - roșu și 
iritat. O zgârietură scurtă de unghie se afla pe fesa stângă, iar 
una mai lungă pe spate. Sara îi ceru lui Jeffrey să ţină o riglă 
lângă răni, ca să le poată fotografia pe fiecare dintre ele cu 
aparatul care mărea. 

— Am nevoie să te întinzi pe masă, zise ea. 

Ethan făcu din nou ceea ce i se ceruse, urmărind-o cu atenţie. 

Sara reveni la tejghea, întorcându-se cu spatele la el. 
Despături o foaie albă de hârtie, mică, și se întoarse din nou. 

— Ridică-te, ca să pot pune asta sub tine. 

Din nou Ethan se conformă, fără să o slăbească din ochi. 

Câteva fire străine de păr se desprinseră când îi pieptănă 
părul pubian. Rădăcinile încă mai erau atașate de capetele lor, 
indicând faptul că fuseseră smulse de pe corp. Cu o foarfecă 
ascuţită tăie o porţiune încurcată de păr de pe partea interioară 
a coapsei, pe care îl puse într-un plic și îl etichetă cu informaţia 
corespunzătoare. 

Folosi un tampon ud ca să recolteze mostre de fluid uscat de 
pe penis și scrot, încleștând maxilarele atât de tare, încât o 
durură dinţii. Răzui degetele de la mâini și de la picioare și 
fotografie o unghie ruptă de la arătătorul drept. Până ce termină 
cu recoltarea probelor, tejgheaua se umpluse cu recipiente. 
Totul era fie uscat cu aer rece în uscătorul pentru perii și 
tampoane, fie adunat în pungi de dovezi, pe care Sara le sigila și 
le etichetă cu o mână devenită între timp sigură. 

— Asta-i tot, zise ea, scoțându-și mănușile și aruncându-le pe 
tejghea. 

Părăsi camera cât de repede putu, fără să o ia totuși la fugă. 
Brad și Keller erau încă pe hol, dar Sara trecu pe lângă ei fără să 
spună niciun cuvânt. 

Se întoarse în camera de examinare acum goală, simțind cum 
teama și furia răzbăteau din fiecare por al corpului ei. Se aplecă 
deasupra chiuvetei și răsuci iute robinetul, ca să își stropească 
faţa cu apă rece. Își simţi fierea în gât, și înghiţi hulpav apă, 
dorindu-și să nu i se facă rău. Încă mai simţea ochii lui Ethan 
urmărind-o, privirea lui arzându-i carnea ca un fier încins. Putea 

mirosi săpunul pe care îl folosea, și, când închidea ochii, Sara 
vedea începutul de erecție pe care acesta o avusese când ea îi 
luase mostra de fluid de pe penis și îi pieptănase părul pubian. 

Robinetul încă mai curgea, și Sara opri apa. Işi ștergea mâinile 
cu un prosop de hârtie când își dădu dintr-odată seama că se 
afla în aceeași încăpere în care îi făcuse Lenei controlul după 
viol. Aceasta era masa pe care stătuse Lena. Aceasta era 
aceeași tejghea pe care pusese recipientele cu dovezi recoltate 
de la Lena, la fel cum făcuse și cu cele de la Ethan White. 

Sara își încrucișă braţele în jurul taliei, străduindu-se să nu 
lase amintirile să o copleșească. f 

După câteva minute, Jeffrey ciocăni la ușă și intră. Işi scosese 
haina, iar Sara îi văzu arma din toc. 

— Ai fi putut să mă previi, zise ea, cu vocea înecată. Mi-ai fi 
putut spune. 

— Ştiu. 

— Așa mi-ai plătit-o, nu? zise ea, conștientă că va începe fie 
să plângă, fie să ţipe. 

— Nu ţi-am plătit-o, zise el, iar Sara nu știu dacă să îl creadă 
sau nu. 

Sara își duse mâna la gură, încercând să înăbușe un suspin. 

— Isuse Hristoase, Jeff. 

— Știu. 

— Nu știi, zise ea, vocea răsunându-i puternic în camera mică. 
Dumnezeule, ai văzut tatuajele? 

Sara nu îl lăsă să răspundă. 

— Are o svastică - zise ea, dar nu mai putu să continue. De ce 
nu m-ai avertizat? 

Jeffrey rămase tăcut. 

— Am vrut să vezi, zise el, în cele din urmă. Am vrut să știi cu 
ce avem de-a face. 

— Nu mi-ai putut spune? zise ea, imperativ, dând din nou 
drumul la apă. 

Își făcu mâna căuș și bău, vrând să alunge gustul rău din 
gură. 

— Și de ce-ai stat atât? întrebă ea, amintindu-și cum îl izbise 
pe Ethan de perete. L-ai lovit din nou? 

— Nu l-am lovit deloc. 

— Nu l-ai lovit la ochi? întrebă Sara. Nasul îi sângera, Jeffrey. 
Sângele era proaspăt. 

— Ți-am spus, nu l-am lovit. 

Sara îi apucă mâinile și verifică încheieturile degetelor de 
tăieturi sau de zgărieturi. Erau curate, dar totuși întrebă: 

— Unde e inelul tău? 

— L-am dat jos. 

— Tu niciodată nu dai jos inelul ăla. 

— Duminică, zise el. L-am dat jos duminică, înainte să mă duc 
la ai tăi. 

— De ce? 

Furia lui Jeffrey se potoli. 

— Era sânge pe el, Sara. Bine? Era sângele Tessei. 

Sara lăsă mâna să cadă. Puse întrebarea la care nu își 
permisese să se gândească atâta timp cât fusese în aceeași 
încăpere cu White. 

— Crezi c-ar fi putut s-o înjunghie pe Tessa? 

— Nu are un alibi pentru duminică. Cel puţin nu unul bun. 

— Unde se afla? 

— Zice că la bibliotecă, răspunse Jeffrey. Dar nimeni nu și-l 
amintește. Ar fi putut fi în pădure. L-ar fi putut ucide pe Andy, 
apoi ar fi putut să aștepte în pădure, să vadă ce se întâmplă. 

Sara îi făcu semn din cap să continue. 

— N-o aștepta pe Tessa, Sara. Tessa a apărut, și el doara 
profitat de situație. 

Sara se apucă din nou cu mâinile de tejghea și închise ochii, 
încercând să facă legătura dintre bărbatul din cealaltă cameră și 
înjunghierea Tessei. Se mai aflase și altă dată în prezența unui 
criminal, și ceea ce o șocase la acel om fusese faptul că părea 
atât de normal, atât de obișnuit. Cu hainele pe el, Ethan White 
păruse la fel. Ar fi putut fi doar un alt puști din campus. Ar fi 
putut fi unul dintre pacienţi ei. Undeva, în orașul lui natal, poate 
că exista un medic pediatru ca Sara, care îl privise pe Ethan 
White crescând și devenind bărbat. 

— Și ce legătură are Lena cu toate astea? întrebă ea, când 
reuși să vorbească. 

— Se vede cu el, zise Jeffrey. E iubita lui. 

— Nu pot să cred... 

— Când o vei vedea, începu Jeffrey, când o vei vedea, Sara, 
vreau să-ţi amintești că are o legătură cu White. Il protejează. 

Jeffrey arătă către perete, referindu-se la cealaltă cameră. 

— Chestia aia pe care ai văzut-o acolo, animalul ăla - ea îl 
protejează. 

— İl protejează de ce? întrebă Sara. Amprentele ei sunt pe 
cuţit. Ea e cea care e acuzată în cazul lui Chuck. 

— Vei înţelege când ai s-o vezi. 

— E o altă surpriză? întrebă ea, gândindu-se că nu mai putea 
face faţă încă uneia, mai ales dacă avea legătură cu Lena. Are și 
ea o svastică? 

— Sincer? începu Jeffrey. Nu știu ce să mai cred în privinţa ei. 
Arată rău. Rău, ca și cum ar fi fost rănită. 

— Și a fost? 

— Nu știu, repetă el. Cineva a atacat-o. 

— Cine? 

— Frank crede că Chuck a făcut ceva. 

— Ce-a făcut? întrebă Sara, temându-se de ce ar fi putut să 
spună. 

— A atacat-o, zise Jeffrey. Sau poate doar a scos-o din sărite. 
l-a spus lui White, iar White a sărit în aer. 

— Tu ce crezi că s-a întâmplat? 

— Sincer să fiu, cine dracu’ știe? Și nu vrea să-mi spună 
nimic. 

— Ai întrebat-o la fel cum l-ai întrebat pe White? zise Sara. Cu 
mâna la gâtul ei? 

Durerea pe care o văzu în ochii lui o făcu pe Sara să își 
dorească să-și retragă cuvintele, dar asta nu ar fi rezolvat nimic. 
Tot dorea ca el să îi răspundă la întrebare. 

— Ce fel de persoană crezi că sunt? 

— Cred... începu Sara, neștiind ce să spună. Cred că amândoi 
trebuie să ne facem meseria. Cred că nu putem discuta despre 
asta acum. 

— Eu vreau să vorbim despre asta, zise el. Am nevoie să fii 
lângă mine în povestea asta, Sara. Nu pot să mă lupt cu tine și 
cu restul lumii în același timp. 

— Nu-i momentul acum, îi spuse Sara. Unde-i Lena? 

Jeffrey păși înapoi pe hol, dându-i de înțeles că ar trebui să o 
găsească singură. Sara își șterse palmele de pantaloni în timp 
ce trecu pe lângă Brad, în drum spre cealaltă cameră. Intinse 
mâna să deschidă ușa tocmai când Frank ieșea. 

— Bună, zise Frank, uitându-se undeva peste umărul ei. Vrea 
niște apă. 

Sara intră în cameră. Primul lucru pe care îl văzu nu fu Lena, 
ci trusa pentru analizele de viol care fusese lăsată pe tejghea. 
Sara înlemni, incapabilă să se miște până ce Jeffrey îi puse 
mâna pe spate și o împinse cu blândeţe. Sara ar fi vrut să tune 
și să fulgere împotriva lui, să îl lovească nemilos cu pumnii în 
piept și să îl trimită la dracu' pentru că o punea să facă asta din 
nou, dar forța o părăsise. Se simțea pustiită, numai 
amărăciunea îi mai rămăsese. 

— Sara Linton, ea e Jill Rosen, zise Jeffrey. 

O femeie măruntă, îmbrăcată în negru, se ridică în picioare, 
cu spatele la perete. Spuse ceva, dar Sara nu auzi decât 
clinchetul metalului lovit de metal. Lena stătea pe pat, cu 
picioarele atârnându-i peste margine. Era îmbrăcată cu un halat 
verde de spital. Își mișca mâna înainte și înapoi în ceea ce părea 
un tic nervos, iar cătușele din jurul mâinilor scoteau un clinchet 
lovindu-se de piciorul de metal al patului. 

Sara își mușcă buza atât de tare, încât simţi gustul de sânge. 

— Scoate-i chiar acum cătușele, zise ea. 

Jeffrey ezită, dar făcu întocmai. 

— leși afară, zise ea după ce cătușele fură date jos, pe un ton 
care nu admitea comentarii. 

Din nou, Jeffrey ezită. Sara îl privi drept în ochi și pronunţă 
clar cuvintele: 

— leşi. Afară. 

Jeffrey plecă, și ușa se închise în urma lui. Sara rămase cu 
mâinile în șolduri, la câţiva metri de Lena. 

Deși cătușele fuseseră înlăturate, mâna Lenei continuă să se 
clatine înainte și înapoi, de parcă ar fi împietrit astfel. Sara 
crezuse că, dacă Jeffrey pleca, încăperea avea să pară mai puţin 
mică, dar pereții încă îi dădeau impresia că o s-o sufoce. In 
cameră plutea o teamă palpabilă și Sara simţi cum răceala o 
cuprinde brusc. 

— Cine ţi-a făcut asta? întrebă Sara. 

Lena își drese vocea, cu ochii aţintiţi în podea. Când încercă 
să vorbească, vocea ei părea o șoaptă: 

— Am căzut. 

Sara își duse mâna la piept. 

— Lena, zise ea, ai fost violată. 

— Am căzut, repetă Lena, mâna continuând să îi tremure. 

Jill Rosen străbătu camera și udă un prosop la chiuvetă. Se 
întoarse apoi la Lena și o șterse pe față și pe gât. 

— Ethan ţi-a făcut asta? întrebă Sara. 

Lena clătină din cap în timp ce Jill încerca să șteargă o parte 
din sânge. 

— Ethan n-a făcut nimic, zise ea. 

Rosen puse prosopul pe după ceafa Lenei. Era posibil să 
șteargă din dovezi, dar Sarei nu îi păsa. 

— Lena, zise ea. E în regulă. N-o să-ţi mai facă rău. 

Lena închise ochii, dar o lăsă pe Rosen să o șteargă sub 
bărbie. 

— Nu mi-a făcut rău. 

— Nu e vina ta, zise Sara. Nu trebuie să-l protejezi. 

Lena ţinu ochii închiși. 

— Chuck ţi-a făcut asta? întrebă Sara. 

Rosen ridică privirea, alarmată. 

— Chuck a fost? repetă Sara. 

— Nu l-am văzut pe Chuck, șopti Lena. 

Sara se așeză pe marginea patului, dorindu-și să înţeleagă. 

— Lena, te rog. 

Lena întoarse capul. Halatul alunecă, iar Sara văzu urma unei 
mușcături deasupra sânului drept. 

Rosen vorbi în cele din urmă: 

— Chuck ţi-a făcut rău? 

— N-ar fi trebuit să te chem, îi spuse Lena. Ochii lui Rosen se 
umeziră în timp ce îi dădu Lenei părul pe după ureche. Probabil 
că se vedea pe ea însăși în urmă cu douăzeci de ani. Pleacă, te 
rog, adăugă Lena. 

Rosen se uită la Sara de parcă nu avea încredere în ea. 

— Ai dreptul să ai pe cineva cu tine, aici, zise Rosen. 

Lucrând în campus, femeia primise probabil astfel de 
telefoane și altă dată. Cunoștea sistemul, chiar dacă niciodată 
nu îl folosise pentru ea. 

— Pleacă, te rog, repetă Lena, cu ochii încă închiși, de parcă 
ar fi putut s-o facă să plece prin puterea voinței. 

Rosen deschise gura ca să mai spună ceva, dar se răzgândi. 
Părăsi camera repede, ca un prizonier care evadează. 

Ochii Lenei rămaseră închiși. O durea gâtul, și începu să 
tușească. 

— Se pare că traheea ta e rănită, îi spuse Sara. Dacă laringele 
e vătămat... Sara se opri, întrebându-se dacă Lena o asculta de 
fapt. 

Ochii ei erau închiși atât de strâns, încât ai fi zis că voia să 
evadeze din această lume. 

— Lena, zise Sara, mintea ei zburându-i la Tessa, zăcând în 
pădure, ai probleme cu respiraţia? 

Aproape imperceptibil, capul Lenei se clătină într-o negare 
scurtă. 

— Te deranjează dacă îl ating? întrebă Sara și nu mai așteptă 
un răspuns. 

Cât de blând putu, Sara pipăi pielea din jurul laringelui Lenei, 
căutând pungi de aer. 

— E doar zgâriat, zise ea. Nu e fracturat, dar o să te doară o 
vreme. 

Lena tuși din nou, iar Sara îi aduse un pahar cu apă. 

— Încet, îi puse Sara, înclinând paharul. 

Lena tuși din nou și se uită prin cameră de parcă nu își putea 
aminti cum ajunsese acolo. 

— Ești la spital, zise Sara. Te-a rănit Chuck, iar Ethan a aflat? 
Asta s-a întâmplat, Lena? 

Lena înghiţi, strâmbându-se de durere. 

— Am căzut. 

— Lena, suspină Sara, simțind o asemenea tristeţe, încât abia 
mai putea vorbi. Dumnezeule, te rog, spune-mi ce s-a întâmplat. 

Lena ţinu capul în jos, murmurând ceva. 

— Poftim? zise Sara. 

Lena își drese vocea, deschizând în cele din urmă ochii. 
Vasele de sânge erau sparte, și punctuleţe roșii îi împânzeau 
zona albă. 

— Vreau să fac un duș, zise ea. 

Sara se uită la trusa de analiză a violului de pe tejghea. Nu se 
credea în stare să facă asta din nou. Era mai mult decât putea o 
persoană suporta. Felul în care Lena stătea acolo, neajutorată, 
așteptând ca Sara să facă tot ce trebuia să facă, îi frânse inima. 

Probabil că Lena îi simţi suferința. 

— Te rog, hai să terminăm cu asta, șopti ea. Mă simt atât de 
murdară. Trebuie să fac un duș. 

Sara se sili să se dea jos de pe pat și merse până la tejghea. 
Se simţi amorţită când verifică dacă era film în cameră. 

Urmând procedura, Sara întrebă: 

— Ai avut vreun contact sexual consimţit cu cineva în ultimele 
douăzeci și patru de ore? 

Lena aprobă dând din cap. 

— Da. 

Sara închise ochii. 

— Act sexual consimţit? repetă ea. 

— Da. 

Sara se strădui să își păstreze un ton calm. 

— Ţi-ai făcut vreun duș de când ai fost atacată? 

— N-am fost atacată. 

Sara se opri în faţa Lenei. 

— Pot să-ţi dau o pastilă, zise ea. Ca aceea pe care ţi-am mai 
dat-o. 

Mâna Lenei continua să tremure, frecând așternutul de pe 
pat. 

— E un contraceptiv pentru cazuri de urgenţă. 

Lena mișcă buzele fără să vorbească. ` 

— Mai e numită pastila de a doua zi. lţi amintești cum 
funcționează? 

Lena dădu din cap aprobator, dar Sara tot îi spuse. 

— Trebuie să iei una acum, și încă una în douăsprezece ore. O 
să îţi dau ceva pentru starea de vomă. Ti-a fost foarte greață 
data trecută? 

Lena probabil că aprobase dând din cap, dar Sara nu era 
sigură. 

— S-ar putea să ai crampe, amețeală, să te pătezi. 

Lena o opri. 

— Bine. 

— Bine? întrebă Sara. 

— Bine, repetă ea. Da. Dă-mi pastilele! 

e 

Sara stătea la biroul ei de la morgă, ţinându-și capul în mâini, 
cu telefonul prins între ureche și umăr, în timp ce auzea 
telefonul tatălui ei sunând. 

— Sara? răspunse Cathy, cu îngrijorare în voce. Unde ești? 

— Nu mi-ai primit mesajul? 

— Nu știm cum să umblăm cu asta, zise mama ei, de parcă 
era evident. Începuserăm să ne îngrijorăm. 

— Îmi pare rău, mamă, zise Sara, uitându-se la ceasul din 
morgă. 

Părinţii ei îi așteptaseră telefonul încă de acum o oră. 

— Chuck Gaines a fost omorât. 

Cathy fu prea șocată ca să mai fie îngrijorată. 

— Băiatul care ţi-a mâncat proiectul cu macaroane în clasa a 
treia? 

— Da, răspunse Sara. 

Mama ei întotdeauna îi ţinea minte pe oamenii din copilăria 
Sarei după ceva stupid ce făcuseră când erau copii. 

— Ei bine, e groaznic, zise Cathy, fără să își dea seama că 
moartea lui Chuck ar putea avea legătură cu înjunghierea 
Tessei. 

— Trebuie să fac autopsia, și mai sunt alte câteva lucruri. 
Sara nu voia să îi spună mamei ei despre Lena Adams sau 
despre celelalte lucruri care se întâmplaseră la spital. Chiar dacă 
ar fi încercat, Sara nu credea că ar fi putut să își exprime 
sentimentele. Se simţea expusă și obosită, și tot ce își dorea era 
să fie cu familia ei acum. 

— Poţi veni dimineaţă? întrebă Cathy, pe un ton ciudat. 

— Vin în seara asta, cât de repede pot, zise Sara, gândindu-se 
că niciodată nu își dorise să plece din oraș mai mult ca acum. 
Tess e bine? 

— E chiar aici, zise Cathy. Vorbește cu Devon. 

— Hmmm, zise Sara. Asta e bine sau rău? 

— Probabil primul, răspunse Cathy, secretoasă. 

— Dar tata? 

Cathy făcu o pauză înainte să răspundă. 

— E bine, zise ea, într-un mod nici pe departe convingător. 
Sara încercă să își stăpânească lacrimile. Simţea că abia se 
menținea pe linia de plutire. Dacă și-ar mai fi făcut griji și pentru 
relaţia cu tatăl ei, simţea că asta ar fi tras-o la fund. 

— lubito? zise Cathy. E 

Sara îl văzu pe Jeffrey după umbra care cădea pe biroul ei. Işi 
ridică privirea, dar nu la el. Prin fereastră îi văzu pe Frank și 
Carlos discutând lângă cadavru. 

— Mamă, a venit Jeff. Trebuie să încep. 

Cathy părea în continuare îngrijorată, dar zise: 

— Bine. 

— Vin cât de repede pot, îi spuse Sara, apoi închise. 


— S-a întâmplat ceva cu Tessa? întrebă Jeffrey. 

— Vreau doar s-o văd, zise Sara. Vreau să fiu lângă familia 
mea. 

Jeffrey înţelese din asta că familia nu îl includea și pe el. 

— O să discutăm acum despre asta? 

— l-ai pus cătușe, zise Sara, sfâșiată între durere și furie. Nu- 
mi vine să cred că i-ai pus cătușe. 

— E un suspect, Sara. 

Jeffrey se uită peste umăr, în spate. Frank se uita în carneţelul 
lui, dar Sara știa că putea auzi fiecare cuvânt pe care îl spuneau. 
Totuși, ridică vocea, ca să fie sigură. 

— A fost violată, Jeffrey. Nu știu de cine, dar a fost violată, și 
tu nu ar fi trebuit să îi pui cătușe. 

— E parte dintr-o investigaţie pentru crimă. 

— Nu fugea nicăieri din camera aia. 

— Nu ăsta era sensul. 

— Dar care a fost sensul, Jeffrey? întrebă ea, încercând să 
menţină tonul vocii totuși coborât. Să o torturezi? Să o faci să 
cedeze? 

— Asta fac eu, Sara. Îi pun pe oameni să mărturisească. 

— Sunt sigură că-i faci să spună multe lucruri numai pentru că 
vor să nu îi mai lovești. 

— Dă-mi voie să-ţi spun ceva, Sara... Un individ ca Ethan 
White răspunde la un singur lucru. 

— Oh, am ratat cumva partea în care îţi spusese ce voiai să 
știi? 

Jeffrey se holbă la ea, forțându-se să nu ţipe. 

— Nu ne-am putea întoarce la modul în care stăteau lucrurile 
azi-dimineaţă? întrebă el, în cele din urmă. 

— Azi-dimineaţă nu legaseși cu cătușe victima unui viol de un 
pat de spital. 

— Nu eu sunt ăla care ascunde dovezi de tine. 

— Asta nu înseamnă ascundere de informaţie, tâmpitule. Asta 
înseamnă protejarea unui pacient. Ce-ai zice dacă cineva ar 
folosi analizele făcute în urma violării mele numai ca să-mi 
însceneze ceva? 

— Să-ţi însceneze ceva? se auzi Jeffrey, ca un ecou. 
Amprentele ei sunt pe arma crimei. Se pare că cineva a bătut-o 
măr. lubitul ei are un dosar de criminal lung cât scula mea. Ce 

dracu' aș putea să cred? Făcu un efort vizibil să își stăpânească 
mânia. Nu pot să-mi fac meseria după cum îţi place ţie. 

— Nu, zise ea, ridicându-se. Nici după regulile bunului-simţ. 

— N-am știut... 

— Nu fi prost, șuieră ea, închizând ușa cu zgomot. 

Nu mai voia ca Frank să audă. 

— Ai văzut cum arăta, ce i-a făcut. Probabil că ai deja 
fotografiile. Ai văzut ulceraţiile de pe picioare? Ai văzut urma de 
mușcătură de pe sân? 

— Da, îi spuse el. Am văzut fotografiile. Le-am văzut. 

Clătină din cap de parcă și-ar fi dorit să n-o fi făcut. 

— Chiar crezi că Lena l-a ucis pe Chuck? 

— Nimic nu îl leagă pe White de crimă. Dă-mi ceva care îl 
leagă de scena crimei. Dă-mi altceva în afară de amprentele ei 
însângerate de pe arma crimei. 

Sara nu putea trece peste o limită. 

— N-ar fi trebuit să-i pui cătușele. 

— Ar trebui să ignor faptul că e posibil să fi omorât pe cineva 
numai pentru că-mi pare rău pentru ea? 

— Îți pare rău? 

— Sigur că da, îi spuse el. Crezi că-mi place s-o văd așa? Isuse 
Hristoase! 

— Ar fi putut fi autoapărare. 

— Asta va decide avocatul ei, zise Jeffrey, și, deși tonul lui era 
aspru, Sara știa că avea dreptate. Nu pot lăsa sentimentele 
mele pentru ea să se interpună în munca mea, și nici tu n-ar 
trebui să faci asta. 

— Presupun că nu sunt atât de profesionistă ca tine. Optzeci 
la sută dintre femeile violate experimentează un al doilea atac 
la un moment dat în viaţa lor, îi spuse ea. Ştiai asta? 

Tăcerea lui îi răspunse la întrebare. 

— În loc s-o acuzi de crimă, poate-ar trebui să cauţi pe cineva 
pe care să-l acuzi de viol. 

Jeffrey ridică mâinile, neputincios. 

— N-ai auzit? întrebă el cu atâta ironie, că Sara își dori să îl 
pocnească. N-a fost violată. A căzut. 

Sara deschise brusc ușa, știind că nu mai putea discuta cu el. 
În timp ce intră în morgă simţi că Jeffrey se holba la ea, dar nu îi 
păsa. Indiferent ce le arăta autopsia, niciodată nu ar fi putut să Îl 

ierte că o legase pe Lena de pat. După cum se simţea acum, ar 
fi putut să nu îi mai vorbească niciodată și nici că i-ar fi păsat. 

Se apropie de radiografii, fără să vadă filmele cu adevărat. 
Sara se concentra asupra respirației ei, încercând să își îndrepte 
atenţia către sarcina pe care o avea de îndeplinit. inchise ochii, 
le îndepărtă pe Tessa și pe Lena din minte și îl alungă pe Ethan 
White din memorie. După ce consideră că își revenise, deschise 
ochii și se înapoie la masă. 

Chuck Gaines era un bărbat mare, cu umeri largi și cu 
smocuri de păr pe piept. Pe brațe, Sara nu văzu răni defensive, 
deci fusese luat probabil prin surprindere. Gâtul era larg 
spintecat, roșu aprins, cu arterele și tendoanele atârnând ca 
nervurile din carnea de vițel. Putea vedea clar până la coloana 
vertebrală, din care o bucată fusese dislocată de la locul ei. 

— L-am scanat cu lumina infraroșie mai devreme, zise Sara. 
Astfel ar fi putut detecta fluide corporale și ar fi aflat dacă 
existase activitate sexuală recentă. E curat. 

— Ar fi putut avea prezervativ, o contrazise Jeffrey. 

— Ai găsit vreunul la locul crimei? 

— Lena ar fi știut că trebuia să îl ia de acolo. 

Sara cobori cu un gest brusc lumina de deasupra, lăsând săi 
se vadă enervarea. Îndreptă lumina astfel încât să poată vedea 
mai bine zona din jurul rănii. 

— Există un semn de ezitare, zise ea, indicând tăietura care 
nu mersese până la capăt. Indiferent cine l-a înjunghiat pe 
Chuck, a avut nevoie de cel puţin încă o încercare ca să îi 
pătrundă pielea. 

— Deci, trase Jeffrey concluzia, nu este o persoană puternică. 

— A fost nevoie de multă putere ca să taie cartilajele și osul, 
replică Sara, dorindu-și ca Jeffrey să nu își mai dea cu părerea, 
dar evitând să îi spună asta în fața lui Frank. 

Probabil că Jeffrey îl luase pe Frank cu el tocmai din acest 
motiv. 

— Ai arma? întrebă ea. 

Jeffrey ridică o pungă de dovezi care conţinea un cuţit de 
vânătoare cu lama de cincisprezece centimetri, murdar de 
sânge. 

— Teaca goală era în camera ei, zise el. Cuţitul se potrivește 
perfect. 

— N-ai căutat nimic altceva? 


— Am scotocit prin camera ei și a lui White. Asta era singura 
armă. De orice fel, adăugă el. 

Sara analiză cuțitul. Lama avea un singur tăiș. Pe mâner era 
pudră neagră pentru amprente, și Sara văzu linia palidă a 
amprentei însângerate care fusese înlăturată cu bandă. In afară 
de asta, nu era prea mult sânge pe armă. Fie ucigașul o 
ștersese, fie Jeffrey nu găsise cuțitul care trebuia. Sara avea o 
puternică bănuială care din cele două variante era valabilă, dar 
voia să fie sigură înainte să spună ceva definitiv. 

Sara își puse două perechi de mănuși. Singurul alt semn de pe 
corp era o rană adâncă de cuţit în partea stângă, sus, a 
pieptului. Deschiderea era suficient de mare pentru cuțitul pe 
care Jeffrey i-l arătase, dar marginile nu se potriveau cu cele ale 
rănii. Atacatorul lui Chuck îi tăiase mai întâi gâtul, apoi îl 
înjunghiase în piept. Rana din piept era făcută dintr-un anumit 
unghi, indicând faptul că persoana care îl înjunghiase stătuse 
deasupra corpului în momentul atacului. 

— Nu acolo a fost și Tessa înjunghiată? întrebă Jeffrey. 

Sara ignoră întrebarea. 

— Poţi să m-ajuţi să-l întorc într-o parte? 

Jeffrey luă o pereche de mănuși din dulapul de pe perete. 

— Ai nevoie și de ajutorul meu? se oferi Frank. 

— Nu, îi spuse Sara. Mulţumesc. 

Frank se bătu peste piept, părând vizibil ușurat. Sara observă 
că pielea de pe încheieturile degetelor era julită și tăiată. Frank 
o văzu unde se uita și își vâri mâna în buzunar cu un zâmbet 
conciliant. 

— Gata? zise Jeffrey. 

Sara dădu din cap aprobator, așteptându-l să ia poziţia 
potrivită. 

Cum capul lui Chuck aproape că fusese separat de corp, 
mutarea lui se dovedi a fi o treabă destul de dificilă. In plus, 
corpul era încă ţeapăn. Picioarele alunecară către marginea 
mesei, iar Sara trebui să le mute repede, pentru ca trupul să nu 
alunece pe podea. 

— Îmi pare rău, zise Jeffrey. 

— E-n regulă, răspunse ea, simțind cum o parte din furia de 
mai devreme se risipește. Poţi să-mi dai scalpelul? continuă ea, 
arătând către tavă. 

Jeffrey știa că asta nu făcea parte din rutină. 


— Ce cauţi? 

Sara estimă traiectoria lamei înainte să facă o mică incizie în 
spatele lui Chuck, chiar dedesubtul umărului stâng. 

— Cuţitul a fost singura armă pe care aţi găsit-o? îl întrebă 
Sara, arătând către un alt instrument de pe tavă. 

— Da, zise Jeffrey, dându-i o pensetă de inox. 

Sara deschise rana cu penseta și căută cu vârful până ce găsi 
ceea ce spera. 

— Ce se-ntâmplă? întrebă Jeffrey. 

Sara scoase o bucăţică de metal, drept răspuns. 

— Ce-i aia? întrebă Frank. 

Jeffrey simţi că i se face rău. 

— Vârful cuțitului. S-a rupt în osul umărului, adăugă Sara. 

Confuzia lui Frank era evidentă. 

— Cuţitul Lenei nu era rupt. 

Ridică punga de plastic. 

— Vârful nici măcar nu e îndoit. 

Jeffrey se făcu alb la faţă, și suferința întipărită pe chipul lui o 
făcu pe Sara să regrete tot ceea ce îi spusese mai devreme. 

— Ce dracu' se-ntâmplă aici? zise Frank. 

— N-a fost cuțitul ei, murmură Jeffrey, cu vocea sugrumată de 
emoție. N-a fost Lena. 


Capitolul 14 


Lena se trezi speriată și se ridică ajutându-se de mâini. 
Coastele o dureau de fiecare dată când respira, iar încheietura îi 
pulsa chiar dacă era în sfârșit prinsă într-o proteză din fibră de 
sticlă. Se ridică în capul oaselor și se uită în jur prin celula mică, 
încercând să își aducă aminte cum ajunsese acolo. 

— E în regulă, zise Jeffrey. 

Stătea pe celălalt pat mic, cu coatele pe genunchi și mâinile 
împreunate în faţă. Era la arest, în celula din spatele secţiei. 
Camera era întunecată, singura lumină venind de la cabina de 
monitorizare de pe hol. Ușa era deschisă, dar Lena nu știa cum 
să interpreteze asta. 

— E timpul să iei cealaltă pastilă, îi spuse el. 


Pe pat, lângă el, se afla o tavă de metal pentru mâncare, cu 
un pahar de plastic și două pastile. Jeffrey o ridică și i-o oferi ca 
un chelner. 

— Cea mai mică e ca să nu îţi fie rău. _ 

Lena puse pastilele în gură și bău apă rece. Incercă să pună 
ceașca la loc în gaura din tavă, dar nu-și putea coordona 
mișcările, așa că Jeffrey făcu asta în locul ei. Apa se vărsă pe 
pantalonii lui, dar nu îi dădu atenţie. 

Lena își drese vocea de câteva ori înainte să vorbească. 

— Cât e ceasul? 

— Cam douăsprezece fără un sfert, îi spuse Jeffrey. 

„Cincisprezece ore”, gândi Lena. Se afla în custodia poliţiei de 
aproape cincisprezece ore. 

— Pot să-ţi aduc ceva? întrebă Jeffrey. 

Faţa lui Jeffrey intră în raza de lumină când se aplecă să pună 
tava jos pe podea, iar Lena văzu că avea maxilarul ferm. 

— Te simţi bine? 

Lena încercă să ridice din umeri, dar mușchii îi erau prea 
încordați. Părţile corpului ei care nu erau amorţite erau 
încordate și o dureau. Până și pleoapele o dureau când clipea. 

— Ce-ţi face tăietura de la mână? 

Lena se uită la degetul arătător. Se întrebă cât timp trecuse 
de când se tăiase încercând să înșurubeze înapoi grilajul aerului 
condiţionat. Trecuse o eternitate. Nici măcar nu mai era acea 
persoană. 

— Așa a ajuns sângele pe cuțitul tău? întrebă Jeffrey, 
aplecându-se din nou către lumină. Când te-ai tăiat la mână? 

Lena își drese din nou vocea, dar durerea spori în intensitate. 
Vocea ei era răgușită, aproape ca o șoaptă: 

— Îmi mai poţi da niște apă? 

— Vrei ceva mai puternic? întrebă el. 

Lena îl analiză, încercând să își dea seama ce voia el de fapt. 
Jeffrey făcea acum pe polițistul bun, iar Lena avea atâta nevoie 
de cineva care să fie drăguţ cu ea, încât probabil că avea să 
intre în joc. Ardea de nerăbdare să spună cuiva ce se 
întâmplase, dar mintea nu se putea concentra la cuvintele pe 
care gura trebuia să le pronunțe. 

— Hai să-ncepem cu apă, bine? zise Jeffrey, ridicând ceașca. 

Lena bău, fericită că apa era rece. Probabil că o luase de la 
automatul din holul principal, nu de la robinet. 

Lena îi dădu ceașca, apoi se ridică și se sprijini de perete. O 
durea spatele, dar zidul de ciment era solid și reconfortant. Se 
uită la proteză, care începea de mai jos de degete și se oprea la 
jumătatea braţului. Când își mișcă degetele, simţi un fior 
străbătând-o. 

— Efectul calmantelor probabil că trece, îi spuse Jeffrey. Vrei 
să-ți dau altele? Sara poate să îţi prescrie ceva. 

Lena clătină din cap, deși nu își dorea altceva decât să nu mai 
simtă nimic, să cadă în uitare. 

— Chuck era B negativ, zise el. Tu ai grupa A. 

Lena dădu din cap aprobator. Testele ADN durau cam o 
săptămână, dar puteau stabili grupa de sânge și la spital. 

— Pe cuţit, pe birou și pe poalele cămășii tale era grupa A, 
zise Jeffrey. 

Lena așteptă să afle și restul. 

— N-am găsit B negativ pe nicăieri. Exceptând biroul, adăugă 
el. 

Lena își ţinuse respiraţia și continua să și-o ţină, întrebându- 
se cât ar fi putut să stea astfel. 

— Lena... începu el. 

Spre surprinderea ei, vocea lui se frânse, și, înainte ca Jeffrey 
să își coboare privirea spre mâini, văzu cât era de supărat. 

— N-ar fi trebuit să-ţi pun cătușele, zise el. 

Lena se întrebă despre ce vorbea. Nu își amintea prea multe 
după ceea ce se întâmplase cu Ethan noaptea trecută. 

— AȘ fi făcut totul complet diferit, dacă... Jeffrey ridică privirea 
către ea, cu ochii strălucindu-i în lumina de pe hol. N-am știut. 

Lena înăbuși un acces de tuse, dorindu-și să mai primească 
apă. 

— Lena, spune-mi ce s-a întâmplat. Spune-mi cine ţi-a făcut 
asta, ca să-l pot pedepsi, zise el. 

Lena nu putu decât să se uite fix la el. Ea și-o făcuse, singură. 
Ce altceva ar mai fi putut Jeffrey să facă pentru a o pedepsi? 

— N-ar fi trebuit să-ţi pun cătușe, repetă el. Imi pare atât de 
rău. 

Lena expiră încet, simțind o durere în coaste. 

— Unde-i Ethan? întrebă ea. 

Corpul lui Jeffrey se încordă. 

— E încă închis. 

— Sub ce acuzație? 

— Încălcarea condiţiilor eliberării condiţionate, îi spuse el, dar 
fără alte explicaţii. 

— Chiar e mort? întrebă ea, gândindu-se la ultima dată când îl 
văzuse pe Chuck. 

— Da, zise Jeffrey. E mort. Se uită din nou la mâini. El ţi-a 
făcut asta, Lena? Chuck ţi-a făcut rău? 

Lena își drese din nou vocea, gâtul durând-o de la atâta 
încordare. 

— Pot să mă duc acasă? 

Jeffrey păru să se gândească la asta, dar, din ceea ce îi 
spusese, ea știa că nu avea de ce să o reţină. 

— Vreau să mă duc acasă, îi spuse ea, dar nu se referea la 
latrina în care locuia la colegiu. 

Se gândea la casa în care avusese o viaţă a ei. Se gândea la 
Lena care nu ataca oameni și nu îi forța să facă lucruri pe care 
nu voiau să le facă. La Lena cea bună. La Lena de dinaintea 
morţii lui Sibyl. 

— Nan Thomas e aici, zise Jeffrey. Am sunat-o să vină să te ia. 

— Nu vreau s-o văd. 

— Îmi pare rău, Lena. E afară, te așteaptă și nu pot - nu vreau 
- să te las să te duci singură acasă. 

e 

În maşină, Nan tăcu tot drumul către casă. Nu s-ar fi putut 
spune cât de multe sau de puține știa. Dar nimic din toate astea 
nu conta pentru Lena acum. Încetase să îi mai pese de ceva 
după furtuna de noaptea trecută. 

Lena se uită pe fereastră, gândindu-se că nu mai mersese de 
mult cu mașina, noaptea. De obicei la ora asta era în pat, uneori 
uitându-se pe fereastră și așteptând să se facă ziuă, dar 
niciodată afară. Niciodată undeva unde nu era în siguranţă. 

Nan trase mașina pe alee și opri motorul. Puse cheia 
deasupra oglinzii, aruncându-i Lenei un rânjet prostesc. Nan 
avea prea multă încredere în oameni. Sibyl fusese la fel, până 
ajunsese să fie omorâtă de un maniac. 

Casa pe care Sibyl și Nan o cumpăraseră acum câţiva ani era 
un bungalow mic, de genul celor întâlnite peste tot în 
Heartsdale. De o parte erau două dormitoare, cu o baie la 
capătul holului și o bucătărie, iar sufrageria și salonul - de 
cealaltă parte. Al doilea dormitor fusese transformat în birou 
pentru Sibyl, dar Lena nu știa la ce folosea acum Nan camera. 

Lena se opri pe veranda din faţă și se sprijini de zidul casei, ca 
să nu cadă în timp ce Nan descuia ușa. Extenuarea devenise un 
mod de viaţă pentru ea. Un alt lucru care se schimbase. 

Trei sunete scurte le întâmpinară - de la sistemul de alarmă - 
când Nan deschise ușa. Dată fiind lipsa de preocupare a lui Nan 
pentru siguranţă, Lena se miră că se obosise să își cumpere o 
alarmă. 

Nan îi citi gândurile. 

— Știu, zise ea, tastând codul sistemului de alarmă, care era 
data de naștere a lui Sibyl. M-am gândit că mă va face să mă 
simt în siguranţă după ce Sibyl... și apoi tu... 

— Un câine ar fi mai bun, sugeră Lena, apoi se simţi vinovată 
când văzu expresia preocupată de pe faţa lui Nan. Dar și 
zgomotul făcut de alarmă poate să sperie. 

— O tot declanșam la început, după ce am cumpărat-o. 
Doamna Moushey de peste drum mai că a făcut atac de cord. 

— Sunt sigură că-i în regulă, îi spuse Lena. 

— De ce oare nu te cred? 

Lena întinse mâna pe spătarul canapelei, gândindu-se că nu 
avea puterea să poarte o astfel de discuţie stupidă. 

Nan păru să își dea seama. 

— Ți-e foame? întrebă ea, aprinzând luminile în timp ce trecu 
din sufragerie în bucătărie. 

Lena clătină din cap, dar Nan nu o văzu. 

— Lena? 

— Nu, zise Lena. 

Își trecu mâinile de-a lungul canapelei în drum spre baie. Avea 
crampe de la medicamente și simţea o arsură de parcă ar fi 
avut infecţie la vezica urinară. 

Baia era mică, cu podeaua acoperită de gresie neagră și albă. 
Pe partea de sus a pereţilor era o margine de lemn, cu faianță 
albă dedesubtul ei. Un dulap cu medicamente, cu oglindă 
încorporată, avea o fotografie a lui Sibyl prinsă de ramă. Lena se 
uită în oglindă, apoi la Sibyl, comparând cele două imagini. Lena 
părea mai bătrână cu zece ani, chiar dacă fotografia fusese 
făcută cam cu o lună înainte de uciderea lui Sibyl. Ochiul ei 
stâng era umflat, tăietura de dedesubt era de un roșu aprins și 
sensibilă la atingere. Avea buza spartă la mijloc și zgârieturi 
care arătau ca o rană gigantică înfășurată în jurul gâtului. Nu 

era de mirare că vorbea cu atâta greutate. Gâtul ei era probabil 
o bucată de carne vie. 

— Lena? zise Nan, ciocânind la ușă. 

Lena deschise ușa, nedorind ca Nan să se îngrijoreze. 

— Vrei ceai? întrebă Nan. 

Lena era pe punctul de a spune că nu, dar apoi se gândi că 
era posibil ca o ceașcă de ceai să îi facă bine la gât. Deci dădu 
din cap că da. 

— Mentă pentru Burtică sau Ursuleţul Somnoros? 

Lenei îi veni să râdă pentru că i se părea ridicol că, după ce se 
întâmplase, Nan stătea în ușa băii și o întreba pe Lena dacă voia 
Mentă pentru Burtică sau Ursuleţul Somnoros. Nan zâmbi. 

— O să aleg eu pentru tine, zise ea. Vrei să te schimbi? 

Lena încă mai purta uniforma pe care i-o dăduseră la 
închisoare, pentru că hainele ei fuseseră luate ca dovezi. 

— Încă mai am unele dintre lucrurile lui Sibyl, dacă vrei... 

Amândouă părură să își dea seama că niciuna din ele n-avea 
să se simtă bine dacă Lena purta hainele lui Sibyl. 

— Am niște pijamale care sigur îţi vin, zise Nan. 

Se duse în camera ei, iar Lena o urmă. Lângă pat se aflau alte 
fotografii cu Sibyl, alături de ursulețul Pooh, pe care-l avusese 
de când era mică. 

Nan rămase nemișcată privind-o. 

— Ce e? întrebă Lena, ţinând gura întredeschisă, ca să nu i se 
despice din nou buza. 

Nan se apropie de șifonier și se ridică în vârful picioarelor ca 
să scotocească pe raftul de sus. Scoase o cutie mică din lemn. 

— Asta a fost a tatălui meu, zise ea, deschizând cutia. 

Un Glock mic se afla în interiorul căptușit cu catifea. Lângă el 
era un încărcător plin. 

— Ce faci cu ăla? întrebă Lena, dorindu-și să ia arma în mână, 
numai ca să îi simtă greutatea. 

Nu mai pusese mâna pe o armă de când își dăduse demisia 
din poliţie. 

— Tata mi l-a dat după ce a murit Sibyl, zise Nan, iar Lena își 
dădu seama că nici măcar nu știa că tatăl lui Nan mai era încă în 
viaţă. E poliţist, adăugă Nan. Cum a fost și tatăl tău. 

Lena puse mâna pe metalul rece; îi plăcea felul în care se 
simțea la atingere. 

— Nu știu cum să-l folosesc, zise Nan. Nu pot să suport 
armele. 

— Și Sibyl le ura, zise Lena, deși cu siguranță Nan știa că tatăl 
lor, Calvin Adams, fusese împușcat la un semafor. 

Nan închise cutia și i-o dădu Lenei. 

— Păstreaz-o tu, poate te face să te simţi mai în siguranţă. 

Lena luă cutia și o strânse la piept. Nan se duse la șifonier și 
scoase o pijama albastră pastelată. 

— Știu că nu e stilul tău, dar e curată. 

— Mulţumesc, zise Lena, apreciind efortul. 

Nan plecă și închise ușa în urma ei. Lena ar fi vrut să o încuie, 
dar se gândi că Nan ar putea auzi zgomotul și ar interpreta 
greșit gestul. Se așeză pe pat și deschise în poală cutia de lemn. 
Își trecu degetele de-a lungul ţevii la fel cum își trecuse degetele 
de-a lungul penisului lui Ethan. Lena strânse arma în mână, 
încercând cu stângăcie să umple încărcătorul. Proteza de la 
mâna stângă îi îngreuna mișcările, și, când încercă să încarce un 
glonţ în cameră, arma aproape că îi scăpă din mână. 

— La naiba, zise ea, apăsând pe trăgaci de câteva ori, numai 
ca să simtă clicul. 

Din reflex, Lena scoase încărcătorul înainte să pună arma 
înapoi în cutie. Cu oarecare dificultate, se îmbrăcă în pijamalele 
albastre. Picioarele o dureau atât de tare, încât nu voia să le 
miște, dar știa că mișcarea era singura modalitate de a înfrânge 
amorțeala și durerea. 

Când intră în bucătărie, Nan turna ceaiul. Îi zâmbi Lenei, 
încercând să nu râdă, iar Lena cobori privirea către câinele 
desenat pe buzunarul de la piept al pijamalei. 

— Îmi pare rău, se scuză Nan, râzând pe înfundate. Dar 
niciodată nu mi te-am imaginat purtând așa ceva. 

Lena zâmbi slab și simţi cum buza i se despică din nou. Puse 
cutia de lemn pe masă. Arma era inutilă dacă nu putea să o 
armeze, dar se simţea mai în siguranţă dacă o avea aproape. 

Nan observă arma, dar spuse: 

— Oricum, arată mai bine pe tine decât pe mine. 

Lena simţi o ușoară nervozitate, și de hotărî să lămurească 
situaţia. 

— Nu sunt lesbiană, Nan. 

Nan se sili să zâmbească. 


— Oh, Lena, chiar dacă ai fi fost, nu cred că o să mai pot 
vreodată nici măcar să mă gândesc că ar putea-o înlocui cineva 
pe sora ta. 

Lena apucă strâns scaunul cu mâinile, nedorind să discute 
despre Sibyl. Dacă ar fi început, ar fi ajuns într-un final să 
vorbească despre ce se întâmplase. Lena se simţi pentru o clipă 
rușinată, gândindu-se că Sibyl ar fi putut afla ce i se întâmplase. 
Pentru prima dată în viaţa ei, Lena se bucura că sora eie 
moartă. _ 

— E târziu, zise Lena, uitându-se la ceasul de pe perete. Imi 
pare rău că te-am băgat în toate astea. 

— Oh, nu-ţi face griji. Nu e chiar rău că e trecut de miezul 
nopţii, iar eu sunt trează. M-am tot dus la culcare la nouă 
jumătate, ca o babă, de când Sibyl... 

— Te rog, zise Lena. Nu pot să vorbesc despre ea. Nu așa. 

— Hai să stăm jos, o îndemnă Nan. 

Își puse braţul în jurul umerilor Lenei și încercă să o conducă 
spre scaun, dar Lena nu se mișcă. 

— Lena? 

Lena își mușcă buza, deschizând și mai mult gura. Linse rana 
cu vârful limbii, amintindu-și cum linsese gâtul lui Ethan. 

Dintr-odată începu să plângă, iar Nan își puse și celălalt braţ 
în jurul ei. Rămaseră în bucătărie, Nan ţinând-o în braţe și 
consolând-o, până când Lena nu mai putu să plângă. 

JOI 


Capitolul 15 


Ron Fletcher arăta ca un diacon. Părul lui brunet era pieptănat 
frumos într-o parte și dat cu un gel care strălucea. Purta costum, 
ca și cum venise acolo la un interviu de angajare, deși Jeffrey îi 
spusese la telefon că avea nevoie de el numai ca să îi dea 
câteva informaţii despre Chuck Gaines. După cum mirosea, 
Fletcher era cu siguranță fumător. Ținând cont de ceea ce 
găsiseră în dulapul din biroul celor de la pază, dependenţa de 
nicotină era o nimica toată comparativ cu celelalte vicii ale sale. 

— Bună dimineaţa, domnule Fletcher, zise Jeffrey așezându-se 
în faţa lui, de cealaltă parte a mesei. 

Fletcher afișă un zâmbet rapid și nervos, apoi se întoarse și se 
uită la Frank, care stătea la ușă ca un gardian. 

— Sunt comandantul Tolliver, îi spuse Jeffrey. El este 
detectivul Wallace. 

Fletcher dădu din cap și își netezi părul. Era în permanenţă 
sub influenţa drogurilor, un bărbat de patruzeci de ani care nu 
îmbătrânise, arătând în continuare ca în anii adolescenței. 

— Salut. Cum mai merge treaba? 

— Destul de bine, zise Jeffrey. Mulţumesc că ai venit atât de 
devreme. 

— Lucrez nopțile, îi zise Fletcher, vorbind încet și chinuit, după 
o viață întreagă de fumat marijuana. De obicei asta e ora la care 
mă bag în pat. 

— Ei bine - Jeffrey zâmbi -, apreciem faptul că ai venit. Jeffrey 
se lăsă pe spate, ţinând o mână pe masă. Fletcher se întoarse și 
se uită din nou la Frank. Frank putea fi impunător atunci când 
voia, iar bătrânul polițist își îndreptase acum spatele tocmai ca 
să lase să se înțeleagă asta foarte clar. Fletcher se uită înapoi la 
Jeffrey, afișând același zâmbet nervos. 

Din nou, Jeffrey răspunse la zâmbet. 

— Eu, uf..., începu Fletcher, lăsându-se în faţă, cu cotul pe 
masă. Presupun că aţi găsit iarba. 

— Mda, îi spuse Jeffrey. 


— Nu-i a mea, își încercă Fletcher norocul, dar Jeffrey își dădu 
seama din felul în care vorbise că știa că scuza lui era slabă. 

Ron Fletcher avea în jur de patruzeci și cinci de ani, și, 
judecând după dosarul lui de angajare, niciodată nu avusese o 
slujbă stabilă mai mult de doi ani. 

— A ta e, zise Jeffrey. Am găsit amprentele tale pe ea. 

— La naiba, bombăni Fletcher, plesnindu-și palma de masă. 
Jeffrey îl văzu pe Frank zâmbind. Găsiseră amprente pe pungi, 
dar cele ale lui Fletcher nu se aflau în dosarul secţiei de poliţie, 
ca să se facă o comparaţie. 

— Ce altceva mai vinzi? 

Fletcher ridică din umeri. 

— O să-ţi întoarcem casa cu fundul în sus, Ron. 

— Oh, frate! exclamă Fletcher, punându-și capul pe masă. Ce 
porcărie! Ridică privirea, implorator. Niciodată n-am avut belele 
cu legea. Tre' să mă credeţi. 

— Ti-am văzut deja dosarul, îi spuse Jeffrey. 

Gura lui Fletcher se strâmbă. Dosarul lui era curat, cu 
excepţia unei amenzi de parcare, dar era posibil să mai existe și 
altceva care nu apăruse pentru că nu fuseseră făcute acuzaţii. 
Fletcher făcea parte din generaţia care credea că polițiștii sunt 
mult mai puternici decât erau de fapt. 

— Cui îi vindeai la școală? întrebă Jeffrey. 

— Doar unor puști, frate, zise Fletcher. Doar câte puţin, cât 
să-mi meargă treaba, înţelegi? Nu mult. 

— Chuck știa despre asta? 

— Chuck? Nu, nu. Știi, Chuck nu e tocmai la curent cu ce se 
întâmpla, dar, dacă ar afla că fac asta... 

— Ştii c-a murit? 

Fletcher se făcu palid la față și rămase cu gura căscată. 
Jeffrey lăsă să treacă puțin timp, până ce Fletcher începu să 
tremure nervos. 

— Cereai drepturile vreunuia din școală? întrebă Jeffrey. 

— Să cer drepturile? repetă Fletcher, și Jeffrey era pe punctul 
de a-i explica ce însemna asta, dar Fletcher continuă: Nu, frate. 
Nu știu cine altcineva mai vindea, dar nimeni nu mi-a zis nimic 
niciodată. Nu dădeam atât de mult încât să stric piaţa cuiva. Pe 
bune. 

— Nimeni nu te-a abordat niciodată, nu ţi-a spus că nu îi 
plăcea ceea ce făceai? 

— Niciodată, insistă Fletcher. Știi, am fost atent. Aveam 
numai câţiva copii cărora le vindeam. Nu voiam să fac bani 
mulți, ci numai cât să am și eu marfa mea. 

— Numai pentru iarbă? 

— Uneori și alte chestii, zise Fletcher. 

Nu era complet idiot. Ştia că deținerea de marijuana era o 
infracţiune mai puţin gravă comparativ cu posesia de narcotice 
mai puternice. 

— Cine erau copiii cărora le vindeai? 

— Nu mulţi, doar trei sau patru. 

— William Dickson? întrebă Jeffrey. Scooter? 

— Ah, nu, nu Scooter. El e mort. Nu i-am vândut eu porcăria 
aia. Despre asta e vorba? 

Deveni agitat, iar Jeffrey îi dădu de înţeles că ar trebui să se 
liniștească. 

— Știm că Scooter vindea. Nu-ţi face griji pentru Scooter. 

— Oh, OK. Fletcher își duse mâna la piept. M-ai speriat câteva 
minute. 

Jeffrey se gândi să își încerce norocul. 

— Știm că i-ai vândut lui Andy Rosen. 

Gura lui Fletcher se mișcă, dar nu vorbi. Se uită de la Frank la 
Jeffrey și din nou la Frank. 

— Nici vorbă. Vreau un avocat, zise el, în cele din urmă. 

— Un avocat o să schimbe complet tonul acestui interviu, 
Ron. Dacă tu aduci avocatul tău, îl aduc și eu pe-al meu. 

— Nici vorbă. Nici vorbă. 

— Dacă fac acuzaţii, asta e. Eşti în sistem. Nicio înțelegere. Și- 
o să primești ani grei. 

— E o păcăleală. E o capcană. 

— Nu-i o capcană, îl asigură Jeffrey. 

Tehnic vorbind, din moment ce Fletcher ceruse un avocat, tot 
ce urma în acest moment era o încălcare a drepturilor. 

— Nu vrem să-ţi venim de hac. Vrem doar să aflăm cine i-a 
vândut marfa lui Andy Rosen. 

— Nici vorbă, frate, insistă Fletcher. Știu cum merge treaba 
asta. Dac-a fumat iarbă înainte să sară de pe pod, o să mă 
acuzaţi pe mine - vreau să spun, pe ăla care i-a vândut rahatul. 

Jeffrey se aplecă peste masă. 

— Andy n-a sărit, Ron. A fost împins. 


— Pe bune? întrebă Fletcher, holbându-se de la Jeffrey la 
Frank și înapoi. Frate, asta e rău. Mare greșeală. Andy era un 
puști bun. A avut niște probleme, dar... la naiba. A fost un puști 
bun. 

— Ce fel de probleme a avut? 

— Nu putea să renunţe la droguri, zise Fletcher, ridicând 
mâinile în aer. Unii oameni ar vrea, dar nu pot. 

— Chiar voia? 

— Așa credeam, zise Fletcher. Adică, știți voi. Credeam că 
vrea. 

— Până când? 

Fletcher făcu o grimasă. 

— Oh, nu știu. 

— Până când, Ron? A încercat să cumpere ceva de la tine? 

— Nu avea bani, zise Fletcher. Era ceva de genul - se făcu mic 
și începu să își frece mâinile - te plătesc cu dragă inimă marţi 
dacă-mi dai marfa azi. 

— Și i-ai dat? întrebă Jeffrey. 

— La naiba, nu, frate. Andy a încercat să mă mai ardă și altă 
dată. Pe toți a încercat să-i ardă. 

— Avea dușmani din cauza asta? 

Fletcher clătină din cap. 

— Dacă-l presai, îţi plătea înapoi. Mi-a părut rău pentru 
nătărău din cauza asta. Era un dur, știi, dar nu trebuia decât să 
te înfigi puţin în el, și te lua cu: „Bine. Uite-ţi banii. Nu-mi face 
rău”. Fletcher se opri, dându-și seama ce spusese. Nu că i-aș 
face rău. Nu așa lucrez eu, frate. Eu sunt blând, vreau să-ți 
explorez, știi tu... Fletcher căută cuvântul potrivit. Nu, nu-i 
corect. Dezvoltare. Trebuie să-ţi dezvolţi mintea. Să te deschizi. 

— Corect, zise Jeffrey, gândindu-se că, dacă mintea lui 
Fletcher s-ar mai fi dezvoltat puţin, ar fi început să curgă pe- 
afară. 

— Mi-a părut rău pentru el. Avea niște vești bune. Se 
pregătea să sărbătorească. 

Jeffrey și Frank schimbară o privire. 

— Ce sărbătorea? 

— N-a spus, răspunse Fletcher. N-a zis, și eu n-am întrebat. 
Așa era Andy. Îi plăcea să ţină secrete, știi. Chiar dacă se ducea 
la baie să se cace, totul era în mare secret, de parcă i-ar fi tras-o 

lui James Bond. Fletcher dădu să râdă. Ha, ha. Nu că i-ar fi tras-o 
tipului. 

— Și Chuck? întrebă Jeffrey. El cum era implicat în toate 
astea? 

Fletcher ridică din umeri. 

— Nu vreau să vorbesc de rău despre... 

— Ron? 

Gemu, frecându-și burta. 

— Cred că lua și el niște bani. Știţi, pentru chirie și chestii de- 
astea. 

Jeffrey se lăsă pe spate, încercând să își dea seama cum 
putea fi Chuck legat de crimele petrecute recent. Traficanţii de 
droguri îi omorau numai pe cei care le stăteau în cale, și o 
făceau într-un mod spectaculos, ca să fie drept exemplu pentru 
eventualii rivali. A înscena niște morți ca să pară sinucideri era 
contrariul unei bune afaceri. 

Fletcher deveni nervos văzând că Jeffrey tăcea. 

— Am nevoie de un avocat? întrebă el. 

— Nu și dacă o să cooperezi. 

Jeffrey scoase un carneţel și un pix și i le puse lui Fletcher în 
faţă. 

— Știu că e prima ta infracţiune, Ron. O să încercăm să nu 
faci pușcărie, dar trebuie să ne spui ce-ai în apartament. Dacă 
mă duc acolo și găsesc ceva ce n-ai menţionat, atunci îi spun 
judecătorului să-ţi dea pedeapsa maximă. 

— Bine, frate, zise Fletcher. Bine. Metedrină. Am niţică 
metedrină, și e sub salteaua mea. 

Jeffrey îi făcu semn înspre pix și hârtie. Fletcher începu să 
scrie, oferind o descriere a casei sale. 

— Am niște iarbă în frigider, în zona vasului pentru unt. Așa 
numești locul ăla unde stă untul? 

— Compartimentul pentru unt? se oferi Jeffrey. 

— Da, da. 

Fletcher dădu din cap aprobator, apoi se întoarse la scris. 
Jeffrey se ridică în picioare, gândindu-se că avea lucruri mai 
bune de făcut. Lăsă ușa deschisă, ca să îl poată privi pe Fletcher 
de pe hol. 

— Ce s-a întâmplat? întrebă Frank. 

Jeffrey își cobori tonul vocii în timp ce vorbi cu Frank. 

— Mă duc să discut din nou cu Jill Rosen, să văd ce poate să- 
mi mai spună. 

— Ce mai face puștoaica? 

Jeffrey se întristă dintr-odată gândindu-se la Lena. 

— Am vorbit cu Nan Thomas azi-dimineaţă. Nu știu. Poate trec 
pe-acolo, să văd dacă vrea să facă reclamaţie. 

— N-o s-o facă, zise Frank, iar Jeffrey știa că avea dreptate. 

— Ai putea să vorbești tu cu ea, iar Frank reacţionă de parcă 
Jeffrey ar fi sugerat să își lovească propria mamă cu un prosop 
ud. 

De când Lena fusese atacată, Frank nu mai știa cum să se 
poarte cu fostul său partener. Jeffrey înţelegea uneori reacția lui, 
dar nu își putea imagina nimic care l-ar fi putut face să își 
abandoneze propriul partener. Erau polițiști în Birmingham pe 
care Jeffrey nu îi văzuse de ani de zile, dar care l-ar fi putut suna 
la orice oră, iar Jeffrey ar fi fost la volan în câteva secunde, 
pornind spre Alabama. 

— N-o să-ți ordon să te duci s-o vezi, dar cred că, dacă ai 
încerca..., zise Jeffrey. 

Frank tuși în palmă. 

Jeffrey încercă din nou. 

— Are încredere în tine, Frank. Poate reușești tu să o aduci pe 
calea cea bună. 

— Mie mi se pare că deja a ales calea pe care vrea să o 
urmeze. 

Avea o privire înverșunată, iar Jeffrey își aminti cât de greu îi 
fusese să îl tragă pe Frank de pe Ethan, ieri. Dacă Jeffrey nu l-ar 
fi oprit, White ar fi fost probabil mort acum. 

— Pe tine-o să te-asculte, zise Jeffrey. S-ar putea să fii ultima 
noastră șansă de-a ajunge la ea. 

Frank ignoră remarca aceasta cu atâta ușurință, încât Jeffrey 
se întrebă dacă chiar o rostise cu voce tare. 

Cu o mișcare a mâinii, Frank făcu semn înspre Fletcher, care 
ajunsese deja la a doua pagină a mărturiei sale. 

— Vrei să-i scotocesc în apartament? 

— Da, zise Jeffrey, conștient că era posibil ca Fletcher să fie 
un mincinos foarte convingător. Fă tot ce trebuie în legătură cu 
iarba din dulap. Vedem ce mai scoatem de la el până la sfârșitul 
zilei. 

— Și White? zise Frank. Îi dăm drumul? 


Jeffrey îi ceruse șerifului Macon să îl ţină pe White închis, 
pentru că nu avea încredere în propriii oameni și nu voia să îl 
lase cu ei singur. 

— O să-l rețin cât de mult pot, dar, dacă Lena nu face 
reclamaţie, nu pot face mare lucru. 

— Și testul ADN? 

— Ştii că durează cel puţin o săptămână, îi reaminti Jeffrey. Și, 
chiar dacă vine rezultatul, nu contează atâta timp ea susţine că 
actul a fost consimţit. 

Frank dădu scurt din cap, aprobator. 

— Te duci în Atlanta în seara asta? 

— Da, probabil, zise Jeffrey, deși ultimul lucru pe care Sara i-l 
ceruse noaptea trecută fusese să o lase în pace o vreme. 

Avea să vină o zi în care o să-i spună lucrul acesta și să 
vorbească foarte serios. Se rugă la Dumnezeu să nu fie totuși de 
data aceasta. 

e 

Jeffrey merse pe jos către casa Rosen-Keller, având nevoie de 
timp ca să își limpezească gândurile. Sentimentul de vină îl 
copleșise în această săptămână, de la înjunghierea Tessei până 
la atacarea Lenei. Noaptea trecută, în închisoare, tot ce își 
dorise era să o ia în braţe și să o aline. Simţise însă că era 
ultimul lucru de care Lena avea nevoie, și cel mai bun lucru pe 
care Jeffrey ar fi putut să îl facă era să afle cine era vinovat 
pentru toate astea. Nu exista nicio dovadă care să demonstreze 
prezenţa unui intrus în biroul celor de la pază. Nimeni nu era 
pornit împotriva lui Chuck, și, deși îl considerau cu toţii un 
ticălos, nimeni nu se putea gândi la un motiv pentru care să fi 
fost omorât. Chiar dacă se alegea și el cu ceva din afacerea cu 
droguri a lui Fletcher, acesta din urmă ar fi fost pedepsit, nu 
Chuck. 

Mustangul roșu era încă parcat pe alee, unde Jeffrey îl văzuse 
ultima dată. Merse pe veranda din față și ciocăni la ușă, 
vârându-și mâinile în buzunar în timp ce aștepta. Trecură câteva 
minute fără să se întâmple nimic, și se uită pe fereastră, 
întrebându-se dacă Jill Rosen își părăsise cu adevărat soțul. 

Mai ciocăni de câteva ori la ușă înainte să plece. Se afla la 
jumătatea aleii, când se răzgândi. Se duse în spatele casei, la 
apartamentul lui Andy Rosen. Fletcher spusese că Andy voia să 

sărbătorească sâmbătă noaptea. Poate Jeffrey afla de ce era 
băiatul așa de fericit. 

Jeffrey ciocăni la ușa apartamentului, nedorind să o întrerupă 
pe Jill Rosen în cazul în care aceasta s-ar fi aflat aici 
împachetând lucrurile fiului ei. Încercă clanţa. 

— Hei! strigă el, intrând în apartamentul mic. 

La fel ca și în restul casei, cel care decorase interiorul 
apartamentului lui Andy nu se mai întorsese de atunci. Un covor 
aspru, portocaliu, era pe podea, iar pereţii erau acoperiţi cu 
lambriuri din lemn închis de pin, care se umflaseră pe alocuri. 
Chiar lângă ușă era o baie, iar dincolo de ea - un salonaș. 
Postere zdrențuite cu formații rap erau prinse haotic pe pereți. 
Două piramide de cutii goale de bere, de aproape un metru 
înălțime fiecare, flancau fiecare parte a unui televizor cu ecran 
mare. 

Un șevalet de lângă fereastră ţinea schiţa unui alt nud de 
femeie, de data asta, din fericire, nu color. Jeffrey se uită prin 
suportul de plastic pentru instrumentele de pictură de pe podea 
și găsi câteva cutii de diluant pentru vopsea și alte câteva de 
vopsea aerosol. La fundul cutiei, găsi două tuburi de lipici și o 
cârpă uzată. Strâmbă din nas când simţi mirosul cârpei și 
aproape că leșină din cauza celui al chimicalelor. 

— Hristoase, zise Jeffrey. 

Sub chiuvetă găsi alte patru cutii cu vopsea aerosol. În baia 
mică erau patru recipiente cu detergent de curăţat toaleta. Fie 
Andy Rosen era obsedat de curăţenie, fie pufăia - inhala lipici și 
aerosol ca să se drogheze. Sara nu ar fi găsit astfel de substanţe 
pe foaia de analize, decât dacă ar fi specificat laboratorului să le 
caute. 

Jeffrey se uită prin cameră după alte semne ale folosirii 
drogurilor. Imprăștiate pe jos erau accesoriile unui aparat de 
jocuri video și câteva CD-uri fără carcase. Într-o parte erau 
aparate electronice, un DVD-player, un video, un CD-Player, un 
receptor stereo sofisticat și un sistem audio complex. Fie Andy 
făcea trafic de droguri, fie părinţii lui făcuseră o a doua ipotecă 
pentru ca fiul lor să își cumpere tot felul de electronice. 

Dormitorul era împărțit în două de o serie de paravane de 
lemn. În spatele lor, patul era nefăcut și șifonat. În aer se simţea 
un iz de transpiraţie și de cremă de mâini cu miros de nucă de 

cocos. Lampa de lângă pat avea o eșarfă roșie prinsă în jurul 
abajurului, ca pentru a crea o atmosferă mai romantică. 

Dulapurile și șifonierul din dormitor fuseseră deja cercetate, 
dar Jeffrey se simţi tentat să verifice din nou. În dulap atârnau 
pe umerașe trei sau patru cămăși, iar tricourile erau aruncate pe 
marginea rafturilor. Trei perechi de blugi ce păreau purtaţi se 
aflau pe raftul de sus, și Jeffrey îi despături, verificându-le 
buzunarele, înainte să îi pună înapoi pe raft. 

Câteva cutii pentru pantofi se aflau pe podeaua șifonierului, 
majoritatea conţinând teniși nou-nouţi. Una dintre ele era plină 
de fotografii și cu un teanc de fișe vechi în care erau trecute 
rezultatele, comportamentul și absenţele de la școală ale lui 
Andy. Jeffrey le citi. Arătau mult mai promițătoare decât 
arătaseră ale lui. Se uită apoi la fotografii. Jill Rosen și Brian 
Keller erau aproape neschimbaţi în fiecare fotografie, numai 
peisajul din spatele lor se schimba, de la parcuri de distracţie, la 
cascade, de la Smithsonian la Marele Canion. Andy apărea în 
foarte puţine fotografii, așa că Jeffrey își imagină că el făcea pe 
fotograful familiei. 

La fundul cutiei se afla un teanc separat de fotografii alb- 
negru. Jeffrey le luă și pe acestea. Elasticul care le ţinea laolaltă 
era atât de vechi, încât se rupse în mâna lui. Prima fotografie 
era a unei femei care stătea într-un balansoar, ţinând în brațe 
un copil. Părul ei era tuns în forma unei caschete, la fel cum îl 
purtase și mama lui Jeffrey pe când era el în liceu. 

In alte fotografii, femeia se juca fericită cu copilul, părul ei 
crescând odată cu cel al copilului, de la o fotografie la alta. Erau 
zece fotografii în total, care se opreau când copilul avea 
aproximativ trei ani. Jeffrey se uită la ultima fotografie, care o 
arăta pe femeie stând singură în balansoar. Se uita fix la 
aparatul de fotografiat, iar lui Jeffrey i se păru că vede ceva 
familiar în forma feţei și în genele lungi. Jeffrey întoarse ultima 
fotografie și citi data, încercând să pună lucrurile cap la cap. Se 
uită din nou lung la femeie, întrebându-se de ce i se părea atât 
de familiară. 

Deschise telefonul și formă numărul biroului lui Kevin Blake. 
Candy răspunse după trei apeluri. 

— Bună, scumpule, zise ea, părând încântată să îi audă 
vocea. Chiar voiam să te sun. 

— Ai dat de Monica Patrick? 


— Mda, zise ea - însă nu părea prea fericită. E moartă de trei 
ani. 

Exact de asta se temuse Jeffrey. 

— Multam c-ai încercat. 

— Pentru puţin, zise ea. Nici nu știu la ce ţi-ar fi folosit. Cauţi 
cumva ceva scandal? 

— Ceva de genul ăsta, încuviinţă Jeffrey, uitându-se la 
fotografie și silindu-se să găsească o logică. 

— Am trecut prin toate astea când l-am cercetat, zise ea. 
Brian nu e tocmai Albert Einstein, dar e tipul de om care trage 
ca un catâr. Face treburile pe care toţi le refuză. Stă până la 
miezul nopţii ca să se asigure că s-a făcut totul. Acum o numim 
fixaţie în stadiul anal, dar atunci se chema conștiinciozitate. 

Jeffrey băgă fotografiile în buzunar și puse cutia de pantofi la 
locul ei. 

— De la soţia lui am rămas cu impresia că încă mai e așa. 

— Păi, ea știe mai bine, zise Candy. Deși e cam târziu să se 
mai plângă. 

Jeffrey închise ușa dulapului și se uită prin cameră. 

— Ce vrei să spui? 

— Așa au ajuns să fie împreună, îi spuse ea. Jill era secretara 
lui la Jericho. 

— Glumești? 

— De ce-aș glumi cu așa ceva? Nu-i nimic rău în a fi secretară. 

— Nu, nu la asta mă refer, zise Jeffrey. Numai că niciunul din 
ei n-a pomenit nimic despre asta niciodată. 

— De ce-ar fi făcut-o? întrebă Cathy, și avea dreptate. Nu te-ai 
întrebat niciodată de ce aveau nume diferite? 

— Nu, zise el, auzind o portieră trântită pe alee. 

Se duse în sufragerie ca să se uite afară pe fereastra din faţă. 
Brian Keller lua ceva de pe bancheta din spate a unei mașini 
Impala cafenii. Scoase câteva cutii mari, albe și le sprijini cu 
coapsa în timp ce închise portiera. 

— Șefule? 

— Sunt aici, îi spuse Jeffrey, încercând să reia conversaţia. Ce 
spuneai? 

— Spun că probabil c-a divorţat până acum. 

— Cine a divorţat? întrebă Jeffrey, privind cum Keller se lupta 
cu cutiile în timp ce mergea spre garaj. 

— Fata cu care era căsătorit când a început să se vadă cu Jill 
Rosen. Nu c-ar mai fi o fată acum. La naiba, probabil că are 
cincizeci și ceva de ani. Mă-ntreb ce s-o fi-ntâmplat cu fiul lor. 

— Fiul lor? repetă Jeffrey, auzind pașii lui Keller pe scări. 

— Fiul din prima căsătorie, zise ea. Ești atent la ce-ţi spun? 

— Are un fiu din prima căsătorie? zise Jeffrey, scoțând o 
fotografie. 

— Asta ţi-am spus. Pur și simplu i-a părăsit. Nici măcar nu i-a 
pomenit vreodată lui Bert. Îl ţii minte pe Bert Winger - a fost 
decan înainte să vină Kevin. Nu că Bert ar fi dat două parale pe 
situaţia familială a lui Brian. Și el avea doi copii dintr-o căsătorie 
anterioară, și, dă-mi voie să-ţi spun, copiii ia sunt cei mai 
drăgălași pe care i-am văzut... 

— Trebuie să plec, zise Jeffrey, închizând telefonul. 

În sfârșit știa de ce copilul din fotografie i se părea atât de 
familiar. 

Vechea zicală era adevărată. O fotografie valorează cât o mie 
de cuvinte - sau, în acest caz, o călătorie gratis până la secţia 
de poliţie, în partea din spate a mașinii de patrulă. 

Keller intră pe ușă, și aproape că scăpă cutiile din mâini când 
îl văzu pe Jeffrey. 

— Ce cauţi aici? 

— Doar mă uitam prin jur. 

— Asta pot să văd. 

— Unde-i soţia ta? întrebă Jeffrey. 

Keller se făcu palid la față. Se aplecă și dădu drumul cutiilor 
pe podea. 

— Ela mama ei. 

— Nu aceasta, zise Jeffrey, ridicând fotografia. Cealaltă. 

— Cealaltă... 

— Prima ta soție, îl lămuri Jeffrey, arătându-i o altă fotografie. 
Mama celui mai mare dintre fiii tăi. 


Capitolul 16 


Lena își târî picioarele până în bucătărie, fiecare încheietură a 
corpului ei scârțâind ca metalul ruginit. Nan stătea la masă, 
citind ziarul în timp ce mânca un bol de cereale. 

— Ai dormit bine? întrebă Nan. 


Lena dădu aprobator din cap, uitându-se după cafetieră. Din 
ibricul de pe aragaz ieșeau aburi. Pe masă se aflau o ceașcă și 
un plic de ceai lângă ea. 

— Ai cafea? întrebă Lena, cu vocea aproape o șoaptă. 

— Am instant, zise Nan, dar decofeinizată. Aș putea să mă 
duc până la magazin înainte să plec la serviciu. 

— E în regulă, zise Lena, întrebându-se cât avea să dureze 
până o apuca durerea de cap din cauza lipsei cofeinei. 

— Parcă ești mai bine în dimineaţa asta, zise Nan, încercând 
să zâmbească. Vocea ta. Seamănă mai mult a voce, iar nu a 
croncănit. 

Lena se trânti pe un scaun, simțind oboseală în toate oasele. 
Nan dormise pe canapea, lăsându-i Lenei patul, dar Lena nu se 
putuse odihni. Patul lui Nan se afla sub un rând de ferestre care 
dădeau spre curtea din spate. Toate erau la nivelul pământului, 
și niciuna dintre ele nu avea jaluzele sau vreo draperie. Lena 
nici nu reușise să închidă ochii, temându-se că cineva ar putea 
să intre pe fereastră și să o înșface. Se ridicase de câteva ori și 
verificase încuietorile, încercând să vadă dacă era cineva afară. 
Curtea din spate era prea întunecată, și nu vedea decât la 
câţiva metri, iar Lena sfârșise prin a se sprijini cu spatele de ușă, 
cu pistolul în poală. 

Lena își drese vocea. 

— Aș vrea să împrumut niște bani. 

— Sigur, îi spuse Nan. Eu am încercat să-ţi dau... 

— Să împrumut, insistă Lena. Ți-i dau înapoi. 

— Bine, încuviinţă Nan, ridicându-se ca să își spele bolul la 
chiuvetă. O să-ţi iei niște zile libere? Eşti binevenită să stai aici. 

— Trebuie să angajez un avocat pentru Ethan. 

Nan scăpă bolul în chiuvetă. 

— Crezi că-i înțelept să faci asta? 

— Nu pot să-l las în închisoare, zise Lena, știind că bandele de 
negri aveau să-l omoare pe Ethan de îndată ce vedeau 
tatuajele. 

Nan se așeză din nou la masă. 

— Nu știu dacă pot să-ţi dau bani pentru asta. 

— Fac eu rost de undeva, zise Lena, deși n-ar fi știut de unde. 

Nan se holbă la ea, cu gura întredeschisă. In cele din urmă, 
dădu din cap. 

— Bine. Mergem la bancă după ce mă-ntorc de la serviciu. 


— Mulţumesc. 

Nan nu mai avu nimic de spus în privinţa asta. 

— Nu l-am sunat pe Hank. 

— Nici nu vreau s-o faci, insistă Lena. Nu vreau să mă vadă 
așa. 

— Te-a mai văzut așa și altă dată. 

Lena îi aruncă o privire prevenitoare, dându-i de înţeles că nu 
era deschisă discuțiilor. 

— Bine, repetă Nan, iar Lena se întrebă dacă nu o spunea mai 
mult pentru sine. Deci trebuie să mă duc la serviciu. Lângă ușa 
din faţă e o cheie, dacă vrei să ieși. 

— Nu mă duc nicăieri. 

— E cel mai bine așa, zise Nan, aruncând o privire către gâtul 
Lenei. 

Lena nu se uitase în oglindă în dimineața aceasta, dar își 
putea închipui cât de rău arăta. Tăietura de pe obraz o ardea, ca 
și cum s-ar fi infectat. 

Mă-ntorc la prânz, pe la unu, zise Nan. Începem un inventar 
săptămâna viitoare, și trebuie să fac niște lucruri. 

— E-n regulă. 

— Eşti sigură că nu vrei să vii cu mine la şcoală? Ai putea sta 
în birou. Nu te-ar vedea nimeni. 

Lena clătină din cap. Nu voia să se mai întoarcă în campus 
niciodată. 

Nan luă geanta cu cărți și un set de chei. 

— Oh, era să uit. 

Lena aşteptă. 

— S-ar putea să treacă pe-aici Richard Carter. 

Lena murmură o înjurătură pe care Nan nu o mai auzise 
niciodată la o femeie. 

— Oh, Dumnezeule, zise Nan. 

— Ştie că sunt aici? 

— Nu, nu știam c-o să fii aici. l-am dat cheia aseară la cină. 

— l-ai dat o cheie de la casa ta? întrebă Lena, nevenindu-i să 
creadă. 

— A lucrat cu Sibyl ani de zile, se apără Nan. Ea avea 
completă încredere în el. 

— Ce vrea? 

— Să citească niște notițe de-ale ei. 

— Poate citi scrierea Braille? 

Nan învârti cheile pe deget. 

— Avem la bibliotecă un translator, și le poate trece prin el. O 
să-i ia o veșnicie. 

— Ce caută? 

— Dumnezeu știe, zise Nan, rotindu-și ochii în cap. Ştii ce 
secretos poate fi. 

Lena încuviinţă, dar se gândi că acesta era un comportament 
ciudat pentru Richard. Avea să afle ea ce dracu' urmărea, 
înainte să pună mâna pe notițele lui Sibyl. 

— Ar fi bine să-i dau bătaie, zise Nan. Ar trebui s-o ţii ridicată, 
adăugă ea, arătând spre proteza de la încheietura Lenei. 

Lena ridică braţul. 

— Ai numărul meu de la școală. Apasă pe butonul „stay”, 
dacă vrei, mai zise ea, indicând sistemul de alarmă. 

— Bine, zise Lena, deși nu avea nicio intenţie să activeze 
sistemul de alarmă. 

Ar fi fost mai eficientă o lingură izbită de o tigaie. 

— Îți lasă douăzeci de secunde să închizi ușa, zise Nan. 

Văzând că Lena nu răspunde, apăsă chiar ea tasta „stay”. 

— Codul e ziua ta de naștere. 

Aparatul scoase un ţiuit de avertisment, numărând secundele 
în care Nan trebuia să iasă pe ușă. 

— Minunat, zise Lena. 

— Sună-mă dacă ai nevoie de mine, îi spuse Nan. Pa! 

Lena închise ușa și încuie yala de jos. Cu o mână târî un scaun 
pe care îl propti sub clanță, astfel încât Richard să nu o ia prin 
surprindere. Trase la o parte draperia și se uită pe fereastra 
micuță din ușă, privind-o pe Nan cum dădea mașina cu spatele 
pe alee. Lena se simţea ca o proastă pentru că clacase în fața 
lui Nan noaptea trecută, dar se bucura totuși că femeia se aflase 
lângă ea. În sfârșit începuse să înțeleagă ce anume văzuse Sibyl 
la bibliotecara cu mutriţă de șoarece în toţi acei ani. La urma 
urmei, Nan Thomas nu era chiar atât de rea. 

Lena luă telefonul fără fir de pe măsuţa de cafea în drumul ei 
spre bucătărie. Găsi Pagini Aurii în dulapul de lângă chiuvetă și 
se așeză la masă. Reclamele avocaţilor umpleau cinci pagini, 
fiecare dintre ele colorată și de proastă calitate. Titlurile lor îi 
implorau pe cei care suferiseră în urma accidentelor de mașini 
sau care sufereau o dizabilitate să îi sune CHIAR ACUM ca să 
obţină ajutor. 


Buddy Conford avea cel mai mare anunț. O fotografie a 
ticălosului viclean avea în dreptul gurii un balon, ca la benzile 
desenate, în care scria, cu litere roșii, îngroșate: „Sună-mă 
înainte să vorbești la poliţie”. 

Avocatul răspunse de la primul apel. 

— Buddy Conford. 

Lena își mestecă buza, redeschizând tăietura. Buddy era un 
nemernic care credea că toți polițiștii sunt escroci, și o acuzase 
în repetate rânduri pe Lena pentru că folosise metode ilegale. li 
distrusese Lenei câteva cazuri legându-se numai de banalităţi 
mărunte. 

— Alo? zise Buddy. Bine, număr până la trei. Unu... doi... 

Lena se forță să vorbească. 

— Buddy. 

— Da, eu sunt. Vorbește, zise el ferm, văzând că Lena nu mai 
zicea nimic. 

— Sunt Lena. 

— Repetă, ceru el. Scumpo, abia te-aud. 

Lena își drese vocea, încercând să ridice tonul. 

— Sunt Lena Adams. 

Avocatul scoase un fluierat. 

— Măi, să fie, zise el. Am auzit eu că ești la mititica. Mă 
gândeam că-i doar un zvon. 

Lena apăsă pe buză suficient de tare cât să își provoace 
durere. 

— Cum e de cealaltă parte a legii, partenere? 

— Du-te dracului! 

— Discutăm mai târziu despre onorariul meu, zise Buddy, 
chicotind. 

Avocatul savura momentul chiar mai mult decât își imaginase 
Lena. 

— De ce ești acuzată? 

— De nimic, îi spuse ea, gândindu-se că situaţia asta s-ar fi 
putut schimba în orice moment, în funcţie de toanele lui Jeffrey. 
E pentru altcineva. 

— Pentru cine? 

— Ethan Green. Vreau să spun, White, se corectă ea. Ethan 
White. 

— Unde e? 

— Nu sunt sigură. 


Lena închise cartea de telefoane, sătulă să se uite la 
reclamele alea ieftine. 

— E acuzat de un fel de încălcare a condiţiilor eliberării 
condiţionate. Acuzaţia iniţială a fost legată de cecuri false. 

— De când l-au închis? 

— Nu sunt sigură, zise Lena. 

— Dacă n-au nicio acuzaţie solidă, e posibil să-i fi dat deja 
drumul. 

— Jeffrey n-o să-i dea drumul, îl asigură Lena. 

Jeffrey îl cunoștea pe Ethan numai din dosarul lui. Niciodată 
nu văzuse latura bună a băiatului, latura care voia să se 
schimbe. 

— E ceva ce nu-mi spui, zise Buddy. Cum a ajuns în 
colimatorul poliţiei? 

Lena își trecu degetele peste paginile cărții. Se întrebă cât de 
multe i-ar fi putut spune lui Buddy Conford. Se întrebă dacă nu 
cumva ar trebui să nu îi spună absolut nimic. 

Buddy era suficient de bun ca să își dea seama de ceea ce 
urma. 

— Dacă mă minţi, doar îmi vei îngreuna treaba. 

— Nu l-a omorât pe Chuck Gaines, zise ea. N-a fost implicat în 
nimic de genul ăsta. E nevinovat. 

Buddy suspină adânc. 

— Scumpo, dă-mi voie să-ţi spun ceva. Toti clienţii mei sunt 
nevinovaţi. Chiar și ăla care a sfârșit pe scaunul electric. Mai 
ales ăla care-a fost condamnat la moarte, zise el, scoțând un 
sunet care îi trăda dezgustul. 

— Ăsta e chiar nevinovat, Buddy. 

— Da, zise el. Poate-ar trebui să facem asta faţă în faţă. Vrei 
să treci pe la biroul meu? 

Lena închise ochii, încercând să se imagineze ieșind din casă. 
N-o putea face. 

— Ai spus ceva? întrebă Buddy. 

— Nu, zise Lena. Poţi să vii tu? 

— Unde anume? 

— Sunt acasă la Nan Thomas. 

Îi dădu adresa, apoi el îi repetă numerele. 

— Vin în câteva ore, zise el. O să fii pe-acolo? 

— Da. 

— Atunci ne vedem în curând, zise Buddy. 

Lena închise și formă numărul secţiei de poliţie. Știa că Jeffrey 
făcea tot posibilul ca să îl ţină pe Ethan închis, dar mai știa și 
faptul că Ethan cunoștea foarte bine modul în care funcţiona 
legea. 

— Poliţia din Grant, zise Frank. 

Lena se sili să nu închidă telefonul. Își drese vocea, 
străduindu-se să vorbească pe un ton cât mai normal. 

— Frank? Sunt Lena. 

Frank nu spuse nimic. 

— Îl caut pe Ethan. 

— Da? bombăni el. Ei bine, nu-i aici. 

— Ştii unde... 

Frank trânti telefonul atât de tare, încât sunetul răsună în 
urechea Lenei. 

— La naiba, zise ea, apoi începu să tușească atât de violent, 
încât se temu că plămânii au să-i iasă prin gură. 

Se duse la chiuvetă și bău un pahar cu apă. Trecură câteva 
minute până când accesul de tuse se potoli. Începu să deschidă 
dulapurile, căutând un sirop de tuse care să îi calmeze gâtul, 
dar nu găsi nimic. Găsi un tub de Advil în dulapul de deasupra 
aragazului, și lăsă să îi cadă trei capsule în gură. Alte câteva 
ieșiră afară, și încercă să le prindă înainte să cadă pe jos, dar se 
lovi cu încheietura de frigider. Văzu stele verzi de durere, dar 
reuși să se calmeze respirând adânc. 

Se înapoie la masă și încercă să se gândească unde s-ar duce 
Ethan dacă ar fi eliberat din închisoare. Nu îi știa numărul de la 
cămin și știa că nu avea niciun rost să încerce să îl obţină 
sunând la biroul campusului. Dat fiind că Lena fusese la 
închisoare cu o noapte în urmă, se îndoia că ar fi vrut cineva să 
o ajute. 

Cu două nopţi în urmă conectase robotul, în caz că Jill Rosen 
avea să îi telefoneze. Lena luă telefonul și formă numărul de 
acasă, sperând că reușise să îl conecteze cum trebuia. Telefonul 
sună de trei ori înainte să își audă propria voce, străină și 
puternică. Tastă codul pentru ascultarea mesajelor. Primul era 
de la unchiul ei, Hank, care spunea că voia să știe ce mai făcea 
și că se bucura că își pusese și ea, în cele din urmă, un robot. Al 
doilea era de la Nan, care părea îngrijorată și o ruga pe Lena să 
o sune cât mai repede posibil. Ultimul mesaj era de la Ethan. 
„Lena, zicea el. Nu pleca nicăieri. O să te caut.” 

Apăsă tasta trei și derulă mesajul ca să îl asculte din nou. 
Aparatul nu avea indicator de timp sau de dată, pentru că 
fusese prea zgârcită ca să dea zece dolari în plus, iar tasta trei 
reluă toate mesajele, nu numai pe ultimul, așa că îi ascultă din 
nou pe Hank și pe Nan. „Nu pleca nicăieri. O să te caut.” 

Apăsă din nou pe trei, suportând cu greu primele două 
mesaje, înainte să audă vocea lui Ethan. Lipi telefonul de 
ureche, încercând să îi descifreze tonul. Părea furios, dar asta nu 
era ceva nou. 

Asculta mesajul a patra oară, când auzi un ciocănit la ușă. 

— Richard, murmură ea. 

Se uită în jos la hainele de pe ea și își dădu seama că era încă 
în pijamaua albastră. 

— La dracu'! 

Telefonul portabil bipăi de două ori la rând, iar LED-ul licări, 
indicând că bateria era descărcată. Lena apăsă tasta cinci, 
sperând că astfel salvase mesajul de la Ethan. 

Intră în sufragerie și puse telefonul în încărcător. O siluetă 
întunecată se vedea prin draperie, stând în cadrul ușii din faţă. 

— Numai puţin, strigă ea, gâtul încordându-i-se de efort. 

Căută în dormitorul lui Nan ceva cu care să se acopere. 
Singurul lucru pe care îl găsi fu un halat roz din material de 
prosop, care arăta la fel de ridicol ca pijamaua albastră. Lena se 
duse la dulapul din hol și scoase o jachetă. O îmbrăcă în timp ce 
se apropia de ușa din faţă. 

— Așteaptă puţin, zise ea, dând scaunul la o parte. 

Descuie și deschise ușa, dar nu mai era nimeni. 

— Hei! zise Lena, ieșind pe verandă. 

Nici acolo nu se afla nimeni. Aleea era pustie. 

Auzi tastatura alarmei bipăind, și își aminti că Nan o setase 
înainte să plece. Alarma avea o întârziere de douăzeci de 
secunde, și Lena intră în fugă în casă, tastând codul la timp. 

Mergea către bucătărie, când sunetul de sticlă spartă o opri. 
Perdeaua de la ușa bucătăriei se mișcă, dar nu din cauza 
vântului. O mână intră pe geam și pipăi după zăvor. Lena 
rămase pe loc, paralizată pentru câteva secunde, apoi ţâșni pe 
hol, panicată. 

Se auziră pași pe podeaua bucătăriei. Intră în dormitorul liber 
și se ascunse între ușa deschisă și perete, supraveghind holul 
prin crăpătură. Intrusul străbătu casa cu pași hotărâți, încălţările 

lui greoaie bocănind pe podeaua din lemn. Se opri în hol și se 
uită la stânga, apoi la dreapta. Lena nu îi putea vedea fața, dar 
observă că purta o cămașă neagră și blugi. 

Închise ochii strâns și își tinu respiraţia în timp ce bărbatul 
merse către camera goală. Se lipi cu spatele de perete cât de 
tare putu, încercând să se facă invizibilă în spatele ușii. 

Când îndrăzni să deschidă ochii, bărbatul era întors cu spatele 
la ea. Lena nu putu decât să se uite lung. Fusese sigură că era 
Ethan, dar umerii îi erau prea largi, părul prea lung. 

Dulapul era înțesat de jos până sus de cutii. Intrusul începu să 
le scoată una câte una, citind etichetele lor înainte să le 
aranjeze cu grijă pe podea. După un timp care Lenei i se păruo 
veșnicie, găsi ceea ce căuta. Lena îl putu vedea din profil pe 
când stătea în genunchi în faţa cutiei. Il recunoscu imediat pe 
Richard Carter. 

Lena se gândi la pistolul Glock din camera lui Nan. Richard 
stătea cu spatele la ea, și, dacă ar fi mers cu grijă, ar fi putut să 
se furișeze și să se încuie în camera lui Nan. 

Își tinu respiraţia și ieși de după ușă. Se retrăgea încet din 
cameră, când Richard îi simţi prezenţa. Întoarse brusc capul și 
se ridică iute în picioare. În ochi i se citi o mânie arzătoare, 
înlocuită rapid de ușurare. 

— Lena, zise el. 

— Ce cauţi aici? întrebă ea, încercând să pară sigură pe ea. 

Gâtul o durea la fiecare cuvânt pe care îl spunea, și era sigură 
că Richard îi simţea teama din voce. 

Richard se încruntă, dezorientat de mânia ei. 

— Ce s-a întâmplat cu tine? 

Lena își duse mâna la faţă, amintindu-și. 

— Am căzut. 

— Din nou? Richard zâmbi trist. Și eu obișnuiam să cad așa. 
Ți-am spus că știu cum e. Am trecut și eu prin asta. 

— Nu știu despre ce vorbești. 

— Sibyl nu ţi-a povestit niciodată? întrebă el, apoi zâmbi. Nu, 
sigur că n-ar fi dezvăluit un secret. Ea nu era așa. 

— Ce secret? întrebă Lena, pipăind în spatele ei, în căutarea 
ușii. 

— Secret de familie. 

Richard făcu un pas către ea, iar Lena se dădu un pas înapoi. 

— Ce lucru ciudat la unele femei, zise el. Scapă de un soţ care 
le bate ca să alerge cu braţele deschise la altul care le bate. Ca 
și cum în adâncul sufletului chiar asta își doresc. Nu-i iubire 
până nu le usucă în bătaie. 

— Despre ce vorbești? 

— Nu despre tine, bineînțeles. 

Richard așteptă suficient de mult cât Lena să își dea seama 
exact la ce se referea. 

— La mama, o lămuri el. Sau, mai precis, la taţii mei vitregi. 
Am avut câţiva. 

Lena făcu un pas mic, încercând să se îndepărteze de el, și 
atinse cu umărul tocul ușii. Își îndoi braţul stâng. 

— Te loveau? 

— Fiecare dintre ei, zise Richard. Începeau cu ea, dar 
întotdeauna ajungeau la mine. Știau că era ceva în neregulă cu 
mine. 

— Nu-i nimic în neregulă cu tine. 

— Ba sigur că da, îi zise Richard. Oamenii simt asta. Știu când 
ai nevoie de ei și te pedepsesc pentru asta. 

— Richard... 

— Știi ce-i amuzant? Mama întotdeauna îi apăra. Întotdeauna 
mă lăsa să înţeleg că ei erau mai importanţi pentru ea decât 
mine. 

Râse cu tristețe. 

— Apoi s-a întors și le-a făcut-o. Niciunul dintre ei n-a fost la 
fel de bun ca ăla care a fugit. 

— Cine? întrebă Lena. Cine-a fugit? 

Richard se apropie și mai mult de ea. 

— Brian Keller. Râse, văzându-i uimirea. N-avem voie să 
spunem nimănui. 

— De ce? 

— Fiul său poponar din prima căsătorie? zise Richard. A zis că, 
dacă spun cuiva, nu mai vorbește cu mine. Mă alungă complet 
din viața lui. 

— Îmi pare rău, zise Lena și mai făcu un pas înapoi. 

Se afla la câţiva pași depărtare de hol acum, și se luptă cu 
impulsul de a o lua la fugă. Expresia din ochii lui Richard îi 
spunea clar că avea să o urmărească. 

— Aștept să vină avocatul în curând aici. Trebuie să mă- 
mbrac. 

— Nu te mișca, Lena. 

— Richard... 

— Vorbesc serios, zise el, stând la mai puţin de treizeci de 
centimetri de ea. 

Umerii lui erau pătraţi, și Lena simţea că Richard chiar i-ar fi 
făcut rău dacă și-ar fi propus asta. 

— Nu te mișca nici măcar un centimetru. 

Lena rămase nemișcată, ţinând braţul stâng la piept, 
încercând să își dea seama ce ar fi putut face. Era cel puţin încă 
o dată cât ea. Niciodată nu observase ce bărbat masiv era, 
probabil pentru că niciodată nu îl văzuse ca o ameninţare. 

— Avocatul trebuie să vină în orice clipă, repetă ea. 

Richard întinse mâna peste umărul ei și aprinse lumina pe hol. 
O cercetă cu privirea din cap până în picioare, uitându-se la 
tăieturi și la vânătăi. 

— Uită-te la tine, zise el. Ştii cum e să fii victima cuiva. Îi 
zâmbi cu șiretenie. Ca Chuck, zise el. 

— Ce știi despre Chuck? 

— Numai că-i mort, răspunse Richard. lar lumea e un loc mai 
bun fără el. 

Lena încercă să înghită, dar gâtul îi era prea uscat. 

— Nu înţeleg ce vrei de la mine. 

— Cooperare, replică el. Ne putem ajuta unul pe celălalt. Ne 
putem ajuta foarte mult. 

— Nu văd cum. 

— Ştii cum e să fii totdeauna pe locul doi, îi spuse el. Sibyl nu 
vorbea niciodată despre asta, dar știu că unchiul vostru o 
prefera pe ea. 

Lena nu îi răspunse, dar în adâncul sufletului știa că el avea 
dreptate. 

— Andy era favoritul lui Brian. El a fost motivul pentru care au 
plecat din oraș de la bun început. El a fost motivul pentru care 
m-a lăsat cu mama, și cu Kyle, cu Buddy, cu Jack, cu Troy, cu 
toți ceilalţi nenorociţi care credeau că-i amuzant să te îmbețţi și 
să-l snopești în bătaie pe poponarul de fiu mai mic al lui Esther 
Carter. 

— L-ai omorât? L-ai omorât pe Andy? 

— Andy îl șantaja. Ştia că nu Brian venise cu ideea, ca să nu 
mai vorbim despre implementarea cercetării. 

— Ce idee? 

— Ideea lui Sibyl. Se pregătea să își trimită proiectul de 
cercetare comitetului înainte să fie omorâtă. 

Lena aruncă o privire către cutii. 

— Acelea sunt notițele ei? 

— Cercetarea ei, o lămuri el. Singura dovadă rămasă că i-a 
aparţinut. O expresie de tristețe îi apăru pe chip. Era atât de 
strălucită, Lena. Aș vrea să poţi înţelege cât de înzestrată era. 

Lena nu își putu ascunde furia. 

— l-aţi furat ideea! 

— Am lucrat alături de ea la fiecare pas, se apără el. Și, când 
a murit, eram singurul care știa. Eram singurul care putea să îi 
continue munca. 

— Cum ai putut să-i faci asta? întrebă Lena, pentru că știa că 
Richard ţinuse la Sibyl. Cum ai putut să-ţi însușești munca ei? 

— Eram obosit, Lena. Dintre toţi oamenii, tu ar trebui să 
înţelegi cel mai bine că obosisem să fiu mereu pe locul doi. 
Obosisem să văd cum Brian irosea totul pentru Andy, când eu 
eram acolo, gata să fac totul pentru el, indiferent de preţ. Își lovi 
palma de pumn. Eu eram fiul cel bun. Eu eram cel care îi 
traducea notițele lui Sibyl pentru el. Eu am fost cel care i le-a 
dus, ca să putem lucra împreună și să creăm ceva care... Se 
opri, cu buzele strânse într-o linie subţire, în timp ce se străduia 
să își stăpânească emoţiile. Lui Andy nu îi păsa niciun pic de el. 
Nu-i păsa decât ce mașină mai putea obţine, sau ce CD-Player, 
ce joc video. Asta era Brian pentru el, o mașină de bani. Richard 
încercă să o convingă. Ne șantaja. Pe amândoi. Da, l-am omorât. 
L-am omorât pentru tatăl meu. 

— Cum? întrebă Lena. 

— Ştia că Brian nu ar fi putut face asta, zise Richard, arătând 
către cutii. Brian nu e tocmai un vizionar. 

— Toată lumea știe asta, zise Lena, ajungând la miezul 
problemei. Care era dovada lui? 

Richard păru impresionat că ea înţelesese rapid întreaga 
situaţie. 

— Prima regulă a cercetării științifice, zise el. Scrie totul. 

— Pastra notițe? 

— Jurnale, zise Richard. Scria totul, ședințe, fiecare telefon, 
fiecare tâmpită de idee care îi venea. 

— Andy a găsit jurnalele? 

— Nu numai jurnalele - toate notițele, toate informaţiile 
preliminare. Transcrieri din cercetarea anterioară a lui Sibyl. 
Richard se opri, vizibil furios. Brian scria fiecare nenorocit de 
lucru în jurnalele alea și le lăsa la întâmplare, și Andy a dat de 
ele, și, bineînţeles, prima lui reacţie nu a fost: „Oh, tată, lasă-mă 
să duc astea înapoi”. A fost: „Hm, cum aș putea obţine bani din 
asta?” 

— Așa l-ai făcut să vă întâlniți pe pod? 

— Inteligent, zise el. Da. l-am spus c-o să-i dau bani. Ştiam că 
n-avea să se oprească vreodată. Că avea să continue să ceară 
din ce în ce mai mulţi bani... Și cine știe cu cine mai vorbise?! 
Richard scoase o pufnitură de exasperare. Lui Andy nu i-a păsat 
niciodată decât de cum să își obţină următoarea doză. Nu se 
putea avea încredere în el. Nu voia decât să ia, să ia, să ia la 
nesfârșit pentru el, și toată munca mea, toate sacrificiile pe care 
le-am făcut ca să îmi ajut tatăl, să îi dau să lucreze la ceva cu 
care să se poată mândri - cu care noi doi să ne putem mândri - 
riscau se ducă pe apa sâmbetei din cauza răhățelului ăluia 
nerecunoscător. y 

Ura din vocea lui Richard îi tăie respiraţia Lenei. Işi imagina 
cum trebuie să se fi simţit Andy, prins pe pod de Richard. 

— L-aș fi putut face să sufere. Richard își moderă tonul, 
străduindu-se să fie rezonabil. L-aș fi putut pedepsi pentru ce-mi 
făcea - pentru ce făcea relaţiei pe care mă străduisem să o 
construiesc cu tata -, dar am ales să fiu uman. 

— Cred c-a fost îngrozit. 

— Era atât de îndesat cu Ty-D-Bol, încât nici nu mai vedea 
bine, zise Richard, dezgustat. L-am sprijinit cu mâna aici - duse 
mâna la câţiva centimetri de pieptul Lenei, l-am aplecat cu 
blândeţe peste balustradă și i-am injectat succynilcholine. Ştii 
ce-i aia? 

Lena clătină din cap, rugându-se în gând să își ia mâna de pe 
ea. 

— O folosim în laborator ca să anihilăm animale. Te 
paralizează - paralizează totul. A căzut în braţele mele ca o 
păpușă de cârpă și a încetat să mai respire. Richard inspiră 
adânc, brusc, cu ochii măriți de uimire, ilustrând reacţia lui 
Andy. L-aș fi putut face să sufere. Aș fi putut face ca totul să fie 
oribil, dar n-am făcut-o. 

— Își vor da seama, Richard. 

În cele din urmă își lăsă mâna jos. 

— Nu e detectabilă. 

— Tot își vor da seama. 

— Cine? 

— Poliţia, îi spuse ea. Știu că a fost o crimă. 

— Am auzit, zise el, dar nu păru să se simtă ameninţat de 
informaţie. 

— O să ia urma până la tine. 

— Cum? întrebă el. N-au niciun motiv să mă suspecteze. Brian 
nici n-ar recunoaște vreodată că sunt fiul lui, și, chiar dacă Jill s- 
ar decide să deschidă larg ochii, i-ar fi oricum prea teamă să 
spună ceva. 

— Teamă de ce? 

— Teamă de Brian, zise Richard, de parcă ar fi fost evident. 
Teamă de pumnii lui. 

— Își bate soţia? întrebă Lena. 

Nu putea să accepte că Richard spunea adevărul. Jill Rosen 
era puternică. Nu era genul care să înghită rahaturi de la 
nimeni. 

— Sigur c-o bate, zise Richard. 

— Jill Rosen? zise ea, neîncrezătoare. O bate pe Jill? 

— O bate de ani de zile, zise el. Și a stat cu el pentru că 
nimeni n-a ajutat-o așa cum te ajut eu pe tine. 

— N-am nevoie de ajutor. 

— Ba ai, zise el. Crezi c-o să-ţi dea pur și simplu drumul? 

— Cine? 

— Ştii tu cine. 

Lena îl opri. 

— Nu știu despre ce vorbești. 

— Știu cât e de greu să scapi, îi spuse el, ducându-și mâna la 
piept. Știu că nu poţi să faci de unul singur genul ăsta de lucru. 

Lena clătină din cap. 

— Lasă-mă să am eu grijă de el, în locul tău. 

— Nu, zise ea, făcând un pas înapoi. 

— Pot să fac să pară un accident, îi spuse el, apropiindu-se și 
mai mult. 

— Da, până acum ai făcut o treabă minunată. 

— Mi-ai putea da niște sfaturi, zise el, ridicând mâna ca ea să 
nu îl întrerupă. Doar un sfat mic. Putem să ne ajutăm unul pe 
celălalt să scăpăm din asta. 


341 


— Cum poţi să m-ajuţi? 

— Scăpându-te de el, zise Richard, și probabil văzu ceva în 
ochii ei, pentru că zâmbi trist. Știi asta, nu-i așa? Știi că asta-i 
singura modalitate prin care-l poţi scoate din viaţa ta. 

Lena se holbă la el. 

— De ce-ai omorât-o pe Ellen Schaffer? 

— Lena. 

— Spune-mi de ce, insistă ea. Trebuie să știu de ce. 

Richard așteptă câteva clipe înainte să vorbească. 

— S-a uitat direct la mine, când eram în pădure. Se holba la 
mine în timp ce suna la poliție. Ştiam că e doar o chestiune de 
timp până să le spună. 

— Și Scooter? 

— De ce faci asta? întrebă Richard. Crezi c-o să-ţi mărturisesc 
totul, iar apoi tu o să mă arestezi? 

— Amândoi știm că nu te pot aresta. 

— Chiar așa? 

— Uită-te la mine, zise ea, ridicând braţele într-o parte, ca să 
atragă atenţia către corpul ei lovit. Știi mai bine ca oricine în ce 
m-am băgat. Crezi c-o să m-asculte cineva pe mine? Nici măcar 
nu mă pot auzi, zise ea, ducându-și mâna la gâtul rănit. 

Richard zâmbi cu jumătate de gură, clătinând din cap de 
parcă ar fi vrut să-i spună că nu îl putea păcăli astfel. 

— Trebuie să știu, Richard. Trebuie să știu că pot avea 
încredere în tine. 

Richard îi aruncă o privire prudentă, încercând să se 
hotărască dacă să continue sau nu. 

— Scooter n-a murit din cauza mea, zise el, în cele din urmă. 

— Ești sigur? 

— Bineînţeles că sunt sigur. 

Richard roti ochii în cap, devenind pentru o clipă bărbatul 
inocent pe care îl știa. 

— Am auzit că era adeptul asfixierii autoerotice. Cine mai e 
atât de tâmpit să facă asta? 

Lena rezistă prefăcătoriei cu care o invita să își lase jos garda. 

— Și Tessa Linton? 

— Avea punga aia, zise el, dintr-odată agitat. Culegea tot felul 
de chestii de pe deal. Nu puteam gasi lânţișorul. Voiam 
lânţișorul ăla. Era un simbol. 

— Steaua lui David? întrebă ea, amintindu-și cu câtă disperare 
îl apucase Jill Rosen în bibliotecă. 

Părea că trecuse o veșnicie de la ziua aceea. 

— Amândoi aveau unul. Jill le cumpărase anul trecut, unul 
pentru Brian și unul pentru Andy. Tată și fiu. Richard expiră cu 
putere. Brian îl purta în fiecare zi. Crezi c-ar face așa ceva 
pentru mine? 

— Ai înjunghiat-o pe Tessa Linton pentru c-ai crezut că avea 
colierul? 

— M-a recunoscut cumva. Am văzut cum punea lucrurile cap 
la cap. Ştia de ce mă aflam acolo. Ştia că îl omorâsem pe Andy. 
Richard făcu o pauză, ca și cum ar fi vrut să își adune gândurile. 
A început să strige la mine. Țipa. A trebuit s-o fac să tacă. Işi 
șterse fața cu mâinile și începu să cedeze. Oh, Isuse, asta a fost 
greu. A fost atât de greu să fac asta. 

Se uită spre podea, și Lena își dădu seama că îi părea cu 
adevărat rău. 

— Nu-mi vine să cred c-a trebuit să fac asta. E atât de oribil. 
Stăteam să văd ce se-ntâmplă, și... 

Vocea îi pieri, de parcă ar fi așteptat ca Lena să îi spună că 
totul era în regulă, că nu avusese de ales. 

— Cum vrei să o faci? zise el. 

Lena nu îi răspunse. 

— Cum vrei să scap de el? întrebă Richard. Pot să-l fac să 
sufere, Lena. Pot să-i fac rău, așa cum ţi-a făcut el ţie. 

Lena tot nu putu să răspundă. Se uită la mâinile ei, gândindu- 
se cum era Ethan în cafenea și cât de furios fusese când o 
rănise. Atunci voise să i-o plătească, să îl facă să sufere pentru 
durerea pe care i-o provocase. 

Richard bătu ușor darabana pe proteză. 

— Am suferit mai mult decât suficient în copilărie. 

Lena frecă proteza. Cicatricea de pe mână era încă roșie, cu 
sânge închegat pe margini. Începu să o zgândăre în timp ce 
Richard își expunea planul. 

— Tu nu trebuie să faci nimic, zise el. O să am eu grijă de 
toate. Am mai ajutat și altă dată femei ca tine, Lena. Spune-mi 
doar cuvântul potrivit, și-l pot face pe individ să dispară. 

Lena simți cum cicatricea i se deschide sub unghii, 
desfăcându-se ca o coajă de portocală. 

— Cum? șopti ea, jucându-se cu marginea pielii. Cum ai face- 
0? 

Richard îi privea și el mâinile. 

— O să aibă vreun efect? întrebă el. Așa o să încetezi să îţi 
mai faci rău? 

Lena își încleștă mâna dreaptă în jurul protezei și o ţinu jos, la 
brâu, clătinând din cap. 

— Trebuie să-l scot din viaţa mea, zise ea. Trebuie să scap. 

— Oh, Lena. 

Își puse degetele sub bărbia ei și încercă să o facă să îşi ridice 
capul. Văzând că nu se mișca, se aplecă și își puse mâinile pe 
umerii ei, cu fața aproape dea ei. 

— O să trecem peste asta, zise el. lți promit. Putem s-o facem 
împreună. 

Cu amândouă mâinile, Lena izbi cu toată puterea proteza de 
gâtul lui. Materialul se crăpă sub maxilar, și îl tăcu să își muște 
limba cu putere, dându-i capul pe spate. Richard se clătină, cu 
mâinile ridicate, și se lovi cu putere de tocul ușii. Lena ţâșni pe 
hol către dormitorul lui Nan și trânti ușa în urma ei. Trase 
vechitura de zăvor exact când Richard apăsa pe clanţă. 

Pistolul lui Nan se afla sub pat. Lena se lăsă în genunchi și 
scoase afară cutia. Proteza se rupsese la margine, și reuși să 
folosească ambele mâini ca să bage încărcătorul în pistol și să 
tragă piedica înainte ca Richard să spargă ușa. Intră atât de 
repede, încât se prăbuși peste ea, făcând-o să scape arma din 
mână. Lena se târî după pistol, dar Richard fu mai rapid ca ea. 
Se ridică încet, cu mâinile în aer, în timp ce Richard îndreptă 
arma către pieptul ei. 

— Urcă-te în pat, îi spuse el, împroșcând salivă în timp ce 
vorbea. 

Vorbea greu, din cauză că își mușcase limba, și respira cu 
dificultate, de parcă nu ar fi avut suficient aer. Tinu arma 
îndreptată spre ea și își duse mâna la gât, tușind. 

— Te-aș fi putut ajuta, târfă idioată. 

Lena rămase pe loc. În ciuda faptului că era rănit, vocea îi 
răsuna cu putere în cameră. 

— Urcă-te dracului în pat! 

Văzând că tot nu se mișca, Richard ridică mâna să o lovească. 
Lena făcu întocmai ce i se ceruse și se întinse pe spate, cu capul 
pe pernă. 


344 


— Nu trebuie să faci asta. 

Richard se urcă în pat cu gesturi bine gândite, îi imobiliză 
picioarele și o ţintui pe loc. Șterse cu mâneca sângele care i se 
prelingea din gură. 

— Dă-mi mâna! 

— Nu face asta. 

— Nu pot să te elimin, zise el, iar Lena își dădu seama că 
singura părere de rău a lui Richard venea din faptul că ea era 
conștientă și îngreuna lucrurile pentru el. Pune mâna pe armă! 

— Nu vrei să faci asta. 

— Pune dracului mâna pe pistol! 

Cum Lena nu îl ascultă, îi înșfăcă mâna și o forță să apuce 
arma. Lena încercă să tragă pistolul, dar el avea mai multă 
forţă. Îi lipi ţeava de cap. 

— N-o face, zise ea. 

Richard ezită o fracțiune de secundă, apoi apăsă pe trăgaci. 

Începu să plouă cu cioburi, și Lena își ridică mâinile deasupra 
capului, încercând să se protejeze de fereastra care explodă 
deasupra ei. 

Richard fu aruncat pe podea. Pur și simplu fereastra se făcuse 
țăndări, iar el ajunsese pe podea. Deasupra ei nu se vedea nimic 
în afară de ventilatorul de pe tavan. Se ridică, uitându-se după 
Richard. În piept avea o gaură mare din care curgea sânge. 

Lena se întoarse și se uită în spatele ei. Dincolo de fereastra 
spartă stătea Frank, cu arma încă îndreptată spre Richard. 
Prudenţa nu mai era necesară. Richard era mort. 


Capitolul 17 


Sara stătea la biroul lui Mason, cu telefonul prins între umăr și 
ureche, în vreme ce Jeffrey îi povestea ceea ce se întâmplase 
acasă la Nan Thomas. 

— Frank i-a închis telefonul Lenei când aceasta a sunat la 
secţie. S-a simţit vinovat și s-a dus să stea de vorbă cu ea, 
explică Jeffrey. Atunci l-a auzit pe Richard ţipând și s-a dus 
repede în spate. 

— Lena e bine? 

— Da, zise el, dar Sara își dădu seama din tonul vocii lui că nu 
era așa. Dacă Richard ar fi știut cum să încarce o armă, ar fi fost 
moartă acum. 

Sara se lăsă pe spate în scaun, încercând să înţeleagă tot 
ceea ce i se spusese. 

— Brian Keller a zis ceva? 

— Nimic, răspunse Jeffrey, părând dezgustat. L-am adus la 
secție pentru interogatoriu, dar într-o oră a apărut soţia lui 
împreună cu un avocat. 

— Soţia lui? se miră Sara, întrebându-se cum putea cineva să 
fie atât de autodistructiv. 

— Da, zise Jeffrey, iar din tonul lui se simţea că era întru totul 
de acord cu ea. Nu pot să-l rețin fără o acuzație. 

— A furat proiectul de cercetare al lui Sibyl. 

— Mă-ntâlnesc cu procurorul districtual și cu avocatul școlii 
mâine-dimineaţă ca să vedem exact ce acuzaţii îi putem aduce. 
Presupun c-o să fie ceva legat de furtul de proprietate 
intelectuală, poate fraudă. O să fie complicat, dar cumva îl 
băgăm noi la închisoare. O să plătească pentru asta, zise Jeffrey, 
oftând. Sunt obișnuit cu polițiști și cu hoţi. Crimele astea 
intelectuale mă depășesc complet. 

— Nu poţi demonstra c-a fost complice la crime? 

— Asta-i problema. Nu sunt sigur că așa s-a întâmplat, îi 
spuse Jeffrey. Din ce spune Lena, Richard i-a omorât pe toţi: 
Andy, Ellen Schaffer, Chuck. 

— De ce Chuck? 

— Richard n-a dezvăluit motivul exact. Încerca să o atragă pe 
Lena de partea lui. Cred c-o plăcea. Cred că avea impresia c-o 
poate ajuta. 

Sara știa că Richard Carter nu fusese primul care încercase să 
o salveze pe Lena și eșuase lamentabil. 

— Dar William Dickson? întrebă ea. 

— Moarte accidentală, doar dacă nu cumva găsești o 
modalitate să o legi de Richard. 

— Nu, îi spuse Sara. Niciodată nu l-a implicat pe Keller? 

— Niciodată. 

— Atunci de ce-a inventat minciuna aia despre aventură? 

Jeffrey oftă din nou, exasperat. 

— Ca să zgândăre rahatul, cred. Sau poate credea că-l va face 
astfel pe Brian să vină la el după ajutor. Cine știe? 

— Succynilcholina este ţinută sub cheie la laborator, zise 
Sara. E nevoie de o parolă ca să poţi ajunge la ea. Verifică și 
vezi cine avea acces. 

— O să fac asta, zise el. Dar, dacă amândoi aveau acces, va fi 
greu de demonstrat cazul. Jeffrey tăcu câteva clipe. Trebuie s-o 
spun, Sara. Dacă Keller avea de gând să își omoare unul dintre 
fii, atunci ăla ar fi fost Richard, și nu cu un ac. 

— Ce mod îngrozitor de a muri, îi spuse ea, imaginându-și 
ultimele minute din viața lui Andy Rosen. Mai întâi i-au paralizat 
probabil membrele, apoi inima și plămânii. Nu afectează 
creierul, așa că trebuie să fi fost perfect conștient de tot ce i se 
întâmpla până în ultimul minut. 

— Cât ar dura asta? 

— Depinde de dozaj, douăzeci, treizeci de secunde. 

— Isuse! 

— Da, știu, încuviinţă ea. Şi e aproape imposibil de detectat 
după moarte. Corpul o asimilează prea rapid. Nici măcar nu 
exista o modalitate de a o testa până acum cinci ani. 

— Pare să fie foarte scumpă. 

— Dacă îi poţi atribui succynilcholina lui Keller, găsesc eu bani 
în buget pentru test. Dacă trebuie, plătesc eu pentru el. 

— O să fac tot ce-mi stă în putinţă, zise Jeffrey, deși nu părea 
prea optimist. Știu că vei da vestea alor tăi, dar vrei să aștepți 
până ajung eu ca să-i spui Tessei? 

— Sigur, zise Sara, dar ezită puţin cam prea mult. 

Jeffrey tăcu câteva clipe, înainte să vorbească din nou. 

— Știi ceva? Am oricum destul de multă muncă de făcut pe- 
aici. Ne mai vedem. 

— Jeffrey... 

— Nu, zise el. Stai acolo cu familia ta. De asta ai nevoie acum, 
să fii cu familia ta. 

— Nu asta... 

— Haide, Sara, zise el, iar în voce i se simțea durerea. De-a ce 
ne jucăm aici? 

— Nu știu. Eu doar... Sara căută cuvintele potrivite pe care i 
le-ar fi putut spune, dar nu le găsi. Ti-am spus că am nevoie de 
timp. 

— Timpul n-o să schimbe nimic, zise el. Dacă nu putem trece 
peste asta, peste ce-am făcut acum cinci ani... 

— O faci să pară ca și cum nu aș fi deloc rezonabilă. 

— Păi nu ești, zise el. Nu încerc să te forțez, eu doar... Jeffrey 
gemu. Te iubesc, Sara. M-am săturat să te furișezi în fiecare 
dimineaţă, m-am săturat de scamatoria asta în care ești doar pe 
jumătate în viaţa mea. Vreau să fiu cu tine. Vreau să mă-nsor cu 
tine. 

— Să te-nsori cu mine? 

Sara râse, de parcă ar fi invitat-o la o plimbare pe Lună. 

— Nu trebuie să pari atât de șocată. 

— Nu sunt şocată. Eu doar... Ramase iarăși fără cuvinte. Jeff, 
am mai fost căsătoriţi. N-a fost tocmai un succes. 

— Da, zise el. Eram și eu pe-acolo, mai știi? 

— De ce nu putem continua așa cum suntem acum? 

— Vreau mai mult decât atât, îi spuse el. Vreau ca după o zi 
împuţită la muncă să vin acasă și să mă-ntrebi ce-avem la cină. 
Vreau să răstorn castronul lui Bubba în toiul nopţii. Vreau să mă 
trezesc dimineaţa în înjurăturile tale pentru că mi-am lăsat 
suspensorul agăţat de clanță. 

Sara zâmbi fără să vrea. 

— Faci totul să pară așa de romantic. 

— Te iubesc. 

— Știu, zise ea, însă, chiar dacă și ea îl iubea, nu se putea 
convinge să spună cuvintele. Când poţi ajunge aici? 

— E-n regulă. 

— Vreau să-i spui tu, zise ea. O să fie întrebări la care n-o să 
pot răspunde, continuă ea, văzând că nu primeşte niciun 
răspuns. 

— Ştii tot ce știu și eu. 

— Nu cred că pot să le spun. Nu cred că am suficientă putere 
acum. 

Jeffrey aşteptă câteva clipe, înainte să vorbească din nou. 

— Mâine cam pe vremea asta, pe la patru și jumătate. 

— Bine. 

Sara îi dădu numărul camerei în care se afla Tessa. Era pe 
punctul să închidă, când se răzgândi. 

— Hei, Jeff? 

— Da? 

Acum, că îl oprise să închidă, Sara nu mai știa ce să spună. 

— Nimic, zise ea. Ne vedem când ajungi aici. 

Jeffrey o lăsă câteva secunde ca să mai adauge ceva, dar, 
văzând că tace, zise: 

— Bine. Ne vedem atunci. 

Sara închise telefonul, simțindu-se de parcă ar fi mers pe o 
sfoară pe deasupra unui lac cu aligatori. Se întâmplaseră atât de 
multe în săptămâna în curs, încât nu putea să proceseze nici 
măcar vorbele lui Jeffrey. O parte din ea ar fi vrut să îl sune 
înapoi și să îi spună că îi părea rău, că îl iubea, daro altă parte a 
ei ar fi vrut să îi telefoneze și să îi spună să rămână acasă. 

Dincolo de ușă se auzeau doctori chemați prin pager și se 
strigau coduri. Siluete fantomatice treceau pe lângă ușă, 
imaginile lor licărind ca o orgă de lumini în timp ce alergau să își 
ajute pacienţii. Parcă trecuseră o sută de ani de când Sara 
fusese intern. Totul părea mult mai complicat acum, și, chiar 
dacă era convinsă că viaţa fusese la fel de copleșitoare când era 
mai tânără, Sara se gândea cu nostalgie la zilele acelea. 
Învăţând pentru a deveni chirurg, tratând cazurile critice care 
solicitaseră și ultima fărâmă de disciplină, toate astea îi 
creaseră dependență asemenea heroinei. Incă mai simțea 
emoții când se gândea să lucreze la Grady. La un moment dat în 
viața ei, spitalul fusese mai important decât aerul. Chiar și 
familia pălise prin comparaţie. 

Luarea deciziei de-a se întoarce la Grant păruse atât de 
ușoară atunci. Sara dorise - avea nevoie - să fie împreună cu 
familia ei, să se întoarcă la origini și să se simtă în siguranță, să 
fie din nou fiică și soră. Rolul de pediatru al orașului fusese unul 
foarte confortabil, și știa că faptul că putuse răsplăti orașul care 
îi oferise atâtea în copilărie era o sursă imensă de pace. Totuși, 
nicio săptămână nu trecuse de când plecase din Atlanta, fără ca 
Sara să se întrebe cum ar fi fost viața ei dacă ar fi rămas. Până 
în această clipă nu își dăduse seama cât de mult îi lipsise. 

Sara aruncă o privire prin biroul lui Mason, întrebându-se cum 
ar fi fost să lucreze din nou cu el. Ca intern, Mason fusese 
incredibil de meticulos, fapt care îl făcuse să fie un foarte bun 
chirurg. Spre deosebire de Sara, el lăsase această trăsătură să îi 
influențeze viața personală. Era genul de bărbat care nu ar fi 
putut lăsa o farfurie murdară în chiuvetă sau rufele să se 
șifoneze în uscător. Prima dată când Mason îi vizitase 
apartamentul, aproape că făcuse atac de apoplexie văzând un 
coș de rufe mototolite care stătuse timp de două săptămâni pe 
masa din bucătărie. Când Sara se trezise a doua zi de 

dimineață, Mason împachetase toate hainele înainte să își 
înceapă tura de la ora cinci. 

Un ciocănit în ușă o trezi pe Sara din reverie. 

— Intră, zise ea, ridicându-se în picioare. 

Mason James deschise ușa, având într-o mână o cutie de 
pizza, iar în cealaltă două cutii de Cola. 

— M-am gândit că poate ţi-e foame, zise el. 

— Întotdeauna, replică ea, luând cutiile de suc. 

Mason puse câteva șerveţele pe măsuţa de cafea, ţinând 
pizza sus. 

— Le-am dus una și alor tăi, îi spuse el. 

— Foarte drăguţ din partea ta, zise ea, punând jos cutiile ca 
să îl poată ajuta cu șervețelele. 

Mason îi dădu cutia cu pizza, ca să poată pune șerveţele sub 
cutiile de suc. 

— Adorai locul ăsta când erai la medicină. 

— „Ciupercuţe”, citi ea pe cutie. Chiar așa? 

— Mâncai aici tot timpul. Voilà, zise el, frecându-și mâinile. 

Sara se uită în jos. Aranjase șervețelele în formă perfectă de 
pătrat. Îi dădu lui cutia. 

— Te las pe tine s-o pui așa cum trebuie. 

— Unele lucruri nu se schimbă niciodată, zise el, râzând. 

— Nu, încuviinţă ea. 

— Sora ta arată bine, îi spuse el, așezând cutia exact la 
mijlocul mesei. Se mișcă mult mai bine decât ieri. 

Sara se așeză pe canapea. 

— Cred c-o forțează mama. 

— Da, o văd în stare pe Cathy. 

Mason desfăcu un șerveţel și i-l așeză în poală. 

— Ai primit florile? 

— Da, zise ea. Mulţumesc. Sunt superbe. 

— Voiam să știi că mă gândesc la tine, zise el, desfăcând 
cutiile de Cola. 

Sara se jucă cu șerveţelul, neștiind ce să spună. 

— Sara, zise Mason, punându-și mâna pe canapea, în spatele 
umerilor ei. Niciodată n-am încetat să te iubesc. 

Sara se îmbujoră stânjenită, dar, înainte să poată răspunde, 
Mason se aplecă și o sărută. Spre surprinderea ei, Sara răspunse 
la sărut. Înainte să își dea seama ce se întâmpla, Mason se trase 
mai aproape, împingând-o cu blândeţțe pe canapea, până ce 

ajunse deasupra ei. Își strecură mâna sub cămașa ei și își lipi 
corpul de al ei. Sara își puse braţele în jurul lui, dar, în loc de 
euforia inconștientă pe care o simţea de obicei în acest 
moment, Sara nu se putu gândi decât la faptul că persoana pe 
care o îmbrăţișa nu era Jeffrey. 

— Stai, zise ea, oprindu-i mâna pe nasturele pantalonilor. 

Mason se ridică atât de repede, încât se lovi cu capul de 
peretele din spatele canapelei. 

— Îmi pare rău. 

— Nu, zise ea, încheindu-și cămașa, simțindu-se ca o 
adolescentă care fusese prinsă în rândul din spate al unei săli de 
cinematograf. Mie îmi pare rău. 

— Nu te scuza, zise el, punându-și o gleznă peste genunchiul 
celuilalt picior. 

— Nu, eu... 

Mason începu să dea din picior. 

— N-ar fi trebuit să fac asta. 

— E-n regulă, îi spuse ea. Doar ţi-am răspuns. 

— Păi da, zise el, expirând cu un oftat. Dumnezeule, cât te 
doresc! 

Sara înghiţi, simțind că avea prea multă salivă în gură. Mason 
se întoarse către ea. 

— Ești atât de minunată, Sara. Cred c-ai uitat asta. 

— Mason... 

— Ești extraordinară. 

Sara simţi că se îmbujorează, și Mason întinse mâna și îi dădu 
părul după ureche. 

— Mason, repetă ea, punându-și mâna peste a lui. 

Mason se aplecă să o sărute din nou, dar Sara întoarse capul. 
Se dădu înapoi la fel de repede ca prima dată. 

— Îmi pare rău, zise Sara. Doar că... 

— Nu trebuie să te justifici. 

— Ba da, Mason. Trebuie să-ţi spun. 

— Serios, nu trebuie. 

— Încetează să-mi mai spui că nu trebuie, îi ordonă ea, apoi 
se afundă într-o explicaţie. N-am fost decât cu Jeffrey. Vreau să 
spun, de când am plecat din Atlanta. Se îndepărtă de el, 
temându-se că dacă stătea prea aproape, o va săruta din nou. 
Și, în cel mai rău caz, îi va răspunde la sărut. Numai el a fost de 
atunci. 

— Asta pare a fi un obicei. 

— Poate că este, zise ea, luându-i mâna. Poate... nu știu. Dar 
nu de asta m-am despărţit de el. 

Mason se uită la mâinile lor. 

— M-a înșelat, îi spuse ea. 

— Atunci e un idiot. 

— Da, aprobă ea. Este, uneori, dar încerc să-ţi spun că știu ce 
înseamnă, și nu vreau să provoc astfel de sentimente altcuiva. 

— E corect să-i plătești cu aceeași monedă. 

— Ăsta nu-i un joc, zise ea. Apoi îi reaminti: Și încă ești 
căsătorit, cu sau fără Holiday Inn. 

Mason aprobă dând din cap. 

— Ai dreptate. 

Sara nu se așteptase să capituleze atât de ușor, dar era 
obișnuită cu tenacitatea înverșunată a lui Jeffrey, nu cu replica 
normală a lui Mason. Își aminti de ce fusese atât de ușor să îl 
lase în urmă pe Mason, la fel ca restul lucrurilor din Atlanta. Nu 
exista nicio scânteie între ei. Mason nu trebuise niciodată să se 
lupte pentru ceva în viaţă. Nici măcar nu era sigură că o dorea 
atât de mult sau pur și simplu îi era comod așa. 

— Mă duc să văd ce face Tess, zise Sara. 

— Ce-ar fi să te sun? 

Dacă ar fi formulat altfel, poate că ar fi zis da. 

— Nu cred, zise ea. 

— Bine, zise Mason, oferindu-i unul dintre zâmbetele lui 
superficiale. 

Sara se ridică să plece, iar el nu mai spuse nimic până ce nu 
deschise ușa. 

— Sara? 

Așteptă să se întoarcă. Stătea pe canapea, cu mâna încă 
întinsă de-a lungul ei, cu picioarele încrucișate. 

— Transmite-le toate cele bune alor tăi. 

— O să le spun, zise ea, apoi închise ușa. 

e 

Sara stătea la fereastră în camera de spital a surorii ei, 
privind traficul infernal de pe arterele oraşului. Respirația 
regulată a Tessei, aflată în spatele ei, era asemenea celei mai 
frumoase melodii pe care o auzise vreodată. De fiecare dată 
când se uita la ea, abia se abţinea să nu se suie lângă ea, să o ia 
în braţe și să îi spună că acum era în siguranţă. 

Cathy intră în cameră având în fiecare mână câte o ceașcă de 
ceai. Sara își aminti scena de la Dairy Queen, cu o săptămână în 
urmă, când Tessa fusese insuportabil de enervantă. Işi dorea 
atât de mult să se întoarcă la momentul ăla... 

— Tata e bine? întrebă Sara. 

Tatăl lor fusese copleșit când Sara le spusese de Richard 
Carter. Plecase de lângă ele înainte ca Sara să termine de 
povestit ce se întâmplase. 

— E la capătul holului, zise Cathy, fără să îi răspundă cu 
adevărat la întrebare. 

Sara sorbi din ceai și se strâmbă când îi simţi gustul. 

— E tare, încuviinţă Cathy. Jeffrey ajunge aici în curând? 

— Așa ar trebui. 

Cathy o mângâie pe Sara pe păr. 

— Îmi amintesc cum vă priveam dormind când eraţi mici. 

Înainte, Sarei îi plăcea să o audă pe mama ei vorbind despre 
copilăria lor, dar acum făcea atât de clar distincţia între înainte 
și după, încât o durea să asculte. 

— Ce face Jeffrey? întrebă Cathy. 

Sara bău din ceaiul amar. 

— Bine. 

— A fost greu pentru el, zise ea, scoțând din geantă un tub cu 
cremă de mâini. Întotdeauna a fost ca un frate pentru Tessa. 

Sara refuzase să se gândească la asta mai devreme, dar era 
adevărat. Indiferent cât de îngrozită fusese ea în pădure, Jeffrey 
fusese la fel de înspăimântat. 

— Încep să înțeleg de ce nu poţi sta supărată pe el, zise 
Cathy, frecând mâinile Tessei cu cremă. Ții minte când s-a dus 
în Florida cu mașina s-o ia? 

Sara începu să râdă, dar mai mult fiindcă o surprindea faptul 
că uitase de acea întâmplare. Cu ani în urmă, pe când Tessa se 
afla în vacanţa de primăvară, mașina ei fusese făcută praf de un 
camion furat, iar Jeffrey fusese nevoit să se ducă la miezul nopții 
în orașul Panama ca să discute cu polițiștii de acolo și să o 
aducă acasă. 

— N-a vrut să vină tata s-o ia, zise Cathy. Nici n-a vrut s-audă. 

— Tata i-ar fi zis tot drumul spre casă: „Ti-am spus eu”, 
sublinie Sara. 

Eddie spusese că numai un idiot și-ar lua un MG decapotabil 
în Florida, unde sunt douăzeci de mii de puști beţi. 

Sara zâmbi, dar se abţinu să comenteze. 

— Mă bucur c-o să-l văd, zise Cathy, mai mult pentru sine 
decât pentru Sara. Tessa trebuie să audă de la el că s-a 
terminat. 

Sara știa că mama ei nu avea cum să știe ce se întâmplase 
între ea și Mason James, dar totuși se simțea expusă. 

— Ce e? întrebă Cathy, dându-și seama că era ceva în 
neregulă. 

Sara mărturisi, simțind nevoia să își ia povara de pe suflet. 

— L-am sărutat pe Mason. 

Cathy nu păru foarte impresionată. 

— Doar l-ai sărutat? 

— Mamă! zise Sara, încercând să își ascundă stânjeneala sub 
un val de furie. 

— Și? 

Cathy turnă mai multă cremă în palmă și își frecă mâinile ca 
să o încălzească. 

— Cum te-ai simţit? 

— Bine, la început, apoi... 

Sara își duse mâinile la obraji, simțind că toată faţa îi ardea. 

— Apoi? 

— Nu așa de bine, recunoscu Sara. Mă tot gândeam la Jeffrey. 

— Asta ar trebui să-ţi spună ceva. 

— Ce? întrebă Sara, dorindu-și mai mult ca orice ca mama ei 
să îi spună ce să facă. 

— Sara, oftă Cathy. Cel mai mare defect al tău a fost 
întotdeauna inteligenţa ta. 

— Minunat, zise Sara. O să le spun și pacienţilor mei asta. 

— Nu mă lua pe mine de sus, o repezi Cathy, vorbind încet, 
așa cum era mereu când se necăjea. Ai fost al naibii de agitată 
în ultima vreme, și m-am săturat să te văd cum tânjești după 
viața pe care ai fi putut s-o ai dacă ai fi rămas în Atlanta. 

— Nu asta fac, zise Sara, dar niciodată nu se pricepuse să 
mintă, mai ales nu pe mama ei. 

— Ai o viaţă atât de bogată acum, atâţia oameni care te 
iubesc și ţin la tine. Îţi doreşti ceva ce nu ai deja? 

Acum câteva ore, Sara ar fi putut face o listă, dar acum nu 
reuși decât să clatine din cap. 

— Ar fi bine să-ţi amintești că la sfârșitul zilei, indiferent cât 
de deștept e creierul ăla din capul tău, de inimă trebuie să ai 

grijă. Îi aruncă Sarei o privire plină de subiînţeles. Și știi ce îi 
trebuie inimii tale, nu-i așa? 

Sara dădu din cap aprobator, deși nu era foarte sigură. 

— Nu-i așa? insistă Cathy. 

— Da, mamă, răspunse Sara, și, surprinzător, chiar știa. 

— Bine, zise ea și strânse din nou tubul de cremă. Acum du-te 
și vorbește cu tatăl tău! 

Sara o sărută pe Tessa, apoi pe mama ei, înainte să plece din 
cameră. Își văzu tatăl la capătul holului, la fereastră, urmărind 
traficul, la fel cum Sara făcuse în camera Tessei. Umerii îi erau 
încă încordaţi, dar tricoul uzat cu mâneci scurte și blugii tociţi îl 
făceau pe Eddie ușor de recunoscut. Sara semăna uneori atât de 
mult cu tatăl ei, iar asta o înspăimânta. 

— Bună, tati, zise ea. 

Eddie nu se uită la ea, dar Sara îi simţi durerea la fel cum 
simţea frigul ce intra pe fereastră. Eddie Linton era un bărbat 
care trăia prin familia lui. Soţia și copiii erau lumea lui, iar Sara 
fusese atât de concentrată asupra propriei suferinţe, încât nu 
observase lupta pe care o îndurase tatăl ei. Muncise atât de 
mult să construiască un cămin fericit și sigur pentru copiii lui. 
Reticenţa lui Eddie față de Sara, în săptămâna care trecuse, nu 
era provocată de faptul că o învinovăţea. Era pentru că se 
învinovățea pe sine. 

Eddie arătă afară pe fereastră. 

— ÎI vezi pe tipul ăla care schimbă un cauciuc? 

Sara văzu o autodubă galbenă-verzuie, aparținând uneia 
dintre echipele HERO” pe care orașul Atlanta le angajase ca să 
fluidizeze traficul. Erau pregătite să schimbe cauciucuri, să ajute 
să pornească mașinile a căror baterie murise sau să dea gratis 
un litru de benzină, dacă rămânea cineva fără, undeva la 
marginea drumului. Într-un oraș în care era perfect legal să porţi 
un pistol ascuns în torpedou, banii din impozite erau bine 
cheltuiţi. 

— La autodubă? întrebă ea. 

— Nu-ţi iau bani pentru asta. Niciun cent. 

— Ce zici de asta? 

— Da. Eddie inspiră adânc. Tessie încă doarme? 

— Da. 

— Jeffrey e pe drum? 

— Dacă nu vrei să vină... 

— Nu, o întrerupse Eddie, cu un ton ferm. Ar trebui să fie aici, 
cu noi. 

Sara se simţi dintr-odată ușurată. 

— Tocmai vorbeam cu mama despre noaptea aia în care a 
trebuit să se ducă-n Florida s-o ia pe Tess. 

— l-am zis eu să nu se ducă acolo cu nenorocita aia de 
mașină. 

Sara se uită la trafic, ascunzându-și zâmbetul. 

Eddie își drese vocea de mai multe ori decât era necesar, ca 
și cum n-ar fi avut deja întreaga atenţie a Sarei. 

— Un tip intră într-un bar cu o șopârlă mare pe umăr. 

— Așaaaa... zise ea, lungind cuvântul. 

— Barmanul zice: „Cum e numele șopărlei tale?” Eddie tăcu 
câteva clipe. 

— Tipul zice: „Lung”. Barmanul se scărpină în cap. Eddie se 
scărpină și el în cap. Zice: „De ce-o numești Lung?” Se opri din 
nou, ca să accentueze efectul. „Pentru că-i șopârloiul meu!” 

Sara repetă fraza cu poanta cu voce tare de câteva ori, până 
o înțelese, în cele din urmă. Începu să râdă atât de tare, încât îi 
dădură lacrimile. 

Eddie abia dacă zâmbi, cu faţa luminată, de parcă faptul că o 
auzea pe fiica lui râzând era cea mai mare bucurie pentru el. 

— Doamne, tată, zise Sara ștergându-și ochii, dar râzând în 
continuare. E cea mai proastă glumă pe care am auzit-o. 

— Da, recunoscu el, punându-și mâna în jurul umerilor ei și 
trăgând-o mai aproape. A fost destul de proastă. 


VINERI 


Capitolul 18 


Lena stătea pe podea în mijlocul camerei ei, înconjurată de 
cutii în care se aflau tot ce avea ea pe lumea asta. Cele mai 
multe aveau să fie depozitate la Hank până când își găsea o 
slujbă. Patul se ducea la Nan, iar ea avea să doarmă în camera 
liberă până când strângea suficienţi bani ca să se mute singură. 
Colegiul îi oferise slujba lui Chuck, dar, date fiind împrejurările, 
nu mai voia să vadă acel birou niciodată. Nenorocitul de Kevin 
Blake nu îi dăduse nici măcar plata de reziliere a contractului de 
muncă. Lena se consolă cu faptul că administraţia anunţase în 
dimineaţa aceasta că începeau să caute un înlocuitor pentru 
Blake. i 

Uşa scârțâi când intră Ethan. Incuietoarea nu mai fusese 
reparată de când o spărsese Jeffrey, cu multe zile în urmă. 

Ethan zâmbi când o văzu. 

— Ţi-ai prins părul. 

Lena rezistă tentaţiei de a-l desface. 

— Credeam c-ai plecat din oraș. 

Ethan ridică din umeri. 

— Intotdeauna mi-a fost greu să plec din locurile în care nu 
sunt dorit. 

Lena îi zâmbi ușor. 

— Și-apoi, e destul de greu să mă transfer acum, dat fiind că 
universitatea mea e investigată pentru încălcarea eticii. 

— Sunt sigură că totul se va lămuri, zise Lena. 

Lucrase la colegiu numai câteva luni, dar știa cum se rezolvau 
scandalurile. Timp de câteva luni ziarele aveau să fie pline de 
articole și povești, dar peste un an totul se va uita, penalizările 
vor rămâne neplătite și un alt ticălos de profesor va înjunghia pe 
cineva în spate - la propriu sau la figurat - ca să își asigure 
propriul prestigiu și averea. 

— Deci, începu Ethan, presupun că ţi-ai rezolvat problemele 
cu poliţia. 

Lena ridică din umeri, pentru că nu știa cum stăteau de fapt 
lucrurile cu Jeffrey. După ce o interogase în legătură cu Richard 
Carter, îi spusese să vină la secție luni dimineaţa, devreme. Dar 
nu știa despre ce era vorba cu exactitate. 

— Au lămurit treaba cu chiloţii? întrebă Ethan. 

— Au tras o concluzie greșită. Se-ntâmplă. 

Din nou ridică din umeri. 

— Rosen era un ciudat. Probabil că i-a furat de la vreo fată. 

Și-l imagină pe Andy mirosind mai mult decât lipici într-o 
vineri seara. Cât despre carte, Lena trebuie s-o fi citit într-una 
dintre nopţile de singurătate, pe când își găsea liniștea în 
bibliotecă înainte să se întoarcă în coșmelia ei ca să încerce să 
doarmă. 

Ethan se sprijini de ușa deschisă. 

— Voiam să-ţi spun că nu plec, zise el. În caz că mă mai vezi 
pe-aici. 

— O să te mai văd pe-aici? 

Ethan ridică din umeri, evaziv. 

— Nu știu, Lena. Mă străduiesc din răsputeri să mă schimb. 

Lena se uită la mâinile ei, simțindu-se ca un monstru. 

— Da. 

— Vreau să am ceva cu tine, zise el. Dar nu așa. 

— Sigur. 

— Ai putea să te muţi undeva și s-o iei de la început. Poate, 
când îmi obţin transferul, ne mutăm împreună, continuă el, 
văzând că Lena nu spunea nimic. 

— Nu pot pleca de-aici, zise ea, știind că nu avea s-o înţeleagă 
niciodată. 

Ethan își părăsise familia și modul de viaţă fără să se uite 
înapoi. Lena nu i-ar fi putut face asta niciodată lui Sibyl. 

— Dacă te răzgândești..., zise el. 

— Nan se va întoarce în curând, îi spuse ea. Ar fi mai bine să 
pleci. 

— În regulă, încuviinţă Ethan, înţelegător. O să ne mai vedem, 
nu? 

Lena nu răspunse. 

— O să te mai văd pe-aici? repetă el. 

Cuvintele lui plutiră în aer ca o ceaţă. Se uită la el, îi analiză 
blugii largi, tricoul negru, dintele spart și ochii foarte albaștri. 

— Da, zise ea. Ne mai vedem. 


Ethan trase ușa după el, fără să o poată închide. Lena se 
ridică și propti un scaun sub clanţă, ca să o ţină închisă. 
Niciodată n-avea să mai poată face asta fără să se gândească la 
Richard Carter. 

Intră în baie. Imaginea ei din oglinda de deasupra chiuvetei 
era ceva mai bună. Rănile din jurul gâtului deveniseră galbene- 
verzui, iar tăietura de sub ochi deja se închisese. 

— Lena? zise Nan. 

Auzi cum ușa se lovește de scaun când Nan încercă să o 
deschidă. 

— Numai o clipă, zise Lena, deschizând dulapul cu 
medicamente. 

Desprinse placa de jos și scoase cuțitul ei de buzunar. Pe 
mâner se vedeau încă urme de sânge, dar ploaia le spălase 
aproape în totalitate. Când desfăcu lama, văzu că vârful se 
rupsese. Cu o undă de regret, Lena își dădu seama că nu îl mai 
putea păstra. î 

Scaunul de la ușă se lovi din nou de clanţă. In vocea lui Nan 
se simţea îngrijorarea. 

— Lena? 

— Acum vin, strigă Lena. 

Strânse cuțitul și îl vări în buzunarul de la spate în timp ce se 
duse să îi deschidă lui Nan. 


Mulţumiri 


Primul lucru pe care-l citesc întotdeauna într-o carte sunt 
multumirile, și urăsc când văd pur și simplu înșirată o listă cu 
numele unor oameni despre care nu știu nimic și cărora li se 
aduc mulțumiri pentru lucruri care nu au nicio legătură cu mine. 
După cele trei cărţi pe care le-am scris până acum, am înțeles 
de ce sunt atât de necesare asemenea liste. Fără nicio 
exagerare, următoarele persoane au făcut tot ce era de datoria 
lor și tot ce le-a stat în putinţă pentru a promova cărțile din seria 
„Grant County” atât în ţară, cât și în străinătate, și le voi fi 
veșnic recunoscătoare pentru munca depusă. 

De la Morrow/Harper: George Bick, Jane Friedman, Lisa 
Gallagher, Kim Gombar, Kristen Green, Brian Grogan, Cathy 
Hemming, Libby Jordan, Rebecca Keiper, Michael Morris, Michael 
Morrison, Juliette Shapland, Virginia Stanley, Debbie Stier, Eric 
Svenson, Charlie Trachtenbarg, Rome Quezada și Coleen 
Winters. 

De la Random House, Marea Britanie: Ron Beard, Faye 
Brewster, Richard Cable, Alex Hippisley-Cox, Vanessa Kerr, Mark 
McCallum, Susan Sandon și Tiffany Stansfield. 

Mai sunt nenumărați alţii, şi-mi cer iertare celor pe care nu i- 
am menţionat. 

Agentul meu literar, Victoria Sanders, m-a ajutat să ajung cât 
mai departe. Editorii Meaghan Dowling și Kate Elton sunt o 
echipă pe cinste. Colaborarea noastră este o adevărată 
binecuvântare. Dr. David Harper, Patrice lacovoni și Damien van 
Carrapiett m-au ajutat să folosesc termenii medicali adecvaţi. 
Cantor Isaac Goodfriend a scris pentru mine shalom în douăzeci 
de limbi diferite. Beth și Jeff de la CincinnatiMedia.com sunt 
printre cei mai pricepuţi și mai competenţi designeri de site-uri 
web. Jamey Locastro a dat răspunsuri la tot felul de întrebări 
foarte directe. Rob Hueter mi-a vorbit despre pistoale Glock și 
m-a dus la poligonul de trageri. Remington.com are un tutorial 
online despre folosirea în siguranţă a armelor de foc, care m-a 
ținut ocupată ore în șir. Și, apropo, mulțumiri speciale prietenilor 
mei de pe internet ale căror mesaje mă tot întrerup din muncă. 
Vă rog încetați! Vă implor! 

Următorii autori, V.M., F.M., L.L., J.H., E.C. și E.M., merită 
multe mulțumiri pentru că m-au ascultat văicărindu-mă - M-ați 
ascultat cu adevărat, nu-i așa? Tatăl meu m-a sprijinit 
întotdeauna - și nu numai cu împrumuturi dezinteresate. Judy 
Jordan este cea mai bună mamă și prietenă pe care mi-aş fi 
putut-o dori. Billie Bennet, profesoara mea de engleză din clasa 
a noua merită toate laudele din lume - și niciodată nu vor fi 
suficiente. 

Mulţumiri speciale pentru Boss, Diane, Cubby, Pat, Cathy și 
Deb datorită cărora New Yorkul nu a mai părut un loc așa de 
îngrozitor la ultimele vizite ale mele acolo. Voi pur și simplu nu 
știți. 

In cele din urmă, îi mulțumesc lui D.A. - n-aș putea să te uit 
vreodată. 


virtual-project.eu 

